
Johdanto: 
Koti hyvinvointityön ja haavoittuvuuden 
kohtaamisen ympäristönä 


Suvi Raitakari, Kirsi Günther & Jenni-Mari Räsänen 


Johdanto 


Tässä kirjassa ollaan kotona. Tutkijat kuljettavat lukijan hyvinvointityön teki- 
jöiden kotikäynneille ja asumisessaan tukea tarvitsevien asiakkaiden luokse. 
Hyvinvointityön tekijöillä viittaamme eri sosiaali- ja terveysalan ammattei- 
hin, joista kirjassa ovat edustettuina muun muassa sosiaalityöntekijä, lääkäri, 
(psykiatrinen) sairaanhoitaja, sosiaaliohjaaja, päihdetyöntekijä, sosionomi ja 
lähihoitaja. Nämä ammattilaiset työskentelevät sosiaali- ja terveyshuollossa, 
kuten aikuissosiaalityössä, kotihoidossa, päihdepalveluissa ja ikäihmisten 
palveluissa. Hyvinvointityö on sosiaali- ja terveydenhuollon ammattilaisten 
tekemää neuvontaa, ohjausta, hoitotyötä ja psykososiaalista tukemista. Se voi 
olla myös kodinhoitoapua tai mielenterveys-, päihde- ja asunnottomuustyötä. 
Työn tavoitteena on tukea ja vahvistaa asiakkaan hyvinvointia, toimintakykyä 
ja terveyttä sekä ennaltaehkäistä sitä, että haavoittavassa tilanteessa olevan 

ihmisen vaikeudet kasaantuvat. Sosiaali- ja terveydenhuollon työntekijöiden 
tekemässä hyvinvointityössä on samanlaisia piirteitä ja ulottuvuuksia, vaikka 
eri organisaatioissa ja ammattinimikkeillä tehtävässä työssä on myös eroja 
(ks. Wallin 2012, 13-14). Kirjassa hyvinvointityön käsitteellä viitataan laajasti 
sosiaali- ja terveydenhuollon ammattilaisten tekemään työhön. Yksittäisissä 
luvuissa saatetaan kuitenkin kirjoittaa tarkemmin käyttäen eri ammattien 
nimikkeitä. Näin tehdään silloin, kun kirjoitetaan tietyn ammattilaisen hy- 
vinvointityöstä jossakin erityisessä kontekstissa. 

Koti, hyvinvointityö ja haavoittuvuus ovat kirjan pääkäsitteet, joita tar- 
kastellaan eri tulokulmista. Keskeisenä tavoitteena on jäsentää, minkälaisia 
merkityksiä kodilla on haavoittuvuuden kohtaamisen, sanoittamisen, koke- 
misen ja lievittämisen paikkana. Katse kohdistetaan niihin tilanteisiin, jois- 
sa hyvinvointityöntekijät ja tutkijat jalkautuvat asiakkaiden koteihin. Näissä 
kodeissa eletään köyhyydessä, sairauden, kipujen, toimintakyvyn rajoitteiden 
ja/tai päihde- ja mielenterveyshaasteiden kanssa. Kirjassa kysytään, millaisen 
ympäristön koti muodostaa haavoittuvuuden kanssa elämisen sekä asiakkaan 
ja työntekijän kohtaamisen paikkana. 

Johdannossa esittelemme kirjan yhteiskunnallista taustaa eli kotikäännet- 
tä, haavoittuvuuden käsitettä sekä kirjan rakennetta ja yksittäisten lukujen 
tulokulmia kotona tehtävään hyvinvointityöhön. Olemme rajanneet tarkas- 
telun aikuisten parissa kotona tehtävään hyvinvointityöhön, jota kirjan em- 
piirisissä luvuissa tarkastellaan eri näkökulmista. Katsomme, että aikuisten 
parissa kotona tehtävä hyvinvointityö muodostaa oman, erityisen ja vähän 
tutkitun tehtäväalueensa, jota on myös jatkossa tärkeä tutkia enemmän. Ul- 
kopuolelle jää lasten, nuorten ja lapsiperheiden parissa tehtävä kotikäyntityö. 
Kirjassa ei myöskään käsitellä esimerkiksi vammaisten ja maahanmuuttajien 
parissa tehtävää kotikäyntityötä, sillä se ei kuulu kirjoittajajoukon keskeisiin 
tutkimusalueisiin. 

Hyvinvointityössä kohdataan eri tavoin haavoittavissa elämäntilanteissa 
olevia ihmisiä keskellä arkea. Yhtäältä heidän arjen toimijuutensa on rajal- 
lista ja heikkoa, mutta toisaalta heillä on myös monenlaisia vahvuuksia ja 
voimavaroja. Kirjassa raotetaan ovea sellaiseen kotiin, jossa kohdataan ja ele- 
tään haavoittavien elämäntilanteiden keskellä. Asiakas saattaa tarvita tukea 
mielenterveyden hallintaan, fyysisiin sairauksiin, raitistumisen ja kuntoutu- 

misen haasteisiin tai vaikkapa vanhuuden mukanaan tuomiin vaikeuksiin. 
Hyvinvointityöntekijä menee kotiin tukeakseen, auttaakseen ja mahdollis- 
taakseen asiakkaan arjen sujuvuuden ja kotona asumisen. 

Hyvinvointityössä ja sen tutkimuksessa kohdataan sensitiivisiä aiheita 
ja tilanteita. Tämä edellyttää erityistä eettisten kysymysten huomioimista ja 
eettistä refleksiivisyyttä. Kirjassa käytettävistä aineistoesimerkeistä on häi- 
vytetty tunnistetiedot, eikä ihmisistä käytetä heidän oikeita nimiään. Lisäksi 
raportoinnissa on kiinnitetty erityistä huomiota ihmisen toimijuutta kun- 
nioittavaan ja arvostavaan kirjoitustapaan. Kaikkinensa on noudatettu hyvää 
tieteellistä käytäntöä ja tutkimuseettisiä periaatteita (ks. Tutkimuseettinen 
neuvottelukunta 2019). On tärkeää, että yhteiskuntatieteissä voidaan tutkia 
haavoittavissa elämäntilanteissa olevia ihmisiä muun muassa käyttämällä 
luonnollisissa vuorovaikutustilanteissa muodostunutta aineistoa. Silloin tu- 
lee erityisen tärkeäksi varmistua yksityisyyden suojan toteutumisesta sekä 
siitä, ettei tutkimuksessa mukana oleville koidu minkäänlaista haittaa tai 
vaaraa. Eettisyyteen kuuluu myös merkityksellisen tiedon tuottaminen vai- 
keista ja sensitiivisistä aiheista. Tavoitteenamme onkin tehdä näkyväksi haa- 
voittavissa tilanteissa olevien ihmisen kodeissa tehtävää hyvinvointityötä ja 
kotia monimerkityksisenä kohtaamisen ja vuorovaikutuksen paikkana. 

Lähestymme kotia moninäkökulmallisesti. Yhtäältä koti on paikka, jossa 
tehdään hyvinvointityötä. Toisaalta se on asiakkaalle yksityinen paikka, joka 
saa monenlaisia merkityksiä ajassa, menneisyyden muistoissa, nykyisyydessä 
ja suuntautumisessa tulevaan (ks. esim. Zufferey & Horsell 2022b; luku 3). 
Kotona voidaan kokea yksinäisyyttä, ja sen seinien sisältä voi olla vaikeaa läh- 
teä ulos. Samalla se voi tarkoittaa myös vahvaa toimijuutta, iloa onnistumisis- 
ta, halua oppia uusia asioita ja pärjätä omillaan. Koti määrittyy muun muassa 
kuulumisena johonkin: se on sosiaalisen kanssakäymisen paikka, jossa ovat 
läsnä monet kulttuuriset, sosiaaliset ja yksilölliset normit. Koti pitää myös si- 
sällään arjen kannalta merkitykselliset rutiinit sekä tutut esineet (Juhila & 
Günther 2021; luku 10 ja 13). Usein koti on ihmiselle hyvinvoinnin keskus, 
turvasatama, jossa voi kokea olonsa turvalliseksi ja levähtää (Kainlauri 1998; 
Raijas 2008; Vilkko 2010; Juhila ym. 2016). Siellä ihminen voi olla oma itsen- 
sä, poissa julkisten tilojen ihmisvilinästä ja vieraiden katseilta. Toisaalta koti 
voi merkityksellistyä päinvastaisesti, jolloin voidaan kysyä, onko kyseessä 

koti. Tällöin se voi tarkoittaa turvattomuutta ja pelkoa, olla riittämättömän 
huolenpidon paikka tai yksinäisen, haavoittavassa asemassa olevan ihmisen 
”vankila”, jolle ei ole vaihtoehtoja tai josta ei pääse halutessaan ulos (esim. 
Tedre 2006). Kodin tuntua, tietyn paikan määrittymistä kodiksi, rikkovat vä- 
kivalta, turvattomuus, hyväksikäyttö ja pakotetut siirtymät paikasta toiseen 
(esim. Zufferey & Horsell 2022a, 10). Koti voi olla myös hyvinvointityön teki- 
jälle epämiellyttävä ja riskialtis työskentely-ympäristö (luku 9). Kotiin tuota- 
villa palveluilla ei voida kokonaan korvata esimerkiksi ympärivuorokautista 
huolenpitoa tarjoavia asumisyksiköitä ja sairaaloita, joihin niihinkin asuk- 
kaat ja potilaat voivat liittää kodin merkityksiä. 


Instituutioiden purkaminen ja kotikäänne 


Kotona tehtävä hyvinvointityö lisääntyy: yhä useammin toisen ihmisen ko- 
dista tulee työntekijälle työpaikka ja kodin asukkaalle ympäristö, jossa hän 
ottaa vastaan palveluja. Yhteiskuntapoliittiseksi tavoitteeksi on määritelty 
jokaisen oikeus omaan kotiin ja kotona asumisen turvaaminen mahdollisim- 
man pitkään monissa tukea vaativissa tilanteissa. Laitoshoito ja -asuminen 
ovat nykyisin viimesijaisia tapoja järjestää hyvinvointipalveluja, ja niiden si- 
jasta ja rinnalla tarjotaan yhä enemmän kotiin vietäviä palveluja. (Esim. Ju- 
hila & Kröger 2016; luku 2.) Muun muassa Maailman terveysjärjestö (WHO) 
tähtää kansainvälisesti siihen, että laitoshoito ja -asuminen vähentyisivät. 
Ilmiötä kutsutaan yleisesti deinstitutionalisaatioksi, ja laitoshoidon vähenty- 
mistä pidetään yhtenä tapana vahvistaa ihmisoikeuksia ja hoidon laatua eten- 
kin mielenterveyspalveluissa (Salisbury ym. 2016, 2). 

Monet yhteiskunnalliset tekijät ovat mahdollistaneet laitosten purkami- 
sen, laitospaikkojen vähentämisen, laitoshoitojaksojen lyhentämisen, pienten 
asuin- ja hoitoyksiköiden rakentamisen sekä viimeisimpänä kotiin vietävien 
palveluiden kehittämisen. Laitosten purkamisesta seurannutta vaihetta, jossa 
hyvinvointityön tekijät jalkautuvat enenevässä määrin asiakkaiden koteihin, 
kutsutaan kirjassa kotikäänteeksi. (Luku 2; Hall ym. 2021.) 

Deinstitutionalisaatiota on edistänyt 1950-luvulta lähtien niin sanottu lai- 
toskritiikki (Novella 2010; Alanko 2017). Vielä 1960-1970-luvulle saakka isot 

laitokset, kuten psykiatriset sairaalat ja asunnottomien asuntolat, rakennet- 
tiin kauas asutuksesta ja kaupunkien keskustoista. Vähitellen niitä kohtaan 
alettiin esittää kritiikkiä: niiden katsottiin siirtävän haavoittavissa elämän- 
tilanteissa olevia ihmisiä yhteiskunnan ja tavallisten sosiaalisten kontaktien 
ulkopuolelle. Laitosasukkaisiin kohdistui myös leimaavia asenteita, jotka li- 
säsivät sen riskiä, että läheiset ihmiset ja lähiyhteisöt unohtivat apua tarvit- 
sevan henkilön laitoshoitoon (Shen & Snowden 2014). Ajan saatossa laitokset 
myös ylikuormittuivat liiallisesta asiakasmäärästä, ja niiden tarjoama hoito 
todettiin huonolaatuiseksi ja ihmisoikeuksia polkevaksi (esim. Fakhoury & 
Priebe 2007). 

Laitoskritiikissä vastustetaan paternalistisia eli kontrolloivia ja rajoittavia 
työkäytäntöjä. Keskeinen tavoite on edistää humaaneja, yksilön vapauteen ja 
itsemääräämisoikeuteen perustuvia toimintakäytäntöjä haavoittavissa elä- 
mäntilanteissa olevien ihmisten tukemisessa ja auttamisessa. Laitoskritiikin 
lisäksi deinstitutionalisaatiota ovat edistäneet lääketieteen kehitys, perusoi- 
keuksien, asiakaslähtöisyyden ja toipumisorientaation vahvistuminen sekä 
pyrkimys taloudellisiin säästöihin. (Chow & Priebe 2013; Salisbury ym. 2016; 
Tuokkola & Katsui 2018; Hudson 2019; luku 2.) 

Kotikäänne perustuu pitkälti samoihin lähtökohtiin ja tavoitteisiin kuin 
deinstitutionalisaatio, mutta vie sitä askeleen pidemmälle. Kotikäännettä voi- 
daan lähestyä reaktiona tai vastauksena deinstitutionalisaatiota kohtaan esi- 
tettyyn kritiikkiin. Laitosten purkamista on sanottu keskeneräiseksi ja vailli- 
naiseksi prosessiksi, sillä pienissäkin asuin- ja hoitoyksiköissä sekä avohoidon 
palveluissa on herkästi paternalistisia, asukasta rajoittavia käytäntöjä. Laitos- 
paikat ovat osin myös siirtyneet vain paikasta toiseen, esimerkiksi psykiatri- 
sista sairaaloista vankiloihin (esim. Fakhoury & Priebe 2007). Kotikäänteen 
eettisenä lähtökohtana on, että jokaisella on oikeus omaan, pysyvään kotiin 
sekä riittäviin, asiakaslähtöisiin avopalveluihin ja kotiin tuotavaan tukeen. 
Kotikäänne muuttaa ennen kaikkea tapaa vastata haavoittavassa asemassa 
olevien ihmisten tuen (ja kontrollin) tarpeisiin laitosympäristön sijaan yh- 
teisöllisissä konteksteissa. Tällöin työntekijöiden ja asiakkaiden toimintaym- 
päristö muuttuu, sillä haavoittavien elämäntilanteiden kanssa eletään ja niitä 
ratkotaan asiakkaiden kodeissa ja lähiyhteisöissä. 

Kirjamme perustuu näkemykseen, että hyvinvointipalveluiden työnteki- 
jän ja asiakkaan kohtaamisen paikalla on väliä (ks. myös Martin-Matthews 
2007; Juhila 2018). Kotikäänteen aikakautena on tärkeää vahvistaa suomen- 
kielistä kotona tehtävän hyvinvointityön tutkimusta: kotona tehtävään hy- 
vinvointityöhön liittyy monia ristiriitaisia jännitteitä ja eettisiä kysymyksiä, 
joita on tärkeää jäsentää ja tehdä näkyväksi tutkimuksen keinoin. Kotikäynti- 
työssä kohtaavat hyvinvointityön institutionaaliset ja ammatilliset käytännöt 
sekä asiakkaan yksityinen kotielämä. Koti tarjoaa vapautta ja mahdollisuutta 
luoda omat rutiinit ja säännöt, mutta toisinaan nämä kääntyvät asiakasta vas- 
taan ja uhkaavat hänen turvallisuuttaan ja hyvinvointiaan. Parhaimmillaan 
koti on asiakkaalle turvapaikka. Se voi myös ympäristönä edistää hyvinvoin- 
tityön tekemistä, koska siellä voi käydä muita ympäristöjä turvallisemmin 
luottamuksellisia keskusteluja. Kuitenkin kodin tilat ja tavarat voivat myös 
hankaloittaa työntekijän työtä. Voidaan myös kysyä, muuttaako kotona teh- 
tävä hyvinvointityö kodin sairaalaksi tai kuntoutuspaikaksi. 

On tilanteita, jolloin työntekijä ei voi mennä turvallisesti asiakkaan ko- 
tiin tai jättää tätä sinne yksin. Toisinaan asiakkaan etu on saada olla kotona, 
mutta joskus hänelle parasta on päästä sieltä pois laitosasumiseen ja/tai -hoi- 
toon. Kirjan tavoitteena on lisätä ymmärrystä sosiaali- ja terveydenhuollon 
kotikäänteestä ajallisena, käsitteellisenä ja käytäntöihin kiinnittyvänä ilmi- 
önä. Kokonaisuus antaa välineitä paikkakohtaisuuden tiedostamiseen ja ih- 
misen ja paikan välisen vuorovaikutuksen tutkimiseen sosiaalitieteissä. Tätä 
kirjoittaessamme Covid-19-pandemia on lisännyt globaalisti julkista ja yh- 
teiskuntatieteellistä keskustelua kodin merkityksistä ja merkittävyydestä, on 
puhuttu esimerkiksi kotona tehtävästä etätyöstä (Zufferey & Horsell 2022a, 
10-11, 15-16). Pandemia on herkistänyt sosiaalityössä esimerkiksi paikka- ja 
kehotietoisuudelle ja tuottanut keskustelua siitä, missä ja millä välineillä sosi- 
aalityötä olisi parasta tulevaisuudessa tehdä (ks. esim. Kong ym. 2021). 


Haavoittuvuuden äärellä 


Haavoittuvuus (vulnerability) ja haavoittavat elämäntilanteet (vulnerable life 
situations) ovat suomen kielessä melko uudet käsitteet, jotka tulevat lähelle 

marginaalisuuden, huono-osaisuuden ja eriarvoisuuden käsitteitä (ks. esim. 
Ohisalo ym. 2015; Brown ym. 2017; Jokinen ym. 2022). Haavoittuvuus on 
moniulotteinen, monimerkityksinen ja ajankohtainen termi (Brown ym. 2017; 
Kuronen & Virokannas 2020; Hautala 2021; Kuronen 2022). Juuri ajankohtai- 
suutensa ja monikäyttöisyytensä vuoksi valitsimme sen kirjaamme, vaikka 
ongelmaton, neutraali tai yksiselitteinen se ei ole (ks. esim. Brown 2011). 

Haavoittuvuus on rantautunut englantilaiselta kielialueelta Suomeen. Se 
yleistyy nopeasti paitsi tutkimuksessa ja sosiaali- ja terveyspalveluissa myös 
politiikassa sekä hallinnollisessa ja ammatillisessa kielenkäytössä (Fawcett 
2009; Virokannas ym. 2020). Englannin kielen käsitteelle ei helposti löydy 
luontevaa suomen kielen vastinetta, mutta ilmaisut ”haavoittuvuus” tai ”haa- 
voittavassa tilanteessa/asemassa oleva” ovat alkaneet vakiintua. Nämäkään 
käännökset eivät tavoita kaikkia englanninkielisen termin merkityksiä. Haa- 
voittuvuuden lisäksi se sisältää merkitykset ”suojattomuus”, ”alttius” ja ”herk- 
kyys”. (Kuronen 2022.) Kansainvälisessä tutkimuskirjallisuudessa haavoit- 
tuvuuden käsitteestä on viime aikoina käyty varsin paljon keskustelua. Sitä 
on pyritty määrittelemään yhteiskuntatieteiden lisäksi ainakin filosofiassa, 
sukupuolentutkimuksessa ja oikeustieteessä (esim. Fineman 2010; Mackenzie 
ym. 2014; Herring 2016; Brown ym. 2017; Honkasalo 2019; Virokannas ym. 
2020). 

Haavoittuvuus on yhtä aikaa universaalia ja erityistä (ks. esim. Fineman 
2010). Universaalia se on siinä merkityksessä, että olemme kaikki alttiita sai- 
rastumiselle, onnettomuuksille, vammoille, riippuvuuksille, menetyksille ja 
epäonnistumisille (Fineman 2008; 2010; Dodds 2014; Mackenzie 2014; Mac- 
kenzie ym. 2014; Hautala 2020). Haavoittuvuus liittyy myös väistämättömään 
riippuvuutemme muista ihmisistä. Riippuvuutemme sosiaalisista suhteista 
samanaikaisesti sekä altistaa meitä haavoittumiselle — esimerkiksi hylkäämi- 
selle, väheksynnälle, väkivallalle tai hyväksikäytölle — että antaa resursseja 
selviytyä haavoittavista tilanteista. Sosiaalisten ja yhteiskunnallisten suhtei- 
den ansiosta yksilö voi saada ongelmatilanteissa esimerkiksi taloudellista tai 
psykososiaalista tukea läheisiltään ja julkisilta instituutioilta. 

Erityistä haavoittuvuus on siinä mielessä, että voimme tunnistaa yhteis- 
kunnallisia asemointeja ja elämäntilanteita, joihin liittyy erityisiä, mahdol- 
lisesti kasautuneita esteitä ja vaikeuksia selviytyä elämässä (esim. Mackenzie 

ym. 2014). Erityinen haavoittumisen riski liitetään usein tiettyihin ominai- 
suuksiin, kuten ikään, sukupuoleen, etnisyyteen tai vammaisuuteen (ks. esim. 
Virokannas ym. 2018). Toisaalta haavoittuvuuden on nähty kytkeytyvän 
tiettyihin elämänkulkuihin, elämäntilannetekijöihin ja resurssivajeisiin (ks. 
esim. Virokannas ym. 2020). Esimerkiksi taloudellisten resurssien vähäisyys, 
heikko terveydentila ja riippuvuudet, elämän kriisit sekä sosiaalisen tuen 
puute haavoittavat yksilöä. Lisäksi haavoittuvuus liitetään usein leimattuihin 
väestöryhmiin, joilla on heikko yhteiskunnallinen asema, kuten esimerkiksi 
ongelmallisesti huumeita käyttäviin ja lainrikkojiin. 

Haavoittuvuus on sosiaalista ja kontekstiin sidottua. Haavoittuvuudes- 
sa on kyse tietyssä ajassa, suhteissa ja yhteiskuntarakenteissa muotoutuvas- 
ta, alati muuttuvasta ilmiöstä (Virokannas ym. 2020, 336). Käsitteen avulla 
voimme analysoida niin yksilöllisiä elämäntilanteita kuin ryhmien, jarjestel- 
mien ja julkisen vallan välisiä suhteita. On tilanteita, joissa selviytymistä ja 
elämää uhkaavat luonnolliset ja meistä riippumattomat tekijät, kuten pande- 
miat ja sairaudet. Usein haavoittuvuus on kuitenkin sosiaalisesti ja poliitti- 
sesti tuotettua ja oikeutettua (Fineman 2008; 2010). Haavoittuvuutta voivat 
olla tuottamassa esimerkiksi ulossulkevat ja avunsaannille ehtoja asettavat 
ammatilliset ja organisatoriset käytännöt (esim. Ranta 2020). Myös riittä- 
mättömät tai tarvetta vastaamattomat palvelut voivat osaltaan lisätä haavoit- 
tuvuutta. Julkinen valta ei voi poistaa ihmiselämään kuuluvaa, universaalia 
haavoittuvuutta, mutta se voi helpottaa tästä koituvaa inhimillistä hätää ja 
turvattomuutta. 

Haavoittuvuuden käsitteeseen liittyy riski, että sitä käytetään leimaavasti 
ja niin, että sillä oikeutetaan holhoavia toimintakäytäntöjä. Tällöin ei havai- 
ta sitä, että vaikeissa tilanteissakin ihmisillä on voimavaroja, toimintamah- 
dollisuuksia ja itsemääräämiskykyä (Fawcett 2009). Haavoittuvuutta ei tulisi 
arvioida asiantuntija-asemasta käsin, tiettyjen kriteerien varassa. Merkittä- 
vää on, kuinka kukin meistä määrittää ja sanoittaa itse omaa haavoittuvuut- 
taan tai haavoittavaa asemaansa. Haavoittuvuutta purkavien toimien tulee, 
aina kun mahdollista, edistää yksilön toimintamahdollisuuksia ja itsemää- 
räämisoikeutta, eikä vähentää niitä (Mackenzie 2014; Mackenzie ym. 2014). 
Haavoittuvuuteen kytkeytyykin monia moraalis-eettisiä kysymyksiä: kuka 
on kulloinkin vastuussa ja kenen tulisi reagoida ja vastata avuntarpeeseen? 

Millaisia yksilöllisiä tai kollektiivisia velvollisuuksia meillä on haavoittavissa 
elämäntilanteissa olevia kohtaan? Miten vähennämme haavoittuvuutta siten, 
että samalla vahvistamme haavoittavissa tilanteissa olevien toimintamahdol- 
lisuuksia ja autonomiaa, emmekä tule riistäneeksi heiltä oikeutta määrittää 
hyvän elämänsä ehtoja (Dodds 2014)? Kirjassa lähestytään hyvinvointityön 
tekijöiden kotona tekemää ihmissuhdetyötä haavoittuvuutta kohtaavana, 
joko sitä vahvistavana tai lievittävänä toimintana. 


Kirjan kontribuutio ja rakenne 


Kirjan osiossa ”Koti käsitteellisenä ilmiönä” lähdetään liikkeelle hyvinvointi- 
palveluiden ja -työn organisoinnin muutoksesta, josta käytetään nimitystä ko- 
tikäänne. Luvussa luodaan yleiskuvaa siitä, kuinka laitoshoidon ja -asumisen 
purkamisen sekä sittemmin kotikäänteen muutosprosessit todentuvat mie- 
lenterveys-, päihde-, -asumis- ja vanhuspalveluissa sekä aikuissosiaalityössä. 
(Luku 2.) Osion toisessa luvussa jäsennetään kodin monimerkityksisyyttä 
asiakkaan ja työntekijän kohtaamispaikkana. Koti määrittyy yksityisyyden 
alueeksi, johon sekoittuu julkisen tilan ja institutionaalisen auttamistyön 
piirteitä, silloin kun se on myös hyvinvointityön tekemisen paikka. (Luku 3.) 
Kun tutkijat tutkivat kodeissa tapahtuvia institutionaalisia kohtaamisia, tar- 
vitaan sellaisia tutkimusmenetelmiä, joiden avulla on mahdollista analysoida 
kohtaamisten paikkaan ja sosiaaliseen vuorovaikutukseen liittyvää erityi- 
syyttä. Osion lopussa tarkastellaankin ihmismaantiedettä ja etnometodolo- 
giaa sekä pohditaan sitä, miten näiden metodologisten suuntauksien avulla 
voi analysoida kotiin vietävää hyvinvointityötä. Luvussa tuodaan esiin, miten 
kyseisten suuntausten hyödyntäminen tieteellisessä työssä edellyttää tutki- 
jan mukana olemista työntekijöiden ja asiakkaiden kotikäyntikohtaamisissa. 
Tutkijan läsnäolo mahdollistaa myös sellaisten aineistojen tuottamisen, jossa 
tavoitetaan kodeissa tehtävän hyvinvointityön vuorovaikutuksellisuus, mate- 
riaalisuus ja kehollisuus. (Luku 4.) 

Kirjan toisen osion ”Kotona tehtävän hyvinvointityön käytäntöjä” aloittaa 
luku viisi, jossa kuvataan ja analysoidaan työntekijöiden ryhmähaastattelui- 
hin perustuen arkisen mielenterveys- ja päihdekuntoutuksen kotikäyntityötä: 


15 


Suvi Raitakari, Kirsi Giinther & Jenni-Mari Räsänen 


mitä se pitää sisällään sekä millaisia rajoja ja rajattomuutta siinä on tunnis- 
tettavissa. Viides luku luo yleiskuvaa siitä, mitä kaikkea kokonaisvaltaisen 
työotteen omaksuneet työntekijät tekevät kotikäynneillä. Kokonaisvaltaises- 
ti asiakkaan arjessa työskentely tarkoittaa monitahoista eettistä punnintaa. 
Työntekijän täytyy yhtäältä joustaa ja venyä, toisaalta myös priorisoida ja ra- 
jata työnkuvaansa. Luvussa kuusi edetään tarkastelemaan eri näkökulmista 
asiakkaiden ja työntekijöiden kotikäyntivuorovaikutusta. Luvussa tuodaan 
esiin kotikäyntityön olennainen lähtökohta: työntekijällä on aina jokin am- 
matillinen tarkoitus, kun hän menee asiakkaan kotiin - näin on silloinkin, 
kun käyntiin sisältyy epävirallisen vierailun piirteitä, kuten kahvittelua. Esi- 
merkiksi päihdetyössä kotikäyntejä toteutetaan hoivan, huolenpidon ja krii- 
sityön kehyksessä. 

Luvussa seitsemän fokusoidutaan Asunto ensin -malliin sisältyvän, hait- 
tojen vähentämisen lähestymistavan ulottuvuuksiin ja merkityksiin, kun 
tulkitaan sitä, miten työntekijät tukevat aktiivisesti huumeita käyttävien asu- 
mista. Haittojen vähentämisen tulkitaan todentuvan kotikäyntivuorovaiku- 
tuksessa pragmaattisena, empaattisena ja ei-moralisoivana lähestymistapana. 
Työntekijöiden työskentelyä asiakkaiden kodeissa perustellaan usein sillä, 
että koti kertoo paljon asiakkaan voinnista ja elämäntilanteesta. Kotikäyn- 
tityön yksi tarkoitus onkin tuottaa tietoa asiakkaasta ja hänen arjessa selviy- 
tymisestään sekä tätä kautta luoda ymmärrystä hänen haavoittuvuudestaan. 
Luvussa kahdeksan keskitytäänkin siihen, mikä tieto on työntekijöille kul- 
loinkin relevanttia ja kuinka tietoa kodista ja sen asukkaasta käytännössä 
tuotetaan aikuissosiaalityön kotikäyntivuorovaikutuksessa. Asiakkaan ko- 
tiin menemiseen liittyy työntekijälle riskejä ja niiden minimointi edellyttää 
luottamuksellisen suhteen rakentamista asiakkaaseen. Osion viimeisessä lu- 
vussa eli luvussa yhdeksän tuodaan esille, miten kotikäyntityön riskit ovat 
sidoksissa maantieteelliseen paikkaan ja sosiaalisiin suhteisiin. Esimerkiksi 
syrjäseudulla virka-avun saapuminen paikalle voi kestää tunteja. 

Kirjan kolmannessa osiossa ”Koti kuntoutumisen, hoivan ja sairastamisen 
paikkana” katse käännetään siihen, minkälaisia merkityksiä asiakkaat anta- 
vat kodille ja arkielämälle eläessään hyvinvointipalveluiden tuella kotonaan. 
Kirjan luvussa kymmenen tarkastellaan, miten asiakkaan arki jäsentyy osak- 
si kotona toteutettavaa katkaisuhoitoa. Luvussa eritellään tapaustutkimuksen 

keinoin arjen konkreettisia, ruumiillisia ja ajallisia elementtejä osana kotikat- 
kaisuhoitoprosessia. Luvussa yksitoista jäsennetään mielenterveys- ja päih- 
deasiakkaan toimijuutta: siitä neuvotellaan aikuissosiaalityön kotikäynnillä 
suhteessa aikuisuuden, hyvinvoinnin ja asumisen odotuksiin. Luvussa kaksi- 
toista keskitytään vanhojen ihmisten kokemuksiin kotiin tuotavista hoivatek- 
nologioista. Siinä jäsennetään, miten hoivateknologia yhtäältä lisää haavoit- 
tuvuutta ja toisaalta myös ehkäisee sitä vanhan ihmisen kodissa. Kolmannen 
osion päättää luku kolmetoista, jossa analysoidaan ihmisten ja materiaalisten, 
ei-inhimillisten (tilat ja tavarat) toimijoiden välistä vuorovaikutusta kotisai- 
raalassa ja dialyysipotilaiden kotona. Luvussa pohditaan, muuttuuko kodin 
yksityinen tila hyvinvointityön tavaroiden ja teknologioiden myötä instituti- 
onaaliseksi tilaksi, sairaalaksi. 

Osion yksi ja kaksi luvut, kuten myös osion kolme luvut kymmenen ja yk- 
sitoista on tehty osana seuraavia hankkeita: Kodeissa tapahtuvien palvelukoh- 
taamisten maantiede hyvinvointipalvelujen marginaalissa Suomessa ja Ruot- 
sissa (2017-2022, Suomen Akatemia) ja Segregaation ja asunnottomuuden 
vastainen asumissosiaalinen työ haavoittuvassa asemassa olevien ihmisten 
asumis- ja palvelupoluilla (2022-2023, Sosiaali- ja terveysministeriö). Luvun 
kaksitoista haastattelut on tehty Sosiaali- ja terveysministeriön rahoittamas- 
sa Toimiva kotihoito Lappiin - Monipuoliset tuen muodot kotona asumiseen 
-hankkeessa vuosina 2016—2018. Luvun kolmetoista taustalla on Kunnallisa- 
lan kehittämissäätiön rahoittama hanke Koti sairaalana - Onnistuneen koti- 
sairaalatoiminnan edellytykset (2019-2022). 

Kirjan loppusanoissa pohditaan sitä, miten koti on paitsi haavoittuvuu- 
den kohtaamisen myös hyvän elämän ja arjen kokemisen paikka: kotiemme 
seinät sulkevat sisäänsä monenlaista hätää, murhetta, pelkoa ja huolta selviy- 
tymisestä, mutta toisaalta niiden sisällä eletään myös hyvää ja toimivaa arkea. 
Keskeistä on tulevaisuudessa arvioida kriittisesti niin valtakunnallisesti kuin 
paikallisesti sekä jokaisen ihmisen kohdalla erikseen, milloin hyvä elämä ja 
arki käyvät kotona mahdottomaksi ja kotikäänne kohtaa rajansa. 

Viime vuosikymmeninä on ensin muualla länsimaissa ja sittemmin myös 
Suomessa purettu laitoshoitoa ja -asumista (Mansell 2005; Hyvönen 2008; 
Chow & Priebe 2013; Anttonen & Karsio 2016; Wahlbeck ym. 2017; Hudson 
2019). Nykyisissä yhteiskuntapoliittisissa linjauksissa ensisijaiseksi tavoit- 
teeksi määrittyy omassa kodissa asuminen erilaisten laitosratkaisujen sijasta. 
Yhä useampi sairauksien, toimintarajoitteiden ja riippuvuuksien kanssa elävä 
asuu nykyisin kotona erilaisten tuki- ja avopalveluiden turvin. Tällöin myös 
sosiaali- ja terveysalan työntekijöiden tekemä hyvinvointityö siirtyy enene- 
vässä määrin laitoksista ja instituutioista ihmisten koteihin. 

Kutsumme hyvinvointityön, asiakkuuden ja palveluiden organisoinnin 
muutosta kotikäänteeksi (ks. Juhila 2016; Hall ym. 2021), joka on koko kirjan 
lähtökohta ja kulmakivi. Tarkemmin ilmaistuna tarkoitamme kotikäänteel- 

lä sitä, että koti on alettu mieltää vuosituhannen vaihteesta lähtien politiik- 
katasolla erilaisten laitosten ja ryhmäkotien sijaan ensisijaiseksi ja ihmisten 
toiveiden mukaiseksi elämisen paikaksi silloinkin, kun heillä on merkittäviä 
palveluiden, hoidon ja tuen tarpeita. Käänteen alkujuuret ovat laitosten pur- 
kamisen politiikassa, johon viitataan usein deinstitutionalisoitumisen käsit- 
teellä (Chow & Priebe 2013; Tuokkola & Katsui 2018; Hudson 2019). Kyse on 
prosessista, jossa haavoittavissa elämäntilanteissa olevien ihmisten asumista 
ja tukipalveluja siirrettiin ensin laitoksista erilaisiin ryhmäkoteihin ja ko- 
tikäänteen jälkeen lopulta yhä enemmän tuettuun kotona asumiseen (Hall 
ym. 2021). Tätä yhteiskunnallista muutosta ovat edesauttaneet kansallisesti ja 
kansainvälisesti lääketieteen kehitys, asiakaslähtöisyyteen ja ihmisoikeuksiin 
perustuvat hoitoideologiat sekä vammaisliikkeiden ja potilasjärjestöjen esit- 
tämät vaatimukset itsemääräämisoikeuksista ja osallisuudesta. Muutosta ovat 
edistäneet myös avohoidon taloudelliset kannustimet ja säästötoimet sekä 
lainsäädännölliset muutokset. (Hyvönen 2008; Chow & Priebe 2013; Tuok- 
kola & Katsui 2018; Hudson 2019.) Kyseessä on länsimainen trendi, ja muutos 
jatkuu edelleen. Prosessin aikana pitkään laitoksissa elävien ja hoidettavien 
ihmisten määrä on vähentynyt laitospaikkojen alas ajamisen myötä. Laitos- 
hoitojaksoilta siirrytään yhä nopeammin takaisin omaan kotiin yhteisöjen 
jäseniksi ja avopalveluiden käyttäjiksi. (Hall 2011; Tuokkola & Katsui 2018.) 

Aikanaan hyvässä tarkoituksessa perustettujen laitosten purkaminen ei 
ole ollut yksinomaan positiivista tai ongelmatonta eri potilas- ja asiakasryh- 
mille. Ongelmat ovat liittyneet heikkotasoisiin avopalveluihin, resurssipulaan 
sekä leimatuksi tulemisen ja yksinäisyyden kokemuksiin yhteisöissä (Mansell 
2006; Dodds 2014, 199; Wahlbeck ym. 2018, 69). Esimerkiksi 1990- ja 2000-lu- 
vun lamojen myötä vähennetyn laitosmuotoisen päihdehoidon on katsottu 
heikentäneen vaikeimmin päihderiippuvaisten ihmisten hoito- ja toipumis- 
mahdollisuuksia (Partanen ym. 2010, 78). Samansuuntaisesti on esitetty, että 
psykiatrisia sairaalapaikkoja on mahdollisesti leikattu jo liikaa (MTV Uutiset 
12.11.2020). 

Erittelemme tässä luvussa ensin sekä kotikäännettä puoltavia että sitä 
kriittisesti arvioivia argumentteja. Toiseksi tarkastelemme kotikäänteen rea- 
lisoitumista mielenterveys-, päihde-, asunnottomuus-, kotihoito- ja vanhus- 
palveluissa sekä aikuissosiaalityössä. Olemme rajanneet tarkastelun niihin 

palveluihin, jotka ovat kirjan empiiristen lukujen kannalta keskeisia.' Koti- 
käänne tekee kodista haavoittuvuuden kokemisen, kohtaamisen ja lievittämi- 
sen paikan. Luvun tarkoitus on luoda yleiskuva käänteen yhteiskunnallisesta 
kontekstista sekä sen edellyttämistä ja tuottamista palvelujärjestelmämuu- 
toksista. 


Kotikäänteestä esitetyt argumentit 


Kotikäänteellä on monia positiivisia seuraamuksia, mutta sitä on tärkeä ar- 
vioida myös kriittisesti. Kotikäännettä puoltavat muun muassa taloudelliset, 
ihmisoikeudelliset, eettiset ja asiakaslähtöiset näkökannat. Kriittisissä huo- 
mioissa tuodaan muun muassa esille, miten koti voi olla turvaton paikka, 
jossa huolenpito on riittämätöntä. Koti voi olla myös työntekijälle ennakoi- 
maton, epämiellyttävä ja riskialtis työskentely-ympäristö. Monet tutkimukset 
osoittavat laitosten purkamisen ja kotikäänteeseen siirtymisen olevan kesken 
(esim. Chow & Priebe 2013). Suomessakin on edelleen paljon laitosperusteisia 
ja laitosmaisissa olosuhteissa tuotettuja tuki- ja hoivapalveluja (Wahlbeck ym. 
2017, 1433). Kotiin tuotavilla palveluilla ei katsota myöskään voitavan koko- 
naan korvata ympärivuorokautista huolenpitoa tarjoavia asumisyksiköitä ja 
sairaaloita. 


Kotikäännettä puoltavat argumentit 


Mitkä seikat puoltavat kotikäännettä ja kuinka sitä perustellaan palveluiden 
tuottamistavan toivottavana muutoksena? Painava perustelu on, että enem- 
mistö ihmisistä toivoo voivansa asua mahdollisimman itsenäisesti kotona 
elämänsä loppuun asti tai ainakin mahdollisimman pitkään (ks. esim. Ket- 
tunen ym. 2015, 152; Anttonen & Karsio 2016, 152; Juhila 2018, 159). Omassa 
tai vuokra-asunnossa asuminen sisältyy kansalaisten sosiaalisiin oikeuksiin, 
ja siksi valtiovallan tulee edistää ja turvata sitä (Voutilainen 2018). Kotona 
asumisen katsotaan tukevan itsemääräämisoikeutta, valinnanvapautta, yksi- 
tyisyyttä ja asiakaslähtöisyyttä laitosympäristöä paremmin (Juhila 2018, 159; 
ks. myös Kettunen ym. 2015, 35; Wahlbeck ym. 2018, 54-55). 

Omassa kodissa asuminen näyttäisi olevan myös yhteydessä vahvempaan 
kokemukseen siitä, että yksilö kuuluu yhteisöön ja kykenee käyttämään lä- 
hipalveluja (De Heer-Wunderink ym. 2012; Hill ym. 2010; Wahlbeck ym. 
2017, 1433). Monessa tapauksessa kotona asuminen vahvistaa haavoittavassa 
elämäntilanteessa olevan ihmisen osallisuuden tunnetta ja integraatiota yh- 
teiskuntaan. Kotikäänteen yhtenä lähtökohtana on lisätä eri asiakasryhmille 
kokemuksia normaaliudesta ja tavallisuudesta. Tavoitteena on asiakkaan nä- 
köinen, mahdollisimman hyvä ”keskivertoarki” erilaisista rajoitteista ja tuen 
tarpeista huolimatta. Kotiin vietävien palveluiden katsotaan edistävän tätä, 
sillä ensinnäkin ne mahdollistavat itsenäisen asumisen, ja toiseksi ne ovat 
joustavasti räätälöitävissä kunkin asiakkaan vaihtuvien tarpeiden mukaan. 
On olemassa myös näyttöä, että kotiin vietävät palvelut ovat kustannusten 
näkökulmasta järkevä ratkaisu. (Kettunen ym. 2015, 35.) 

Kotikäänteen etuna nähdään lisäksi helppo saavutettavuus. Kun työn- 
tekijät liikkuvat asiakkaan luo, eikä päinvastoin, esimerkiksi liikkumisen 
rajoitteet eivät estä palveluiden käyttämistä. Kodin hyvinvointityön paik- 
kana argumentoidaan myös tuovan monia positiivisia mahdollisuuksia asi- 
akas-työntekijävuorovaikutukseen (ks. esim. Juhila ym. 2021). Parhaimmil- 
laan koti tasoittaa asiakas-työntekijäsuhteeseen liittyvää valta-asetelmaa. Se 
myös mahdollistaa toimistotilaa paremman vuoropuhelun: asiakkaan on 
usein helpompaa käydä kotona keskustelua arkeen liittyvistä positiivisista ja 
toimijuutta kannattelevista, mutta myös sitä hankaloittavista, asioista. Kotona 
voi esimerkiksi ottaa puheeksi paitsi kodin tavarat ja lemmikkieläimet myös 
muistot. Esille voi myös nostaa vaikeat asiat, kuten yksinäisyyden kokemuk- 
set neljän seinän sisällä. Työntekijälle koti kertoo asiakkaan voimavaroista, 
hyvinvoinnista ja siitä, mikä on asiakkaalle kotiarjessa olennaista ja tärkeää. 
(Juhila 2018, 160-162; luku 3.) Siten koti on myös tärkeä havainnoinnin ja tie- 
donkeruun ympäristö (ks. Juhila ym. 2022b; luku 8). Kaikkinensa työntekijän 
menemiseen asiakkaan kotiin, kodin kynnyksen ylittämiseen (ks. luku 6) liit- 
tyy positiivinen mahdollisuus lähestyä asiakasta kontekstissaan. Tämä lisää 
ymmärrystä asiakkaan toimijuudesta ja sen rajoituksista suhteessa asuin- ja 
elinympäristöön sekä arjen toimintoihin (ks. myös luku 11). 

Kotikäännettä kriittisesti arvioivat argumentit 


Tilannetekijöistä riippuen sama asia tulee usein tulkituksi joko positiivisek- 
si tai negatiiviseksi. Näin on myös kotikäänteen kohdalla. On tärkeää tilan- 
nekohtaisesti reflektoida ja arvioida, tuottavatko kotona asuminen ja kotiin 
vietävät palvelut positiivisia hyötyjä vai eivät. Kotikäänteeseen liittyy myös 
monia riskejä, eikä tuetusti kotona asuminen sovi kaikille kaikissa tilanteissa 
(ks. esim. Tuokkola & Katsui 2018, 17). On olemassa esimerkiksi riski, että 
haavoittavissa elämäntilanteissa olevat ihmiset joutuvat asumaan kotonaan 
vastentahtoisesti, kun laitoshoitoa ja -asumista on vähän tarjolla. Jos kotoa 
pois liikkuminen on vaikeaa, osallisuuden mahdollisuudet voivat kapeutua 
merkittävästi, jolloin riskinä ovat yksinäisyys ja ulkopuolisuus (ks. esim. Krö- 
ger & Leinonen 2012, 324). Ulospääsemisen esteiksi voivat muodostua muun 
muassa asiakkaan oma heikentynyt fyysinen toimintakyky, rakenteelliset es- 
teet (kuten portaat) sekä mielen rajoitteet, kuten masennus, alkoholin käyt- 
töön liittyvä häpeä tai yksinäisyydestä johtuva eristäytyminen (Levo 2008, 
43). 

Kotiin tuotavat palvelut ovat usein riittämättömiä ja tarkkaan rajattuja, 
ja niiden riskinä onkin asiakkaan liiallinen vastuuttaminen omasta selviyty- 
misestään, jopa suoranainen heitteillejättö. On myös esitetty, että kotikään- 
ne kuormittaa ja vastuuttaa asiakkaan lisäksi usein liikaa läheisiä ja omai- 
sia. Kaikilla asiakkailla ei myöskään ole kannattelevia tukiverkkoja (Häikiö 
ym. 2011; Wahlbeck ym. 2018, 29). Ongelmallista on lisäksi, jos asiakas ei voi 
valita kotiinsa tulevaa hyvinvointityön tekijää tai tiedä ennakkoon, kuka on 
tulossa ja milloin. On myös tilanteita, joissa monet eri työntekijät käyvät asi- 
akkaan luona monta kertaa päivässä, jolloin kodin yksityisyys vaarantuu ja 
asiakkaan mahdollisuus hallita kodin tilaa heikkenee. Työntekijöiden muka- 
na asiakkaan yksityiseen kotiin tulevat myös organisatoriset ja ammatilliset 
käytännöt ja työvälineet sekä julkinen kontrolli. Kotona tehtävä hyvinvointi- 
työ tuottaakin kompleksisia ja sensitiivisiä suhteita asiakkaan, hänen läheis- 
tensä ja työntekijöiden välille (Hall 2011, 592). Parhaimmillaan se kannatte- 
lee asiakasta vaikeassa elämäntilanteessa, mutta pahimmillaan tuottaa lisää 
kuormitustekijöitä, jos esimerkiksi asiakas jännittää kotikäyntejä tai kokee, 

että häntä tarkkaillaan (turvateknologian välityksellä) ja arvostellaan muiden 
taholta (ks. luku 12). 

Koti voi olla turvaton, riskialtis ja vaarallinen paikka sekä asiakkaalle että 
työntekijälle (ks. luku 9). Asiakas voi esimerkiksi kaatua tai hänen kuntonsa 
voi nopeasti heikentyä kenenkään tietämättä. Asiakas voi myös aiheuttaa tu- 
lipalon, vesivahingon tai muuten tuottaa asunnossa vahinkoa. Työntekijälle 
asiakkaan koti voi merkitä työn tekemistä turvattomassa ympäristössä muun 
muassa epämiellyttävien hajujen, lian, tavarapaljouden ja tuholaisten kes- 
kellä. Teppo Kröger ja kirjoittajakumppanit (2018, 79-80) tuovat kotihoidon 
nykytilaa käsittelevässään tutkimuksessa esille, että väkivallan uhan lisäksi 
”myös seksuaalinen häirintä, työntekijöiden haukkuminen ja jopa rasistinen 
kielenkäyttö” on yleistä kotihoidossa. 

Työntekijä ei voi koskaan varmuudella tietää, mikä häntä on kotikäynnillä 
vastassa ja kuinka tapaaminen sujuu. Asiakas voi esimerkiksi olla päihtynyt 
tai kiihtynyt. Hän saattaa olla nukkumassa tai vähissä vaatteissa, ja asunnos- 
sa voi olla asiakkaan lisäksi muita ihmisiä (ks. luvut 3 ja 5). Etenkin syrjäseu- 
duilla työntekijä on kotikäynnillä paljolti omillaan, kun naapureita ei ole ja 
ulkopuolisen avun saaminen paikalle voi kestää kauan (luku 9). Kotikäänteen 
myötä työntekijä menettää paljolti instituution ja oman työhuoneen tuotta- 
man turvan ja rauhan. Liikkumisen velvoitteen siirtyessä asiakkaalta työnte- 
kijälle iso osa työpäivästä kuluu liikkumiseen paikasta toiseen. 

Valtaosassa kriittisiä arvioita kotikäänteen periaatteellista kannatetta- 
vuutta ei sinänsä kyseenalaisteta, vaan sitä pidetään pääsääntöisesti positii- 
visena muutossuuntana. Ongelmien katsotaan paikantuvan lähinnä käytän- 
nön toteutukseen. Siirtymä laitoshoidosta omaan kotiin on toteutunut tähän 
mennessä kansallisesti ja kansainvälisesti vasta osittain. Avopalvelut mukaan 
lukien kotiin vietävien palveluiden kehittämisessä ja tarjoamisessa on havait- 
tavissa katkoksia ja merkittävää alueellista vaihtelua (Miettinen & Teittinen 
2014). On nähtävissä myös uusinstitutionaalistumisen kehitys, jolla viitataan 
esimerkiksi siihen, että laitosmaiset, holhoavat ja paternalistiset käytännöt 
siirtyvät avopalveluihin ja ryhmäkoteihin, jolloin kotikäänne jää näennäisek- 
si (Priebe ym. 2005, 125; Juhila ym. 2016b; Wahlbeck ym. 2018). Kotikäänne 
on työkäytäntöjen, ajattelutapojen ja asuinympäristöjen vaativa muutospro- 
sessi; se ei tapahdu hetkessä, vaan vaatii jatkuvaa toimintatapojen reflektoin- 

tia ja kehittämistä, jotta myös kotona asumisen ja kotiin vietävien palvelujen 
riskit tunnistettaisiin. Seuraavaksi käymme lyhyesti läpi, mitä kotikäänne on 
merkinnyt eri asiakasryhmien ja hyvinvointipalveluiden kohdalla. 


Palvelujärjestelmää muuttava kotikäänne 


Omassa kodissa asumisen ensisijaisuus sairauksista, riippuvuuksista ja hei- 
kentyneestä toimintakyvystä huolimatta — ja sen kääntöpuolena laitoshoidon 
ja -asumisen määrittyminen viimesijaiseksi - on vahva trendi tämänhetki- 
sessä yhteiskuntapoliittisessa keskustelussa ja hyvinvointipalvelujen järjestä- 
misessä (Milligan 2003; Martin-Matthews 2007; Milligan 2009; Partanen ym. 
2010; Hall 2011, 42-43; Juhila ym. 2016b; Laatusuositus hyvän ikääntymisen... 
2020). Esimerkiksi Laatusuosituksessa hyvän ikääntymisen turvaamisen ja 
palvelujen parantamiseksi (2020, 12) todetaan, että suomalainen vanhuspo- 
litiikka korostaa kotona asumisen ensisijaisuutta sekä ennaltaehkäisevien ja 
toimintakykyä ylläpitävien toimien tärkeyttä. Kotiin vietävien palvelujen en- 
sisijaisuus on nähtävissä myös sosiaalihuoltolaissa (1310/2014, 219): 


Asumispalveluja järjestetään henkilöille, jotka erityisestä syystä 
tarvitsevat apua tai tukea asumisessa tai asumisensa järjestämises- 
sä. Kotiin annettavat palvelut ovat ensisijaisia suhteessa palvelui- 
hin, jotka edellyttävät muuttamista ja sisältävät sekä asumisen että 
palvelut. 


Samansuuntaisesti sosiaali- ja terveysministeriön verkkosivuilla todetaan 
tavoitteena olevan, ”että jokainen voisi asua kotona muiden palvelujen avulla. 
Laitoshoitoon turvauduttaisiin silloin, kun muita vaihtoehtoja ei ole”. Lisäksi 
sosiaali- ja terveysministeriön mielenterveysstrategian (Vorma ym. 2020) lin- 
jausten voi nähdä puhuvan kotikäänteen puolesta: siinä painotetaan ihmisten 
arkiympäristöihin tuotavien palveluiden lisäämistä. 

Kotikäänteestä kertoo osaltaan käsitteistön moninaistuminen puhuttaessa 
nykyisistä sosiaali- ja terveyspalveluista janalla laitosasuminen - kodinomai- 
nen asuminen - kotona asuminen? (Mikkola ym. 2015; Anttonen & Karsio 

2016, 161-162). Sosiaalihuoltolaki (1301/2014) tuntee käsitteet tuettu asumi- 
nen, palveluasuminen ja tehostettu palveluasuminen, mutta käytännössä 
asumisen tukemista koskeva käsitteistö on kirjava. Käsitteistön moninaisuus 
tekee haastavaksi laitospaikkojen tilastoinnin, eri asumismuotojen tutkimi- 
sen ja kotikäänteen käytännön toteutumisen arvioimisen. Kotikäänteen yksi 
selkeimmistä indikaattoreista on kuitenkin laitospaikkojen ja pitkien laitos- 
jaksojen väheneminen (Mikkola ym. 2015). Toiseksi kotikäänteestä kertovat 
kotikäynteihin ja yhteisöissä toimimiseen perustuvien työkäytäntöjen lisään- 
tyminen palvelujärjestelmässä. Kotikäänne on kuitenkin monien asiakasryh- 
mien kohdalla vasta muotoutumassa ja kotiin vietävät palvelut kehittymässä, 
mikä tulee esille seuraavassa palvelukohtaisessa tarkastelussa. 


Mielenterveyspolitiikka ja -palvelut 


Mielenterveyspolitiikassa ja -palveluissa on edellisten vuosikymmenten aika- 
na alkanut mittava muutos kohti selkeää kotikäännettä. Sairaalakeskeisyydes- 
tä on siirrytty yhteisöasumiseen perustuviin asumispalveluihin. Vuosituhan- 
nen vaihteen jälkeen painopistettä on entistä enemmän siirretty avohoitoon ja 
erilaisiin tuettuun asumiseen ja kotikuntoutukseen perustuviin palveluihin 
(Priebe ym. 2005; Hyvönen 2008; Mielenterveys- ja päihdesuunnitelma 2009; 
Helen ym. 2011; Juhila 2018, 157). Sairaalapaikkojen vähentyminen ja hoi- 
tojaksojen lyhentyminen näkyvät selvimmin pitkäaikaisessa sairaalahoidos- 
sa olevien määrän laskuna (Törmä ym. 2014, 12). Kotikäänne on nykyisessä 
mielenterveyspolitiikassa ja -palveluissa vahva trendi, joskin uudet toiminta- 
tavat ovat vasta muotoutumassa ja vakiintumassa. 

Psykiatriassa on jo 1950-luvulta lähtien käyty kriittistä keskustelua medi- 
kalisoitumisesta eli lääketieteellisen tulkintatavan ylivallasta (Leifer 2001) ja 
institutionalisoitumisesta, joka voidaan ymmärtää a) tiettyinä rajoittavina ti- 
lallisina ratkaisuina, kuten lukollisina ovina sekä b) pakkokeinoja sallivina ja 
itsemääräämisoikeutta rajoittavina käytäntöinä ja lainsäädäntönä. Lisäksi il- 
miötä voidaan tarkastella siitä näkökulmasta, c) missä määrin asiakas-työnte- 
kijäsuhteessa on paternalistisia ja pakkoon perustuva elementtejä tai d) miten 
asiakas on sopeutunut passiiviseen potilaan rooliin ja on siitä riippuvainen. 
(Chow & Priebe 2013.) Nämä eri näkökulmat institutionalisoitumiseen ovat 

hyödyllisiä arvioitaessa nykyisiä politiikkalinjauksia ja mielenterveyspalve- 
luita suhteessa yhtäältä laitoskeskeisyyteen ja toisaalta kotikäänteen toteutu- 
miseen. 

Mielenterveyspalveluiden osalta kotikäänteen toteutumisessa on merkittä- 
viä alueellisia eroja, ja kokonaiskuvaa on siten vaikea rakentaa. Yhteisölliseen 
asumiseen perustuvilla ryhmä- ja kuntoutuskodeilla on edelleen merkittävä 
rooli palvelujärjestelmässä, eivätkä niistä kaikki täytä mielenterveyskuntou- 
tujien asumiselle nykyisin asetettuja laatukriteereitä. Kotikäännettä koskeva 
tavoite- ja tahtotila jaetaan kuitenkin mielenterveyspalveluissa laajalti. (Ks. 
esim. Törmä ym. 2013.) Yleisesti lähdetään siitä, että jatkossa tarvitaan lisää 
monipuolisia, liikkuvia, päivystäviä ja ihmisten arkeen integroituja avopal- 
veluja sekä kotiin tuotavia palveluja, jotka tukevat mielenterveyskuntoutujen 
itsemääräämisoikeutta ja osallisuutta yhteiskunnassa (Kontio ym. 2013, 500; 
ks. myös Törmä ym. 2014; Wahlbeck ym. 2017). Kotona tehtävä arkinen mie- 
lenterveys- ja päihdekuntoutus on monesti kokonaisvaltaista: se sisältää mo- 
nia toimintoja ja kattaa laajasti asiakkaan arkielämän osa-alueita (ks. luku 5). 
Kotikäänteen pullonkaulaksi on tunnistettu edullisten asuntojen puute sekä 
kotiin tuotavien palveluiden yksipuolisuus ja riittämättömyys etenkin silloin, 
kun tuen tarve on suuri. Kotiin tuotavien palveluiden lisäksi kotikäänne edel- 
lyttää kodin ulkopuolisten toimintamahdollisuuksien kehittämistä ja asiak- 
kaan toiminnallisuuden tukemista (ks. Levo 2008, 43; Vorma ym. 2020). 

Nykyisin mielenterveys- ja päihdepalveluita tuotetaan, hallinnoidaan ja 
kehitetään usein yhtenä kokonaisuutena (ks. esim. Mielenterveys- ja päihde- 
suunnitelma 2009; Mielekästä elämää 2013; Mielenterveys- ja päihdesuunni- 
telma 2014-2017; Kuusisto & Ranta 2020, 130). Esimerkiksi Mielenterveys- ja 
päihdesuunnitelmalla (2009) on ollut informaatio-ohjauksellinen merkitys 
sekä mielenterveys- ja päihdepalveluiden integraatiossa että kotikäänteen 
vahvistamisessa. Suunnitelma kannustaa kuntia lisäämään päivystyksellisiä 
ja liikkuvia mielenterveys- ja päihdetyön palveluja. (Mielenterveys- ja päih- 
desuunnitelma 2009; ks. myös Partanen ym. 2010, 15; Mikkola ym. 2015, 
142-143.) Tutkimuksissa on osoitettu mielenterveys- ja päihdeongelmien kie- 
toutuvan toisiinsa monin tavoin (esim. Raitakari ym. 2013; Aalto ym. 2018). 
Mielenterveys- ja päihdepalveluilla onkin monia (historiallisia) yhtymäkoh- 
tia. Ne jakavat osin saman asiakaskunnan (esim. Kaukonen 2020). Esimer- 

kiksi päihdetapauslaskentojen perusteella voidaan todeta, että asiakkailla on 
usein sekä päihde- että mielenterveyshaasteita. He ovat monella tapaa haavoit- 
tavassa asemassa: yksinäisiä, asunnottomia, köyhiä ja työttömiä. (Kuussaari 
ym. 2014.) Kotikäänteen näkökulmasta mielenterveys- ja päihdepalveluja on 
kuitenkin mielekästä tarkastella myös erillisinä palvelukokonaisuuksina, sillä 
kotiin tuotavia päihdepalveluita on vielä vähän verrattuna liikkuviin mielen- 
terveyspalveluihin. 


Päihdepolitiikka ja -palvelut 


Päihdepolitiikassa ja -palveluissa on nähtävissä etenkin 1990-luvun lamasta 
alkanut selkeä siirtymä laitoshoidosta, -kuntoutuksesta ja -asumisesta kohti 
päihdehuollon avopalveluita ja tuetun asumisen ratkaisuja. Tämä siirtymä on 
osin tapahtunut osana uusia pitkäaikaisasunnottomuuden ratkaisukeinoja 
(Kaukonen 2005; 2020; Wahlbeck ym. 2018, 15; ks. myös seuraava osio Asun- 
nottomuuspolitiikka ja asunnottomien palvelut). Päihdehuollossa laitospai- 
kat ovat vähentyneet ennen muuta laitoskuntoutuksesta, kun taas lyhytaikai- 
nen katkaisu- ja sairaalahoito on lisääntynyt, joskaan nämä eivät kompensoi 
täysin laitoskuntoutuksen vähentymistä. Laitospaikat ovat vähentyneet koko 
maassa, mutta alueiden välillä on suuria eroja. (Mikkola ym. 2015, 9; ks. myös 
Kaukonen 2005; 2020.) 

Samoin kuin mielenterveyspolitiikan ja -palveluiden myös päihdepoli- 
tiikan ja -palveluiden historia (ja jossain määrin nykyisyys) sisältää rajoit- 
tamiseen, pakkoon, kontrolliin ja yhteisöistä ulossulkemiseen perustuvia 
käytäntöjä. Politiikassa ja lainsäädännössä korostuivat pitkään valtiollisen 
turvallisuuden ja järjestyksen sekä rikos- ja riskikäyttäytymisen hallinnan 
näkökulmat hoidon, haittojen vähentämisen, kuntoutuksen ja asiakkaan oi- 
keuksien turvaamisen sijaan. 1950-luvun alusta alkaen avohoito, kuten vuon- 
na 1955 perustetun A-klinikkasäätiön A-klinikat sekä erilaiset terapeuttiset 
hoitomuodot, alkoi kehittyä vähitellen laitoshoidon rinnalla. (Ks. Kaukonen 
2020; Kuusisto & Ranta 2020.) 1980-luvun lopulle tultaessa maassamme oli 
suhteessa väestöön ja päihteiden kulutuksen tasoon yksi maailman katta- 
vimmista — ja myös laitosvaltaisimmista - päihdehuollon erityispalveluver- 
kostoista (Kaukonen 2005). Päihdehoidon laitoksia edustivat työlaitokset, 

huoltolat, hoitokodit ja -laitokset, asuntolat, ensisuojat seka hata- ja joukko- 
majoitusyksiköt. Mielisairaaloissa, nykyään psykiatrisissa sairaaloissa, järjes- 
tettiin ja järjestetään edelleen merkittävä määrä lyhytaikaisista vieroitus- ja 
hoitojaksoista (Kaukonen 2020). 

Päihdyttävien aineiden väärinkäyttäjien huoltoa koskevan lain (PAV-la- 
ki 96/1961) osittainen uudistus vuonna 1975 loi lainsäädännölliset puitteet 
avohoidollisten hoito- ja kuntoutusmuotojen kehittämiselle ja avasi tietä ko- 
tikäänteelle (ks. Kaukonen 2020; Kuusisto & Ranta 2020, 124-125). Hoito- ja 
vaikuttavuustutkimusten tulosten valossa, säästösyistä sekä hoidon inhimil- 
listämisen näkökulmasta katsottiin järkeväksi, että laitoshoitoa alettiin kor- 
vata avohoidolla (Kaukonen 2005). 

Olavi Kaukonen (2005, 315) arvioi jo yli viisitoista vuotta sitten, että avo- 
palvelut suosivat asiakkaita, jotka päihderiippuvuudestaan huolimatta pys- 
tyvät sitoutumaan aikatauluihin ja intensiivisiin hoitosuhteisiin (ks. myös 
Poikonen & Kekoni 2020, 76). Päihdepalveluiden käyttö edellyttää navigoin- 
titaitoa palvelujärjestelmässä, sillä niiden kenttä on mielenterveyspalveluiden 
tavoin laaja, hajanainen ja usein myös heikosti koordinoitu. Nykyisin päih- 
depalvelut sisältävät hyvinvointityötä laitoksissa (esimerkiksi lyhytaikainen 
katkaisuhoito ja kuntoutus), asiakkaiden arkiympäristöissä (esimerkiksi so- 
siaali- ja terveysneuvontapisteet ja päiväkeskukset) ja kodeissa (esimerkiksi 
kotikatkaisuhoito) (esim. Partanen ym. 2010; Mielekästä elämää 2013, 14; Poi- 
konen & Kekoni 2020; Vorma ym. 2020, 29). Hajanaisuutta tuottaa lisäksi se, 
että sosiaalihuollon alaisuuteen usein sijoittuvat päihdehuollon erityispalve- 
lut sisältävät myös terveydenhuollon palveluja. Moninaisuutta lisäävät myös 
erityyppiset asumispalvelut, jotka on kytketty osaksi päihderiippuvaisten asi- 
akkaiden palveluketjua. (Mikkola ym. 2015, 144.) 

Hyvinä esimerkkeinä asiakkaiden kotona ja lähiyhteisöissä toteutettavista 
päihdepalveluista voidaan pitää kotona tapahtuvaa avokatkaisua (Levo 2008, 
79; Wahlbeck ym. 2018, 70; Holmberg & Ranta 2021; luku 10), ikääntyvien 
naisten koteihin jalkautuvaa päihdetyön mallia (Vesa ym. 2017), verkossa 
tapahtuvaa päihdetyötä (Ranta 2020, 35-36), huumeiden aktiivikäyttäjille 
suunnattua matalan kynnyksen asumisen tukea (esim. Ranta & Juhila 2020) 
sekä erilaisia liikkuvan ja etsivän työn palvelukonsepteja (ks. esim. Asunto 
ensin 2.0... 2020, 20-21). Kotikäännettä edustavissa (päihde)palveluissa läh- 

tökohtina ovat psykososiaalinen tuki, asiakaslähtöisyys, vapaaehtoisuus, ih- 
mis- ja perusoikeuksien kunnioittaminen, toipumisen ja hyvinvoinnin edis- 
täminen, huolenpidon toteuttaminen ja haittojen vähentäminen. Keskeistä 
niissä on myös asiakkaan osallisuuden tukeminen, sillä kuten Tarja Levo 
(2008, 43) toteaa, ”kotona tehtävän päihdetyön tulee myös suuntautua kodista 
ulospäin” (ks. myös Vesa ym. 2017). Tämänkaltaisilla avopalveluilla kyetään 
osin vastaamaan kritiikkiin päihdepalveluiden riittämättömyydestä, heikosta 
saatavuudesta ja saavutettavuudesta sekä valikoivuudesta (Kaukonen 2005; 
Poikonen & Kekoni 2020). Moni asiakas jää kuitenkin edelleen kokonaan 
päihdehoidon perus- ja erityispalveluiden ulkopuolelle (Vesa ym. 2017; Kau- 
konen 2020, 43; Poikonen & Kekoni 2020, 49). 

Päihdepalveluissa kotikäännettä edustavat kokeilut ja kehittämisprojektit 
näyttävät suuntaa tulevaisuuden uusille palvelukonsepteille. Liikkuville ja jal- 
kautuville päihdepalveluille on kasvava tarve muun muassa ikääntyvien asi- 
akkaiden parissa (Levo 2008, 43). Kotikäännettä arvioitaessa on huomioitava, 
että päihdepolitiikka ja -palvelut kietoutuvat vahvasti asunnottomuuspoli- 
tiikkaan ja asunnottomien palveluihin, sillä usein ongelmallinen päihteiden- 
käyttö ja asunnottomuus kietoutuvat yhteen. Esimerkiksi päihdepalveluiden 
huumeita käyttävistä asiakkaista noin kymmenen prosenttia elää maassam- 
me asunnottomina (Päihdehuollon huumeasiakkaat 2018). Mielenterveys- ja 
päihdepalveluiden ulkopuolella olevien asunnottomien määrän voi olettaa 
olevan vielä tätä suurempi. 


Asunnottomuuspolitiikka ja asunnottomuutta kokevien palvelut 


Kotikäänne on merkinnyt asunnottomuuspolitiikassa laajakantoista muu- 
tosta palvelujen järjestämisessä ja sitä kautta myös muutosta ajattelutavoissa. 
Valtakunnallisia asunnottomuuden vähentämisohjelmia on laadittu 1980-lu- 
vulta lähtien. Yhtäjaksoisena tavoitteena asunnottomuuden vähentäminen ja 
poistaminen on ollut kansallisissa asunnottomuusohjelmissa aina vuodesta 
2007. Pääministeri Sanna Marinin hallitusohjelmassa kirjataan tavoitteeksi 
asunnottomuuden puolittaminen vuoteen 2023 ja poistaminen vuoteen 2027 
mennessä (Osallistava ja osaava Suomi 2019, 55). Tavoite on kunnianhimoi- 
nen ja ainutlaatuinen koko Euroopassa (Karppinen 2020, 44). Asunnotto- 

muuspolitiikan ja asunnottomuutta kokeville suunnattujen palvelujen tarkas- 
teleminen tuo tärkeällä tavalla esille kodin merkityksiä, kodin merkittävyyttä 
sekä kotiin ja kodittomuuteen liittyvää yhteiskunnallista etuoikeutta ja eriar- 
voisuutta (Zufferey & Horsell 2022). 

Pitkäaikaisasunnottomuuden vähentämisohjelmat PAAVO I (2008-2011) 
ja PAAVO II (2012-2015) sekä Asunnottomuuden ennaltaehkäisyn toimenpi- 
deohjelma AUNE (2016-2019) ja Yhteistyöohjelma asunnottomuuden puolit- 
tamiseksi vuoteen 2023 mennessä (2020-2023) ovat edistäneet merkittävällä 
tavalla kotikäännettä. Kotikäänteen mukainen palveluiden muutos sisältyy 
etenkin pitkäaikaisasunnottomuuden vähentämisohjelmien pyrkimykseen 
lisätä pysyvää vuokra-asumista ja liikkuvaa asumisen tukea, kuten asumis- 
sosiaalista työtä (ks. Granfelt 2013; Juhila 2018, 160), sekä korvata tilapäisiä 
majoituspalveluita tuki- ja palveluasumisella. Aiemmin yhteismajoitukseen 
perustuvia yksiköitä on saneerattu erillisasunnoista muodostuviksi asumis- 
yhteisöiksi (ns. asuntoloiden muunto-ohjelma, ks. Sunikka 2009; A home of 
your own... 2017; Fredriksson & Kaakinen 2018). Näillä toimenpiteillä on 
pyritty parantamaan päihde- ja mielenterveyskuntoutujien asumisoloja ja 
heidän toipumismahdollisuuksiaan (Pitkäaikaisasunnottomuuden poistami- 
nen..., 2008; Pitkäaikaisasunnottomuuden vähentäminen 2012-2015; Kuus- 
saari ym. 2014, 264). 

Pitkäaikaisasunnottomuuden vähentämisohjelmien periaatteet ja toimen- 
piteet perustuvat niin sanottuun Asunto ensin -malliin (Juhila ym. 20224). 
Mallissa lähtökohtana on ihmisarvon kunnioittaminen ja jokaisen ihmisen 
oikeus omaan asuntoon, joka parhaassa tapauksessa määrittyy hänelle kodik- 
si (ks. Juhila 2018, 158; luvut 3 ja 7). Kuten Kristian Wahlbeck ja kumppanit 
(2018, 54) toteavat: ”Asumisen ja mielenterveys- ja päihdetyön rajapinnalla 
'Asunto ensin” -mallista (Housing first) on tullut johtava asunnottomuustyön 
lähestymistapa viimeisen kymmenen vuoden aikana niin Pohjois-Amerikas- 
sa kuin myös Euroopassa” (ks. myös Karppinen 2020, 7; Zufferey & Horsell 
2022). Mallia on edistetty monien tutkimusten ja kehittämishankkeiden voi- 
malla (Raitakari & Juhila 2014). Vaikka suomalaisessa Asunto ensin -mallissa 
on yhtymäkohtia pohjoisamerikkalaiseen ”Pathways to Housing” -malliin, 
se on kehittynyt paljolti siitä irrallaan omanlaiseksi sovellukseksi omine eri- 
tyispiirteineen (A home of your own... 2017; Fredriksson & Kaakinen 2018; 

Wahlbeck ym. 2018, 54; Ranta 2019). Suomalaisen mallin erityisyys on siina, 
että asiakas hoitaa itse vuokranmaksunsa ja tukipalveluiden räätälöinnissä 
hyödynnetään mahdollisimman paljon olemassa olevia perus- ja erityispal- 
veluita. 

Asunto ensin -malli on sisällytetty valtiollisiin hallitus- ja pitkäai- 
kaisasunnottomuuden vähentämisohjelmiin ja sitä on sovellettu laajasti pai- 
kallistasolla. Tällainen toimintatapa on vielä maailmalla harvinaista. Suomea 
voidaankin pitää johtavana Asunto ensin -mallin edistäjänä, sillä malli on esi- 
merkiksi määritelty pääministeri Sanna Marinin hallitusohjelmassa hyväksi 
käytännöksi, jota tulee jatkaa (Osallistava ja osaava Suomi 2019, 55; Juhila 
ym. tulossa). Malli on omaksuttu myös monissa kunnissa asunnottomuuspo- 
litiikkaa ja asunnottomien palveluja suuntaavaksi lähtökohdaksi (Pleace ym. 
2015; Karppinen 2020; luku 7). Sen toteuttamiselle on laadittu vuonna 2017 
laatusuositus, jossa tuodaan esille itsenäisen asumisen lisäksi asiakkaan va- 
linnanvapaudet ja vaikutusmahdollisuudet, kuntoutuminen ja voimaantumi- 
nen sekä yhteiskuntaan ja yhteisöihin integroitumisen edistäminen (Asunto 
ensin — Laatusuositukset 2017; Karppinen 2020). 

Asunto ensin -mallin merkittävyys asunnottomuuspolitiikan käännekoh- 
tana kirkastuu, kun sitä tarkastellaan suhteessa perinteisiin, niin sanottuun 
portaikkomalliin perustuviin asunnottomuuden ratkaisukeinoihin (esim. 
Padgett 2007). Portaikkomalli perustuu ajatukseen, että haavoittavassa ase- 
massa olevat asunnottomat tarvitsevat ennen tavalliseen asumiseen siirtymis- 
tä kuntoutumista ja kuntouttamista, jotka voivat sisältää esimerkiksi itsenäi- 
sen asumisen taitojen opettelua, päihdehoitoa tai mielenterveyskuntoutusta 
(Juhila ym. 2016b, 32). Tällöin asunnoton siirtyy asteittain tilapäis- ja kriisi- 
majoituksista laitosmaisiin asumispalveluihin ja vähitellen kuntouduttuaan 
kohti ”ansaitsemaansa” itsenäistä asumista. Asunnottomien asumispalvelui- 
den historia kietoutuu mielenterveys- ja päihdepalveluiden laitos- ja kontrol- 
likeskeiseen historiaan (Juhila ym. 2016b, 31-35; A home of your own... 2017, 
16; asuntoloiden ja yömajojen historiasta ks. Sunikka 2009; Suvanto 2009; 
Fredriksson 2018). 

Perinteisesti asumispalveluiden asiakkailta edellytetään sitoutumista 
päihteettömyyteen, toipumiseen, asumispalvelun sääntöihin ja tuen vastaan- 
ottamiseen. Näin asiakas-työntekijäsuhteeseen tulee väistämättä paternalisti- 

sia kontrolloinnin ja valvonnan elementtejä. (Voutilainen 2018.) Asunto ensin 
-mallissa pyritään tästä poiketen asettamaan asukkaalle niin vähän ehtoja 
kuin mahdollista; työskentely perustuukin ihmisarvon kunnioittamiseen, 
vapaaehtoisuuteen, luottamukseen, haittojen vähentämiseen ja asukkaan 
osallistamiseen yhteisössä toimimiseen (luku 7). Asiakkaan tulee kuitenkin 
Asunto ensin -mallissakin sitoutua vuokranmaksuun ja häiriöttömään asu- 
miseen. Osallistuvana yhteisön jäsenenä hänen tulee myös ottaa tuetusti ja 
voimavarojensa mukaan vastuuta itsestään ja toisista. (Voutilainen 2018.) 
Tällainen palveluideologia edellyttää vaativaa muutosta työntekijöiden työs- 
kentelytavoissa ja ammatti-identiteetissä (Perälä & Jurvansuu 2016; Voutilai- 
nen 2018; Hansen Löfstrand & Juhila 2021). Muutosta kuvastaa hyvin asumi- 
syksikön kehittämistyössä käytetty slogan, jonka mukaan työntekijän tulisi 
muuttua ”valvojasta valmentajaksi” (Valvojista valmentajiksi 2019). 

Asunto ensin -mallin mukaisia palveluja on viime vuosina aktiivisesti 
muutettu ja kehitetty: tavoitteena on muun muassa vahvistaa asiakas-työn- 
tekijäsuhteen luottamusperustaisuutta sekä asiakkaan osallisuutta asumis- 
yhteisön toiminnassa ja yhteiskunnassa. Tämän voi tulkita Asunto ensin 
-mallin toiseksi kehityssykliksi. Se lähtee liikkeelle siitä, että pelkkä asunto 
ei riitä ratkaisemaan asunnottomuutta, vaan tarvitaan kuulumisen tunteen 
vahvistamista, arvostavaa kohtaamista ja mukaan ottavia yhteisöjä (ks. Asun- 
to ensin — Laatusuositukset 2017; Asunto ensin 2.0... 2020; Ranta & Juhila 
2020; luku 3). 

Asunnottomuutta on onnistuttu vähentämään merkittävästi viime vuo- 
sikymmeninä Suomessa samalla kun kotona asumista on onnistuttu lisää- 
mään. Tilastojen mukaan asunnottomien määrä on laskenut reilussa kolmes- 
sakymmenessä vuodessa yli 18 000 (1987) henkilöstä alle 5 000 henkilöön 
(2020) (Asunnottomat 2021). Pitkäaikaisasunnottomuuden vähentämisohjel- 
mat ovat kiistatta saavuttaneet tavoitteitaan, joskin työtä on vielä tehtävä haa- 
voittavissa elämäntilanteissa olevien asunnottomien ihmisarvoisen asumisen 
ja elämän turvaamiseksi. Merkittävimpänä syynä asunnottomien määrän 
laskuun on pidetty juuri Asunto ensin -malliin perustuvaa, pitkäjänteistä 
kansallista ja paikallista asunnottomuuspolitiikkaa (Pleace ym. 2015; A home 
of your own... 2017). Asunnottomuus ja sen poistamisen haasteet kuitenkin 
muuttavat muotoaan ajassa (ks. esim. Suvanto 2009), eivätkä Asunto ensin 

-mallin mukaiset asumispalvelut yksin pysty ratkaisemaan kaikkien, eivätkä 
kaikista haavoittavimmassa asemassa olevien asunnottomuutta (ks. Asunto 
ensin -mallin rajoitteista Perälä & Jurvansuu 2016). Kotikäänteenkin aikana 
tarvitaan kriisi- ja väliaikaisasumisen sekä laitoskuntoutuksen ja -asumisen 
paikkoja. Samanlaisia keskusteluja kotikäänteen rajoista käydään myös van- 


huspalveluissa. 


Vanhuspolitiikka, vanhuspalvelut ja kotihoito 


Vanhuspolitiikassa ja vanhojen ihmisten palveluissa on käynnissä voimakas 
kansainvälinen siirtymä laitoshoidosta kodinomaisiin asumispalvelukon- 
septeihin sekä kotiin vietäviin hoito-, hoiva- ja tukipalveluihin (Anttonen & 
Karsio 2016). Etenkin 1990-luvulta alkaen länsimaiden politiikoissa voidaan 
tunnistaa eri mittaluokan reformeja, jotka ovat vähentäneet pitkäaikaista lai- 
toshoitoa ja edistäneet kotikäännettä vanhusten palveluissa. Anneli Antto- 
nen ja Olli Karsio (2016) kirjoittavat suomalaisten vanhuspalveluiden uudel- 
leenmuotoilusta ja Koti ensin -politiikasta (Putting home first policy). Näillä 
käsitteillä he viittaavat sekä kodin ensisijaisuuteen palveluiden antamisen 
paikkana että yleisemmin aikamme muutoksiin vanhuspalveluiden hallin- 
noinnissa, organisoinnissa, rahoituksessa sekä tuottamis- ja käyttötavoissa. 
Nykyisin kotikäänteellä on vankka ja vahvistuva asema vanhuspolitiikas- 
sa ja vanhusten palveluissa. Suomessa valtaosa yli 65-vuotiaista asuu omassa 
kodissa täysin itsenäisesti. Vanhuspolitiikka tähtää siihen, että iäkkään väes- 
tön kotona asumisen mahdollisuuksia lisätään entisestään. Lähtökohtana on, 
että vanhusten paras asuin- ja hoivapaikka on oma koti (Koivula ym. 2015, 
483; Juhila ym. 2016; Laatusuositus hyvän ikääntymisen... 2020). Tämä ilme- 
nee esimerkiksi vanhuspalvelulain 14. pykälässä: ”Kunnan on toteutettava 
iäkkään henkilön arvokasta elämää tukeva pitkäaikainen hoito ja huolenpito 
ensisijaisesti hänen kotiinsa annettavilla ja muilla sosiaali- ja terveydenhuol- 
lon avopalveluilla” (Laki ikääntyneen väestön toimintakyvyn tukemisesta 
sekä iäkkäiden sosiaali- ja terveyspalveluista 980/2012, 14$). Myös valtakun- 
nallisessa sosiaali- ja terveydenhuollon laitospaikkaselvityksessä (Mikkola 
ym. 2015, 102) todetaan, että ”ennalta ehkäisevillä toimenpiteillä pyritään 

myöhentämään varsinaisen laitoshoidon tarvetta, palvelutarpeiden ilmetessä 
palvelut tarjotaan ensisijaisesti kotiin”. 

Nykyinen lainsäädäntö sekä suositukset, joissa lähtökohtana on vanho- 
jen ihmisten oikeus asua kodissaan niin pitkään kuin mahdollista, ilmentävät 
niin sanottua paikoillaan vanhenemisen periaatetta (ageing in place). Euroo- 
pan unioni tukee tätä periaatetta, jonka on muotoillut ensimmäisen kerran 
OECD (Organisation for Economic Co-operation and Development) 1990-lu- 
vun puolivälissä (Anttonen & Karsio 2016, 153; Juhila ym. 2016b, 29). Sen 
mukaisesti pysyvä, turhia siirtymiä välttävä hoito kotona tai kodinomaisessa 
ympäristössä on laadukkaiden vanhuspalveluiden mittari. 

Paikoillaan vanhenemisen periaate saa tukea niistä tutkimuksista, joissa 
todetaan laitosasumisen passivoivan, tuottavan riippuvuutta ja vieraannut- 
tavan vanhoja ihmisiä yhteisöistään. Nykyisin lähdetään siitä, että asuin- 
paikan ja lähiyhteisön pysyvyys vahvistaa vanhojen ihmisten itsenäistä elä- 
mää, riippumattomuutta ja sosiaalisen tuen saamista. Samalla se vähentää 
tai siirtää myöhemmäksi heidän tarvettaan muuttaa palveluasumiseen tai 
laitoshoitoon. Periaatetta tukevat myös tutkimukset, jotka osoittavat useim- 
pien vanhusten haluavan asua omassa kodissaan. Paikoillaan vanhenemisen 
periaatteen hegemoniaa on myös kritisoitu: on sanottu, että se mahdollistaa 
”paikoillaan pitämisen” ja pahimmassa tapauksessa eristää vanhukset kotiin 
(ks. kotikäännettä kriittisesti arvioivat argumentit). (Juhila ym. 2016b, 29.) 

Perhekokojen pienentyminen ja eri sukupolvien asuminen kaukana toisis- 
taan haastavat vanhusten hoivan ja hoidon informaalit ratkaisut. Tämänkal- 
taiset muutokset perhemallissa lisäävät tarvetta julkisin ja yksityisin varoin 
tuotetulle hyvinvointityölle vanhojen ihmisten kodeissa. Tosin edelleen ja 
kasvavassa määrin omaiset ja läheiset vastaavat tuen tarpeista, vaikka laki- 
sääteistä velvoitetta tähän ei ole (Kröger & Leinonen 2012; Anttonen & Kar- 
sio 2016; Puthenparambil & Kröger 2016). Julkisin varoin tuotettu kotihoito 
on vähentynyt 2000-luvulta alkaen. Sen resursseja on suunnattu paljon apua 
tarvitseville, jotka ennen kotikäännettä olisivat asuneet vanhainkodissa. Jul- 
kisen kotihoidon fokusta on myös siirretty yhä enemmän kodin hoitamisesta 
vanhuksen kehosta ja fyysisistä tarpeista huolehtimiseen: voikin sanoa, että 
kotihoito on medikalisoitunut verrattuna 1960-luvulla tarjolla olleeseen kun- 
nan kodinhoitajien kotiapuun. Muutos on tarkoittanut sitä, että enemmistö 

vanhoista ihmisistä ei nykyisin täytä kotihoidon saamisen kriteereitä. Usein 
jääkin omaisten, läheisten ja yksityisten hoivapalveluyritysten vastuulle tukea 
vähemmän apua tarvitsevia vanhoja ihmisiä kotona asumisessa, kuten ko- 
tiaskareissa sekä pankki-, apteekki- ja kauppa-asioissa. (Kröger & Leinonen 
2012.) 

Yleisesti on tunnistettu tarve lisätä, monipuolistaa ja uudistaa kotiin tuo- 
tavien vanhuspalveluiden valikoimaa ja käytäntöjä. Tarve syntyy osaltaan sii- 
tä, että kotona asuu yhä enemmän yhä huonokuntoisempia vanhoja ihmisiä, 
jotka tarvitsevat toimintakyvyn ja terveyden ylläpitämiseksi muun muassa 
kotona tapahtuvaa, usein intensiivistä kuntoutusta sekä koti-, ensi-, sairaan- 
ja saattohoitoa (Laatusuositus hyvän ikääntymisen... 2017, 25; luku 13). Koti- 
hoidon vaativuudesta ja lisääntyvistä osaamisvaatimuksista kertoo lisäksi se, 
että työntekijä kohtaa kotikäynneillä usein päihteitä käyttävän vanhan ihmi- 
sen (Koivula ym. 2015, 483). Lisääntyvä kotisairaalatoiminta (sisältää muun 
muassa kotisaattohoidon), joka koskee laajasti eri ikäisiä ihmisiä, on toinen 
esimerkki vaativasta, kotona toteutettavasta moniammatillisesta terveyden- 
huollon palvelusta (luku 13). 

Kotihoidon resurssi- ja muutoshaasteisiin sekä ikääntyvien kotona asu- 
misen turvallisuuskysymyksiin haetaan osaltaan ratkaisuja kehittyvästä 
teknologiasta, kuten televälitteisestä kommunikaatiosta (videovastaanotot), 
älykkäästä taloteknologiasta (esim. liesi- ja jääkaappivahdit, palovaroittimet, 
ovien ja ikkunoiden aukaisuista hälyttävät laitteet), elintoimintoja ja liikkei- 
tä tunnistavasta teknologiasta (automaattisesti apua hälyttävät rannekkeet) 
sekä monitoimisista kotiapuroboteista. (Laatusuositus hyvän ikääntymisen 
turvaamiseksi...2017; ks. myös Juhila 2018, 161-162; luku 12). Kaikkinensa 
kotihoito ja kotisairaala tuovat kotiin monia eri hyvinvointityön tekijöitä sekä 
erilaisia hoitotarvikkeita ja teknologisia laitteita, jolloin kodin materiaalinen 
ja sosiaalinen ympäristö ainakin osittain muuttuu (ks. luku 13). Samalla neu- 
vottelun alaisiksi tulevat kodin yksityisyys ja kysymys siitä, minkä verran asi- 
akkaan täytyy luopua yksityisyydestään kotona tapahtuvan hyvinvointityön 
mahdollistamiseksi. Aikuissosiaalityössä kohdataan kaikkien edellä kuvattu- 
jen palveluiden asiakkaita, joten viimeisenä tarkastellaan kotikäänteen mer- 
kityksiä ja merkittävyyttä kyseisessä sosiaalipalvelussa. 

Sosiaalipolitiikka ja aikuissosiaalityö 


Aikuissosiaalityön työnkuvaan kuuluvat kokonaisvaltaisesti haavoittavassa 
asemassa olevien aikuisten toimeentulo-, työ- ja asumiskysymykset, elämän 
erilaiset kriisitilanteet sekä mielenterveys-, päihde- ja hyvinvointiasiat (ks. 
luvut 6, 8, 9 ja 11). Aikuissosiaalityön tehtävänä voi nähdä yhtäältä huolen- 
pidon ja suojelun, toisaalta vastuullisen, itsestään paremmin huolta pitävän 
ja aktiivisemman aikuisuuden vahvistamisen. Sosiaalihuoltolaki (1301/2014) 
määrittää, että erityisen tuen tarpeessa olevalle henkilölle tulee nimetä so- 
siaalityöntekijä omatyöntekijäksi suunnittelemaan, hakemaan ja koordinoi- 
maan tarvittavia hyvinvointipalveluja yhdessä asiakkaan kanssa. Usein tämä 
omatyöntekijä on aikuissosiaalityöntekijä (esim. Juhila 2008; Karjalainen ym. 
2019; Kivipelto 2020). 

Sosiaalityön historiassa kotikäyntityöllä on ollut merkittävä rooli, mutta 
hyvinvointivaltion rakennuskautena sosiaalityöstä tuli virasto- ja byrokra- 
tiakeskeisempää. Sosiaalityötä instituution tiloissa määrittävät kulttuurises- 
ti tunnistettavat virastokäytännöt ja säännöt, kuten virastoaika, etukäteen 
sovittavat asiointiajat ja asiakaskäynnin dokumentointi. Virastotapaamista 
määrittävät myös julkisen tilan puitteet sekä asiakkaaseen ja työntekijään 
kohdistuvat rooliodotukset. Asiakkaan kuuluu saapua oikeaan paikkaan, oi- 
keaan aikaan ja oikealla asialla, kun taas työntekijän odotetaan ottavan hänet 
vastaan ja johtavan tilanteen kulkua. (Juhila 2018, 108-115.) Virastoasiointi 
voi jossakin tilanteessa olla asiakkaalle leimaavaa sekä vaikeasti saavutetta- 
vaa, ja siten toimistossa tapahtuvaan sosiaalityöhön on kohdistettu kasvavaa 
kritiikkiä. Kodin on nähty ja nähdään edelleen tuottavan tärkeää informaa- 
tiota niin sanotun sosiaalisen diagnoosin tekemiseen ja tarvittavien avustus- 
ten arvioimiseen (Juhila ym. 2016, 105; luku 8). Kotikäynti edustaa työmene- 
telmää, jonka tavoitteena on kohdata asiakas omassa ympäristössään ja jonka 
toteuttaminen edellyttää luottamuksellista asiakassuhdetta. 

Aikuissosiaalityössä kotikäänne on tunnistettavissa siitä, että tavoittee- 
na on vahvistaa työntekijöiden niin sanottua jalkautumista, siirtymistä toi- 
mistoista sinne, missä ihmiset arkeaan viettävät, eli kohtaamispaikkoihin, 
ruokajonoihin, yhteistyökumppaneiden yksiköihin, ostoskeskuksiin ja kotei- 
hin (ks. Juhila 2018, 114, 140). Puhutaan myös liikkuvista aikuissosiaalityön 

palveluista, joissa ”yhdistetään monenlaisia työotteita ja menetelmiä, kuten 
kotikäyntejä, palveluohjausta, verkostotyötä, moniammatillista työskentelyä, 
yhteistyötä läheisten ja kolmannen sektorin kanssa. Työskentelyn keskiössä 
tulee olla sosiaalityön ja asiakkaan työskentelysuhde ja toimintay mpäristönä 
koti”. (Vesa ym. 2017, 29.) 

Kotikäänteen aikakaudella aikuissosiaalityön työkäytäntöjä on jäsennet- 
ty useassa kansallisessa kehittämishankkeessa ja -raportissa, joiden lähtö- 
kohtana on kehittää osallistavaa sosiaaliturvaa ja -politiikkaa. Esimerkiksi 
Osallistavan sosiaaliturvan kuntakokeiluissa (2018-2019) ja valtakunnalli- 
sessa sosiaalisen kuntoutuksen SOSKU-kehittämishankkeessa (2015-2018) 
vahvistettiin ja vakiinnutettiin aikuissosiaalityön jalkautumisen käytäntöjä. 
Kyse ei ole vain asiakkaiden, vaan myös aikuissosiaalityöntekijän osallisuu- 
den, toimijuuden ja aktiivisuuden lisäämisestä yhteiskunnassa ja haavoitta- 
vassa asemassa olevien asiakkaiden arjessa. Aikuissosiaalityöntekijän tehtä- 
vään kuuluu osallistua asiakkaiden arkeen yhdessä tehden ja rinnalla kulkien. 
Olennaista on kokonaisvaltainen ja valmentava työote. Aikuissosiaalityönte- 
kijä ei tällöin anna vain toimistosta ohjeita tai koordinoi vain palveluita, vaan 
tulee osaksi asiakkaan elämää. Hän jalkautuu toimistosta asiakkaiden mu- 
kana näiden koteihin, kahviloihin, museoihin, kuntosalille, vaatekauppaan, 
kävelylle, viljelypalstalle tai virastokäynneille. (Wahlbeck ym. 2018, 78; Kivi- 
pelto 2020.) 

Sosiaali- ja terveysministeriön teettämässä aikuisten parissa tehtävän 
sosiaalityön tulevaisuusselvityksessä (Karjalainen ym. 2019, 3) määritetään 
tavoiteltava toimintatapa seuraavasti: ”Sosiaalityön tulee olla luonteeltaan 
jalkautuvaa ja tarvittaessa etsivää lähipalvelua, jossa toteutuu myös yhtei- 
söllinen ja alueperustainen lähestymistapa”. Lisäksi aikuissosiaalityön tulee 
vastata asiakkaiden odotuksiin, joiksi selvityksessä tunnistetaan ”toiminnal- 
lisuus, matalan kynnyksen palvelut, kotikäynnit, jalkautuva sosiaalityö sekä 
ryhmatoiminnat” (Karjalainen ym. 2019, 12). 

Ei ole kuitenkaan syytä ajatella, että julkisessa toimistotilassa tehtavas- 
tä aikuissosiaalityöstä tai muusta hyvinvointityöstä tulisi luopua kokonaan. 
Toimistokohtaamisilla on kotikäänteen ajassakin tärkeä paikkansa. Monessa 
tilanteessa julkisen tilan rutiinit ja käyttäytymisnormit helpottavat asioiden 
hoitoa. Osa asiakkaista nimenomaan toivoo tapaavansa sosiaalityöntekijää 

toimistolla, eikä kotonaan. Tämän voidaan olettaa pätevän myös muussa hy- 
vinvointityössä. Vaikka sosiaalitoimistossa käymiseen on liitetty leimaavia 
piirteitä, asiakas voi tulla yhtä lailla leimatuksi lähiyhteisössään, jos hyvin- 
vointityön tekijät käyvät hänen kotonaan. Kotikäännettä ilmentää myös pyr- 
kimys muokata julkisista tiloista kodinomaisempia tuomalla toimistohuonei- 
siin esimerkiksi sohvaryhmiä, tauluja ja viherkasveja. (Juhila 2018, 108-115.) 
Tällöin tulevat näkyviksi ne merkitykset, joita liitämme eri tiloihin: kuinka 
esimerkiksi tilaratkaisuilla voidaan tietoisesti muuttaa tilaan liittyviä kult- 
tuurisia mielikuvia (ks. luku 3). 


Johtopäätökset 


Tässä luvussa olemme kuvanneet hyvinvointipalveluiden ja -työn organisoin- 
nin muutosta laitospainotteisuudesta kohti avohoidossa ja asiakkaan kodeissa 
tehtävän hyvinvointityön ensisijaisuutta. Kutsumme kyseistä muutossuuntaa 
kotikäänteeksi. Tarkastelimme kotikäännettä erityisesti niissä hyvinvoin- 
tipalveluissa, joita kirjan empiiriset luvut käsittelevät, eli mielenterveys-, 
päihde-, asunnottomuus-, kotihoito- ja vanhuspalveluissa sekä aikuissosi- 
aalityössä. Tavoitteena oli kuvata kotikäänteen nykyvaihetta ja toteutumista 
nykyisissä hyvinvointipalveluissa. Tarkan tilannekuvan hahmottaminen oli 
kuitenkin vaikeaa, sillä tutkimukset ja raportit kuvaavat aina jossain mää- 
rin mennyttä aikaa. Kotikäänne myös toteutuu eri tavoin ja eri nopeudella 
eri alueiden palvelujärjestelmissä. Kotikäänne voidaan kuitenkin paikantaa 
kodin ensisijaisuutta linjaavasta lainsäädännöstä, laitospaikkojen ja -jaksojen 
vähenemisestä ja kotiin tuotavien palveluiden monipuolistumisesta ja mää- 
rän kasvusta. 

Muutossuunnassa keskeiseksi määrittyy kotona asumisen, arjen sujuvuu- 
den sekä osallisuuden tukeminen erilaisilla tuki- ja hoitopalveluilla. Kotona 
tehtävällä hyvinvointityöllä tuetaan asiakasta sekä kotona että kotoa pois läh- 
temisessä muun muassa harrastuksiin ja virastoasioille. Keskeisessä roolissa 
ovat monipuoliset, riittävät ja oikea-aikaiset palvelut, kuten koti- ja ateriapal- 
velut, liikkuva aikuissosiaalityö, mielenterveys- ja päihdekuntoutus sekä asu- 
missosiaalinen työ, kotisairaala ja kotikatko. 


45 


Suvi Raitakari & Kirsi Juhila 


Kaikkinensa kotikäänne tarkoittaa sitä, että asiakkaan kotiin tulevat mo- 
net eri hyvinvointityön tekijät sekä erilaiset hoitotarvikkeet ja teknologiset 
laitteet (ks. luku 13), kuten etäkommunikaatioon tarkoitetut välineet (ks. Rä- 
sänen & Saario 2015; luku 12). Samalla kodin tila ja sen sosiaaliset suhteet 
muuttuvat. Kotikäänne muuttaa palvelujärjestelmän rakennetta, auttami- 
sinstituutioiden työkäytäntöjä ja tavoitteita sekä hyvinvointityön tekemisen 
paikkaa ja mahdollisesti asiakkaan kokemusta kodistaan. Asiakkaan tulee 
esimerkiksi luopua osin kodin yksityisyydestä, jotta hyvinvointityö mahdol- 
listuu siellä. Työntekijän tulee tiedostaa, että vaikka yksityisyyden raja koto- 
na työskentelyssä häilyykin, tulee sitä edelleen kunnioittaa (esim. Dyck ym. 
2005; Juhila ym. 2016a; luvut 3 ja 5). Siten onkin keskeistä arvioida kotikään- 
teen etuja ja haittapuolia niin asiakkaan, hyvinvointityön tekijöiden kuin pal- 
velujärjestelmänkin näkökulmista. 

Kotikäännettä puoltaa moni seikka, kuten se, että monesti asiakkaat ha- 
luavat asua kotona vakavistakin toimintakykyrajoituksista huolimatta. Usein 
kodissa on mahdollista ottaa yksilölliset tarpeet huomioon laitosta parem- 
min. Kotikäänteen on todettu myös olevan taloudellisesti kestävä ratkaisu. 
Kuitenkin toimme luvussa esiin myös kotikäänteeseen sisältyviä riskejä, jotka 
tulee ottaa vakavasti, kun tulevaisuudessa kiihtyvällä tahdilla lisätään kotiin 
vietäviä palveluja. Keskeistä on varmistaa, että kotikäänne monipuolistaisi 
hyvinvointipalveluiden valikoimaa ja asiakkaiden valinnanmahdollisuuk- 
sia, eikä kaventaisi niitä. On olemassa nimittäin riski, että kotona tehtävästä 
hyvinvointityöstä tulee ensisijaisuuden sijaan ainoa tarjottava palvelu. Koti- 
käänteen ajassakin laitoksissa tehtävälle hyvinvointityölle on kuitenkin tar- 
vetta. On tilanteita, joissa laitosolosuhteet takaavat parhaiten haavoittavas- 
sa elämäntilanteessa olevan asiakkaan turvallisuuden, intensiivisen hoidon, 
huolenpidon ja kuntoutuksen. 

Tulevaisuudessa kotikäänteestä voi tulla epätarkoituksenmukaisesti kai- 
kenkattava ratkaisu, jonka pohjalta järjestetään ja toteutetaan hyvinvointipal- 
veluita. Yhtä ongelmallista on se, jos kotikäänne jää näennäiseksi ja kesken. 
Tällöin siitä voi tulla tarjottavien palveluiden ”kuorrutus” ja markkinoin- 
titemppu, jolloin esimerkiksi tilalliset ratkaisut voivat perustua Koti ensin 
-ajatteluun tai Asunto ensin -malliin, mutta toiminta- ja työkäytännöissä 
on edelleen laitosmaisia elementtejä eli rajoittamista, paternalistista vallan- 

käyttöä ja olettamuksia passiivisen asiakkaan roolista. Aito kotikäänne pe- 
rustuu asiakaslähtöisyyteen, vapaaehtoisuuteen, ihmis- ja perusoikeuksien 
kunnioittamiseen, huolenpidon toteuttamiseen, osallisuuden tukemiseen ja 
haittojen vähentämiseen. Siten kyseessä on myös palveluideologinen muutos, 
jonka onnistuminen edellyttää jatkuvaa, tilannekohtaista reflektiota, jossa 
punnitaan työskentelytapoja, arvoperustaa sekä asiakkaan ja työntekijöiden 
rooleja (Hansen Löfstrand & Juhila 2021; luku 5). 

Kotikäänne edellyttää tuekseen sitä, että kotona tehtävän hyvinvointityön 
erityispiirteet otetaan huomioon sosiaali- ja terveysalan koulutuksessa ja joh- 
tamisessa. Etulinjan työntekijöitä ei tule jättää yksin vastaamaan palvelujär- 
jestelmän ja palveluideologian muutoshaasteisiin ja ristiriitaisiin kysymyk- 
siin, kuten: Milloin kotihoito on vielä riittävää? Milloin kotiin meneminen on 
turvallista? Mitä tehdään silloin, kun asiakas ei ota apua vastaan, eikä päästä 
työntekijää kotiinsa? Kenen vastuulla haavoittavassa elämäntilanteessa oleva, 
yksinasuva aikuinen lopulta on? 

Kotikäänne on tuonut vahvistuessaan monia uusia käytännön kysymyk- 
siä, eettisiä kysymyksiä ja tutkimuskysymyksiä. Niiden pohtiminen ja ratkai- 
seminen on tärkeää, jotta muutos voidaan nähdä edistyksenä ja uusia mah- 
dollisuuksia luovana positiivisena käänteenä. 


1 Kotikäänne on näiden lisäksi tapahtunut vammaispalveluissa ja se on vahvistumassa sairaan- 
hoidossa (kotihoitoon sisältyvä kotisairaanhoito ja kotisairaala), rikosseuraamusalalla (erilaiset 
yhdyskuntaseuraamukset, asteittainen vapauttaminen) ja lastensuojelussa (esim. kodinomaisten 
sijaishuoltopaikkojen suosiminen). 


2 Mielenterveys- ja päihdekuntoutuksen asumispalvelut jaetaan usein tuettuun asumiseen, pal- 
veluasumiseen ja tehostettuun palveluasumiseen, joista tuettu asuminen viittaa juuri asumiseen 
omassa kodissa tuetusti. Usein tuetussa asumisessa tukipalvelut ovat suhteellisen kevyitä, kontaktit 
henkilöstöön säännöllisiä ja ennalta sovittuja. (Mielenterveys- ja päihdesuunnitelma 2014-2017, 
22-23; Törmä 2014, 8; Kuussaari ym. 2016; Saarinen & Kilkku 2016). Kuten Kristiina Kuussaari ja 
kumppanit (2016, 718) toteavat, palveluasuminen toteutuu useimmiten yhteisöllisissä yksiköissä, 
kuten kuntoutus- tai ryhmäkodeissa. Asukkaan tuen tarve on suurempi kuin tuetussa asumisessa. 
(--) Tehostetussa palveluasumisessa asukkaan asumisen tuen tarve on ympärivuorokautista ja jat- 
kuvaa. Asukas tarvitsee tukea esimerkiksi oman henkilökohtaisen hygienian hoidossa tai lääkin- 
nällisen hoidon toteutuksessa”. Tällöin asumisessa voivat myös vahvistua laitosasumiseen liitettävät 
piirteet. 

kohtaamispaikkana 


Kirsi Juhila 


Johdanto 


Koti on monilla merkityksillä ladattu sana. Siihen kytkeytyy niin kulttuuri- 
sia ja yhteiskunnallisia kuin henkilökohtaisia ja kokemuksellisia merkityksiä. 
Niinpä sen kuvaaminen ja eritteleminen, mitä koti tarkoittaa asiakkaan ja 
ammattilaisen kohtaamispaikkana, on monitasoinen ja -mutkainen asia. Jot- 
ta tähän moninaisuuteen päästään käsiksi, on ensin pureuduttava itse kodin 
käsitteeseen. Nopeasti ajatellen koti tarkoittaa sitä fyysistä tilaa, jossa ihmiset 
asuvat. Tämä on kuitenkin liian kapea tulkinta, sillä koti ei palaudu asuntoon, 
eikä asunto ole aina koti. Kotia asiakkaan ja ammattilaisen kohtaamispaikka- 
na pitää lähteä jäsentämään laajemmassa merkityksessä. 

Paul O'Connor (2018, 1) kirjoittaa, että luomme ja uusinnamme jatkuvasti 
sitä, mitä koti meille merkitsee arkisessa elämässämme: 


Suvi Raitakari, Kirsi Günther & Jenni-Mari Räsänen (toim.), 2022. 
Koti, hyvinvointityö ja haavoittuvuus. 
Tampere: Tampere University Press, 59-84. 
https://urn.fi/URN:ISBN:978-952-359-038-0 

Koti ei rajaudu yksittäisten kotitalouksien sisälle, vaan se voidaan 
paikantaa monilla tasoilla. Jos ajatellaan paikkaa, se voi viitata yksit- 
täiseen rakennukseen tai huoneistoon, naapurustoon, kaupunkiin tai 
maahan. Jos ajatellaan sosiaalisia ryhmiä, voimme tuntea olevamme 
kotona perheemme, naapurustomme ja paikallisyhteisömme kanssa, 
ystävysten tai työkaverien parissa tai omaksi kokemiemme poliittis- 
ten, uskonnollisten ja etnisten ryhmien piirissä. Useimmille meistä 
koti merkitsee päällekkäisiä ja sisäkkäisiä paikkoja ja sosiaalisia suh- 
teita. Se on missä tahansa, missä tunnemme pyyteetöntä kuulumis- 
ta ja tunnustamista. Se tuottaa meille vakaan keskuksen, josta käsin 
jäsennämme kokemaamme ja ymmärrämme maailmaa. (O'Connor 
2018, 1, käännös KJ) 


Paul O'Connorin luonnehdinta kodista korostaa paikkaa ja siihen kuulumis- 
ta. Globalisaation ja lisääntyneen liikkumisen myötä koti paikkana ja kuu- 
lumisen kokemuksena ei ole menettänyt merkitystään. Asia on oikeastaan 
päinvastoin, sillä tarve luoda ja merkityksellistää itselle vakaa ja turvallinen 
kotipaikka (keskus), josta käsin on mahdollista asettua maailmaan ja sen mo- 
nenlaisiin epävarmuuksiin ja riskeihin, on pikemminkin lisääntynyt. Koti- 
paikka voidaan myös jakaa toisten kanssa. Kun ihmiset tuntevat kuuluvansa 
samaan kotipaikkaan, kollektiiviseen kotiin, heidän välilleen rakentuu soli- 
daarisuutta ja yhteisiä päämääriä, jotka saattavat tuottaa esimerkiksi margi- 
nalisoiduille ryhmille selviytymisen ja voimaantumisen kokemuksia. Toisaal- 
ta kollektiivisesti jaetut kotipaikat voivat myös saada aikaan ulkopuolisuutta: 
ihmiset voivat alkaa puolustaa aggressiivisesti omaa kotiaan ja syrjiä niitä, 
jotka ovat tämän paikan ulkopuolella. (O'Connor 2018, 5; ks. erilaisista kodin 
määrittelyistä ja merkityksistä myös esim. Douglas 1991; Mallet 2004; Blunt 
& Dowling 2006.) 

Kodin olemassaolo eli kotipaikka on ihmisille tärkeä asia. Se luo kiinne- 
kohdan ja pohjan, jolle merkityksellinen elämä rakentuu. Kun meillä on koti, 
tunnemme kuuluvamme johonkin paikkaan, toisiin ihmisiin ja maailmaan. 
Ilman kotia olemme irrallisia ja turvattomia. Merkityksellinen, omaksi koet- 
tu koti voi kuitenkin rakentua monella tavalla ja monitasoisesti. Ei ole yhtä 
oikeaa kodin mallia (Granfelt 1998, 104). Kotipaikka voi vaihtua, muuntua 


60 


Koti asiakkaan ja työntekijän kohtaamispaikkana 


ja muokkautua ihmisen elämänkulun varrella erilaisissa elämäntilanteissa 
ja siirtymäkohdissa (ks. Vilkko 1998; Huttunen 2002; Autonen-Vaaraniemi 
2009, 89-99; Vilkko ym. 2010). Kodittomuus voidaan puolestaan määritellä 
irrallisuutena, kuulumattomuutena ja turvattomuutena, eikä se tarkoita yk- 
sinomaan asunnon puutetta (Granfelt 1998). Aivan kuten koti ei ole staatti- 
nen pysyvä tila, sellaista ei ole kodittomuuskaan. Koti voidaan toisinaan me- 
nettää, ja kodittomuus voi vaihtua johonkin uuteen paikkaan ja sen ihmisiin 
kiinnittymiseksi ja kuulumiseksi (esim. Loipponen 2010; Kauko & Forsberg 
2018). Koti vaihtuu, muuntuu ja muokkautuu elämänkulun aikana: kannam- 
mekin mukanamme erilaisia henkilökohtaisia kotihistorioita. Niihin liittyy 
aina muistoja ja mielikuvia eletyn elämän kodeista ja mahdollisesta koditto- 
muudesta. 

Vaikka koti on henkilökohtaisesti merkityksellistetty paikka, siihen liit- 
tyy vahvoja kulttuurisia ja normatiivisia merkityksiä, jotka osaltaan vaikut- 
tavat kotikokemuksiin. Koti ymmärretään usein yksityisenä paikkana, jota 
suojaa kotirauha. Näin se eroaa julkisista ja institutionaalisista paikoista, 
kuten kaduista, puistoista, kirjastoista, sairaaloista tai virastoista. Lisäksi ko- 
tiin liitetään monesti kulttuurisia normeja: minkälaista on riittävä siisteys, 
kuinka persoonallinen kodin täytyy olla ja millaisia kodin ihmissuhteiden 
täytyy olla. Henkilökohtaiset kotimerkitykset voivat olla hyvin erilaisia suh- 
teessa kulttuurisiin ja normatiivisiin merkityksiin; esimerkiksi puisto voi jol- 
lekin tuntua kotipaikalta, tai yhdelle tavaroiden hamstraamisena näyttäytyvä 
toiminta voi jollekin toiselle luoda tunteen turvallisesta kodista. Kulttuuri- 
set ja normatiiviset merkitykset saattavat myös olla erilaisia esimerkiksi eri 
sukupuolten, sosiaaliluokkien tai etnisten ryhmien välillä, jolloin voi syntyä 
ristiriitoja etenkin, jos omasta näkökulmasta erilaiselta tuntuviin koteihin 
liitetään poikkeavuutta, negatiivisia ja leimaavia piirteitä. Kodin erilaisista 
merkityksistä tulee valtakysymyksiä silloin, kun esimerkiksi julkisen vallan 
edustaja puuttuu poikkeavaksi määrittyvään erilaisuuteen ja pyrkii muok- 
kaamaan sitä. 

Kun koti määritellään edellä kuvattuun tapaan moniulotteisesti, mitä siis 
kohdataan ja miten koti merkityksellistyy, kun asiakkaiden ja hyvinvointi- 
työn tekijöiden tapaamispaikkana on koti? Tässä luvussa kyse on asiakkaiksi 
nimettyjen osapuolien, esimerkiksi mielenterveys- ja päihdekuntoutusta tai 

vanhusten hoivapalveluja saavien ihmisten, kodeista, joihin ammattilaiset tu- 
levat ja joiden toimintaan he tavalla tai toisella osallistuvat kuntoutusta ja pal- 
veluja toteuttaessaan. Työntekijöiden omat kotikokemukset ja heidän kotiin 
liittämänsä kulttuurisnormatiiviset merkitykset vaikuttavat siihen tapaan, 
jolla he toimivat asiakkaiden kodeissa. 

Luvussa jäsennän ensin sitä, miten asiakkaiden kodit tulevat kohtaamis- 
paikoiksi silloin, kun keskustellaan asiakkaiden kotiin ja kotipaikkoihin lii- 
tetyistä muistoista ja tunteista. Toiseksi käsittelen, miten koti siihen liittyvine 
henkilökohtaisine ja kulttuurisine merkityksineen, normatiivisine arviointei- 
neen ja puuttumisineen, fyysisine tunnusmerkkeineen ja ruumiillisine toi- 
mintoineen on läsnä silloin, kun asiakkaat ja työntekijät kohtaavat toisensa 
asiakkaan omassa asunnossa. Luvun kolmas iso teema pureutuu kodittomuu- 
teen kohtaamispaikkana: miten tunne kodittomuudesta merkityksellistetään 
ja kohdataan asiakkaiden ja työntekijöiden tapaamisissa. Teema jatkuu sen 
käsittelemisellä, miten kodittomuuden kohtaamisesta siirrytään kodin ra- 
kentamiseen: millainen rooli työntekijöillä voi olla asiakkaiden henkilökoh- 
taisten kotimerkitysten ja kodin rakentamisessa? Luvun sisällöt, erityisesti 
koskien toista ja kolmatta teemaa, perustuvat osin kollegojeni kanssa teke- 
miini empiirisiin kotikäyntivuorovaikutuksen tutkimuksiin, joten viittauk- 
sia omiin alkuperäisteksteihini on tästä syystä luvussa melko paljon. 


Kohtaamispaikkana kotimuistot ja 
kuulumisen kokemukset 


Kun koti ymmärretään kokemuksellisena paikkana, johon on kiinnityt- 
ty, jonka varaan merkityksellinen elämä rakentuu ja josta käsin asetutaan 
maailmaan, se tulee monella tapaa läsnä olevaksi ja puhutuksi asiakkaiden 
ja työntekijöiden kohtaamisissa. Anni Vilkon ja kumppaneiden (2000) aja- 
tusta mukaillen asiakkaiden kotien ja kotikokemusten ymmärtäminen auttaa 
ymmärtämään heidän kokemuksellista hyvinvointiaan sekä antaa välineitä 
hyvinvoinnin vahvistamiseen ja sen puutteiden korjaamiseen. Kyse ei ole vain 
fyysisestä tai maantieteellisestä kotipaikasta, vaan laajemmasta kuulumisen 
tunteesta, johon liittyvät sekä yksilölliset merkitykset että sosiaaliset, yhtei- 

sölliset ja yhteiskunnalliset ulottuvuudet. Tässä mielessä kodin kohtaavaa 
hyvinvointityötä voidaan luonnehtia psykososiaaliseksi ja suhdeperustaiseksi 
(psykososiaalisesta työstä ks. Granfelt 1993; Kuusisto & Ranta 2020, 113-114; 
suhdeperustaisesta työstä ks. Ruch ym. 2018; Ranta 2020, 65-69). 

Olennaisia ovat kotiin ja kotikokemuksiin kietoutuvat asiakkaiden muis- 
tot fyysisen todellisuuden ”tuolla puolen”. Ne ovat ihmisen mukana kulkevia 
tunnelmia, tunteita, ääniä, tuoksuja ja kuvia (Richardson 2019, 7). Menneen 
elämän muistot, niistä kertominen ja niiden kuunteleminen rakentuvat asi- 
akkaan ja työntekijän kohtaamispaikaksi samaan tapaan kuin Anni Vilkko 
(1997; 2010) ymmärtää kirjoitetun omaelämäkerran kohtaamispaikaksi elä- 
mänsä kertojan ja sen lukijan välillä. Työntekijä pääsee näin osalliseksi asi- 
akkaan elettyyn ja kerrottuun elämään ja voi myös osallistua kertomuksen 
muokkaamiseen. 

Riippuen siitä, millaisesta hyvinvointityöstä on kysymys, asiakkaiden 
menneisyys ja siitä keskusteleminen voivat olla eri tavoin läsnä asiakkaiden 
ja työntekijöiden kohtaamisissa. Psykososiaalisesti painottuneessa työssä asi- 
akkaan elämäntarinan kertominen ja kuuleminen ovat keskeisessä roolissa: 
voidaan esimerkiksi miettiä sitä polkua, jota pitkin asiakas on päätynyt asun- 
nottomuuteen, rikollisuuteen, väkivaltaiseen suhteeseen tai huostaanotetuksi 
(Granfelt 2016; Nousiainen 2016). Erilaiset paikkoihin, niihin kuulumiseen 
ja kuulumattomuuteen liittyvät muistot voivat merkityksellistyä näissä po- 
luissa kannatteleviksi tai turvattomuutta tuottaviksi tekijöiksi. Esimerkiksi 
lapsuuden kodissa, koulussa, työpaikoissa, harrastuksissa ja erilaisissa hy- 
vinvointityön tekijöiden kohtaamisissa voi olla hetkestä ja ihmisistä riippuen 
näitä molempia elementtejä. Intensiivisen asiakkaiden eletyn elämän kotei- 
hin keskittyvän työskentelyn lisäksi muistojen kodit tulevat usein puheeksi 
muun toiminnan rinnalla. Esimerkiksi mielenterveys- ja päihdekuntouksessa 
saatetaan keskustella asiakkaiden arjen selviytymisestä ja resursseista, jolloin 
muistot menneistä kodeista voivat tulla spontaanisti mukaan keskusteluun ja 
olla hetkellisesti merkityksellisiä kohtaamispaikkoja. Samoin voi käydä koti- 
sairaanhoitajan tai kodinhoitajan suorittamien toimenpiteiden lomassa. 

Jos otamme lähtökohdaksi Paul O'Connorin laajan luonnehdinnan kodin 
merkityksestä ihmisten arjessa, koti hyvinvointityön kohtaamispaikkana tuo 
työntekijän hyvin lähelle asiakasta, osalliseksi hänen tähänastista elämänta- 

rinaansa ja identiteettinsä rakennuspuita. Kohtaamispaikoiksi ja keskustel- 
taviksi tulevat moninaiset fyysiset ja maantieteelliset paikat (kuten asunto, 
naapurusto, lähiluonto, kaupunki, maa ja maailma). Puheenaiheena voivat 
yhtä lailla olla pienemmät ja suuremmat sosiaaliset ryhmät, kollektiiviset ko- 
dit (kuten perhe, ystävät, työ- ja harrastusyhteisöt ja uskonnolliset yhteisöt), 
joihin asiakas on tuntenut kuuluvuutta ja joissa hän on tullut tunnustetuksi 
omana itsenään ja täysivaltaisena toimijana. Selvää on, että tällaisessa elä- 
mäntarinallisessa identiteettityössä (Juhila 2018, 81-86) kohtaamispaikoiksi 
tulevat myös muistot kodittomuudesta, kuulumattomuudesta ja ei-tunnus- 
tetuksi tulemisesta (ks. Nousiainen 2016). Palaan tähän kodittomuuden tee- 
maan myöhemmin tekstissä. Sitä ennen paneudun kuitenkin luvun toiseen 
teemaan, jossa tarkastelen sitä, mitä koti kohtaamispaikkana tarkoittaa sil- 
loin, kun asiakas ja työntekijä tapaavat toisensa erityisessä fyysisessä tilassa, 
asiakkaan asunnossa. 


Kohtaamispaikkana asiakkaan asunto 


Arkisessa kielenkäytössä ja kulttuurisyhteiskunnallisessa ymmärryksessä 
kodiksi kutsutaan fyysistä tilaa, jossa ihminen asuu ja on kirjoilla. Kuiten- 
kin edellä kerrotun mukaisesti tiedämme, ettei fyysinen asunto ole koti, ellei 
se tunnu kodilta ja jos sinne ei tunne kuuluvansa (esim. Nousiainen 2004, 
104-105; Vilkko ym. 2010; Juhila ym. 2016, 37). Vastaavasti ammatillisessa 
kielenkäytössä kotikäynneiksi kutsutaan työntekijän ja asiakkaan kohtaami- 
sia asiakkaan asunnossa. Näissä kohtaamisissa on monia erityispiirteitä, joita 
erittelen seuraavaksi. 


Yksityisen ja julkisen sekoittuminen 


Suomen perustuslaissa on pykälä, joka koskee yksityiselämän suojaa. Sen 
mukaan ”jokaisen yksityiselämä, kunnia ja kotirauha on turvattu” (Suomen 
perustuslaki 731/1999, 10$). Rikoslaissa puolestaan määritellään kotirauhan 
suojaamiksi fyysisiksi tiloiksi ”asunnot, loma-asunnot ja muut asumiseen tar- 
koitetut tilat, kuten hotellihuoneet, teltat, asuntovaunut ja asuttavat alukset, 


64 


Koti asiakkaan ja työntekijän kohtaamispaikkana 


sekä asuintalojen porraskäytävät ja asukkaiden yksityisaluetta olevat pihat 
niihin välittömästi liittyvine rakennuksineen” (Rikoslaki 39/1889, 24. luku, 
11$). Kotirauhan rikkominen - toisen kotiin luvatta tunkeutuminen tai ko- 
tirauhan häiritseminen esimerkiksi metelöimällä - on rikoslain mukaan 
sanktioitu teko (Rikoslaki 39/1889, 24. luku, 18). Lainsäädäntö pohjaa kult- 
tuurisesti tuttuun tulkintaan kodista omana, siellä asuvien ihmisten itse hal- 
litsemana yksityisenä, fyysisenä tilana. Tämä tulkinta kietoutuu väistämättä 
myös asiakkaiden ja työntekijöiden kohtaamisiin asiakkaiden asunnoissa ja 
tuo siihen erityispiirteitä ja jännitteitäkin. 

Asiakkaat ja työntekijät kohtaavat asiakkaiden asunnossa, kulttuurises- 
ti yksityisiksi määrittyvissä tiloissa, joita lain mukaan suojaa siis kotirauha. 
Hyvinvointityön tekijä edustaa puolestaan jotakin sosiaali- ja terveydenhuol- 
lon lainsäädännön alaista julkisen vallan instituutiota, kuten perhepalveluja, 
lastensuojelua, aikuissosiaalityötä, asumispalveluja, päihdehuoltoa, mielen- 
terveyspalveluja, rikosseuraamuslaitosta, vammaispalveluja, vanhuspalvelu- 
ja ja kotisairaanhoitoa. Kun työntekijät toteuttavat institutionaalista tehtä- 
väänsä asiakkaiden kodeissa, yksityisen ja julkisen raja sekoittuu. Asunnossa 
on samaan aikaan läsnä sekä omaa fyysistä, kotirauhan turvaamaa tilaansa 
hallitseva asiakas että sinne institutionaalisen mandaattinsa nimissä tuleva 
työntekijä. 

Yksityisen ja julkisen samanaikainen läsnäolo vaatii tasapainottelua ja 
luottamusta puolin ja toisin. Lähtökohtaisesti työntekijällä pitää olla asiak- 
kaan lupa astua kynnyksen yli tämän asuntoon,' eli hän menee sinne ensi- 
sijaisesti vieraana (Twigg 1999, 383-384; Milligan 2003, 406; luku 6). Tämä 
tarkoittaa ennalta yhdessä sovittuja kohtaamisaikoja ja joskus neuvottelua 
kotiovella. Ilman kotirauhalainsäädäntöäkin tunnistamme tietyt kulttuuriset 
säännöt, jotka määrittelevät sitä tapaa, joilla toisten asuntoihin on sopivaa as- 
tua sisään. Kohteliasta, ihmisten omaa tilaa kunnioittavaa on kertoa käynnis- 
tä etukäteen, koputtaa oveen tai soittaa ovikelloa, tervehtiä ja varmistaa, onko 
vierailun ajankohta asukkaalle sopiva. Asunnon haltijat puolestaan tervehti- 
vät tulijaa, pyytävät sisään ja toivottavat tervetulleeksi. Näin tapahtuu yleensä 
myös silloin, kun työntekijät tulevat tapaamaan asiakkaita näiden asuntoi- 
hin. Toisinaan työntekijällä voi olla avain asiakkaan asuntoon, esimerkiksi 

toistuvissa kotipalvelutilanteissa, mutta silloinkin yleensä tervehditään sisään 
tultaessa. 

Julkisen ja yksityisen sekoittumisesta kertoo se, että kohtaamistilanteissa 
vaihtelevat vieraan ja isännän/emännän positiot sekä asiakkaan ja työnteki- 
jän positiot (Juhila ym. 2016). Ensin mainitut todentuvat esimerkiksi silloin, 
kun vierailija riisuu kenkänsä eteisessä, isäntä tai emäntä pyytää vierailijaa 
peremmälle ja ohjaa häntä istumaan tiettyyn paikkaan. Ne näkyvät myös 
silloin, kun osapuolet rupattelevat kahvin lomassa asunnon sisustuksesta tai 
lemmikkieläimistä kuin millä tahansa kyläilykäynnillä. Asiakkaan ja työn- 
tekijän positiot aktivoituvat puolestaan silloin, kun työntekijä toteuttaa sitä 
institutionaalista tehtävää, jonka vuoksi hän on tullut asunnolle: hän esimer- 
kiksi kyselee ja tekee arviota vanhempien jaksamisesta tai asiakkaan päihtei- 
den käytöstä, opastaa kodin ja terveyden hoidossa tai sosiaaliturvaetuuksien 
hakemisessa, vie suihkuun, lämmittää ruuan, annostelee lääkkeet tai hoitaa 
haavoja. 

Julkinen ja yksityinen ovat asiakkaan ja työntekijän kohtaamisissa usein 
tasapainossa asiakkaan ja työntekijän orientoituessa sekä kulloisenkin insti- 
tutionaalisen tehtävän mukaiseen toimintaan että kohtaamiseen asiakkaan 
hallitsemassa omassa tilassa. Tilanteessa voi syntyä ristiriitoja, jos asunnon 
haltija ei halua työntekijää rikkomaan kotirauhaansa ja kieltäytyy esimerkiksi 
päästämästä tätä sisälle tai kritisoi omassa asunnossaan tapahtuvaa julkista, 
institutionaalista tehtävää. Kohtaamisen painopiste voi lisäksi asettua julki- 
seen, institutionaaliseen toimintaan, mikäli työntekijä ottaa asunnon tilan 
haltuunsa esimerkiksi tulemalla ilman varoitusta sisälle omilla avaimillaan. 
Ongelmia voi tulla, jos hän tulee hoitamaan vain julkista tehtäväänsä asiak- 
kaan kodissa ottamatta huomioon yksityisen tilan edellyttämää asettumista 
vieraan positioon, johon liitetään odotus asukkaan oikeudesta toimia vierai- 
lun isäntänä tai emäntänä sekä määrittää vierailun kulkua. Tällöin asunnosta 
tulee ainoastaan julkisen tehtävän suorittamisen tila: kotirauhaa ei kunnioi- 
teta, ja asiakkaan oikeus hallita omaa yksityistä tilaansa kapenee merkittäväs- 
ti. Toisaalta työntekijä voi ryhtyä toimimaan ja liikkumaan asunnossa ”kuin 
kotonaan” silloinkin, jos hänen ja asiakkaan välille on syntynyt vahva luotta- 
mus ja työntekijän rooli lähenee tukea antavan ystävän positiota. 

Ympäristöjen vaihtuvuus ja ruumiillisuus 


Suuri merkitys on sillä, missä paikassa työntekijä ja asiakas kohtaavat toisen- 
sa, sillä fyysinen paikka kietoutuu aina osaksi tuota kohtaamista. Usein koh- 
taamiset tapahtuvat julkisissa, institutionaalisissa paikoissa. Tällaisia paik- 
koja ovat esimerkiksi virastojen toimistohuoneet tai laitosmaiset tilat, kuten 
sairaalat ja vankilat. Institutionaaliset paikat ovat työntekijöiden kotikenttiä 
siinä mielessä, että niissä kohtaamisia raamittavat usein kontrolloidut asi- 
akkaiden sisäänpääsyt tiloihin, määrätyt tapaamisajankohdat ja tietynlaiset 
käyttäytymisnormit ja rutiinit. Asiakas tulee näihin paikkoihin ikään kuin 
vieraana. Hänen on noudatettava paikkojen sääntöjä, kun taas työntekijän on 
asiakkaan omaan asuntoon tullessaan orientoiduttava ainakin osin vieraan 
positioon ja kunnioitettava asiakkaan kotirauhaa. (Juhila 2018, 105-189.) 

Työntekijöiden, joiden työhön kuuluu runsaasti kotikäyntejä, fyysiset työ- 
ympäristöt vaihtuvat tiheästi. Työntekijän on lähdettävä liikkeelle, jalkaudut- 
tava erilaisille asuinalueille ja -paikoille, jotka eivät ole hänelle välttämättä 
entuudestaan tuttuja, vaan vaativat perehtymistä karttoihin, matka-aikoihin 
ja matkustusvälineisiin. Etenkin ensimmäistä vierailuaan tiettyyn asuntoon 
tehdessään työntekijän on perehdyttävä myös asunnon tiloihin sekä siihen, 
missä hänellä on lupa asunnossa liikkua. Asiakas määrittää paljolti sen, mihin 
työntekijä voi esimerkiksi asettua istumaan keskustelemaan tai missä tiloissa 
tehdään erilaiset hoitotoimenpiteet. Tilanne poikkeaa selvästi vaikkapa toi- 
mistokohtaamisista, joissa esimerkiksi osapuolten istumispaikat on selkeästi 
määritelty ja työntekijän määriteltävissä. Yksityisissä asunnoissa tapahtuvis- 
sa kohtaamisissa myös usein liikutaan enemmän kuin toimistoissa. Asiakas 
voi esimerkiksi välillä piipahtaa keittiössä vahtimassa ruuan valmistumista, 
käydä parvekkeella tupakalla, avata oven ovikellon soidessa tai käydä rauhoit- 
tamassa itkevää lasta. Liikkumiset voivat keskeyttää jonkun käynnissä olevan 
keskustelun tai toimenpiteen ja saattavat vaihtaa sen toteuttamisen paikkaa, 
jos työntekijä liikkuu asiakkaan mukana. (Ferguson 2010; England & Dyck 
2011; Juhila ym. 2021.) 

Kun kyseessä on yksityinen tila, myös tilojen sosiaalinen ympäristö on 
osin ennakoimaton ja vaihtuva. Asiakkaalla voi esimerkiksi olla päällä jokin 
akuutti kriisi, johon työntekijä ei ole osannut varautua. Paikalla voi olla varsi- 

naisesti tavattavan asiakkaan lisäksi perheenjäseniä, kumppaneita ja ystäviä, 
joiden läsnäolo on otettava huomioon. On mietittävä esimerkiksi sitä, mistä 
asioista voi heidän kuullen puhua ja mistä ei. On myös päätettävä, milloin 
heidän osallistumisensa asioiden käsittelyyn ja tekemiseen on mahdollista. 
Edellä mainitut tilanteet voivat lisätä kotikäyntien turvattomuutta ja riskejä. 
Säännönmukaiset kohtaamiset samojen asiakkaiden asunnoissa lieventävät 
osin työympäristöjen yllätyksellisyyttä ja vaihtuvuutta, kun asuntojen tilat 
niiden sosiaalisine ja fyysisine ympäristöineen ja niihin asettumisineen alka- 
vat tulla tutuiksi, mutta tietynlainen ennakoimattomuus yksityisiin tiloihin 
silti aina liittyy. (Juhila ym. 2021.) 

Asuntoihin sisään astuminen ja niissä liikkuminen tekevät työstä ruumiil- 
lista. Ruumiillisuus ilmenee lisäksi kotiin liittyvinä aistihavaintoina, kuten 
ruuan tuoksuina, tupakan hajuna, puhtauden ja likaisuuden tunnistamisena 
ja lemmikkieläinten kosketteluna. Asiakkaan asuntoon jalkautuva työ on siis 
aina ruumiillista, myös silloin, kun institutionaalisen tehtävän hoitaminen 
tarkoittaa lähinnä keskustelua. Monet hyvinvointityön tehtävät asiakkaiden 
asunnoissa sisältävät siivoamista, asiakkaiden pesemistä ja hoitamista, jotka 
tapahtuessaan asiakkaiden yksityisessä tilassa korostavat entisestään työn 
ruumiillisuutta. (Twigg 1999; Karlsson & Gunnarson 2018; Muzicant & Peled 
2018.) 


Asuntojen havainnointi 


Asiakkaan asunnossa tapahtuvissa kohtaamisissa työntekijällä on mahdolli- 
suus nähdä, miten asiakas elää tavallista arkeaan. Hän voi tehdä havaintoja 
esimerkiksi siitä, millaisia voimavaroja tai puutteita on tämän jokapäiväisen 
elämän ympäristöissä mukaan lukien naapurusto ja asuinalue. Ihminen ja 
hänen elämänsä näyttäytyvät ikään kuin kokonaisempina kuin esimerkiksi 
toimisto- tai laitoskohtaamisissa. Työntekijät tekevät jatkuvasti, joko tietoi- 
sesti tai tiedostamatta, havaintoja asiakkaiden asumisen ja elämisen ympä- 
ristöistä. Myös asiakkaat esittelevät toisinaan asuntoaan, sen huoneita, sisus- 
tusratkaisuja ja esineistöä työntekijöille samaan tapaan kuin kenelle tahansa 
kyläilijälle. Tässä ei ole sinänsä mitään ihmeellistä, sillä havainnoimme kaik- 

ki jatkuvasti ympäristöä ja ihmisiä. Hyvinvointityössä havainnointi saa silti 
omanlaisiaan sävyjä. 

Työntekijöiden tekemillä asuntojen havainnoinneilla on ammatillinen 
perustelunsa, joka liittyy kulloiseenkin institutionaaliseen tehtävään. Koti- 
käynneille mennään tietyistä syistä, jotka vaikuttavat siihen, mitä käynneil- 
lä tehdään ja mihin asiakkaan asunnossa kiinnitetään huomiota. Toisinaan 
havainnointi voi olla käynnin keskeinen tehtävä. Näin on erityisesti silloin, 
kun työntekijä kerää ja tuottaa tietoa erilaisten arviointien ja päätöksenteon 
pohjaksi (luku 8). Esimerkiksi vammais- ja vanhuspalveluissa asuntoa voi- 
daan havainnoida, kun tavoitteena on saada tietoa siitä, onko se esteetön tai 
oikein varusteltu suhteessa asiakkaan toimintakykyyn ja arkisessa elämässä 
selviytymiseen. Samalla saadaan tietoa siitä, onko asunnossa tarvetta muu- 
tostöille, tarvitseeko asukas tukipalveluja vai pitääkö hänen asuinpaikkaansa 
kenties vaihtaa. Lastensuojelun tukitoimien tarvetta arvioitaessa tai lasten 
huoltoon, tapaamisoikeuteen ja asumiseen liittyvää olosuhdeselvitystä tehtä- 
essä havainnoidaan asuntoa ja sen soveltuvuutta lasten elämisen ympäristö- 
nä, jolloin huomiota voidaan kiinnittää niin fyysisiin ja materiaalisiin seik- 
koihin kuin asunnossa elävien ihmisten keskinäiseen vuorovaikutukseenkin 
(Forsberg ym. 2018). Kun havainnointi on kotikäynnin keskeinen tehtävä ja 
tähtää palvelutarpeen arvioinnin tekemiseen ja päätöksentekoon, sen kautta 
tuotettu tieto päätyy yleensä virallisiin asiakasdokumentteihin. 

Havainnointi on läsnä asiakkaiden asunnoissa tapahtuvissa kohtaamisissa 
silloinkin, kun se ei kytkeydy palvelujen tarpeen arvioitiin tai erilaisten selvi- 
tysten tekoon, vaan ammatillisen työn ja palvelujen toteuttamiseen asiakkai- 
den asunnoissa, kuten kotihoitoon, mielenterveys- ja päihdekuntoukseen tai 
sairaanhoidollisiin tehtäviin. Usein työntekijät myös sanallistavat tekemiään 
havaintoja asiakkaille. He voivat kannustaa ja rohkaista asiakasta esittämällä 
kohteliaisuuksia asunnosta, esimerkiksi sen siisteydestä (verrattuna edelli- 
seen käyntiin) tai kauniista sisustuselementeistä. Toisinaan työntekijän äänen 
lausumat havainnot saattavat sisältää kritiikkiä esimerkiksi liiasta tavaroiden 
kertymisestä asuntoon ja neuvoja siitä, miten niitä voisi vähentää. Havainnot 
voivat viestiä myös huolesta, kuten kommentit syömättä jätetystä ateriapal- 
velun ruuasta tai asunnon kylmyydestä. (Juhila ym. 2022; Juhila & Günther 
2020.) Havainnot esimerkiksi valokuvista tai muistoesineistä voivat johdattaa 

psykososiaalisiin, kuulumiseen ja kuulumattomuuteen liittyviin keskuste- 
luihin, tai huomiot jääkaapin avaamattomista olutpulloista saattavat johtaa 
kotikatkaisuhoidon terapeuttisluonteiseen keskusteluun (Holmberg & Ranta 
2021). Havaintoja voidaan toisinaan esittää myös ensisijaisesti vierailijan po- 
sitiosta käsin: työntekijä voi todeta vaikkapa, että asiakkaan sohvakalusto on 
samanlainen kuin hänellä itsellään tai että tämän kissalla on hieno väritys, 
vaikka ero ammattilaisen positioon onkin usein veteen piirretty. 

Kohdatessamme toisia ihmisiä erilaisissa ympäristöissä, teemme jatku- 
vasti havaintoja sekä fyysisistä ympäristöistä että siitä, miten ihmiset asettu- 
vat niihin. Ei siis ole sinänsä yllättävää, että havainnointi on keskeisesti läsnä 
myös hyvinvointityössä. Kohtaamiset asiakkaiden asunnoissa luovat erityisen 
fyysisen ympäristön ja mahdollistavat erilaisen asiakkaiden elämän havain- 
noinnin kuin esimerkiksi toimistoympäristö. On selvää, että havainnointiin 
ja kotikäynteihin yleensä liittyy myös merkittävää ammatillista vallankäyt- 
töä, johon paneudun seuraavaksi. 


Kotikäynnit ja ammatillinen valta 


Kotikäyntejä tehdään hyvinvointityössä erilaisissa organisatorisissa konteks- 
teissa ja erilaisia institutionaalisia tehtäviä toteuttaen. Käyntien funktiotkin 
ovat moninaisia ja kattavat ainakin kontrollin, tuen, kuntoutuksen, huolen- 
pidon, hoivaamisen ja hoitamisen. Erilaiset institutionaaliset tehtävät mää- 
rittelevät sen, mikä on kotikäynnin ensisijainen funktio: esimerkiksi rikos- 
seuraamusalan työssä painottuu kontrolli, mielenterveyspalveluissa tuki ja 
vanhuspalveluissa hoiva. Toisaalta kyse on vain painotuksista, sillä organisaa- 
tiokontekstista ja institutionaalisesta tehtävästä riippumatta kaikki funktiot 
voivat aktivoitua tilanteisesti. Esimerkiksi selvästi päihtyneen kuntoutujan 
asunnolla käydessään mielenterveyspalvelujen työntekijä voi tukikeskustelun 
lomassa kiinnittää huomiota tämän päihteiden käyttöön ja siirtyä kontrol- 
loivampaan työotteeseen. Valvontarangaistusta suorittavan asiakkaan luona 
käydessään rikosseuraamusalan työntekijä saattaa valita huolenpidolliseen 
otteen, jos tämä on kovassa kuumeessa sängyssään. Vanhaa ihmistä pese- 
mään tullut hoitaja saattaa kohdata asukkaan kaatuneena asunnon lattialla, 

jolloin suunnitellun käynnin funktio muuttuu ambulanssin tilaamiseksi ja 
siten vahvemmaksi interventioksi asiakkaan elämään. 

Kaikkien institutionaalisten tehtävien toteuttaminen erilaisine funktioi- 
neen sisältää aina ammatillista vallankäyttöä. Kun kohtaamispaikkana on 
asiakkaan oma asunto, vallankäyttö saa erityisiä piirteitä. Erityisyys liittyy 
siihen, että asunto on yksityistä, kotirauhan piiriin kuuluvaa aluetta. Periaat- 
teessa asiakkaalla on näin valta hallita asuntoaan, estää ei-toivotut vierailut 
ja ohjata isäntänä tai emäntänä vierailujen koreografiaa. Tämä tasapainottaa 
asiakkaan ja työntekijän välistä valtasuhdetta. 

Laajasti tulkiten kotirauhan voi ajatella sisältävän myös ihmisten oikeu- 
den elää asunnoissaan haluamallaan tavalla. He voivat päättää esimerkiksi si- 
sustuksesta, tavaran määrästä ja siisteystasosta tai asumisensa jatkuvuudesta 
itse. Työntekijöiden hienovarainenkin puuttuminen tämänkaltaisiin asioihin 
on ristiriidassa asiakkaiden yksityisyyden ja itsemääräämisoikeuden kun- 
nioittamisen kanssa. Lisäksi on olemassa riski, että työntekijät havainnoivat 
ja arvioivat asiakkaiden koteja omien kulttuurisnormatiivisten käsitystensä 
pohjalta; esimerkiksi se, miltä näyttää riittävän kunnollinen asunto, voidaan 
määritellä monella tavalla. Historian tutkimus on osoittanut, että parem- 
massa luokka-asemassa olevien työntekijöiden ja vapaaehtoisten auttamiseen 
tähtäävät köyhissä kodeissa ja perheissä tekemät vierailut ja niissä tehdyt ha- 
vainnot perustuivat ylä- ja keskiluokan moraalikäsityksiin hyvästä kodista 
(Holbrook 1983; Satka 1995; Margolin 1997; Muzicant & Peled 2018). 

Edelleen käydään keskustelua siitä, perustuuko kotikäyntityö valtiolli- 
seen, julkiseen puuttumiseen ja kontrolliin vai painottuuko siinä enemmän 
asiakaslähtöinen, suhdeperustainen työote (esim. Muzicant & Peled 2018). 
Käytännön työssä näitä kahta ulottuvuutta on usein vaikea erottaa toisistaan. 
Esimerkiksi kotikäyntikohtaamisten tutkimukset osoittavat, että työnteki- 
jöillä on yleensä herkkyyttä tunnistaa se, kuinka arkaluontoista on puuttua 
asiakkaiden yksityisiin tiloihin. Heillä on myös kykyä reflektoida kulttuuris- 
normatiivisia käsityksiä ja niiden suhteellisuutta silloinkin, kun he tekevät 
melko vahvoja interventioita asiakkaiden elämään. Kriittisiä havaintoja asi- 
akkaiden asunnoista tehdessään he suojaavat asiakkaiden kasvoja esimerkiksi 
toteamalla, että myös heillä itsellään kertyy helposti turhaa tavaraa asunnon 
nurkkiin, tai antamalla positiivista palautetta asiakkaille näiden muusta toi- 

minnasta. Työntekijät myös esittävät perusteluja puuttumiselleen esimerkiksi 
kertomalla asunnon menettämisen ja häädön riskeistä, jos asiakas jättää nou- 
dattamatta taloyhtiön sääntöjä. He saattavat myös varoittaa terveyden heiken- 
tymisestä, jos asiakas ei huolehdi syömisestään, tai onnettomuusriskeistä, jos 
muistisairas ihminen kieltäytyy turvallisen asumisen mahdollistavasta, ko- 
tiin tuotavasta lisätuesta. Suhdeperustaisesta työotteesta kertoo se, että muu- 
tosta vaativista asioista keskustellaan ja neuvotellaan asiakkaiden kanssa niin, 
että kunnioitetaan itsemääräämisoikeutta aina, kun se on mahdollista käske- 
misen, toteamisen ja kommentoinnin sijaan. (Raitakari ym. 2018; Juhila ym. 
2021.) Kyse on siten suostuttelevasta, subjekteja tuottavasta vallasta määrää- 
vän ja asioihin ylhäältä päin puuttuvan vallankäytön sijasta (Foucault 1982). 
Kovinta ammatillista valtaa käytetään ja kotirauhaa rikotaan silloin, kun 
työntekijä menee asuntoon vastoin siellä asuvan ihmisen tahtoa. Hyvinvointi- 
työn näkökulmasta tällaisen intervention perusteena voi olla tapahtuma, joka 
uhkaa ihmishenkeä tai vaarantaa terveyttä, jolloin poliisilla on mahdollista 
mennä kotirauhan suojaamalle alueelle (Poliisilaki 872/2011, 6$). Toisinaan, 
esimerkiksi kiireellistä lastensuojelua vaativissa kriisitilanteissa, poliisin 


kanssa asuntoon voi myös mennä hyvinvointityön tekijä. 


Kodittomuuden kohtaaminen ja kodin rakentaminen 


Edellä käsittelin erityispiirteitä, jotka liittyvät kohtaamisiin asiakkaiden 
asunnoissa. Palaan nyt laajempaan tulkintaan kodista asiakkaiden ja työnte- 
kijöiden kohtaamispaikkana, jossa koti ymmärretään johonkin kuulumisen 
paikkana. Käännän kuitenkin tarkastelun kodin vastakohtaan eli koditto- 
muuteen, jossa on kyse kuulumattomuudesta ja paikattomuudesta niin koke- 
muksellisena kuin konkreettisena tilana. Kodittomuuskin voi olla asiakkai- 
den ja työntekijöiden kohtaamispaikka. 

Paikattomuuden ja kuulumattomuuden kohtaaminen 
ja korjaaminen rakenteellisena kysymyksenä 


Kodittomuutta ei pidä lähestyä ainoastaan tai edes ensisijaisesti yksilön ko- 
kemuksena kuulumattomuudesta ja paikattomuudesta, koska sillä on vahva 
yhteys rakenteellisiin, eriarvoisuutta tuottaviin yhteiskunnallisiin ja glo- 
baaleihin kysymyksiin. Asunnottomuus on keskeinen näistä kysymyksistä. 
Asunnottomuus tarkoittaa oman pysyvän asunnon puuttumista: asunnoton 
elää ja yöpyy puistoissa, kaduilla ja rappukäytävissä, tuttavien ja sukulaisten 
luona tai tilapäisissä asumisyksiköissä. Asunnottomuutta tuottavat osaltaan 
asuntopoliittiset ratkaisut ja niihin kytkeytyen sopivien asuntojen puute, ja 
se on tunnistettu yhteiskunnalliseksi, poliittisia ratkaisuja vaativaksi ongel- 
maksi. Suomessa asunnottomuuden vähentäminen ja lopulta poistaminen 
onkin ollut keskeinen poliittinen tavoite 1970-luvulta lähtien. 2000-luvulta 
lähtien painotus on ollut Asunto ensin -mallin mukaisissa asunnottomuuden 
poistamisohjelmissa, joissa korostetaan kaikkien ihmisten oikeutta omaan 
asuntoon riippumatta muista mahdollisista vaikeuksista ja palvelujen tar- 
peista. Ohjelmat ovat tuottaneet tulosta, mutta asunnottomuutta ne eivät ole 
toistaiseksi kokonaan poistaneet. (Ks. Fredriksson 2018.) 

Asunnottomuus ja kodittomuus eivät ole ihmisten kokemuksina välttä- 
mättä sama asia. Kodittomuutta voi kokea, vaikka ihmisellä olisi oma asunto, 
ja asunnoton ihminen voi kokea kodinomaista kuulumista joihinkin paikkoi- 
hin ja yhteisöihin, esimerkiksi lähimetsään tai erilaisiin matalan kynnyksen 
palvelupaikkojen tiloihin ja ihmisiin. Toisaalta asunnottomuus ja koditto- 
muus voivat usein myös liittyä yhteen. Asunnottomia tavatessaan hyvinvoin- 
tityön tekijät kohtaavat sekä asunnottomuutta että kodittomuutta. Asun- 
nottomien fyysiset kohtaamispaikat voivat olla monenlaisia. Asunnottomat 
ihmiset ja työntekijät voivat tavata toimistoissa (esimerkiksi tiettyjen palvelu- 
jen ja etuuksien hakemisen merkeissä), laitoksissa (esimerkiksi sairaalassa) tai 
matalan kynnyksen paikoissa (esimerkiksi huumeiden käyttäjille suunnatuis- 
sa terveysneuvontapisteissä), joissa asunnottomuus ja kodittomuus voivat tul- 
la keskusteltaviksi ja johtaa toimenpiteisiin. Kohtaamisia keskusteluineen ja 
toimenpidepohdintoineen tapahtuu kuitenkin myös institutionaalisten tilo- 
jen ulkopuolella. Asunnottomia kohdataan heidän arkisen elämänsä paikois- 

sa, kuten etsivässä työssä asuinalueilla, kaduilla ja puistoissa. Tällöin ollaan 
samalla tavalla kuin asiakkaiden asunnoissa ihmisten omilla areenoilla, joissa 
institutionaalisten paikkojen rutiinit ja säännöt eivät päde, vaan on osattava 
kunnioittaa arkielämän areenoiden sääntöjä ja tapoja. (Juhila 2018, 139-167.) 

Globaalissa kehyksessä asunnottomuus ja kodittomuus laajenevat isoiksi 
kansainvälisen politiikan kysymyksiksi. Ihmiset joutuvat jättämään asuinsi- 
jojaan sotien, vainon, köyhyyden ja ympäristökatastrofien vuoksi. Tulevai- 
suudessa kodittomuutta aiheuttaa entistä useammin ilmastonmuutos. Monet 
elävät vuosiakin eräänlaisessa välitilassa, esimerkiksi pakolaisleireillä ja vas- 
taanottokeskuksissa. Lähtöpaikka ja sen mahdollinen kodiksi koettu tila ovat 
siirtyneet eletyn elämän muistoiksi, ja tulevaisuuden tavoitteena ja toiveena 
on asettua pysyvästi johonkin paikkaan ja rakentaa sinne koti. On mahdollis- 
ta, että välitilasta tulee joillekin koti (paikka, johon kokee kuuluvansa), mutta 
paljon todennäköisemmin se koetaan kodittomuuden paikkana. Hyvinvoin- 
tityön tekijät kohtaavat ihmisiä näissä kodittomuuden paikoissa, pakolaislei- 
reillä, vastaanottokeskuksissa ja tien päällä matkalla jonnekin. Näissä koh- 
taamisissa on usein kysymys perustarpeiden turvaamisesta, suojan, ruuan ja 
perusterveydenhoidon tarjoamisesta. Samalla voidaan käsitellä kodittomuut- 
ta ja visioida sitä, miten siitä pääsee eroon ja minkälainen koti tulevaisuudessa 
voi olla. 

Asuntoa ja konkreettista elämisen paikkaa vailla olevat, usein kodittomik- 
si itsensä tuntevat ihmiset voivat jäädä myös hyvinvointityön ulottumatto- 
miin: he jäävät kohtaamatta, vaille tarvitsemaansa apua ja tukea. Kohtaamat- 
ta voivat jäädä juuri kaikkein haavoittuvimmassa asemassa olevat ihmiset, 
kuten ihmiskaupan uhrit tai katulapset. Kaiken kaikkiaan asunnottomuuden 
ja kodittomuuden kohtaaminen niin kansallisena kuin kansainvälisenä ky- 
symyksenä vaatii henkilökohtaisten asiakas-työntekijäkohtaamisten lisäksi 
rakenteellisen tason kohtaamisia. Asunnottomuus ja kodittomuus ovat ih- 
misoikeusloukkauksia, joten ihmisoikeuksien puolustamiseen sitoutuneiden 
hyvinvointityön tekijöiden on osaltaan pyrittävä vaikuttamaan käytännön 
työssään kertyneen tiedon avulla asunto-, pakolais- ja ilmastopoliittisiin ky- 
symyksiin ja näin osallistumaan erilaisten konfliktien ja katastrofien ratkai- 


semiseen. 

Kotoutuminen psykososiaalisena prosessina 


Kodittomuudella on rakenteelliset juurensa, mutta ihmiset elävät ja kokevat 
ne osana elämäntarinaansa, sen menneisyyttä, nykyisyyttä ja tulevaisuutta. 
Rakenteellisen hyvinvointityön rinnalle tarvitaan sen vuoksi psykososiaalista 
työotetta. Kodittomuus moninaisine merkityksineen on osa asiakkaiden elet- 
tyä elämää, jota he kantavat muistoissaan mukanaan. Kyse voi olla esimerkiksi 
lapsuuden perheen vaikeista, huostaanottoon päättyneistä ongelmista, asun- 
nottomana kadulla elämisestä tai kodin ja kotiseudun menettämisestä sodan 
ja poliittisen vainon vuoksi. Kuulumattomuuden näkökulmasta kyse voi olla 
esimerkiksi koulukiusaamisen tuottamasta ulkopuolisuuden tunteesta, pit- 
käaikaistyöttömyyteen kytkeytyvästä syrjäytymisen kokemuksesta, vanhan 
ihmisten syvästä yksinäisyydestä ikätoverien kuoltua tai maahanmuuttajan 
kohtaamista, toiseutta synnyttävistä ennakkoluuloista ja rasismista. Tämän- 
kaltaiset menneen elämän kokemukset, niistä puhuminen ja niiden käsittely 
ovat asiakkaan ja työntekijän kodittomuuden kohtaamispaikkoja, joissa tar- 
vitaan psykososiaalista ja traumojen käsittelyyn orientoitunutta työotetta (ks. 
esim. Gergov-Koskelo ym. 2020; Allinen 2020). 

Menneen kodittomuuden käsittely ei kuitenkaan riitä, vaan tarvitaan 
myös tulevaisuuteen orientoitumista ja toivoa luovaa työskentelyä; polun 
rakentamista pois kodittomuudesta kohti kotoutumista sekä kuulumisen ja 
tunnustetuksi tulemisen tunteiden vahvistumista. Tässä tullaan lähelle kai- 
kessa hyvinvointityössä nykyisin painotettavaa osallisuuden näkökulmaa, 
jolla tarkoitetaan sekä osallisuutta oman elämän keskeisiin ratkaisuihin että 
osallisuutta erilaisiin yhteisöihin ja yhteiskuntaan. Tällainen kotoutuminen 
ei voi koskaan olla yksisuuntainen prosessi, jossa koditon ihminen integroi- 
tuu ja osallistuu yhteiskuntaan. Kotoutuminen psykososiaalisena prosessina 
edellyttää mukaan ottavia yhteisöjä ja inklusiivista yhteiskuntaa. Hyvinvoin- 
tityön tekijät yhdessä asiakkaiden kanssa voivat tehdä paljon tällaisten kotou- 
tumisen edellytysten rakentamiseksi. Esimerkiksi yksinäisyydestä kärsivän 
asiakkaan kanssa voidaan lähteä yhdessä kirjastoon, puistoon, harrastuksiin 
tai virastoihin hoitamaan palveluihin ja etuuksiin liittyviä asioita. Lisäksi 
yhteisöllisten kokoontumispaikkojen, joissa ihmiset voivat kohdata toisiaan, 
ylläpitäminen ja rakentaminen tukevat kotoutumista. Asiakkaiden osallis- 

tuminen yhdessä työntekijöiden kanssa hyvinvointipalvelujen arviointiin ja 
kehittämiseen tukee sekin osallisuutta ja yhteiskuntaan kotoutumista. 


Kodittomuus omassa asunnossa ja kodin tunnun rakentaminen 


Luvun lopuksi palaan jälleen asiakkaiden omiin asuntoihin ja niiden tarkas- 
teluun kodittomuuden näkökulmasta. Oma asunto ei aina tarkoita sitä, että 
ihminen kokee juuri tämän fyysisen tilan kodiksi, johon tuntee kuuluvan- 
sa. Joanna Richardsonia (2019, 7) mukaillen asunnon kokeminen kodiksi 
edellyttää sen mieltämistä turvalliseksi paikaksi, josta käsin on helppo astua 
maailmaan ja toteuttaa itseään. Tällaisessa tapauksessa asunto tekee ihmises- 
tä vahvemman toimijan myös muilla areenoilla, eli se tukee yhteisöllistä ja 
yhteiskunnallista kotoutumista. 

Kodittomuuden kokemus omassa asunnossa voi liittyä moneen asiaan. Se 
voi esimerkiksi juontaa juurensa aiemmista, traumaattisista kodittomuuden 
kokemuksista lapsuuden perheessä. Jos aiempiin asuntoihin ei ole liittynyt 
kodin tuntua, sitä voi olla vaikea kiinnittää nykyiseen asuntoonkaan. Kodit- 
tomuus saattaa liittyä myös siihen, että ihminen ei ole saanut itse vaikuttaa 
siihen, millaiseen asuinympäristöön tai asuntoon muuttaa. Kodittomuutta 
voivat lisäksi tuottaa muut ihmiset, esimerkiksi ilman lupaa asuntoon tun- 
keutuvat tuttavat tai väkivaltaiset kumppanit. Turvattomuuden tunteena 
kodittomuutta voivat aiheuttaa myös yksinäisyys, heikentynyt fyysinen tai 
psyykkinen toimintakyky, jotka tekevät asunnosta pahimmillaan eristävän, 
vankilanomaisen paikan (Tedre 2006). 

Hyvinvointityön tekijät havaitsevat kotikäynneillä herkästi merkkejä siitä, 
milloin asunto ei ole asujalleen koti. Havainnoista tehtävät tulkinnat perustu- 
vat paljolti kulttuuriseen ymmärrykseemme siitä, miltä riittävästi oikeanlai- 
nen koti näyttää. Tyhjä asunto, jossa ei ole persoonallisia esineitä ja muistoja 
eletystä elämästä, näyttää helposti ei-kodilta, johon ei ole kunnolla asetuttu ja 
kiinnitytty (Miller 2008). Sotkuinen asunto tulkitaan puolestaan osoituksek- 
si asujansa toimintakyvyn laskusta ja nähdään herkästi asumiskelvottomaksi 
ei-kodiksi. Pelkkien havaintojen pohjalta tehdyt tulkinnat voivat olla norma- 
tiivisia ja ohittaa asiakkaan omat kokemukset asunnostaan. Siksi tulkinta 
kodittomuudesta edellyttää aina myös asiakkaan kuulemista. Olennaista hy- 


76 


Koti asiakkaan ja työntekijän kohtaamispaikkana 


vinvointityössä on, kohtaavatko osapuolten kodittomuustulkinnat vai ovatko 
ne ristiriidassa keskenään. Asiakkaat viestittävät toisinaan itse sanallisesti tai 
sanattomasti (esimerkiksi oleskelemalla pääasiassa muualla kuin asunnos- 
saan) asuntoon ja asumiseensa liittyvää tyytymättömyyttä, turvattomuutta 
ja suoranaista pelkoa. Näiden viestien kuuleminen ja tunnistaminen tekevät 
asiakkaan kodittomuudesta asiakkaan ja työntekijän yhteisen kohtaamispai- 
kan, minkä pohjalta on mahdollista ryhtyä työstämään polkua pois koditto- 
muudesta kohti kodin tunnun rakentumista. 

Paul O'Connor (2018, 6-13) muistuttaa, että koti ei ole pysyvä rakenne, 
jota ei voi sen kadottua saada enää takaisin. Menetetyn tai taakse jääneen ko- 
din tilalle voi aina rakentua uusi. Polku pois oman asunnon kodittomuudes- 
ta voi ensinnäkin olla se, että lähdetään rakentamaan asunnosta alun alkaen 
puuttunutta kodin tuntua tai palauttamaan sitä. Ensin mainittu voi tarkoit- 
taa esimerkiksi sitä, että asunnottomuusjakson jälkeen saatu asunto tehdään 
tavaroilla ja sisustuksella oman näköiseksi ja tehdään siitä oman, yksityisen 
hallinnan aluetta estämällä ei-toivottujen vierailijoiden tulo sinne. Työnteki- 
jät voivat kotikäynneillä osallistua tähän rakentamiseen sekä konkreettisesti 
että keskustellen. (Ranta & Juhila 2020.) Jälkimmäinen eli kodin tunnun pa- 
lauttaminen voi toteutua esimerkiksi silloin, kun asunto muutetaan esteettö- 
mäksi toimintakykyä alentaneen vammautumisen tai sairastumisen jälkeen. 
Näin tila muuttuu turvattomuuden ja pelon jälkeen jälleen ympäristöksi, jos- 
sa asuja kokee olonsa turvalliseksi. 

Toiseksi polku pois oman asunnon kodittomuudesta voi tarkoittaa muut- 
toa toiseen paikkaan. Jos kodittomuuden tunteen aiheuttaa esimerkiksi lä- 
hisuhdeväkivalta, voi turvataloon muutto olla ensiaskel kohti uutta, kodiksi 
tunnistettua paikkaa. Jos puolestaan esimerkiksi muistisairaus on aiheutta- 
nut vanhalle ihmiselle sen, että hän on eksyksissä asunnossaan ja sen lähiym- 
päristössä, muutto palvelutaloon tai hoivakotiin voi merkitä uudenlaisen, 
yhteisöllisemmän ja hoivaavan kodin löytymistä. Kulttuurisesti ja myös yk- 
silöllisesti oma asunto näyttäytyy edelleen ideaalikotina, kun taas laitoksiksi 
nimetyt tilat hahmotetaan kodin vastakohdiksi (Aaltonen ym. 2015). Tämän 
vuoksi polku pois oman asunnon kodittomuudesta erilaisiin kuntouttaviin, 
hoidollisiin ja hoivaan perustuviin asumismuotoihin on sensitiivinen asia, 
jossa mahdollisen muuttajan itsemääräämisoikeus täytyy ottaa huomioon. 

Kukaan ei voi sanoa toiselle, että tässä on nyt sinun uusi kotisi. Jonkin tilan 
tunnistaminen kodiksi on henkilökohtainen prosessi, mutta hyvinvointityön 
tekijöiden on mahdollista olla tukena tässä prosessissa. Erityisen tärkeää on 
rakentaa asumisympäristöjä, esimerkiksi hoivakoteja ja palvelutaloja, fyysi- 
sesti ja sosiaalisesti sellaisiksi, että ihmisen on mahdollista kotoutua niihin ja 


saavuttaa niissä oma toimijuus. 


Johtopäätökset 


Lähdin jäsentämään tämän luvun teemaa, kotia asiakkaan ja työntekijän 
kohtaamispaikkana, nojautumalla laajaan Paul O'Connorin (2018) kotimää- 
ritelmään, joka korostaa paikkaa ja siihen kuulumista kodin lähtökohtana. 
Hyvinvointimme kannalta on tärkeää, että meillä on kotipaikka tai useita 
kotipaikkoja, jotka tarjoavat meille turvallisia kiinnekohtia ja jotka tuottavat 
fyysistä, sosiaalista ja psyykkistä suojaa sekä hyvää oloa. Koti koetaan ja mer- 
kityksellistetään henkilökohtaisesti. Käsityksiin kodista kuitenkin vaikutta- 
vat kulttuuriset käsitykset siitä, millainen on hyvä tai huono koti. Kun koti 
on asiakkaan ja hyvinvointityön tekijän kohtaamispaikka, kohtaamisessa 
kietoutuvat yhteen sekä asiakkaiden ja työntekijöiden kotiin liittämät henki- 
lökohtaiset merkitykset että kulttuuriset käsitykset. 

Koti asiakkaiden ja työntekijöiden kohtaamispaikkana osoittautui tekstin 
työstämisen myötä paljon monitasoisemmaksi ja -mutkaisemmaksi asiaksi, 
kuin millaiseksi sen kirjoittamisen alussa ajattelin. Sen lisäksi, että käsittelin 
asiakkaiden asunnoissa tapahtuvia kotikäyntikohtaamisia eri näkökulmista, 
tekstiin tulivat mukaan kotiin ja kuulumiseen liittyvät muistot ja niihin liit- 
tyvät asiakkaiden ja työntekijöiden keskustelut samoin kuin keskustelut tule- 
vista kodeista. Kotikohtaamisten rinnalle tärkeäksi näkökulmaksi nousivat 
myös kodittomuuden kohtaaminen niin menneisyydessä kuin nykyisyydes- 
säkin sekä kodittomuuden kokemukset omassa asunnossa. Kodittomuus ja 
sen kohtaaminen hahmottuivat lisäksi rakenteellisiksi ja globaaleiksi kysy- 
myksiksi. 

Tämän luvun keskeinen johtopäätös on, että koti asiakkaiden ja työnte- 
kijöiden kohtaamispaikkana on paljon muutakin kuin tietynmittainen fyy- 

sinen kohtaaminen asiakkaan asunnossa. Se sisältää elämäntarinallista iden- 
titeettityötä, psykososiaalisia ulottuvuuksia ja rakenteellista, ihmisoikeuksia 
ja itsemääräämisoikeutta peräänkuuluttavaa, kodittomuuden vastaista työtä. 
Kun hyvinvointityön tekijät kohtaavat asiakkaiden koteja ja kodittomuutta, 
he kohtaavat usein haavoittuvassa asemassa olevia ihmisiä; heitä, joiden ko- 
timuistot ovat rikkinäisiä ja turvattomia tai niitä ei ole lainkaan, heitä, jotka 
kokevat parhaillaan kodittomuutta tai tarvitsevat apua ja tukea kotiarjessaan, 
heitä, jotka pelkäävät kodin tilassa, murehtivat tulevaisuuden kodittomuutta 
ja ~pakkomuuton” mahdollisuutta. Koti monine tasoineen ja merkityksineen 
on siten keskeinen paikka haavoittuvassa asemassa olevien ihmisten parissa 
tehtävässä työssä. 

Yksi teema jäi tekstistäni pois, vaikka mietin sen mukaan ottamista pit- 
kään. Kyse on kodista työntekijöiden ja asiakkaiden kohtaamispaikkana 
silloin, kun käytössä on erilaisia digitaalisia välineitä tai teknologioita. Kun 
asiakas on kotonaan ja työntekijä toimistossaan ja yhteyttä pidetään esimer- 
kiksi videopuhelulla, missä kohtaaminen silloin itse asiassa tapahtuu? Yhtaal- 
tä voi ajatella, että se tapahtuu videopuhelusovelluksessa, mutta toisaalta so- 
velluksen kautta työntekijä näkee asiakkaan kotiin, asiakas toimistoon. Miten 
kohtaamiseen vaikuttaa se, että koti ja toimisto paikkoina ovat molemmat 
etäyhteydessä läsnä? Tuleeko silloin julkinen (kontrolli) yksityisyyden alueel- 
le? Saman kysymyksen julkisen ja yksityisen suhteesta voi esittää silloin, kun 
asiakkaiden asuntoihin tuodaan esimerkiksi erilaisia turvateknologioita, jois- 
ta on yhteys joihinkin julkisen instituutioihin (ks. luku 12). Tämän teeman ja 
siihen liittyvät kysymykset jätän kuitenkin tulevien tekstien ja tutkimusten 
aiheeksi. 


1” Poliisilla on oikeus päästä kotirauhan suojaamalle alueelle, jos on perusteltua syytä epäillä, että 
meneillään on esimerkiksi ihmishenkeä tai terveyttä vaarantava tapahtuma tai omaisuudelle tai 
ympäristölle vahinkoa aiheuttava tapahtuma” (Poliisilaki 872/2011, 2. luku, 6$.). 

Kotiin paikantuvan tutkimuksen 
metodologisia lähtökohtia 

Johdanto 


Ymmärrämme tässä luvussa kodin paikaksi, jonka ihminen kokee itselleen 
merkitykselliseksi, johon hän tuntee kuuluvansa ja josta käsin hän asettuu 
muihin paikkoihin ja laajemmin maailmaan. Tämänkaltainen ymmärrys ko- 
dista johtaa sellaisiin tutkimuksellisiin otteisiin ja lähestymistapoihin, joiden 
lähtökohtana on paikan (place) käsite ja sen määrittely. Olennaista on sen ero 
tilan (space) käsitteeseen (esim. Cresswell 2004, 7). Tila voi olla mikä tahan- 
sa fyysinen tai virtuaalinen ympäristö, kuten asunto, metsä, katu, toimisto, 
sairaala tai internetin keskusteluryhmä. Tiloista tulee paikkoja, kun ihmiset 
liittävät niihin henkilökohtaisia tai kollektiivisia merkityksiä ja kiinnittyvät 
niihin tunnetasolla. Esimerkiksi asunnosta (tila) voi rakentua kuulumisen ja 
turvallisuuden merkityksiin yhdistetty koti (paikka), tai metsästä (tila) voi 
tulla siellä vietetyn ajan myötä rauhoittumisen ja virkistäytymisen paikka. 


Suvi Raitakari, Kirsi Günther & Jenni-Mari Räsänen (toim.), 2022. 
Koti, hyvinvointity6 ja haavoittuvuus. 
Tampere: Tampere University Press, 85-120. 
https://urn.fi/URN:ISBN:978-952-359-038-0 

Internetin keskusteluryhmästä (tila) saattaa puolestaan muovautua vertai- 
suutta ja tukea tarjoava paikka. Tiloista voi tulla paikkoja myös kielteisten 
merkitysten seurauksena: kadusta (tila) voi kehittyä pelon paikka raiskausyri- 
tyksen jälkeen tai julkisesta toimistosta (tila) nöyryytysten paikka huonojen 
asiointikokemusten vuoksi. 

Tiloista ei tule paikkoja vain tai edes ensisijaisesti henkilökohtaisten mer- 
kitystenantoprosessien myötä, sillä tilat sisältävät myös kulttuurisia ja his- 
toriallisia merkityksiä, jotka tekevät niistä yleisesti tunnistettuja paikkoja. 
Esimerkiksi vanha rakennus (tila) saatetaan tunnistaa paikaksi, joka toimi 
1960-luvulla työlaitoksena irtolaisuudesta tuomituille, kun taas uusi raken- 
nus (tila) merkityksellistetään kaikille avoimeksi ja kohtaamiset mahdollis- 
tavaksi kirjastoksi. 

Prosessi, jonka myötä tilasta voi tulla paikka, ei ole kiveen hakattu: mer- 
kitykset elävät ja muokkautuvat. Ihmiset tekevät ja rakentavat paikkoja jat- 
kuvasti sosiaalisissa ja jokapäiväisissä, arkisissa käytännöissään sekä keski- 
näisessä vuorovaikutuksessaan (Lefevbre 1991, 26-27; Cresswell 2004, 7-51; 
Massey 2008). Myös koti syntyy käytännöissä, kuten Anni Vilkko (2010, 37) 
Michel de Certeaun (1998, 117) paikan määritelmään nojautuen kirjoittaa: 


Koti syntyy suhteestamme paikkaan, kun muokkaamme, muun- 
namme ja harjoitamme sitä käytännöissämme ja käytäntöjämme 
varten. Koettelulla ja koulimisella muovaamme materiaalisesta 
maailmasta - asunnosta, esineistä — elettyä, koettua tilaa. Ja tila 
vastaa sitoutumiseemme, vaikuttamalla takaisin eläjäänsä. 


Tilojen merkitykset eivät ole staattisia, vaan ne voivat muuttua vaihtuvien 
käytäntöjen ja niistä seuraavien tunnekokemusten myötä. Esimerkiksi asunto 
voi muuttua kodista pelon paikaksi lähisuhdeväkivallan vuoksi tai toimisto 
nöyryytyksen paikasta kuulumisen ja tunnustaminen paikaksi hyvien työn- 
tekijäkohtaamisten ansiosta. Paikkamerkitykset muuttuvat myös kollektiivis- 
ten ja historiallisten tapahtumien seurauksena. Esimerkiksi Berliinin muurin 
alue oli ennen rajan ja kontrollin paikka, mutta se muuttui yhteenliittymisen 
ja vapauden paikaksi muurin murtumisen ansiosta vuonna 1989. Berliinin 
muurin hajottamiseen liittyi myös fyysistä toimintaa. Paikkojen merkityk- 

sellistämiseen sosiaalisissa ja arkisissa käytännöissä kytkeytyykin ruumiilli- 
suus; paikat rakentuvat, kun ihmiset tekevät asioita joissain tiloissa (Cresswell 
2004, 37). Ruumiillisuuteen liittyvät myös paikkoihin ja niiden tekemiseen 
kietoutuvat äänet sekä tunto- ja hajuaistikokemukset (Sillanpää 2017, 73). 

Kun seuraavassa paneudumme siihen, kuinka kotia paikkana on mahdol- 
lista tutkia, kiinnitymme edellä kuvatun kaltaiseen ymmärrykseen paikasta 
merkityksellistettynä tilana, jota tehdään ja uusinnetaan sosiaalisissa ja ar- 
kisissa, jokapäiväisissä käytännöissä. Paikkamerkitykset rakentuvat tietyissä 
tiloissa tapahtuvassa ihmisten välisessä vuorovaikutuksessa sekä yksilölli- 
sinä ja ruumiillisina kokemuksina näistä tiloista. Tiloihin kietoutuu lisäksi 
historiallisia ja kulttuurisia merkityksiä, jotka rakentavat niistä tietynlaisia 
paikkoja. Ihminen voi esimerkiksi aistia tietyn tilan turvallisena ja lämpöise- 
nä paikkana, jossa levätään ja tehdään askareita rakkaiden ihmisten kanssa. 
Hän ymmärtää tällaisen tilan kodiksi, koska historiallisesti ja kulttuurisesti 
liitämme kodin ideaaliin tämänkaltaisia merkityksiä. 

Tämä kodin ja paikan tutkimuksellisia lähestymistapoja ja -otteita esit- 
televä luku etenee seuraavasti. Ensimmäisessä osassa käsittelemme paikka- 
merkitysten tutkimusta ihmisen ja paikan väliseen suhteeseen pureutuvan 
ihmismaantieteen näkökulmasta. Koska kirjaa läpileikkaavina teemoina ovat 
haavoittuvuus ja kodeissa tapahtuvat asiakas-työntekijäkohtaamiset, tarkas- 
telemme näiden kannalta olennaisia ihmismaantieteen suuntauksia, jotka 
olemme nimenneet seuraavasti: tunteiden, aistien ja muistojen maantiede, 
laitosten jälkeinen maantiede sekä kodin ja hoivan maantiede. Luvun toi- 
sessa osassa haemme tutkimuksen välineitä ihmisten keskinäiseen arkiseen 
toimintaan keskittyvästä etnometodologiasta, erityisesti niistä suuntauksista, 
joissa paikat ja fyysiset objektit nähdään keskeisinä vuorovaikutuksen osa- 
puolina. Poimimme etnometodologiasta sellaisia tutkimusotteita, jotka ovat 
tämän kirjan fokuksen kannalta olennaisia: kategoriat ja paikkoihin liittyvä 
kulttuurinen tieto sekä keskusteluvuorovaikutus ja materiaalinen maailma. 
Luvun kolmannessa osassa käsittelemme liikkuvan etnografian viitekehyk- 
sessä sitä, mitä tilojen ja paikkamerkitysten tutkiminen edellyttää tutkijalta 
käytännössä. 

Ihmismaantiede ja arkisten 
paikkamerkitysten tutkiminen 


Ihmismaantieteellisessä tutkimuksessa keskitytään väljästi määritellen ih- 
misten ja paikan väliseen suhteeseen. Näitä kahta ei voi tutkia toisistaan ir- 
rallisina, vaan dynaamisessa ja muuttuvassa suhteessa toisiinsa, sillä ”ihmiset 
konstruoivat paikkoja ja paikat ihmisiä” (Holloway & Hubbard 2013, 7). Sano- 
taan myös: ”olla ihminen, on olla paikassa” (Cresswell 2004, 23). Ihmismaan- 
tiede on laaja, monia tutkimusalueita ja menetelmällisiä suuntauksia kattava 
tieteenala (ks. esim. Häkli 2008: Cloke ym. 2014). Tässä luvussa kiinnitym- 
me sellaisiin ihmismaantieteen lähestymistapoihin, joissa tutkimuksellinen 
katse kohdistuu siihen, miten ihmiset ovat vuorovaikutuksessa ympäristönsä 
kanssa arkisessa elämässään (Holloway & Hubbard 2013). Lewis Hollowayn 
ja Phil Hubbardin (2013, 8, 87) mukaan ihmisen ja paikan välisen vuorovai- 
kutussuhteen merkittävä rakentaja on kiinnittyminen laajasti ymmärrettyyn 
kotiin. Tämä lähtökohta sopii tähän kirjaan, jossa hyödynnetään laadullisia, 
ihmisten ja kotiympäristön vuorovaikutukseen kiinnittyviä aineistoja amma- 
tilliseen tukeen, auttamiseen ja hoivaan liittyvissä arkisen elämän tilanteissa. 
Olemme hyödyntäneet luvussa sellaisia ihmismaantieteen suuntauksia, jotka 
avaavat olennaisia näkökulmia kotien ja kodeissa tapahtuvan hyvinvointi- 
työn tutkimiseen (ks. kuvio 1). Suuntausten valinta ja luokittelu on omamme. 


Kuvio 1. Kotien ja kodeissa tapahtuvan hyvinvointityön tutkimukseen 
kiinnittyvät ihmismaantieteen suuntaukset 


Ihmismaantieteen suuntaukset 


Tunteiden maantiede | 


Laitosten jälkeinen maantiede 


Aistien maantiede | 


Kodin ja hoivan maantiede 
Muistojen maantiede | aa itä 

Tunteiden, aistien ja muistojen maantiede 


Pelkkä fyysinen tila (esimerkiksi asunto) muuttuu ihmisille merkityksellisek- 
si paikaksi, kun he kiinnittävät siihen jonkin mielikuvan (Ley 1981, 221, ref. 
Holloway & Hubbard 2013, 68). Henkilökohtainen mielikuva eli paikkasuhde 
syntyy tunne- ja aistikokemusten sekä muistojen myötä, vaikka sillä on myös 
kulttuuriset kytkentänsä. Näitä voivat olla esimerkiksi kollektiivisesti jaetut 
käsitykset hyvästä tai huonosta kodista. 

Tunteet on nähty paikkasuhteen rakentumisessa niin keskeisiksi, että 
tunteiden maantiedettä on alettu kehittää omana tutkimusalueenaan (esim. 
Davidson ym. 2007). Pystymme yleensä helposti nimeämään erilaisia tun- 
teita, joita liitämme fyysisiin tiloihin. Esimerkiksi läheisen hautapaikkaan 
voimme liittää rakkauden, surun ja kaipauksen, kesämökkiin ilon ja levol- 
lisuuden sekä työhuoneeseen puolestaan stressaantuneisuuden ja innostu- 
neisuuden tunteita. Aina emme tiedosta tai sanoita näitä tunteita, mutta ne 
ovat silti olemassa. Usein tunteisiin kiinnittyvät toiset ihmiset, joita tiloissa 
kohtaamme tai joiden kanssa elämme niissä arkeamme. Tunteiden maantiede 
tekee tämänkaltaisia paikkatunteita näkyväksi. Esimerkiksi Kristian Fahnoe 
(2018) on tutkinut kaupungissa elävien asunnottomien liittyviä inhon ja pe- 
lon tunteita sosiaalisia palveluja tarjoavia paikkoja kohtaan (ks. myös Koskela 
2009). Hän osoittaa, kuinka nämä tunteet, jotka voivat perustua omiin ai- 
empiin kokemuksiin näistä paikoista tai niistä muilta kuultuihin kuvauksiin, 
saavat asunnottomat ihmiset välttämään näitä paikkoja. Tämänkaltainen 
tutkimus herättää hyvinvointityön näkökulmasta tärkeän kysymyksen siitä, 
mikä palvelujärjestelmässä on vialla, kun se tuottaa tunteita, jotka estävät ih- 
misiä saamasta ja hakemasta apua. Miten käytäntöjä pitäisi muuttaa niin, että 
asunnottomat ihmiset liittäisivät paikkoihin pelon ja inhon sijasta esimerkik- 
si luottamuksen ja hyväksynnän tunteita? 

Kodin tunnun rakentumisessa ja sen tutkimuksessa tunteilla on merkit- 
tävä rooli, kun ymmärrämme kodin paikaksi, johon ihminen tuntee kuu- 
luvansa. Kuulumisen tunnetta voivat vahvistaa muut kotipaikkaan liitetyt 
tunteet, esimerkiksi turvallisuus, rakkaus ja hyväksytyksi tuleminen. Myös 
kodittomuuden ja paikattomuuden kokemuksissa tunteet ovat merkittävässä 
roolissa, kuten Kristian Fahnoenkin (2018) tutkimus osoittaa. Kiinnostava 

kysymys on lisäksi se, miten tunteet ja tunnetyö (ks. Banks 2016, 41-42) ovat 
läsnä, kun hyvinvointityön tekijät kohtaavat asiakkaita heidän asunnoissaan; 
viestittävätkö asiakkaat esimerkiksi ylpeyttä tai häpeää asunnostaan, ja ilmai- 
sevatko työntekijät esimerkiksi empatiaa, läheisyyttä, turvattomuutta, pelkoa 
tai inhoa asiakkaiden asunnoissa käydessään (ks. esim. Pink & Morgan 2015; 
Karlsson & Gunnarson 2018; Juhila ym. 2021). 

Aistien merkitys paikkasuhteen rakentumisessa tuo ruumiillisuuden 
aspektit tutkimuksen kiinnostuksen kohteiksi. Omaelämäkerrallisia tekste- 
jä kodin tilallisuuden näkökulmasta tarkastellut Anni Vilkko (2010, 48-49) 
toteaa ruumiillisten ja aistimuksellisten kokemusten olevan vahvasti läsnä 
teksteissä. Ne tulevat esiin kuvauksissa kodin materiaalisuuden muokkaami- 
sesta esimerkiksi kalustamalla ja huoltamalla. Ne näkyvät myös sekä ääniin, 
visuaalisiin havaintoihin, tuoksuihin, hajuihin, makuihin ja tuntoihin liitty- 
vinä mainintoina. Samalla tavalla liitämme aistikokemuksia muihinkin tiloi- 
hin rakentaessamme niihin paikkasuhdetta. Aistien maantiede tulee hyvin 
lähelle tunteiden maantiedettä, sillä aistihavaintoihin liittyvät usein tunteet, 
esimerkiksi tietty tilaan liittyvä haju aiheuttaa inhoa tai tuoksu onnea. Tä- 
män kirjan teeman kannalta kiinnostava näkökulma on esimerkiksi se, mil- 
laisia aistikokemuksia työntekijöille syntyy heidän vieraillessaan asiakkaiden 
asunnoissa. 

Tunteiden ja aistien maantieteen rinnalla keskeinen suuntaus on henki- 
lökohtaisten muistojen maantiede. Ihmisten elämäntarinat, eletyn elämän 
arkiset käytännöt, sisältävät monia merkityksellisiä paikkoja ja elettyjä ti- 
loja (eletyn tilan käsitteestä, ks. Vilkko 2010; Sillanpää 2017, 71). Kun niitä 
muistellaan nykyisyydessä, ”tässä ja nyt”, paikkasuhteet rakentuvat mones- 
ti tunne- ja aistikuvausten kautta, aivan kuten käy ilmi Anni Vilkon (2010) 
analysoimissa kodeista kertovissa omaelämäkerroissa. Kuvaukset lapsuuden 
kodin ruuan tuoksusta, sairaalan magneettikuvalaitteen tikkaavasta äänestä, 
ilosta koulun juhlasalissa jaetusta todistuksesta, jännityksestä ensimmäisenä 
työpäivänä työpaikalla tai surusta omaisen saattohoitohuoneessa rakentavat 
niin hyviä kuin huonojakin muistoja eletyistä tiloista. Muistot eivät koskaan 
palaudu sellaisenaan elettyyn elämään, vaan rakentuvat nykyisyydestä käsin 
ja peilautuvat myös nykyisyyden paikkasuhteisiin (sosiaalisesta ja diskursii- 
visesta muistamisesta, ks. esim. Edwards 1997, 263-294; Misztal 2003). Tämä 

ei tee muistoja vähemmän tärkeiksi tutkimuskohteiksi, päinvastoin. Paikka- 
suhteisiin, erityisesti kotiin, liittyvät muistot voivat olla merkittäviä ”kohtaa- 
mispaikkoja” ja resursseja erilaisissa työntekijöiden ja asiakkaiden kohtaa- 
misissa. Esimerkiksi erilaisiin sosiaali- ja terveydenhuollon tiloihin ja niissä 
tapahtuviin kohtaamisiin liittyvät muistot tunteineen ja aistimuksineen ovat 
kiinnostavia tarkastelun kohteita. Erityisen kiinnostavaa olisi tutkia muistoja 
kotikäynneistä niin asiakkaiden kuin työntekijöiden näkökulmista eri aika- 
kausina ja tarkastella sitä, miten kunkin aikakauden kulttuurisnormatiiviset 
käsitykset rakentuvat osaksi näitä muistoja. 


Laitosten jälkeinen maantiede 


Laitoksista, kuten sairaaloista, vankiloista, vanhainkodeista ja koulukodeista, 
tulee asujilleen ja työntekijöilleen erityisiä paikkoja, kun he liittävät niihin 
henkilökohtaisia merkityksiä. Laitosten tilojen käyttö samoin kuin niiden 
päivittäiset rutiinit ovat usein tarkkaan määriteltyjä. Laitoksia luonnehtii 
myös sulkeutuneisuus suhteessa ympäristöön. Ihmismaantieteelle ne ovat 
tarjonneet erityisen tutkimuskontekstin. Laitosten purkaminen ja siirtymi- 
nen avohoitoon tai, kuten kansainvälisessä kirjallisuudessa asia käsitteellis- 
tetään, yhteisöissä tapahtuvaan hoitoon, hoivaan ja tukeen (community care) 
(ks. luku 2), on avannut ihmismaantieteelle uuden tutkimusalueen. Chris 
Philo (2000) kutsuu tätä tutkimusaluetta laitosten jälkeiseksi maantieteeksi 
(post-asylum geographies), jonka hän kytkee psykiatristen sairaalapaikkojen 
vähentämiseen. Nähdäksemme käsitettä voi soveltaa sosiaali- ja terveyden- 
huollossa tapahtuneen muutoksen tarkasteluun yleisemminkin, esimerkik- 
si vanhusten, päihteistä riippuvaisten ihmisten ja huostaanotettujen lasten 
hoivan, avun ja tuen siirtymiseen pois laitoksista. Muutos on tarkoittanut 
siirtymistä erilaisiin asumisyhteisöllisiin ja avohoidollisiin ratkaisuihin sekä 
kodeissa tehtävään hyvinvointityöhön. Seuraavaksi keskitymme laitosten jäl- 
keisen maantieteen tarkasteluun: mitä se tarkoittaa ihmisten arkisen elämän 
ympäristöjen ja kohtaamispaikkojen sekä niiden tutkimisen näkökulmasta? 
Laitosten jälkeisessä maantieteessä on paneuduttu ihmisen ja paikan suh- 
teeseen tarkastelemalla sitä, miten haavoittuvassa asemassa olevat ihmiset 
liikkuvat, toimivat ja elävät yhteisöissä ja miten he ovat vuorovaikutukses- 

sa asumisen ja elämisen ympäristöihinsä sekä erilaisiin palveluja tarjoaviin 
organisaatioihin. Tutkimus on kohdentunut erityisesti siihen, miten ihmiset 
rakentavat identiteettiään osana tätä ”paikkasuhdeneuvottelua”. Kysymys 
paikkojen rajoista tulee tällöin keskeiseksi. Kokevatko haavoittuvassa ase- 
massa olevat ihmiset tulevansa mukaanotetuksi eli hyväksytyksi erilaisiin 
valtaväestön yhteisöihin ja paikkoihin vai pikemmin ulossuljetuiksi niistä? 
(Parr 2000; Wolch & Philo 2000, 142-147.) 

Paikkojen rajat, mukaan ottamisen ja ulossulkemisen kysymykset tule- 
vat esiin erityisesti yhteisten ja lähtökohtaisesti kaikille avoimien kaupun- 
kitilojen ja julkisten tilojen (esimerkiksi kadut, puistot, asemat ja kirjastot) 
tai puolijulkisten tilojen (esimerkiksi kauppakeskukset) käytössä. Aika ajoin 
herää silti keskustelua siitä, että jotkut ihmisryhmät ovat väärässä paikassa 
kokoontuessaan ja viettäessään aikaa niissä (Doherty ym. 2008). Kuitenkin 
osallistujilleen ryhmät kokoontumispaikkoinen voivat olla merkityksellisiä 
yhteisöjä. Erityisesti asunnottomat ja päihteitä käyttävät ihmiset joutuvat 
usein ulossulkemisyritysten kohteiksi. Samankaltaisia ulossulkemiseen pyr- 
kiviä paikkaneuvotteluja voidaan käydä, kun ”omalle”? asuinalueelle ollaan 
rakentamassa esimerkiksi kehitysvammaisten asumisyhteisöä tai asunnotto- 
mien päiväkeskusta (”ei minun takapihalleni” eli niin sanottu NIMBY-ilmiö, 
ks. esim. Kopomaa ym. 2008). 

Kysymys mukaan ottamisesta ja ulossulkemisesta koskee myös erilaisia 
hyvinvointityön organisaatioita. Aiemmin esittelemämme Kristian Fahngen 
(2018) tutkimus havainnollistaa myös tätä: jos asunnottomat liittävät kieltei- 
siä tunteita joihinkin palveluihin, he voivat kokea ne samalla ulossulkevik- 
si. Ulossulkeminen voi olla myös suorempaa poiskäännyttämistä palveluista 
(Hänninen ym. 2007). Toisaalta ”matalan kynnyksen” metafora kuvaa kaik- 
kia sellaisia organisaatioita, joihin on helppo astua sisään ja joihin haavoittu- 
vassa asemassa oleva ihminen on tervetullut. Matalan kynnyksen paikoista 
voi muotoutua parhaimmillaan myös osallistavia yhteisöjä ja koteja. Ihmisten 
elämisympäristöihin jalkautuvat etsivän työn muodot puolestaan pyrkivät 
aktiivisesti vetämään ihmisiä mukaan erilaisten palvelujen ja toimintojen pii- 
riin. 

Viime kädessä ulossulkevuuden ja mukaan ottavuuden määrittävät ihmi- 
set itse, kun he neuvottelevat suhdettaan erilaisiin paikkoihin. Molemmissa 

tapauksissa paikkaan rakentuu merkityksellinen suhde. Ensin mainitussa 
tapauksessa merkitykset voivat liittyä esimerkiksi toiseuden ja stigman ko- 
kemuksiin, jälkimmäisessä taas hyväksytyksi tulemisen ja yhteisöllisyyden 
kokemuksiin, jotka tekevät paikasta ihmisille kodin. Paikkasuhteen raken- 
tumisessa toiset ihmiset ovat keskeisessä roolissa. Esimerkiksi sillä, millaisia 
katseita kanssaihmisiin kohdistetaan ja miten heidän kanssaan viestitään, 
voi olla iso merkitys. Siksi tutkimuksessa on hyvä sekä kuulla ihmisten ko- 
kemuksia että havainnoida mukaan ottavia ja ulossulkevia käytäntöjä eri ym- 
päristöissä. 

”Omien” paikkojen rajojen rakentamisesta ja turvaamista sekä ”toisten” 
määrittelyä niiden ulkopuoliksi ja ei-tervetulleiksi tehdään monilla paikka- 
tasoilla, laajimmillaan esimerkiksi kansallisvaltioiden puolustamisessa ja 
maahanmuuton vastustamisessa. Tällaisten ulossulkemisten tutkimusta kut- 
sutaan kriittiseksi maantieteeksi: siinä rajojen ylitysten sekä paikkojen moni- 
naisuuden ja hybridisyyden puolustaminen otetaan tutkimuksen keskeisiksi 
arvolähtökohdiksi ja tavoitteiksi (esim. Cresswell 2004, 63-74). 


Kodin ja hoivan maantiede 


Koti on rikas maaperä. Kodin käsitteen avulla voidaan tutkia paikkaa sosiaa- 
lisina, kokemuksellisina, ruumiillisina ja fyysisinä konstruktioina sekä niiden 
yhteen kietoutumista. Koti onkin perinteikäs ihmismaantieteen tutkimusalue 
(Blunt 2005, 505). Tiina Peil (2020, 53) korostaa ihmismaantieteeseen nojaten 
kodin dynaamista, jokapäiväisissä käytännöissä, eletyissä kokemuksissa sekä 
ihmisten välisissä suhteissa muovautuvaa luonnetta unohtamatta siihen liitet- 
täviä kulttuurisia merkityksiä. Kodeissa tapahtuvan hoivan maantiede poh- 
jaa samanlaiseen ymmärrykseen kodista. Yhdistämällä kodin maantiedettä 
(geographies of home) ja hoivan maantiedettä (geographies of care) se keskittyy 
tarkastelemaan sitä, miten käsitykset kodista ovat läsnä ja muovautuvat sellai- 
sissa tilanteissa, joissa kodissa vuorovaikutuksessa olevien ihmisten välillä on 
hoivasuhde (esim. Twigg 1999; Milligan 2000; Angus ym. 2005; Wiles 2005). 
Hoivasuhde on usein hoivan kohteena olevien ja läheisten välinen suhde. Seu- 
raavassa paneudumme kuitenkin siihen, miten ihmismaantieteessä on lähes- 
tytty ammatillisten hoivatyöntekijöiden ja asiakkaiden kohtaamisia kodiksi 

nimetyissä paikoissa. Kodin ja hoivan maantiede jatkaa laitosten jälkeistä 
maantiedettä, sillä koti on yksi yhteisöissä tapahtuvan hoivan paikka. 

Kun koti ymmärretään dynaamiseksi, jokapäiväisissä käytännöissä ra- 
kentuvaksi eletyksi ja koetuksi tilaksi, myös kodeissa tapahtuva ammatilli- 
nen hoiva tulee ymmärtää osaksi kodissa elettyjä kokemuksia (ja kohta myös 
muistoja) sekä kotia muovaavia käytäntöjä. Janine Wiles (2005, 103) kirjoittaa, 
että paikoista ja niiden merkityksistä neuvotellaan jatkuvasti. Sen takia myös 
kodeissa kohtaavien työntekijöiden ja asiakkaiden on jatkuvasti neuvotelta- 
va siitä, miten kodin materiaalisuus ja sen symboliset merkitykset ovat läsnä 
hoivatapahtumassa. Tämä neuvottelu on usein hienovaraista orientoitumista. 
Toisinaan se on myös selkeästi sanallistettua, kuten esimerkiksi tilanteessa, 
jossa työntekijä kysyy lupaa siihen, voiko hän käydä kylpyhuoneessa pese- 
mässä kätensä ennen hoitotoimenpidettä. 

Kun työntekijät astuvat kotien kynnyksen yli, sekoittuvat yksityisiksi ja 
julkisiksi tai informaaliksi ja institutionaalisiksi ymmärretyt tilat. Yhtäältä 
läsnä ovat kotiin liitettävät kulttuuriset merkitykset, kuten yksityisyys, tur- 
vallisuus, mukavuus ja oman tilan kontrolli, toisaalta työntekijän institutio- 
naalinen orientaatio, jossa olennaista on hoivan, hoidon ja tuen tehtävien ta- 
voitteellinen toteuttaminen. (Dyck ym. 2005, 173.) Tätä yksityisen ja julkisen 
sekoittumiseen liittyvää tasapainoilua on ihmismaantieteessä lähestytty esi- 
merkiksi käsitteillä rajojen hallinta (boundary management) (Dyck ym. 2005, 
179) tai liminaalisuus (liminality) (Zadoroznyj 2009, 275-276). Käsitteet viit- 
taavat ristiriitaisuuksiin kohtaamisissa, joissa positioiden rajat ja sosiaaliset 
identiteetit muodostuvat epäselviksi. Näin käy esimerkiksi silloin, jos työn- 
tekijän rooli paikantuu asiakasta auttavan ammattilaisen ja hänen läheisensä 
välille niin, että hän toimii kotikäynnillä ammattilaisen roolin ohella välillä 
aivan kuin olisi asiakkaan omaisen roolissa. 

Tasapainoilussa on paljolti kyse siitä, millaiseksi työntekijöiden ja asi- 
akkaiden suhde muovautuu kodeissa tapahtuvissa kohtaamisissa. Suhdetta 
voi lähestyä osapuolten erilaisina, mutta toisiinsa suhteessa olevina identi- 
teettikategorioina, jotka koti kohtaamisympäristönä kutsuu esiin. Tällaisia 
ovat esimerkiksi isännän tai emännän ja vierailijan identiteetit. Toisinaan 
identiteetit voivat myös rikkoa kodin kulttuurisia merkityksiä tai asiakkaan 
oikeutta henkilökohtaiseen ja yksityiseen kotiin, jos esimerkiksi työntekijä 

hallitsee tilaa institutionaalisen asemansa ja tehtävänsä turvin ja asiakkaan 
identiteetiksi määrittyy pelkästään hoivan, hoidon tai tuen kohteena olemi- 
nen. Tämänkaltainen paikkaneuvottelu voi muovata tilasta enemmän insti- 
tutionaalisen toiminnan areenan ja vähentää tai haastaa siihen liittyviä kodin 
merkityksiä. (Juhila ym. 2016.) 

Kodin materiaalisuus, kuten asukkaan henkilökohtaisten esineiden kie- 
toutuminen asiakkaiden ja työntekijöiden kohtaamiseen, on keskeinen mie- 
lenkiinnon kohde kodin ja hoivan maantieteessä - kuten myös osapuolten 
ruumiillinen oleminen ja liikkuminen kodissa. Tutkimuksen kohteena voi 
olla esimerkiksi se, miten kodin esineistöön viitataan tai mihin ja miten osa- 
puolet asettuvat asiakkaan asunnossa, kun hoivan, hoidon tai tuen instituti- 
onaalista tehtävää toteutetaan. (Esim. Holmberg & Ranta 2021.) Paikkojen ja 
fyysisten objektien tarkasteleminen osana ihmisten välistä vuorovaikutusta 
on myös keskeinen tutkimuskohde etnometodologiaan pohjautuvassa tutki- 
muksessa. 


Etnometodologinen paikkojen, esineiden 
ja kehollisuuden tutkimus 


Etnometodologian luojan, Harold Garfinkelin (1967) mukaan etnometodo- 
logiassa ollaan kiinnostuneita siitä, miten ihmiset tuottavat kohtaamisissaan 
selontekoihin perustuvia käytäntöjä (accountable practices), toisin sanoen ar- 
kielämän toimintojen sosiaalista järjestystä. Arkielämällä tarkoitetaan ihmi- 
sen keskinäistä toimintaa ”tässä ja nyt”. Sillä ei siis viitata esimerkiksi juhlan 
ja arjen eroon, vaan yksinkertaisesti kaikkeen jokapäiväiseen elämään, jossa 
ihmiset kohtaavat toisiaan ja tekevät konkreettisesti asioita. Tutkimuksessa 
keskitytään siten siihen, miten ihmiset aikaansaavat sosiaalista järjestystä 
omien jokapäiväisten, arkisten käytäntöjensä kautta. (Suoninen 2001; Juhila 
ym. 2012a, 20.) Etnometodologiselle tutkimukselle on ominaista käyttää niin 
sanottuja luonnollisia aineistoja, joita ei ole tuotettu tutkimusta varten — jos- 
kin myös tutkimushaastattelukeskusteluja on tutkittu etnometodologisella 
otteella (esim. Baker 2003; Räsänen 2014). Luonnollisia aineistoja ovat esimer- 
kiksi erilaiset viralliset dokumentit ja tiedotusvälineiden tuottamat materiaa- 


95 


Kirsi Juhila, Johanna Ranta & Suvi Holmberg 


lit sekä eri konteksteissa tapahtuvat keskustelut, kuten vaikkapa puhelin- tai 
ruokapöytäkeskustelut tai asiakas-työntekijävuorovaikutus hyvinvointityön 
organisaatioissa. Näistä jälkimmäiset ovat tämän kirjan kannalta olennaisia. 

Etnometodologinen tutkimus antaa välineitä sen tarkasteluun, miten 
kodeissa tapahtuvassa asiakas-työntekijävuorovaikutuksessa yhdistyy mie- 
lenkiintoisella tavalla elementtejä tavanomaisista keskusteluista (esimerkiksi 
kuulumisten vaihto kahvittelun lomassa) ja institutionaalisesta vuorovaiku- 
tuksesta (esimerkiksi tietyn hoitotoimenpiteen tai kuntoutuskeskustelun to- 
teuttaminen). Erityinen kiinnostuksemme on kuitenkin siinä, miten mate- 
riaalisuutta, kuten fyysisiä esineitä, tiloja, ympäristöjä sekä ruumiillisuutta, 
tarkastellaan etnometodologisessa tutkimuksessa vuorovaikutuksen resurs- 
seina (ks. kuvio 2). Näemme tällaisen tarkastelun täydentävän hyvin ihmis- 
maantieteellistä lähestymistapaa. Ihmismaantieteen ja etnometodologisen 
tutkimuksen yhdistäminen ei ole kovin tavanomaista, mutta esimerkkejä sii- 
tä kuitenkin löytyy' (esim. Laurier ym. 2002; Laurier 2009; Pehkonen 2009; 
Juhila ym. 2016). 


Kuvio 2. Etnometodologisia lähestymistapoja materiaalisen maailman tutkimukseen 


[ Etnometodologia | 


| Kategoria-analyysi | | Keskustelunanalyysi | 


vuorovaikutuksessa 


Multimodaalisuus: materiaalisuus | 


Fyysisiin esineisiin, tiloihin ja ympäristöihin 
liittyvä kulttuurinen tieto 


Kategoriat ja paikkoihin kiinnittyvä kulttuurinen tieto? 


Jäsenyyskategorisoinnin analyysi on alun perin Harvey Sacksin kehittämä, 
etnometodologiaan nojaava tutkimussuuntaus. Sacks argumentoi, että sosi- 
aalisista organisaatioista ja kulttuurista yleisellä tasolla kirjoittamisen sijaan 
on tutkittava sitä, miten ihmiset kuvaavat ja samalla väistämättä kategorisoi- 
vat eli nimeävät itseään, toisiaan ja erilaisia asioita arkielämän toiminnassa. 
Kategoriat sisältävät paljon kulttuurista tietoa, sillä liitämme niihin vakiin- 

tuneita ominaisuuksia ja toimintoja; esimerkiksi mielenterveyskuntoutujan 
kategoriaan yhdistämme helposti haavoittuvuuden ja normaalista poikkea- 
vuuden. (Sacks 1972; Ruusuvuori 2001.) Harvey Sacksin oma tutkimus keskit- 
tyi lähinnä ihmisiä kuvaavien kategorioiden läsnäoloon, käyttöön ja käytön 
seurauksiin ihmisten keskinäisessä toiminnassa. 

Sacksin jälkeen kategoria-analyysissa alettiin kiinnostua myös ei-perso- 
noiduista kategorioista: niillä tarkoitetaan fyysisiä esineitä, tiloja ja ympä- 
ristöjä, joihin liitämme kulttuurista tietoa (Hester & Eglin 1997, 3). Ei-per- 
sonoituja fyysisiä kategorioita ovat tutkineet muun muassa Alec McHoul ja 
Rod Watson (1984) tarkastellessaan, kuinka opettaja ja oppilaat tuottivat ja 
tunnistivat maantiedon tunnilla keskustellessaan kaupungissa sijaitsevia ra- 
kennuksia esimerkiksi palolaitokseksi, kirkoksi ja yliopistoksi ja ymmärsivät 
niiden kaikkien kuuluvan julkisiin rakennuksiin — toisin kuin esimerkiksi 
yksityisiksi määrittyvien asuinkerrostalojen. Asuinalueita ja -ympäristöjäkin 
voi lähestyä kategoria-analyysin välinein (Roivainen 1999). Tunnistamme, 
luokittelemme ja samalla arvotamme esimerkiksi kotikaupunkimme asuina- 
lueita erilaisilla kategorioilla (kuten pientaloalue tai kerrostalolähiö) samoin 
kuin yhteisiä alueita ja tiloja (kuten ravintolakatu, puisto tai urheilukenttä). 
Asuinalueiden sisällä saatamme erottaa toisistaan vaikkapa sijainnin perus- 
teella tasokkaat ja vaatimattomat asunnot, hyvämaineiset ja huonomaineiset 
korttelit ja jopa yksittäiset talot. Tämä paikkakategorioihin kytkeytyvä tieto 
on kulttuurisesti tunnistettua ja jaettua (Eglin & Hester 2003, 19; Housley & 
Smith 2011; Juhila ym. 2012b, 58-59). Myös yksittäiset esineet saavat vaih- 
televia toiminnallisia merkityksiä kulttuurisesti erilaisiksi paikoiksi tunnis- 
tamissamme tiloissa. Esimerkiksi sakset yksityisen asunnon käsityökorissa 
saavat erilaisen merkityssisällön kuin sakset sairaalan leikkaushuoneen pöy- 
dällä. 

Liitämme fyysisiin kategorioihin helposti personoituja kategorioita (Drew 
1978). Asunnottomien asuntolaa tutkinut Arja Jokinen (2004, 74-97) kirjoit- 
taa analyysinsa pohjalta, kuinka asuntola paikkana sijoitetaan kulttuurissam- 
me vahvasti yhteiskuntamme marginaaliin. ” Tavanomaisen” asumisen tai 
kodinomaisten merkitysten sijaan siihen voidaan liittää esimerkiksi alkoho- 
listien ensisuojan leima. Paikan negatiivinen kategorisointi näyttää siirtyvän 
myös sen asukkaisiin: saatetaan ajatella, että asuntoloissa asuu yhteiskunnas- 

ta syrjäytyneitä alkoholisteja. Paikan ja ihmisten leimaavan kategorisaation 
yhteen kietoutumisesta kertoo se, että asuntolassa asuvat pyrkivät puheessaan 
monin tavoin purkamaan tätä kytkentää ja puhumaan sitä vastaan: vaikka 
asunkin asuntolassa, en ole syrjäytynyt tai alkoholisti (Jokinen 2004, 83-86; 
Juhila 2004). (Juhila ym. 2012b, 59-60.) 

Tässä kirjassa kodiksi nimettyä paikkaa lähestytään vahvana kulttuurise- 
na kategoriana, johon liitämme tiettyjä piirteitä, ominaisuuksia ja toimintoja, 
kuten yksityisyyden, turvallisuuden, levon ja yhdessäolon läheisten kanssa. 
Lähestymistapaa voi käyttää esimerkiksi sen tutkimiseen, millaisilla kulttuu- 
risilla ”kategoriasilmälaseilla” asiakkaiden asunnoissa vierailevat työntekijät 
katselevat ja tulkitsevat niitä asuinalueita ja -ympäristöjä, joissa asiakkaat 
asuvat. Lisäksi tutkitaan, miten asiakkaat itse kategorisoivat lähiympäris- 
töään ja ylipäätään tiloja, joissa he käyvät ja vierailevat. Kotiin ja asuinympä- 
ristöön liittyvät kulttuuriset kategoriat aktivoituvat useasti myös asiakkaiden 
ja työntekijöiden keskusteluissa. 


Vuorovaikutus ja materiaalisuus 


Harvey Sacksin (1992) alulle panema keskustelunanalyysi, toinen etnometo- 
dologiaan pohjaava tutkimussuuntaus, tarjoaa sekin välineitä materiaalisen 
maailman tutkimiseen osana ihmisten arkista toimintaa. Keskustelunanalyy- 
sissa tutkitaan vuorovaikutusta ”itsenäisenä, omia sääntöjä ja vakiintuneita 
rakenteita sisältävänä järjestelmänään”: se ”nähdään ikään kuin resurssina, 
jonka varassa ihmiset voivat toimia yhdessä järjestyneellä tavalla” (Ruusu- 
vuori 2001, 396; keskustelunanalyysistä, ks. Tainio 2007; Stevanovic & Lind- 
holm 2016). Tällä vuorovaikutusjärjestyksellä (Goffman 1983) on moraalinen 
luonne. Tunnistamme kulttuuriseen tietoomme perustuen esimerkiksi oi- 
keanlaisen vuorovaikutuksen tavan väärästä, kuten että kohteliaisuuteen pi- 
tää vastata kiitoksella ja kiitoksen puuttuessa pyrimme antamaan selontekoja 
sen poisjäännille. Tarkastelun kohteena on se, miten ihmiset — esimerkiksi 
työntekijät ja asiakkaat — orientoituvat ”tässä hetkessä ja paikassa”, esimer- 
kiksi kotikäynnillä keittiön pöydän ääressä, toistensa toimintaan ja tekevät 
siitä tulkintoja. Keskustelunanalyysi keskittyy nimensä mukaisesti sanallisen 
vuorovaikutuksen tutkimukseen, mutta materiaalisuuden, erityisesti fyysi- 

sen ympäristön ja ruumiillisuuden, läsnäolo vuorovaikutuksessa on myös ol- 
lut lisääntyvästi sen kiinnostuksen kohteena. Tällöin puhutaan multimodaa- 
lisuudesta, joka tarkoittaa sitä, ”kuinka ihmiset puheen lisäksi hyödyntävät 
vuorovaikutuksessa prosodiaa, kasvonilmeitä, eleitä ja kehoa sekä ympäris- 
tön esineitä ja tilaa” (Lindholm ym. 2016, 12). 

Koska paikka on vuorovaikutuksen keskeinen elementti, se voidaan 
ymmärtää vuorovaikutuksen materiaaliseksi resurssiksi. Orientoidumme 
paikkaan, jota havainnoimme, hyödynnämme ja rakennamme kohtaami- 
sissamme. (Benwell & Stokoe 2006, 211.) Vuorovaikutuksen paikka ei siten 
ole staattinen tausta tai näyttämö (Frers 2009, 299). Jokapäiväisen, arkisen 
elämän vuorovaikutuksessa tietynlaisiksi paikoiksi määrittyvät tilat puno- 
utuvat yhteen niissä tehtävien toimintojen kanssa, ja siksi myös paikkoihin 
voidaan sanoa kytkeytyvän moraalin (Crabtree 2000, 26; Benwell & Stokoe 
2006, 221). Esimerkiksi sairaalahuone ja lääkärinkierto potilaan ja lääkärin 
keskusteluineen kietoutuvat erottamattomasti toisiinsa, ja tässä yhteydessä 
rakentuva vuorovaikutus suhteutuu paikan odotettuihin toimintoihin (mo- 
raalinen järjestys). Koti hyvinvointityön vuorovaikutuksen paikkana on tässä 
suhteessa ristiriitaisempi. Tutkimuksessa on syytä kysyä, miten kodin mo- 
raalinen luonne esimerkiksi yksityisen levon ja lähisuhteiden paikkana sopii 
yhteen ammatillisen hyvinvointityön kanssa. Olennaista on tarkastella sitä, 
miten työntekijät ja asiakkaat orientoituvat paikkaan ja mahdollisesti myös 
tähän ”moraaliseen ristiriitaan”. 

Tilan lisäksi ihminen orientoituu vuorovaikutuksessa materiaalisiin esi- 
neisiin (esim. Frers 2009; Räsänen 2015; Juhila ym. 2022). Esimerkiksi sai- 
raalahuoneessa on sänkyjä, erilaisia laitteita, henkilökunnan käyttämiä hoi- 
tovälineitä ja kortti- tai kukkatervehdyksiä läheisiltä. Hoitovälineillä, kuten 
verenpainemittareilla tai ruiskuilla, tehdään paikan luonteeseen ja tehtävään 
kuuluvia, odotuksenmukaisia toimintoja; onhan sairaala hoitotyön paikka. 
Materiaalisiin esineisiin ja välineisiin myös viitataan tilassa käydyissä keskus- 
teluissa (Schegloff 1972): esimerkiksi potilas voi kysyä, miltä lukema mittaris- 
sa näyttää. Myös kukkatervehdykset voivat tulla huomioiduksi ja puheeksi, 
jos lääkäri viittaa niihin kysyessään, onko potilaalla omaisia, jotka voivat tu- 
kea häntä kotiutuksen jälkeen. Kodin olemme jo todenneet olevan materiaali- 
selta ympäristöltään rikas, ja kotikäynneillä kodin materiaalisuus tulee usein 

havainnoiduksi ja puheeksi niin työntekijän kuin asiakkaankin aloitteesta 
(Juhila ym. 2016). Tutkimuksessa kiinnostus on siinä, miten esineisiin orien- 
toidutaan vuorovaikutuksen resurssina ja millaisia toimintoja niillä saadaan 
aikaan: tärkeää on esimerkiksi kiinnittää huomiota siihen, viittaako työnteki- 
jä niihin kohteliaisuusmielessä vai neuvonantona (Juhila ym. 2022). 

Ruumiillisuus vuorovaikutuksen resurssina tarkoittaa esimerkiksi kos- 
ketuksia, katseita ja niiden suuntia, ilmeitä ja eleitä sekä sitä, kuinka lähelle 
toisiamme asetumme (ks. Peräkylä 2016; Peräkylä & Stevanovic 2016; Ruu- 
suvuori 2016). Näillä kaikilla on merkitystä esimerkiksi osallisuuden raken- 
tumiselle. Esimerkiksi katseen suuntaamisella voimme viestiä osoittavamme 
sanamme juuri tietylle henkilölle. Ilmeillä ja eleillä voimme osoittaa huvittu- 
neisuutta tai pettymystä, kun taas lähelle asettumalla tai vetäyty mällä kauem- 
mas voimme kertoa empatiasta tai inhosta. Kodissa tapahtuvassa asiakkaan 
ja työntekijöiden intiimissä vuorovaikutuksessa kehollisuudella on eittämättä 
oma merkityksensä, ja siksi se on tärkeä tutkimuskohde. 


Liikkuva etnografia arkisten paikkamerkitysten 
tavoittamisen välineenä 


Saavuttaakseen paikkojen kulttuurisia, emotionaalisia, sosiaalisia ja materi- 
aalisia tilannekohtaisia merkityksiä tutkijan on jalkauduttava konkreettisesti 
niihin ympäristöihin ja paikkoihin, joissa ihmiset elävät ja toimivat. Etno- 
grafiset tutkimusmenetelmät tarjoavat hyviä keinoja paikkojen moninaisten 
merkitysten ymmärtämiseen hyvinvointityön asiakkaiden ja työntekijöiden 
kohtaamisissa, sillä ne mahdollistavat tutkijan pääsyn lähelle organisaatioi- 
den jokapäiväistä arkitoimintaa. Etnografisen tutkimuksen tavoitteena on 
tarkastella kokonaisvaltaisesti tutkittavalle arjelle, kuten institutionaaliselle 
toiminnalle, luonnollisia tapahtumia ja ympäristöjä: huomion kohteena ovat 
erityisesti sosiaalisen toiminnan yksityiskohdat ja arjessa tuotettu tilanne- 
kohtainen tieto (Taylor 2002, 3). Analyysin kohteena ovat monenlaiset tut- 
kimusaineistot, kuten tutkijan kirjaamat havainnot, haastattelut, dokumen- 
tit tai ääni- ja videonauhoitteet. Näillä aineistoilla voidaan saada olennaista 
tietoa muun muassa siitä, mitä institutionaalisessa arjessa todellisuudessa 

tapahtuu ja kuinka asiakkaat ja työntekijät kohtaamisissaan toimivat (Czar- 
niawska 2007, 33; Ouinlan 2008, 1482). 

Etnografinen tutkimus pohjautuu ajatukseen sosiaalisen todellisuuden 
rakentumisesta tietyissä fy ysisissä ympäristöissä vuorovaikutuksellisina pro- 
sesseina (Taylor 2002, 3), joten edellä kuvatut ihmismaantieteen ja etnometo- 
dologian lähestymistavat istuvat siihen luontevasti (ks. esim. Räsänen 2014, 
50, 53-54; Ranta 2020, 42-43, 56). Etnografinen tutkimus jakaantuu kui- 
tenkin erilaisiin suuntauksiin, joiden painotukset ja teoreettiset lähtökohdat 
eroavat toisistaan (ks. esim. O'Reilly 2009). Tässä luvussa keskitymme erityi- 
sesti liikkuvaan etnografiaan (mobile ethnography), jonka keskeinen oletus 
on ihmismaantieteen tavoin tilojen ja ylipäätään materiaalisen maailman ti- 
lannekohtainen kytkeytyminen ihmisten vuorovaikutukselliseen toimintaan 
(Biischer & Urry 2009, 104-105; Novoa 2015). 


Paikkoihin jalkautuva tutkija 


Liikkuvan etnografian tavoitteena on nimensä mukaisesti saada tietoa erityi- 
sesti tarkasteltavaan (arkiseen) toimintaan osallistuvien ihmisten liikkeellä 
olosta ja siitä, miten se kietoutuu ympäröiviin tiloihin ja paikkoihin (Czar- 
niawska 2007; Ouinlan 2008; McDonald & Simpson 2014). Hyvinvointityön 
arjessa tämä asettaa tutkimuksen kohteeksi ennen kaikkea sen, millaisia suh- 
teita asiakkaat ja työntekijät muodostavat kulloinkin kohtaamispaikkaansa 
sanallisessa ja ei-sanallisessa vuorovaikutuksessa. Liikkuvalla etnografialla 
voidaan tavoittaa hyvinvointityön käytännöille relevanttia tietoa erilaisis- 
ta institutionaalisista konteksteista ja kohtaamispaikoista, sillä asiakkaan ja 
työntekijän toiminta saa toisistaan poikkeavia sisältöjä riippuen siitä, koh- 
taavatko he toisensa organisaation tiloissa, kahvilassa, internetin keskustelu- 
palstoilla vai kenties tämän kirjan teeman mukaisesti asiakkaan yksityisessä 
kodissa fyysisesti tai videovälitteisesti. 

Liikkuvaa etnografiaa on hyödynnetty hyvinvointityön organisaatioiden 
arkitoimintaa koskevassa tutkimuksessa jo pitkään (esim. Ouinlan 2008; Ly- 
dahl 2017). Esimerkiksi asiakkaiden kodeissa tapahtuva hyvinvointityö on 
ollut enenevissä määrin liikkuvaa etnografiaa soveltavien tutkijoiden kiin- 
nostuksen kohteena (esim. Ferguson 2016; 2018; Holmberg & Ranta 2021; Ly- 

dahl ym. 2021; Juhila ym. 2022). Tutkijan jalkautuminen institutionaalisen 
toiminnan luonnolliseen ympäristöön on kontekstista riippumatta edellytys 
sille, että hän pääsee kiinni hyvinvointityön arkisiin käytäntöihin sekä pys- 
tyy havainnoimaan ja ymmärtämään kulloiseenkin paikkaan ja liikkuvaan 
toimintaan liittyviä tilannekohtaisia merkityksiä (ks. Kusenbach 2003; Urry 
2007, 40; Novoa 2015, 99). Kansainvälisissä tutkimuksissa tällaista tapaa so- 
veltaa liikkuvaa etnografiaa on kutsuttu varjostamiseksi (shadowing) (esim. 
Czarniawska 2007; Ouinlan 2008; Lydahl 2017). Jos tavoitteena on tarkastella 
esimerkiksi organisaation tilojen ulkopuolella sijaitsevan kohtaamispaikan, 
kuten kodin, kietoutumista asiakas-työntekijävuorovaikutukseen, tutkijan 
tulee liikkua jalkautuvien työntekijöiden mukana asiakkaiden koteihin - oli 
kyse sitten fyysisesti tai virtuaalisesti kotiin paikantuvasta asiakas-työnteki- 
jäkohtaamisesta. 

Laitosten jälkeisen maantieteen, erityisesti kodin ja hoivan maantieteen, 
tutkimuksellisen mielenkiinnon kohteina ovat yksityiset kodit. Ne ovat mo- 
nin tavoin mielekkäitä paikkoja asiakas-työntekijävuorovaikutuksen etno- 
grafiselle tarkastelulle, kuten tämäkin kirja hyvin osoittaa. Kodit ovat aina 
uniikkeja paikkoja, joiden moninaisia merkityksiä tutkija ei voi tavoittaa vain 
kuuntelemalla ääninauhaa tai lukemalla litteroitua puhetta. Jalkautumalla 
mukaan tutkijan on mahdollista konkreettisesti nähdä kohtaamisten paikat, 
tilat ja niitä ympäröivä materiaalinen maailma, kuulla tilanteessa kantautuvat 
äänet, haistaa läsnä olevat tuoksut sekä aistia kohtaamisen tunnelma ja siellä 
aktivoituvat tunteet. Koska liikkuva etnografia perustuu kokonaisvaltaisel- 
le havainnoinnille, se tarjoaa tutkijalle keinoja päästä käsiksi monipuolisesti 
edellä kuvattuihin kodin merkityksiin ja osapuolten keholliseen toimintaan 
kodissa. Tällaisen aineiston tuottamiseen liittyy kuitenkin kodin sensitiivis- 
ten ja ristiriitaisten merkitysten vuoksi monenlaisia tutkimuseettisiä kysy- 
myksiä. Jäsennämme seuraavaksi, millaisia lähtökohtia liikkuvan etnografian 
soveltamiseen kodeissa liittyy ja millaisia eettisiä seikkoja aineiston tuottami- 
sessa on syytä ottaa huomioon etenkin silloin, kun tutkimuksen kontekstina 
on hyvinvointityö haavoittuvissa tilanteissa elävien ihmisten parissa. 

Kentälle pääsy ja aineistojen tuottaminen 


Hyvinvointityön institutionaaliseen arkeen ja etenkin asiakkaan kotiin pai- 
kantuvan etnografisen tutkimuksen eettisyyden ydin on asiakkaan, työnte- 
kijän ja tutkijan välisessä luottamuksessa. Asiakkaan ja työntekijän välillä 
luottamus on useimmiten saavutettu jo ennen tutkimuksen aloittamista. Sen 
sijaan tutkija joutuu rakentamaan tutkimusprosessin aikana toimivan suh- 
teen näihin molempiin tahoihin, jotta hänen mukanaolostaan kohtaamisissa 
muodostuu mahdollisimman luontevaa ja jotta tutkimuksen tekeminen voi 
perustua kaikkien osapuolten väliseen luottamukseen. Tutkija on jatkuvasti 
herkistynyt sille, millaiset tekijät luottamusta rakentavat ja millaiset horjut- 
tavat. Tiivis läsnäolo työntekijöiden ja asiakkaiden arjessa, vieläpä havainnoi- 
den ja nauhoittaen sitä, ei ole itsestään selvää. Mitä enemmän tutkijan, työn- 
tekijän ja asiakkaan luottamussuhteen rakentamiseen on mahdollista käyttää 
aikaa jo ennen varsinaisen aineistonkeruun alkua, sitä paremmat ovat tutki- 
muksen toteuttamisen lähtökohdat. 

Merkittävä osa tutkijan ja tutkimukseen osallistuvien ihmisten yhteisestä 
luottamuksen rakentamisen prosessista liittyy perinteisiin tutkimuseettisiin 
kysymyksiin (esim. Kuula 2011), kuten tutkimustiedotteen ja -lupalomakkeen 
ymmärrettävyyteen ja selkeyteen. Lisäksi osallistujille korostetaan, ettei hei- 
dän henkilöllisyytensä tule ulkopuolisten ihmisten tietoon ja että tutkimuk- 
seen osallistuminen on mahdollista keskeyttää milloin tahansa ilman, että 
siitä koituu osallistujalle haittaa. Esimerkiksi asiakkaiden ei tarvitse pelätä 
tukisuhteen katkeamista tutkimuksen kontekstina olevaan palveluun, mikäli 
he kieltäytyvät osallistumasta. Olennaista on myös riittävä tiedon jakaminen: 
osapuolten kanssa keskustellaan siitä, mitä tutkitaan ja miksi, millaisia ta- 
voitteita tutkimuksella on ja mitä tutkimukseen osallistuminen keneltäkin 
vaatii. Esimerkiksi etnometodologisessa vuorovaikutuksen tutkimuksessa 
painotetaan, että tarkastelun kohteena on asiakkaan ja työntekijän välinen 
vuorovaikutus, eivät asiakkaat tai työntekijät yksilöinä. 

Tutkimuksen tekeminen haavoittuvassa asemassa olevien, usein trau- 
maattisia tilanteita kohdanneiden ihmisten arjessa edellyttää tutkijalta tietoi- 
suutta siitä, että asiakkaiden voi olla vaikea luottaa uusiin ihmisiin. Vieraan 
ihmisen päästäminen omaan kotiin on kenelle tahansa pohdinnan paikka. 

Tutkijan osallistuminen kotikäynneille voi kuitenkin vaatia erityistä punnin- 
taa silloin, jos omaan kotiin tai elämäntilanteeseen liittyy voimakasta häpeää 
tai muita negatiivisia tunnekokemuksia. Näissä tilanteissa asiakkaat saattavat 
hyötyä mahdollisuudesta keskustella tutkimukseen osallistumisen herättä- 
mistä tunteista ja ajatuksista myös aineistonkeruun jälkeen. Siksi asiakkaat 
tuntevien työntekijöiden rooli koteihin paikantuvan tutkimuksen edistäji- 
nä on hyvin arvokas: heistä tulee eräänlaisia portinvartijoita, jotka (ainakin 
alustavasti) selvittävät, ketkä asiakkaista ovat kiinnostuneita osallistumaan 
tutkimukseen ja milloin tutkija saa tulla mukaan kotikäynnille. Asiakkaan ja 
tutkijan luottamussuhteen rakentamiselle on myös eduksi, jos tutkija pääsee 
työntekijöiden avustamana tapaamaan asiakkaita jo ennen kotikäyntejä, mi- 
käli siihen on mahdollisuus institutionaalisen toiminnan puitteissa. Tämän 
lisäksi työntekijöillä on usein tutkimuseettisesti olennaista tietoa tutkimuk- 
seen osallistumisen tilannekohtaisista rajoitteista, kuten siitä, mikäli nauhu- 
rin käyttö saattaisi heikentää joidenkin asiakkaiden psyykkistä vointia (ks. 
Ranta 2020, 47; ks. myös Lydahl ym. 2021). 

Huolellisen tutkimusprosessin valmistelun ja eettisen pohdinnan jälkeen 
- joka toki jatkuu koko tutkimuksen teon ajan - tutkijan on aika siirtyä ai- 
neistojen tuottamisen pariin ja jalkautua työntekijöiden mukana kotikäyn- 
neille. Asiakkaan kodin oven takaa paljastuu aina monimerkityksinen maa- 
ilma, joka mahdollistaa lukemattomia analyyttisia näkökulmia. Etnografisen 
tutkimuksen tarkastelun kohteena voi olla esimerkiksi se, millaisia työmene- 
telmiä kotikäynneillä sovelletaan (ks. Floersch ym. 2012, 199). Kotiin paikan- 
tuvassa tutkimuksessa näiden menetelmien käyttöä tarkastellaan erityisesti 
suhteessa kotiin kohtaamispaikkana. Tutkija voi saada kotikäyntejä havain- 
noidessaan tietoa muun muassa siitä, miten institutionaalisen toiminnan 
materiaalisia välineitä, kuten työntekijän laukusta löytyvää alkometriä, käy- 
tetään konkreettisesti kodissa. Yhtä lailla voidaan tarkastella, millaisia näkö- 
havaintoja työntekijät tekevät kodin materiaalisuudesta, kuten lipaston reu- 
nalle sijoitetuista valokuvista, ja miten niitä hyödynnetään asiakkaan kotiin 
ja laajemmin elämäntilanteeseen liittyvien tunteiden ja muistojen käsittelyssä 
tai muulla tavoin vuorovaikutuksen välineinä. (Ks. Holmberg & Ranta 2021.) 

Kodissa tapahtuvan aineiston tuottamisen tärkeä arvo on se, että tutkija 
voi havainnoida kotikäyntien vuorovaikutusta hyödyntämällä monipuolisesti 

eri aisteja (Novoa 2015, 99). Kodeissa on jatkuvasti läsnä monenlaisia aistivi- 
rikkeitä, joihin asiakkaiden, työntekijöiden ja tutkijan huomio kohdistuu. Ne 
aiheuttavat niin negatiivisia kuin positiivisiakin tunnekokemuksia. Kyse voi 
olla vaikkapa pahaa hajua aiheuttavasta rikkoutuneesta viemäristä, puhdis- 
tusaineen tuoksusta tai asunnon siivouksen, pienremontoinnin, metelöivien 
naapureiden tai asiakkaan taidokkaan kitaransoiton äänistä. Tutkijakaan ei 
ole irrallaan näistä aistikokemuksista, vaan hän voi kokea ihmisten henkilö- 
kohtaisten, vaikeidenkin elämänkokemusten sävyttämissä kodeissa vahvoja 
tunnereaktioita, joiden käsittely tutkimusprosessin aikana voi olla tarpeen. 
Lisäksi tutkijan on hyvä tiedostaa omia kotiin liittyviä kulttuurisnormatiivi- 
sia käsityksiään ja olla valmis reflektoimaan niitä, mikäli tutkimusprosessin 
aikana kohdatut kodit poikkeavat näistä käsityksistä. Kaiken kaikkiaan aktii- 
viseen läsnäoloon perustuvia kotikäyntejä voi kuvata aistihavaintojen seka- 
melskaksi, mikä edellyttää tutkijalta poikkeuksetta orientoitumista vaativaan 
havainnointitehtävään. 

Kodissa korostuvat monenlaiset edellä kuvatun kaltaiset tunnetilat eli af- 
fektit ja affektiiviset suhteet, jotka rakentuvat suhteessa kodin sosiaaliseen ja 
materiaaliseen maailmaan. Ne vaikuttavat asiakkaiden ja työntekijöiden li- 
säksi myös tutkijan toimintaan. Sen lisäksi, että tutkija havainnoi, aistii ja 
tuntee kodeissa tapahtuvia vuorovaikutustilanteita, hän on aina myös itse osa 
vuorovaikutusta. Affektiivinen toiminta ja siihen liittyvät suhteet tuottavat 
kotona tapahtuvan vuorovaikutuksen osapuolille erilaisia rooleja ja niiden 
nopeaa vaihtumista. Tämänkaltainen roolityö on yleensä tiedostamatonta, 
mutta se on luettavissa vuorovaikutuksesta esimerkiksi silloin, kun asiakas 
asettuu yllättäen tutkijan rooliin ehdottaessaan, mitä havainnointipäiväkir- 
jaan tulisi kotikäynnin perusteella kirjoittaa. Yhtä lailla tällainen tilanne 
tulee eteen, kun tutkija siirtyy työntekijän rooliin osallistuessaan kodin sii- 
voukseen muiden osapuolten tavoin. (Lydahl ym. 2021.) 

Roolien vaihtuminen edesauttaa myös tutkimuksen toteuttamista ja ai- 
neiston kertymistä. Asiakas saattaa esimerkiksi omaksua tutkijan roolin ja 
huolehtia, että nauhuri tulee kotikäynnillä asetettua sopivaan paikkaan äänen 
taltioimisen turvaamiseksi. Työntekijä taas voi pohtia, onko tutkija varmasti 
päässyt mukaan riittävän monelle kotikäynnille tarpeenmukaisen aineiston 
tuottamiseksi. Sen sijaan, että asiakkaat ja työntekijät olisivat siis aineiston- 

keruun passiivisia kohteita, heista ja tutkijasta muodostuu parhaimmillaan 
tutkimusaineistoa yhteisesti tuottava tiimi. Tässä mielessä koteihin paikantu- 
van liikkuvan etnografian yhteydessä olisikin luontevampaa puhua aineiston 
yhdessä tuottamisesta kuin aineiston keräämisestä. (Lydahl ym. 2021.) 


Ennakoimaton koti ja havaintojen kirjaamisen välttämättömyys 


Tutkijan toiminta kotikäynnin aikana edellyttää sensitiivisyyttä alusta läh- 
tien. Tutkija on asiakkaan kotiin saapuessaan paitsi tutkija myös vieras, jonka 
tulee kunnioittaa asiakkaan henkilökohtaista tilaa ja tämän sinne määrit- 
tämiä sääntöjä (ks. Juhila ym. 2016). Jo kodin ovella työntekijöiden kanssa 
seisoessaan tutkijan on huomioitava, kenen on luontevinta astua ovesta en- 
simmäisenä sisään, missä tilanteessa ja miten asiakasta on sopivaa tervehtiä, 
onko soveliasta riisua kengät ja takki ja jos, niin mihin ne tulee asettaa ja niin 
edelleen. Tutkijan toiminnan hienovaraisuuden merkitys korostuu etenkin, 
jos tutkija ja asiakas eivät ole tavanneet toisiaan ennen kotikäyntiä eikä luot- 
tamussuhdetta ole etukäteen rakennettu. 

Etnometodologisen vuorovaikutuksen tutkimuksen tavoite on säilyttää 
tarkasteltavat vuorovaikutustilanteet instituution luonnolliselle arjelle omi- 
naisina. Tutkijan tuleekin kiinnittää fyysisen läsnäolonsa tapaan huomiota 
myös siksi, ettei luonnollinen asiakas-työntekijävuorovaikutus häiriintyisi. 
Tämä ei kuitenkaan tarkoita, että tutkijan tulisi jättäytyä täysin syrjään näis- 
tä vuorovaikutustilanteista, olla paikalleen asettunut havainnoija etenkään 
silloin, jos asiakas ja työntekijä(t) liikkuvat kodissa aktiivisesti. Tällöin vuo- 
rovaikutuksen luonnollisuuden edistäminen ja ylläpitäminen voivat päinvas- 
toin vaatia tutkijalta heittäytymistä mukaan ruumiilliseen toimintaan, kuten 
osallistumista kodin remonttiaskareisiin tai siivoamiseen työntekijän ja asi- 
akkaan tavoin. (Ranta 2020; Lydahl ym. 2021.) Onkin syytä pohtia, kuinka 
hyvin tutkijan etäisyyteen, jopa näkymättömyyteen, viittaava varjostamisen 
käsite (Ouinlan 2008) lopulta kuvaa liikkuvalla etnografialla kodeissa tuotet- 
tua aineistoa. Osuvampaa voisikin olla puhua tutkijan mukana kulkemisesta. 

Koteja liikkuvan etnografian toteuttamispaikkana kuvaa ennakoimat- 
tomuus. Sen lisäksi, että asiakkaiden kodit eroavat toisistaan, niissä voi ta- 
pahtua kotikäyntien välillä muutoksia: sisustusta on saatettu muuttaa, tai 

asiakkaan kyky huolehtia kodista on muuttunut. Vähintään yhtä arvoituk- 
sellista on, miten osapuolet kulloinkin käyttäytyvät ja miten he suhtautuvat 
tutkijan läsnäoloon tai nauhurin käyttöön kodissa. Tutkija ei aina myöskään 
etukäteen pysty ennakoimaan, keitä kodissa on milloinkin läsnä. Paikalla 
voi olla lemmikkien lisäksi naapureita, sukulaisia tai ystäviä, mikä vaikuttaa 
väistämättä vuorovaikutukseen. Tällöin keskeisiä pohdinnan paikkoja ovat 
esimerkiksi se, keneltä ja missä tilanteessa tulee pyytää tutkimuslupa, sekä 
se, millaiseksi ennalta tiedostamattomien osapuolten rooli tutkimuksessa 
muodostuu (Ranta 2020; Lydahl ym. 2021). Koteihin paikantuvan tutkimus- 
prosessin kulkua määrittäviä eettisiä toimintaraameja ja ratkaisuja ei siis ole 
mahdollista suunnitella kaikilta osin etukäteen. Tämän vuoksi tutkijalla tulee 
olla monenlaisiin tilanteisiin mukautuvaa eettistä ja empaattista reagointival- 
miutta ja heittäytymiskykyä (Ranta 2020, 52). 

Kotien yksilöllisyys ja yllätyksellisyys korostavat havainnointipäiväkir- 
jan merkitystä liikkuvaa etnografiaa soveltavalle tutkijalle. Ääninauhurin 
käytöstä huolimatta havaintojen kirjaaminen on olennaista, jotta aineiston 
moniulotteisuus ja aistien pohjalta tehdyt havainnot voidaan säilyttää (ks. 
Biischer & Urry 2009, 112). Havainnointipäiväkirjaa voivat hyödyntää koti- 
käyntikohtaamisten tutkimisessa monin tavoin paitsi kotikäynneillä läsnä ol- 
lut tutkija myös mahdollinen tutkijaryhmä tutkimushankkeen taustalla. Sitä 
voi käyttää itsessään analysoitavana aineistona, minkä lisäksi se sisältää tär- 
keää, kohtaamisia kontekstoivaa ja täydentävää tietoa nauhurin tallettamalle 
aineistolle. Havainnointipäiväkirja muistuttaa tutkijaa muun muassa siitä, 
millaisissa paikoissa kotikäynnit tapahtuivat sekä miten asiakkaat ja työn- 
tekijät toimivat fyysisesti kotikäyntien aikana; kuka istui missäkin, millai- 
sia esineitä kodissa oli, miltä siellä tuoksui ja näytti. Havainnointipäiväkirja 
tarjoaa tutkijalle myös mahdollisuuden reflektoida kodeissa tapahtuneen ha- 
vainnoinnin herättämiä ajatuksia ja kerrata kohtaamiaan tilanteita. Sanallisia 
kirjauksia voivat täydentää paikoista otetut valokuvat tai tutkijan piirtämät 
kuvat, kuten kotien pohjapiirustukset. Etenkin valokuvien käytössä on kui- 
tenkin keskeistä ottaa huomioon kodin yksityisyyden ja asukkaan sääntöjen 
kunnioittamiseen pohjautuva tutkimusetiikka, johon koteihin paikantuva 


tutkimus kaikkinensa perustuu. 

Johtopäätökset 


Tässä luvussa olemme käsitelleet erilaisia metodologisia lähestymistapoja, 
joilla on mahdollista tutkia kotiin paikantuvaa hyvinvointityötä siten, että 
asiakkaan asunto kohtaamisen tilana ja kulttuurisesti määrittyvä koti tulevat 
tutkimuksen olennaisiksi ja näkyviksi osiksi. Lähdimme liikkeelle sellaisista 
ihmismaantieteen suuntauksista, jotka tarjoavat näkökulmia ja konkreettisia 
analyysivälineitä kotikäyntikohtaamisten tarkasteluun. Näitä ovat tunteiden, 
aistien ja muistojen maantiede, laitosten jälkeinen maantiede sekä kodin ja 
hoivan maantiede. Tämän jälkeen paneuduimme etnometodologisen vuoro- 
vaikutuksen tutkimuksen antiin paikkoihin liittyvien kulttuuristen kategori- 
sointien ja vuorovaikutuksen materiaalisuuden näkökulmista. Lopuksi eritte- 
limme liikkuvan etnografian kehyksessä sitä, millaista orientaatiota kodeissa 
tapahtuvien kohtaamisten tutkiminen edellyttää tutkijalta ja millaisiin vuo- 
rovaikutustilanteisiin hän jalkautuu asiakkaiden ja työntekijöiden kohtaami- 
sia kodeissa tutkiessaan. 

Ihmismaantieteellä on paljon annettavaa ihmisen ja paikan välisen suh- 
teen tutkimukselle, tässä tapauksessa erityisesti siitä näkökulmasta, miten 
asiakkaan asunto ja koti hyvinvointityön toteuttamisen paikkoina merkityk- 
sellistyvät asiakkaiden ja työntekijöiden kohtaamisissa. Etnometodologian 
vahvuus puolestaan on ”tässä ja nyt” tapahtuvan vuorovaikutuksen tarkas- 
telu ihmisten omista orientaatioista käsin. Tätä suuntausta hyödyntäen on 
mahdollista analysoida myös sitä, miten ei-kielelliset, materiaaliset elementit 
kietoutuvat vuorovaikutuksen osiksi. Molemmat lähestymistavat painottavat 
niin asiakkaan kuin työntekijän kokonaisvaltaista toimijuutta kohtaamisis- 
sa. Kodeissa tapahtuvan hyvinvointityön tutkimus ei siten saisi palautua vain 
jommankumman osapuolen toiminnan tarkasteluun, vaikka yksittäisissä tut- 
kimuksissa painopisteet voivatkin vaihdella. 

Ihmismaantieteen suuntauksia ja etnometodologisen vuorovaikutuksen 
tutkimuksen käsitteistöä ja välineistöä voidaan tulkintamme mukaan yhdis- 
tellä tutkimuksissa eri tavoin riippuen tutkimusintressistä ja -kysymyksistä. 
Siten ei tarvitse valita vain yhtä metodologista tulokulmaa, joskin sekin on 
mahdollista. Lähestymistavat mahdollistavat lisäksi monenlaisten aineistojen 
käytön. Esimerkiksi kodin ja hoivan tutkimuksessa asiakkaiden ja työnteki- 

jöiden haastattelut ovat olleet tyypillinen aineisto, jonka pohjalta on tulkittu 
kotikäyntikohtaamisiin liittyviä yksilöllisiä ja kulttuurisia merkityksiä. Etno- 
metodologisessa tutkimuksessa taas niin sanotut luonnolliset vuorovaikutus- 
aineistot eli nauhoitteet kotikäyntien kohtaamisista ovat ensisijaisia, koska ne 
mahdollistavat vuorovaikutuksen tarkan analyysin ja fokusoitumisen siihen, 
miten tila ja materiaalisuus kietoutuvat vuorovaikutuksen osiksi. 

Toisaalta etnometodologisesti voidaan tutkia myös haastatteluvuorovai- 
kutusta ja siinä tapahtuvaa materiaalisuuden merkityksellistymistä. Ihmis- 
maantieteessä taas luonnolliset, kotikohtaamisten vuorovaikutusaineistot 
avaavat haastatteluja konkreettisemmin paikkamerkityksiä. Edellisten ai- 
neistotyyppien lisäksi kiinnostavia tutkimusmateriaaleja voivat olla myös eri- 
laiset tekstit, kuten elämäkerralliset kirjoitukset kodeissa käyneistä neuvolan 
tai sosiaalitoimiston työntekijöistä tai työntekijän kirjoittamat asiakaskerto- 
mukset kotikäyntikohtaamisista. Kannustammekin koteihin paikantuvista 
kohtaamisista kiinnostuneita tutkijoita sekä metodologiseen moninaisuuteen 
että useiden erilaisten aineistojen hyödyntämiseen silloin, kun se on tutki- 
musasetelman kannalta perusteltua. 

Paikat, tilat ja ihmisten välisen vuorovaikutuksen toisiinsa kytkevä liik- 
kuva etnografia tarjoaa oivallisia välineitä edellä kuvattujen aineistokoko- 
naisuuksien tuottamiseen ja analysoimiseen ihmismaantieteen ja etnome- 
todologisten suuntausten lähtökohdista. Liikkuvan etnografian haltuunotto 
ja soveltaminen kodeissa tapahtuvien asiakas-työntekijäkohtaamisten yhtey- 
dessä ei kuitenkaan ole itsestään selvää. Koti on aineiston tuottamiselle aina 
yllätyksellinen paikka, vaikka tutkija kuinka pyrkisi valmistautumaan huo- 
lellisesti siellä tapahtuvaan aineiston tuottamiseen ja sen yhteydessä heräävi- 
in eettisiin kysymyksiin. Toisaalta juuri kotien ennakoimattomuus osoittaa, 
miksi liikkuvan etnografian menetelmä antaa vaativuudestaan huolimatta 
tutkijalle niin paljon ja miksi tutkijan jalkautuminen mukaan kotikäyntien 
kohtaamisiin on ylipäätään tärkeää. 

Kodin kulttuuriset, emotionaaliset, sosiaaliset ja materiaaliset konteksti- 
sidonnaiset merkitykset tulevat väistämättä osaksi kotikäyntien vuorovaiku- 
tusta, ja tekevät hyvinvointityön kohtaamisista ja käytännöistä aina uniikkeja. 
Tämä jo itsessään kertoo, miksi asiakkaan kodissa vallitsevien tilannekoh- 
taisten merkitysten tutkiminen on tärkeää. Jotta merkityksiin voidaan päästä 

käsiksi, tutkijan tulee havainnoida niiden ilmenemistä siellä, missä ne konk- 
reettisesti ”tässä ja nyt” todentuvat. Kotiin liittyvien merkitysten tavoittami- 
nen liikkuvalla etnografialla kysyy tutkijalta aikaa ja motivaatiota sitoutua 
vaativaan, mutta antoisaan ja opettavaiseen yhteistoiminnalliseen prosessiin. 
Tehtävä edellyttää jatkuvaa tutkimuseettistä herkkyyttä, heittäytymiskykyä, 
omien kotiin liitettyjen kulttuurisnormatiivisten oletusten kyseenalaistamis- 
ta sekä aistien ja tunteiden kokonaisvaltaista hyödyntämistä. Lisäksi tarvi- 
taan taitoa havainnoida ja dokumentoida tämä kaikki. 


1 Tällaista tutkimusta on tehty tämänkin artikkelin taustalla olevassa tutkimushankkeessa Kodeis- 
sa tapahtuvien palvelukohtaamisten maantiede hyvinvointipalvelujen marginaalissa Suomessa ja 
Ruotsissa (Suomen Akatemia, 2017-2022) 


2 Tämän alaluvun teksti on aiemmin julkaistu osin samassa muodossa, mutta varsin erilaisessa 
yhteydessä tekstissä: Kirsi Juhila, Arja Jokinen & Eero Suoninen (2012) ”Kategoria-analyysin tee- 
sit”, teoksessa Arja Jokinen, Kirsi Juhila & Eero Suoninen (2012) Kategoriat, kulttuuri ja moraali: 
Johdatus kategoria-analyysiin. Tampere: Vastapaino. 

Kotikäyntityön rajat ja rajattomuus 
mielenterveys- ja päihdekuntoutuksessa 


Kirsi Juhila & Suvi Raitakari 


Johdanto 


Erityisesti mielenterveyspalveluissa mutta myös päihdepalveluissa on siirryt- 
ty viime vuosikymmeninä ympärivuorokautista hoitoa tarjoavista laitoksista 
ja laitosmaisesta kuntoutuksesta kohti hajautettuja avopalveluita. Näin hoitoa 
ja tukea tarvitsevat ihmiset asioivat erilaisilla psykiatrisilla ja päihdehuollon 
klinikoilla kotoaan käsin. Samanaikaisesti on rakennettu monenlaisia tuetun 
asumisen muotoja, joissa työntekijöiden toimenkuvaan kuuluu paitsi ihmis- 
ten jokapäiväisen elämisen selviytymisen ja asumistaitojen vahvistaminen 
myös arkinen mielenterveys- ja paihdekuntoutus. Arkisella kuntoutuksella 
tarkoitamme työtä, jota tehdään asiakkaiden kotikäyntien muodossa, ja joka 
sisältää monenlaisia, jokapäiväiseen elämään liittyviä toimintoja, joilla on 
muutokseen pyrkiviä tavoitteita. Asiakkaita voidaan esimerkiksi auttaa sii- 
vouksessa ja käydä sen lomassa päihteisiin ja mielenterveyteen liittyviä kes- 


Suvi Raitakari, Kirsi Günther & Jenni-Mari Räsänen (toim.) 
Koti, hyvinvointityö ja haavoittuvuus. 
Tampere: Tampere University Press, 123-152 

kusteluja. Työntekijöitä onkin kuvattu arkisen elämän auttajiksi (everyday life 
helpers) (Petersen Reed ym. 2018, 814), joilla on etulinjan (frontline) yhteys 
asiakkaisiin ja näiden elämään. Toisin on esimerkiksi psykiatreilla ja monesti 
myös sosiaalityöntekijöillä, jotka työskentelevät etäällä ja tapaavat asiakkai- 
taan toimistoissaan vastaanottoajoilla (Brodwin 2013). 

Ihmisten kohtaaminen heidän jokapäiväisen elämän kotiympäristössään 
yhdistettynä laajaan työnkuvaan tekee arkisesta mielenterveys- ja päihdekun- 
toutuksesta kokonaisvaltaista ja samalla tietyllä tapaa rajatonta. Työntekijät 
eivät voi keskittyä vain yhteen määrättyyn asiaan, kuten esimerkiksi TE-toi- 
miston työntekijät työllistymisen kysymyksiin tai kotikäynnille tulevat sai- 
raanhoitajat haavan hoitoon. Asiakkaan kodissa työtään tekevinä he näkevät, 
kuulevat ja aistivat paljon muutakin tämän elämästä toisin kuin esimerkiksi 
psykoterapeutit, jotka ovat pääasiassa asiakkaan kohtaamisessa sen tiedon va- 
rassa, jonka asiakas päättää kertoa tapaamisissa tai jonka he voivat päätellä tä- 
män ulkoisesta olemuksesta ja non-verbaalista viestinnästä. Asunto ja asuin- 
ympäristö sisältävät monenlaisia viestejä asiakkaan fyysisestä ja psyykkisestä 
terveydestä ja sosiaalisista suhteista. 

Tässä luvussa analysoimme sitä, miten arkisen mielenterveys- ja päihde- 
kuntoutuksen kontekstissa työtään tekevät arkisen elämän auttajat kuvaavat 
kotikäyntityötään. Aineistoina käytämme kolmen eri organisaation työnteki- 
jöiden ryhmähaastatteluja. Keskitymme erityisesti siihen, miten työntekijät 
puhuvat työnsä rajattomuudesta ja rajoista ja miten he liittävät tämän puhees- 
saan kotiympäristöihin, joissa tekevät työtään. Puhetta analysoidessamme 
hyödynnämme rajatyön (boundary work) käsitettä (Gieryn 1983; Slembrouck 
& Hall 2014). Ihmismaantieteen suuntauksista luku sijoittuu laitosten jälkei- 
sen maantieteen sekä kodin ja hoivan maantieteen alueille (ks. luku 4). Ennen 
kuin annamme äänen työntekijöille, avaamme lisää tutkimamme kotikäynti- 
työn luonnetta ja kontekstia, esittelemme aineistojamme ja niiden keruupaik- 
koja sekä kerromme lyhyesti aineiston analyysiprosessista. 

Monimutkaiset ongelmat ja tarpeet 
kotikäyntikohtaamisissa 


Kodeissa ja ihmisten arkiympäristöissä tehtävä auttamis- ja hoivatyö (com- 
munity care) laitosten sijasta ja erilaisten toimistokohtaamisten rinnalla on 
yleistynyt länsimaissa viimeisten vuosikymmenien aikana (ks. luku 2). Tässä 
tarkasteltavana olevassa arkisen mielenterveys- ja päihdekuntoutuksen kon- 
tekstissa tehtävä kotikäyntityö on suunnattu työikäisille aikuisille, joiden elä- 
mässä on usein monimutkaisia, toisiinsa kietoutuneita ongelmia. Päihde- ja 
mielenterveyspulmien lisäksi he saattavat kärsiä muista sairauksista ja hei- 
kosta terveydestä, taloudellisista vaikeuksista, elämän hallinnan pulmista, 
työelämän ulkopuolelle ajautumisesta sekä eristäytyneisyyden ja yksinäi- 
syyden tunteista. Yhteiskunnallisessa keskustelussa ja tutkimuksessa näihin 
ihmisiin liitetään sellaisia luonnehdintoja kuin marginalisoituminen, syr- 
jäytyneisyys, kasautunut ja ylisukupolvinen huono-osaisuus, osattomuus ja 
poiskäännyttäminen (ks. esim. Helne 2002; Hänninen ym. 2007; Matthies & 
Uggerhoej 2014; Saari 2015; Vauhkonen ym. 2017). Kasautuneiden ongelmien 
katsotaan erilaisissa tulkinnoissa juontavan juurensa esimerkiksi yhteiskun- 
nallisesta eriarvoistumisesta, ylisukupolvisen huono-osaisuuden kierteestä, 
palvelujärjestelmän toimimattomuudesta tai vääränlaisista valinnoista ja ris- 
kinotoista elämässä. Yhtenäisesti tämän kirjan lähtökohtien mukaisesti mie- 
lenterveys- ja päihdekuntoutuksen kotikäyntityön asiakkaiden ymmärretään 
tässä luvussa olevan moninkertaisesti haavoittavissa elämäntilanteissa eläviä 
kansalaisia (ks. Virokannas ym. 2020; luku 1). 

Kotikäynneillä työntekijät kohtaavat monimutkaisia, toisiinsa kietoutuvia 
ongelmia ja moninaisia sosiaalisia, terveydellisiä, psyykkisiä ja käytännöllisiä 
avun ja tuen tarpeita (esim. Kuluski ym. 2017, 2; Juhila ym. 2021). Ongelmien 
moninaisuus tulee helpommin esille, nähdyksi ja puhutuksi, kun työntekijät 
kohtaavat asiakkaita heidän asunnoissaan (ks. luku 3). Esimerkiksi toimisto- 
ympäristössä keskustelu on yksinkertaisempaa rajata vaikkapa taloudellisiin 
huoliin tai sairaalassa terveyden kysymyksiin, kun ihmisen arkinen elämisen 
ympäristö erilaisine ongelmista ja tarpeista kertovine viesteineen ei kietou- 
du osaksi kohtaamista. Moninaiset, kotikäynneillä kohdattavat ongelmat ja 
tarpeet tekevät työstä kokonaisvaltaista ja vaativaa. Arkisen elämän auttajat 

ja etulinjan työntekijät eivät voi ohittaa moninaisuutta tai olla reagoimatta 
nähtyihin ja kuultuihin ongelmiin sekä tarpeisiin. Kokonaisvaltaista työotet- 
ta edellyttävät lisäksi mielenterveys- ja päihdekuntoutuksen yleiset, eettiset 
tavoitteet. Kun tavoitellaan sekä toipumista mielenterveyden ja/tai liiallisen 
päihteiden käytön ongelmista että parempaa yhteiskunnallista ja yhteisöllistä 
osallisuutta ja inkluusiota, työntekijän on tartuttava kotikäynneillä kohdat- 
taviin niin sanottuihin liitännäisongelmiin, kuten toimeentulokysymyksiin. 
Hänen on yritettävä vastata kattavasti asiakkaiden tarpeisiin. 


Aineisto ja menetelmät 


Tarkastelemme työntekijöiden kuvauksia arkisesta, etulinjan kotikäyntityös- 
tään tietystä, jännitteisestä näkökulmasta. Jäsennämme tilannetta, jossa on- 
gelmien ja tarpeiden moninaisuus sekä työlle asetetut tavoitteet edellyttävät 
kokonaisvaltaista työotetta, mutta jolle on toisinaan väistämättä asetettava 
rajoja, jotta työntekijät selviävät työstään. 

Aineisto koostuu neljästä fokusryhmähaastattelusta, jotka on tehty kol- 
messa eri palvelussa. Kyseisten palveluiden missio on tehdä asumisen tuke- 
miseen kytkeytyvää arkista mielenterveys- ja päihdekuntoutustyötä, vaikka 
osin erilaisin painotuksin. Kahdessa palvelussa painotus on mielenterveys- 
kuntoutuksessa, yhdessä päihdekuntoutuksessa. Nimeämme palvelupaikat 
yksinkertaisesti pseudonyymeillä A, B ja C niiden työntekijöiden ja asiakkai- 
den anonymiteetin turvaamiseksi. Kaikista palveluista on haettu tutkimus- 
luvat, ja haastateltavat ovat antaneet kirjallisen suostumuksensa tutkimuk- 
seen osallistumiselle. Aineisto on tuotettu Suomen Akatemian rahoittamassa 
hankkeessa, jossa tarkasteltiin kotikäyntikäytäntöjä hyvinvointipalvelujen 
marginaaleissa Suomessa ja Ruotsissa. Hanke on käynyt läpi eettisen ennak- 
koarvioinnin. Analyysiä tehdessämme pyrimme parhaamme mukaan kun- 
nioittamaan työntekijöiden tulkintoja ja jäsennyksiä vaativasta työstään ja 
ymmärrämme asiakkaiden haavoittavat elämäntilanteet. Kuten analyysi tulee 
osoittamaan, ymmärrys asiakkaiden tilanteista läpäisee myös työntekijöiden 
kuvaukset, joten tutkimuksen kannalta hankalaa eettistä jännitettä ei synny: 
tutkijan ei tarvitse asettua liioin työntekijöiden eikä asiakkaiden puolelle. 

Samankaltaisen mission lisäksi palveluilla on viisi yhteistä ominaisuutta. 
Ensinnäkin kaikkien asiakaskunta koostuu aikuisista, joilla on moninaisia, 
toisiinsa kietoutuvia avun ja tuen tarpeita. Toiseksi jokaisella asiakkaalla on 
oma, vuokrasuhteeseen perustuva asunto, joka sijaitsee joko hajautetusti kau- 
pungilla, tietyssä kerrostalo- tai rivitaloyhteisössä tai kerrostalossa, joka toi- 
mii tuetun asumisen yksikkönä. Kyse ei siis ole kenenkään kohdalla asuntola- 
maisesta yhteisasumisesta, vaan paikoissa noudatetaan Asunto ensin -mallin 
mukaista oman oven ajatusta (ks. luku 2). Kolmanneksi työntekijöiden työ 
koostuu suurelta osin kotikäynneistä, mikä vie heidät lähelle asiakkaiden ar- 
kielämää. Neljänneksi kaikissa palveluissa mielenterveys- ja päihdekuntoutus 
kytkeytyy vahvasti asumisen tukemiseen ja arkisen elämänhallinnan paran- 
tamiseen: tavoitteena on esimerkiksi ennaltaehkäistä häätöjä ja välttää sairaa- 
lajaksoja. Viidenneksi palvelut jakavat ajatuksen siitä, että kuntoutumisessa 
on kysymys ihmisten osallisuuden vahvistumisesta, kuten integroitumisesta 
oman asuinalueen toimintoihin ja vahvemmasta asiakaspositiosta sosiaali- ja 
terveydenhuollon palvelujärjestelmässä. (Juhila ym. 2021.) 

Fokusryhmähaastattelut tehtiin kussakin paikassa erikseen (yhdessä 
paikassa haastatteluja tehtiin kaksi aikataulullisten syiden vuoksi). Kuhun- 
kin haastatteluun osallistui 4-9 työntekijää. Niistä kaikissa käytettiin samaa 
haastattelurunkoa, joka ohjasi osallistujia 1) keskustelemaan siitä, mitä koti- 
käyntien tekeminen tarkoittaa ja pitää sisällään käytännössä ja 2) reflektoi- 
maan kodeissa tapahtuvan työn orientaatiota, vahvuuksia ja ongelmia. Koska 
kyse on ryhmähaastattelusta, aineisto sisältää yhteistä pohdintaa, keskinäisiä 
neuvotteluja sekä jaettuja ja erilaisia käsityksiä työstä yksilöllisten kokemus- 
ten sijaan (Pietilä 2017). 

Analysoimme aineistoa kahdessa eri vaiheessa. Lähdimme liikkeelle koo- 
daamalla aineistosta kaikki kohdat, joissa työntekijät kuvaavat työtään ja 
työtehtäviään. Ryhmittelimme kuvaukset yhdeksitoista toiminnoksi ja tehtä- 
väksi, jotka on esitetty tiivistetysti seuraavassa laatikossa. Niistä muodostuu 
varsin mittava, kokonaisvaltainen ja moninainen kotikäyntityön tehtäväkuva 
(ks. myös Juhila ym. 2021, jossa on käsitelty samoja toimintoja ja tehtäviä, 
mutta eri näkökulmasta). 

1. 


2. 


Mielenterveys- ja päihdekuntoutuksen kotikäyntityön toiminnot ja tehtävät työntekijöiden 
kuvaamina: 


Yksilöllisten asiakassuunnitelmien tekeminen, päivittäminen ja toteuttaminen sekä 
asiakkaiden toipumisprosessien etenemisen ja ”takapakkien” seuraaminen. 
Asiakkaiden itsenäisen elämisen taitojen vahvistaminen ja varmistaminen neuvomal- 
la, valvomalla ja auttamalla kodin arkisissa toiminnoissa, esimerkiksi liittyen vuok- 
ranmaksuun, siivoamiseen, ruuanlaittoon sekä terveydestä ja fyysisestä kunnosta 
huolehtimiseen. 

Yksinkertaisten sairaanhoidollisten toimenpiteiden tekeminen, kuten lääkkeiden 
annostelu, pistosten antaminen ja verenpaineen mittaus. 

Sen tarkistaminen, missä kunnossa ja tilanteessa asiakkaat kulloinkin ovat; onko esi- 
merkiksi mielenterveys riittävän tasapainossa tai onko asunnossa riittävästi ruokaa. 
Akuuttien kriisien, kuten välittömän sairaalahoidon tai rahapulan, käsitteleminen ja 
hoitaminen. 

Terapeuttisluontoisten ja motivoivien, monenlaisia aiheita käsittelevien (esimerkiksi 
pelot, huolet, ihmissuhteet, päihteiden käyttö) keskustelujen käyminen asiakkaiden 
kanssa kotikäyntien lomassa. 

Ystävän kaltaiseen rooliin asettuminen esimerkiksi toimimalla kotiin kutsutun vieraan 
tavoin ottamalla vastaan halauksia ja juomalla kahvia asiakkaiden kodeissa. 
Asianajotyön tekeminen asiakkaan puolesta suhteessa erilaisiin sosiaali- ja tervey- 
denhuollon palveluihin ja etuuksiin, auttamalla erilaisten lomakkeiden täytössä ja 
olemalla yhteydessä päätöksiä tekeviin viranomaisiin. 

Asiakkaiden tueksi mukaan meneminen sosiaali- ja terveydenhuollon palveluja ja 
etuuksia myöntäviin paikkoihin, esimerkiksi lääkäriin, sosiaalitoimistoon ja Kelaan. 
Asiakkaiden rohkaiseminen erilaisiin kodin ulkopuolella tapahtuviin arkisiin toimintoi- 
hin ja harrastuksiin (esimerkiksi ostosten tekemiseen, kävelyihin, kirjastokäynteihin) 
osallistumalla niihin tarvittaessa heidän kanssaan. 

Tavoitettavissa (esimerkiksi puhelimitse) oleminen asiakkaille kotikäyntien välissä 
mahdollisten akuuttien kriisien ja tarpeiden varalta. 


Näiden kotikäynteihin kytkeytyvien toimintojen ja tehtävien lisäksi työntekijät osallistuvat 
säännöllisesti erilaisiin verkostokokouksiin yhdessä asiakkaan kanssa tai heidän puoles- 
taan. Lisäksi he pitävät keskinäisiä tiimipalavereita, joissa he suunnittelevat ja kehittävät 
työtään sekä keskustelevat yksittäisten asiakkaiden tilanteista. Myös asiakasdokumenttien 
laatiminen kuuluu heidän työnkuvaansa. 


Mittava toimintojen ja tehtävien lista johdatti meidät paneutumaan tar- 


kemmin siihen, miten työntekijät perustelevat näin kokonaisvaltaista ja mo- 


ninaista kotikäyntityötä, miten heidän on mahdollista sitä tehdä ja miten he 


joutuvat toisinaan arvioimaan sitä, mihin resurssit riittävät ja mihin tarttu- 


minen on mielekästä ja perusteltua. Analyysin avuksi otimme rajatyön käsit- 

teen (ks. Gieryn 1983; Slembrouck & Hall 2014). Käsitettä on käytetty paljon 
juuri ammatillisten rajojen ja rajanvetojen tutkimisessa (esim. Allen 2000; 
Hall ym. 2010; Saario ym. 2015 ja 2017; Ranta ym. 2017). Kaikki hyvinvointi- 
työn tekijät tekevät työssään rajatyötä. He pohtivat sellaisia kysymyksiä kuin, 
mitä työhöni kuuluu ja ei kuulu, mitkä asiat ovat toisten palvelujen tuottajien 
ja muiden ammattilaisten tai asiakkaiden itsensä vastuulla. Lisäksi he miet- 
tivät, mihin raja työntekijän ja asiakkaan, julkisen ja yksityisen välille aset- 
tuu sekä millaiset rajanvedot ovat eettisesti perusteltuja ja mitkä taas eivät. 
Kokonaisvaltaisen, arkisen mielenterveys- ja päihdetyön kontekstissa edellä 
kuvatun kaltaiset kysymykset ovat erityisen keskeisiä ja välillä ristiriitaisia 
(ks. myös Räsänen & Saario 2017). 

Rajatyö ei tule koskaan valmiiksi, sillä hyvinvointityön arjessa ilmenee 
jatkuvasti uusia pohdittavia ja ainutlaatuisia tilanteita. Mitkään työn viralli- 
set kuvaukset tai ohjeistukset eivät tavoita kaikkia rajatyöpohdintoja vaativia 
tilanteita, joita kohdataan työssä. Väitämme, että arkista mielenterveys- ja 
päihdekuntoutusta ihmisten kodeissa tekeville etulinjan työntekijöille täl- 
laisia tilanteita tulee vastaan erityisen useasti. Tästä kertovat haastatteluissa 
esiin tulleet moninaiset ja moneen suuntaan aukeavat rajatyön tekemisen ta- 
vat. Havaitsimme, että työntekijät tekivät haastatteluissa rajatyötä kuudessa 
eri kehyksessä, jotka rakentavat rajatyöhön erilaisia näkökulmia (kehyksen 
käsitteestä, ks. Goffman 1986): 


Toimiminen asiakkaan suostumuksella ja yhdessä sopien 

Asiakkaan ja työntekijän roolien liudentuminen 

Joustavuus ja suunnitelmien muuttaminen 

Tasapainoilu kannattelun, puolesta tekemisen ja itse tekemisen välillä 
Viimekätinen vastuu 


A R N 19 IPA 


Työturvallisuus, kärsivällisyys ja jaksaminen koetuksella 


Seuraavaksi avaamme tarkemmin rajatyön tekemistä näissä eri kehyksissä 
aineisto-otteiden avulla. 


129 


Kirsi Juhila & Suvi Raitakari 


Toimiminen asiakkaan suostumuksella ja yhdessa sopien 


Toiminen asiakkaan suostumuksella ja yhdessä sopien -kehyksessä on kysy- 
mys rajanvedoista ja tasapainoiluista yksityisen kodin tilan ja institutionaa- 
lisen tehtävän suorittamisen välillä. Työntekijät korostavat, että yksityiseen 
tilaan voi astua vain asiakkaan luvalla ja siellä tapahtuvan toiminnan rajat 
neuvotellaan yhdessä. Myös asiakassuhteen luonne, esimerkiksi sen kesto, 
vaikuttaa siihen, kuinka työntekijä voi kodissa olla ja mitä hän voi siellä tehdä. 

Kodin ovi muodostaa konkreettisen, fyysisen rajan yksityisen, kotirauhan 
piiriin kuuluvan alueen ja julkisen tilan välille. Työntekijät kunnioittavat tätä 
rajaa ja tunnistavat, että kodin kynnyksen ylittäminen on mahdollista vain, 
jos asiakas haluaa avata oven institutionaalista tehtävää suorittavalle työnte- 
kijälle: 


TYÖNTEKIJÄ 1: Niin et ku tää on vapaaehtosta niin me ei mennä 
kenenkään luo pakolla. 

TYÖNTEKIJÄ 2: Juu. Et ovee ei potkasta auki. 

TYÖNTEKIJÄ 1: Jos ei ovikelloon vastata niin sinne ei. Ja jos vaik- 
ka ovi ois auki niin ei sinne mennä. (A) 


Ovi yksityisen ja julkisen rajana saa tässä keskustelussa rinnalleen ja vah- 
vistukseksi toisen rajanvedon, joka muodostuu vapaaehtoisuuden ja pakon 
välille. Koska työtä tehdään vapaaehtoisuuden alueella, rajaa ei voi ylittää 
ilman, että asiakas on tavalla tai toisella viestinyt, että sisään voi tulla. Yk- 
sityisen rajan vahvasta kunnioittamisesta kertoo sekin, että sisään ei mennä 
ilman asiakkaan hyväksyntää, vaikka ovi olisikin auki. Seuraavassa otteessa 
asiakkaan oikeus määrätä siitä, kuka hänen kotiinsa saa tulla ja kuka ei, sa- 
noitetaan selvästi: 


TYÖNTEKIJÄ: Niin tietysti siis se kanssa että ku se on koti ni asia- 
kashan sitte määrittää sen, tai se kuka siellä asuu siis että millon 
sinne tullaan ja miten siellä ollaan ja, tarvittaessa häätää huitsin 
nevadaan sieltä sitte että periaatteessa se on siinä iso juttu että sin- 
ne ei voi kutsumatta mennä. (C) 

Asiakkaan oikeus määritellä yksityisen kotinsa rajat kattaa sisäänpääsyn 
kontrollin lisäksi myös mahdollisuuden ”häätää huitsin nevadaan” sieltä sel- 
laiset ihmiset, joiden hän ei halua kodissaan olevan. Toisaalta yhteisellä sopi- 
muksella asiakkaiden kotiin voi joskus mennä ilman erityisiä sisäänpääsyri- 


tuaaleja: 


TYÖNTEKIJÄ: Mut riippuu joo aika paljo siitä että ku ite käy niin 
harvoin, kenenkään kotona ja sitte taas jossaki käy säännöllisesti 
vaikka joka viikko, ni se on erilaista mennä siis niihin joissa käy 
harvemmin ja joissa käy sitte ihan säännöllisesti ja tavallaan vaki- 
osti sovittuna. Siinä ovellakin sit vähän erilaiselta tuntuu että jon- 
ku kans on sovittu että senkus painelee suoraan avaimilla ja se on 
ihan ok. (B) 


Työntekijä tekee eron harvoin ja säännöllisesti tavattavien asiakkaiden 
välillä. Ensin mainittujen kotiin mentäessä kynnyksen ylittäminen vaatii 
jokaisella kerralla asiakkaiden erillisen hyväksynnän, mutta jälkimmäisten 
asiakkaiden kanssa rakentuu toisinaan sovittu käytäntö, joka mahdollistaa 
”suoraan sisään painelemisen” omilla avaimilla. Tällaisen käytännön voi tul- 
kita merkiksi läheisistä, jopa perheyhteyden kaltaisista suhteista; kaikilla sa- 
maan perheeseen kuuluvilla on omat avaimet kotiin ja oikeus käyttää niitä. 
Toisaalta käytäntö voi myös viestiä yksityisen ja julkisen rajan hälvenemises- 
tä tuetussa asumisessa ja kodin osittaisesta institutionalisoitumisesta: myös 
sairaalassa hoitajat tulevat potilashuoneisiin lupaa pyytämättä. Jälkimmäistä 
tulkintaa eivät tue työntekijöiden huolestuneet pohdinnat siitä, että asiakkaat 
eivät aina riittävästi tunnista tai suojele oman yksityisen kodin tilan rajoja: 


TYÖNTEKIJÄ: Ainakin sen oon pannu merkille että, jokku asiak- 
kaat pitää sitä tosiaan oikeena kotinaan ja siel sitte vaaditaan sem- 
mosta käyttäytymistä et siel ei mennä toisten kaapille tietenkään 
ja tämmöstä, ja on hyvin tarkka siitä että missä ollaan ja mitenkä 
ollaan ja, ei siirrellä mitään tavaroita. Sitten on joitain asiakkaita 
että ne, ei välitä siitä että, sä voit mennä sinne koska sua huvittaa 
ja, siellä voi olla kuinka huvittaa ja voi istua missä vaan ja millään 

mitään väliä. Välttämättä ne ei koe sitä et se ois niitten koti sillai, 
siinä merkityksessä ku voi muista sanoo. (B) 


TYÖNTEKIJÄ: Sitten ku menee sinne tukikäynnille niin kysyä 
että, mihin minä saan istua. Ni se antaa sen jo, vallan että minä 
sanon et ole hyvä istu siihen, saanko istua tähän tuoliin, onks tää 
hyvä tuoli, vai haluaks sä ite istua. Et jotenkin, tuntuu että niil ei 
oo sitä ollenkaan sitä ymmärrystä monellakaan että mulla on nyt 
oma koti ja oma lupa. Ja että kun mä piän tän kunnossa tän kodin 
niin sitte mulle tulee siellä hyvä olo että, tää kuuluu mun valtaani, 
mä huolehin tästä, ni ei monillakaan oo. Ne on jollain lailla sem- 
mosessa välitilassa. (B) 


Ensimmäisessä otteessa tehdään jälleen erontekoa kahden erilaisen asia- 
kastyypin välille. Jotkut asiakkaat pitävät asuntoa ”oikeena kotinaan”, eivätkä 
anna ulkopuolisten vapaasti toimia siellä ja näin rikkoa kodin rajoja. Toiset 
asiakkaat taas suhtautuvat yksityisen rajaan välinpitämättömästi: ”siellä voi 
olla kuinka huvittaa”. Jälkimmäiset asiakkaat eivät välttämättä koe asuntoa 
kodikseen. Toisessa otteessa tulee vielä selvemmin esille se, ettei joillakin asi- 
akkailla ole ”oman kodin ja oman luvan” tunnetta. Työntekijä katsoo heidän 
olevan ongelmallisessa ”välitilassa”, mikä voi kertoa esimerkiksi pitkästä lai- 
tosasumisen taustasta. Otteissa on selvästi luettavissa huoli näistä asiakkaista. 
Tavoite onkin tukea heitä niin, että he pystyisivät tulevaisuudessa vetämään 
rajan yksityisen oman tilan ja julkisen, muiden määrittämän tilan välille. 


Asiakkaan ja työntekijän roolien liudentuminen 


Asiakkaan ja työntekijän roolien liudentumisen -kehys viestii siitä, kuinka 
kodissa tapahtuva kohtaaminen usein madaltaa rajaa työntekijän ja asiak- 
kaan välillä. Toisinaan kotikäynti muistuttaa enemmän vierailua kuin insti- 
tutionaalista kohtaamista. Asiakas voi myös saada kotikohtaamisissa, omalla 
maaperällään enemmän tilaa puhua ja toimia kuin esimerkiksi toimistokoh- 
taamisissa. 

Työntekijät korostavat sitä, että asiakkaan kohtaaminen kotona eroaa 
merkittävästi kohtaamisesta institutionaalisissa tiloissa. Siinä ollaan enem- 
män ”ihminen ihmisille” -asetelmassa: 


TYÖNTEKIJÄ: Se on jotenki semmost lämminhenkisempää äs- 
ken käytiin noit sanontoja läpi ni sehän on ihan sanonta että mene 
puolitiehen vastaan. Elikkä ei aina velvoteta asukasta tulemaan 
työntekijän ehdoilla vaan se että mennään puolitiehen vastaan ja, 
semmonen lämminhenkinen kohtaaminen ihan niinku ihminen 
ihmiselle. Ei se sen mystisempää ole. Se kohtaaminen ja semmo- 
nen aito läsnäolo pyrkii ainaki siihen. Ainaki jotenki asukas on 
rennompi, jotenki ku aattelee et ne vähän, saattaa olla semmosta 
virastokammoo näillä henkilöillä ja on jotenki tylsä sit ollu aina 
jonottaa ja joka paikkaan et se on semmosta turhantärkeää et siel 
ollaan luonnollisesti ja se on tätä ja sit kunnioittaa sitä et se on aina 
sen asukkaan asunto ja sinne mennään sillä lailla, sillä asenteella 
että se on hänen kotinsa ja that's it. (C) 


Metaforinen ilmaisu ”puolitiehen vastaan? menemisestä kuvaa hienosti 
paitsi työntekijän ja asiakkaan välistä rajaa purkavaa työtapaa myös jalkau- 
tumista institutionaalisista tiloista ihmisten arkiseen elämään. ”Virasto” 
- työntekijän oma kotikenttä - näyttäytyy puheessa paikkana, jossa ”jono- 
tetaan”, joka on ”turhantärkeä” ja jota jotkut asiakkaat jopa ”kammoavat”. 
Kun ollaan ”puolitiessä”, ei olla yksinomaan jommankumman omalla revii- 
rillä. ”Puolitie” jaettuna reviirinä toteutuu asiakkaan kodissa, jonne työnte- 
kijä tulee kunnioittavalla asenteella, mutta jonne hän tuo mukanaan myös 
institutionaalisen, kuntoutukseen tähtäävän tehtävänsä. Kohtaamista kotona 
luonnehditaan ”aidoksi” ja ”lamminhenkiseksi”. Työskentelysuhdetta kotona 
luonnehtivat lisäksi luottamus ja yhdessä tekeminen arkisessa elämänympä- 
ristössä. Näin asiakkaan elämäntilanteesta muodostuu kokonaiskuva. 


TYÖNTEKIJÄ 1: Juu ja sit jotenki se et ehkä ainaki itellä on sem- 
monen, just mää vertaan nyt siihen sairaalaan ja sit tähän työhön. 


Niin se et millai eri tavalla, no just et tulee se luottamus ja pääsee 

jotenki kauheen nopee-. Tosi paljo nopeempaa siihen asiakkaan 
elämään. Ja jollain taval sit, se näkee se, et ehkä siellä toimistossa 
tai sairaalassa tai muual niin se, se ei näyttäydy se asiakkaan koko- 
naistilanne ihan siis semmosen ko mitä se on. Ko sit sää meet sin 
kotiin, ja te teette yhdes asioit niin sää näät sen ihan eri tavalla. Ja 
sitko se asiakas alkaa puhuun niist ihmisist ketä hänen elämässään 
on ja kaikkii. Sit se, kokonaiskuva. 

TYÖNTEKIJÄ 2: Niin ja sit tost tulee semmonenki mieleen et, jos 
vertaa just tämmöseen esimerkiks niinku toimistotyöhön niin sa- 
nottuun että vastaanottoon. Niin tässä työssä pääsee paljo helpom- 
min kehumaan ja kannustamaan. 

TYÖNTEKIJÄ 1: Kyllä. 

TYÖNTEKIJÄ 2: Koska yhdessä tehdään. Ja yhdessä erehdytään ja 
kokeillaan niin pääsee just semmosiin et pääsee helpommin no- 
peemmin kannattelemaan ku se et ihminen tulee ja tuottaa. Kaikki 
ei tuota edes tekstii vaikka käyvät keskustelemas. (A) 


Yllä olevassa otteessa verrataan kotikäyntityötä ja sen etuja suhteessa työ- 
hön institutionaalisessa tilassa eli sairaalassa ja toimistossa. Koti kohtaamis- 
ympäristönä antaa nopeammin ja paremmin pääsyn ”asiakkaan elämään” ja 
”asiakkaan kokonaistilanteeseen”. Mielenkiintoista työntekijöiden näkemyk- 
sissä on se, että he eivät suinkaan perustele ensisijaisesti tätä nopeaa ja parem- 
paa pääsyä sillä, että he näkevät, kuulevat ja pääsevät tarkkailemaan asiakkai- 
den elämää läheltä näiden kotona. Sen sijaan he korostavat, kuinka tärkeää 
on toimia yhdessä ja kuinka merkityksellistä on erehtyä ja kokeilla asioita 
yhdessä asiakkaan kanssa. Toisin sanoen kotikäyntityö madaltaa työntekijän 
ja asiakkaan välisen rajan, mikä taas synnyttää luottamusta ja mahdollistaa 
kannattelevan työotteen. Yhteinen toiminta kodissa viittaa tässä luultavasti 
siihen, että kotikäynneillä voi tehdä ja harjoitella kotiaskareita. Niiden lomas- 
sa keskustelukin on usein helpompaa, kun taas puhuminen toimistossa on 
joillekin asiakkaille vaikeampaa. Kotiympäristössä asiakkaan ja työntekijän 
välinen raja voi pitkissä yhteistyösuhteissa hävitä lähes kokonaan, kun työn- 
tekijästä tulee asiakkaalle odotettu vieras: 

TYÖNTEKIJÄ: Tietysti se on pitkä tommonen asiakassuhde ni, 
varmaan missä käytiin sen vanhemmanki miehen luona ni niil on 
aina oma merkityksensä et minkälainen se on se työntekijä-asia- 
kas-suhde. Jotenki näin. Sit ku mietitään ne on yksinäisiä ni niille- 
hän se on iso juttu. Et joku käy siinä ja hänkin siellä keitteli kahvit 
ja teet ja kaikki paakkelsit oli valmiina ja, jotenki näin että joihinki 
paikkoihin odotetaan että tulee. (B) 


Vaikka kotikäyntityö ei koskaan palaudu vain kahvitteluun ”paakkelsei- 
neen”, niin tämä voi hetkellisesti olla tärkeä osa työtä. Yksinäisyydestä mah- 
dollisesti kärsivien asiakkaiden kannalta myös nämä ystävävierailun kaltaiset 


hetket voivat auttaa kuntoutumisessa ja elämässä jaksamisessa. 


Joustavuus ja suunnitelmien muuttaminen 


Joustavuuden ja suunnitelmien muuttamisen -kehys tarkoittaa sitä, että 
työntekijät eivät aina voi asettaa työlleen tiukkoja rajoja, eivätkä tehdä koti- 
käynneille tarkkoja suunnitelmia. Sen sijaan heidän on oltava joustavia sen 
suhteen, mitä kotikäynneillä kulloinkin tehdään ja kuinka paljon ja kauan. 
Kotikäynneillä voi olla vastassa yllätyksiä, joihin on reagoitava tilannekoh- 
taisesti. 

Joustavuuden vaatimus liittyy usein siihen, että työntekijät kohtaavat ko- 
tikäynneillä monenlaisia avun ja tuen tarpeita. Tehtäväkenttä on joskus miltei 
rajaton. Vaaditaankin harkintaa sen suhteen, mihin aika tällä kotikäynnillä 
riittää ja mitkä asiat ovat kiireellisimpiä: 


TYÖNTEKIJÄ: Ja sit tietysti meijän asiakkaat on toiset on vähän 
haasteellisia. Heil on hirveesti kaikkee siel. Varsinki siin asiakkuu- 
den alus sielt rupee paljastuun et siel on ollu niin paljon kaikki se- 
kasi et sä joudut priorisoimaan. Et mikä sielt on se olennaisin, mikä 
ehkä parhaiten nyt, keskustelu käydä siit et parhaiten täs hetkes nyt 
ensiks auttais mihin tartutaan yhdessä. Et joskus tuntu et, saa ison 
repun selkääs ku lähtee sielt asiakkaan luota et murehtii ja miettii 
et miten nää kaikki. Mut kyl ne sit vaan. (A) 

Otteessa työntekijä kuvaa asiakkaita, joilla on ”hirveesti kaikkee siel” ja 
”niin paljo kaikki sekasi”, termillä haasteellisuus. Samalla hän puhuu ”meijän” 
asiakkaista rakentaen vahvan allianssin asiakkaisiin; puhe niistä asiakkaista 
tuottaisi paljon etäisemmän suhteen. Rajaton tehtäväkenttä tulee usein esiin 
asiakkuuden alkuvaiheessa. Sitä ei työntekijä kuitenkaan kuvaa mahdotto- 
maksi työsaraksi, vaan priorisoinnin kautta haltuun otettavaksi. Priorisointi 
ei niinkään tarkoita joidenkin avun ja tuen tarpeiden rajaamista kokonaan 
pois työntekijän tehtäväkentästä, vaan ainoastaan niiden järjestykseen aset- 
tamista tilanteessa, jossa kaikkea ei ehditä tehdä kerralla. Priorisointi on yh- 
täältä työntekijän tehtävä, mutta toisaalta se tehdään ”täs hetkes” kotikäynnin 
aikana yhdessä asiakkaan kanssa. Metafora repusta kuvaa sitä, kuinka työn- 
tekijä ikään kuin vie jäljelle jäävät tehtävät mukanaan ja tuo ne seuraavalla 
kotikäynnillä takaisin uudelleen keskusteltavaksi. Huoli siitä, miten kaikki 
saadaan hoidettua, on suuri, mutta siihen liittyy myös kokemukseen perustu- 
va optimismi: ”kyl ne sit vaan”. 

Kaikkiin avun ja tuen tarpeisiin tarttuminen - koko repun kantaminen 
- ei välttämättä kuulu viralliseen tehtäväkuvaan, jota rajaavat esimerkiksi 
palvelun tilaajan kanssa tehdyt sopimukset. Toisinaan, tilanteen niin vaaties- 
sa, työntekijät päätyvät tekemään myös sellaista lisätyötä, jota ei ole tilattu ja 
josta ei siten myöskään makseta palvelua tuottavalle organisaatiolle: 


TYÖNTEKIJÄ: Sit jos aattelee et tossakin kun just katotaan tilas- 
toja et kuinka paljo on annettu tukee kelleki, niin on esimerkiks 
joitakin ihmisiä ketkä on saanu enempi, kun mitä tavallaan me voi- 
daan edes laskuttaa mut sitten kun on katottu että tilanne on sem- 
monen että toinen tarvitsee niin kyl me sit käytetään omaa päätä 
ja yritetään antaa enempi aikaa, vaikka sitä ei voida mistään saada 
maksuu siitä ajasta mut se on ehkä enempi itellä ohjaajalla tulee se 
semmonen olo et on jotenkin, ehkä itellä on parempi olla, ja pystyy 
antaan sen ajan vaikka miettii että ei se nyt että jos siitä ei nyt saada 
rahaa mut se et jos toisen olo helpottuu sillä et mä oon vaik vartin 
pidempään tai käyn yhen ekstrakäynnin. (B) 

Edellä olevassa työntekijän puheessa joustavuus ja suunnitelmien muut- 
tamisen -kehys tulee esiin siten, että vaikka tilaajan kanssa tehdyssä asiakas- 
kohtaisessa sopimuksessa kotikäyntien määrä ja kodeissa vietettävä aika olisi 
rajattu, työntekijät rikkovat toisinaan näitä rajoja tilanteisen harkintansa mu- 
kaan (ks. Räsänen & Saario 2017). Rajoja rikotaan ennen kaikkia asiakkaan 
tilanteen ja tarpeiden mukaan. 

Ylipäätään tiukka suunnitelmallisuus ja ennakolta laaditut kotikäyntien 
”käsikirjoitukset” eivät sovi arkiseen kuntoutustyöhön. Kotikäyntejä ei tehdä 
rutiininomaisesti vaan asiakkaiden toiveiden ja tilanteiden mukaisesti. Yh- 
dessä neuvotellen voidaan tehdä monenlaista. 


TYÖNTEKIJÄ 1: Ja mä aattelen et se on jotenki varmaan muutenki 
toi koko tapaaminen on niin meillä semmonen, miten sen sanois, 
joustava käsite siis. 

TYÖNTEKIJÄ 2: Kyllä, just et se voi olla mitä vaan. 
TYÖNTEKIJÄ 1: Et voidaan men sin kotiin ja sit päätetäänki et 
lähetäänki kauppaan. Tai et mennään Kelaan ja sit, asiakas sanoo 
et mennäänks kahville. Sit mennäänki kahvil sen jälkeen. Et sit siin 
on välillä ittelläki tilastoinnis ehkä tulee se et kumpi tää ny on. Ne 
on varmaan meil niin semmonen jotenki, joustava käsite se koko 
asia. 

HAASTATTELIJA: Ja sillai sen varmaan tarvii ollaki. 
TYÖNTEKIJÄ 3: Joo. 

TYÖNTEKIJÄ 1: Mitään sellast tarkkaa ei voi.. 

TYÖNTEKIJÄ 3: Ja meil pitää ollaki se että meijän pitää olla jous- 
tavia ja se on varmaan se rikkaus ja me kaikki, kyl ollaan siihen, 
se on lähteny meil helposti se että, käyntiin et me ollaan siihen 
joustavuuteen. Et jos me ollaan aateltu pieni, joku pieni ajatus että 
tänään me tehdään näin. Ku menee asiakkaan tykö. Mut sit se et 
on varautunu siihen tai ei tarttekaan ees varautuu ku tietää et se ei 
välttämättä mee niin. Et sit se on jotain ihan, ihan muuta. (A) 


Yllä olevassa keskustelussa joustavuudesta tulee yhteisesti jaetusti koko 
kotikäyntityön keskeinen idea. Kotikäynnit voivat ”olla mitä vaan”, eikä ”mi- 

tään sellast tarkkaa” voi olla. Mitä kulloinkin tehdään, päätetään asiakkaan 
kanssa tilanteen, tarpeiden ja toiveiden mukaan yhdessä vasta paikan päällä. 
Aiottu kodissa tapahtuva työskentely voi vaihtua kaupassa käynniksi, Kelas- 
sa asioinniksi tai kahvilareissuksi. Kodin fyysiset rajat eivät siten muodosta 
kotikäyntityön rajoja, vaan sieltä voidaan yhdessä astua ulos. Toisinaan koti- 
käynnillä voi olla vastassa myös yllättävä kriisi, jonka selvittelemisestä tulee 
käynnin funktio: 


TYÖNTEKIJÄ: Mari ((yksi työntekijöistä)) lähetti meil viestii et 
hänel venyy et hän joutuu lähteen asiakkaan kans päivystykseen 
et ei hän voi jättää tätä asiakast nyt tänne yksin. Et just se kertoo 
et meijän käynnit saattaa venyy ja vanuu ja et sä et oikeen koskaan 
tiiä et mitä se. Mut se on asiakkaal varmasti just täs puhuttiin et se 
oli asiakkaalle varmaan todella todella tärkeetä et X tuli mukaan ja 
jäi varmaan tosi hyvä kokemus. Ja siis X:stä semmonen fiilis et voi 
luottaa. (A) 


Kuvatussa kotikäyntitilanteessa asiakkaan huono vointi on muuttanut 
kotikäynnin asiakkaan kanssa yhdessä tehdyksi päivystyskäynniksi. Muutos 
perustellaan asiakaslähtöisesti: asiakasta ei voinut jättää tilanteessa yksin, ja 
mukaan lähteminen rakentaa luottamuksellista suhdetta asiakkaan ja työn- 
tekijän välille. ”Venyminen ja vanuminen” metaforisena ilmaisuna tiivistää 
hyvin joustavan ja ennakolta vaikeasti suunniteltavan kotikäyntityön rajat- 
toman työotteen. 


Tasapainoilu kannattelun, puolesta 
tekemisen ja itse tekemisen välillä 


Tasapainoilu kannattelun, puolesta tekemisen ja itse tekemisen välillä -kehyk- 
sessä työntekijät reflektoivat rajattoman ja rajoja asettavan työotteen suhdet- 
ta. Se muodostaa siten eräänlaisen jatkopohdinnan edellä kuvatulle, rajatto- 
muutta tuottavalle kehykselle. Tässä kehyksessä työntekijät pohtivat, mihin 
työntekijän avun ja tuen - kannattelun - rajat asettuvat, mitä asiakkaan tulee 


138 


Kotikäyntityön rajat ja rajattomuus mielenterveys- ja päihdekuntoutuksessa 


tehdä itse ja milloin taas työntekijän vastuun rajoja on tarpeen venyttää, tehdä 
asioita asiakkaan puolesta ja näin kannatella häntä. 

Kun kyse on arkisesta mielenterveys- ja päihdekuntouksesta, asiakkaiden 
tulisi työntekijöiden näkökulmasta yhtäältä olla riittävän hyvässä kunnossa 
melko itsenäiseen asumiseen, jotta kotikäyntityö hyödyttäisi heitä. Toisaalta 
kannattelevalla, huolenpidollisella työotteellakin on paikkansa: 


TYÖNTEKIJÄ 1: Juu nimenomaan koska tää just niinku puhut- 
tiinki niin tää vaatii asiakkaaltaki tosi paljo siis just se et on valmis 
työskentelemään. Et jos on psyykkisesti todella huonos kunnos 
niin ei se oo mahdollistakaan semmonen. Ja ku tosiaan on ajatuk- 
sena et me käydään siis silleen noin kerran viikos, joittenki luona 
voidaan käyd kaks kertaa viikos. Mut et semmoseen, se ei oo ajatus 
et me käytäs joka päivä jonku tykönä kannattelemas jotain ihmist 
siel et se ei oo se, idis. 

TYÖNTEKIJÄ 2: Mut sil kannattelulla ollaan vältytty sairaalahoi- 
tojaksoilta ja muilta et. (A) 


Edellä olevassa otteessa tuotetaan ensin näkemys, että kaikille organisaa- 
tion tarjoama, kotikäynteihin perustuva kuntoutus ei sovellu, koska se ”vaa- 
tii asiakkaaltaki tosi paljon”. Jos ihminen on psyykkisesti todella huonossa 
kunnossa, häneltä ei voi odottaa kuntoutuksen edellyttämää omaehtoista 
työskentelyä, jossa tuki perustuu rajatusti yhteen tai kahteen kotikäyntiin 
viikossa. Työllä on siten selkeät rajat: se ei mahdollista jokapäiväistä kannat- 
telua, intensiivistä huolenpitoa ja puolesta tekemistä. Hyvin huonokuntoisia 
ja vakavasti sairaita ihmisiä voidaan auttaa paremmin kyseistä palvelua te- 
hostetummissa hoidon ja tuen yksiköissä. Tällaisen rajan vetämisen vaikeu- 
desta kertoo kuitenkin toisen työntekijän ilmaisema osittainen erimielisyys. 
Intensiivinen kannattelu kuuluu ehkä sittenkin heidän työnkuvaansa ja sitä 
on myös tehty tuloksellisesti, kun ”sairaalahoitojaksoilta ja muilta” on vältyt- 
ty. Rajoja voi toisinaan perustellusti venyttää asiakkaan parhaaksi. 

Mahdollinen liiallinen puolesta tekeminen mietityttää työntekijöitä myös 
siitä näkökulmasta, mahdollistetaanko sillä esimerkiksi päihdekeskeistä elä- 

mäntapaa. Kyse on siitä, mikä kaikki voidaan vielä nähdä tukemisena ja aut- 
tamisena. 


TYÖNTEKIJÄ 1: Tohon muuten äsköseen vielä ku näillä ihmisillä 
on semmonen erilainen käsitys aina palvelusta, et mä oon ainaki 
huomannu tuolla et jos mä menisin kauppaan hakee autolla vaikka 
kaljaa, ni se olis just sitä palvelua mitä haluttais et mä nään sen taas 
sillain et jos mä vien sen vaikka katkolle ni se olis hyvää palvelua, 
meil on ihan erilainen näkemys välillä siitä et mitä pitäs tehä. Ja 
päinvastasia juttujaki tulee. 

TYÖNTEKIJÄ 2: Missä on sun asiakaspalveluhenkisyys. 
TYÖNTEKIJÄ 1: Niin. Eiks tää justiin sitä et tukiasuntoja et ku mä 
tarviin tukee ni nyt sun pitää jeesata mua. Tämmösiä kuulee. 
HAASTATTELIJA: Täst mä muistan et me puhuttiin sun kans jos- 
kus et mikä on palvelua ja mikä menee yli, mikä on sitä että mitä 
tää työ, mikä on sitä tukemista ja auttamista ja mikä menee hotel- 
lipalvelun puolelle? 

TYÖNTEKIJÄ 2: Ainaki se et ei tehdä puolesta et jos se ihminen ite 
kykenee että, ei oo tarkotus että sit hoidetaan kädettömäks. Siinä 
vedetään rajaa. 

HAASTATTELIJA: Eli ei käytetä siellä. 

TYÖNTEKIJÄ 1: Aika vaikee muuten välillä vetää se raja, koska 
joku voi olla ihan hyvinki fyysisesti täysin kondiksessa ja tehä ja 
pystyä vaikka mihinkä, mut se on korvien välissä se juttu mikä es- 
tää. Niin millä sen aina tietää et mikä se juttu on. Emmä tiä. 
TYÖNTEKIJÄ 1: Semmosia ikuisuuskysymyksiä että mikä on oi- 
kein toimia, haetaanko ryyppyreissult kotiin vai ei. Onks se mah- 
dollistamista vai auttamista vai tukemista vai mitä se on niin kyl se 
aina on vähän sellanen että teki niin tai näin ni aina, ei se oikein 
ikinä oo hyvä. (C) 


Keskustelu käynnistyy työntekijä 1:n osin huumorin sävyttämällä poh- 
dinnalla siitä, että työntekijöillä ja asiakkailla voi joskus olla varsin erilaiset 


käsitykset siitä, mitä kotikäyntityön tuki ja apu pitää sisällään ja mahdollis- 


140 


Kotikäyntityön rajat ja rajattomuus mielenterveys- ja päihdekuntoutuksessa 


taa. Jos asiakas haluaa kyydin kauppaan ostaakseen olutta, mutta työntekijä 
näkisi paremmaksi vaihtoehdoksi kuljetuksen katkaisuhoitoon, kumman nä- 
kemyksen mukaan pitäisi toimia? Molemmissa on kysymys puolesta tekemi- 
sestä, mutta tekojen funktiot eroavat toisistaan merkittävästi. 

Toisen työntekijän kysymys asiakaspalveluhenkisyyden mahdollisesta 
puutteesta on ironinen. Työntekijä 1 vastaa asiakkaiden toisinaan ymmärtä- 
vän, että palveluun kuuluu rajattomasti kaikkea ”jeesaamista” siinä, mitä he 
tarvitsevat. Haastattelijan viittaus aiemmassa keskustelussa esiin tulleeseen 
rajanvetoon tuen ja auttamisen sekä ”hotellipalvelun” välillä tiivistää eetti- 
sen pulman, joka on ollut esillä tähänastisessa keskustelussa. Tämän jälkeen 
keskustelun humoristinen sävy kääntyy aiempaa vakavampaan suuntaan. 
Työntekijä 2 vetää puolesta tekemiselle selvän rajan. ”Kädettömäksi” ei auteta 
ihmisiä, joilla on kykyä hoitaa itse omia asioitaan. Samoin kuin edellisessä ot- 
teessa, selvästi määritetty raja tulee heti kyseenalaistetuksi. Rajan vetäminen 
on vaikeaa, koska esimerkiksi hyvä fyysinen kunto ei takaa sitä, että asiakas 
pystyisi itse hoitamaan asioitaan. Jokin juttu ”korvien välissä” saattaa estää 
asioiden hoitamisen itse. Hieman myöhemmin keskustelussa asia monimut- 
kaistuu entisestään, kun työntekijä pohtii asiakkaan kotiin hakemista ”ryyp- 
pyreissulta”. On mahdotonta vastata yksiselitteisesti siihen, onko hakeminen 
oikein vai väärin: onko se auttamista ja tukemista vai liiallista puolesta teke- 
mistä ja juomisen mahdollistamista? Puheenvuorosta voi päätellä, että täl- 
laisia hakureissuja työntekijät joskus tekevät ristiriitaisuuksista huolimatta. 


Viimekätinen vastuu 


Viimekätisen vastuun kehyksessä on kyse arkisen mielenterveys- ja päihde- 
kuntoutuksen suhteesta muihin sosiaali- ja terveydenhuollon palveluihin. 
Suhde rakentuu siten, että haastattelupuheessa viimekätinen vastuu näyttää 
usein jäävän kotikäyntityön tekijöille ja asiakkaille itselleen muiden tahojen 
tehdessä tarkemmin rajattuja tehtäviä ja vetäessä rajoja omalle toiminnalleen 
(ks. myös Ranta ym. 2017). Muissa palveluissa voidaan asettaa kohtuuttomia 
odotuksia ja vaatimuksia etulinjan työntekijöille: 

TYÖNTEKIJÄ 1: Sitte tuli viel tää yks mieleen, tää yks ristiriita on 
tää että hoitavalta taholta joku, lääkäri esimerkiks, päättää jotain 
juttuja että pitää asiakkaan kanssa pystyä tekee ja onnistuu, ja sit 
se ei käytännössä vaan kerta kaikkiaan onnistu, se ristiriita, mitä 
meiltä odotetaan ja mitä asiakkaalta odotetaan ja sitten kun me 
epäonnistutaan, niin sitte me saadaan pyyhkeitä siitä. Se on kans 
kyllä aika, turhauttavaa. 

((keskustelua poistettu välistä) 

TYÖNTEKIJÄ 2: Kyllä. Niin ja asiakas on saattanu kärsii koko 
ikänsä mielenterveysongelmista ja sit lääkäri sanoo et kolmen kuu- 
kauden maksimiaika. Siin vaihees hänen tarvii olla kotikuntonen 
niin ihan oikeesti tuntuu että vitsi ku olis joku sateentekijä kyllä. 
Ne realistiset, ihan hulluja siinä että kolme kuukautta he maksaa ja 
sit sen pitää olla kotikuntonen. 

TYÖNTEKIJÄ 1: Just se ristiriita nyt sitten mitä haasteita lääkärin 
lisäks tuo meille Kela, TE-toimisto, kun kaikki ihmisethän on niil- 
le vaan numeroita ja kirjaimia, niin se, vastaava tavallaan että tääl- 
tä laitetaan lausuntoo ja sitte tulee bumerangina kaikki päätökset 
takasin, vaikka nyt että sairaspäivärahaa ei enää jatketa. (B) 


Tässä keskustelussa ”hoitava taho” määrittyy arkisesta kotikäyntityöstä 
kaukana olevaksi, mutta kuitenkin sitä ohjeistavaksi ja siitä päätöksiä teke- 
väksi toimijaksi. Etäällä laaditaan tavoitteet siitä, mitä asiakkaan kanssa pi- 
täisi kuntoutuksen nimissä pystyä tekemään ja missä onnistumaan. Vastuu 
toteutuksesta jää puolestaan kotikäyntityölle, jossa työntekijät tunnistavat 
ristiriidan asiakkaille ja työntekijöille asetettujen tavoitteiden ja niiden realis- 
tisten toteuttamismahdollisuuksien välillä: ”se ei käytännössä kerta kaikkiaan 
onnistu”. Metaforisesti ilmaistuna pitäisi olla ”sateentekijä” onnistuakseen. 
Tehtävän mahdottomuudesta huolimatta tavoitteita saavuttamaton kotikäyn- 
tityö tulee ulkoapäin määritettyä epäonnistuneeksi — ”pyyhkeitä” ansaitse- 
vaksi. Rajatyö, jossa tavoitteet laaditaan etäällä ja viime kätinen vastuu niiden 
toteutumisesta jätetään etulinjalle, ei siis työntekijöiden näkemyksen mukaan 


toimi. 

Toimimattomaksi määrittyy keskustelun lopussa myös rajatyö suhteessa 
Kelaan ja TE-toimistoon. Näitäkin organisaatioita määrittää etäisyys asiak- 
kaiden elämään ja arkeen: ihmiset ovat ”vaan numeroita ja kirjaimia”. Työn- 
tekijän puheesta on luettavissa, että kotikäyntityön tekijät ottavat vastuuta 
asiakkaidensa Kela- ja TE-toimistoasioista auttamalla hakemusten ja lausun- 
tojen teossa. Bumerangin metafora kuvaa turhautumista näiden organisaati- 
oiden tapaan hoitaa asiakkaiden asioita. Kun asiakas saa kielteisen päätöksen, 
työntekijät ovat sitä hänen kanssaan vastaanottamassa ja ottavat asiasta vas- 
tuuta esimerkiksi kirjoittamalla jälleen uuden hakemuksen. 

Muiden palvelujen heikko resurssointi ja poiskäännyttävät käytännöt siir- 
tävät osaltaan viimekätistä vastuuta kotikäyntityölle. Työntekijät jäävät ikään 
kuin heitteille yhdessä asiakkaidensa kanssa: 


HAASTATTELIJA: Mitäs te aattelette et on tän työn suurimmat 
haasteet, ja vaikeudet? 

TYÖNTEKIJÄ 1: Mä aattelisin että nyt on lisääntyny kovasti tää 
että me ei saada apua tuolta hoitavalta taholta. Niiden on vaikee 
päästä lääkärille ja, sitten mitään terapiaa ei enää pitkäaikaissai- 
raat saa ollenkaan ja, ihan tää terveydenhuollon, et ei oo riittävästi 
resursseja siellä. (B) 


On mielenkiintoista, kuinka työntekijän puhe rakentuu aluksi me-muo- 
dossa. Me näyttää viittaavaan kotikäyntityön työntekijöihin, joidenka asema 
rinnastuu poiskäännytettyihin, apua saamattomiin asiakkaisiin: ”me ei saada 
apua tuolta hoitavalta”. Tämän jälkeen puhe siirtyy asiakkaisiin, heidän vai- 
keuksiinsa päästä lääkärille ja terapiaan. Kommentista voi tehdä tulkinnan 
siitä, että kotikäyntityön työntekijät ja asiakkaat on jätetty joiltain osin selviä- 
mään omillaan. Muiden tekemä rajatyö estää heitä saamasta tarvitsemaansa 
apua ja he määrittyvät tilanteessa viimekätisen vastuun kantajiksi. 


Työturvallisuus, kärsivällisyys ja jaksaminen koetuksella 


Työturvallisuus, kärsivällisyys ja jaksaminen koetuksella -kehys viittaa työn- 
tekijöiden omien työolosuhteidensa pohdintaan siitä, että ”kaikella on ra- 

jansa”. Työntekijän ei tule suostua mihin tahansa asiakkaiden pyyntöihin ja 
toiveisiin eikä ottaa tarpeettomia riskejä oman turvallisuuden ja jaksamisen 
kustannuksella. Asiakkaat koettelevat jaksamisen rajoja monella tapaa, mutta 
niin tekevät myös palvelujen tilaaja ja muut yhteistyökumppanit. 

Työntekijät joutuvat toisinaan miettimään, milloin asiakkaan kotikyn- 


nyksen ylittämiseen liittyy liian isoja riskejä: 


TYÖNTEKIJÄ 1: Kun asiakas on huonossa kunnossa niin, ne on 
aika pelottaviakin välillä ne tilanteet. Itellä on jääny mieleen enti- 
sen asukkaan, jolla oli paha huumeongelma niin, oli sellaset valta- 
vat viidakkoveitset tos ulko-oven pielessä ja sitten kun kysyin että, 
voitko sä luvata että sä et meihin käytä niitä niin, hän sano ihan 
suoraan ettei hän pysty lupaan että, onko aina siinä kunnossa että 
hahmottaa ketä me ollaan. 

HAASTATTELIJA: Kuinka iso asia tämä turvallisuus ja turvatto- 
muus ja työturvallisuusasiat? 

TYÖNTEKIJÄ 1: Siis sehän on tosi iso ja tärkee asia mutta onneksi, 
se ei meillä oo ihan jokapäivästä. Siis se uhka, siitä että, ne liittyy 
niihin tilanteisiin että joku on huonossa kunnossa. (B) 


Riskit liitetään tässä otteessa asiakkaan ”huonoon kuntoon” ja sitä konk- 
retisoidaan tapausesimerkillä, jossa asiakkaalla oli ”paha huumeongelma”. 
Asiakkaita ei siis kategorisoida lähtökohtaisesti potentiaalisesti vaarallisiksi 
ihmisiksi, joiden luona käymiseen liittyisi aina riskejä. Mielenkiintoista työn- 
tekijän puheessa on se, että hän kertoo käyneensä suoraan asiakkaan itsensä 
kanssa riskiarvioinnin siitä, onko tämän kodin kynnystä turvallista ylittää. 
Riskiarviointineuvottelu päätyi asiakkaan itsearviointiin siitä, ettei tämä voi 
aina taata työntekijöiden turvallisuutta. Tällaisen keskustelun mahdollisuus 
viestii omalla tavallaan luottamuksellisesta asiakas-työntekijäsuhteesta. 

Työntekijät käyvät rajankäyntiä myös sen suhteen, onko työ mielekästä, 
jos kuntoutuminen ei lainkaan etene, vaan asiakkaan tilanne kääntyy jopa 
huonompaan suuntaan. Joskus kärsivällisyys on koetuksella ja tekisi mieli 
”heittää hanskat tiskiin”: 

TYÖNTEKIJÄ 1: Puoli vuotta koittanu saada et nyt siivoat, nyt oli 
sitte kerranki siivottu ni heti sotkettiin. 

TYÖNTEKIJÄ 2: Mut toisaalta mun täytyy sanoo että mä ihailen 
Anttia [työntekijä 1], et sä jaksat olla noin rauhallinen vielä tom- 
mosissa tilanteissa ja toistuvasti se sama tilanne ja mitään ei tehdä 
ja tapahdu, ni ihan oikeesti mulla ihan ois menny jo käämit ja mä 
oisin tehny vaikka ite jotaki yksikseen, jos ei ala tapahtua. Koska 
toistuvasti tää sama paska edessä, taas ne on siellä. (C) 


TYÖNTEKIJÄ 1: Mulle ainaki haaste on jos vielä niihin ni sellanen 
et ite ei oikein jaksa sitä jatkuvaa valitusta taas kuunnella et ois 
kiva kuulla joskus seki et onpa ihanaa tai kiva paikka eikä vaan 
sitä että makkara on loppu ja leipä on väärää, sellast sitä arjen, se 
on raskasta. 

TYÖNTEKIJÄ 2: Tässä meiän pitää syyttää myös itseemme siitä, 
että ollaan opetettu nää niin hyville tavoille nää asiakkaat. Hyvä- 
hän se on, että kiukuttelee tutuille eikä ihan ventovieraille. (B) 


Asioiden ”junnaaminen” paikallaan työntekijän sinnikkäästä ja pitkä- 
aikaisesta yrittämisestä huolimatta koettelee työntekijöitä. Ensimmäisessä 
otteessa työntekijä 1 ottaa esimerkiksi siivoamisen, jonka hoitamisesta on 
puhuttu ”puoli vuotta”, ja kun siihen lopulta ryhdyttiin, ”sotkettiin” koti heti 
uudestaan. Työntekijä 2 yhtyy työntekijän 1:n turhautumiseen, mutta ihailee 
tämän rauhallisuutta. Hänelle itselleen sietokyvyn raja olisi tullut paljon no- 
peammin vastaan, kun ”sama paska on edessä”. Toisessa otteessa työntekijä 
kuvaa turhautumistaan asiakkaiden jatkuvaan valitukseen”. Arkisesta työs- 
tä tulee raskasta, jos asiakas ei kerro positiivisista asioista elämässään. Toisen 
työntekijän vastaus kääntää katseen työntekijöihin itseensä. Jos ei ole osattu 
vetää rajaa, vaan ”opetettu nää hyville tavoille nää asiakkaat”, voidaan syyttää 
vain itseään (vrt. tasapainoilu kannattelun, itse tekemisen ja puolesta teke- 
misen välillä). Lopulta asiakkaiden ”kiukuttelussa? nähdään myös positiivi- 
nen puoli; kun kiukku kanavoituu työntekijöihin, sitä ei tarvitse ehkä osoit- 
taa muille. Ilmaisu ”ventovieraat” vastakohtana tutuille työntekijöille viestii 

työntekijöiden ja asiakkaiden roolien liudentumisen mukaiseen kehykseen 
kuuluvasta puhetavasta. 

Työntekijöiden jaksamisen ja kärsivällisyyden asettavat koetukselle myös 
palvelujärjestelmän muut toimijat, jotka eivät jousta periaatteissaan silloin- 
kaan, kun se olisi selvästi asiakkaan edun mukaista: 


TYÖNTEKIJÄ 1: Tai varmaan asiakkaitten se että ne ei halua läh- 
tee pois täältä. Aika kampeeminen jos yritetään et sä oot nyt jo niin 
hyväs kunnos niin en oo. Viihtyvät täällä ja on jonoa ja sana kulkee 
että olis tulos ihmisiä. Kai täällä sit jotain oikeen tehdään tai se että 
ihmiset selvästi kotiutuu tänne. Ne sanoo et tää on heiän koti. Ei 
tää enää oo semmonen, ne on täällä jossain kuntoutuslaitoksessa. 
TYÖNTEKIJÄ 2: Se on yks haaste just että kun me nähdään se risti- 
riita että se maksava taho haluaa sen asiakkaan jo eteenpäin vaikka 
se ei ois viel valmis, ja me nähdään taas se arki, että kerta kaikkiaan 
se asiakas ei oo valmis vielä lähteen. Se on yks kans kyllä. 
TYÖNTEKIJÄ 1: Ja asiakas on ite sitä mieltä et hän ei haluu lähtee. 
TYÖNTEKIJÄ 2: Niin, se on suuri ristiriita ja me ollaan nähty niitä 
epäonnistumisia kun on joutunu väkisin täältä lähtee. (B) 


Tässä keskustelussa tulee esiin turhautuminen siihen, että kotikäyntityön 
asiantuntemus asiakkaista ja heidän arjestaan ohitetaan ja ”maksava taho” 
tekee asiakkaiden kannalta huonoja päätöksiä. Keskustelun esimerkki liittyy 
tuetun asumisen määräaikaisuuteen ja asumispolulla eteenpäin siirtymisen 
odotuksiin. Vaikka asiakas kokisi nykyisen asumispaikkansa kodikseen, 
hänellä ei ole oikeutta jatkaa siinä asumista pysyvästi, vaan työntekijöiden 
täytyy metaforisesti ”kammeta” heitä pois. Toisinaan asiakkaita myös ryh- 
dytään siirtämään ”väkisin” ja liian aikaisin eteenpäin. Työntekijät osaavat 
näissä tapauksissa ennakoida epäonnistumisia”, mutta heidän näkemystään 
ei muualla tehtävissä päätöksissä aina oteta huomioon (vrt. viimekätinen vas- 
tuu -kehys). Voidaan olettaa, että toistuessaan tällaiset eettisesti vaikeat tilan- 
teet verottavat työntekijöiden jaksamista ja saattavat saada heidät jopa harkit- 
semaan siirtymistä pois arkisesta mielenterveys- ja päihdekuntoutustyöstä. 

Johtopäätökset 


Tässä luvussa olemme tutkineet sitä, miten arkisessa mielenterveys- ja päih- 
dekuntoutuksessa kotikäyntejä tekevät etulinjan työntekijät kuvaavat työtään 
fokusryhmähaastatteluissa. Luonnehdimme työntekijöitä arkisen elämän 
auttajiksi ja paneuduimme ensin siihen, mitä kaikkea heidän työkuvaansa 
kuuluu. Havaittuamme työkuvan laajuuden ja moninaisuuden, tietynlaisen 
rajattomuuden, lähdimme rajatyön käsitteen avulla tarkastelemaan sitä, mi- 
ten työntekijät keskustelevat työnsä rajoista ja rajattomuudesta arvioidessaan 
ja reflektoidessaan työtään. Tulkintamme mukaan rajatyötä tehtiin haastat- 
teluissa kuudessa eri kehyksessä, jotka liittyvät yksityisen ja julkisen rajaan, 
asiakkaan ja työntekijän roolien liudentumiseen, joustavuuteen ja suunnitel- 
mista poikkeamiseen, tasapainoiluun asiakkaan puolesta tekemisen ja itse te- 
kemisen välillä, viimekätiseen vastuuseen sekä työturvallisuuden, kärsivälli- 
syyden ja jaksamisen kysymyksiin. 

Paul Brodwin (2013, 1-3, 67) on tutkinut kodeissa tehtävää etulinjan mie- 
lenterveystyötä (community psychiatry) Yhdysvalloissa ja toteaa, että mielen- 
terveystyön tekijöillä on rajattomasti vastuuta ja heiltä odotetaan paljon lai- 
tosten jälkeisessä ajassa. Hän jatkaa, että on lähes mahdoton tehtävä turvata 
ja kannatella asiakkaita haavoittavissa elämäntilanteissa niin, että he eivät pa- 
laisi tai joutuisi sairaalaan, asuntolaan, kadulle tai vankilaan. Tutkimuksem- 
me perusteella voimme sanoa, että suomalaisessa etulinjan kotikäyntityössä 
mielenterveys- ja päihdekuntoutuksessa on samoja rajattomuuden ja mah- 
dottoman tehtävän elementtejä, joskin suomalaisen hyvinvointiyhteiskunnan 
turvaverkot ovat vahvemmat ja analyysissä esitetystä kritiikistä huolimatta 
vastuita jaetaan enemmän eri palvelujen kesken. 

Tutkimuksemme osoittaa, että työntekijöiden tekemä rajatyö on vahvasti 
inklusiivista, mukaan ottavaa, eli työntekijät määrittelevät omat tehtävänsä ja 
vastuunsa laajasti, eivätkä helposti keskeytä tukisuhdetta ja pyri ohjaamaan 
asiakkaitaan muihin palveluihin. Inklusiivisuus kertoo vahvasta eettisestä 
sitoutumisesta asiakkaiden tukemiseen ja kannatteluun. Osin inklusiivisuus 
selittyy myös sillä, että muut sosiaali- ja terveydenhuollon organisaatiot ja 
erikoistuneemmat ammattilaiset tekevät omien tehtäviensä ja vastuiden osal- 
ta selvempää rajaamista. He ohjaavat asiakkaita muualle ja tekevät toisinaan 

poissulkemista eli eksklusiivista, palvelun epäämiseen perustuvaa rajatyötä. 
Tällöin etulinjan työntekijöille jää ainoaksi eettiseksi vaihtoehdoksi ottaa vii- 
mekätinen vastuu haavoittavissa elämäntilanteissa olevista asiakkaista, jotka 
elävät monimutkaisten ongelmien keskellä. (Ks. Saario ym. 2015; Juhila & 
Hall 2017; Saario ym. 2017; Juhila ym. 2021.) 

Työn rajattomuus ja rajojen vetämisen vaikeus kytkeytyvät selvästi työ- 
ympäristöön: työtä tehdään asiakkaiden asunnoissa, jolloin heidän elämänsä 
arkiset ympäristöt ja tilanteet avautuvat työntekijöille aivan toisella tavalla 
kuin esimerkiksi toimistoympäristössä (ks. Petersen Reed ym. 2018). Kun he 
kotikäynneillä näkevät ja kohtaavat asiakkaiden arjen kompleksiset tilanteet, 
tulevat ne samalla helposti tunnistetuiksi työn kohteiksi erityisesti silloin, 
kun ne määrittyvät huolta herättäviksi tai pulmiksi. Samoin kotikäynti voi 
liudentaa työntekijän ja asiakkaan rooleja sekä asettaa työntekijän hetkit- 
täin lähemmäs ystävän tai omaisen roolia. Toisaalta asiakkaat pystyvät sää- 
telemään sitä, millaisen asunnon ja kodin haluavat työntekijöille näyttää ja 
milloin. Kotikäynti ei paljasta asiakkaiden elämästä kaikkea, ja jotkut vaikeat 
asiat, kuten esimerkiksi lähisuhdeväkivalta, voi lopulta olla helpompi ottaa 
puheeksi institutionaalisessa tilassa. 

Viime vuosikymmeninä ja kiihtyvästi viime vuosina erityisesti sosiaali- 
ja terveyspalvelujärjestelmän uudistamisen yhteydessä on puhuttu integraa- 
tiosta ja integroidusta työotteesta (esim. Axelsson & Axelsson 2006; Raitakari 
ym. 2019). Yleensä tällä tarkoitetaan sitä, että eri organisaatiot ja ammattilai- 
set ryhtyvät yhdessä ratkomaan monimutkaisia ongelmia ja näin kohtaamaan 
kokonaisvaltaisemmin asiakkaiden tarpeita. Tavoitteena on päästä eroon seg- 
mentoituneesta ja pirstaloituneesta hyvinvointityöstä, jota erikoistuneet pro- 
fessiot tekevät omissa lokeroissaan (Juhila ym. 2021). Tutkimamme kotikäyn- 
tityö avaa tähän keskusteluun kiinnostavan näkökulman, sillä siinä toteutuu 
kokonaisvaltainen työote, jossa on läsnä sekä sosiaali- että terveydenhuollon 
toimintoja (esimerkiksi lääkkeiden annostelu, asianajotyö ja arkisten elämän- 
taitojen vahvistaminen). Tässä kontekstissa tehtävää kotikäyntityötä voisi siis 
itsessään kuvata monimutkaisiin ongelmatilanteisiin tarttuvaksi integroi- 
duksi työksi tai hybridityöksi. Lisäksi työntekijät oppivat toisiltaan ja asiak- 
kailtaan, jolloin tiivis yhteistyö eri tahojen kanssa voi parhaimmillaan tuottaa 
”hybridityöntekijöitä”, jotka osaavat tarkastella monimutkaisia tilanteita eri 

osapuolten näkökulmasta käyttämällä näiden osaamista ja ammatillista sa- 
nastoa. 

Työntekijät eivät kuvaa rajatonta ja integroitua työtään yksinomaan posi- 
tiivisin sanakääntein. Kuten heidän tekemänsä rajatyö osoittaa, he pohtivat 
paljon myös sitä, milloin ylittävät liikaa asiakkaiden yksityisyyden ja oman 
ammatillisuutensa rajoja tai milloin he kenties tekevät liikaa tai vääriä asioi- 
ta asiakkaiden puolesta. Lisäksi he puhuvat työturvallisuudesta sekä oman 
kärsivällisyytensä ja jaksamisensa rajoista. Silti pääpaino oman työn kuvaa- 
misessa on valtaosin myönteinen. Ehkä keskeisimmät asiat, jotka rakenta- 
vat myönteistä orientaatiota omaan työhön, ovat luottamuksellinen ja usein 
pitkäaikainen suhde asiakkaisiin, kanssakulkijuus ja tunne siitä, että työ on 
merkityksellistä asiakkaille ja näiden arkiselle selviytymiselle. 

Tämä tutkimus ei kerro siitä, miten asiakkaat asuntoihinsa astuvan etu- 
linjan mielenterveys- ja päihdekuntoutuksen näkevät ja kokevat. Kokevatko 
he esimerkiksi omaa yksityisyyttään loukattavan tai työntekijöiden käyttä- 
vän liikaa valtaa heidän elämässään? Ovatko työntekijät heille kannattelevia 
resursseja ja odotettuja vieraita? Näyttäytyykö työ heille kokonaisvaltaisena 
vastuunottona vai hetkittäisinä interventioina? Asiakkaiden kokemukset si- 
sältävät luultavasti näitä kaikkia ulottuvuuksia ja paljon sellaista, mitä tämän 
tutkimuksen pohjalta ei voi ennakoida. 

Koti päihdetyön näyttämönä: 
Kotikäyntityön aloituksia ja 
päättämisiä ohjaavat kehykset 


Kirsi Giinther 


Johdanto 


Tässä luvussa tarkastelen erään keskisuuren kaupungin päihdetyön ja asu- 
mispalveluiden kontekstissa päihdetyön kotikäyntityötä. Se paikantuu hyvin- 
vointityön kentällä tehtäväksi sosiaali- ja terveysalan työntekijöiden työksi. 
Luvussa analysoin aineistoesimerkkien avulla sitä, millaisten eri kehyksien 
ohjaamina asumispalvelujen työntekijät orientoituvat työhönsä asiakkaan 
kotona. Tarkemmin ottaen tutkin, miten ja millaisten kehysten varassa työn- 
tekijän kotikäynti asiakkaan kodin kynnyksen ylitettäessä alkaa ja päättyy. 
Tavoitteena on tehdä näkyväksi sitä, miten moninaiset kehykset ohjaavat 
kotikäyntien aloituksia ja lopetuksia. Erittelen analyysissa kehyksiin liittyen 
rooleja, joihin työntekijä ja asiakas asemoivat itsensä, sekä kotikäynnin aloi- 

tuksia ja lopetuksia ohjaavia toimintakäytäntöjä. Analyysissa tulee ilmi myös 
jännitteisyys hyvinvointityön normien ja tavoitteiden sekä asiakkaan arkielä- 
män ja kodin merkitysten välillä. 

Kotikäyntityön lisääntyminen on seurausta hyvinvointityön kentällä ta- 
pahtuneesta kotikäänteestä (ks. kotikäänteestä tarkemmin luku 2). Sen myötä 
erilaiset hyvinvointityön palvelut, kuten päihdetyö, ovat yhä enenevissä mää- 
rin siirtyneet asiakkaiden kotiympäristöihin (ks. esim. Juhila 2018; Giinther 
& Ranta 2019; Kuusisto & Ranta 2020; luku 2). Kodeista on siten tullut päihde- 
työn areenoita (ks. Haverinen ym. 2007), joissa kohtaavat asiakkaan kodille ja 
arjelle antamat merkitykset ja kotikäyntityötä ohjaavat institutionaaliset nor- 
mit. Nämä heijastuvat myös asiakkaan ja työntekijän kohtaamiseen ja vuo- 
rovaikutukseen. Kodin avaaminen työntekijälle tai kotikäynnin tekeminen 
ja päättäminen edellyttävät asiakkaalta ja työntekijältä tiettyjä käytäntöjä. 
Työntekijän täytyy esimerkiksi sopia kotikäynnin ajankohdasta, ja asiakkaan 
puolestaan täytyy olla sovitusti paikalla ja avata sekä sulkea ovi työntekijän 
lähtiessä (ks. Tedre 1999). 

Luku etenee siten, että ensin tarkennan asumispalveluiden kontekstissa 
tehtävän kotikäyntityön lähtökohtia, kuten sitä, miten työntekijä asiakkaan 
kotiin tullessa osin muuttaa kodin yksityisyyttä, niin että määrittää sen päih- 
detyön näyttämöksi (ks. Goffman 1959). Lisäksi tuon esille, kuinka kotiin 
tulevan työntekijän oletetaan noudattavan tiettyjä kulttuurisia sopimuksia 
esimerkiksi liittyen siihen, kuinka työntekijän tulisi käyttäytyä asiakkaan 
kotona, kunnioittaa sen yksityisyyttä sekä orientoitua vieraan rooliin. Lu- 
vun toisessa osassa kuvataan, kuinka käytännössä analysoin ja tulkitsen sitä, 
miten ja millaiset kehykset ohjaavat kotikäyntityötä. Tulososiossa erittelen 
edellä rakentamani viitekehyksen varassa kolmea aineistoesimerkkiä, joista 
ensimmäisessä kotikäynti tapahtuu hoivatyön kehyksessä, toisessa instituti- 
onaalisen vierailun kehyksessä ja kolmannessa kriisityön kehyksessä. Johto- 
päätöksissä pohdin tuloksia suhteessa kodin ja julkisen tilan rajojen ylityksiin 
sekä päihdetyön tekemistä kodin yksityisessä tilassa. Lisäksi pohdin sitä, mi- 
ten koti päihdetyöympäristönä vaikuttaa työntekijän ja asiakkaan rooleihin. 

Koti hyvinvointityön kohtaamisten näyttämönä 


Koti tilana on asiakkaalle merkityksellinen niin henkisesti, sosiaalisesti kuin 
fyysisesti. Parhaimmillaan se on hyvinvoinnin keskus (Raijas 2008). Se antaa 
tilan ja turvan, jossa voi levähtää, viihtyä ja olla vapaasti oma itsensä. Toisaal- 
ta koti voi olla myös turvattomuutta luova ja hyvinvointia heikentävä paikka. 
(Kainlauri 1998; Raijas 2008; Juhila ym. 2016; ks. myös Mallett 2004; luku 3.) 
Kodin käsite sisältää siten monia merkityksiä. Kotiin yhdistetään kuitenkin 
ajatus asioiden ainutlaatuisuudesta, yksityisyydestä, läheisyydestä ja ihmisyy- 
destä (Haverinen ym. 2007; Vilkko 2010). Paul O'Connorin mukaan (2018, 11) 
kodin määrittelyssä keskeistä on paikka ja siihen kuulumisen tunne. Kodilla 
voidaan näin ollen viitata tiettyyn tilaan eli rakennukseen tai huoneistoon, tai 
se voidaan määritellä oman perheen tai asumisyhteisön jäsenten tai asumis- 
palvelun työntekijöiden kautta. Siten se voi olla myös toisten kanssa jaettu tila, 
kuten huone tai huoneisto. (O'Connor 2018; ks. myös Kainlauri 1998; Haveri- 
nen ym. 2007; Juhila ym. 2016.) 

Tässä luvussa tarkastellaan kotikäyntejä, jotka on tehty erään keskisuuren 
kaupungin päihdekuntoutuksen asumispalvelujen kontekstissa asiakkaiden 
yksityisiin tiloihin, omiin koteihin. Asumispalvelun kokonaisuus muodos- 
tuu asumisvalmennuksen, tehostetun palveluasumisen ja tuetun asumisen 
asumisyhteisöistä. Palvelu on suunnattu päihteitä käyttäville ja/tai päihteis- 
tä kuntoutuville henkilöille, jotka tarvitsevat lyhyt- tai pitkäaikaista tukea 
asumisessa ja arjen hallinnassa. Osa asumispalvelun asumisyhteisöistä nou- 
dattaa kuntoutusperiaatteita: asiakkaan kuntoutuminen etenee portaittain 
esimerkiksi tuetusta asumisesta kohti itsenäistä asumista, ja tuki on sidottu 
asumiseen asumispalvelun asunnoissa. Osa asumispalvelun asumisyhteisöstä 
toimii taas noudattaen niin sanotun Asunto ensin -mallin periaatteita. Täl- 
löin asuminen katsotaan asukkaan oikeudeksi, eikä asumiseen yhteisössä ole 
asetettu päihteettömyysvelvoitetta tai asumispalvelun tarjoaman tuen vas- 
taanottamisvelvoitetta. (Ks. esim. Raitakari & Günther 2014; luvut 2 ja 7.) 

Osalla asumispalvelun asiakkaista toimintakyky saattaa olla heikentynyt 
päihteiden käytön seurauksena. Lisäksi heillä voi olla erilaisia liikkumisen 
ja muistin sekä mielenterveyden rajoitteita, joiden takia heidän elämäntilan- 
teensa ovat usein kompleksisia ja haavoittavia. Heillä onkin usein haastei- 

ta arjessaan, kuten pyykin pesemisessä ja kaupassa käymisessä sekä omien 
asioiden hoidossa (ks. myös Pehkonen ym. 2019). Selviytyäkseen niistä asu- 
mispalvelun asiakas tarvitsee usein työntekijöiden tukea ja apua, mutta avun 
vastaanottaminen ja oman kodin oven avaaminen työntekijälle ei ole aina 
helppoa (ks. Juhila 2018). Se merkitsisi työntekijän päästämistä kotikäynnille 
yksityiseen intiimiin tilaan ja tätä kautta omaan arkeen. 

Koti ja sen fyysiset rakenteet ovat monella tapaa läsnä päihdetyön työnte- 
kijöiden ja heidän asiakkaidensa välisissä kohtaamisissa (Saarikangas 2006). 
Kodin voidaan ajatella olevan näyttämö, joka jakautuu julkiseen ja yksityi- 
seen tilaan (Wilson 1988; Gurney 2000; Twigg 2000). Esimerkiksi eteinen on 
julkisempi tila kuin makuuhuone (Wilson 1988; Peace ym. 2011). Anne Kain- 
lauri (1998, 187-190) ymmärtää kodin arjen monikerroksiseksi näyttämöksi, 
jossa yksityinen ja julkinen kohtaavat ja jossa asiakkaan ja työntekijän roolit 
sekä asemat vaihtelevat. Erving Goffmanin (1959) mukaan ihmiset esittävät 
näyttämöllä rooleja, joiden tavoitteena on luoda haluamaansa vaikutelmaa 
muille. Hän käyttää termejä näyttämö (frontstage) ja takahuone (backstage) 
erottaakseen sen, mikä tapahtuu muiden ihmisten läsnä ollessa ja mikä taas 
heidän poissa ollessaan. (Goffman 1959; ks. myös Juhila 2004). Goffmanin 
(1959) mukaan näyttämöllä ja sen takaosassa esitetään erilaisia rooleja, luo- 
daan eri tavoin merkityksiä ja jäsennetään ihmissuhteita. Takahuone on paik- 
ka tai tila, jossa yksilön ei tarvitse olla esillä, eikä hänen tarvitse esittää tiettyä 
roolia. Siellä käytetty puhe eroaa muun muassa sanavalinnoiltaan näyttämön 
puheesta. (Goffman 1959.) Takahuoneen vuorovaikutusta kuvaa usein epä- 
muodollisuus; näyttämöpuhetta, kuten asiakkaan ja työntekijän välistä koh- 
taamista, taas muodollisuus ja kunnioitus (ks. esim. Tedre 1999; Mäntynen 
ym. 2018). 

Kodin rappukäytävän ja myös eteisen voidaan ajatella olevan ensikohtaa- 
misten näyttämöitä, joissa kotikäyntikohtaamiset alkavat ja päättyvät. Rap- 
pukäytävä ja eteinen ovat siirty mätiloja kotiin: asiakas säätelee sitä, kenet hän 
haluaa päästää sisään ja mihin kodin tiloihin. Konkreettinen rajaneuvottelu 
kodin tilaan käydään siinä kohdassa, kun asiakas puntaroi, kenelle hän avaa 
ovensa ja kenet hän kutsuu kotiinsa. (Ks. esim. Wilson 1988; Goffman 1959; 
Kainlauri 1998; Tedre 1999; Angus ym. 2005; Saarikangas 2006; Juhila 2018.) 
Yleensä kodin yksityisiin tiloihin pääsevät perheenjäsenet, ystävät ja tutut 

muukalaisten jäädessä ulkopuolelle (Saarikangas 2002, 29; ks. myös Tedre 
1999; Peace ym. 2011). Kirsi Nousiaisen (2016, 174) tutkimuksessa kodin oven 
merkitys tulee esille: se on konkreettinen omaa rauhaa tai yksityisyyttä il- 
mentävä ja rajaava tila. Kodin ulko-oven voi lukita, jos haluaa rauhaa, tai sen 
voi jättää auki ja kutsua vieraita sisään (Nousiainen 2016). Sen sijaan Celine 
Rosselin (1999) mukaan asiakkaan kodin ulko-ovi ja eteinen ovat julkisen ja 
yksityisen tilan rajalla. Silloin ei olla sisällä tai ulkona, mutta kun astutaan 
eteisestä peremmälle asiakkaan kotiin, kodin yksityisyys rikkoutuu (ks. myös 
Dyck ym. 2005; Saarikangas 2006). Kodin ja ulko-oven merkittävyys tulee 
erityisesti näkyväksi tilanteissa, joissa ihmisellä ei ole mahdollisuutta rajata 
itselleen yksityistä tilaa, vaan hän elää ja liikkuu yksinomaan julkisissa, tois- 
ten hallinnoimissa tiloissa. 

Kirsi Saarikankaan (2002) näkemys on, että kodin kynnyksen ylittämi- 
nen ja oven sulkeminen eivät kuitenkaan tarkoita sitä, että kulttuuriset ja 
sosiaaliset odotukset jäisivät seinien ulkopuolelle. Asiakkaan ja työntekijän 
kohtaamiseen kotikäynnillä vaikuttavat Anne Kainlaurin (1998, 193) mukaan 
ensinnäkin ammatilliset ja institutionaaliset käytännöt, normit ja toiminta- 
käytännöt. Lisäksi olennaisiksi määrittyvät asiakkaan tarpeet, toiveet ja odo- 
tukset sekä se, mikä on kotikäynnin tavoite (ks. myös Tedre 1999). Työntekijä 
astuu toisen ihmisen kotiin tullessaan maaperälle, jossa määräysvalta on asu- 
jalla ja jossa aktivoituvat tietyt kodin ja työntekijän edustaman instituution 
säännöt (Tedre 1999; Öresland ym. 2008). Asiakkaalla on valtaa kieltää työn- 
tekijän pääsy kotiinsa tai rajoittaa tämän liikkumista kodin tiloissa (Twigg 
1999; Angus ym. 2005). Hänellä on myös valtaa määritellä kotikohtaamisen 
koreografia ja keskustelunaiheet (Juhila ym. 2018). Kyse on Silva Tedren 
(1999) mukaan sanattomista sopimuksista, säännöistä, jotka ovat kulttuuri- 
sesti jaettuja, asiakas-työntekijäsuhteeseen perustuvia toimintatapoja. Yksi 
niistä on ymmärrys siitä, että kodissaan asiakas ohjaa kotikäyntitilannetta 
ja työntekijä noudattaa kulttuurisia jaettuja sopimuksia (Tedre 1999), kuten 
sitä, että yksityiseen kotiin tulevan ihmisen oletetaan kunnioittavan sen yksi- 
tyisyyttä ja intiimiyttä sekä orientoituvan vieraan rooliin (ks. Derrida 2000; 
luku 2). 

Kun työntekijät menevät kotikäynnille, he asemoituvat asiakkaiden tavoin 
erilaisiin rooleihin, joita voivat olla esimerkiksi isännän/emännän ja vierai- 

lijan roolit (Juhila ym. 2016b; ks. myös Derrida 2000; Oresland ym. 2008). 
Kyseiset roolit aktivoituvat, kun asiakas kutsuu työntekijän sisään kotiinsa, 
tämä astuu sisään ja eteisessä esittelee itsensä ja riisuu ulkovaatteensa. Insti- 
tutionaalista tehtäväänsä tehdessään hänen roolinsa vaihtuu vieraasta työn- 
tekijäksi, kun taas asiakas muuttuu isännän/emännän roolista takaisin asi- 
akkaaksi. Asiakkaan koti ja sen tutuksi tulleet käytännöt voivat kuitenkin 
problematisoida työntekijän ammatillisuutta (Kainlauri 1998; Ylinen 2008). 
Vaikka työntekijät toimisivat vieraan roolissa, he ovat samanaikaisesti tietoi- 
sia omasta ammatillisesta asemastaan (Öresland ym. 2008) ja saattavat sen 
vuoksi rikkoa kodin vierailusääntöjä esimerkiksi kommentoimalla kodin 
siisteyttä (ks. Haahtela & Juhila 2016). Satu Roosin ja Kaarina Mönkkösen 
(2019) mukaan asiakkaan ja työntekijöiden kohtaamisessa keskeistä on, että 
he suhtautuvat toisiinsa tasavertaisina toimijoina, kunnioittavat ja luottavat 
toisiinsa (ks. myös Angus ym. 2005; Biischer 2007; Öresland 2008; Holmberg 
ym. 2012; Nicolas 2012). 

Kotikäynneille työntekijä voi mennä joko kutsuttuna tai ilman kutsua (ks. 
myös Nousiainen 2016). Ensimmäisessä tapauksessa asiakas on usein pyytä- 
nyt työntekijän selvittämään kanssaan jotain asiaa. Mutta joskus työntekijä 
saattaa tunkeutua asiakkaan kotiin ilman tämän kutsua. Hän saattaa mennä 
asiakkaan kotiin omilla avaimillaan ja rikkoa näin yksityisyyttä (ks. Juhila 
ym. 2016b) ja tämän oikeutta hallita tilaansa (ks. Dyck ym. 2005; Juhila ym. 
2016b). Silva Tedren (1995) näkemys on, että työntekijöiden rikkoessa yksi- 
tyisyyttä koti muuttuu institutionaalisia palveluja tuottavaksi tilaksi (Tedre 
1995; ks. myös Juhila & Gänther 2020). Stina Öreslandin ja kumppaneiden 
mukaan (2008) työntekijät käyttivät usein vieraan roolia asiakkaan kotiin si- 
säänpääsyn strategiana. Johanna Ranta (2020) tuo esiin, että oven avaaminen 
työntekijöille ei ole helppoa, jos luottamus työntekijään häviää. Johanna Jär- 
vinen-Tassopoulos (2010) kuitenkin huomauttaa, että aidosti vieraanvaraises- 
sa kodissa jokaiselle tehdään tilaa. 

Asumispalvelussa tehtyjen kotikäyntien 
aloitusten ja päättämisten analysointi 


Seuraavassa tulososiossa analysoitavat aineistoesimerkit ovat peräisin kes- 
kisuuren kunnan päihdetyön ja asumispalvelun eri yhteisöissä tehdyistä 
kotikäynneistä. Asumispalvelu muodostuu kolmesta erilaisesta asumisyh- 
teisöstä, jotka on suunnattu päihteitä ongelmallisesti käyttäville ja päihtei- 
den käytöstä kuntoutuville asiakkaille: asumisvalmennuksesta, tehostetusta 
palveluasumisesta ja tuetusta asumisesta. Osa yhteisöistä sijaitsee asumis- 
palvelun toimintakeskuksen ympärille rakennetuissa rivitaloissa, mutta yksi 
tuetun asumisen yhteisö sijaitsee toisella puolella kaupunkia. Poikkeuksena 
ovat ne tuetun asumisen asunnot, joissa tuettavat asuvat omissa asunnoissaan 
eri puolilla kaupunkia. Asumispalvelussa on toimintakeskus, jossa asiakkai- 
den on mahdollista ruokailla ja harrastaa, kuten käydä kuntosalilla tai pelata 
biljardia. Lisäksi heillä on mahdollisuus saada sairaanhoidollisia palveluja. 
Keskus sijaitsee entisellä vanhalla teollisuusalueella noin kolmen kilometrin 
päässä kaupungin keskuksesta. Asuminen asumisyhteisöissä perustuu taval- 
liseen vuokrasopimukseen, ja asiakasta koskevat samat säännöt kuin vuok- 
ralaisia yleensäkin. Asumispalvelun työntekijät ovat koulutukseltaan sosiaa- 
li- ja terveysalan työntekijöitä, kuten sairaanhoitajia (3 henkilöä), lähihoitajia 
(4 henkilöä) ja sosiaaliohjaajia (2 henkilöä). Lisäksi henkilökuntaan kuuluvat 
esimies (sosiaaliohjaaja) ja emäntä. 

Päihteettömyyden osalta asumispalvelussa on erilaisia vaatimuksia asi- 
akkaalle. Osa asumisyhteisöistä edellyttää päihteettömyyttä, osa päihteiden 
käytön rajaamista ja osa taas sallii päihteet. Kaikissa yhteisöissä asiakkaan 
tulee sitoutua työntekijöiden tekemiin kotikäynteihin. Siten työntekijät tule- 
vat kiinteäksi osaksi heidän arkeansa, kun he tekevät kotikäyntejä ja tukevat 
asiakasta asumisessa ja jokapäiväisessä elämässä, kuten kaupassa käynnissä, 
raha-asioissa ja henkilökohtaisessa puhtaudessa. Kotikäynnit on räätälöity 
asiakkaan tarpeiden ja toiveiden mukaan, ja ne tehdään sovitusti. Ne eroavat 
toisistaan institutionaalisilta tehtäviltään ja tavoitteiltaan ja sen osalta, missä 
asumisyhteisössä ne tehdään. Työntekijöillä on avain jokaisen asumisyhteisön 
asiakkaan kotiin, ja heillä on hänen kanssaan yhdessä sovitun sopimuksen 
tuoma oikeus ja velvollisuus mennä omilla avaimillaan kotikäynnille tarpeen 

niin vaatiessa. Siten asiakkailla on mahdollisuus hallita omaa kotiaan tiettyyn 
rajaan asti. (Ks. Haahtela & Juhila 2016; Nousiainen 2016.) 

Tutkimusaineisto on kerätty syksyllä 2017 ja keväällä 2018 asumispal- 
velussa. Se koostuu kahdestatoista luonnollisessa tilanteessa nauhoitetusta 
päihdetyön työntekijöiden tekemästä kotikäynnistä ja niiden aikana tehdyistä 
havainnoista, jotka tutkija on kirjannut havaintopäiväkirjaan. Huomiota on 
kiinnitetty erityisesti liittyen kyseisten kotikäyntien aloitukseen ja päättymi- 
seen. Kotikäyntiaineisto on kerätty liikkuvan etnografian ja varjostamisen 
keinoin (ks. Novoa 2015; Ferguson 2016; Lydahl ym. 2021; luku 4). Aineiston 
kerääminen asiakkaiden kotona tarkoittaa asiakkaan yksityisyyteen astumis- 
ta. Tämä vaatii tutkijalta erityistä sensitiivisyyttä, taitoa ja kykyä kunnioittaa 
asiakkaan kotia, tilaa ja paikkaa. 

Tutkimukseen osallistuminen oli työntekijöille ja asiakkaille vapaaehtois- 
ta. Ennen aineiston keruuta informoin heitä tutkimuksen tarkoituksesta ja 
eettisyydestä, osallistumisen vapaaehtoisuudesta sekä aineiston käyttötarkoi- 
tuksesta, käsittelystä ja säilytyksestä. Lisäksi korostin informaatiotilaisuudes- 
sa, ettei tutkimukseen osallistumisella ole vaikutusta asiakkaan saamaan pal- 
veluun. Asiakkaita informoitiin myös sitä, että heidän on mahdollista myös 
tutkimuksen teon aikana kieltäytyä osallistumasta siihen ja pyytää tutkijaa 
poistumaan kodistaan. Tutkimusaineisto on osa tutkimushanketta, jolla on 
Tampereen yliopiston ihmistieteiden eettisen toimikunnan eettisen ennak- 
koarvioinnin puoltava lausunto. 

Hyödynsin aineiston analyysissa sisällönanalyysia (Krippendorff 2013; 
Tuomi & Sarajärvi 2009), jota täydensin käyttämällä analyyttisenä käsitteenä 
kehystä. Sisällönanalyysin keinoin järjestin ja tiivistin aineistosta tutkimus- 
kysymyksen kannalta olennaisen aineksen. Analysoin aineistosta yhtäläi- 
syyksiä ja eroja ja siten kykenin tuottamaan ymmärtämystä ja yleistä kuvaa 
tutkittavasta ilmiöstä kadottamatta sen sisältämää informaatiota. (Ks. esim. 
Grönfors 1982; Krippendorff 2013; Tuomi & Sarajärvi 2009.) 

Kehyksen käsitettä (Goffman 1986/1974) käytin valittujen aineisto-ottei- 
den lähiluennassa. Erving Goffman (1986, 25, 563-564) korostaa, kuinka ih- 
misten arkipäiväinen vuorovaikutus rakentuu erilaisten kehysten sekä niiden 
vaihteluiden varaan. Kehys voidaan ajatella toimintakokonaisuudeksi, joka il- 
menee tiettyinä vakiintuneina puhe- ja toimintatapoina (Peräkylä 1990, 156; 

ks. myös Giinther 2012) sekä rooleina. Kehykset ovat kulttuurisesti rakentu- 
neita tapoja, joilla asumispalvelun työntekijät ja asiakkaat paitsi ymmärtävät 
ja havainnoivat ympäristöään myös käsitteellistävät ja jakavat sitä koskevia 
merkityksiä. Kehys vastaa kysymyksiin, mitä tilanteessa tapahtuu ja kuinka 
siinä tulee toimia vuorovaikutuksessa toisten kanssa. Siten kehykset mää- 
rittävät ja tuottavat osapuolten tulkintoja siitä, millaisesta toiminnasta koti- 
käynneissä on kulloinkin kyse, millaisiin rooleihin työntekijät ja asiakkaat 
asettuvat ja miten heidän tulisi toimia. Kehyksen käsitettä hyödyntämällä 
pyrin löytämään vastauksia siihen, miten työntekijä ylittää asiakkaan kodin 
kynnyksen ja miten hän poistuu asiakkaan kotoa toteutettuaan institutionaa- 
lisen tehtävänsä sekä millaisia työntekijöiden ja asiakkaan rooleja näissä koh- 
taamisessa on paikannettavissa. Kehys kertoo, millaiseksi osapuolet kulloin- 
kin ymmärtävät kotikäynnin aloituksen ja lopetuksen luonteen ja funktion. 

Aineiston varsinainen analyysiprosessi jakautui kolmeen tutkimusky- 
symyksien ohjaamaan, toisiinsa kietoutuneeseen vaiheeseen: nauhoitteiden 
kuuntelemiseen, aineiston sisällönanalyyttiseen erittelyyn ja valittujen ai- 
neisto-otteiden lähiluentaan, jossa hyödynsin kehyksen käsitettä. Analyysin 
ensimmäisessä vaiheessa kuuntelin asumispalvelun työntekijöiden ja asiak- 
kaan välisiä kotikäyntikohtaamisten nauhoitteita ja luin niistä tehtyjä litte- 
raatioita sekä kävin läpi kohtaamisista tehtyjä havaintopäiväkirjamerkintöjä. 
Aineistosta paikansin ATLAS.ti 8 -analyysiohjelmalla 26 kotikäyntikohtaa- 
misen aloitus- ja päättämisvuorovaikutusjaksoa: 1) hoivan kehyksen, 2) huo- 
lenpidon kehyksen ja 3) kriisityön kehyksen. 

Tämän jälkeen keskityin kotikäyntejä kuvaavien aineistoesimerkkien va- 
litsemiseen. Aineistosta valitsin kolme erilaista aineistoesimerkkiä seuraavin 
perustein: a) esimerkistä näkyy kotikäynnin aloitus ja päättäminen, b) esi- 
merkki havainnollistaa asiakkaan ja työntekijän rooleja, c) esimerkistä ilme- 
nee kotikäynnin institutionaalinen tehtävä sekä d) esimerkki tekee eri tavoin 
näkyväksi kotikäyntikohtaamiseen liittyvät jännitteet. Aineistoesimerkit 


ovat anonymisoitu siten, että nimet ja muut tunnistetiedot on poistettu. 


161 


Kirsi Giinther 


Kotikäyntityön aloituksia ja 
päättämisiä ohjaavat kehykset 


Asumispalvelun asumisyhteisöissä tehdyistä kotikäynneistä paikantui kolme 
päihdetyön institutionaalista kehystä: 1) hoivan, 2) huolenpidon ja 3) kriisi- 
työn kehykset, joiden ohjaamina työntekijät aloittavat ja päättävät kotikäyn- 
nit. Kyseiset kehykset tuovat esiin myös institutionaalis-ammatillisen autta- 
mistyön normien ja tavoitteiden lisäksi sekä asiakkaan arkielämän ja kodin 
merkityksiä, asiakkaan ja työntekijän rooleja sekä kotikäyntityön arjessa 
olevia kielenkäytön ja merkityksellistämisen tapoja. Kehykset eivät ole irral- 
lisia toisistaan, vaan ne voivat olla yhtä aikaa läsnä tai muuttua kotikäynnin 
aikana. Ne erottuvat toisistaan kotikäyntityön tavoitteiden ja kotikäynneillä 
käytettyjen toiminta- ja puhetapojen sekä työntekijän ja asiakkaan roolien 
kautta. (Ks. Peräkylä 1990; Günther 2012.) 


Hoivan kehys 


Työntekijä on menossa kotikäynnille Jarin luo, jolla on pitkä asiakkuus ja 
vuokrasuhde tuetun asumisen yksikössä. Edellisenä viikonloppuna Jari oli 
loukannut kätensä, mikä on tullut työntekijän tietoon toisilta asiakkailta. 
Työntekijälle on herännyt huoli Jarin voinnista, joten hän päättää lähteä ko- 
tikäynnille tämän luokse. Työntekijä kävelee toimintakeskuksesta asiakkaan 
ovelle ja soittaa Jarin asunnon ovikelloa antaen viestin, että joku on oven ta- 
kana. Jari avaa oven nähtyään ikkunasta työntekijän ja kutsuu hänet sisään. 
Kutsu antaa työntekijän luvan astua ovesta asiakkaan yksityiseen tilaan. Oven 
avauksella Jari säätelee sitä, kenet päästää kotiinsa. Eteinen toimi siirtymäti- 
lana, josta työntekijä ja asiakas siirtyvät kotikäynnin aloituksen varsinaiselle 
näyttämölle. 

Astuessaan ovesta sisälle eteiseen työntekijä tervehtii asiakasta ja samal- 
la asemoi itsensä hoivatyöntekijän rooliin. Hän kävelee eteisestä asiakkaan 
perässä suoraan olohuoneeseen. Samalla hän rikkoo suomalaista vierailu- 
koodia, jossa toisen kotiin mentäessä riisutaan ulkovaatteet (ks. Tedre 1999). 
Sisääntulon voi myös tulkita niin, että työntekijä ei ole tulossa kylään, vaan 
hoitaa nopeasti institutionaalista tehtäväänsä ja huolehtii Jarin hyvinvoin- 

nista. Kävellessään kohti olohuonetta hän antaa selonteon Jarille siitä, miksi 


on tullut käymään. Työntekijän velvollisuus on nimittäin kertoa asiakkaal- 


le kotikäynnille tulon syy. Selontekoa antaessaan hän istuutuu sohvatuoliin 


Jaria vastapäätä. Aineistoesimerkki alkaa siitä, kun hän tarkistaa asiakkaan 


käden kunnon ja pyrkii vakuuttamaan tämän hoidon tarpeesta. Analyysissä 


vuorolla tarkoitan asiakkaan ja ammattilaisen välisen keskustelun (puheen) 


vuoroja, joiden ottaminen keskustelussa vuorottelee asiakkaan ja ammatti- 


laisen välillä. 


O NOA A Wh 


TYÖNTEKIJÄ: Mutta siis se, että miksi mä tulin, oli se, miten 
se käsi voi? 

JARI: Jotenkin. 

TYÖNTEKIJÄ: No nostapa ((käsi)) ihan näin. 

JARI: Eihän se ((käsi)) sillai nouse. 

TYÖNTEKIJÄ: Miten niin? 

JARI: Ei se ((käsi)) sillai nouse että, ei. Se on voimaton nääs. 
TYÖNTEKIJÄ: Siis, sä et pysty nostaan sitä ollenkaan. 

JARI: Ei, että kyllä tämä ((käsi)) nousee, mutta ei tämä ((käsi)) 
nouse. Nouseehan se. 

TYÖNTEKIJÄ: Kyllä meijän pitää oikeesti lääkäriin lähtee. 
JARI: Miten niin? 

TYÖNTEKIJÄ: No, onhan tuo nyt, siellä ((kädessä)) on joku rik- 
ki. 

JARI: Mustelmat on lähteny jo. 

TYÖNTEKIJÄ: Niin mutta siis siellä ((kädessä)) on joku, muu 
ongelma nyt, koska se sun käsi ei nouse. 

JARI: Ei se sillai nouse. 

TYÖNTEKIJÄ: Niin, eihän se oo normaalia, että se ((käsi)) ei. 
JARI: Ei se nyt ihan normaalia ookaan ((naurahtaa)). 
TYÖNTEKIJÄ: Niin, koska mennään? 

JARI: En minä ((tiedä)). 

Varsinainen kotikäynti alkaa olohuoneessa, jossa työntekijä informoi asi- 
akasta siitä, miksi hän on tullut kotikäynnille ja tapaamaan asiakasta (vuoro 
1). Vuorosta yksi on luettavissa, että työntekijällä on tietoa tapaturmasta, jossa 
Jari on loukannut kätensä ja joka on synnyttää huolen tämän voinnista. Jari 
ja työntekijä käyvät dialogin, jossa he selvittävät yhdessä tilannetta. Työnte- 
kijän neuvoo ja opastaa asiakasta menemään lääkäriin näyttämään kättään 
(vuoro 9). Samalla hän asemoi asiakkaan loukkaantuneen rooliin, johon Jari 
ei kuitenkaan halua asettua. Tämä on sitä mieltä, että käsi on parantumaan 
päin, koska mustelmat ovat lähteneet (vuoro 12). Työntekijä yrittää vakuuttaa 
Jaria siitä, että lääkärissä käynti on tarpeen (vuoro 13). Loppujen lopuksi Jari 
ja työntekijä pääsevät samanmielisyyteen lääkärikäynnin tarpeellisuudesta 
(vuorot 16-18). Otteesta on luettavissa, että asiakas ja työntekijä ovat toisil- 
leen tuttuja. Kotikäynnin aloituksessa he sinuttelevat toisiaan ja puhuvat tut- 
tavallisesti (ks. Mäntynen ym. 2018). Puheenaiheet kotikäynnin aloituksessa 
ja päättämisessä osoittavat, että asiakkaan ja työntekijän välillä vallitsee luot- 
tamussuhde, kuten alla oleva aineisto-ote tekee näkyväksi. 


1. TYÖNTEKIJÄ: Mä sinne lääkäriasemalle varaan sen ajan. Mä 
joko käyn siellä tai soitan, mutta ne luultavasti soittavat sieltä, 
jos saadaan aika sitten takaisin. 

JARI: Joo. 

TYÖNTEKIJÄ: Et saadaan sulle nopeasti aika. 

JARI: Parempi on, muuten siellä joutuu olemaan koko päivän. 
TYÖNTEKIJÄ: Joo, mä soitan sinne. 

JARI: Joo, takaisin sitten. Viimeksi siellä tuolla Paikassa, tuolla 


au PD 


sairaalalla siellä meni koko vuorokausi. 
TYÖNTEKIJÄ: Niin se meni seuraavaan päivään. 
JARI: Niin meni. 

. TYÖNTEKIJÄ: Ei siinä mitään. 

10. JARI: Joo. 

11. TYÖNTEKIJÄ: Hoidetaan homma pois. 

12. JARI: Joo. 


æ N 

Pois lähtiessään työntekijä nousee seisomaan ja näyttää näin Jarille ai- 
keensa. Asiakas kävelee työntekijän perässä kohti eteistä kuin saattaen tämän 
ulos. Kävellessään kohti eteistä he puhuvat keskenään Jarin aiemmasta sai- 
raalakäynnistä, joka oli kestänyt vuorokauden (vuorot 6-10). Ovella työnte- 
kijä sanoo, että hän tilaa asiakkaalle lääkäriaseman lääkärille ajan ja antaa 
selonteon toiminnastaan. Työntekijän pyrkii saamaan lääkäriajan nopeasti ja 
ehkäisemään sitä, että käynti ei kestäisi ajallisesti kauan. 

Edellä olleista aineisto-otteesta voidaan nähdä, kuinka työntekijän toi- 
mintaa ohjaa hoivan kehys. Ensinnäkin työntekijä haluaa huolehtia siitä, että 
asiakas menee näyttämään kättään lääkärille ja huolehtii näin institutionaa- 
lisesta velvollisuudestaan. Toiseksi otteen voi tulkita siten, että asiakkaan vel- 
vollisuus olisi tilata itselleen aika lääkärille. Tästä huolimatta tuetun asumi- 
sen yhteisön työntekijä ottaa vastuun varauksesta. Syynä tähän saattaa olla 
työntekijän huoli asiakkaan tilanteesta ja toimintakyvystä. Jari vaikuttaa tyy- 
tyväiseltä työntekijän institutionaaliseen väliintuloon. Eteinen ja ovi toimivat 
kotikäynnin päättämisen näyttämönä. Päästyään kynnykselle työntekijä avaa 
oven ja hyvästelee asiakkaan sanomalla ”hoidetaan homma kuntoon”, johon 
asiakas vastaa ”joo” (vuorot 11-12). Näin työntekijä kutsuu asiakasta yhteis- 
työhön, joka ottaa kutsun vastaan. Tämän jälkeen työntekijä poistuu tämän 
yksityisestä tilasta ja sulkee oven perässään. 

Hoivan kehyksessä työntekijän toimintaa ohjasi huoli asiakkaan hyvin- 
voinnista ja tilanteesta. Työntekijän tietoon oli tullut asiakkaan avun tarve, 
jolloin hänen velvollisuutenaan oli tarkistaa tilanne ja ohjata asiakas avun 
piirin. Kotikäyntiä ei siten ollut etukäteen sovittu. Työntekijä asemoi itsensä 
kotikäynnille mennessään hoivatyöntekijän rooliin ja asiakkaan loukkaan- 
tuneeksi, joka tarvitsee terveydellistä apua. Hoivan kehyksessä kotikäynnille 
menevä työntekijä ei avaa yleisavaimilla asiakkaan kodin ovea, vaan odottaa 
kutsua sisään, mikä jättää asiakkaalle määräysvallan omasta kodistaan. 


Huolenpidon kehys 


Työntekijä lähtee asumispalvelun toimintakeskuksesta asumispalvelun au- 
tolla kotikäynnille tapaamaan Karia tämän kotiin kerrostalohuoneistoon ta- 
valliseen lähiöön. Työntekijällä ja Karilla on pitkä asiakassuhde: Kari on ni- 

mittäin asunut aiemmin asumispalvelun asumisvalmennuksessa. Sieltä hän 
on kuntoutuessaan muuttanut omaan tuetun asumisen asuntoon. Työntekijä 
käy Karin luona kotikäynnillä noin kahden kuukauden välein. Kerrostalon 
sisäänkäynnin ovella on ovisummeri, josta asukas voi kontrolloida tulijoi- 
ta: avaako hän tulijoille ovensa yksityiseen kotiinsa vai ei. Työntekijä painaa 
ovisummeria, johon Kari vastaa ja kysyy, kuka on tulossa. Työntekijä kertoo 
Karille nimensä, jolloin tämä toivottaa hänet tervetulleeksi ja päästää por- 
raskäytävään. Työntekijä kävelee portaat toiseen kerrokseen. Porraskäytävä 
toimii tilana, jossa työntekijä voi valmistautua kotikäynnille, jättää taakseen 
julkisen tilan ja siirtyä asiakkaan kodin yksityiseen tilaan (ks. esim. Goffman 
1959; Saarikangas 2006). 

Kari on työntekijää huoneistonsa ovella vastassa, toivottaa hänet toisen 
kerran tervetulleeksi ja pyytää työntekijän sisään kotiinsa. Työntekijä asemoi 
itsensä vieraan rooliin astuessaan sisään. Vieraan rooli tulee näkyväksi muun 
muassa siitä, miten työntekijä astuu Karin kotiin sisään. Hän riisuu ulko- 
vaatteensa ja siten kunnioittaa yksityistä tilaa (ks. Tedre 1999; Österland ym. 
2008). Ulkovaatteiden riisuminen tekee myös näkyväksi sen, että työntekijä ei 
ole vain pistäytymässä, vaan on jäämässä pidemmäksi ajaksi. Eteinen toimii 
siirtymätilana: työntekijä valmistautuu astumaan päänäyttämölle, jossa var- 
sinainen kotikäynti alkaa. Olohuoneessa Kari ottaa työntekijän vastaan odo- 
tettuna vieraana; työntekijälle on kahvi valmiiksi keitettynä, pöytä on katettu 
ja pöydälle on asetettu keksiä ja pullaa, kuten seuraava ote tekee näkyväksi: 


1. TYÖNTEKIJÄ: Joo, Karilla on täällä kaikki niin jämptisti. 
2. KARI: Otatko sä maitoo? 
3. TYÖNTEKIJÄ: Kiitos, mä en ota maitoo. 


(poistettu tekstiä)) 


TYÖNTEKIJÄ: Jämptisti Karilla täällä on hommat. 

5. KARI:Justaukasin niin, jos ei kelpaa kenellekään. 
TYÖNTEKIJÄ: No, niin se ((maito)) kannattaa, muuten se läm- 
penee siinä. Aattelin että ihana tulla kattomaan, kun Kari näkee 
jo paremmin. 

KARI: No, ei nyt vielä oikein hyvin. 

TYÖNTEKIJÄ: Mutta paremmin. 

KARI: On ne paineet pudonneet, 16 ja 21, kun ne oli 40 molem- 
mat. 


Työntekijä asettuu kahvipöytään asiakkaan kutsumana ja aloittaa keskus- 
telun toteamalla, että ”Karilla on täällä kaikki niin jämptisti” (vuoro 1). Työn- 
tekijä puhuttelee otteessa Karia nimeltä yksikön kolmannessa persoonassa 
(vuoro 1). Kyse on teitittelyn keinoin tuotetusta kunnioittavasta puhutteluta- 
vasta, jolla voidaan vuorovaikutuksessa osoittaa joko läheisyyttä tai etäisyyt- 
tä (Yli-Vakkuri 1986; Mäntynen ym. 2018). Isännän roolissa Kari tarjoilee 
vieraalleen kahvia ja maitoa. Työntekijä vieraan roolissa kiittää häntä, mutta 
samalla ohjaa ja neuvoo laittamaan maidon jääkaappiin (vuorot 2-6). Antaes- 
saan neuvon isännälle työntekijä rikkoo kulttuurista koodia, jonka mukaan 
vieraan tehtävä ei ole ohjeistaa ja neuvoa isäntää (Tedre 1999; Derrida 2000). 

Työntekijä ilmaisee suoraan työntekijän roolinsa kertomalla, miksi on tul- 
lut tapaamaan Karia. Hän kysyy epäsuorasti tältä hänen voinnistaan (vuoro 
6). Kari vastaa, että hänen vointinsa ei ole korjaantunut ihan entiselleen. Tä- 
hän työntekijä toteaa, että ”paremmin” (vuorot 7-8). Kari antaa työntekijälle 
selonteon voinnistaan ja kertoo silmänpaineiden laskeneen. Kahvitellessaan 
asiakkaan kanssa työntekijä hoitaa samalla institutionaalista huolenpito-, ar- 
viointi- ja kontrollitehtäväänsä ja tekee huomioita asiakkaan hyvinvoinnista, 
toimintakyvystä ja kodinhoidosta. Hän tarkkailee, miten asiakas on pärjän- 
nyt arjessa ja huolehtinut kodistaan (vuorot 1-4). Siten työntekijän rooli koti- 
käynnin aikana ei ole muuttumaton, vaan vaihtuu vieraan roolista arvioinnin 
ja kontrollin tehtävää suorittavan työntekijän rooliin (ks. Juhila 2016). 


1. TYÖNTEKIJÄ: Nythän tulee se, hetkinen mikäs se nyt onkaan, 
kuule nytten, onko se marraskuussa vai joulukuussa semmonen 
Musta perjantai? Sanotaanko sitä Mustaksi perjantaiksi? Vai 
millä nimellä se nyt onkaan? Juu, niin silloin kaupoissa on tosi 
hyviä tarjouksia. Mutta oliko se viime vuosi vai edellinen vuosi, 
kun oli niitä? 

2. KARI: Pimeen kaupan ilta? 

3. TYÖNTEKIJÄ: Ei, se ei oo pimeen kaupan ilta, vaan se on sem- 
monen, oliko se Musta perjantai? Elikä saattaa olla, että monen 
sadan euron puhelimia, jossakin kaupassa saattaa olla muuta- 
malla eurolla, vaikka. Niin sehän oli sillon yksi kertakin, niin 
eiköhän ne ((ostajat)) menneet edellisiltana kaikkien vermeitten 
kanssa sinne jonottamaan niitä puhelimia. Et minkälaista, tänä 
vuonna sitten on? Mutta jotakin tämmösiä, sitten on. Ne ovat, 
niin massiivisia, ne tarjoukset, et kannattaa vaikka mennä to- 
siaankin, vaikka eväitten tai näitten shaalien kanssa sinne odot- 
taan. 

. KARI: Mina en jaksa jonotella. 

5. TYÖNTEKIJÄ: No, ei jaksa niin. Ja tuliko siitä vielä jotakin 
sanomista, että oliko siinä tehty jotakin kyynärpäätaktiikkaa. 
Tietysti, kun ovi aukee niin, siinähän sitten, jos et oo nopee, niin 
jokuhan kurvaa sun eelle. Et siinä täytyy olla vikkelät kintut, 
ja mennä lujaa, että jos mielii saada sen, mitä oli menossa ha- 
kemaan. Niin semmonen on tulossa. Mä en sitä muistanukaan, 
vaan joku tuossa sano mulle, kun yhdelle kaverille on imurin 
osto. Minä nyt en varmasti lähe jonotteleen mittään imuria kel- 
lekään eurolla. Aikaa pitäsi olla. Joo, et semmonen. Mut täm- 
mösiä. Mut minä varmaan teen vielä yhden kotikäynnin tänään. 

. KARI: Hyvä. 
7. TYÖNTEKIJÄ: Mulla on vielä semmonen homma tässä. 


Kotikäyntikeskustelussa on aiemmin esiin nousut Karin tarve ostaa uusi 
puhelin. Ennen lähtöään työntekijä ottaa puhelimen oston ja alennusmyyn- 
nin uudelleen puheeksi. Hän ehdottaa, että Kari kävisi ostamassa tarvitse- 
mansa puhelimen, mutta tämä torjuu ehdotuksen (vuorot 3-4). Työntekijä 
asemoi itsensä neuvovan työntekijän rooliin ja ohjaa asiakasta, kuinka hänen 
tulee käyttäytyä ostoksilla ollessaan. 

Kotikäynnin päättymisen merkiksi työntekijä nousee seisomaan ja laittaa 
muistiinpanovälineet kassiinsa. Näin hän tekee näkyväksi aikeensa lähteä. 
Samalla hän vaihtaa puheenaihetta ja antaa selonteon: ”Mut minä varmaan 
teen vielä yhden kotikäynnin tänään.” Kari reagoi työntekijän ilmoitukseen: 

”Hyvä” (vuorot 5-6). Samalla työntekijä tuo esiin institutionaalisen tehtävän- 
sä ja velvollisuutensa, mikä osaltaan tekee näkyväksi, että hän ei ole yksin- 
omaan vieraan ominaisuudessa Karin luona. 

Karin reagoinnin työntekijän lähtöön voi tulkita siten, että Kari on tyyty- 
väinen kotikäynnin päättymiseen. Toisaalta hänen toteamuksensa voi tulkita 
myös yleisenä kommenttina työntekijän selontekoon (vuorot 5-6). Työntekijä 
kävelee olohuoneesta eteiseen, ja Kari kävelee hänen perässään kuin saattaak- 
seen hänet ulos. Eteinen toimii siirtymätilana, jossa työntekijä valmistautuu 
päättämään kotikäynnin. Ennen kuin hän alkaa pukea päälleen, hän vilkaisee 
asiakkaan kylpyhuoneen ovesta aivan kuin arvioidakseen sen siisteyden. Kari 
tulkitsee kylpyhuoneen oven avauksen siten, että työntekijä haluaa nähdä pei- 
lin, jonka hän on tehnyt helpottaakseen silmän hoitoa. Kari kutsuu työnte- 
kijän kylpyhuoneeseen ja näyttää peilin. Työntekijä antaa Karille positiivista 
palautetta taidoista, siirtyy kylpyhuoneesta eteiseen ja tekee siten näkyväksi 
kotikäynnin päättymisen. Työntekijä pukee ulkovaatteet päällensä. Pääs- 
tyään kynnykselle hän avaa oven, ja he hyvästelevät toisensa. Kari sulkee oven 
työntekijän lähdettyä. 

Huolenpidon kehyksessä tehtyä kotikäyntiä kuvaa työntekijän asemoitu- 
minen sekä vieraan että työntekijän rooleihin. Hän aloittaa kotikäynnin vie- 
raan roolissa, mutta päättää sen työntekijän roolissa. Asiakas sen sijaan ase- 
moituu yhtäältä isännäksi, toisaalta asiakkaaksi, jolla on haasteita terveytensä 
kanssa. Työntekijän toimintaa kehyksessä ohjaa institutionaalisen tehtävän 
orientaatio: kotikäynnin aloituksen ja päättämisen aikana hän huolenpidon 
nimissä ohjaa ja neuvoo asiakasta sekä arvioi ja kontrolloi tämän toimintaa 
ja toimintakykyä. Hän menee tämän luo kotikäynnille yhteisesti sovittuun 
aikaan. Näin asiakas osaa etukäteen valmistautua tuloon. Työntekijä on asi- 
akkaalle odotettu vieras (ks. esim. Kainlauri 1998). 


Kriisityön kehys 


Työntekijät 1 ja 2 ovat menossa kotikäynnille Maurin luo, mitä hän ei tiedä 
ennakolta. Mauri on noin 65-vuotias mies, jolla on ongelmia liikkumisessa. 
Hän asuu asumispalvelun yhteydessä tuetun asumisen yhteisössä, jossa päih- 
teiden käyttö ei ole sallittua. Maurilla on pitkä asiakkuussuhde yhteisöön. 

Hän on käyttäytynyt poikkeavasti, mikä on kiinnittänyt työntekijöiden huo- 
mion. Työntekijöiden velvollisuutena on tarkastaa asiakkaan tilanne ja katsoa 
esimerkiksi sitä, onko asiakas käyttänyt päihteitä. Työntekijät lähtevät koti- 
käynnille asumispalveluiden toimintakeskuksesta. Toimintakeskus voidaan 
nähdä takahuoneeksi (Goffman 1959), jossa työntekijät pohtivat Maurin ti- 
lannetta, tekevät päätöksen kotikäynnille lähdöstä ja valmistautuvat siihen. 
Kävellessään Maurin luo he orientoituvat kriisityön kehyksessä tehtyyn ko- 
tikäyntiin ja asemoituvat institutionaalisiin rooleihinsa. Kotikäyntiä ohjaa 
epävarmuus: työntekijät eivät tiedä, mikä heitä odottaa asiakkaan kodin oven 
takana. Maurin asunnon ovelle päästyään työntekijät pysähtyvät ja soittavat 
ovikelloa. Työntekijä 2 on alkometri kädessään. Kun Mauri antaa luvan huu- 
taen sisältä ja kutsuu työntekijät kotiinsa, he avaavat oven (ovi ei ole lukos- 
sa). Aineistoesimerkki alkaa siitä, kun työntekijät 1 ja 2 astuvat ovesta sisään. 
(Vrt. Öresland 2008.) 

TYÖNTEKIJÄ 1: Moi Mauri. 

TYÖNTEKIJÄ 2: Moi, meitä tulisi täältä muutama. 

MAURI: ((epäselvää puhetta)) voi tulla ((naurua)). 

TYÖNTEKIJÄ 2: Mites sulla on päivä sujunut? 

MAURI: Miten niin? 

TYÖNTEKIJÄ 1: No, mites se on menny? 

MAURI: Mä en tiedä. 

TYÖNTEKIJÄ 1: Et tiedä vielä. 

MAURI: Ikimuistonen. Mitenkö on päivä sujunut? 

TYÖNTEKIJÄ 2: No, mitenkä on sujunut? 

MAURI: Ihan päin helvettiä. 

TYÖNTEKIJÄ 2: Ai jaa. 


rN ON ST ee tS 


— — = 
N E S 


Työntekijä 1 ja työntekijä 2 tervehtivät Mauria astuessaan ovesta sisään 
eteiseen. Samalla he ilmoittavat, montako heitä on tulossa. Vaikka he menevät 
Maurin luo kriisityön kehyksessä, he odottavat, että Mauri antaa heille luvan 
astua omaan yksityiseen tilaansa. Työntekijät puhuttelevat Mauria nimeltä 
ja sinuttelevat häntä, mikä tekee näkyväksi, että asiakas on heille entuudes- 
taan tuttu (vuorot 1-3). Eteinen toimii kotikäynnin aloituksen siirtymätilana. 

Työntekijät eivät riisu kenkiään eteiseen vaan kävelevät kengät jalassa olohuo- 
neeseen ja rikkovat näin suomalaista kulttuurista koodia: vieraan on tapana 
jättää kengät eteiseen (Tedre 1999). Tämän voi tulkita myös niin, että kriisi- 
työn kehyksessä kotikäynnille menevät työntekijät eivät riisu kenkiään, kos- 
ka he eivät tiedä mitä odottaa kotikäynnille mentäessä. Kenkien riisumatta 
jättämisen voidaan ajatella olevan turvallisuuskysymys niin asiakkaan kuin 
työntekijänkin näkökulmasta. 

Olohuone toimii kotikäynnin aloituksen päänäyttämönä. Olohuoneessa 
Mauri istuu tietokoneen ääressä. Työntekijä 1 istahtaa lepotuolille Maurin vie- 
reen ja työntekijä 2 sohvalle. Työntekijä 2 aloittaa kotikäynnin tiedustelemalla 
Maurin päivän sujumista. Mauri ihmettelee työntekijän esittämän kysymyk- 
sen sisältöä ja kyseenalaistaa sen (vuorot 4-5). Työntekijä 1 toistaa työntekijä 
2 esittämän kysymyksen tehden näkyväksi, että kotikäynnin aihe on tärkeä 
ja merkityksellinen työntekijöille (vuoro 6). Maurin on hämillään kysymyk- 
sestä (vuoro 7) ja esittää tarkentavan jatkokysymyksen (vuoro 9). Työntekijä 
2 toistaa uudelleen kysymyksen (vuoro 10) tehden näkyväksi, että hän on ko- 
tikäynnillä institutionaalisen kriisityön kehyksen ohjaamana ja haluaa saada 
vastauksen. Mauri vastaa lopulta ja kertoo päivän menneen huonosti (vuoro 
11). Esittämiensä kysymysten kautta työntekijät arvioivat asiakkaan kuntoa ja 
tilannetta, kuten alla oleva aineistoesimerkki tekee näkyväksi: 


MAURI: Mä alan laulaa ja kovaa. 
. TYÖNTEKIJÄ 2: No laula, kyllä täällä laulaa saa. 
3. MAURI: Siellä tuli ((laulua)) Jaaha. ((laulua), ei! Aina kun mä 
oon, toi taas tuodaan, taas. ((naurua)) 
. TYÖNTEKIJÄ 1: Sitten sä oot liian (päällekkäistä puhetta). 
5. TYÖNTEKIJÄ 2: Täällä on kaikenlaista! 
TYÖNTEKIJÄ 1: Kun sä oot liian ilonen, niin sitten tullaan aina 
laittaan pilli suuhun. Tosi reilua. 
TYÖNTEKIJÄ 2: Joo. 
. MAURI: Ei ikina. 
9. TYÖNTEKIJÄ 1: Jatketaan? 
10. TYÖNTEKIJÄ 2: Joo, jatketaan. 

Kotikäynnin päättäminen tuottaa ristiriitaista viestiä: Mauri alkaa laulaa, 
jolloin työntekijä 1 tarjoaa alkometriä asiakkaalle (vuoro 6). Mauri ei kyseen- 
alaista alkometriä ja sen tarvetta, vaan puhaltaa laitteeseen. Tämän voi tulki- 
ta siten, että alkometriin puhaltamisen käytäntö on asiakkaalle tuttua, eikä 
vaadi ohjeita tai perusteluja. Maurin puhallettua työntekijä 1 näyttää työnte- 
kijä 2:lle ja asiakkaalle alkometrin lukeman. Huoli asiakkaan hyvinvoinnista 
vähenee, koska asiakas ei ole päihtynyt. Työntekijä 2 antaa asiakkaalle luvan 
laulaa. Samalla työntekijä 1 antaa asiakkaalle selonteon siitä, miksi työntekijät 
tulevat kotikäynnille ja puhalluttavat: jos heille herää huoli asiakkaan poik- 
keavasta käytöksestä, silloin hänen kuntonsa tarkistetaan puhalluttamalla al- 
kometriin (vuoro 6). Kun institutionaalinen arviointi ja kontrolli on hoidettu, 
työntekijä 1 nousee seisomaan ja sanoo työntekijä 2:lle: ”Jatketaan?”, johon 
työntekijä 2 vastaa: ”Joo, jatketaan.” (vuorot 9-10) Näin työntekijät tekevät 
näkyväksi Maurille, että kotikäynti on päättymässä. He kävelevät ulko-ovel- 
le. Mauri seuraa heitä kuin saattaakseen heidät ovesta ulos, mutta jatkaakin 
matkaa ulos ja sulkee kotinsa ulko-oven perässään. Kotikäynti päättyy yhtä 
nopeasti kuin on alkanut. 

Kriisityön kehyksessä tehtyä kotikäynnin aloitusta ja lopetusta kuvaa 
työntekijän asettuminen kriisityötyöntekijän rooliin. Kotikäynnin alussa 
työntekijät asemoituvat kriisityön kehykseen ja orientoituvat arvioinnin ja 
kontrolloinnin tehtävään. Työntekijöille on herännyt työn arjessa huoli asi- 
akkaan hyvinvoinnista, ja heidän on tarkistettava hänen tilanteensa ja arvioi- 
tava hänen kykyään hoitaa itseään. Taustalla on oletus asiakkaan päihteiden 
käytöstä. Asiakas asemoituu kriisityön kohteeksi. Kriisin kehyksessä tehdylle 
kotikäynnille työntekijät eivät mene yksin, eikä tulosta ilmoiteta ennakkoon 
asiakkaalle. 


Johtopäätökset 


Asumispalvelun asumisyhteisöissä tehtyjä kotikäyntien aloituksia ja lopetuk- 
sia tarkastelemalla tiivistyi kolme kehystä 1) hoivan, 2) huolenpidon ja 3) krii- 
sityön kehykset. Näistä jokaiseen liittyvät kyseiseen kehykseen omanlainen 
toimintaorientaatio sekä asiakkaan ja työntekijän roolit. Kotikäyntien aloi- 

tuksissa ja päättämisissä työntekijöiden roolit vaihtelivat hoivatyöntekijän 
rooleista institutionaalisen vieraan ja kriisityöntekijän rooleihin. Paikanta- 
mani kehykset eivät ole jähmettyneitä eivätkä irrallisia, vaan ne kietoutuvat 
toisiinsa ja ovat osittain päällekkäisiä (ks. Peräkylä 1990; Günther 2012). Näin 
ollen kotikäynnillä kehys voi muuttua: työntekijä voi mennä asiakkaan luokse 
esimerkiksi hoivan kehyksessä, mutta lähteä pois kriisityön kehyksessä. Ke- 
hykseen vaikuttavat kotikäyntitilanne ja kotikäynnin aikana tehdyt arviot 
asiakkaan avun ja tuen tarpeesta. 

Hoivan kehyksessä tehdyssä kotikäynnissä työntekijä asemoi itsensä 
hoivatyöntekijän rooliin ja asiakkaan sairaaksi, apua ja tukea tarvitsevaksi. 
Työntekijän toimintaa orientoi huoli asiakkaan tilanteesta. Kotikäyntiä kuvaa 
se, että alussa työntekijä asettuu vieraan (ks. Öresland ym. 2008) ja työnte- 
kijän rooleihin sekä lopussa työntekijän rooliin. Asiakas sen sijaan asemoi- 
tuu sekä isännän että asiakkaan rooleihin. Työntekijän toimintaa orientoi 
asiakkaan hyvinvoinnista huolehtiminen ja institutionaalisen vieraan rooli. 
Hän tulee kotikäynnille yhteisesti sovitusti ja on asiakkaalle odotettu vieras. 
Kriisityön kehyksessä tehtyä kotikäyntiä kuvaa puolestaan työntekijän aset- 
tuminen työntekijän rooliin. Asiakas on apua ja tukea tarvitseva kriisityön 
kohde. Työntekijät lähtevät kotikäynnille vakavan huolen ohjaamana: heillä 
on huoli asiakkaan päihteiden käytöstä ja kyvystä huolehtia itsestään. Kriisi- 
työn kehyksessä tehdylle kotikäynnille työntekijät eivät mene yksin, eikä siitä 
ilmoiteta ennakkoon asiakkaalle. 

Asumispalvelun työntekijöiden kotikäynnit asettuvat jännitteiseen yksi- 
tyisen ja julkisen suhteeseen (ks. luku 3). Kotikäynnit ja niille meneminen on 
haastavaa sekä työntekijälle että asiakkaalle, vaikka asumispalveluissa asuvil- 
le kotikäynnit ja sitä kautta työntekijöiden vierailut ovat itsestään selviä ins- 
tituutionaalisia toimintatapoja, jotka on sisällytetty asumisen palveluun (ks. 
Granfelt 2016). Oven avaaminen ja kynnyksen ylittäminen merkitsee työnte- 
kijälle asiakkaan kodin yksityisyyteen ja vieraaseen tilaan astumista. Myös- 
kään asiakas ei aina tiedä, kuka työntekijä on kotikäynnille tulossa ja minkä 
kehyksen ohjaamana. Usein asiakkaan kodin olohuone toimii kotikäyntien 
aloituksen päänäyttämönä, kun taas kodin eteinen ja rappukäytävä ovat 
siirtymätiloja, joissa julkinen ja yksityinen kohtaavat (ks. Kainlauri 1998). 
Eteisessä asiakkaalla on hallintavalta omasta tilastaan. Siellä hän voi päättää, 

kenelle hän avaa ulko-ovensa, kenet hän päästää sisälle ja mihin kodin tiloi- 
hin (ks. Twigg 1999; Angus ym. 2005). Siten ovi (ja asiakas) säätelee julkisen 
ja yksityisen rajaa. Eteisessä työntekijä riisuu ulkovaatteensa ja valmistautuu 
menemään sisään yksityiseen tilaan aloittamaan kotikäynnin. Kotikäynnit 
myös päättyvät eteiseen: työntekijä valmistautuu pois lähtemiseen pukemalla 
vaatteet ylle ja asiakas työntekijän lähtöön saattamalla hänet ovelle. Voidaan 
sanoa, että kodin tilat heijastuvat kotikäynteihin mahdollistamalla tilallisesti 
niiden toteutumisen. Jos asiakas ei päästä työntekijää ovesta sisään tai eteises- 
tä sisälle kotiinsa, jää kotikäynti toteutumatta. 

Kirsi Nousiaisen (2016) mukaan ovella on symbolinen ja henkinen status. 
Kun asiakas lukitsee oven, hän voi saada itselleen yksityistä tilaa ja rauhaa. 
Kun hän jättää oven auki eteiseen, kutsuu hän samalla vieraat sisään kotiin- 
sa. Kirsi Saarikankaan (2006) mukaan yleensä ovi avataan tutuille ja vieraat 
ihmiset jätetään ulos. Ovi ei kuitenkaan aina pysty turvaamaan yksityisyyttä 
(Nousiainen 2016). Asumispalvelun työntekijät eivät menneet ovesta sisään 
ilman, että asiakas antoi luvan ja kutsui heidät sisään - ovea kunnioitettiin 
(vrt. Nousiainen 2016). 

Kotikäynnillä työntekijä voi rikkoa kodin yksityisen rajaa, kun hän kont- 
rolloi asiakkaan yksityiselämää esimerkiksi antamalla neuvoja tai olemalla 
tämän kodissa riisumatta kenkiään (ks. myös Haahtela & Juhila 2016). Riik- 
ka Haahtela ja Kirsi Juhila (2016) tulkitsevat, että usein työntekijät toimivat 
kotikäynneillä omaisvierailun kehyksessä, jolloin he eivät riko niin vahvasti 
kodin yksityisyyden normia. Paikantamastani huolenpidon kehyksestä voi 
nähdä yhtenäisiä piirteitä omaisvierailun kehyksen kanssa: työntekijä ase- 
moi molemmissa itsensä jollakin asteella vierailijaksi, joka huolehtii tutuksi 
tulleen asiakkaan (pitkät asiakassuhteet) hyvinvoinnista. Asiakas tulkitsee 
työntekijän puolestaan vierailijaksi, joka kantaa huolta sekä tukee ja auttaa. 
Huolenpidon kehyksessä työntekijä kunnioittaa kulttuurista sääntöä, pyytää 
lupaa astua sisään ja tehdä toisen kotona asioita. 

Tutkimuksessa nousi esiin kielenkäytön ja merkityksellistämisen tavat. 
Usein kotikäynnillä työntekijät keskustelevat asiakkaiden kanssa samalla ta- 
voin kuin tutun kanssa, sinuttelevat, vaihtavat kuulumisia ja jakavat arkeaan 
sekä sen kokemuksia (ks. Tedre 1995). Asiakkaan ja työntekijän välistä kes- 
kustelua ja kielenkäyttöä ohjaavat myös kehys ja siihen liittyvä toimintaorien- 

taatio. Esimerkiksi jos työntekijä menee asiakkaan kotiin hoivan kehyksessä 
ja huoliorientaation ohjaamana, heidän keskustelunsa keskittyy huolen ym- 
pärille. Aineistoesimerkeissä keskustelua käytiin kotikäyntityön aloituksen 
ja päättämisen konteksteissa. Tilanteet ohjasivat ja rajasivat vuorovaikutus- 
ta sekä keskustelujen sisältöjä: niissä orientoiduttiin kohtaamiseen, asioiden 
esiin nostamiseen ja kohtaamisen päättämiseen. Anne Kainlauri (1998) mu- 
kaan kotikäyntikohtaamisessa on läsnä kunnioitus tai valta. Tämä tulee nä- 
kyväksi myös esittämissäni aineistoesimerkeissä. Vaikka työntekijä toimisi 
kotikäynnillä vieraan roolissa, hän on samanaikaisesti tietoinen omasta am- 
matillisesta asemastaan suhteessa asiakkaaseen (Öresland ym. 2008). Hänellä 
on valtaa kontrolloida ja arvioida asiakkaan toimintaa ja toimintakykyä, oh- 
jata ja neuvoa tätä sekä valtaa ohjata ja myös muuttaa kotikäynnin fokusta. 
Asiakkaalla on osaltaan valtaa päättää, toteutuuko kotikäynti ja millainen 
siitä tulee. 

Haittojen vahentaminen ja 
Asunto ensin -malli huumeita 
kayttavien asumisen tuessa 


Johanna Ranta & Riikka Perälä 


Johdanto 


Tässä luvussa tarkastelemme Asunto ensin -mallin mukaista asumisen tu- 
kea, jota työntekijät toteuttavat huumeista riippuvaisten ihmisten kodeissa. 
Tutkimusaineistomme on kerätty nauhoittamalla ja havainnoimalla tukityön 
lomassa tapahtuvia asiakkaiden ja työntekijöiden kohtaamisia, joissa käsitel- 
lään asumisessa ja muussa elämäntilanteessa ilmeneviä tuen tarpeita. Yksi 
käsiteltävä aihealue on huumeiden käyttö, johon liittyvät tekijät selittävät asu- 
misen tuen tarvetta suurella osalla asiakkaista. Fokuksessamme olevan hy- 
vinvointityön pyrkimys on vähentää huumeiden käyttöön liittyviä haittoja ja 
riskejä ja sen myötä ehkäistä huumeita käyttävien ihmisten asunnottomuutta. 
Tarkastelemme analyysissamme Asunto ensin -mallin kontekstissa sovellet- 

tua haittoja vähentävää lähestymistapaa ja erityisesti sitä, miten se todentuu 
asiakkaiden ja työntekijöiden kohtaamisissa asumisen tuen kotikäynneillä. 
Tutkimme, millaisista huumeita käyttävien asiakkaiden arjessa ilmenevistä 
haitoista asumisen tuen kotikäynneillä keskustellaan ja miten näitä haittoja 
pyritään kotikäyntien kohtaamisissa vähentämään. 

Huumeista riippuvaisten ihmisten asunnottomuus on kansallisesti ja 
kansainvälisesti yleistä ja usein pitkäaikaista. Suomessa huumeita käyttä- 
vistä päihdepalveluiden asiakkaista noin kymmenesosa elää asunnottomana 
(Päihdehuollon huumeasiakkaat 2020), mutta palveluiden ulkopuolella ole- 
vien asunnottomien määrä on oletettavasti suurempi. Vuoden 2021 tilastojen 
mukaan asunnottomien kokonaismäärä on jatkanut aiempien vuosien tavoin 
laskuaan (Asunnottomat 2021). Merkittävänä syynä asunnottomuuden vähe- 
nemiseen on pidetty kotikäänteen vaihetta, jonka myötä Asunto ensin -mal- 
liin perustuva politiikka otettiin käyttöön vuonna 2007 (Pleace ym. 2015; ks. 
luku 2). 

Asunto ensin -mallin keskeisenä tavoitteena on ehkäistä asunnottomuut- 
ta. Siinä korostetaan asuntoa ja asumista perusoikeutena, johon ei tule liittää 
päihteettömyyden kaltaisia ehtoja (Tsemberis 2010). Huumeista riippuvaisia 
voivatkin altistaa asunnottomuudelle monenlaiset tekijät, kuten tukiasumi- 
selle asetetut vaatimukset, joihin heillä ei usein ole edellytyksiä sitoutua (Pad- 
gett ym. 2011). Huumeriippuvuus ja siihen kietoutuvat sosiaaliset ja tervey- 
delliset tuen tarpeet tuottavat myös itsessään riskejä asunnottomuudelle, sillä 
ne heikentävät toimintakykyä ja vaikeuttavat asuinpaikkaan kiinnittymistä 
(Ranta & Juhila 2020). Esimerkiksi traumaattiset elämänkokemukset aiheut- 
tavat monenlaista haavoittuvuutta: ne heikentävät omanarvontuntoa sekä 
kykyä kontrolloida omaa toimintaa ja pärjätä arjessa itsenäisesti (McLeod & 
Sherwin 2000). Lisäksi kodin yksityisyyden suojeleminen huumeiden käyt- 
töön liittyviltä sosiaalisilta kontakteilta voi olla vaikeaa ja tehdä arjesta kaoot- 
tista (Perälä 2011, 89-107). 

Asunto ensin -malli perustuu haittoja vähentävään lähestymistapaan, joka 
ottaa huomioon huumeista riippuvaisten ihmisten tarpeet (Tsemberis 2010; 
Kettunen 2013; Pleace ym. 2015; Andvig ym. 2018). Haittojen vähentämi- 
sellä viitataan yleisesti tavoitteeseen vähentää huumeiden käyttöön liittyviä 
sosiaali- ja terveyshaittoja yksilölle ja yhteiskunnalle. Niitä onkin onnistuttu 

vähentämään laajasti ja menestyksekkäästi esimerkiksi huumeiden pistosvä- 
lineiden vaihtoa toteuttavissa terveysneuvontapisteissä, joista ensimmäinen 
perustettiin Suomeen vuonna 1997. (Ks. esim. Tammi 2007; Perälä 2012.) Lä- 
hestymistapa on sittemmin omaksuttu myös osaksi asumisen tukea, joka on 
kohdennettu päihteitä käyttäville ihmisille. Sen soveltamisesta Asunto ensin 
-mallin yhteydessä on kuitenkin saatavilla varsin vähän tietoa, sillä haittojen 
vähentämisen käsite mainitaan tässä kontekstissa yleensä vain lyhyesti sen 
merkityksiä tai käytäntöjä liioin erittelemättä. Pyrimmekin tutkimuksessam- 
me paikkaamaan tätä puutetta ensinnäkin tunnistamalla kotikäyntien koh- 
taamisista huumeista riippuvaisten asiakkaiden arjessa kohdattuja haittoja 
sekä toiseksi jäsentämällä haittoja vähentävää lähestymistapaa noudattavan 
asumisen tuen sisältöjä ja toimintatapoja. Tavoitteenamme on tuoda esiin 
huumeista riippuvaisten ihmisten asumista turvaavia ja elämäntilanteiden 
haavoittavuutta vähentäviä hyvinvointityön käytäntöjä. 

Aloitamme luvun tarkastelemalla asumisen tuen taustalla vaikuttavaa 
Asunto ensin -mallia ja haittoja vähentävää lähestymistapaa, jolla on alun pe- 
rin huumepoliittiset lähtökohdat. Fokuksessa on erityisesti se, millaisia mää- 
ritelmiä haittoja vähentävä lähestymistapa on toistaiseksi Asunto ensin -mal- 
lin yhteydessä saanut. Sen jälkeen kuvaamme tarkemmin asumisen ja arjen 
tuen hankkeen arkista toimintaa, siellä tuotettua kotikäynneistä koostuvaa 
aineistoa sekä sen tuottamisen ja analysoinnin lähtökohtia. Tämän jälkeen 
vastaamme tutkimuskysymyksiimme tarkastelemalla yksityiskohtaisemmin 
asumisen tuen kotikäyntien vuorovaikutusta. Lopuksi teemme yhteenvedon 
tutkimuksemme tuloksista ja käymme läpi johtopäätöksiä. Tuomme esille, 
millaisia mahdollisuuksia ja jännitteitä Asunto ensin -malliin kytketty hait- 
toja vähentävä lähestymistapa luo asumisen tukeen, joka on kohdennettu 
huumeita käyttäville ihmisille. 


Asunto ensin -malli ja haittojen vähentäminen: 
periaatteita, politiikkaa ja käytäntöjä 


Asunto ensin -malli ja haittoja vähentävä lähestymistapa ovat molemmat 
olleet 2000-luvulla suomalaisen asunnottomuus- ja päihdetyön keskeisiä 

lähtökohtia, joilla on itsenäiset poliittiset juurensa. Asunto ensin -mallin 
omaksuminen asunnottomuustyön perustaksi pohjautuu asuntopoliittisiin 
keskusteluihin, kun taas haittoja vähentävä lähestymistapa on otettu käyt- 
töön alun perin päihdepalveluissa huumepoliittisten linjausten seurauksena. 
Asunto ensin -mallilla ja haittoja vähentävällä lähestymistavalla on kuitenkin 
lukuisia eettisiä, poliittisia ja käytännöllisiä yhtymäkohtia: onkin osoittautu- 
nut luontevaksi ratkaisuksi, että haittoja vähentävä lähestymistapa on omak- 
suttu osaksi Asunto ensin -mallin ja sen yhteydessä toteutetun asumissosiaa- 
lisen työn käytäntöjä (Granfelt 2014). 

Asunto ensin -mallin ja haittoja vähentävän lähestymistavan jaettuna läh- 
tökohtana on vähentää (päihteiden käytöstä koituvia) haittoja ilman ennalta 
määriteltyjä toipumis- ja raittiustavoitteita siten, että ihmisen yksilöllinen 
elämäntilanne otetaan huomioon. Molempien pyrkimyksenä on parantaa 
haavoittavissa elämäntilanteissa olevien ihmisten elämänlaatua ja yhteiskun- 
nallista asemaa noudattamalla kansainvälisiin ihmisoikeussopimuksiin ja 
Suomen perustuslakiin (731/1999, 19$) nojaavia sosiaalisen tasa-arvoisuuden 
periaatteita (esim. Tammi 2007; Voutilainen 2018). Niin Asunto ensin -mal- 
lia kuin haittoja vähentävää lähestymistapaa noudattavissa palveluissa tuki 
perustuu asiakkaan omiin valintoihin, itsemääräämisoikeuteen ja vapaa- 
ehtoisuuteen. Palveluissa ei edellytetä päihteettömyyttä, mutta asiakkaiden 
päihteettömyys ei ole myöskään poissuljettu vaihtoehto. Periaatteena on, ettei 
päihteiden käyttöön ja käytettyihin päihteisiin oteta moraalista kantaa, ei- 
vätkä ne sulje ketään pois avun piiristä. (Ks. esim. Rhodes & Hedrich 2010; 
Perälä 2012; Pleace ym. 2015, 17.) 

Asunto ensin -mallin mukainen asumisen tuki kohdennetaan yleensä 
päihteistä riippuvaisille ihmisille, joilla on väkivalta- tai vankilataustaa, mie- 
len sairauksia tai neurologisia ongelmia (esim. Tsemberis ym. 2004; Padgett 
ym. 2011; Granfelt 2014). Heidän asunnottomuutensa uusiutumisen riski on 
usein suuri. Suomessa mallin käyttöön on kannustettu valtakunnallisilla po- 
liittisilla ohjelmilla vuodesta 2007 lähtien, kun asiantuntijoiden laatima Nimi 
ovessa -raportti (2007) julkaistiin (ks. tarkemmin ohjelmista luku 2). Poliittis- 
ten ohjelmien myötä Asunto ensin -mallin mukaista tukea on tarjottu esimer- 
kiksi kehittämällä asumisneuvontaa sekä asiakkaiden pysyvään asumiseen ja 
omiin vuokrasopimuksiin perustuvia tukiasumisyksiköitä (Kettunen 2013). 

Näiden lisäksi tukea tarjotaan kotikäyntityönä eri puolilla kuntaa hajautetus- 
ti asuvien ihmisten omiin koteihin, mikä on mallin keskeisin toimintatapa 
myös kansainvälisesti (Tsemberis 2010). Suvi Raitakari ja Kirsi Juhila (2014, 
185) ovat tiivistäneet alkuperäisen, yhdysvaltalaisen Asunto ensin -mallin 
(ks. Tsemberis 2010) taustalla olevat periaatteet, jotka ohjaavat malliin perus- 
tuvaa kotikäyntityötä myös Suomessa: 


asuminen on ihmisen perusoikeus, 
asiakkaita kohdataan arvostavasti ja myötätuntoisesti, 

3. asiakkaan kanssa sitoudutaan työskentelemään niin kauan kun 
hän tukea tarvitsee, 
hajautettu asuminen on ensisijainen vaihtoehto, 

5. tuki ja asuminen ovat erotettu toisistaan, 
asiakkaalla on valinnanvapaus ja itsemääräämisoikeus, toiminta 
on 

7. toipumista edistävää ja 

8. haittoja vähentävää. 


Tutkimuksemme kysymyksenasettelun kannalta on merkittävää, että 
Asunto ensin -malli mahdollistaa haittoja vähentävän lähestymistavan sovel- 
tamisen arjen keskeisessä ympäristössä, asiakkaan kodissa. Haittoja vähen- 
tävää lähestymistapaa ei olisi ylipäätään mahdollista noudattaa täyspäihteet- 
tömyyttä edellyttävissä asumispalveluissa (ks. Tsemberis ym. 2004; Padgett 
ym. 2011), sillä vaatimus päihteettömyydestä on ristiriidassa haittojen vähen- 
tämiselle keskeisten, jokaisen ihmisen sosiaalisia oikeuksia edistävien peri- 
aatteiden kanssa. Suomessa haittoja vähentävän lähestymistavan määrittely 
on jäänyt Asunto ensin -mallin ja asumissosiaalisen työn yhteydessä varsin 
suppeaksi; toisinaan käsite mainitaan jopa erittelemättä sen merkityksiä lain- 
kaan. Haittojen vähentämistä pidetään mallin ”hoidollisena lähestymistapa- 
na” (Asunto ensin 2020; Y-säätiö 2020). Tällä viitataan tavoitteeseen vähentää 
päihteiden käytön ja psykiatrisen oireilun aiheuttamia haittoja. Erityisenä 
pyrkimyksenä on turvata pysyvä asunto päihteiden käytöstä tai palveluihin 
sitoutumattomuudesta huolimatta. (Ks. Granfelt 2014, 266-267; Asunto ensin 
2020; Y-säätiö 2020.) Juha Kaakinen (2013) nojaa laveassa tulkinnassaan Sam 

Tsemberisin (2010, 18-50) ja Volker Busch-Geertseman (2013, 28-31) näke- 
myksiin: 


Asunto ensin ei kuitenkaan merkitse vain asuntoa, vaan sisältää 
sekä haittojen vähentämisen periaatteen että toipumisen. Asiak- 
kaan kanssa sitoudutaan työskentelemään niin kauan kuin hän 
tarvitsee tukea. Tukisuhteen tulee sisältää kunnioitusta, lämpöä 
ja myötätuntoa asiakasta kohtaan. Asiakkaan itsemääräämistä ja 
valinnan vapautta tulee kunnioittaa. Valinnan vapaus ja itsemää- 
rääminen voivat tarkoittaa asiakkaan mahdollisuutta vaikuttaa 
asuinpaikkaan ja asuntonsa sisustukseen. Tärkeintä on se, että asi- 
akas saa määritellä toipumisen tavoitteet ja nämä tavoitteet otetaan 
vakavasti asumissosiaalisen työn toteutuksessa. 


Kansainvälisesti haittojen vähentämisen käsitettä on määritelty Asunto 
ensin -mallin yhteydessä monipuolisemmin. Se mielletään useissa tutkimuk- 
sissa suomalaisten määritelmien tavoin Asunto ensin -mallin avainperiaat- 
teeksi, joka perustuu asiakkaan valintoihin ja vapaaehtoisuuteen ilman, että 
päihteettömyys asetetaan asumisen edellytykseksi (esim. Tsemberis 2004; 
Collins ym. 2012; Pauly ym. 2013; Young & Manion 2017; Andvig ym. 2018). 
Keskeisenä pyrkimyksenä on vähentää päihteiden käytöstä ja psyykkisistä oi- 
reista koituvia yksilöllisiä ja yhteiskunnallisia haittoja ja riskejä (mt). Lisäksi 
haittojen vähentäminen nähdään pragmaattisena, inhimillisenä ja moraalista 
arvostelua välttävänä lähestymistapana, strategiana tai filosofiana, jonka ta- 
voitteena on parantaa elämänlaatua (Collins ym. 2012, 112), turvata vakaa 
asuminen sekä lisätä päihteistä riippuvaisten osallisuutta helposti saavutet- 
tavilla palveluilla (Pauly ym. 2013, 287). Vastaavista tavoitteista mainitaan 
usein Asunto ensin -mallia koskevissa tutkimuksissa ja kuvauksissa, mutta 
niitä ei yleensä liitetä juuri haittojen vähentämisen käsitteeseen. 

Asunto ensin -mallin yhteydessä noudatettava haittoja vähentävä lähes- 
tymistapa perustuu asiakaslähtöisyyteen. Koska asiakkaiden elämäntilanteet 
ovat yksilöllisiä, myös asumisen tuen tulee olla yksilöllistä ja vastata senhet- 
kisen elämäntilanteen tarpeisiin (Tsemberis 2004, 652). Arjessa noteerataan 
pienetkin positiiviset muutokset, jotka parantavat elämänlaatua ja vähentävät 

päihteiden käytön haittoja (Collins ym. 2012, 112, 117; Andvig ym. 2018, 5). 
Työn katsotaan perustuvan empaattiseen, ei-tuomitsevaan ja kunnioittavaan 
vuorovaikutukseen. Tämä edellyttää haittoja vähentävän lähestymistavan pe- 
riaatteet omaksuneita työntekijöitä. (Collins ym. 2012, 117; Young & Manion 
2017, 8.) Lisäksi keskeistä on palveluiden välinen yhteistyö (Young & Manion 
2017, 8). 

Ellen Andvigin ja kumppaneiden (2018) haastattelututkimus on yksi 
harvoista, joissa on tarkasteltu haittoja vähentävän lähestymistavan toteut- 
tamista käytännössä Asunto ensin -mallia soveltavissa palveluissa. Heidän 
tutkimuksessaan keskeisiksi määrittyvät kolme teemaa. Ensinnäkin asiak- 
kaan tuli saada määrittää ehdot tukisuhteelle, mikä edellytti asiakkaan ja 
työntekijän välistä luottamusta. Toiseksi työntekijät kertoivat omaksuneensa 
holistisen työskentelytavan: rajattujen ostopalvelusopimusten noudattami- 
sen sijaan työskentely perustui joustavuudelle ja ammatilliselle autonomi- 
alle. Asiakkaiden kanssa keskusteltiin esimerkiksi huumeiden käytöstä ja 
fyysisestä, psyykkisestä, taloudellisesta tai sosiaalisesta tilanteesta. Kolman- 
tena keskeisenä asiana pidettiin yhteistyötä yhteisöjen, kuten naapureiden tai 
vuokranantajan, kanssa. Tärkeäksi miellettiin myös jalkautuminen yhdessä 
asiakkaan kanssa hänelle merkityksellisiin paikkoihin, kuten harrastuksiin. 
(Andvig ym. 2018.) 

Haavoittaviin elämäntilanteisiin kohdistuvan asumisen tuen työtehtävien 
laaja variaatio on noteerattu myös Suomessa. Syiksi siihen on esitetty muun 
muassa asiakkaiden moninaisia, asumiseen keskeisesti vaikuttavia tuen tar- 
peita sekä työtehtävien siirtymistä muilta sosiaali- ja terveyspalveluilta asiak- 
kaan arkea lähimpänä oleville työntekijöille (Perälä & Jurvansuu 2016; Perälä 
2018; luku 5). Lähestymmekin Asunto ensin -malliin perustuvaa asumisen 
tukea analyysissamme vaativana ja kokonaisvaltaisena työnä, jossa sovelle- 
taan laveasti huumeista riippuvaisen asiakkaan arjessa ilmenevien haittojen 
vähentämistä tavoittelevaa lähestymistapaa (ks. Granfelt 2013, 271; Ranta 
2020a; 2020b, 93). Tämä edellyttää työntekijöiltä kykyä vastata kompleksisiin 
ja tilannekohtaisiin tarpeisiin. 

Huumeita käyttävien asumisen tuen 
kotikäynnit tutkimuksen kohteena 


Tarkastelemme huumeita pistämällä käyttäville ihmisille kohdennetun asu- 
misen tuen arkisia kohtaamisia, jotka tapahtuvat asiakkaiden omissa vuok- 
ra-asunnoissa. Kontekstina on suureen suomalaiseen kaupunkiin sijoittuva 
määräaikainen, haittoja vähentävään lähestymistapaan perustuva kehittä- 
mishanke, jossa tarjotaan Asunto ensin -mallin mukaista asumisen ja arjen 
tukea. Työntekijöitä voi tavata kehittämishankkeen tiloissa, minkä lisäksi he 
jalkautuvat esimerkiksi asiakkaiden koteihin, lähiyhteisöihin sekä muihin so- 
siaali- ja terveyspalveluihin. Tuen tavoitteena on vähentää huumeiden käytös- 
tä koituvia haittoja, ehkäistä huumeita käyttävien ihmisten asunnottomuutta 
sekä edistää heidän osallisuuttaan yhteiskunnassa ja omassa arjessaan. Asiak- 
kaat tulevat asumisen tuen piiriin ensisijaisesti ottamalla itse yhteyttä palve- 
luun, mutta toisinaan he tulevat tutustumaan palveluun yhdessä toisen tuki- 
tahon kanssa. Jos asiakkaalla ei ole asuntoa, asumisen tuki avustaa asunnon 
hankkimisessa. 

Analyysimme kohteena on 12 asiakkaiden ja työntekijöiden (hankekoor- 
dinaattori ja kolme hanketyöntekijää) kohtaamista, jotka toteutuivat vuonna 
2017 viiden eri asiakkaan kodeissa'. Yhdelle käynnille osallistui vuokratalo- 
yhtiön isännöitsijä ja kolmelle käynnille asiakkaan läheinen. Kotikäyntiai- 
neisto on kerätty liikkuvalla etnografialla (ks. Biischer & Urry 2009; Novoa 
2015; Lydahl ym. 2021). Liikkuvan etnografian yhteydessä toteutettuun ha- 
vainnointiin liittyvissä eettisissä kysymyksissä kiinnitettiin erityistä huomio- 
ta asiakkaiden elämäntilanteiden haavoittuvuuteen (ks. Ranta 2020b, 42-52; 
luku 4). Tutkijan kotikäynneille osallistumisesta keskusteltiin aina etukäteen 
asiakkaan kanssa, ja kodeissa vieraillessaan tutkija toimi asiakkaiden aset- 
tamien ehtojen ja toiveiden mukaan. Osallistujien kanssa keskusteltiin tut- 
kimuksen käyttötarkoituksesta ja vapaaehtoisuudesta korostaen sitä, ettei 
kieltäytyminen vaikuta asumisen tuen asiakkuuteen. Nämä asiat mainittiin 
myös osallistujien allekirjoittamissa suostumuslomakkeissa. Tutkimuksen 
toteuttamiselle haettiin puoltava lausunto alueelliselta ihmistieteiden eettisel- 
tä toimikunnalta. 

Pääaineistonamme ovat kotikäyntikohtaamisten ääninauhoitteet, minkä 
lisäksi käytämme tausta-aineistona tutkijan kirjaamia havaintoja asiakkaiden 
kodeista sekä keskusteluista ja fyysisestä toiminnasta kotikäynneillä. Yhdis- 
tämme analyysissamme etnometodologiaa (esim. Garfinkel 1967) ja kodin 
maantiedettä (esim. Blunt 2005). Tarkoitamme tällä sitä, että tulkitsemme 
asiakkaan kodin materiaalisten, emotionaalisten, fyysisten ja sosiaalisten 
merkitysten tulevan osaksi kotikäyntien arkista vuorovaikutusta (luku 3). 
Oletamme kodin olevan asumisen tuelle ja haittoja vähentävän lähestymis- 
tavan soveltamiselle erityinen paikka: se on arjessa keskeinen paikka, joka 
mahdollistaa huumeiden käytön haittoihin ja riskeihin paneutumisen koko- 
naisvaltaisesti, konkreettisesti ja yksilöllisesti. 

Seuraavassa alaluvussa luomme ensin kokonaiskuvan siitä, millaisista 
huumeiden käyttöön liittyvistä haitoista kotikäynneillä keskustellaan. Vasta- 
simme tähän kysymykseen analyysin ensimmäisessä vaiheessa käymällä sys- 
temaattisesti lävitse kaikki aineiston asiakas-työntekijäkohtaamiset. Kooda- 
simme aineiston ATLAS.ti-ohjelmalla yhdeksään osaan sen mukaan, mihin 
aihealueeseen keskustelut asiakkaan arjessa ilmenevistä haitoista kulloinkin 
liittyvät. Seuraavassa alaluvussa esitelty kuvio 1 antaa kokonaiskuvan sitä, 
kuinka yleistä eri haitoista keskusteleminen kotikäynneillä oli; lähes puolet 
keskusteluista koskivat kodin käytännön asioihin liittyviä haittoja, kun taas 
vähiten keskusteltiin työllisyystilannetta koskevista haitoista. Toisessa vai- 
heessa analysoimme kohtaamisiin pohjautuvia aineisto-otteita tarkemmin 
osoittaaksemme, miten näihin aihealueisiin liittyvät haitat asiakkaiden arjes- 
sa konkretisoituvat ja miten niitä pyritään kotikäyntien kohtaamisissa vähen- 
tämään. Aineistoa koskevat tulkintamme perustuvat Asunto ensin -malliin 
kytkeytyvän haittoja vähentävän lähestymistavan keskeisiin periaatteisiin ja 
piirteisiin, joita olemme jäsentäneet edellisessä alaluvussa aiemman kirjalli- 
suuden pohjalta. 

Aineisto-otteiden valinnassa kiinnitimme huomiota siihen, että kaikki 
tutkimukseen osallistuneet asumisen tuen asiakkaat ja työntekijät ovat ot- 
teissa edustettuna ja että jokaista aihealuetta havainnollistaa vähintään yksi 
aineisto-ote. Eri aihealueet läpäisevät toisiaan, minkä vuoksi myös osassa ai- 
neisto-otteista aihealueet limittyvät toisiinsa. Analyysin rakenne etenee ku- 
vion 1 mukaisesti yleisimmin keskustellusta aihealueesta harvinaisimpaan. 

Haittojen vähentäminen asumisen tuen 
kotikäyntien vuorovaikutuksessa 


Kuvio 1. Arjessa ilmeneviä haittoja sisältävät aihealueet kotikäyntien keskusteluissa 


Työllisyystilanne Rikokset ja tuomiot 
Muu palvelujärjestelmä 


Terveys 


Päihteiden käyttö 


Kodin käytännön asiat 


Osallisuuden kokemus 


Taloudellinen tilanne 
Sosiaaliset suhteet 


Kodin käytännön asiat 


Kodin käytännön asioihin liittyvät haitat olivat kotikäynneillä selvästi yleisin 
aihealue. Niistä keskusteltiin esimerkiksi suhteessa kodin puhtauteen, siistey- 
teen, tavaramäärään, viihtyisyyteen ja asumiskulujen maksamiseen. Vuoro- 
vaikutuksen tarkastelun näkökulmasta kodin käytännön asiat poikkeavat 
kahdeksasta muusta aihealueesta, sillä kodissa tapahtuva toiminta itsessään 
tulee keskustelujen kohteeksi ja kodin fyysiset ja materiaaliset merkitykset 
konkreettisesti havaituiksi ja puhutuiksi. Seuraava aineisto-ote paikantuu 
haittoja vähentävässä korvaushoidossa olevan Hennan kaupungin keskustas- 
sa sijaitsevaan asuntoon, jossa hän on asunut vuosia. Henna on kertonut tut- 
kijalle, ettei huumeiden käytön vuoksi ole aina pystynyt pitämään asunnosta 
itsenäisesti huolta. Tämän voi tulkita Hennan arjessa ilmeneväksi haitaksi, 
jonka poistamisessa työntekijät häntä tukevat. Kotikäynnillä siivottiin ja kar- 
sittiin Hennan ylimääräiseksi mieltämää tavaraa. WC:tä siivoava työntekijä 
havaitsee korjaustarpeessa olevan lavuaarin ja saapuu olohuoneeseen esittä- 
mään Hennalle kysymyksen: 


190 


Haittojen vähentäminen ja Asunto ensin -malli 


TYÖNTEKIJÄ?: Onks sulla ollu toi lavuaari ollu kauan rikki? 

2. HENNA: On, siis mä oon sitä miettiny et mä tarvisin teidän 
apua, että mä saisin sen uuden lavuaarin. 

3. TYÖNTEKIJÄI: Meidän pitäis ottaa nyt oikeen mitata se ja sel- 
vittää mimmonen siihen käy, ja sitten tota hankkia se tota tuolta 
Tori.fi:stä tai jostain. 

HENNA: Justiin minullahan oli jo ilmotus ja haettiin se yks. 

5. TYONTEKIJAI: Joo se oli vaan (-), ja sitten mä voin pyytää 
huoltomiesten asentaa sen siihen paikalleen. 

6. HENNA:Joo, mut jos te auttasitte mua, että saisin aikaseksi sen. 

7. TYONTEKIJAI: Joo, pidetään se nyt mielessä, kun se aina jää 
tässä kaiken- 

. HENNA: Niin jää. 

9. TYÖNTEKIJÄI: Siitä on ollu monta kertaa puhetta. 

10. HENNA: Niin on, mut sit tulee kärpästenpesä ((viittaa altaan 
alle kertyviin hyönteisiin)) tonne juureen, kun sitä ei käytetä. 

11. TYÖNTEKIJÄI: Niin, sinne pitäis aina sitä kuumaa vettä ja pe- 
suainetta vähän löylytellä niin. 


Haittoja vähentävä lähestymistapa välittyy aineisto-otteessa työntekijöi- 
den pyrkimyksenä tehdä kodista käytännössä toimiva ja Hennalle merki- 
tyksellinen ja sen myötä edistää hänen oikeuttaan omaan kotiin. Työntekijät 
ehkäisevät asunnon menettämisen riskiä auttamalla Hennaa huolehtimaan 
asunnostaan ja luomaan sinne kodin tuntua (ks. Ranta & Juhila 2020). Kes- 
kustelussa välittyy kuva keskeneräisestä kodista, joka ei ole vielä tarpeeksi 
viihtyisä ja käytännöllinen, sillä siellä on Hennan mukaan karsimista vaati- 
vaa tavaraa ja työntekijän havaitsema, vaihtamisen tarpeessa oleva rikkinäi- 
nen lavuaari (vuorot 1, 4-9). 

Haittojen vähentämisen tavoite todentuu monin tavoin työntekijöiden 
fyysisessä toiminnassa. He tarjoavat Hennalle siivousavun lisäksi konkreet- 
tista apua lavuaarin vaihtamisessa (vuoro 3) ja lupaavat ottaa yhteyttä huolto- 
mieheen (vuoro 5). Kotikäynnillä korostuukin haittojen vähentämiselle omi- 
nainen pragmaattisuus: käytännön asioita tehdään asiakkaan kanssa yhdessä. 
Tämä todentuu myös osapuolten miettiessä sanallisesti, miten lavuaariin 

liittyvä ongelma voidaan ratkaista yhdessä (vuorot 2-9). Pyrkimys vähentää 
haittoja luomalla asuntoon kodin tuntua läpäisee myös muulla tavoin sanal- 
lista vuorovaikutusta. Työntekijät reagoivat ääneen havaitsemaansa puuttee- 
seen, rikkinäiseen lavuaariin (vuoro 1) ja uutta lavuaaria koskevaan avun- 
pyyntöön (vuorot 2 ja 6) sekä antavat neuvoja ”kärpästenpesän” tuhoamiseen 
(vuoro 11). Asiakkaan kotiin kiinnittymistä edistetään myös antamalla ko- 
dista positiivista palautetta (vuoro 12): 


12. TYÖNTEKIJÄ2: Onpas sulla Henna hieno meikkipöytä. 

13. HENNA: No joo, mä oon ikuisuuden haaveillu meikkipöydästä, 
niin nyt mä sitten, pari vuotta sittenkö mä sen hommasin. Isä 
sen kustansi, kun äitillä oli aina meikkipöytä. 


Kotikäynnin keskustelu purkaa stereotypiaa passiivisesta asiakasryhmäs- 
tä. Haittojen vähentämiselle keskeinen luottamus todentuu Hennan kutsues- 
sa työntekijät itse kotiinsa ja ilmaistessa rehellisesti tarvitsevansa apua (vuo- 
rot 2 ja 6). Henna on myös aktiivisesti kiinnostunut kodin tunnun luomisesta 
ja ottaa vuorovaikutuksessa tilaa: hän ohjaa sanallista ja fyysistä toimintaa 
asunnossaan, mikä samalla osoittaa työntekijöiden luottamusta Hennaa ja 
hänen toimintaansa kohtaan. 


Sosiaaliset suhteet 


Sosiaaliset suhteet olivat aineistossa toisiksi yleisin aihealue. Siihen liittyivät 
keskustelut puolisoista, lapsista, sisaruksista, vanhemmista, huumekontak- 
teista ja muista ihmissuhteista. Osalla kotikäynneistä keskusteltiin siitä, ettei- 
vät läheiset ihmiset olleet vierailleet kodissa asiakkaan toiveista huolimatta. 
Seuraava keskustelu Sarin luona kertoo kuitenkin päinvastaisesta tilanteesta, 
tarpeesta pitää vahvemmin kiinni kotirauhasta ja yksityisyydestä. Sari on 
asunut vuoden asunnossaan kaupungin keskustassa puolisonsa kanssa. Sari 
on aloittanut kuntouttavan korvaushoidon, mutta hänen puolisonsa käyttää 
huumeita. Sari kertoo siivouksen yhteydessä vaikeasta parisuhteestaan ja siitä, 
että hänen puolisonsa on juuri haettu suorittamaan muunnettua sakkoran- 
gaistusta vankilaan. Työntekijät antavat kotikäynnin lopuksi Sarille ohjeen: 

1. TYONTEKIJA4: Oukkidoukki, no nyt pidä, älä anna kenen- 
kään kävellä ylitsesi. 

2. SARI: En, et kyl tässä niinku, ja just tota puhelinta niin on sen 
verran soinu ja niinku, niitä pelkoja et kun se ((puoliso)) taas osti 
sitä piriä ((amfetamiinia)) nauhalle ((velaksi)), niin multahan ne 
sitä kyselee kun sillä on puhelin kiinni. Mut mä sanon ihan, et 
se ei oo mun asia, että hoitakoon, oottakoon kun vapautuu ja 
mä en rupee ees, mä en ees mieti, että mä lähtisin mistään niitä 
rahoja hankkimaan. 

3. TYÖNTEKIJÄT: Eikä, ja jos tää nyt on sun asunto, niin tää on 

sun asunto, ei sitä tarvii selitellä. 

TYÖNTEKIJÄ?2: Niinpä. 

SARI: Kyllä, ja sit niinku on niin päin helvettiä menny, tietysti 

on ite vaikuttanu siihen elämän kulkuun, mutta helposti sitä nä- 

köjään on niin, menee toisen perässä kun- 

TYÖNTEKIJÄ4: Ja haluaa uskoo kaikkeen hyvään. 

SARI: Niin, sepä se siinä on että- 

TYONTEKIJA4: Mutta kaikki- 

SARI: Kyllä se tästä. 

10. TYÖNTEKIJÄ4: Kyllä tämä tästä, uskotaan siihen et asiat lähtee, 
ja siks toisekseen kun sulla on toi ((korvaus))hoito ja kaikki, ja 


vonna 


mekin tässä ollaan vielä. 


Sarin ja työntekijöiden keskusteluissa kotiin ja sosiaalisiin suhteisiin 
liittyvät haitat todentuvat riskinä siitä, että puolison huumekontaktit tuli- 
sivat rikkomaan kodin yksityisyyttä. Haittoja vähentävän lähestymistavan 
tavoitteeksi määrittyy vahvistaa Sarin oikeutta itsemääräämiseen ja kodin 
yksityisyyteen, jotta hän ei menettäisi asuntoaan huumekuvioihin liittyvien 
ei-toivottujen vierailijoiden vuoksi. Haittojen vähentämisen sanallisia keino- 
ja kuvastaa työntekijöiden empaattisuus. Tämä todentuu ensinnäkin suorina 
ohjeina, jotka eivät velvoita Saria raportoimaan kotiin tekemästään rajanve- 
dosta muille (vuorot 1 ja 3). Toiseksi nämä piirteet havainnollistuvat Sarin 
näkökulmaa ja raskaita elämänvaiheita ymmärtävänä myötäilynä (vuoro 4) 
sekä viittauksina inhimilliseen toimintaan vaikeassa tilanteessa (vuoro 6). 

Kolmanneksi empaattisuudesta viestii kannustava ja toivoa luova kommuni- 
kaatio, jota vahvistetaan tukemalla ja hyväksymällä Sarin itsensä esittämiä 
ajatuksia (vuoro 9) ja viittaamalla tulevaisuutta turvaavaan verkostoon (vuo- 
ro 10). Negatiivisten tunnekokemusten käsittelyyn perustuvan luottamuk- 
sellisen vuorovaikutussuhteen voi tulkita tukevan Sarin asumista. Koko ai- 
neistolle on myös tyypillistä, että asiakkaiden tunnekokemuksia lähestytään 
arkisten käytäntöjen ja fyysisen toiminnan yhteydessä ja niiden kautta. 


Taloudellinen tilanne 


Taloudelliseen tilanteeseen liittyvät haitat todentuivat aineistossa puheena 
etuuksista ja niiden hakemisesta, (huume)veloista sekä rikoksista koituneis- 
ta sakkotuomioista. Seuraavassa keskustelussa työntekijät vierailevat Jou- 
nin luona hänen uudessa vuokra-asunnossaan. Asuntoa kuvaillaan siistiksi, 
minkä vuoksi kotikäynnillä ei siivota, vaan kartoitetaan muita tuen tarpeita, 
kuten taloudellista tilannetta. Jouni kertoo jättäneensä taannoin kotiavaimet 
tuttavansa luo ja pohtii mahdollisuutta hakea takautuvasti toimeentulotukea 


ovenavausmaksuun: 


1. JOUNI: Niin kato kun mulla oli vara-avainkin täällä sisällä. Mä 
jouduin yhestä kämpästä lähtee vähän silleen äkkii, sitä pirii 
((amfetamiinia)) oli kato, sitä ruvettiin, tyrkyttämällä tyrkytet- 
tiin koko ajan. Niin mä lähin, kun ajattelin, että parempi häip- 
pästä ja nopeesti, niin lähin menemään. Ja mä unohdin reppuni 
sinne, ne avaimet oli repussa ja mä olin yöllä täällä, huomasin 
vasta pihalla että mulla ei oo avaimia mukana, niin mä jouduin 
maksaa ovenavauksesta viiskymppiä. 

TYÖNTEKIJÄ?2: Okei, onks sulla nyt siis kaikki avaimet tallella? 

3. JOUNI: On, mä oon hakenu ne. En mä sillon jaksanu, sillon oli 
yö kato, en mä jaksanu enää alkaa lähtee hakee niitä avaimia 
sieltä keskustasta. 

4. TYÖNTEKIJÄ3: Siitä pitäis sitten jotain harkinnanvaraista 
((toimeentulotukea)). 

5. TYÖNTEKIJÄ?: Niin, onks sulla se lasku? 

6. JOUNI:On. 

7. WTYÖNTEKIJÄ?: Joo. Sä voit kokeilla sitä. Se voi olla, että sossu 
ei tommosia kyllä noteeraa millään lailla, että se menee omaan 
piikkiin, todennäköistä niin. 


Taloudellinen haitta on tässä aineisto-otteessa seurausta Jounin huume- 
kontakteihin liittyvistä tapahtumista. Haittojen vähentämisen perspektii- 
vistä kyse on rahatilanteen lisäksi huumeiden käytön riskien ennakoinnis- 
ta silloin, kun tarjolla on itselle epäsopivaa ainetta. Jounin tilanne korostaa 
asumisen tuen tarpeiden yksilöllisyyttä; vaikka kodissa ei ole siivoustarvetta, 
edellä kuvattu tapahtuma vaikuttaa keskeisesti hänen arkeensa. Haittojen 
vähentämisen periaatteille ominaisesti keskustelussa ei moralisoida tai oteta 
kantaa Jounin selontekoon huumekontakteihin liittyvistä kaoottisista tapah- 
tumista, vaan tilanteeseen suhtaudutaan pragmaattisesti. Työntekijät eivät 
tuo esiin sitä, millainen olisi ollut heidän mielestään oikea tapa toimia. He 
eivät myöskään kyseenalaista sitä, miksi Jouni on ollut tässä tilanteessa. Sen 
sijaan he tarttuvat Jounin huoleen ovenavausmaksun kalliista kustannuksista 
etsimällä käytännön ratkaisuja ja varmistavat, että asumisen perusasiat ovat 
kunnossa, ”kaikki avaimet tallella” (vuoro 2). Lisäksi Jounia tuetaan käytän- 
nön ohjeilla siitä, millaista etuutta ovenavausmaksuun voisi hakea (vuoro 4) 
ja mitä tositteita hakemusta varten tarvitsee toimittaa (vuoro 5). Työntekijät 
osoittavat haittojen vähentämiselle ominaista luottamustaan Jounia ja hänen 
toimintakykyään kohtaan etuusasian hoitamisessa konkreettisten ohjeiden 
avulla (vuoro 7). Jouni puolestaan osoittaa luottavansa työntekijöihin ker- 
toessaan avoimesti avainten unohtumiseen johtaneista tapahtumista. 


Osallisuuden kokemus 


Asumisen tuen kaiken toiminnan taustapyrkimyksenä on edistää asiakkaiden 
osallisuutta ja vähentää osattomuuden kokemusta. Osallisuuden edistäminen 
näyttäytyy toisinaan kuitenkin kohtaamisten pääpyrkimyksenä ilman, että se 
tapahtuu välillisesti arjessa ilmenevien konkreettisten haittojen vähentämi- 
sen kautta. Näissä kohtaamisissa osallisuutta edistetään paitsi jokapäiväisellä 
arkijutustelulla, myös rohkaisemalla asiakkaita osallistumaan hankkeen ryh- 

mätoimintaan ja vähentämällä asiakkaisiin kohdistuvaa stigmaa. Seuraavas- 
sa aineisto-otteessa työntekijä tarjoaa kotikäynnin jälkeen Mirkalle kyydin 
kuntouttavaan työtoimintaan. Mirka on kertonut vaikeista traumakokemuk- 
sistaan henkilökohtaisissa ihmissuhteissaan, mistä puhe ohjautuu hänen ko- 
kemuksiinsa terveydenhuollossa: 


1. TYONTEKIJA4: Siis se on, jokainen meistä naisista, ja miehistä 
tietysti myöskin, mutta ne on meillä, ne ((rajat)) on meidän oi- 
keus. 

2. MIRKA: Mut kyllä Suomi on, niin täällä on asiat ja terveyden- 
huolto on hyvin, ja kaikki on hyvin. Kyllä mäkin oon nähny sen, 
et mä oon ollu ((ensiavussa)), ja sillon kun mä vedin ranteet auki 
ja mulla paikattiin toi käsi, niin eihän ne laittanu puudutusta 
sen takia että enpähän ainakaan tee heti uudestaan, tai yritä it- 
semurhayritystä, ja siinä on lääkäri ja kolme hoitajaa. Ihan vaan 
sen takia koska mä oon nisti, niin mua kohdellaan siellä hir- 
veesti. Tai sillon mä meinasin kuolla, kun mä vuodin melkein 
kuiviin, kun mä sain sen keskenmenon, ja ne jätti mut siihen 
huutaa ((ensiapuun)) pariksi tuntia. Sitten vasta, kun mä pääsin 
synnytysosastolle, sano, että sulla on revenny täältä sisältä. Niin 
sen takia vaan, et mä meinasin kuolla sairaalassa, koska mä oon 
nisti, niin kyllähän se on niinku absurdii Suomessa. 

3. TYÖNTEKIJÄ: Niin ja sehän on ihan väärin. Ne asenteet on 
vaan niin syvällä. 

MIRKA: Mutta mä oon se yks prosentti siitä. 

5. TYÖNTEKIJÄ4: Niin, niistä ihmisistä, niin se on totta joo, ym- 

märsin. 


Tässä keskustelussa haitaksi määrittyvät epäoikeudenmukaiset kokemuk- 
set terveydenhuollon kohtaamisissa (vuorot 2-5). Haittoja vähentävä lähes- 
tymistapa tähtää huumeiden käyttöön kohdistuvan stigman poistamiseen 
ja mahdollisuuteen itsetuntoa vahvistaviin ja osattomuuden kokemusta eh- 
käiseviin kohtaamisiin. Olennaista on, että haittojen vähentämisen periaat- 
teiden mukaisesti Mirkan osallisuuden kokemusta vahvistetaan puhumalla 

vaikeista asioista rehellisesti: niitä ei nähdä tabuina. Mirkan valinta kertoa 
vaikeista kokemuksistaan avoimesti kertoo keskustelun terapeuttisesta ja 
luottamukseen perustuvasta luonteesta (vuoro 2). Työntekijä pyrkii vahvis- 
tamaan Mirkan osallisuuden kokemusta nojaamalla haittojen vähentämisen 
sosiaalisia oikeuksia edistävään tavoitteeseen ja liittoutumalla tämän puolel- 
le. Työntekijä muistuttaa Mirkaa oikeudesta seksuaaliseen itsemääräämiseen 
(vuoro 1) ja tuomitsee epäoikeudenmukaiset palvelujärjestelmäkohtaamiset 
ilmaisemalla, ettei huumeiden käytöllä ole mitään tekemistä ihmisarvon 
kanssa, ja selittämällä tämänkaltaisen toiminnan johtuvan yleisesti juurtu- 
neista virheellisistä käsityksistä (vuoro 3). Hän antaa ymmärtää, että Mirka 
on oikeutettu negatiivisiin tunteisiinsa. Työntekijän puhe on empaattista ja 
siksi haittoja vähentävälle lähestymistavalle ominaista. 


Päihteiden käyttö 


Puhe päihteiden käytöstä liittyy aineistossa käytön riskien ehkäisemiseen 
sekä sen seurausten ja haittavaikutusten hallintaan. Seuraava keskustelu käy- 
dään automatkalta kaupungin keskustaan Jannen luo tehdyn kotikäynnin jäl- 
keen. Janne on haittoja vähentävässä korvaushoidossa. Hän on elänyt asun- 
nottomana, mutta saanut hiljattain kaupungin vuokrataloyhtiöltä asunnon. 
Työntekijä ja Janne keskustelevat arjenhallinnasta, ja Janne vie keskustelun 
päihteiden käyttöön: 


1. JANNE: Nytmullaon sillai tasainen ja seesteinen hetki, että tää 
pitäis pystyä säilyttää sitten, tästä mä yritän pitää kiinni justiin. 

2. TYÖNTEKIJÄ: Ja sit kun sen tietää vähän, että mitkä niitä yli- 
lyöntejä aiheuttaa. 

3. JANNE: Niinpä. 

4. TYONTEKIJA4: On jotkut ne tietyt bentsomäärät ((bentsodiat- 
sepiinimäärät)), tai mitä ne onkaan. 

5. JANNE:Nose, sitten kun ottaa liikaa ja sitten väärä seura, se on 
siinä. Sen takia mä koitan pitää ne hyvinkin matalalla, mutta vä- 
lillä menee vaan yli. Ja sitten kun toi metku ((korvaushoitolääke 
Metadon)) ja toi lyyti ((Lyrica)), ne pamahtaa samaan aikaan, 

se on vähän huono. Sitä mä oon yrittäny ((korvaushoidossa)) 
puhua, että saisko mitenkään ne kotona ja ottaa niitä sillon tar- 
peen mukaan, niinku muutkin lääkkeet. Minkä takia ne pitää 
olla tänne haudattu ja tehty tämmönen juttu, omista asioistahan 
tässä on kyse. 

6. TYONTEKIJA4: Se on tietysti, kun sitä on niin, sitten taas vää- 
rinkäytetty noin niinku yleisesti. Mutta miten sulla nytten kun 
sä olit nyt juhannuksen aikaan, niin oliks se helppo, otiksä sillon 
ne vähän niinku... 

7. JANNE: Otin, tasan 20 tuntia toisesta, 800 ((milligrammaa)) 
illalla ja mä otin aamulla sen heti, kun mä heräsin, ja mä otin 
metkun taas sitten niinku, pari tuntia siitä ku mä heräsin. 
TYÖNTEKIJÄ4: Tuliks sit erilainen olo? 

. JANNE: Joo, se ei ollu semmonen ku nytten, että... 

10. TYÖNTEKIJÄ4: Ooksä puhunu siitä ((korvaushoidon työnteki- 
jöille))? 

11. JANNE: Mutta kun mä en tiedä, miten mä siitä puhuisin, en mä 
nyt tuolla ((korvaushoidossa)) ala käymään kaks kertaa päiväs- 
sä. 

12. TYÖNTEKIJÄ4: Ei tietenkään, mut et sais sitten jotenkin... 


Oheisessa keskustelussa päihteiden käyttöön liittyvänä haittana nähdään 
vaikeus hallita korvaushoidon reseptilääkkeiden ja muiden aineiden seka- 
käyttöä. Otteessa painottuu terveysneuvonnalle ominainen tavoite vähentää 
tai hallita päihdyttävien aineiden käyttöä. Työntekijän voi kuitenkin tulkita 
pyrkivän kokonaisvaltaiseen elämänlaadun parantamiseen ehkäisemällä se- 
kakäytöstä seuraavia sosiaalisia haittoja, jotka vaikuttavat myös asumiseen. 
Keskustelussa näkyy haittojen vähentämiselle tyypillinen realistinen suhtau- 
tuminen päihteiden käyttöön: tuomitsemisen sijaan työntekijä tiedostaa käy- 
tön realiteetit ja pohtii, miten käytön turvallisuutta voitaisiin edistää. Tämä 
konkretisoituu sanallisesti päihteiden käytön hallintaa koskevina ohjeina: 
työntekijä kannustaa Jannea välttämään ”ylilyöntejä” aiheuttavia lääkkeitä 
(vuorot 2 ja 4) ja kartoittaa, millaiset annokset tuottaisivat Jannelle tavoitellun 
olotilan (vuorot 6-9). 

Haittoja vähentävä lähestymistapa realisoituu keskustelussa lisäksi siten, 
että työntekijä kuuntelee Jannen kokemuksia palvelujärjestelmään kohdistu- 
vasta epäluottamuksesta ja turhautumisesta ja keskustelee niistä hänen kans- 
saan (vuorot 4-12). Tämä ilmentää Jannen luottamusta työntekijää kohtaan. 
Työntekijä avaa Jannelle taustasyitä, jotka mahdollisesti selittävät korvaushoi- 
don työntekijöiden toimintaa (vuoro 6), ja rohkaisee ottamaan korvaushoi- 
dossa puheeksi asioita, joiden Janne kokee tuottavan arjessaan haittaa (vuorot 
10 ja 12). Toisin sanoen työntekijä muistuttaa Jannea oikeudestaan neuvotella 
omaan elämäänsä vaikuttavista päätöksistä. Työntekijä ei toisaalta lähde ak- 
tiivisesti tarjoamaan sitä, että hän olisi yhteydessä korvaushoidon työnteki- 
jöihin, vaan kannustaa Jannea toimimaan itse. Kyse voi olla tietoisesta va- 
linnasta olla puuttumatta lääkehoitoon, mutta myös haittojen vähentämiselle 
ominaisesta luottamuksen osoittamisesta Jannea kohtaan. Näin hänen voi 
tulkita pyrkivän edistämään Jannen kykyä ja mahdollisuuksia autonomiseen 
toimintaan. 


Terveys 


Tämä aihepiiri pitää sisällään keskusteluja huumeiden käyttöön kytkeyty- 
vistä psyykkisistä ja somaattisista sairauksista, kuten masennuksesta, ahdis- 
tuneisuudesta ja itsetuhoisuudesta sekä huumeiden pistokäyttöön liittyvistä 
fyysisistä oireista. Seuraava keskustelu on samalta kotikäynniltä kuin aiempi 
Mirkan elämäntilannetta koskeva aineisto-ote. Työntekijä istuu olohuoneen 
sohvalla Mirkan valmistautuessa työpäiväänsä ja tiedustelee tämän kuulumi- 
sia. Mirka kertoo huumeiden käytön pysyneen enää satunnaisessa Subutexin 
käytössä, jolloin työntekijä herättää keskustelun C-hepatiitin hoidosta: 


1. TYONTEKIJA4: Mutta sitten sen ((C-)) hepatiittihomman kans- 
sa ois hyvä edetä kanssa. 

2. MIRKA: Joo niin on, mun pitäis käydä, mä varasin, soitin ja sa- 
noin että lähettäkää lähete, niin pitäis käydä. 

3. TYONTEKIJA4: Koska sitten jos kävis siellä seulassa, niin se ois 
mahdollista päästä sitten ((C-hepatiitti)) hoitoonkin. 

4. MIRKA: Niin niin. Ja kattoo kans se maksa. 

5. TYÖNTEKIJÄ4: Niin se ois hyvä tsekata se maksa ihan oikeesti. 
Kun mä ajattelin et sekin, kun sulla on noita iho-ongelmia, niin 
tavallaan sehän tietysti voi, ja maksa-arvot on välillä ihan hui- 
keet, niin tota... 


Huumeiden käyttöön liittyviksi haitoiksi määrittyvät huumeiden pisto- 
käytöstä koituneet terveysongelmat, kuten C-hepatiitti, korkeat maksa-arvot 
ja iho-ongelmat. Keskustelussa korostuvat monet haittoja vähentävän lähes- 
tymistavan piirteet: terveysneuvonnallinen, pragmaattinen, ei-moralisoiva 
ja pedagoginen ote (ks. Tammi 2007). Työntekijän orientaatio perustuu ym- 
märrykseen huumeiden pistokäytön hengenvaarallisista riskeistä ja seurauk- 
sista arjelle nyt ja tulevaisuudessa. Tämä konkretisoituu hänen tarjotessaan 
informaatiota C-hepatiittihoitoon pääsystä (vuoro 1) ja sen edellytyksistä, 
huumeseulasta (vuoro 3). Pragmaattisuus ja huoli tilanteesta todentuvat työn- 
tekijän kannustaessa Mirkaa aktiivisesti konkreettisiin toimenpiteisiin, huu- 
meseulaan ja verikokeisiin, jotta tämä saa tietoa maksa-arvoistaan ja tervey- 
teen liittyvien haittojen syy-seuraussuhteista (vuorot 3 ja 5). Mirka myötäilee 
aktivoivaa puhetta ja kertoo myös itse tarpeistaan selvittää terveyshaittoja. 
Tästä voi tulkita, että osapuolet saavuttavat jaetun näkemyksen siitä, mikä 
on oikeanlainen tapa lähteä ratkaisemaan ongelmaa (vuorot 2 ja 4). Mirkan 
ja työntekijän keskustelu kuvastaa asumisen tuen kokonaisvaltaisuutta: kun 
tuki kattaa laajasti terveyden ja hyvinvoinnin, tietoa ja tukea ei tarvitse hakea 
monesta eri palvelusta ja voimavaroja säästyy asumisesta ja muusta arjesta 
huolehtimiseen. 


Muu palvelujärjestelmä 


Kotikäynneillä neuvoteltiin asiakkaiden tarpeesta etuuksiin ja sosiaali- ja 
terveyspalveluihin (Kela, sosiaalityö, terveydenhuolto, muut päihdepalve- 
lut). Tähän aihealueeseen liittyvät haitat koskivat esimerkiksi tiedon puutetta 
etuuksista sekä vaikeutta päästä palveluihin tai pysyä niiden asiakkuudessa. 
Seuraava aineisto-ote on Jounin kotikäynniltä, jolla työntekijät asentavat hä- 
nen kanssaan verhokiskoa alkoviin. Jounin tuttava Siru ottaa puheeksi Jounin 

tarpeen saada kuntosalikortti ja hakea siitä varten Kelan etuutta. Työntekijät 
jakavat näkemyksen: 


1. TYONTEKIJA4: Niin ja sais käydä sitten ((kuntosalilla)) oma- 
na aikanaan, vaikka tuollakin ((Jounin mahdollisessa tulevassa 
korvaushoitopalvelussa)) käydään ((kuntosalilla)) se kerran vii- 
kossa, niin sais ihan omana aikanaan käydä sitten. 

2. TYÖNTEKIJÄ3: Ja eiks harrasterahaa ((täydentävää toimeentu- 
lotukea)) myönnetä se sataviiskymppiä vai mitä se on vuodessa? 

3. TYONTEKIJA4: Kuka sulla oli sosiaalityöntekijänä? 

JOUNI: Mulla? On. Tai siis muutama eri mun mielestä... 

5. TYONTEKIJA4: Kun mä aattelin, että onks sulla jotain nimet- 
tyä et voitais vähän... 

6. JOUNI: No nyt on ainakin semmonen yks hoitanu viimeks mun 
asioita, mulla on nimi jossain paperilla. 

7. — SIRU: Mikä sen nimi on, onko se näissä lapuissa? 

8. TYONTEKIJA4: Sitä vois meinaan vähän kysellä ja puoltaa, 
ikään kuin puhua sen puolesta. 


Jounin tilannetta koskeva aineisto-ote kertoo haittoja vähentävän lähes- 
tymistavan tavoitteista, merkityksestä ja integroitumisesta palvelujärjestel- 
mään. Pyrkimys edistää ihmisten pääsyä sosiaaliturvan piiriin on ollut sen 
keskeinen tavoite käytön fyysisten haittojen vähentämisen, kuten terveys- 
neuvontatyön, rinnalla (Perälä 2012). Lähestymistavassa on siis kyse myös 
sosiaalisten riskien ehkäisemisestä - Jounin tapauksessa halutaan ehkäistä 
taloudellisen niukkuuden ja harrastuksen puutteesta aiheutuvaa osattomuut- 
ta. Jounin arkeen kohdistuvat haitat ovat seurausta sosiaalipalveluita koske- 
vasta epäselvyydestä. Työntekijät etsivät pulmaan pragmaattisesti käytännön 
ratkaisua. He pohtivat, millaisia etuuksia kuntosalikorttiin voi saada (vuoro 
2), ja tiedustelevat, kuka on Jounin etuushakemuksen vastaanottava sosiaali- 
työntekijä (vuorot 3 ja 5). Työntekijät eivät jätä Jounia epätietoisuuden kanssa 
yksin, vaan selvittävät tilannetta yhdessä. Haittoja vähennetään käytännössä 
ottamalla yhteyttä sosiaali- ja terveyspalveluihin. Aktiivinen ote Jounin tilan- 
teen edistämisessä ja kuntosalikortin tarpeen ”puoltamisessa” sosiaalityön- 

tekijälle kertoo siitä, että asiakkaalta puuttuu status, kun taas työntekijällä 
on paitsi status, myös valtaa palvelujärjestelmässä (vuoro 8). Hallinnollisen 
päätösvallan sijaan kyse on sanallisista neuvottelukeinoista yhteistyötahojen 
kanssa. 


Rikosten ja tuomioiden aihepiiri tuli esiin muutamissa aineiston keskuste- 
luissa, kun puhuttiin tulossa tai käynnissä olevista tuomioista sekä menneistä 
tuomioista ja rikoksista. Seuraava aineisto-ote on samalta automatkalta kuin 
aiempi keskustelu, jossa puhutaan Jannen huumeiden käyttöön liittyvistä ris- 
keistä. Aineisto-otteessa työntekijä ja Janne käsittelevät tilannetta, jossa Janne 


Rikokset ja tuomiot 


varasti juuston kaupasta merkittävästi päihtyneenä: 

10. 
11. 


TYÖNTEKIJÄ4: Niin se on se kauppajuttu. 

JANNE: Kalliikshan se tuli, ylipäätään toi tuli kyllä maksaa, 
1072 euroo ja viis päivää vankeutta. 

TYÖNTEKIJÄ4: Onneks sä sait sen (-). 

JANNE: Ja mä olin, ei vitsi mä olin niinku ostanu ja korvannu ja 
maksanu sen jo niinku kauppiaalle itelleen, mut eihän noi usko- 
nu tuolla oikeudessa yhtään mitään. 

TYÖNTEKIJÄ4: Niin sä ostit, kato ku mä olin sun mukana mei- 
naan siellä. Sitten myöhemmin sä maksoit sitten joo, mutta ei 
kai siitä korvausvaatimusta edelleenkään 00? 

JANNE: No kyllä oli. 

TYÖNTEKIJÄ4: Oliko? No kun se sano se- 

JANNE: Niinhän mä, mä sanoin niille mutta kun ei se näille oo, 
eikä se oo niitten tehtävä. 

TYÖNTEKIJÄ4: No pitäiskö se sitten kysyä vielä siltä kauppi- 
aalta, kun mä olin siellä mukana, kun se sano et hän peruu sen 
korvausvaatimuksen. 

JANNE: Mutta se ei oo näkyny noilla tai jotain. 
TYÖNTEKIJÄ4: Kun se sano et hän menee ja soittaa poliisille. 

12. JANNE: Mutta mulla on siellä, itse asiassa postissa ne laskut ja 
mun pitäis mennä sopii niitten kanssa, suoraan sen kauppiaan 
kanssa niitten laskujen kanssa. Niin se varmaan sitten sanoo, 
että tehdään näin. 


Jannen arkeen vaikuttavina haittoina näyttäytyvät hiljattain langetettu 
rikostuomio ja siihen liittyvät epäselvyydet. Haittoja vähentävän lähesty- 
mistavan pyrkimyksenä näyttäytyy tavoite vähentää epäoikeudenmukaisek- 
si arvioidusta tuomiosta aiheutuvaa sosiaalista ja taloudellista haittaa: näin 
edistetään Jannen oikeuksien toteutumista. Työntekijän puheessa haittoja vä- 
hentävä lähestymistapa näyttäytyy pragmaattisuutena, rikoksen seurauksiin 
liittyvien epäselvyyksien jäsentämisenä ja ratkaisemisena. Tämä tapahtuu 
kysymällä Jannelta mahdollisista korvausvaatimuksista (vuorot 5 ja 7) ja eh- 
dottamalla yhteydenottoa rikoksen kohteena olleeseen kauppaan; tavoitteena 
on varmistaa, että tilanteessa toimitaan aiemmin sovitun käytännön mukai- 
sesti (vuoro 9). Työntekijä ilmaisee olleensa selvittämässä rikoksen seurauksia 
heti tapahtuman jälkeen ja vahvistaa näin näkemystään siitä, että hän odotti 
niiden olevan erilaiset (vuorot 5 ja 9). Toimintatavat viittaavat haittojen vä- 
hentämisen periaatteiden noudattamiseen, sillä keskustelussa Jannea tai hä- 
nen toimintaansa ei tuomita. Työntekijä ei ota tehtyyn rikokseen kantaa tai 
moralisoi tekoa, vaan keskittyy ongelmien ratkaisemiseen. 


Työllisyystilanne 


Harvinaisin aihepiiri aineistossamme oli työllisyystilanne, johon liittyvät 
keskustelut koskivat työttömyyttä ja sitä koskevia etuuksia, tavoitteita päästä 
kuntouttavaan työtoimintaan tai saada työpaikka sekä kokemuksia aiemmis- 
sa töissä tai nykyisessä työtoiminnassa. Aineisto-ote on kotikäynniltä, jos- 
sa pohditaan Jounin mahdollisuuksia työllistyä sen jälkeen, kun hän ei enää 
tavoitteensa mukaisesti käyttäisi huumeita ja kun kuntouttava korvaushoito 
olisi alkanut. Työntekijä kartoittaa Jounin tulevia työllistymistoiveita: 


1. TYÖNTEKIJÄ3:Olikssulla niin et sä et haluu mihinkään ((yhdis- 
tyksen X)) hommiin, niillä on ainakin niitä elektroniikkapajoja? 

2. JOUNI: No mä en oikein tiedä, joo, kyl mä. Yks ketä on siellä 
((yhdistyksen X)) rakennustyömaallakin, niin mä kyselin siltä, 
niin se sano, et kyl siellä hommia tehdään ihan eikä siellä nyt 
pahemmin mitään ((huumeita)) käytetäkään, ainakin sen juttu- 
jen perusteella. Et kyl mä sitäkin oon miettiny, et ei sekään nyt 
välttämättä oo mikään huono. 

3. TYÖNTEKIJÄ3: Niin, mut kartotetaan nyt kaikki noi paikat 
niin... 

4. JOUNI: Mulla tuli itse asiassa työkkäristä ((TE-palveluista)), 
mikäköhän se oli, täytyy kattoo, niin se ois ollu vaan, ettei ne 
vaan nyt mitään työpaikkaa ois tarjonnu mulle. 

5. TYÖNTEKIJÄ3: Lue nyt tarkkaan, nyt on ollu hirvee aalto, että 
ihmisiltä on pistetty poikki noi rahat kun... ((päällekkäistä pu- 
hetta)) 


Tässä keskustelussa Jounin arkea varjostavana haittana todentuu työttö- 
myys. Haittoja vähentävän lähestymistavan pragmaattiseksi pyrkimykseksi 
asettuu Jounin ohjaaminen tarvittavien työllisyyspalveluiden ja -etuuksien 
piiriin, jotta konkreettinen ratkaisu työttömyyteen löytyisi. Työntekijät edis- 
tävät tavoitetta ensinnäkin kartoittamalla Jounille mieluisia työllistymisvaih- 
toehtoja. Arviota sopivasta työpaikasta ei tehdä Jounin puolesta (vuoro 1), 
vaan hänelle tarjotaan valinnanvaraa (vuoro 3), vaikka hän tyytyisi kuule- 
mansa palautteen perusteella ensimmäiseen vaihtoehtoon (vuoro 2). Keskus- 
telu Jounin työttömyydestä perustuu haittojen vähentämisen keskeisiin peri- 
aatteisiin: Jounin itsemääräämisoikeutta ja valinnanvapautta kunnioitetaan. 
Toiseksi työntekijät tarttuvat Jounin epävarmuuteen ”työkkäristä” saadusta 
yhteydenotosta käytännön neuvolla, eli he kannustavat häntä selvittämään 
huolella yhteydenoton sisällön. Neuvon taustalla on pelko työttömyysetuuk- 
sien katkeamisesta, mikäli Jouni ei huomaa reagoida tarjottuun työpaikkaan 
(vuorot 4-5). Tällä on merkitystä myös asumiseen, sillä työllistyminen vai- 
kuttaisi positiivisesti Jounin taloudelliseen tilanteeseen, jolloin myös asumi- 
sen kuluista huolehtiminen helpottuisi. 


204 


Haittojen vähentäminen ja Asunto ensin -malli 


Johtopäätökset 


Tässä luvussa tarkastelimme Asunto ensin -malliin perustuvia asumisen tuen 
kotikäyntien kohtaamisia ja erityisesti niissä sovellettua huumeiden käyttöön 
liittyviä haittoja vähentävää lähestymistapaa. Tutkimme, millaisista huumei- 
ta käyttävien asiakkaiden arjessa ilmenevistä haitoista kotikäynneillä keskus- 
tellaan ja miten niitä pyritään kohtaamisissa vähentämään. Ensimmäistä tut- 
kimuskysymystä koskevat tulokset on esitetty tiivistetysti taulukossa 1. 


Taulukko 1. Yhteenveto asiakkaan asumisessa ja arjessa todentuvista haitoista ja 
riskeistä 


Kodin käytännön asiat |° kiinnittymättömyys kotiin 
e vaikeus huolehtia kodista 
e asunnon puute tai sen menettämisen riski 


Sosiaaliset suhteet e kodin ei-toivotut vierailijat (yksityisyyden rajojen rikkominen) 
e toivottujen vierailijoiden puute (katkenneet suhteet) 
Taloudellinen tilanne e vähävaraisuus, huumeiden luoma ”kaaos" rahatilanteeseen 


* epäselvyydet etuuksissa 

* vuokranmaksun vaikeus 

Osallisuuden kokemus |° arvottomuuden/osattomuuden kokemus 

* harrastusten/sosiaalisten kontaktien puute 

e huumeita käyttäviin ihmisiin kohdistuva stigma 


Päihteiden käyttö e vaikeus hallita sekakäyttöä (käytetyt aineet, annokset) 
+ ylilyönneistä johtuva kaoottisuus asumisessa/arjessa 
Terveys + traumakokemukset 


e psyykkinen ja/tai somaattinen sairastuminen (mm. C-hepatiitti) 
Muu palvelujärjestelmä |° vaikeus päästä palveluihin 

e vaikeus saada yksilöllistä tukea tai pysyä palveluissa 

e tiedon puute oikeuksista tukeen 


Rikokset ja tuomiot e rikollisen toiminnan taloudelliset jasosiaaliset seuraukset 
arkeen (esim. sakko- ja vankeustuomiot) 
Työllisyystilanne e työllistymisen vaikeus 


* epämieluisat kokemukset työelämässä 
* riski työttömyysetuuksien katkeamisesta. 


Tulkitsemamme haitat sekä haittoja vähentävän lähestymistavan periaat- 
teet ja käytännöt todentuivat asumisen tuen kohtaamisissa tilannekohtaisesti. 
Keskeinen havaintomme on, että kotikäynneillä paneuduttiin jo ilmenneiden 
haittojen lisäksi myös niille altistaviin riskeihin. Esimerkiksi asunnottomuut- 

ta ennaltaehkäistiin sillä, että asiakkaille luotiin hyvän ja turvallisen asumi- 
sen edellytyksiä sanallisessa keskustelussa ja konkreettisessa toiminnassa 
(ks. myös Ranta & Juhila 2020). Haittojen vähentämisessä ei siis ollut kyse 
ainoastaan akuuttien kriisien selvittämisestä, vaan myös tuesta, jolla tarjot- 
tiin parempaa elämänlaatua ja tulevaisuuden toivoa päihteistä riippuvaisille 
ihmisille (ks. myös Ekgvist 2021). Orientaatio ei kuitenkaan velvoittanut asi- 
akkaita sitoutumaan tietynlaisiin tulevaisuuden tavoitteisiin, vaan suhdetta 
tulevaisuuteen rakennettiin olemalla heille läsnä ”tässä ja nyt” ja käymällä 
yhdessä lävitse sillä hetkellä sopivia ja tarjolla olevia vaihtoehtoja. 
Taulukossa 2 todennamme, kuinka haittojen vähentäminen näyttäytyi 
asumisen tuen vuorovaikutuksessa pragmaattisena, empaattisena ja ei-mora- 
lisoivana lähestymistapana. Haittojen vähentäminen perustui asiakkaan toi- 
veiden ja ihmisarvon kunnioittamiseen (ks. Collins ym. 2012; Young & Ma- 
nion 2017; Andvig ym. 2018), minkä lisäksi lähestymistavan ytimessä oleva 
luottamus läpäisi aineiston keskusteluja (ks. Andvig ym. 2018). Konkreettises- 
ti tämä todentui esimerkiksi silloin, kun monissa muissa yhteyksissä kiellet- 
tyinä tai arkaluonteisina nähtävistä aiheista ja haavoittavuuden kokemuksista 
voitiin keskustella rehellisesti ja avoimesti, eikä oman arjen todellisia tapah- 
tumia tarvinnut salata (ks. Väyrynen 2007; Perälä 2009). Kohtaamisissa oli 
esimerkiksi yleistä keskustella huumeiden käytön lisäksi asiakkaiden vaikeis- 
ta traumakokemuksista ja rikollisen toiminnan aiheuttamista tuomioista. 
Kotikäyntien tarkastelu osoitti, että asiakkaiden arjessa ilmenevät haitat 
voivat olla lähtöisin huumeiden käytön lisäksi monista muista tekijöistä kuin 
asiakkaan omasta toiminnasta. Keskustelut koskivat usein asiakkaiden ko- 
kemuksia palvelujärjestelmässä ja yhteiskunnan jäsenenä. Tämä vahvistaa 
käsitystä siitä, että haittoja vähentävä lähestymistapa kytkeytyy ”tässä ja nyt” 
-kohtaamisissa asiakkaan ja työntekijän välisen luottamus- ja vuorovaiku- 
tussuhteen lisäksi arkeen vaikuttaviin laajempiin suhteisiin (Ranta 2020b). 
Näissä suhteissa haitat todentuivat esimerkiksi silloin, kun asiakkaat kokivat 
tulleensa leimatuiksi henkilökohtaisissa ihmissuhteissa tai palvelujärjestel- 
mässä (esim. Kuussaari 2006, 214-216; Virokannas 2017). Tämänkaltaisten 
kokemusten käsittely aineistomme kotikäynneillä on luontevaa, sillä haitto- 
ja vähentävä lähestymistapa on vaikuttanut keskeisesti siihen, että huumeita 

Taulukko 2. Yhteenveto haittoja vähentävän lähestymistavan todentumisesta 
työntekijöiden vuorovaikutuksellisessa toiminnassa 


Pragmaattisuus Empaattisuus Ei-moralisoivuus 

+ kodin siivous ja pienre- * asiakkaan toiminnan e realistinen suhtautuminen 
montti ymmärtäminen ja hänen huumeiden käyttöön 

e yhteydenpito palveluihin puolelleen liittoutuminen |° tarvittaessa ohjaus huu- 

* ohjaus ja käytännön vaikeissa tilanteissa meiden käytön hallintaan, 
ratkaisut pulmatilanteissa |* asiakkaan itsemääräämis- | esim. sekakäytön ylilyön- 
(mm. palvelut, kodin yllä- oikeuden kunnioittaminen tien välttämiseen 
pito, etuudet, työttömyys, |* toivon luominen ja ylläpi- |* ei-kantaaottava suhtautu- 
tuomiot) täminen minen kaoottisiin elämän- 

+ asiakkaan toiveiden ja * positiivinen palaute tapahtumiin 
kodin kunnioittaminen sekä |* asiakkaan itsetunnon * luottamuksen ja avoimen 
valinnanmahdollisuuksien vahvistaminen ilmapiirin osoittaminen 
edistäminen * turhautumisen ja häpeän |* yhteiskunnassa ja 

* asiakkaan ymmärryksen tunteiden käsittely palvelujärjestelmässä 
lisääminen oikeuksistaan |° huolen ilmaiseminen koetun huonon kohtelun 
ja rajoistaan, oikeuksien * rehellisyyteen kannusta- tuomitseminen 
toteutumisen edistäminen minen. e tasavertaisuuteen pyrkivä 

* arkea tukevien sosiaalisten kohtaaminen. 
kontaktien luominen 

* tiedon jakaminen ja 
konkreettiseen toimintaan 
kannustaminen akuuttien 
sairauksien hoidossa. 


käyttävien ihmisten perusoikeuksista on ylipäätään virinnyt yhteiskunnallis- 
ta keskustelua (ks. Tammi 2007). 

Sekä Asunto ensin -mallin että haittoja vähentävän lähestymistavan taus- 
talla on tavoite vahvistaa asiakkaiden kokemusta hyväksytyksi tulemisesta 
omana itsenään sekä parantaa heidän osallisuuttaan, yhteiskunnallista ase- 
maansa ja äänensä kuulumista institutionaalisessa vuorovaikutuksessa (ks. 
Auvinen ym. 2021). Huumeista riippuvaisten riski jäädä vaille tämänkaltaista 
tukea ja huolenpitoa on suuri (esim. Virokannas 2017), minkä vuoksi haittoja 
vähentävällä toiminnalla on suuri merkitys siinä, että heidän perusoikeuten- 
sa toteutuisivat. Konkreettisen tukityön rinnalla kotikäynneillä edistettiin 
kaikille kuuluvia kansalaisoikeuksia perustuslain (731/1999) mukaisesti: jo- 
kaisen oikeutta omaan asuntoon, kotirauhaan, yksityisyyteen, perustoimeen- 

tuloon, tarvitsemiinsa sosiaali- ja terveyspalveluihin sekä terveyttä edistä- 
vään tietoon. Asumisen tukeen liittyvissä kohtaamisissa huomioitiin lisäksi 
asiakkaiden inhimillisten ja yksilöllisten elämäntilanteiden haavoittuvuus: 
työntekijät korostivat asiakkaan oikeutta omiin, yksityisiin rajoihinsa ja juuri 
hänelle itsellensä merkitykselliseen arkeen. 

Asiakkaiden elämäntilanteissa todentuvat haitat liittyvät hyvin laajasti 
arkeen, mutta ne vaikuttavat usein olennaisesti toimintakykyyn ja sen myötä 
myös asumiseen. Aineistomme kohtaamisissa toistuikin haittoja vähentävälle 
lähestymistavalle ominainen tehtävä ohjata asiakkaita asumisen tuen lisäk- 
si muihin tarvittaviin sosiaali- ja terveyspalveluihin (ks. Young & Manion 
2017). Työntekijät informoivat asiakkaita tarjolla olevista ja tarpeenmukaisis- 
ta palveluista, mutta olennaiseen valoon nousi myös konkreettinen yhteyden- 
pito palvelujärjestelmään: näin edistettiin asiakkaiden sosiaalisia oikeuksia ja 
palveluiden saavutettavuutta (ks. Poikonen & Kekoni 2019). 

Palveluihin liittyvien epäselvyyksien yleisyys herättää kysymään, kuinka 
suuri riski asiakkailla olisi jäädä vaille tarvitsemiaan palveluita, jos asumisen 
tuki ei olisi näin kiinnipitävää ja sisältäisi näin laajaa huolenpitoa. Asunto 
ensin -mallin tulkitseminen vain asumisen tukemiseksi ei siis useinkaan rii- 
tä, sillä yksinomaan asumiseen keskittyminen ei välttämättä turvaa pysyvää 
ja turvallista asumista monimutkaisissa ja haavoittavissa elämäntilanteissa. 
Tutkimuksemme vahvistaakin näkemystä siitä, että haittojen vähentäminen 
tarjoaa huumeista riippuvaisten asumisen tukemiseen kokonaisvaltaisen, eet- 
tisen sekä tilannekohtaisesti mukautuvan ja yksilöllisesti joustavan lähesty- 
mistavan (ks. Collins ym. 2012; Andvig ym. 2018). 

Koti luo monenlaisia mahdollisuuksia haittoja vähentävän lähestymis- 
tavan soveltamiselle. Asiakkaan kodissa toimiminen vahvistaa huumeista 
riippuvaisten ihmisten toimijuutta institutionaalisissa konteksteissa (Ranta 
2020b). Koti on usein luontevaksi ja luottamukselliseksi koettu kohtaamis- 
paikka, jossa voidaan puhua arkaluonteisista ja henkilökohtaisista asioista. 
Haittoja vähentävän lähestymistavan vieminen kotiin laajentaakin mahdol- 
lisuuksia huumeita käyttävien ihmisten yksilölliseen asumisen tukemiseen: 
asiakkaan tarpeisiin vastaaminen joustavasti helpottuu, kun huumeiden 
käyttöön ja asumiseen liittyviä haittoja voidaan vähentää mahdollisimman 
lähellä hänen arkeaan (ks. Andvig ym. 2018). Kodissa toimiminen rikastaa 

yhtäältä näkemystä siitä, millaisia haittoja asiakkaan arjessa konkreettisesti 
ilmenee ja miten ne vaikuttavat asumiseen. Näin myös akuutteihin tarpeisiin 
on mahdollista reagoida nopeasti. Toisaalta lähimpänä asiakkaan arkea toi- 
miminen tuo muiden palveluiden tehtäviä herkästi asumisen tuen työnteki- 
jöille (Perälä & Jurvansuu 2016). Riskinä on tuolloin, ettei asiakkaan kaikkia 
perusoikeuksia voida turvata, jos koko arjen tukeminen jää yksin asumisen 
tuen vastuulle. Palveluiden välinen monialainen yhteistyö onkin tärkeää, jot- 
ta huumeita käyttävien ihmisten perusoikeudet toteutuisivat ja heidän tarpei- 
siinsa voitaisiin vastata kokonaisvaltaisesti (ks. Young & Manion 2017). 

Kotiin liittyy myös jännitteitä haittojen vähentämisen näkökulmasta. En- 
sinnäkin toiminnassa on tärkeä noudattaa lähestymistavalle keskeistä ano- 
nyymiyden periaatetta. Vaikka asiakkaan kotiosoite tulee työntekijöiden tie- 
toon, esimerkiksi kirjaukset kotikäynneistä on olennaista tehdä nimettömästi, 
jotta asiakas ei tule leimatuksi sosiaali- ja terveydenhuollon tietojärjestelmiin 
laittomien päihteiden käyttäjänä. Toiseksi asiakkaan yksityiseen kotiin pääsy 
edellyttää vahvaa luottamusta työntekijöitä kohtaan, minkä vuoksi he voivat 
hyötyä mahdollisuudesta tutustua työntekijöihin rauhassa esimerkiksi orga- 
nisaation tiloissa, ennen kuin tuki viedään kotiin. Voi myös kysyä, että vaikka 
luottamuksellinen ilmapiiri olisikin asumisen tuessa saavutettu, uskaltavatko 
asiakkaat aina kertoa huumeisiin ja kotiin liittyvistä tapahtumista edes luo- 
tettavaksi kokemilleen työntekijöille, jos niihin liittyy pelko asunnon menet- 
tämisestä. Rehellisyyteen ja avoimuuteen kannustaminen onkin olennainen 
osa asumisen tuen työtä, jotta mahdolliseen asunnon menettämisen riskiin 
voisi puuttua ajoissa. Aidon luottamussuhteen rakentaminen, kuten myös asi- 
akkaille tarjottu kokonaisvaltainen huolenpito, vaativat yleensä paljon aikaa. 
Mahdollisuus kiireettömiin kohtaamisiin onkin tärkeä huomioida asumisen 
tuen toiminnan rakenteissa. 

Kolmanneksi tutkimuksemme nostaa esiin kriittisen kysymyksen sii- 
tä, että vaikka haittoja vähentävä lähestymistapa tarjoaa tärkeitä ja toimivia 
keinoja huumeista riippuvaisten ihmisten asumisen tukemiseen, onko se 
riittävän kannattelevaa kaikissa elämäntilanteissa. Intensiivisemmälle tuel- 
le on tarvetta esimerkiksi silloin, jos asiakas haluaa ja tarvitsee laitoshoitoa 
päihderiippuvuudesta kuntoutumiseen tai heikentyneen psyykkisen voinnin 
vuoksi. Johtopäätöksemme onkin, ettei haittoja vähentävään lähestymis- 

tapaan perustuva asumisen tuki saa olla kaikissa tilanteissa ainoa patentti- 
ratkaisu huumeista riippuvaisten ihmisten tukemiseen. Vastuu asiakkaista 
ei saisi myöskään jäädä yksin asumisen tuen työntekijöille. Neljänneksi on 
tärkeä muistaa, että kotiin vietävän, haittoja vähentävän käytännön tuen rin- 
nalle tarvitaan aktiivisesti huumeita käyttävien ihmisten yhteiskunnallisiin 
suhteisiin vaikuttavaa, heidän osallisuuttaan edistävää haittoja vähentävää 
politiikkaa. 

Suomea on pidetty asunnottomuuden vähentämisen mallimaana, ja 
Asunto ensin -mallilla onkin saatu asunnottomuuden ratkaisemisessa onnis- 
tuneita tuloksia. Silti huumeita käyttävien ihmisten asunnottomuus on kui- 
tenkin yhä usein toistuvaa ja pitkäaikaista. Tämä herättää miettimään, millä 
tavoin Asunto ensin -malliin kytkeytyvä haittoja vähentävä lähestymistapa 
ymmärretään huumeita käyttävien asumisen tuen palveluissa valtakunnalli- 
sesti ja kuinka laajasti sitä lopulta käytännössä sovelletaan näissä palveluissa. 
Koska haittoja vähentävää lähestymistapaa ei ole aiemmin tässä kontekstissa 
määritelty, sen paikalliset soveltamiskäytännöt saattavat vaihdella laajastikin. 
Olisikin tärkeää, että asumisen tuen työntekijöiden olisi mahdollista sitoutua 
haittoja vähentävän lähestymistavan periaatteisiin ja käytäntöihin valtakun- 
nallisesti (ks. Andvig ym. 2018). Aidosti haittoja vähentävän lähestymistavan 
periaatteita noudattavan hyvinvointityön edellytyksenä on, että työntekijöillä 
on tietoa huumeiden käytön laajoista vaikutuksista huumeista riippuvaisten 
ihmisten arkeen ja asumiseen. Vähintään yhtä tärkeää on organisaation tuki 
tämänkaltaisen hyvinvointityön toteuttamisessa. Työntekijöillä tulee olla ti- 
laa ja aikaa tunnistaa vaativaa työtään ohjaavia periaatteita, neuvotella niistä 
yhdessä sekä jakaa yhteisesti kokemuksiaan. 


1 Tutkimus on tehty tutkimushankkeissa Kodeissa tapahtuvien palvelukohtaamisten maantiede hy- 
vinvointipalvelujen marginaalissa Suomessa ja Ruotsissa (Suomen Akatemia 2017-2022), Segregaa- 
tion ja asunnottomuuden vastainen asumissosiaalinen työ haavoittuvassa asemassa olevien ihmisten 
asumis- ja palvelupoluilla (Sosiaali- ja terveysministeriö, 2021-2023) sekä Nimettömiä kohtaamisia 
laittomilla poluilla: Etnografinen tutkimus pimeään verkkoon ja kaduille jalkautuvasta huumetyöstä 
(Koneen säätiö, 2021-2025). Luvussa analysoitu aineisto on alun perin kerätty Alfred Kordelinin 
säätiön rahoituksella tekstin ensimmäisen kirjoittajan väitöskirjaan (Ranta 2020b). 

Kotiin kietoutuva tiedonkeruu 
aikuissosiaalityössä 


Jenni-Mari Räsänen 


Johdanto 


Tässä luvussa tarkastelen sitä, miten työntekijöiden ja asiakkaiden väliset 
tiedolliset suhteet ilmenevät aikuissosiaalityön eli aikuisten parissa tehtävän 
hyvinvointityön kotikäynneillä sekä miten sieltä tietoa kerätään ja tuotetaan. 
Perinteisesti institutionaaliset kohtaamiset tapahtuvat julkisissa tiloissa, ku- 
ten toimistoissa, jotka kuuluvat ammattilaisten reviirille. Vaikka erilaiset tilat 
eivät yksiviivaisesti määrittele ihmisten toimintaa, toimistossa tapahtuvissa 
kohtaamisissa on tiettyjä rutiineja ja vakiintuneita toimintatapoja. (Juhila 
2018, 16, 106, 108-115.) Työntekijät ja asiakkaat asettuvat perinteisesti työnte- 
kijän työpöydän eri puolille. Asiakkaan tilannetta kartoitetaan ja tietoa tuote- 
taan keskustellen, mahdollisesti myös asiakkaan tuomien dokumenttien sekä 
tietokoneelle kirjattujen tietojen avulla. (Eräsaari 1995; Räsänen 2012; 2015; 
Juhila 2018, 110-111.) Toimistotilat tuottavat työhön tietynlaiset olosuhteet ja 

järjestyksen, jotka voivat olla täysin päinvastaiset asiakkaiden kotien olosuh- 
teille (Ferguson 2018, 69). 

Kun työntekijät jalkautuvat asiakkaiden koteihin, tulee kiinnostavaksi 
se, miten siellä tuotetaan tietoa ja millaista relevanttia tietoa kotiympäristö 
tarjoaa asiakkaan tilanteesta työntekijöille. Työskentelyä asiakkaiden kodeis- 
sa on perusteltu osaltaan esimerkiksi sillä, että koti itsessään kertoo paljon 
asiakkaan elinolosuhteista ja siitä arjesta, jota kodeissa eletään (Juhila 2018, 
161; luku 3). Lisäksi kotikäynnit mahdollistavat läheisemmän vuorovaikutuk- 
sen asiakkaan kanssa (de Montigny 1995; Stanhope 2012). On myös osoitettu, 
että kodeissa organisaatioiden totutut tietämisen tavat ja käytännöt laajene- 
vat, sillä kotiympäristössä eri aistit, tunteet ja kehollisuus korostuvat. Lisäksi 
liikkuminen ja toiminnallisuus mahdollistuvat kodin tilassa eri tavalla kuin 
toimistossa. (Pink ym. 2015, 451; Ferguson 2018; Holmberg & Ranta 2021.) 
Kotiin kietoutuva tiedonkeruu ja tiedon tuottaminen edellyttävät työnteki- 
jöiltä myös sensitiivisyyttä, sillä kyse on asiakkaan yksityisestä tilasta (ks. 
esim. Juhila ym. 2022) ja asiakkaat saattavat elää hyvin kuormittavissa ja haa- 
voittavissa tilanteissa. 

Tutkimukseni pohjautuu etnometodologiaan: analysoin niitä tilannekoh- 
taisia tapoja ja toimintoja, joilla osapuolet orientoituvat tiedonkeruuseen ja 
tiedon tuottamiseen osana kotikäyntejä (Francis & Hester 2004, 27; luku 4). 
Tarkemmin ottaen kysyn, miten kotiympäristö kietoutuu aikuissosiaalityön 
tiedonkeruuseen ja tuottamiseen. Institutionaalisissa kohtaamisissa, kuten 
kotikäynneillä, osallistujilla on lähtökohtaisesti erilaisia tehtäviä, rooleja ja 
vastuita, joista käsin he kohtaamisiin orientoituvat (Drew & Sorjonen 2011, 
222; ks. myös Juhila 2003, 95; Juhila ym. 2016). Institutionaalista vuorovaiku- 
tusta on luonnehdittu monella tavoin epäsymmetriseksi; ammattilaiset voit- 
topuolisesti vetävät keskustelua ja määrittelevät keskusteltavia aiheita. Lisäksi 
epäsymmetriaa ilmenee siinä, että ammattilaisilla on paitsi tietoa palvelujär- 
jestelmästä ja ammatillisesta osaamisesta myös päätösvaltaa liittyen asiak- 
kaan tarvitsemaan apuun ja tukeen: niiden arvioiminen ja niistä päättäminen 
edellyttävät pääsyä asiakasta ja hänen tilannettaan koskevaan tietoon. (Drew 
& Heritage 1992, 47-50; Heritage 1997, 177-178; Peräkylä 1997, 181-182.) Ai- 
kuissosiaalityön kotikäyntien analyysissa tarkastelenkin, miten tämä tiedol- 
linen epäsymmetrisyys ilmenee, kysyen: kenellä on pääsy kotiin kietoutuvaan 

tietoon ja kenellä sitä nähdään olevan. Kyse on tiedollisten suhteiden (Ste- 
vanovic 2016, 156-160) tarkastelusta. Tarkemmin sanotusti analysoidaan sitä, 
miten nämä tiedolliset suhteet tulevat näkyviksi kotiympäristöissä tapahtu- 
vissa institutionaalisissa kohtaamisissa. 

Luku etenee siten, että aluksi taustoitan yleisemmällä tasolla aikuissosiaa- 
lityön tehtäväkenttää sekä tiedonkeruuta ja sen merkitystä erityisesti jalkau- 
tuvassa aikuissosiaalityössä. Tämän jälkeen tarkastelen kotiin vietävää hy- 
vinvointityötä sekä aikaisempia havaintoja siitä, millaista tietoa koti tarjoaa 
ja mahdollistaa hyvinvointityön arjessa käytettäväksi. Tämän jälkeen kuvaan 
aineistoa, valitsemiani analyyttisiä käsitteitä sekä esittelen analyysiprosessin 
etenemisen. Tulosluvussa erittelen aineistoesimerkkien avulla koteihin kie- 
toutuvaa tiedonkeruuta ja tiedollisia suhteita. Luvun lopussa pohdin sitä, mil- 
laisia asiakkaiden kodit ovat erityisinä tiedonkeruun paikkoina ja millaisia 
reunaehtoja ja toisaalta mahdollisuuksia ne tarjoavat tiedonkeruulle ja tiedon 
tuottamiselle. 


Tiedonkeruu ja tuottaminen 
jalkautuvassa aikuissosiaalityössä 


Aikuissosiaalityötä koskevat määritelmät, sisällöt ja toimintatavat vaihtele- 
vat ja ne ovat myös muuttuneet ajan kuluessa (Taina & Kotiranta 2014; ks. 
myös Paavola ym. 2019, 90). Työtä ohjaavat ensisijaisesti sosiaalihuoltolaki 
(1301/2014) sekä useat erityislait (Paavola ym. 2019, 85). Aikuissosiaalityö 
tunnistetaan palveluksi, joka kohdennetaan paljon palveluita ja erityistä tu- 
kea tarvitseville, mutta toisaalta peräänkuulutetaan myös sen helppoa saa- 
tavuutta ja suuntaamista kaikille (Paavola ym. 2019, 89). Varhaista tukea on 
myös esitetty yhdeksi keskeiseksi aikuissosiaalityön alueeksi (Karjalainen ym. 
2019, 35). Aikuissosiaalityössä asiakkaiden tarpeet liittyvät yleisesti taloudel- 
lisiin vaikeuksiin, toimintakykyyn vaikuttaviin sairauksiin, työttömyyteen, 
elämänhallinnan ja asumisen pulmiin sekä päihde- ja mielenterveysongel- 
miin (Juhila 2008a; Tanttu 2016). Näihin tarpeisiin pyritään vastaamaan 
muun muassa vuorovaikutuksellisella työskentelyllä, arvioinnilla, suunni- 
telmallisuudella, kuntouttamisella, toimeentulotuella, aktivoinnilla ja pal- 

veluohjauksella (Juhila 2008a; Tanttu 2016). Aikuisuuteen liitetään tiettyjä 
normatiivisia ja kulttuurisia odotuksia itsenäisyydestä, vastuullisuudesta, 
täysivaltaisuudesta ja hyvästä elämänhallinnasta. Tästä seurauksena onkin, 
että yhdeksi aikuissosiaalityön tehtäväksi asettuu pyrkimys kasvattaa näitä 
kriteerejä täyttäviä kansalaisia, mutta toisaalta myös purkaa näitä odotuksia 
ja kohdata ihmiset yksilöinä moninaisissa elämäntilanteissaan. (Juhila 2008b, 
90-94; 96-98.) 

Sosiaalihuoltolaki (1301/2014) korostaa palvelutarpeen arvioinnin merki- 
tystä sosiaalityössä (Karjalainen 2016, 133-134) sekä selkeyttää siihen liitty- 
viä menettelytapoja (Paavola ym. 2019, 86-87). Aikuissosiaalityössä työnte- 
kijät tarvitsevat ja keräävät tietoa moniin eri tarkoituksiin, kuten asiakkaan 
tilanteen kartoittamiseksi, arvioimiseksi ja/tai päätöksenteon tueksi (esim. 
Günther 2015). Tiedonkeruun menetelmät ja välineet ovat niin ikään moni- 
naisia. Tietoa kerätään ja kartoitetaan esimerkiksi kysymällä asiakkaalta eri- 
laisia kysymyksiä (Juhila ym. 2021; Raitakari ym. 2021) sekä havainnoimalla 
häntä erilaisissa toimintaympäristöissä (Juhila ym. 2022). Tiedonkeruussa ja 
tuottamisessa voidaan hyödyntää ja sitä voivat ohjata asiakastietojärjestelmi- 
en ennalta määrittelemät kysymykset ja teema-alueet (Shaw ym. 2009; Räsä- 
nen 2014), eri tarkoituksiin täytettävät lomakkeet (Giinther 2015; Winter & 
Cree 2016; Matarese & Caswell 2018) ja arviointimittarit (Kivipelto & Saikko- 
nen 2013; Räsänen 2019). 

Asiakastilanteesta aikaisemmin kerätty ja kirjattu tieto rakentuu usein 
osaksi nykyhetkessä tapahtuvaa tiedon tuottamista. Aiemman tiedon paik- 
kansapitävyys voidaan varmistaa asiakkaalta, ja sitä voidaan käyttää eri tavoin 
resurssina asiakastilanteessa. (Frers 2009; Räsänen 2012; 2014.) Sosiaalityön 
asiakastyössä keskeisiä tiedonlähteitä ovat asiakasta koskevan tiedon lisäksi 
tutkimus- ja teoriatieto, asiantuntijatieto, formaali tieto (lainsäädäntöä, hal- 
lintoa, organisaatiota ja menettelytapoja koskeva tieto) sekä ammattietiikka 
(Karttunen & Hietamäki 2014, 332-334). Tiedon tuottamisen näkökulmasta 
on lisäksi tärkeää se, miten eri lähteistä koottua tietoa tulkitaan, miten sen 
pohjalta tehdään tarvittavat toimenpiteet ja miten tieto kommunikoidaan 
eteenpäin asiakkaalle, muille työntekijöille ja organisaatioille (Munro 2005; 
ks. myös Räsänen 2014; Ekgvist & Kuusisto 2018, 55). 

Jalkautuvassa aikuissosiaalityössä ammattilaiset lähtevät liikkeelle eli 
jalkautuvat kohtaamaan erilaisia yhteisöjä ja kansalaisia siellä, missä nämä 
tavanomaisesti toimivat ja elävät arkista elämäänsä. Näillä kentillä toimitaan 
niiden säännöillä; vähintäänkin tulee ymmärtää niitä. (Juhila 2018, 16-17.) 
Kotikäynnit ovat yksi jalkautuvan työn muoto. Kotiin vietävä sosiaalityö on 
kotiympäristössä tapahtuvaa asioiden käsittelyä, huolta aiheuttavien tilantei- 
den ja ongelmien arviointia, niihin liittyvien ratkaisuvaihtoehtojen etsintää 
sekä tarvittaessa asiakassuunnitelmien laadintaa (Juhila 2018, 160). Työnteki- 
jä menee asiakkaan kotiin vieraana, mutta keskustelunaiheilla on kuitenkin 
pääosin jokin institutionaalinen ja ammatillinen tavoite, kuten asiakkaan pa- 
remman elämänhallinnan saavuttaminen, ja ne noudattavat jotakin ennalta 
laadittua menettelytapaa (Juhila ym. 2016, 116). 

Aikuissosiaalityössä tuen ja palveluiden arvioinnissa korostuu tilanne- 
kohtaisuus, eli asiakkaan tilannetta tarkastellaan osana hänen toimintaym- 
päristöään ja sosiaalisia sidoksiaan (Paavola ym. 2019, 87). Tällaiseen tarkas- 
teluun asiakkaan koti ja sen lähiympäristö antavat tärkeitä resursseja. Kotona 
voidaankin tarkistaa, arvioida ja tarkkailla asiakkaan elinympäristöä eri ta- 
voin (Stanhope 2011; Ferguson 2018; Juhila ym. 2022). Kotikäynneillä työnte- 
kijät voivat esimerkiksi kommentoida kotia ääneen epäsuorasti tai avoimesti 
kritisoimalla. He voivat myös antaa neuvoja, osoittaa huolta tai antaa kehuja 
ja positiivisia arviointeja. (Juhila ym. 2022, 88.) Kotiympäristössä voi tulla 
esiin sellaisia huolia ja pulmia, jotka jäisivät muuten huomaamatta, mutta on- 
gelmien lisäksi puheeksi tulevat helposti myös arkeen ja toimijuuteen liittyvät 
positiiviset puolet (Juhila 2018, 160-161). Lisäksi kodin erilaiset materiaalit ja 
esineet voivat tulla vuorovaikutuksessa eri tavoin puheeksi (Juhila ym. 2016; 
Juhila & Giinther 2020; Holmberg & Ranta 2021). Kotiympäristössä myös eri 
aistit (erityisesti näkö, mutta myös tunto- ja hajuaistit) ja toiminnallisuus ko- 
rostuvat sekä kietoutuvat olemiseen ja tietämiseen (Pink ym. 2015, 451; Fer- 
guson 2018). 

Kiinnostavaa onkin tarkastella, millaisia resursseja koti ja sen esineistö 
sekä erilaiset aistimukset ja toimintamahdollisuudet tuottavat, kun asiak- 
kaan tilanteesta kerätään ja tuotetaan tietoa aikuissosiaalityössä. On myös 
havaittu, että asiakkuuden vaihe vaikuttaa tiedon tuottamisen tarpeisiin eli 
siihen, mihin huomiota kohdennetaan ja mitä sanoitetaan ääneen. Asiak- 

kuuden alkuarviointivaiheessa kotikäynneillä usein kerätään todisteita asi- 
akkaan tilanteesta sekä palvelutarpeen ja ammatillisen väliintulon tarpeista, 
joihin liittyviä havaintoja harvemmin kuitenkin sanoitetaan asiakkaalle. Kun 
asiakkuus on edennyt palvelujen toteuttamisvaiheeseen, sanoitetaan kotia 
koskevia havaintoja asiakkaalle useammin. (Juhila ym. 2022, 83.) 

On tuotu esiin, että koti mahdollistaa asiakkaan tilanteen syvemmän 
ymmärtämisen ja toimisto-olosuhteita henkilökohtaisemman kohtaamisen 
(Stanhope 2012, 426). Asiakkaan ja työntekijän välistä suhdetta on mahdollis- 
ta rakentaa kotiolosuhteissa läheisemmäksi huolimatta siitä, että kotikäynnin 
perimmäinen tarkoitus olisi esimerkiksi asiakkaan tilanteen tarkkaileminen 
(de Montigny 1995) tai vaikkapa standardoitujen arviointimenetelmien käyt- 
täminen (Winter & Cree 2016, 1185). Kotikäynneillä työntekijöiden on mah- 
dollista tehdä havaintoja siitä, miten tärkeää kodin rakentaminen asiakkaille 
on (Stanhope 2012, 420-421). Kodin tuntua ja siihen kiinnittymistä voidaan 
rakentaa ja vahvistaa myös yhdessä asiakkaan kanssa (Ranta & Juhila 2020). 
Koti asiakkaan ja työntekijän kohtaamispaikkana antaakin edellytyksiä asi- 
akkaan vahvalle toimijuudelle (Ranta 2020; Tuominen 2021). Koti voi esimer- 
kiksi olla erityisen otollinen ympäristö mielenterveystyössä, sillä asiakkaalla 
on siellä hyvät edellytykset toipumiseen (Juhila ym. 2016, 115). Asiakkaalla 
ja työntekijällä ilmenee kotiympäristössä myös erilaisia institutionaalisista 
rooleista poikkeavia rooleja (esimerkiksi isäntä ja vieras), minkä on todettu 
hälventävän kohtaamisten epäsymmetriaa ja lisäävän osallistujien välistä 
luottamusta (Juhila ym. 2016; luku 6). 


Aineisto, menetelmät ja analyysi 


Aineisto koostuu kahdeksasta ääninauhoitteesta, jotka on kerätty kahdeksal- 
ta aikuissosiaalityön kotikäynniltä keskikokoisessa suomalaisessa kaupungis- 
sa (samaa aineistoa käytetty luvussa 11). Analyysissa hyödynnetään tutkijan 
kotikäyntien yhteydessä laatimia havainnointipäiväkirjoja. Kohtaamisten ko- 
koonpanot vaihtelevat kulloinkin käsiteltävien ja selviteltävien asioiden mu- 
kaan. Kotikäynneistä seitsemässä on sosiaalityöntekijän lisäksi paikalla myös 
muita työntekijöitä. Näitä ovat sosiaaliohjaaja (sosiaalityöntekijän työparina), 

asumispalvelujen työntekijä, asumisohjaaja, tukihenkilö, päihdepalvelujen 
sekä vanhuspalvelujen työntekijät. Yhdessä kohtaamisessa on läsnä asiakkaan 
lähiomainen. Aineisto on kerätty osana Suomen Akatemian rahoittamaa 
hanketta Kodeissa tapahtuvien palvelukohtaamisten maantiede Suomessa 
ja Ruotsissa (2017-2022). Kyseinen hanke ja sen piirissä toteutettu aineiston 
keruu ovat saaneet puoltavan lausunnon alueen ihmistieteiden eettiseltä toi- 
mikunnalta. Tutkimukseen osallistuvia on etukäteen informoitu tutkimuk- 
sen tarkoituksesta, siihen osallistumisen vapaaehtoisuudesta sekä aineiston 
käyttöön, käsittelyyn ja säilytykseen liittyvistä tekijöistä. Kaikki osallistujat 
antoivat kirjallisen suostumuksensa tutkimukseen osallistumisesta. Tulosten 
raportoinnissa on häivytetty kaikki henkilöiden tunnistettavuuteen liittyvät 
tekijät, ja aineisto-otteissa olevat erisnimet ovat keksittyjä. 

Kyseisessä kunnassa aikuissosiaalityön asiakkaat ovat pääasiassa erityisen 
tuen tarpeessa olevia henkilöitä, joilla on erityisiä vaikeuksia hakea ja saada 
sosiaali- ja terveyspalveluita (Sosiaalihuoltolaki 1301/2014, 3$; Sosiaalinen ra- 
portointi 2020). Kyseisen kunnan aikuissosiaalityön palvelut on organisoitu 
siten, etteivät työntekijät tapaa asiakkaita perinteisessä sosiaalitoimistossa, 
vaan he jalkautuvat asiakkaiden kotien lisäksi erilaisiin kohtaamispaikkoi- 
hin, kuten asumispalvelujen taukotiloihin, kuntouttavan työtoiminnan tiloi- 
hin ja työvoimatoimistoon. Heillä on myös erillisiä tiloja, joissa he ottavat asi- 
akkaita vastaan viikoittain. Aineistossa mukana olevista asiakkaista suurin 
osa on ollut pidempään aikuissosiaalityön asiakkuudessa. Yhden aineistossa 
olevan asiakkaan kohdalla asiakkuuden tarvetta vielä arvioidaan. 

Aikuissosiaalityön kotikäyntiaineiston pohjalta kysyn, miten kotiympäris- 
tö kietoutuu aikuissosiaalityön tiedonkeruuseen ja tuottamiseen. Lisäksi tar- 
kastelen, kenellä on pääsy kotiin kietoutuvaan tietoon ja kenellä sitä nähdään 
olevan. Tarkasteluni pohjautuu etnometodologian tutkimusperinteeseen, 
jonka mukaisesti tarkastelen niitä tilannekohtaisia tapoja, joilla osapuolet 
orientoituvat vuorovaikutuksessa tiedonkeruuseen ja tuottamiseen ja siihen, 
miten he tekevät niitä puheessa ja vuorovaikutuksessa näkyviksi (Francis & 
Hester 2004, 27; Frers 2009; luku 4). Tutkimukseni avulla teen näkyväksi koti- 
käynneillä tapahtuvia usein huomaamattomiakin tiedonkeruun ja tuottami- 
sen tilanteita (seen, but unnoticed) (Garfinkel 1967; ks. myös Ferguson 2018: 
hidden practices of home visits). 

Analysoin kotikäyntiaineistoa institutionaalisen vuorovaikutuksen ja sii- 
nä ilmenevien tiedollisten suhteiden näkökulmasta (Rautajoki 2010; Stevan- 
ovic 2016, 156-160). Institutionaalisissa kohtaamisissa osanottajilla on lähtö- 
kohtaisesti tietyt roolit ja vastuut, joista käsin he orientoituvat keskusteluun 
(Drew & Sorjonen 2011; ks. myös Juhila 2003). Institutionaalinen vuorovai- 
kutus on myös eri tavoin epäsymmetristä; keskustelu on useimmiten työnte- 
kijävetoista, työntekijöillä on toimialaltaan tiedollista asiantuntijuutta ja auk- 
toriteettia sekä tietyissä rajoissa oikeus ja pääsy asiakkaan tietoon (Heritage 
1997, 175-178; Drew & Heritage 1992, 47-50; Peräkylä 1997, 181-182). Työn- 
tekijöillä on esimerkiksi oikeus kysyä asiakkaalta tämän tilannetta koskevia 
olennaisia tietoja omien arviointiensa ja päätöksentekonsa pohjaksi. Useim- 
miten ja tarpeen vaatiessa heillä on myös pääsy asiakasta koskevaan aiem- 
min kirjattuun tietoon. (Räsänen 2012.) Asiakkailla on kuitenkin ensisijainen 
tiedollinen omistajuus: heillä on oikeus omiin ajatuksiinsa, kokemuksiinsa 
ja henkilökohtaiseen historiaansa ja arkea koskevaan tietoonsa (Juhila ym. 
2021, 175). Kun asiakasta pyydetään esimerkiksi kertomaan taustoistaan, sil- 
lä osoitetaan, että kyseinen asia kuuluu hänen tietämyksensä piiriin (Solberg 
2011, 387). Kyse on tiedollisista oikeuksista (epistemic rights) eli vuorovaiku- 
tuksessa aktivoituvista olettamuksista liittyen siihen, mitä osanottajat voivat 
tilanteessa tietää, miten he sen tietävät ja millaisia oikeuksia heillä on kuvata 
ja saada tuota tietoa (Heritage & Raymond 2005, 15; Stevanovic 2016, 156; 
Juhila ym. 2021, 171). 

Tiedollisiin suhteisiin kytkeytyy myös tiedollinen asema (epistemic status). 
Käsitteellä tarkoitetaan niitä asemia, joita osallistujat ottavat vuorovaikutuk- 
sessa tilannekohtaisesti käsiteltävään tietoon, sekä sitä, miten osallistujat tun- 
nistavat toinen toisensa enemmän tai vähemmän tietäviksi subjekteiksi, joilla 
on erilaista tietoa neuvoteltavasta asiasta. (Heritage 2012, 4; Stevanovic & Pe- 
räkylä 2014, 189; Stevanovic 2016, 160.) Osallistujat osoittavat tietämystään 
eri tavoin, mikä osaltaan tuo näkyväksi myös tiedollista asemointia (epistemic 
stance) (Heritage 2010, 48-49; 2012, 6-7; Stevanovic & Peräkylä 2014, 189). 
Tämä ilmenee esimerkiksi tilanteissa, joissa työntekijä kotikäynnin aikana 
esittää tietävänsä myös aiemmin toteutuneista kotikäynneistä ja kuvaa niiden 
tapahtumia. Luonnollisesti myös asiakkaalla on omakohtaista tietoa aiem- 
mista kotikäynneistä. 

Analyysin kulku 


Aloitin analyysini siten, että ensin erittelin ja koodasin aineistoa siitä näkö- 
kulmasta, millaisiin asioihin tiedonkeruu aikuissosiaalityön kotikäynneillä 
keskittyy ja miten eri tavoin työntekijät konkreettisesti keräävät tietoa asi- 
akkailtaan. Lisäksi merkitsin aineistosta tiedon ajallisuuteen liittyvät kohdat, 
joissa mainitaan esimerkiksi aiemmilla kotikäynneillä puhuttu tai kirjattu 
tieto sekä se, mihin tai kenelle tietoa kirjataan ja siirretään. 

Analyysin tässä vaiheessa havaitsin, että tiedonkeruu kytkeytyy koti- 
käynneillä palveluprosessiin, jonka eri vaiheissa tehdään tilannekohtaista ar- 
viointia paitsi asiakkaiden tilanteista ja tarpeista myös heidän tarvitsemistaan 
toimenpiteistä ja mahdollisista muutoksista. Näin ollen tiedonkeruun tarkoi- 
tus vaihtelee ja paljolti määrittää sitä, mikä tieto on milloinkin relevanttia 
vuorovaikutuksen osapuolille. Kotikäynneillä kartoitetaan ja arvioidaan ai- 
kuissosiaalityön tehtäväalueeseen kuuluvia asioita. Selkeästi eniten puheeksi 
tulevat palvelutarpeet, jotka liittyvät asiakkaiden taloudelliseen tilanteeseen 
(esimerkiksi toimeentulotuki, Kela-etuudet, välitystili, edunvalvonta-asiat 
sekä vuokranmaksuasiat). Esille nousevat myös tarpeet, jotka liittyvät asumi- 
seen (asunnon pitäminen tai vaihtaminen, vuokrasopimusasiat, kodin ja sen 
lähiympäristön viihtyvyys), arjessa pärjäämiseen (siivous, ruokailu, turval- 
lisuuden tunne jne.), päihteiden käyttöön (käytön tilanne ja vähentäminen, 
päihdekuntoutus, korvaushoito) sekä työelämään integroitumiseen (kuntout- 
tavan työtoiminnan tarve, koulutusmahdollisuudet). 

Analyysin tässä vaiheessa ilmeni, että työntekijät keräävät tietoa kysymäl- 
lä erilaisia kysymyksiä pääasiassa asiakkaalta tai muilta läsnä olevilta henki- 
löiltä ja viranomaisilta. Näillä kysymyksillä on erilaisia funktioita (ks. Freed & 
Ehrlich 2010; Juhila ym. 2021; Raitakari ym. 2021). Niillä tiedustellaan ja kar- 
toitetaan asiakkaan kuulumisia, vointia ja pärjäämistä. Lisäksi niiden avulla 
muistutetaan ja palautetaan mieleen aiempia tapaamisia ja sovittuja asioita, 
mikäli asiakas on työntekijälle tuttu tai he ovat joskus aiemmin tavanneet. 
Toisinaan kysymyksiä esitetään tarkistuslistan tai lomakkeen (esimerkiksi 
toimeentulohakemus) mukaisesti. Kysymyksillä myös tarkennetaan jotakin 
spesifiä tietoa aikuissosiaalityön työntekijöiden arvioinnin ja päätöksenteon 
tueksi (esimerkiksi tukihenkilöä koskevat sopimukset, välitystili, toimeentu- 

lotuen täydentävä osa). Mikäli asiakasta koskevia tietoja ei löydy aiemmista 
kirjauksista tai työntekijöillä ei ole niihin pääsyä (erityisesti terveystiedot, 
toisinaan Kelan tiedot), kysytään puuttuvia tietoja joko asiakkaalta tai viran- 
omaisilta. Joissakin kohtaamisissa työntekijöillä on mukanaan tulostettuja 
toimeentulotukea tai muita Kela-etuuksia koskevia päätöksiä, joihin puhees- 
sa viitataan. Parissa tapaamisessa asiakkaan tietoja myös tarkistetaan tieto- 
koneella kunnan tai Kelan tietojärjestelmistä. Useissa tapaamisissa ilmenee, 
että tietoja (esimerkiksi toimeentulotukea koskevia päätöksiä) on tarkistettu 
jo ennen käyntiä. 

Toinen keskeinen tiedonkeruun tapa asiakkaiden kodeissa on havainnoin- 
ti, jota kohtaamisissa sanoitetaan eri tavoin. Erityisesti siihen yhdistyy erilai- 
sia joko suoria tai epäsuoria tarkentavia kysymyksiä. Työntekijät sanoittavat 
ääneen käynnin aikana havaitsemiaan tapahtumia, asiakkaan tunnetiloja ja 
vointia sekä kodin lähiympäristöön, kodin siisteyteen, irtaimistoon ja kodin 
kuntotasoon sekä yksittäisissä tilanteissa myös lemmikkeihin liittyviä ha- 
vaintoja. 

Päähavaintoni analyysin ensimmäisen vaiheen jälkeen oli, että kotikäyn- 
neillä kerätään ja tuotetaan tietoa monin eri tavoin eri tarkoituksiin. Tulkinta- 
ni mukaan keskustelut olivat pääasiassa luonteeltaan sellaisia, että ne olisivat 
voineet tapahtua kodin sijaan jossain muussakin ympäristössä, kuten toimis- 
totilassa. Kaikissa kahdeksassa kotikäyntitapaamisessa aktivoituu kuitenkin 
keskustelujaksoja, joissa koti ja sen ympäristö tulevat puhutuiksi ja osapuolet 
orientoituvat kodin tilaan osana tiedon keruuta: silloin työntekijä ja asiakas 
tuottavat yhdessä tietoa asiakkaan kodista, asuinympäristöstä sekä itsenäi- 
sestä pärjäämisestä. Joillakin kotikäynneillä kotiympäristöön kietoutuva tie- 
donkeruu painottuu toisia enemmän, mutta jokaisella niistä viitataan jollain 
tavoin kotiin tai asuntoon, sen irtaimistoon, lemmikkieläimiin tai tavaroihin, 
kodin/asunnon tapahtumiin, kotona pärjäämiseen tai asuinympäristöön. 
Analyysin toisessa vaiheessa tarkastelen, mitä erityistä kotiympäristö tuottaa 
tiedonkeruuseen sekä miten työntekijöiden ja asiakkaiden väliset tiedolliset 
suhteet ilmenevät. Näihin liittyviä tuloksia kuvaan seuraavassa tulososiossa. 

Kotiin kietoutuva tiedonkeruu ja tiedolliset suhteet 


Kotiin kietoutuva tiedonkeruu ja tiedon tuottaminen ilmenevat aineistossa 
niissä kohdissa, joissa kotiin ja sen ympäristöön liittyviä asioita otetaan pu- 
heeksi joko kysellen tai sanoittamalla ääneen. Tarkempaan analyysiin vali- 
tut aineisto-otteet ilmentävät hyvin kotiin kietoutuvaa tiedonkeruuta: otteet 
kiinnittyvät eri tavoin kodin materiaalisuuteen, asumiseen ja asuntoon. Niis- 
tä ensimmäisessä ehdotetaan asiakkaalle uutta, pienempää asuntoa eli asun- 
to on vaihtumassa ja nykyisen asunnon kuntoa ja tavaramäärää arvioidaan. 
Toisessa otteessa asiakas on juuri muuttanut uuteen asuntoon, ja työntekijät 
arvioivat hänen pärjäämistään siellä. Kolmannessa otteessa työntekijä puo- 
lestaan kartoittaa ja arvioi asiakkaan mahdollisuuksia jatkaa itsenäistä asu- 
mista nykyisessä kodissaan. 


Asunnon kunnon arviointi ja vaihto uuteen asuntoon 


Henrik on noin 60-vuotias mies, joka asuu kaupungin vuokraamassa noin 
80 neliön asunnossa. Kotikäynnin syyksi työntekijät ovat kertoneet tutkijalle 
sen, että vuokrayhtiö on pyytänyt tarkistamaan asunnon kunnon, sillä asi- 
akkaalla on vuokrarästejä ja hänellä on myös keräilytaipumus. Lisäksi asi- 
akkaalla on ilmennyt tarve pienemmälle asunnolle. Tapaamisen alussa so- 
siaalityöntekijä on kertonut asiakkaalle, että pienempi asunto on löytynyt. 
Käynnin edetessä he käyvät läpi uuden asunnon kokoa, asuinaluetta, asunnon 
varustelutasoa, vuokrasopimuksiin ja vuokranmaksuun liittyviä asioita sekä 
uuden asuinalueen sosiaalisia verkostoja. Käynnillä ovat läsnä sosiaalityönte- 
kijä, sosiaaliohjaaja, Henrik ja tutkija. Otteessa keskustellaan nykyisen asun- 
non tavaramäärästä ja kunnosta': 


1. SOSIAALIOHJAAJA: Eikä sulla hirveesti oo ((ylimääräistä ta- 
varaa)). 

HENRIK: Kyllä tota huonekalua on. 

SOSIAALIOHJAAJA: On sitä nyt jonkun verran mut. 
SOSIAALITYÖNTEKIJÄ: Mut ei oo semmosta ylimäärästä. 
HENRIK: Ei ylimäärästä ei oo yhtään. 

6. SOSIAALIOHJAAJA: Se on hyvä. 

7. SOSIAALITYÖNTEKIJÄ: Mitä aina naisten huusholliin tuppaa 
kertyy. Kuppii, kippoo, maljakkoa. 
HENRIK: Niihän ne on. 
SOSIAALITYÖNTEKIJÄ: Sul on kaikki nii hienosti siististi jär- 
jestyksessä. Ja sä oot hyvin pitäny tän kodin. 

10. HENRIK: Joo emmä oo seinille laittanu mitään koska, tästä jou- 
tuu muuttamaan pois kumminkin. Turhaa reikiä lyyä seiniin. 

11. SOSIAALITYÖNTEKIJÄ: Tää on oikein kodikas. Varmaan saat 
seuravastakin sitte ihan yhtä hienon. 

12. HENRIK: Joo. Onkohan sielläkin tiskikonemahollisuus. 

13. SOSIAALIOHJAAJA: En tiiä. 

14. SOSIAALITYÖNTEKIJÄ: En tiiä. ((Nimi poistettu)) toi asumis- 
neuvoja, niin hänen kanssaan pääset siellä sit käymään. 


((keskustelu tiskikoneesta jatkuu)) 


Otteessa sosiaalityöntekijä, sosiaaliohjaaja ja asiakas Henrik orientoitu- 
vat yhteisesti jaettuun tietoon siitä, mikä on sopiva määrä tavaraa asunnossa. 
Kaikilla läsnä olevilla osapuolilla on pääsy keskustelussa tarvittavaan tietoon, 
havaintoihin asunnosta, sen kunnosta ja tavaramäärästä. Työntekijät sanoit- 
tavat ääneen tekemiään havaintoja siitä, ettei asunnossa ole ylimääräistä ta- 
varaa (vuorot 1 ja 4) ja antavat näin myös asiakkaan kuulla arvionsa. Asia- 
kas osoittaa olevansa tästä samaa mieltä (vuoro 5). Sosiaalityöntekijä tekee 
havaintotiedon pohjalta eron ”naisten huusholliin”, johon ”tuppaa kertyy. 
Kuppii, kippoo, maljakkoa” (vuoro 7), joita tämän miesasiakkaan kodissa ei 
ole. Vuorossa yhdeksän sosiaalityöntekijä jatkaa asunnon siisteyden ja järjes- 
tyksen ääneen sanoittamista sekä positiivisen palautteen tuottamista. Tähän 
Henrik vastaa (vuoro 10), ettei ole laittanut seinille mitään, koska kuitenkin 
joutuu muuttamaan pois samalla kertoen, että asunto on hänelle väliaikainen 
ja hän on tietoisesti yrittänyt pitää sen hyvässä kunnossa. Tähän sosiaalityön- 
tekijä reagoi (vuoro 11) antamalla edelleen positiivista palautetta asunnon 
kodikkuudesta. Hän myös viittaa tulevaan tietoon, seuraavaan kotiin, josta 
uskoo Henrikin saavan ”ihan yhtä hienon”, minkä voi tulkita myös kannusta- 


227 


Jenni-Mari Räsänen 


misena uuden asunnon vastaan ottamiseen. Henrik kuittaa tämän toteamalla 
”joo” (vuoro 12) ja jatkaa keskustelua kyselemällä, onko uudessa asunnossa 
”tiskikonemahollisuus.” Sosiaaliohjaajalla ja sosiaalityöntekijällä ei ole pää- 
syä tähän tietoon, vaan se saadaan vain asumisneuvojalta, jonka kanssa asia- 
kas pääsee käymään uudessa asunnossa. 

Seuraava keskustelu käydään saman käynnin aikana hiukan myöhemmin. 
Aineisto-otteessa varmistuu, että asiakas on valmis vastaanottamaan uuden 
asunnon. Juuri ennen päätöksestään kertomista hän on kysynyt, onko uuden 
asunnon pihassa lämpötolppaa autolle. Työntekijät tiesivät, että sellainen löy- 


tyy: 


1. SOSIAALITYÖNTEKIJÄ: Saa sitten piuhan päähänkin autoo, 

jos on tarvetta. Mut kuulostasko ihan, paremmalta? 
. HENRIK: Joo kyl se kuulostaa paremmalta tuo ihan. 

3. SOSIAALIOHJAAJA: Lyödään se lukkoon. Sytytellään rauhan- 
piippuu taas sitte ((kaupungin asuntotoimiston)) kanssa. 

4. SOSIAALITYÖNTEKIJÄ: Mä oon luvannu sinne ((kaupungin 
asuntotoimistoon)) olla tänään sit yhteydes ku on käyty tässä 
sun kotona. Hehän tekee omalta osaltaan sitte vielä sen asunto- 
tarkastuksen, eli ((asumispalvelujen työntekijä)) tai joku, isän- 
nöitsijä tai joku täällä käy piipahtamassa ja, kattomassa et on 
kaikki OK. 

5. SOSIAALIOHJAAJA: Mutta luulis olevan. Näyttää siltä ainakin. 
HENRIK: Kyllä seinien puolesta on ja lattioitten puolesta kyllä 
ihan. Siivotahan se pitää tietenkin muuttosiivous tehä. 

7. SOSIAALITYONTEKIJA: No ei sulla paljon siivottavaa oo kyl- 
lä. 


Työntekijät varmistavat aiemman keskustelun pohjalta Henrikiltä, kuu- 
lostaisivatko uusi asunto ja asuinalue paremmalta. Varmistuksellaan he myös 
antavat Henrikille oikeuden kertoa oman näkemyksensä. Henrik vastaa 
myöntävästi ehdotukseen uudesta asunnosta. Sosiaaliohjaaja varmistaa (vuo- 
rossa 3), että asia lyödään näin lukkoon. Hänen tämän jälkeen mainitseman- 
sa ”rauhanpiipun sytyttely” kaupungin asuntotoimiston kanssa viittaa mah- 

dollisesti keskustelussa aiemmin esiin tulleisiin pulmiin nykyisen asunnon 
vuokranmaksussa (vuokrarästit). Sosiaalityöntekijä jatkaa heti perään, että 
hän on luvannut olla yhteydessä kaupungin asuntotoimistoon kotikäynnin 
jälkeen erittelemättä tässä yhteydessä sen tarkemmin, mitä yhteydenpito tulee 
sisältämään. Myöhemmin käynnin aikana ilmenee, että hän aikoo välittää 
eteen päin tiedon siitä, että hänen ja sosiaaliohjaajan puolesta muuttoprosessi 
voi käynnistyä. Tällä hän antaa asiakkaalle pääsyn prosessia koskevaan tie- 
toon sekä kuvaa asiakkaalle ääneen arvion, joka perustuu kotona tehtyihin 
havaintoihin. Otteessa olevassa sosiaalityöntekijän puheenvuorossa (vuoro 4) 
ilmenee, että hänen ja sosiaaliohjaajan tekemä arvio ja tieto asunnon kun- 
nosta eivät vielä kuitenkaan ole riittäviä ja lopullisia asunnon vaihtoprosessin 
näkökulmasta, vaan kaupungin asuntotoimisto antaa asunnon kunnosta lo- 
pullisen arvion. Sosiaaliohjaaja jatkaa (vuoro 5): ”mutta luulis olevan. Näyt- 
tää siltä ainakin.” Näin hän antaa asiakkaalle pääsyn arvioon, joka on tehty 
kotikäynnin havaintojen pohjalta. Henrik myös vahvistaa (vuoro 6) ja jakaa 
työntekijöiden havaitseman tiedon lisäten, että hänen arvionsa mukaan asun- 
to pitää kuitenkin vielä siivota. Sosiaalityöntekijä kuittaa tämän positiivisella 
palautteella (vuoro 7): ”No ei sulla paljon siivottavaa oo kyllä”. Positiivinen 
kommentti vahvistaa edelleen kodissa tehtyjen havaintojen pohjalta muodos- 
tettua tietoa asunnon siisteydestä. 

Edellä esitettyjen otteiden pohjalta voidaan havaita, että työntekijöillä on 
institutionaalisten tehtäviensä ja vastuidensa myötä pääsy asiakkaan kodin 
kunnon arviointiin. Heillä on myös mahdollisuus ja velvollisuus kertoa nii- 
tä koskevia havaintoja ääneen. Yhtä lailla Henrik osallistuu asianomaisena 
asunnon kunnon arviointiin ja sanoittamiseen. Hänelle annetaan mahdol- 
lisuus kertoa oma näkemyksensä niin asunnon kunnosta kuin vaihdosta 
uuteen asuntoon. Kotikäynti antaa työntekijöille mahdollisuuden arvioida 
asunnon tavaramäärää, kuntoa ja siisteyttä, mikä ei olisi mahdollista toimis- 
totapaamisessa tai muissa kohtaamispaikoissa. 

Vuorovaikutuksen osapuolilla on kyseisellä kotikäynnillä samanlainen 
pääsy asuntoa koskevaan havaittavaan tietoon, eivätkä työntekijät asemoi 
itseään tietäviksi (Heritage 2010, 48-49; 2012, 6-7; Stevanovic & Peräkylä 
2014, 189) esimerkiksi ilmaisemalla suoraan, että heillä olisi aiempaa tietoa 
asiakkaan keräilytaipumuksesta tai asunnon kunnosta. Tätä tietoa ei tuoda 

puheessa esiin vertailukohtana asunnon nykyiseen kuntoon. Kotikäynnillä 
tehdyt havainnot osoittavat työntekijöille, että asunto on kunnossa, eikä to- 
disteita asiakkaan keräilytaipumuksesta tule esiin (ks. myös Juhila & Gänt- 
her 2020). Käynnillä keskustellaan tulevasta, uudesta asunnosta, josta Henrik 
kysyy tarkentavia käytännön tietoja. Häntä myös rohkaistaan uuden asunnon 
vastaanottamiseen. Työntekijät myös kertovat välittävänsä asunnon kuntoa 
koskevia arvioitaan eteenpäin, jotta asunnon vaihtoprosessi edistyisi. Kes- 
kusteluun osallistumisen epäsymmetrisyys tulee näkyväksi siinä, että työnte- 
kijät vetävät keskustelua ja nostavat esille havaintojaan ja arvioitaan asunnon 
kunnosta. Keskustelut ovat siinä mielessä symmetrisiä, että Henrik osallistuu 
työntekijöiden tavoin arvioimaan asuntoa ja hänelle annetaan tähän myös 
mahdollisuus. Onhan kyse hänen tietämykseensä kuuluvasta asiasta. 


Turvallisuuden tunteen ja itsenäisen pärjäämisen 
arviointi uudessa asunnossa 


Nuori mies Juuso on juuri muuttanut uuteen asuntoon. Sosiaalityöntekijä, 
asumispalvelujen työntekijä sekä päihdepalvelujen työntekijä menevät ta- 
paamaan häntä. Myös tutkija on käynnillä mukana. Sosiaalityöntekijä on 
etukäteen kertonut tutkijalle, että käynnin syynä ovat päihteiden käyttöön 
ja asumiseen liittyvät asiat. Keskustelua käydään lisäksi taloudellisista kysy- 
myksistä sekä tulevaisuuden suunnitelmista. Seuraavassa otteessa keskustelua 
käydään uuden asunnon ja asuinalueen turvallisuudesta sekä Juuson pärjää- 
misestä uudessa asunnossa. Asunnossa ei vielä ole sähköjä, joten ennen otetta 
sosiaalityöntekijä ja asiakas ovat keskustelleet sähkösopimuksen laatimisesta 
ja sähkölaskujen toimittamisesta välitystilinhoitajalle. Sähköjen on tarkoitus 
aueta ylihuomenna. 


1. SOSIAALITYÖNTEKIJÄ: Joo, mut ooks sä nyt kuitenki pysty- 
ny olemaan täällä, ihan ok tässä? 

2. JUUSO: Oon mä täällä muutaman yön ollu, kaks yötä putkeen 
on pisin aika, mutta sit tuolla mummon luona. 

3. SOSIAALITYÖNTEKIJÄ: Mä katoin et sul on kaks petiä tossa, 
et onks sul ollu joku kaveri vieraana? 

. JUUSO: Ei, mul oli aiemmassa kämpässä toi retkipatja. 

5. SOSIAALITYÖNTEKIJÄ: Mä aattelin ku tos oli noi, et onks sun 
tarvinnu edelleen pyytää joku sun turvaks tänne. 

6. JUUSO: Ei täällä oo ketään ollu muuta ku minä. 

7.  SOSIAALITYÖNTEKIJÄ: Joo, ja sä koet nyt olos täällä turval- 
liseks. 

8. JUUSO: Juu, mä en oo ees pyytäny tänne ketää, et tääl ei nyt 
oo, vanhassa kämpässä kävi tuttuja, mut tääl ei oo käyny ketään 
muita. 

9. PÄIHDEPALVELUJEN TYÖNTEKIJÄ: Toi on hyvä pointti, ku 
se on yleensä aina se mihin mä ensimmäisenä kannustan aina 
kun on uus asunto, että teet sen päätöksen ketkä sinne saa tulla, 
eli se on helpompi ku sä pidät sen jotenki selkeenä, että ketkä 
saa tulla. 

10. SOSIAALITYÖNTEKIJÄ: Tää on sun kotis. 

11. JUUSO:Eten mä siihen viime kämppäänkään päästäny ku kaks 
ihmistä, mut sit mä aloin vähän katua sitä ku ne kävi siellä oven 
takana välillä, mä en tiiä kuka siellä on millonki. 

12. SOSIAALITYÖNTEKIJÄ: Mut nythän ovessa ei oo nimee ja 
alas ei tuu nimee, eiks me niin sovittu vuokranantajan kanssa? 

13. ASUMISPALVELUJEN TYÖNTEKIJÄ: Joo et alhaalla ei oo ja 
näemmä oves on joku ikivanha nimi sitten, ja näin on hyvä var- 
maanki. 

14. JUUSO: Juu. 

15. ASUMISPALVELUJEN TYÖNTEKIJÄ: Miltäs tää nyt tuntuu 
alueena, että kun sä liikut täällä tai muuta, ni onks nyt semmo- 
nen. 

16. JUUSO:Tää on tuttu. 

17. ASUMISPALVELUJEN TYÖNTEKIJÄ: Tuttu ja hyvä olla. 


Ote alkaa sillä, että sosiaalityöntekijä houkuttelee esiin Juuson omaa nä- 
kemystä (Solberg 2011) siitä, onko tämä pystynyt ”olemaan” uudessa kodissa. 
Kysymys liittynee siihen, onko asiakas voinut olla asunnossa ilman sähköjä. 
Tähän asiakas vastaa (vuorossa 2), että on ollut siellä pisimmillään kaksi yötä 

putkeen, mutta muutoin ”mummon luona”, millä hän osoittaa, ettei ole ollut 
asunnossa pitkiä aikoja itsekseen. Tämän jälkeen sosiaalityöntekijän tekemä 
havainto kahdesta pedistä (vuorossa 3) virittää jatkokeskustelua asiakkaan 
turvallisuudentunteesta ja yksin pärjäämisestä. Sosiaalityöntekijä päättelee 
havaintonsa pohjalta, että joku muu on mahdollisesti ollut asunnossa yötä. 
Tähän Juuso vastaa kieltävästi. Sosiaalityöntekijä viittaa edelleen kyseiseen 
havaintoonsa, mikä oli herättänyt hänet miettimään asiakkaan turvallisuu- 
den tunnetta uudessa asunnossa (vuorot 5 ja 7). Näin hän asemoi itsensä tie- 
täväksi (Heritage 2010, 48-49; 2012, 6-7; Stevanovic & Peräkylä 2014, 189; 
Stevanovic 2016, 160): hän tietää Juuson aiemman turvattomuuden tunteen, ja 
tähän tietoon hän myös suhteuttaa kotona tekemänsä havainnon. Juuso kui- 
tenkin edelleen vahvistaa, ettei asunnossa ole ollut muita (vuorot 6 ja 8). Hän 
myös viittaa aiempaan tietoon siitä, miten oli menetellyt vieraiden kanssa en- 
tisessä asunnossa (vuorot 8 ja 11) sekä osoittaa toimivansa nykyisin toisin. 

Päihdepalvelujen työntekijä arvioi kannustavalla otteella keskustelussa 
sitä, miten asiakas on pystynyt asettamaan rajoja asuntoonsa tuleville vierail- 
le (vuoro 9). Samalla hän vahvistaa asiakkaan oman tahdon merkitystä. Myös 
sosiaalityöntekijä vahvistaa asiakkaan omaa tahtoa ja itsenäistä päätösvaltaa 
vuorossa 10: ”tää on sun kotis.” Keskustelu turvallisuuden tunteesta jatkuu, 
kun sosiaalityöntekijä varmistaa vuorossa 12 aiemmin sovitun tiedon siitä, 
ettei oveen ja rappukäytävään tule asiakkaan nimeä näkyviin, minkä myös 
asumispalvelujen työntekijä vahvistaa (vuoro 13). Hän varmistaa samalla 
tiedon paikkaansa pitävyyden ja sopivuuden Juusolta. Havainnot nimen häi- 
vyttämisestä rappukäytävästä ja ovesta antavat työntekijöille tiedon ja var- 
muuden siitä, että turvallisuusasia on hoidettu. Asumispalvelujen työntekijä 
jatkaa kysymällä (vuoro 15) asuinalueesta ja siitä, miltä se Juusosta tuntuu, 
mikä osoittaa, että vain asiakkaalla on kokemuksellista tietoa nykyisessä 
asunnossa ja asuinalueella asumisesta. 

Vuorovaikutustilanteen epäsymmetrisyys ilmenee siinä, että työnteki- 
jät vetävät keskustelua ja kysyvät asiakkaalta hänen tilanteeseensa liittyviä 
kysymyksiä. Heillä on työnsä puolesta pääsy tietoon siitä, miten asiakas ko- 
kee turvallisuutensa ja pärjäämisensä. Lisäksi heillä on ammattiasemaansa 
sidottu oikeus tehdä asiakkaan kotia ja tilannetta koskevia havaintoja, joita 
he myös sanoittavat ääneen. Koti ja sen lähiympäristö tulevat puhutuiksi ja 

relevanteiksi turvallisuuden tunteen ja itsenäisen pärjäämisen näkökulmasta 
työntekijöille. Näin työntekijät saavat pääsyn tietoon, jonka pohjalta he voivat 
arvioida asiakkaan nykytilannetta. Työntekijät asemoivat itsensä tietäviksi, 
sillä he tuntevat asiakkaan asumis- ja elämänhistoriaa (Heritage 2010, 48-49; 
2012, 6-7; Stevanovic & Peräkylä 2014, 189; Juhila ym. 2021), mutta he antavat 
myös asiakkaalle mahdollisuuden tuottaa tietoa taustastaan sekä kannusta- 
vat ja vahvistavat hänen omaa päätösvaltaansa ja itsenäistä selviytymistään. 
Työntekijät pyrkivät varmistamaan, että asiakkaalla on turvallista olla uudes- 
sa kodissa ja sen lähiympäristössä. Kohtaaminen tuottaa työntekijöille myös 
vihjeitä epävarmuudesta, joka liittyy itsenäiseen pärjäämiseen. 


Omassa kodissa pärjäämisen ja toimintakyvyn arviointi 


Ossi on noin 60-vuotias mies. Hän on hiljattain eronnut, mikä ilmenee käyn- 
nin aikana. Työntekijä on kertonut tutkijalle ennen kotikäyntiä, että käynnin 
tarkoituksena on keskustella asiakkaan päihdeongelmasta ja edunvalvontaan 
liittyvistä kysymyksistä. Asiakkaalla käy kotona kotipalvelun työntekijät, ja 
hänellä on kunnan toimesta myönnetty tukihenkilö. Käynnillä keskustellaan 
melko paljon taloudellisista asioista (siirtymisestä välitystilistä edunvalvon- 
taan ja eläkkeen hakemisesta). Seuraavassa aineisto-otteessa käydään vuoros- 
taan keskustelua asiakkaan päihteiden käytöstä, toimintakyvystä ja kotona 
itsenäisesti pärjäämisestä. Asiakas haluaa edelleen asua itsenäisesti omassa 
asunnossaan. Kotikäynnillä on läsnä sosiaalityöntekijä, Ossi, Ossin tukihen- 
kilö ja tutkija. Aineisto-otteella kuvattua tilannetta ennen on käyty keskuste- 
lua Kelan etuuksista, ja sen jälkeen sosiaalityöntekijä kysyy asiakkaan kuu- 


lumisia: 


1. SOSIAALITYÖNTEKIJÄ: Mut kaiken kaikkiaan mitä sulle nyt 
kuuluu? 
2. OSSI: Kyllä tää menee, siin on kaikki käy, ((vaimo)) käy pari ker- 
taa tässä viikonloppuna ja.. 
3. SOSIAALITYÖNTEKIJÄ: Selvin päin vai? 
. OSSI: Joo se on ihan kunnossa joo. 
5. SOSIAALITYÖNTEKIJÄ: Hyvä. 

28. 


OSSI: Mut se on töissä tänään. Se käy siel ((työpaikka häivytet- 
ty)) niin.. herätti mut aamulla se, mul puhelin vähän reistas tos- 
sa niin kun mä varmuuden vuoksi kello kaheksan aikaan. Joo. 
SOSIAALITYÖNTEKIJÄ: Ja sä oot selvinpäin? 

OSSI: Niin oonkin. 

SOSIAALITYÖNTEKIJÄ: Ihan oikeesti, tosi hieno juttu. 

OSSI: Kyllä mä oon kuule vähentäny oikeen 
SOSIAALITYÖNTEKIJÄ: Sen näkee. 

OSSI: Joo. 
SOSIAALITYÖNTEKIJÄ: Näät sä kuinka mä hymyilen? 
OSSI: Juu, niin kaunis hymy. 

SOSIAALITYÖNTEKIJÄ: ((Nauraa)) 

OSSI: Tota- 
SOSIAALITYÖNTEKIJÄ: Ja sä menit niin ketterästi äsken ton 
sängynkin yli. 

OSSI: Jaa ketterästi. 

SOSIAALITYÖNTEKIJÄ: Ketterästi. 

TUKIHENKILÖ: ((Nauraa)) 

OSSI: Selkä jumittaa kun makaa niin. 
SOSIAALITYÖNTEKIJÄ: Oot sä tota kuntopyörää käyttäny? 
Pääseks sä tohon? 


OSSI: Kyllä mä siihen pääsen. 

SOSIAALITYÖNTEKIJÄ: Joo. Saiks sä sen etuhärvelin millä 
poljetaan istuallaan? 

OSSI: Eeii oo tullu. Kyllä ne on nää kotisairaanhoitajat pistäny 
viestiä sinne mutta.. 

SOSIAALITYÖNTEKIJÄ: Joo, apuvälineisiin. 

OSSI: Joo, ja fysioterapeuttikin kai on tulossa, mutta on siitä nyt 
kuukausi aikaa ainakin ja sitten joku toinen tyttö pisti vielä vies- 
tii sitten että.. Joo. 

SOSIAALITYÖNTEKIJÄ: Ja nyt sitten hei, kun sul on nyt sään- 
nöllisesti maaliskuun ekast päiväst nyt tää kotihoito, niin muis- 
ta käyttää niitä. Eli jos on hankaluuksia arjen askareissa tai pe- 
seytymisessä, vaatteiden huollossa. 

29. OSSI: Kyllä mä tonne kipasen tonne lauteillekin että 

30. SOSIAALITYÖNTEKIJÄ: Kipaset edelleen? 

31. OSSI: Kyllä mä menen sinne. 

32. TUKIHENKILÖ: Ossi haluu tehdä itte. 

33. SOSIAALITYÖNTEKIJÄ: Joo. 

34. OSSI: Pakko liikkua, jos tässä makailee ja antaa kaikkien tehdä 
kaikki, niin ei oo hyvä. 


Alussa sosiaalityöntekijä antaa asiakkaalle mahdollisuuden ja tilan kertoa 
omista kuulumisistaan, jotka kuuluvat tämän tietämyksen piiriin (Solberg 
2011). Ossi (vuoro 2) tuottaa tietoa vaimostaan, joka käy hänen luonaan vii- 
konloppuisin. Sosiaalityöntekijä tarkentaa vaimon tilaa (vuoro 3): ”selvinpäin 
vai?”. Selventävällä kysymyksellään hän asemoi itsensä tietäväksi vaimon ai- 
emmasta päihteiden käytöstä. Ossi tuottaa vastauksissaan todisteita siitä, että 
vaimo on ihan kunnossa ja on tällä hetkellä töissä. Sosiaalityöntekijä jatkaa 
epäsuorasti kysyen (vuoro 7): ”ja sä oot selvinpäin”. Toteamuksellaan hän 
puolestaan orientoituu Ossin päihteiden käyttöön. Puheenvuoro aktivoi sosi- 
aalityöntekijän roolin, jonka myötä hän pääsee asiakkaan päihteiden käyttöä 
koskevaan tietoon. Ossi vastaa kysymykseen myöntävästi, mistä sosiaalityön- 
tekijä antaa positiivista palautetta (vuoro 9). Ossi antaa vielä tarkentavaa tietoa 
selvin päin olemisestaan (vuoro 10): ”Kyllä mä oon kuule vähentäny oikeen”. 
Kommentin sosiaalityöntekijä vahvistaa seuraavassa vuorossa havainnollaan: 
”Sen näkee”. Tällä hän osoittaa tietävänsä (Heritage 2010, 48-49; 2012, 6-7; 
Stevanovic & Peräkylä 2014, 189) että tilanne on ollut aiemmin toisenlainen. 

Vuorossa 17 sosiaalityöntekijä jatkaa havaintojensa sanoittamista ku- 
vailemalla, kuinka Ossi oli mennyt ketterästi sängyn yli. Tällä hän ilmaisee 
ääneen arvionsa asiakkaan hyvästä fyysisestä toimintakyvystä sekä mahdol- 
lisesti myös siitä, miten päihteiden käytön vähentäminen näkyy Ossin liikku- 
misessa. Tähän Ossi ja tukihenkilö suhtautuvat huumorilla. Ossi perustelee 
liikkumistaan sillä, että näin hän pitää toimintakyvystään huolta (vuoro 21). 
Sosiaalityöntekijä viittaa kotona olevaan kuntopyörään ja kysyy, pääseekö 
asiakas sen selkään. Tähän tämä vastaa myöntävästi, mutta ei kuitenkaan 
nouse pyörän selkään, eikä työntekijä sitä vaadikaan. Keskustelussa ilmenee 
myös epävarmuutta siitä, mitä apuvälineitä ja apuja Ossi lopulta kotiinsa saa 

(vuorot 24-27). Sosiaalityöntekijä viittaa (vuoro 28) myös tietoon siitä, että 
kotihoito käy asiakkaan luona nyt säännöllisesti. Samalla hän neuvoo Ossia 
siinä, että tämän tulisi muistaa käyttää palvelua, jos tällä on hankaluuksia 
kodin askareissa, peseytymisessä tai vaatteiden huollossa. Tähän Ossi toteaa 
”kipasevansa” edelleen lauteille (vuoro 29), millä hän osoittaa olevansa toi- 
mintakykyinen ja pärjäävänsä itsenäisesti. Sosiaalityöntekijä pyytää tarken- 
nusta edellä sanottuun, kun hän toistaa: ”Kipaset edelleen?” (vuoro 30). Ky- 
symykseen Ossi vastaa myöntävästi. Myös tukihenkilö vahvistaa asiakkaan 
tiedon (vuoro 32): ”Ossi haluu tehdä itte”. Tukihenkilön vahvistus osoittaa, 
että hänellä on Ossin arkea ja toiveita koskevaa tietoa (ks. myös Juhila ym. 
2021). Ossikin tuottaa keskustelussa useassa kohdassa (vuorot 10, 21, 23, 29, 
31 ja 34) tietoa ja todisteita siitä, että hänellä menee hyvin, sillä hän pärjää 
itsenäisesti eikä tarvitse kotiinsa enempää ulkopuolista apua, vaikka sosiaali- 
työntekijä muistuttaakin kotiavun vastaanottamisesta (vuoro 28). 

Hiukan edellisen keskustelun jälkeen sosiaalityöntekijä ottaa puheeksi 
Ossin kanssa aiemmin käydyn keskustelun siirtymisestä tuettuun asumiseen 
ja kysyy tämän näkemystä asiaan. Ossi kertoo, ettei ole tähän halukas. Sen jäl- 
keen hän tuottaa edelleen puhetta ja perusteluja itsenäisestä pärjäämisestään. 
Sosiaalityöntekijä hyväksyy näkemyksen, tekee arvion ja kirjaa ylös muistiin- 
panoihinsa, ettei asia ole vielä ajankohtainen. Hän jatkaa kysymällä: 


1. SOSIAALITYÖNTEKIJÄ: Hei kuka laitto pyykit koneeseen tä- 
nään? 

OSSI: Minä. 

SOSIAALITYÖNTEKIJÄ: Jes hyvä. Mites ruoanlaitto? 

OSSI: Kyllä mä tässä kokkaan et. 

TUKIHENKILÖ: Itse. 

SOSIAALITYÖNTEKIJÄ: Kuka tiskas? 

OSSI: Minä. 

SOSIAALITYÖNTEKIJÄ: Jes. Kuka on lakassu? 

OSSI: ((tytär)) vähän pyyhkäs lattioita kauheella kiireellä eilen 


a 0: 08 000 


ja.. Joo. 
SOSIAALITYÖNTEKIJÄ: Haluatko sä sitä- 


ji 
> 

11. OSSI: Mut kyllä mä täällä itekin siivoon että sit kyllähän mä nää, 
no lattiat nyt on vähän vielä joutuu istuu tuolilla kun ei viitti 
kaatuilla tossa niin. 

12. SOSIAALITYÖNTEKIJÄ: Niin siellä oli se yks kyssäri sillon 
mitä mä kysyin sulta se kysymys tää että haluaksä niitä Martto- 
jen kotisiivouspalveluita? Tai jonkun muun? 

13. OSSI: Ei, kyllä tässä käy, en mä mitään Marttoja tänne tarvii 
((naurahtaa)). 

14. SOSIAALITYÖNTEKIJÄ: Joo. Mä aattelin kun sä oot ite alan 
tuntija niin.. 

15. OSSI: Niin joo, johan tossa tuli vähän harjoteltua sitäkin hom- 
maa. 

16. SOSIAALITYÖNTEKIJÄ: Mut ei tää ollenkaan sillai pahalta 
näytä ja nyt täällä ei oo kato niitä tupakkeja ja muita pitkin pöy- 
tiä, lattioita, niin se oli se yks huoli että. 


Sosiaalityöntekijä kysyy tarkistaen, kuka asunnossa on laittanut pyykit 
koneeseen, tehnyt ruokaa, tiskannut ja lakaissut (vuorot 1, 2, 6, 8). Kysymyk- 
siä tarvitaan, jotta työntekijä saa tietoa asiakkaan arjen sujumisesta ja toi- 
mintakyvystä. Osa kysymyksistä on myös muotoiltu siten, että oletetaan, ettei 
Ossi välttämättä ole tehnyt kysyttyjä asioita itse (vuorot 1, 6 ja 8) Kysymyksiä 
ei nimittäin ole suoraan osoitettu hänelle vaan mahdollisesti paikalla olevalle 
tukihenkilölle. Tiskaamista (vuoro 6) ja lakaisemista (vuoro 8) koskevat ky- 
symykset osoittavat, että sosiaalityöntekijä on mahdollisesti havainnut tilan 
olevan siisti. Ossi kertoo tekevänsä näitä kaikkia itse, mutta kuitenkin tytär 
oli pyyhkäissyt lattioita. Kokkaamista koskevaan kysymykseen tukihenkilö 
vahvistaa Ossin vastauksen: Ossi on tehnyt asiat itse (vuoro 5), mikä edelleen 
osoittaa, että hänellä on tietoa Ossin arjesta ja toimintakyvystä. Ossi tuottaa 
tietoa siitä (vuorossa 11), että siivoaa myös itse, mutta lattioiden siivoaminen 
itsenäisesti on vielä hankalaa, sillä siihen liittyy riski ”kaatuilla”. Sosiaalityön- 
tekijä tarttuu tähän viittaamalla aiemmin tarjoamaansa siivousapuun (vuoro 
12). Ossi kuitenkin osoittaa erimielisyyttä: hän ei tarvitse ulkopuolista apua 
(vuoro 13). Tälläkin hän tuottaa tietoa ja todisteita omasta arjestaan. Hän ei 
mahdollisesti edes halua lisää ihmisiä kotiinsa ja suojelee siten omaa yksi- 

tyisyyttään. Lopuksi sosiaalityöntekijä sanoittaa ääneen arvionsa asunnon 
kunnosta (vuoro 16): ”Mut ei tää ollenkaan sillai pahalta näytä”. Hän osoit- 
taa itsensä tietäväksi (Heritage 2010, 48-49; 2012, 6-7; Stevanovic & Peräkylä 
2014, 189) suhteessa aiempaan tilannetta koskevaan tietoon, jonka mukaan 
asunnossa on ollut ”tupakkeja ja muita pitkin pöytiä, lattioita”, mikä oli ollut 
yksi ”huoli”. Kotikäynnillä tehdyt havainnot ja keskustelut ovat osoittaneet 
työntekijälle, ettei tähän huoleen ole enää syytä. 

Ossin kotikäynniltä valitut otteet osoittavat, miten koti kietoutuu sosiaali- 
työntekijän, Ossin ja tukihenkilön välisessä keskustelussa tietoon ja arvioin- 
tiin Ossin toimintakyvystä ja arjessa pärjäämisestä. Kodissa olevat esineet ja 
välineet sekä asiakkaan toiminta ja liikkuminen kotiympäristössään tuotta- 
vat työntekijälle tietoa asiakkaan toimintakyvystä kotona. Työntekijä tarjoaa 
ja muistuttaa myös avusta, jota on saatavilla kodin siivoukseen ja peseytymi- 
seen, mikä osoittaa, että hän on jossain määrin eri mieltä kuin asiakas tämän 
itsenäisestä selviytymiskyvystä. Asiakas ei kuitenkaan tahdo enempää ulko- 
puolista apua. Hän tuottaa nimittäin useassa kohdassa tietoa ja todisteita itse- 
näisestä pärjäämisestään ja toimintakyvystään. Myös tukihenkilöllä on tietoa 
Ossin arjesta ja omasta tahdosta (ks. myös Juhila ym. 2021), ja hän jossain 
määrin otteissa vahvistaa Ossin ajatuksia. Kotiin ja sen esineisiin ja siivousta- 
soon liittyvät keskustelunaiheet ovat puolestaan sellaisia, että kaikilla vuoro- 
vaikutuksen osapuolilla on mahdollisuus ja myös oikeus tuottaa niistä tietoa. 


Johtopäätökset 


Tämä luvun tarkoituksena on ollut tuottaa tietoa kodista aikuissosiaalityön 
tiedonkeruun ja tiedon tuottamisen paikkana. Samalla on saatu tietoa kotiin 
kietoutuvan tiedonkeruun tiedollisista suhteista. Tulosten pohjalta voidaan 
todeta, että kotiympäristö kietoutuu tiedonkeruuseen ja tuottamiseen monin 
tavoin. Havainnot kodista ja sen siisteystasosta antavat tärkeää arviointitietoa 
asunnon kunnosta, minkä pohjalta voidaan esimerkiksi edistää muuttoa uu- 
teen asuntoon. Kotona tehty havainto siellä olevista tavaroista (kuten ylimää- 
räisestä pedistä) ja nimien häivyttämisestä ovesta ja rappukäytävästä antavat 
tärkeää tietoa asiakkaan turvallisuuden tunteesta ja pärjäämisestä. Tiedon 


238 


Kotiin kietoutuva tiedonkeruu aikuissosiaalityössä 


avulla työntekijä voi myös virittää asiakkaan kanssa keskustelua turvallisuu- 
den tunteesta. Havaittu toiminta kotona (kuten ketterästi sängyn yli menemi- 
nen) antaa toimisto-olosuhteita enemmän tietoa asiakkaan toimintakyvystä. 
Kotiympäristö itsessään tarjoaa myös havainnointitietoa asiakkaan kyvystä 
hoitaa kotia. Näin ollen aikuissosiaalityön kotikäynneillä erityisesti näköha- 
vainnot ja toiminnallisuus kietoutuvat tiedonkeruuseen ja tuottamiseen (ks. 
Pink ym. 2015, 451; Ferguson 2018). 

Kotikäyntitapaamisissa aktivoituu tietty institutionaalinen agenda tavoit- 
teineen, minkä mukaisesti osapuolet orientoituvat vuorovaikutukseen (Juhila 
ym. 2016, 116). Valituissa otteissa tavoitteena on arvioida asunnon kuntoa, 
sen vaihtoa uuteen sekä turvallisuudentunnetta, toimintakykyä ja itsenäistä 
pärjäämistä nykyisessä asunnossa. Osapuolet pääasiassa orientoituvat ole- 
tettuihin tiedollisiin oikeuksiin (Heritage & Raymond 2005, 15; Juhila ym. 
2021). Niiden myötä työntekijöillä on rajoitettu oikeus ja pääsy asiakasta ja 
tämän kodin ympäristöä ja olosuhteita koskevaan tietoon. Työntekijät sanoit- 
tavat ääneen kotiympäristöön ja siellä elettävään arkeen liittyviä havainto- 
jaan. Lisäksi he esittävät asiakkaalle kysymyksiä esimerkiksi tämän turvalli- 
suudentunteesta, toimintakyvystä tai kodin kunnosta ja siisteydestä ja siten 
he myös määrittelevät keskusteltavia aiheita. Myös asiakkaalle annetaan vuo- 
rovaikutuksessa omistusoikeus omiin ajatuksiinsa ja kokemuksiinsa kodista, 
siellä pärjäämisestä ja siitä huolehtimisesta (ks. myös Juhila ym. 2021). Työn- 
tekijät kysyvät asiakkaan näkemyksiä ja ajatuksia osoittaen, että asiakkaal- 
la on paitsi oikeus myös velvollisuus tuottaa tietoa omasta tilanteestaan (ks. 
Solberg 2011). Tällä tavoin työntekijät myös tunnistavat sen, että asiakkaalla 
on tärkeää tietoa tilanteestaan ja kodistaan (ks. Heritage 2012, 4; Stevanovic & 
Peräkylä 2014, 189). Tätä tietoa työntekijät tarvitsevat tilanteen arvioimisessa. 
Asiakkailla on myös mahdollisuus tehdä heidän tulkinnoistaan poikkeavia 
havaintoja. 

Solbergin (2011) mukaan asiakkaalle osoitetuilla herättelevillä kysymyk- 
sillä pyritään tekemään tiettyjä institutionaalisia tehtäviä. Työntekijät tar- 
vitsevatkin asiakasta kumppanikseen tiedon tuottamiseksi ja hyvinvointi- 
tavoitteiden saavuttamiseksi. Kotiolosuhteissa näihin asiakkaan näkemystä 
kartoittaviin kysymyksiin yhdistyy myös hänen elinolosuhteidensa ja -ympä- 
ristönsä yhdessä havainnointia, mikä edesauttaa aikuissosiaalityön instituti- 

onaalisten tehtävien toteuttamista. Työntekijät asemoivat myös itsensä tietä- 
viksi (Heritage 2010, 48-49; 2012, 6-7; Stevanovic & Peräkylä 2014, 189): he 
tuntevat asiakkaan historiaa, kuten tämän päihdehistoriaa, turvattomuuden 
tunnetta ja asuntoon sekä sen kuntoon liittyvää huolta. Aiempaa tietoa myös 
suhteutetaan kotikäynnillä saatuun tietoon, minkä pohjalta tuotetaan uutta 
tietoa arvioinnin ja päätöksenteon tueksi. Näin saadaan esimerkiksi tietää, 
onko asiakkaan syytä siirtyä omasta kodista tuetun asumisen piiriin tai il- 
meneekö häneen kotonaan tai sen välittömässä ympäristössä turvallisuutta 
uhkaavia riskitekijöitä. 

Koteihin kietoutuva tiedonkeruu ja tiedon tuottaminen tekevät näkyväksi 
aikuissosiaalityön moninaisia tehtäviä ja sisältöjä sekä aikuisuuteen liitettäviä 
normatiivisia odotuksia itsenäisyydestä, vastuullisuudesta sekä hyvästä elä- 
mänhallinnasta (Juhila 2008b; luku 11). Työntekijät tekevät eri tilanteissa ja 
vaiheissa tapahtuvaa asiakkaan tilanteen ja palveluiden tarpeiden arviointia. 
He esimerkiksi arvioivat ja kartoittavat asiakkaiden taloudellista tilannetta, 
päihdeongelmia, toimintakykyä, elämänhallinnan pulmia sekä erityisesti 
valituissa kohdissa asumiseen liittyviä asioita. Keskusteluissa puhutaan lä- 
hiverkostostoista, kodin ympäristön merkityksestä, turvallisuuden tunteen 
kokemuksista sekä kodin tilassa itsenäisesti pärjäämisestä, ja kaikki nämä 
näkökulmat kytkeytyvät myös kodin maantieteen sosiaalisiin, kokemuksel- 
lisiin ja tilallisiin ulottuvuuksiin (Blunt 2005; luku 4). Aineisto-otteissa kotia 
koskevia havaintoja sanoitetaan useaan otteeseen asiakkaalle, mikä kertoo 
osaltaan siitä, ettei kyse ole asiakkuuden alkuvaiheeseen liittyvästä palvelu- 
tarpeiden ja interventioiden arvioinnista (ks. Juhila ym. 2022, 83). 

Asiakkaiden tilanteiden haavoittuvuus tulee kotikäynneillä esiin esimer- 
kiksi siinä, että he ovat kohdanneet yhtäaikaisesti monia hyvinvointia hei- 
kentäviä asioita elämässään, kuten päihde-, talous- ja terveysongelmia, tur- 
vattomuutta ja toimintakyvyn laskua (ks. myös luku 1). Näihin vaikeuksiin 
aikuissosiaalityön työntekijät pyrkivät käynneillä puuttumaan ja tuomaan 
muutosta. Työntekijät toivat kotiympäristöissä esiin asiakkaan kotiin, toimin- 
takykyyn ja tilanteeseen liittyviä positiivisia onnistumisia (ks. Juhila 2018, 
160-161) ja arvioita (Juhila ym. 2022), minkä voi tulkita asiakkaita voimaan- 
nuttavaksi toimintatavaksi. Positiiviset huomiot liittyvät osaltaan myös työn- 

tekijän positioon vierailijana, jonka rooliin voi olettaa kuuluvan esittää kotia 
koskevia myönteisiä havaintoja. 

Sosiaalityössä tietoa kerätään useista lähteistä (Karttunen & Hietamäki 
2014) ja tilanteita koskevassa tiedon tuottamisessa on olennaista se, miten tie- 
toa tulkitaan, mitä sen pohjalta tehdään ja miten se kommunikoidaan eteen- 
päin (Munro 2005; Räsänen 2014; Ekgvist & Kuusisto 2018). Tämä tutkimus 
tekee osaltaan näkyväksi, miten kotona kerätty ja tuotettu tieto asettuu tär- 
keäksi osaksi aikuissosiaalityön asiakkaiden tilanteiden ja tarpeiden arvioin- 
tia. Jatkossa olisi kuitenkin kiinnostavaa eritellä vielä tarkemmin, millaisia 
mahdollisia muita tietolähteitä työntekijät käyttävät asiakastilanteita koske- 
vassa arvioinnissaan ja päätöksenteossaan ja miten kotiympäristössä kerättyä 
ja tuotettua tietoa kirjataan ja käytetään resurssina asiakkaan tilanteen jatko- 
käsittelyssä esimerkiksi seuraavilla kotikäynneillä. Tämän tutkimuksen tu- 
losten pohjalta saadaan ennen kaikkea lisäymmärrystä siitä, miten asiakkaan 
kohtaaminen hänen elinympäristössään tuottaa tärkeää, osapuolten yhdessä 
tuottamaa tietoa aikuissosiaalityön tilannekohtaisen arviointityön tueksi. 
Kun institutionaalisena kohtaamispaikkana on asiakkaan koti, tulee kodista 
ja sen ympäristöstä myös tarkkailtu tila. Tällöin on tärkeää, että havainnoin- 
tia ja kyselemistä tehdään eettisesti kestävällä tavalla, joka kunnioittaa asiak- 
kaan omaa reviiriä ja osallistaa häntä. 


1 Samaa otetta on analysoitu artikkelissa Juhila & Gänther (2020) siitä näkökulmasta, mikä on 
sopiva määrä tavaraa kodissa ja miten asiakas ja työntekijä siitä neuvottelevat. 

Johdanto 


Tarkastelemme luvussa syrjäseudun aikuissosiaalityön kotikäyntityöhön 
liittyviä riskejä sekä luottamusta yhtenä riskien hallintakeinona. Hyvinvoin- 
tityö, kuten aikuissosiaalityö, ja sen riskit määrittyvät ja realisoituvat aina 
suhteessa tiettyyn kontekstiin. Siten syrjäseutu paikallisena olosuhteena tuo 
kohdattuihin riskeihin ja niiden hallintaan omat erityispiirteensä. Keskeise- 
nä lähtökohtana analyysissa on näkemys, että haavoittavassa asemassa ole- 
vien aikuisten parissa tehtävä kotikäyntityö tapahtuu luottamuksen ja riskien 
välisessä jännitteessä. Luottamus on keskeisessä osassa sekä tunnistettujen 
riskien hallinnassa että silloin, kun osapuolet arvioivat asiakastilanteen ja 
-suhteen potentiaalisia riskejä. Luottamukseen perustuu se, että asiakas pääs- 
tää työntekijän kotiinsa ja että työntekijä ylipäätään menee kotikäynnille. Jos 
asiakas luottaa riittävästi työntekijään, koti määrittyy hänelle turvalliseksi 

ja myönteiseksi kohtaamisen tilaksi. Jos työntekijä puolestaan luottaa asiak- 
kaaseen, hän katsoo asiakkaan kodin olevan riittävän turvallinen työskente- 
ly-ympäristö. 

Haavoittavassa asemassa olevalle asiakkaalle kotona tehtävään aikuis- 
sosiaalityöhön liittyy monenlaisia riskejä. Kotikäynnillä voi tulla näkyväk- 
si asiakkaan eristäytyneisyys ja vaikeudet huolehtia asunnon kunnosta tai 
omista perustarpeistaan. Osa riskeistä liittyy maantieteelliseen sijaintiin, ku- 
ten syrjäseudulla pitkiin etäisyyksiin ja pieneen asukasmäärään. Esimerkiksi 
työntekijän auto pihassa voi paljastaa asiakkaan tuentarpeen naapurustolle 
tai ohikulkijalle, jolloin tämän yksityisyys voi olla uhattuna ja hän voi tulla 
yhteisössään leimatuksi. Pienessä yhteisössä, jossa kaikki tuntevat toisensa, 
ihmissuhteet kietoutuvat toisiinsa ja sukujen historiat ja ”reviirit” ovat merki- 
tyksellisiä. Näiden kontekstitekijöiden tunnistaminen riskien näkökulmasta 
on aikuissosiaalityössä tärkeää. 

Myös työntekijälle asiakkaan kotiin meneminen sisältää monia riskejä, 
joiden erittelyyn ja analysoimiseen keskitymme tulososiossa. Työntekijä voi 
kohdata kotiin astuessaan muun muassa epämiellyttävää ja terveydelle vaa- 
rallista likaisuutta sekä kokea häirintää, väkivaltaa ja hankalia vuorovaiku- 
tustilanteita. Hän voi olla huolissaan siellä kohtaamiensa lemmikkieläinten 
hyvinvoinnista. On olemassa myös riski, että asiakas ei ota tarjottua tukea 
syystä tai toisesta vastaan, eikä työntekijä voi tällöin olla varma asiakkaan 
turvallisuudesta ja kotona selviytymisestä. Kaikkinensa kotikäyntityössä kes- 
keisessä osassa on työntekijän kyky tunnistaa riskejä ja hallita niitä. 

Luvussa määritetään ensin luottamuksen ja riskin käsitteitä eri näkökul- 
mista aiemman hyvinvointi- ja kotikäyntityön tutkimuksen pohjalta. Toiseksi 
luvussa tuodaan esille tutkimuksen kontekstina syrjäseudun sosiaalityötä ja 
siitä aiemmin tehtyjä tutkimuksia. Kolmanneksi kuvataan analyysiprosessi, 
joka perustuu oman työn tutkimiseen sekä työkokemuksen hyödyntämiseen, 
työssä syntyvien aineistojen, kuten tässä tapauksessa kotikäyntien ja niistä 
tehtyjen kirjausten, tarkasteluun. Aineiston luentaa ohjaa kysymys: millaisia 
riskejä ja niiden hallintakeinoja aineistosta on paikannettavissa? Yksi kir- 
joittajista (HT) teki osana sosiaalityöntekijän työtään neljä kotikäyntiä, joita 
kaikki kirjoittajat reflektoivat ryhmäkeskusteluissa riskien tunnistamisen ja 
hallinnan näkökulmista. Tulososiossa erittelemme aineistoesimerkeistä eri- 

laisia syrjäseudun sosiaalityössä kohdattavia riskejä ja sitä, kuinka sosiaali- 
työntekijä omalla toiminnallaan, synnyttämällä luottamusta, pyrkii niitä 
hallitsemaan. Luvun tavoitteena on tuoda keskusteluun yhtäältä kodissa teh- 
tävässä aikuissosiaalityössä kohdattavat riskit ja toisaalta luottamuksen kes- 
keinen merkitys turvallisten ja onnistuneiden kohtaamisten perustana. 


Kotikäyntityön ytimessä riskit ja luottamus 


Riski ja luottamus ovat yhteen kietoutuvia käsitteitä, joita on tutkittu paljon 
yhteiskuntatieteissä. Ne määrittyvät relevanteiksi sekä yhteiskunnallisis- 
sa suhteissa että ihmisten keskinäisessä kanssakäymisessä. Riskit ja riskien 
hallinta ovat keskeinen osa hyvinvointipolitiikan ja -palveluiden sanastoa 
etenkin englanninkielisissä maissa (Godin 2004). Suomessa riski-sanan ti- 
lalla käytetään useita käsitteitä, kuten huoli, tarve, uhka, epävarmuustekijä, 
vaaratilanne tai vaarallisuusarvio. Viimeaikainen koronaviruspandemia on 
tehnyt riskipuheen suomalaisille tutummaksi ja tuonut keskustelun kohteeksi 
tartuntatautien leviämiseen liittyvät riskit ja tavat hallita niitä. Koronavirus- 
pandemiassa riskiksi määrittyvät muun muassa sosiaaliset kontaktit, riskien 
hallintakeinoksi puolestaan pysyminen kotona ja kontaktien välttäminen. 
Riskiin liittyy näkemys mahdollisuudesta vaikuttaa, muuttaa odotettua 
tulevaisuutta ja välttää epätoivotun tapahtuminen (O'Malley 2008, 54; Zinn 
2008, 4). Riskiä lähestytään tutkimuksessa ja hyvinvointityössä monista vii- 
tekehyksistä erilaisissa konteksteissa. Aikaisemmassa tutkimuksessa on kä- 
sitelty (epa)luottamuksen ja riskin välistä yhteyttä; tämä on myös tässä teks- 
tissä keskeinen lähtökohta, kun tulkitsemme kotikäynteihin liittyviä riskejä 
(Webb 2006; O'Malley 2008; Hall ym. 2017; Saario ym. 2017). Yksinkertais- 
taen voi todeta, että mitä suuremmaksi määrittyy työntekijän ja asiakkaan 
välinen luottamus, sitä pienempi on riski siihen, että jokin uhka toteutuu 
kotikäynnillä. Luottamuksen määritelmään itsessään sisältyy valmius ottaa 
haavoittumisen ja petetyksi tulemisen riski (ks. esim. Poppo ym. 2016). Luot- 
tamuksen vahvistamisella, esimerkiksi sovitusta kiinni pitämisellä, voidaan 
kuitenkin merkittävästi vähentää elämän epävarmuutta. Riskien hallinnassa 
on kyse pyrkimyksestä tietää ja vaikuttaa ennakolta elämän epävarmuus- ja 


250 


Riskit ja luottamus syrjäseudun aikuissosiaalityön kotikäynneillä 


uhkatekijöihin. Riski ja luottamus ovat myös ilmiöitä, joista asiakas ja työn- 
tekijä neuvottelevat yhdessä osana keskinäistä vuorovaikutustaan. Niiden 
vuorovaikutteisuuden ymmärtämisessä olennaisena apuna ovat etnografiset 
tutkimukset vuorovaikutuksen alalta (ks. esim. Muntinga ym. 2016). 


Riskin määrittyminen eri lähestymistavoissa 


Realistisen lähestymistavan mukaan riskiä lähestytään tosiasiallisena tapah- 
tumana tai vaarana, jota voidaan arvioida ja analysoida sosiaalisesta todelli- 
suudesta erillisenä ilmiönä. Tämä lähestymistapa on tavallinen muun muassa 
lääke- ja taloustieteessä sekä teknisissä tieteissä. Voidaan esimerkiksi tarkas- 
tella alkoholin käytön riskejä käyttäjälle ja hänen lähipiirilleen tai korkotason 
noususta aiheutuvia riskejä velkaantuneille kotitalouksille. Pyrkimyksenä 
on laskea todennäköisyyksiä sille, että riski todentuu ja mikä siitä aiheutu- 
van haitan määrä on. Lisäksi pohditaan keinoja välttää kyseinen riski. Usein 
realistisessa perspektiivissä otetaan huomioon inhimillisen toiminnan sat- 
tumanvaraisuus sekä ihmisten erilaiset käyttäytymistavat ja valinnat. (Zinn 
2008, 5.) Esimerkiksi koronapandemian tai ilmastomuutoksen leviämisen ris- 
kiin ja siitä tehtyihin laskelmiin vaikuttavat ihmisten arvostukset, valinnat ja 
tietoinen riskinotto. Toisinaan ihmiset ottavat tietoisesti suuria riskejä osana 
elämäntapavalintojaan. 

Sosiologisessa lähestymistavassa riskin ymmärretään määrittyvän sosio- 
kulttuurisesti edellä kuvattua monimutkaisemmissa yksilön ja yhteiskunnan 
välisissä suhteissa (Zinn 2008, 6). Eri aikoina eri asiat näyttäytyvät yhteiskun- 
nallisina tai yksilöllisinä riskeinä. Siten riskien voidaan nähdä olevan yhtä 
aikaa faktuaalisia, mutta sosiaalisesti välittyneitä ja tulkittuja. Riskitekijöiden 
ja uhkakuvien tietoisella esiin nostamisella pyritään usein vaikuttamaan ih- 
misten käyttäytymiseen. Tätä voidaan pitää yhtenä aikamme yksilö- ja väes- 
tötason hallinnan ja ohjailun keinona (O'Malley 2008). Ihmisiä pyritään oh- 
jaamaan esimerkiksi työllisyystoimiin tuomalla esiin työttömyyteen liittyviä 
riskejä; terveellisiin elintapoihin puolestaan ohjataan tuomalla esiin epäter- 
veellisten elintapojen haittoja tai asunnon huolenpitoon ohjataan häätöuhan 
voimalla. 

Konstruktionistisessa lähestymistavassa korostetaan vielä edellistäkin 
enemmän sitä, kuinka sinänsä realistiset riskit määrittyvät osana jokapäi- 
väisiä, sosiaalisia tulkintaprosesseja (Zinn 2008, 6). Käytännössä jokaiseen 
arkielämän ja hyvinvointityön valintaan liittyy riski: täytyy harkita, tekeekö 
työntekijänä asiakkaan luokse kotikäynnin tai kotiuttaako tämän laitoshoi- 
dosta asumaan yksin. Siten arkielämässä riskien tunnistaminen ja hallinta 
ovat enemmän tai vähemmän läsnä. Elämän riskialttius ja mahdottomuus 
hallita kaikkia riskejä tekevät meistä kaikista haavoittuvia (luku 1). Tarkas- 
telemme tässä luvussa riskejä ja niiden hallintaa juuri tästä konstruktionis- 
tisesta perspektiivistä, osana arkielämän tulkintaprosesseja. Analysoimme 
sitä, kuinka aikuissosiaalityön sosiaalityöntekijä tunnistaa, tulkitsee, arvi- 
oi ja pyrkii hallitsemaan riskejä osana tekemäänsä kotikäyntityötä. Riskien 
tunnistaminen ja niiden hallinta ovat nykyisen ja tulevan todellisuuden (epä) 
luotettavuuden arviointia. Siten riskin ja luottamuksen välille rakentuu mo- 


nisyinen keskinäisyhteys. 


Luottamuksen eri merkitykset 


Luottamuksen käsite viittaa luotettavuuden, ennakoitavuuden ja reiluuden 
odotuksiin ihmisten välisessä kanssakäymisessä (ks. esim. Poppo ym. 2016). 
Luottamusta voidaan pitää uskomuksena, joka perustuu ennakoitavuuteen ja 
kulttuuriseen tietoon. Me joko luotamme itseemme, toisiimme, ammattilai- 
siin tai instituutioihin tai sitten me emme luota. Luottamus (tai epäluottamus) 
on kuitenkin myös jotakin, jota tietoisesti rakennetaan ja josta neuvotellaan 
yhteiskunta- ja vuorovaikutussuhteissa. Tällöin kyse on pikemminkin muut- 
tuvasta ja tilannekohtaisesta prosessista ja käytännöstä, johon voidaan myös 
eri keinoin vaikuttaa. (Franzen ym. 2020.) Edellä sanotun perustella luotta- 
muksen tutkimuksessa on tunnistettu sekä vuorovaikutus- että instituutiope- 
rusteista luottamusta, joskin käytännön elämässä nämä usein kietoutuvat toi- 
siinsa (Dietz 2011). Keskeistä luottamuksen synnyssä on, että se perustuu aina 
tilannekohtaiseen luotettavuusarvioon: se edellyttää osapuolen arvioimista 
luotettavaksi erilaisten tietolähteiden ja ”todisteiden” perusteella (Dietz 2011). 

Ihmisten välinen yhteistyö ja yhdessä toimiminen edellyttävät luotta- 
musta, jota usein pyritään tietoisesti vahvistamaan ja joskus myös heiken- 

tämään, mikäli tavoitteena on vaikeuttaa osapuolten yhteen liittoutumista. 
Esimerkiksi lupausten, aikataulujen ja sopimusten pitäminen usein vahvistaa 
luottamusta, kun taas niiden rikkominen heikentää sitä. Voidaan kuitenkin 
myös päinvastaisesti todeta, että jos luottamusaste on korkea, ei (kirjallisia) 
sopimuksia tarvita. Keskeistä on se, että luottamuksen voi saavuttaa, sen voi 
menettää tai luottaa voi osittain. Toimija voidaan kategorisoida tietyssä tilan- 
teessa joko luotettavaksi tai epäluotettavaksi, oli kyseessä sitten vaikka valtio, 
rikollisjengin jäsen, kansainvälinen yhteisö, akateemisen yhteisön jäsen, so- 
siaalityöntekijä tai haavoittavassa asemassa oleva asiakas. Riski ja luottamus 
ovat käsitteitä, jotka taipuvat monenlaisten sosiaalisten ja yhteiskunnallisten 
ilmiöiden analysoimiseen. 

Riskin tavoin myös luottamus muodostaa vahvan, monitahoisen ja kan- 
sainvälisen tutkimusalueen. Luottamuksen tutkimukselle on esimerkiksi 
oma kansainvälinen julkaisunsa Journal of Trust Research. Luottamusta on 
tutkittu monessa eri asiayhteydessä, kuten liiketalous- ja kauppasuhteissa 
(Poppo ym. 2016), (kansainvälisessä) politiikassa sekä yleisesti ihmisten ja 
organisaatioiden välisessä toiminnassa. Keskeisiä kysymyksiä alan tutkimuk- 
sessa ovat: Mitä on luottamus? Mikä saa toimijat luottamaan toisiinsa? Mihin 
luottamus perustuu? Miten synnytetään ja saadaan aikaan luottamusta tai 
epäluottamusta? (Bachmann 2011; Dietz 2011.) 

Tarkastelemme luottamusta työntekijän ja asiakkaan välisessä kohtaami- 
sessa. Tällöin on keskeistä tunnistaa organisatoristen asemointien ja ohjeiden 
merkitys luottamuksen rakentajina, kuten se, että sosiaalityöntekijän virka- 
ja asiantuntija-asema sekä asiakkaana oleminen vaikuttavat luottamuksen 
syntyyn. Hyvinvointityön organisaatioilla on ohjeistuksia ja linjauksia asia- 
kastyössä kohdattavien riskien minimoimiseksi. Esimerkiksi niillä saattaa 
olla linjauksia siitä, milloin kotikäyntejä tehdään yksin, milloin parityönä tai 
milloin työntekijän tulee pitää mukanaan pippurisumutinta. Siten asiakkaan 
kotona tapahtuvassa kohtaamisessa luottamuksen synty on sekä vuorovaiku- 


tus- että instituutioperusteista. 

Riski ja luottamus hyvinvointityön tutkimuksessa 


Hyvinvointityössä riski on olennainen ilmiö, ja työntekijät kohtaavat työs- 
sään kasvavassa määrin erilaisiin riskeihin liittyviä tilanteita ja toimintata- 
poja. Kyky määrittää, arvioida ja hallita riskejä katsotaan keskeiseksi osaksi 
hyvinvointityötä (Godin 2004; Sawyer ym. 2009; Juhila ym. 2016; Hall ym. 
2017). Työntekijä on vastuullinen toteuttamaan organisaationsa riskipoli- 
tiikkaa esimerkiksi seuraamalla saamiaan työturvallisuusohjeita sekä arvioi- 
maan työssään kohtaamiaan epävarmuuksia ja riskejä (Joyce 2001; Saario ym. 
2017). Riskien arvioimisen avuksi on kehitetty formaaleja, lomakepohjaisia 
työvälineitä, joskaan niiden ei katsota parhaalla tavalla huomioivan tilanne- 
kohtaisia tekijöitä. Riskien arvioinnissa niin sanotulla ammatillisella intui- 
tiolla ja ”vaistolla” onkin iso merkitys. (Godin 2004; Ferguson ym. 2020.) 

Hyvinvointityössä on keskeistä kyetä tunnistamaan ja arvioimaan asiak- 
kaan arjessa läsnä olevia riskejä: mitkä tekijät arjessa ovat riski asiakkaalle 
itselleen, hänen lähiyhteisölleen, työntekijälle tai yhteiskunnalle? Työntekijän 
voidaan katsoa olevan vastuullinen auttamaan asiakasta hallitsemaan tämän 
omaan toimintaan ja arkeen liittyviä riskejä, esimerkiksi neuvonnan, infor- 
maatio-ohjauksen ja palveluiden tarjoamisen keinon. Siten hyvinvointityössä 
voidaan katsoa olevan kyse erilaisten riskien tunnistamisesta, arvioimises- 
ta ja hallinnasta. Hazel Kemshall (2010) muistuttaa, että riski on laaja ilmiö, 
johon voidaan ottaa hyvinkin erilaisia näkökulmia. Hänen mukaansa yksit- 
täinen riski saa erilaisia ilmenemismuotoja riippuen esimerkiksi siitä, mistä 
sosiaalityön työalueesta kulloinkin on kyse. 

Sarah Pink tutkimuskumppaneineen (2016) jäsentää etnografisilla mene- 
telmillä sitä, mihin tietoon perustuen hyvinvointityöntekijät tekevät päätel- 
miä kodin turvallisuudesta ja luotettavuudesta. Keskeisiksi tietolähteiksi he 
määrittävät aiemmat asiakaskirjaukset, lähetteet sekä paikan päällä tehtävän 
(tunteiden) havainnoinnin. Riskiarviointien perusteita kotikäyntityön etulin- 
jassa ovat eritelleet myös Harry Ferguson ja kumppanit (2020). Ann-Maree 
Sawyer ja kumppanit (2009) määrittävät esimerkiksi terapeuttisen, kumppa- 
nuuteen perustuvan asiakassuhteen rakentamisen olevan riskien hallinnan 
keino. Mary Kendra ja Valerie George (2001) ovat puolestaan eritelleet riskin 
eri merkityksiä kotikäyntityössä. Heidän mukaansa kotikäyntikohtaaminen 

on otollinen erilaisille riskeille ja edellyttää niiden tietoista hallintaa: käyn- 
neille muodostuu erityinen, kompleksinen, tilannekohtainen ympäristönsä, 
mikä tekee kotikäyntityöstä vaikeasti ennakoitavaa ja monessa mielessä vai- 
keasti rajattavaa (ks. myös Pink ym. 2016; Juhila ym. 2021; luku 5). Kotona 
tehtävässä työssä tapahtuvat virheet voivat muodostaa riskejä joko työnteki- 
jä- tai asiakasturvallisuudelle. Tämä luku pyrkii osaltaan konkretisoimaan ja 
käsitteellistämään kotikäyntityön riskejä ja määrittelemään niiden hallinnan 
erityispiirteitä syrjäseudun sosiaalityössä sosiaalityöntekijän näkökulmasta. 


Syrjäseudun aikuissosiaalityö fokuksessa 


Sosiaalityö on paikallisissa olosuhteissa määrittyvää. Näin esimerkiksi syr- 
jäseutu tuo siihen oman erityisyytensä. Paikallisuus viittaa myös asiakkaan 
kohtaamiseen kokonaisvaltaisesti niin, että otetaan huomioon asiakkaan ti- 
lanne, ympäristö ja niihin vaikuttavat ajalliset tekijät. (Lindgvist 2009, 51.) 
Tässä luvussa syrjäseudun käsite tarkoittaa osaa Länsi- ja Pohjois-Lapista 
— kyseessä on pienten paikalliskeskusten ja kylien osin arktisia ja erämaisia 
alueita. Lapin maakunta on Suomen pohjoisin, laajin ja harvaan asutuin maa- 
kunta. Suomen ympäristökeskus määrittelee syrjäseudun harvaan asutuksi 
maaseuduksi, jossa on pieniä keskittymiä ja jonka pinta-alasta suurin osa on 
metsää (Helminen ym. 2020, 12; ks. myös Kilpeläinen 2016, 38). Tästä poi- 
keten Länsi- ja Pohjois-Lapissa on alueita, joissa ei juurikaan kasva metsää 
ja maatalouden sijaan esimerkiksi poronhoito on keskeinen elinkeino ja saa- 
melaiset alueen tärkeä alkuperäiskansa. Käyttämäämme syrjäseudun sosiaa- 
lityön käsitettä vakiintuneempi termi tutkimuskirjallisuudessa on maaseu- 
dun sosiaalityö tai maaseutusosiaalityö (rural social work, remote social work) 
(esim. Juhila 2006, 134-135; Lindqvist 2009; Brownlee ym. 2010; Kilpeläinen 
2016, 38). 

Aikaisempaa maaseutusosiaalityön tutkimusta on tehty Englannissa 
(esim. Pugh 2003) sekä erityisesti Australiassa (esim. Nickson ym. 2016) ja 
Kanadassa (esim. Brownlee ym. 2010). Nämä maat ovat Suomen tavoin pit- 
kien etäisyyksien ja harvaan asuttujen alueiden maita. Tutkimus on liitty- 
nyt kommunikaatioteknologian käytön merkitykseen sosiaalityöntekijöiden 

vertaistuen vahvistamisessa, sosiaalityön tehtäviin, sosiaalityöntekijöiden 
ammatti-identiteettiin ja heidän kokemiinsa eettisiin ristiriitoihin syrjäseu- 
tujen pienissä yhteisöissä (Brownlee ym. 2010; Halverson 2010; Brownlee 
ym. 2012; Nickson ym. 2016). Pohjoismaisen maaseutusosiaalityön pionee- 
rina voidaan pitää Alf Ronnbytä (1991), joka lähestyi maaseudun sosiaalityö- 
tä yhtenä toimijana paikallisyhteisöissä. Suomen kontekstissa on jäsennetty 
maaseutusosiaalityön työskentely- ja asiakasprosesseja (Niskala 2008; Talja 
2018), parisuhdeväkivallan kohtaamisen käytäntöjä (Lindgvist 2009) sekä 
teknologiavälitteisyyden mahdollisuuksia vahvistaa syrjäkylien asukkaiden 
ja yhteisöjen hyvinvointia (Kilpeläinen 2016). Maaseudun paikallisyhteisö- 
jen hyvinvointia ovat tutkineet myös Mari Kattilakoski ja Niina Rantamäki 
(2020). Oman tutkimusalueensa muodostaa maaseudun palveluiden, niiden 
määrän ja saavutettavuuden erittely (ks. esim. Hämeenaho 2012). 

Yhtenä maaseudun ja syrjäseutujen ominaispiirteenä voidaan pitää voi- 
makasta luontosuhdetta, kuten vuodenaikojen ja säätilojen suurta merkitys- 
tä ihmisten arkielämässä. Asta Niskala (2008, 85) sanoittaa luonnon merki- 
tyksen seuraavasti: ”Lapin maaseudulla työtön ihminen on lähellä luontoa, 
osalle se tarkoittaa erilaisia harrastusmahdollisuuksia, osa hakee luonnosta 
toimeentuloa”. Luonnon vahva läsnäolo asiakkaiden elämässä heijastuu myös 
syrjäseudulla tehtävään sosiaalityöhön muun muassa sitä kautta, että luon- 
non ja elinympäristön ilmiöt sekä niiden mahdollistamat aktiviteetit, kuten 
metsästys, tulevat asiakassuhteissa puheenaiheiksi. Sosiaalityöntekijän tulee 
myös huomioida esimerkiksi sääolot ja niiden vaihtelut lähtiessään kotikäyn- 
nille kauas paikalliskeskuksesta. 

Maaseudulla on omat rakenteelliset ja alueelliset sosiaaliset kysymyk- 
sensä. Esimerkiksi pitkien etäisyyksien, harvaan asuttujen ja korkean työt- 
tömyyden muuttotappioseuduilla kohdataan ihmisiä ja yhteisöjä hyvin eri- 
laisissa olosuhteissa kuin muuttovoittoisissa kasvukeskuksissa. (Juhila 2006, 
134-135; Kilpeläinen 2016, 38.) Maa- ja syrjäseudulla maantieteelliset etäi- 
syydet voivat olla pitkiä, mutta sosiaaliset etäisyydet ovat usein lyhyitä. Kuten 
Asta Niskala (2008, 63) toteaa: ”Maaseudulla sosiaalityön hallintorakenteet 
ovat matalat ja koko kunnan henkilöstö tunnetaan, samoin kuin muut yh- 
teistyötoimijat” (ks. myös Tuusa 2005; Lindqvist 2005; Brownlee ym. 2012; 
Kilpeläinen 2016, 46). Kun sosiaaliset verkostot ovat kooltaan pieniä syntyy 

herkemmin myös tilanteita, joissa työntekijä tuntee asiakkaan ennakkoon 
muista yhteyksistä. Tämä voi olla tuttu toisen asiakkaan kautta, työntekijän ja 
asiakkaan lapset saattavat olla samassa koulussa tai samassa harrasteyhteisös- 
sä (Niskala 2008, 82). Tällöin saattaa syntyä eettisesti vaativia tilanteita, joissa 
sosiaalityöntekijän ammatillinen rooli ja yhteisön jäsenen rooli voivat leikata 
toisiaan (Brownlee ym. 2012). 

Syrjäseudulla on tyypillistä, että koko kunnassa työskentelee yhdestä 
muutamaan sosiaalityöntekijää, jolloin työskentelyalue on maantieteellises- 
ti laaja ja työntekijän työnkuvasta muodostuu kokonaisvaltainen (ks. esim. 
Brownlee ym. 2010). Syrjäseudun sosiaalityön tavoitteena on edistää laa- 
ja-alaisesti eri ikäisten asukkaiden hyvinvointia ja lievittää heidän hätäänsä 
erilaisissa elämän kriisitilanteissa, jolloin myös sosiaalityöntekijältä vaadi- 
taan monipuolista osaamista tunne- ja vuorovaikutustyöstä aina erilaisten 
laki- ja hyvinvointipalveluiden järjestämiseen eri elämäntilanteissa oleville 
kuntalaisille (Lindgvist 2009, 222). 

Syrjäseutujen sosiaalityössä, kuten sosiaalityössä yleensäkin on pyritty 
viime vuosina lisäämään kotikäyntityötä ja kentälle jalkautumista (Niskala 
2008, 87-89; luku 2). Siten näemme tärkeäksi tarkastella tulososassa syrjäseu- 
dun sosiaalityössä lisääntyvän työmuodon tyypillisiä riskejä ja luottamuksen 
rakentamista asiakas-työntekijävuorovaikutuksessa. Edellä esitetyt luonneh- 
dinnat syrjäseudun sosiaalityöstä tuottavat tärkeän kontekstin tekemillemme 
tulkinnoille ja johtopäätöksille. Seuraavaksi kuvaamme tapaamme tarkastella 
riskejä ja luottamusta vuorovaikutus- ja tilannekohtaisesti. Lisäksi erittelem- 
me käyttämäämme aineistoa sekä toteuttamaamme analyysiprosessia, joka 
perustuu oman työn tutkimiseen ja tutkijaryhmän keskinäiseen reflektioon. 


Analyysin lähtökohdat ja toteuttaminen 


Riskit ja luottamus määrittyvät viime kädessä vuorovaikutus- ja tilannekoh- 
taisesti. Se, mikä määrittyy asiakastyössä kulloinkin riskiksi, on sidoksissa 
sekä työntekijän että asiakkaan vuorovaikutuksessa tekemään tulkintatyö- 
hön eli eri tekijöiden muodostaman potentiaalisen uhan tunnistamisesta ja 
arvioinnista. Tätä tulkintatyötä tehdään paljolti käyttäen kulttuurista tietoa 

siitä, mikä ymmärretään tavalliseksi ja normaaliksi ja mikä taas poikkeuk- 
selliseksi ja epätyypilliseksi. Esimerkiksi kaikissa tilanteessa ruokaveitsi pöy- 
dällä ei määrity riskiksi, mutta tietyissä tilanteissa osapuolet tulkitsevat sen 
turvallisuusuhaksi. Kiinnitymme tulososiossa tähän arkisissa tilanteissa ja 
vuorovaikutusprosesseissa tapahtuvaan riskien nimeämiseen, arviointiin ja 
hallintaan. 


Aineistona kotikäyntien havainnot ja asiakaskirjaukset 


Käytämme aineistona syrjäseudun aikuissosiaalityön asiakaskertomuksiin 
kirjattuja kotikäyntikuvauksia sekä sosiaalityöntekijän kotikäynneillä teke- 
miä havaintoja. Asiakaskertomusten kotikäyntikuvaukset on kirjattu kevään 
ja kesän kuluessa vuonna 2020. Kirjatut kotikäynnit sijoittuvat Länsi- ja Poh- 
jois-Lappiin. Tulosluvussa käytämme kolmen asiakkaan - Marin, Tuomon 
ja Markun - kotikäyntejä koskevia kirjauksia. Marin ja Markun kohdalla 
hyödynnämme yhtä kotikäyntiä ja Tuomon kohdalla kahden kotikäynnin 
kirjauksia, joista toinen oli seurantakäynti. Kaikkien asiakkaiden kohdalla 
kyseessä on sosiaalityöntekijän ensimmäinen kotikäynti asiakkaan luokse, 
minkä takia sosiaalityöntekijälle asiakas ja tämän kodin toimintaympäristö 
ovat tuntemattomia. 

Käyttämämme asiakaskertomusaineisto on pituudeltaan noin viisi (5) si- 
vua. Kotikäyntien kirjaukset valittiin aineistoksi sillä perusteella, että ne kos- 
kevat eri-ikäisten aikuisten erilaisia tuen ja avun tarpeita. Lisäksi ne tuovat 
ilmi kotona tehtävän työn riskien arviointia ja luottamuksen rakentamista 
riskien hallintakeinona. Keskeinen valintakriteeri oli myös se, että asiakas 
antoi luvan kirjausten käyttämiseen tutkimustarkoitukseen. Tutkimuslupa 
aineiston käyttöön haettiin myös sosiaalityöntekijänä toimineen kirjoittajan 
(HT) kunnanjohdolta. 

Tulososassa analysoidaan kotona tapahtuvia asiakas- ja työntekijäkohtaa- 
misia, ja niitä kuvaavissa aineisto-otteissa on ensinnäkin yhdistetty tietoja 
asiakaskertomuksista. Asiakaskertomukset sisältävät asiakastietojärjestel- 
mään tehtyjä asiakaskirjauksia, joita ovat muun muassa asiakaskohtaiset pää- 
tökset, asiakassuunnitelmat ja asiakastapaamisten dokumentoinnit. Toiseksi 
niissä on hyödynnetty kotikäynneillä tehtyjä havaintoja ja reflektioita sosi- 

aalityöntekijän havaintopäiväkirjasta. Yksityiskohtia on lisätty kuvauksiin 
myös tutkimusryhmässä käytyjen keskustelujen ja ihmettelyjen perusteella. 
Näin kotona tapahtuvat, asiakas- ja työntekijäkohtaamisia kuvaavat ai- 
neisto-otteet ovat eri tietolähteistä koottua sosiaalityöntekijän kerrontaa ta- 
pahtuneesta: asiakastietojärjestelmästä saatua tietoa on syvennetty havainto- 
jen ja havaintopäiväkirjan avulla. Siten aineisto-otteista on luettavissa sekä 
asiakastiedon dokumentointi että työntekijän oman työn, sen herättämien 
ajatusten ja tunteiden reflektointi. Asiakastietojärjestelmästä ja havainnoin- 
tipäiväkirjasta otetut tekstit on eritelty aineisto-otekohtaisesti. Merkintää ei 
ole, jos aineisto-ote edustaa yhdistelmää näistä kahdesta tietolähteestä. Va- 
littujen aineisto-otteiden tarkoitus on toimia esimerkkeinä vaativista ja ris- 
kialttiista tilanteista, joihin sosiaalityöntekijä voi joutua asiakkaiden kotona. 


Oman työn tutkiminen ja analyysin toteuttaminen 


Suomessa ja esimerkiksi Britanniassa on kehitelty käsitteet käytäntötutkimus 
(practice-based research) ja tutkiva sosiaalityöntekijä (practitioner research), 
joista viimeksi mainitulla viitataan sosiaalityöntekijöiden omassa työssään 
tekemään raportointiin ja tutkimukseen (Satka ym. 2016, 15). Tavassamme 
tehdä tutkimusta on käytäntötutkimuksen piirteitä. Analyysi on tulosta tut- 
kivan sosiaalityöntekijän ja tutkijoiden yhteisestä pyrkimyksestä ymmärtää, 
käsitteellistää, reflektoida ja tehdä näkyväksi sosiaalityön arkisia työkäytän- 
töjä. (Satka ym. 2016.) Tähän viittaa myös sosiaalityön kirjallisuudessa käy- 
tetty käsite tutkiva työote, joka tarkoittaa tutkimuksen tekemisen liittämistä 
osaksi sosiaalityön ammattikäytäntöjä. Käytännössä tämä merkitsee sitä, että 
sosiaalityöntekijä toimii tutkijana, tiedon hankkijana, sen kokoajana ja tul- 
kitsijana osana sosiaalityöntekijän työtään. Olennaista on tutkiva, analysoiva 
ja kysyvä suhde omaan työhönsä. (Ks. myös Heinonen 2007; Tutkiva työote 
2012.) Tässä tutkimuksessa sosiaalityöntekijä (HT) toimi aineiston muodos- 
tajana ja yhtenä kirjoittajana sekä aineiston eli oman toimintansa analysoija- 
na ja ihmettelijänä yhdessä kahden muun tutkijan (SR, SS) kanssa. 
Tuotamme tulososiossa oman työn tutkimiseen ja ammatillisen koke- 
muksen reflektointiin perustuvan jäsennyksen riskeistä ja luottamuksesta 
syrjäseudun sosiaalityön kotikäynneillä. Tutkimusryhmällä on ollut käytös- 

sä kotikäynnillä olleen sosiaalityöntekijän omakohtainen kokemus ja hänen 
ammatillinen tietonsa asiakkaiden tilanteista. Analyysi on rakentunut aineis- 
tolähtöisesti esittämällä aineistolle kysymyksiä, jotka tukevat johdannossa 
esitettyyn tutkimuskysymykseen vastaamista: Mikä kotikäyntikuvauksessa 
muodostaa työntekijälle riskin? Miten työntekijä pyrkii eliminoimaan omalla 
toiminnallaan sen? Miten kotikäynnillä pyritään vahvistamaan luottamus- 
suhdetta asiakkaaseen ja miksi? Mitkä riskeistä toteutuivat? 

Läpi tutkimusprosessin keskeisessä roolissa olivat tutkijaryhmän kes- 
kinäiset keskustelut (yhteensä neljä), joissa tutkiva sosiaalityöntekijä (HT) 
kertoi työstään, kotikäynneistä ja niiden herättämistä ajatuksista ja tunteis- 
ta. Tutkijat (SR & SS) tekivät lisäkysymyksiä, ja tutkijaryhmä pyrki yhdessä 
ihmettelemään ja sanoittamaan syrjäseudun sosiaalityön työkäytäntöjä ja 
-kokemuksia. Työkokemusten kollektiivinen reflektointi määrittyi keskei- 
seksi tulkintojen tuottamisen välineeksi. Lisäksi aineiston analysoimisessa 
tärkeässä roolissa oli aikaisemman tutkimuksen tuottama ymmärrys riskin 
ja luottamuksen käsitteistä sekä ilmenemisestä kotikäyntityössä. Näissä kes- 
kusteluissa päädyimme merkityksellistämään luottamusta riskien hallinnan 
keinona ja analysoimaan tarkemmin, miten tämä käy ilmi kotikäyntikohtaa- 
misissa. 

Käytännössä oman työn tutkimiseen ja tutkivaan työotteeseen perustuva 
analyysiprosessi toteutui seuraavasti. Ensin luimme kotikäyntikirjaukset use- 
aan kertaan ja yhdessä keskustellen luokittelimme, millaisia riskejä teksteistä 
on paikannettavissa. Tavoitteena oli sosiaalityöntekijän työkokemuksen ja ai- 
kaisemman tutkimuksen perusteella löytää syrjäseudun sosiaalityössä toden- 
tuvia riskejä, joskin ne ovat osin myös laajasti hyvinvointityössä kohdattavia. 
Toiseksi päädyimme luokittelemaan riskit kolmeen kokonaisuuteen, jotka 
nimesimme seuraavasti: 1) Esineet ja asuinolot: riskit liittyen kodin materi- 
aaliseen ympäristöön, 2) etäisyydet ja katvealueet: riskit liittyen maantieteel- 
liseen sijaintiin sekä 3) vuorovaikutus ja tietämättömyys: riskit liittyen kodin 
sosiaalisiin suhteisiin. Näitä temaattisia kokonaisuuksia leikkaa läpi tilanne- 
ja vuorovaikutuksellisten tekijöiden iso merkitys riskien muodostumisessa 
konstruktionistisen lähestymistavan mukaisesti. Yllä kuvattujen kokonai- 
suuksien mukaan nimesimme tulososion alaotsikot. 

Kolmanneksi valitsimme tarkempaan analyysiin aineisto-otteet, jotka 
erityisen hyvin kuvaavat eri riskikokonaisuuksia. Lähiluennassa hyödynsim- 
me edellä kuvattua sosiaalityöntekijän oman työn ja työkokemuksen reflek- 
tointia sekä kysyvää suhdetta aineistoon. Toinen tutkijoista (SR) kirjoitti tu- 
losluvusta ensimmäisen version, jota tutkiva sosiaalityöntekijä (HT) syvensi 
ja täydensi työkokemukseensa perustuvilla tiedoilla ja havainnoilla. Tämän 
jälkeen tutkija (SR) kävi käsikirjoituksen vielä läpi ja tuotti johtopäätöksiä yh- 
teisen keskustelun pohjaksi. Seuraavaksi toinen tutkija (SS) kävi tekstin huo- 
lellisesti läpi varmistaen tehtyjen tulkintojen ymmärrettävyyden, perustelta- 
vuuden ja vastaavuuden suhteessa tutkimustehtävään sekä ryhmässä jaettuun 
ymmärrykseen syrjäseudun sosiaalityöstä. Siten tulososiosta on luettavissa 
sosiaalityöntekijän sekä asiakkaan ”ääni” tutkijoiden tulkitsemana. Osio tuo 
esiin pohdinnat kotikäyntityön monista haasteista, mutta myös sen luomista 
mahdollisuuksista. 

Olemme kiinnittäneet erityistä huomiota aineiston anonymisointiin ja 
kunnioittavaan raportointitapaan aiheen sensitiivisyyden vuoksi. Asiak- 
kaista käytämme peitenimiä ja olemme muuttaneet merkittävästi kaikkia 
tunnistetietoja. Seuraavalla sivulla olevaan laatikkoon olemme tiivistäneet 
asiakkaiden taustatiedot tapauskuvauksiksi, jotta tulosluvussa käytetyt ai- 
neistoesimerkit asettuisivat paremmin kontekstiinsa. 

Asiakas Mari 


Mari on keski-ikäinen työkyvyttömyyseläkkeellä oleva nainen. Hän asuu syrjäkylällä oma- 
kotitalossa. Lähin naapuri on noin parin kilometrin päässä. Marilla on rikostaustaa. Marilla 
epäillään olevan ongelmallinen suhde päihteisiin ja mahdollisesti väkivaltaista käyttäytymis- 
tä. Kotikäynnin aiheena on Marin pitkittynyt vaikea taloustilanne. Häntä uhkaa talon mene- 
tys, jolloin kyseessä on myös asunnottomuuden uhka. Tapaamisessa on tarkoitus lisäksi 
keskustella lastenvalvojan asioista, sillä Mari ei ole pitkiin aikoihin tavannut kaikkia lapsiaan, 
eikä lasten isään ole kontaktia. Yhden lapsen kanssa Marilla on viestittely-yhteys. Kotikäyn- 
nin jälkeen Marista ei enää kuulu uudelleen, eikä hän vastaa ajanvarausehdotuksiin. 


Asiakas Tuomo (aineistossa 2 kotikäyntiä) 


Tuomo on nuori mies, jonka opinnot ovat olleet tauolla hänen ollessaan sairauslomalla. 
Tuomon tavoitteena on syksyllä jatkaa opintojaan. Tuomo on tullut paikkakunnalle opiske- 
lemaan ja on kotoisin etelästä. Tuomo on muuttanut paikkakunnalle osittain myös päästäk- 
seen eroon päihteistä. Tuomo muuttaa kahden aineistona olevan kotikäynnin välissä kun- 
nan sisällä. Ensimmäinen asunto on pieni asunto kyläkeskuksessa. Toinen on omakotitalo 
kauempana keskustasta, jossa Tuomo asuu yhdessä tyttökaverinsa kanssa. Ensimmäinen 
kotikäynti tehdään, kun Tuomo on ottanut sosiaalipäivystyksellisesti yhteyttä saatuaan yl- 
lättäen kielteisen päätöksen toimeentulotuesta, jossa otettiin virheellisesti huomioon hänen 
tulojaan. Tuomo on soittanut Kansaneläkelaitokseen, jossa virheen korjaaminen ja uuden 
päätöksen käsittely kestävät yli viikon. Siten Tuomon välitön tarve on saada maksusitoumus 
elintarvikkeisiin ja muihin välttämättömiin hygieniatarvikkeisiin. Myös toinen seurantakoti- 
käynti tehdään Tuomon toiveesta. Tuomo toivoo apua arjen ja elämän hallintaan ja talouden 
suunnitteluun. Hän myös kokee uusille ihmisille puhumisen vaikeaksi. Siksi jo tuttu sosiaa- 
lityöntekijä tekee toisen kotikäynnin, vaikka asiat olisivat olleet hoidettavissa myös sosiaa- 
liohjaajan käynnillä. 


Asiakas Markku 


Markku on lähellä eläkeikää. Hänellä on useita somaattisia sairauksia ja haasteita mie- 
lenterveyden kanssa. Markku herättää eri auttamistahoissa huolta, sillä hänen ei katsota 
kykenevän huolehtimaan riittävästi omasta hyvinvoinnistaan, eikä sairauksiensa hoidosta. 
Kotikäynti tehdään lääkärin tekemän sosiaalihuoltolain mukaisen huoli-ilmoituksen perus- 
teella. Markku asuu hyvin huonokuntoisessa omakotitalossa lähellä kyläkeskusta. Markun 
voidaan katsoa vaarantavan omalla käyttäytymisellään vakavasti terveytensä ja henkensä, 
mutta lain mukaan hänellä on oikeus kieltäytyä sekä sosiaalihuollon tukitoimista että terve- 
ydenhuollon palveluista. 

Sosiaalityöntekijä yrittää kotikäynnin jälkeen seuraavana päivänä maistraatin kautta hakea 
Markulle edunvalvojaa, mutta sille ei kuitenkaan katsota olevan perusteita. Terveystarkasta- 
jaakaan ei asuntoon saada, koska vastoin asukkaan tahtoa tehtävä terveystarkastus vaatisi 
viranomaisen perustellun epäillyn välittömiä toimia edellyttävästä vakavasta terveyshaitas- 
ta (Ohje asunnon terveyshaitan selvittämisprosessiin 2020). Sosiaalityöntekijä yrittää vielä 
myöhemmin uudelleen saada Markkua hakeutumaan hoitoon, mutta ei tässä onnistu. 

Luottamuksen rakentaminen riskien hallinnankeinona 


Asiakkaan kotona tehtävä riskien tunnistaminen ja arvioiminen ovat sidok- 
sissa organisaatioiden ja työyhteisöjen yleiseen riskienhallintatyöhön. Osana 
omavalvontasuunnitelmaa mallinnetaan työpaikkakohtaisesti riskinhallin- 
tajärjestelmää ja menettelytapoja. Riskienhallintaan kuuluu myös organi- 
saation suunnitelmallinen toiminta epäkohtien ja todettujen riskien poista- 
miseksi tai minimoimiseksi. Keskeistä on toteutuneiden haittatapahtumien 
kirjaaminen, analysointi, raportointi ja jatkotoimien toteuttaminen. Riskin- 
hallinnan toimivuuden edellytyksenä on, että työyhteisössä on avoin ja tur- 
vallinen ilmapiiri, jossa sekä työntekijät että asiakkaat ja heidän omaisensa 
uskaltavat tuoda esille epäkohtia, jotka liittyvät laatuun sekä työntekijän ja 
asiakkaan turvallisuuteen. 

Sosiaalityöntekijän koulutus ja työyhteisölle laadittavat turvaohjeet sekä 
tekniset turvajärjestelmät ovat ensisijaisia keinoja vaara- ja uhkatilanteisiin 
varautumisessa. Voidaankin nähdä, että riskien tunnistaminen ja tunnusta- 
minen sekä avoin keskustelu työpaikoilla luovat pohjan turvallisuuskulttuu- 
rille. (Saarsalmi & Koivula 2017, 11-13, 41, 47-48.) Riskiarviointiin vaikut- 
tavat myös työntekijän työkokemus ja -historia. Tärkeitä ovat myös erilaiset 
työturvallisuuteen tai riskienhallintaan liittyvät täydennys- ja jatkokoulu- 
tukset. Riskien luonteeseen, niiden tunnistamiseen ja arviointiin vaikuttaa 
myös sosiaalityön kenttä eli se, missä, keiden parissa ja miten sosiaalityötä 
tehdään. Näihin tekijöihin pohjautuu jokaisen työntekijän henkilökohtainen 
tapa tehdä kotikäynneillä riskianaly ysia joko yksin tai työparin kanssa. Tosin 
syrjäseudun sosiaalityössä on vain harvoin mahdollista työskennellä työparin 
kanssa. 

Edellä kuvatusta kollektiivisesta riskienhallintatyöstä huolimatta syrjä- 
seudulla sosiaalityöntekijä on monesti kotikäynneillä omillaan ja hyvinvoin- 
tityön tekemisen etulinjassa. Häneltä vaaditaan kykyä tulkita asioita ja toimia 
oikein, turvata oma ja asiakkaan turvallisuus erilaisissa kotiympäristöissä ja 
nopeastikin muuttuvissa vuorovaikutustilanteissa. Aistienvaraisella riskiar- 
vioinnilla tarkoitamme sitä informaatiota, mikä sosiaalityöntekijälle syntyy 
siitä, mitä hän kuulee, näkee ja haistaa asiakkaan kotona riskin näkökulmas- 
ta. Ilmapiirin ja tunneympäristön analysointiin vaikuttavat vuorovaikutuk- 

sessa havaittavat eleet, ilmeet ja äänenpainot. Riskiarviointi on kiinteästi si- 
doksissa siihen kontekstiin, jossa sitä kulloinkin tehdään. Myös seuraavaksi 
tekemämme tulkinnat riskeistä ja luottamuksesta ovat sidoksissa kontekstiin- 
sa eli käytettyyn aineistoon sekä toteutettuun tutkimus- ja analyysiprosessiin. 


Esineet ja asuinolot: riskit liittyen kodin 
materiaaliseen ympäristöön 


Seuraavaksi kuvaamme ja erittelemme kotikäyntien riskejä, jotka liittyvät ko- 
din materiaaliseen ympäristöön. Lisäksi erittelemme näiden riskien hallintaa 
asiakas- ja työntekijävuorovaikutuksessa. Sosiaalityöntekijä (HT) on aikai- 
semmin tehnyt sosiaalipäivystyksellistä sosiaalityötä, jossa akuutit, ennakoi- 
mattomat ja muuttuvat tilanteet ovat osa työn arkea. Sosiaalipäivystyksessä 
työtä tehdään toisinaan niukan ja puutteellisen tiedon valossa: ei ole olemassa 
tarkkaa tilannekuvaa siitä, mikä päivystäjiä odottaa kodissa. Asiakkaat ovat 
virka-aikaan tehtävään sosiaalityöhön nähden useimmin päihteiden vaiku- 
tuksen alaisia ja/tai akuutissa kriisitilanteessa. Sosiaalipäivystystyö sisältää 
siten ennakkoon sovittuihin koti- ja toimistokäynteihin verrattuna enemmän 
mahdollisia riskejä, jolloin myös niihin varautumisesta syntyy kokemusta; 
riskienhallinnasta tuleekin ajan myötä rutiinia. Laaja-alainen ja pitkä kent- 
täkokemus on luonut sosiaalityöntekijälle (HT) riskienhallintaan tapoja ja 
hyviä käytäntöjä (esimerkiksi mielensisäisiä toimintamalleja ja tunteiden hal- 
lintaa), jotka edesauttavat luottamuksellisen vuorovaikutuksen luomista ja yl- 
läpitämistä asiakkaan kanssa. Opitut ja työelämässä ”testatut” toimintamallit 
ja kokemukset riskien analysoimisesta luovat tilaa läsnäololle ja kokonaisval- 
taisille, aistienvaraiselle riskiarvioinnille kotikäyntien vaihtuvissa tilanteissa. 
Riskien hallinta on siten osa opittua sosiaalityöntekijä ammattitaitoa ja asian- 
tuntemusta, joka kehittyy ajan kuluessa. 

Sosiaalityöntekijä saapuu Markun talolle, joka sijaitsee kuntakeskuksen 
läheisyydessä. Piha on epäsiisti, ja siellä on kasoissa sekalaista tavaraa. On 
puutavaraa, roskapinoja ja huonekaluja. Piha-alue on kokonaisuudessaan hoi- 
tamaton, ja parkkitilaa autolle on vaikea löytää (Havaintopäiväkirja). 

Markun asunto on siivottomuuden vuoksi asumiskelvoton. Mark- 
ku ilmoittaa selvästi, ettei kaipaa kotikäynnille tulijoita. Sosiaali- 
työntekijä soittaa terveystarkastajalle, joka kertoo, että ei tällaises- 
sa tilanteessa (informoitu terveystarkastajalle tiivistetysti tilanne) 
voi tehdä tarkastusta, ellei asukas suostu. Markku ei suostu. Asun- 
nossa sisällä menee jonkinlainen polku lattialle jääneiden ja osin 
maatuneiden jätteiden ja tavaroiden keskellä. Haju on sietämätön: 
ulostetta, virtsaa, pilaantunutta ruokaa, vanhoja vaippoja ja likai- 
sia vaatteita. Rollaattori on ulosteen ja veren peitossa. (Asiakastie- 
tojärjestelmä) 


Kotikäyntityössä sosiaalityöntekijä käy toisinaan kodeissa, jotka eivät 
asuinympäristönä vastaa yleistä käsitystä asumiskelpoisesta asunnosta. Arvio 
asumiskelpoisuudesta perustuu yllä olevassa aineisto-otteessa siihen, mitä so- 
siaalityöntekijä havaitsee ja aistii: asunnon siivottomuuden huomaa kaikilla 
aisteilla heti sisään mennessä. Sietämätön haju saa voimaan pahoin. Sosiaa- 
lityöntekijä saa pidätellä itseään, ettei ryntää ulos raikkaaseen ilmaan. Tätä 
sosiaalityöntekijä ei kuitenkaan Markulle kerro tai muuten ilmaise. 

Luottamussuhteen rakentaminen edellyttää, ettei asukkaan kotia arvioida 
tai arvostella tavalla, joka mahdollisesti loukkaa häntä - sitä ei siis määritetä 
sellaiseksi, johon sosiaalityöntekijä ei kykene astumaan sisään. Luottamusta 
kotiin saapuvaa työntekijää kohtaan vahvistaa myös se, ettei hän näytä ne- 
gatiivisia, vastenmielisyyden tunteitaan, vaan pyrkii poikkeuksellisessakin 
tilanteessa toimimaan mahdollisimman neutraalisti. Hän jättää esimerkiksi 
mahdolliset asiakkaan kritiikin ja provosoinnit huomioimatta. Tällä kertaa 
kotiympäristö ja sen sietämättömät hajut tuottavat ilmeisen riskin sille, ettei 
asiakkaan asiaa pystytä siellä hoitamaan. Sosiaalityöntekijä arvioi, ettei ko- 
tiympäristö tuota terveysriskiä vain hänelle, vaan myös Markulle itselleen. 
Hän kertoo Markulle, että hänellä on velvollisuus soittaa terveystarkastajalle, 
vaikka tarkastusta ei voida tehdä ilman asiakkaan lupaa. Kotikäynnillä vuo- 
rovaikutukseen vaikuttaa Markun varauksellisuus tulijaa kohtaan (ks. osio 
Riskit liittyen kodin sosiaalisiin suhteisiin), ja tämä tuottaa sosiaalityönteki- 
jälle vähintäänkin riskin torjutuksi tulemisesta ja mahdottomuudesta neu- 

votella asioista, jolloin myös Markun auttaminen käy mahdottomaksi (ks. 
Petersen Reed ym. 2018). 

Kodin tilaratkaisut vaikuttavat monin tavoin kotikäyntiin, kuten siihen, 
kuinka helppoa tai vaikeaa työntekijän on saada kokonaiskuva asuinympä- 
ristöstä ja asunnosta sekä tietää, kuinka kodissa tulisi liikkua tai mitä reittejä 
pitkin pääsee ulos. 


Lähden Marin luokse kotikäynnille yksin. Talo on iso ja sokkeloi- 
nen, sosiaalityöntekijän turvallisuuden näkökulmasta haastava. 
Sisään mennessä on pimeää ja näkyvyys heikko, sillä ikkunat on 
teljetty matoilla ja lakanoilla. Tunkkainen savuinen ilma tulee si- 
sällä vastaan. Mari ei tule ovella vastaan, huudellessani ovelta hän 
murahtelee jostain ja kehottaa peremmälle. Talosta poistuessani 
ei esiinny turvallisuusuhkaa, joskin hygieniataso on heikko. (Ha- 
vaintopäiväkirjasta) 


Marin talo on sokkeloinen, minkä takia sosiaalityöntekijän on vaikea 
hahmottaa, millaiseen kotiin hän on saapunut. Epätyypillisyyden vaikutel- 
maa vahvistavat peitetyt ikkunat, jotka tekevät kodista hämärän. Yleisesti ot- 
taen valoisuus lisää kotikäynneillä työntekijän turvallisuuden tunnetta, kun 
taas pimeä heikentää sitä. Hämäryys lisää riskiä esimerkiksi astua rappusen 
ohilikaan tai sotkeutua mattoon. Myös asiakkaan ilmeitä ja liikkeitä on työn- 
tekijän pimeässä vaikeampi havainnoida ja ennakoida. 

Yllä olevat aineisto-otteet ilmentävät ääritapauksena, kuinka kotikäynti- 
työtä voidaan tietyissä tilanteissa lähestyä kirjaimellisesti ”likaisena” työnä 
(Hughes 1962; Emerson & Pollner 1976; Hansen 2016). Kotiympäristön siis- 
teystason perusteella ruohonjuuritason työssä tehdään tulkintoja siitä, mit- 
kä ovat asukkaan mahdollisuudet huolehtia itsestään ja kodistaan ja milloin 
poikkeuksellisen alhainen siisteystaso indikoi merkittävistä kotiympäristön 
(terveys)riskeistä. Ei vain kodin likaisuus ja tilaratkaisut, vaan myös sen esi- 
neistö sekä asukkaan tarjoamat juomat ja ruuat määrittyvät tietyissä tilan- 
teissa kotikäyntityön riskeiksi. Tämä tulee esille seuraavassa aineisto-otteessa 
Tuomon kotikäynniltä. 

Tuomon asunnon koon vuoksi keittiön veitset, sakset ovat aivan 
vieressä. Tuomo haluaa tarjota itse tekemäänsä kuumaa juomaa. 
Kieltäydytty allergiaan vedoten. Tuomo esittelee ja kauppaa kirp- 
parikamojaan. Kieltäydytty kohteliaasti. Tuomo haluaa antaa pie- 
nen lahjan mukaani. Useista kieltäytymisistä huolimatta hän lait- 
taa lahjan käteeni ja siinä tilanteessa en koe järkeväksi palauttaa 
sitä takaisin Tuomolle. (Havaintopäiväkirjan ja asiakastietojärjes- 
telmän yhdistelmä) 


Pienessä kodissa kaikki on väistämättä lähellä, ja etäisyyksiä on vaikea 
pitää. Esimerkiksi jos kodissa on tilaa, sosiaalityöntekijä ei mielellään tapaa 
asiakasta keittiössä, jossa on paljon esineitä toisen ihmisen mahdolliseen va- 
hingoittamiseen. Tässä kodissa työntekijän ei ole juurikaan mahdollisuutta 
valita kohtaamisen tilaa. Astuessaan sisään sosiaalityöntekijä tekee nopeasti 
havaintoja tilasta ja arvioi siihen sisältyviä riskejä paljolti alitajuisesti ja ”vais- 
tonvaraisesti”. Vain harvoin näistä riskiarvioinneista puhutaan asiakkaan 
kanssa. Kun sopivaa istumapaikkaa ei tunnu olevan, sosiaalityöntekijä päätyy 
istumaan Tuomon luona lattialle niin, että ulko-ovelle on mahdollisimman 
lyhyt matka. 

Vierailuetiketin mukaisesti Tuomo tarjoaa sosiaalityöntekijälle itse teke- 
määnsä kuumaa juomaa. Sosiaalityöntekijää kuitenkin epäilyttää, mistä juo- 
ma on tehty tai miltä se maistuu. Epäilyksiään sosiaalityöntekijä ei Tuomol- 
le kerro, jottei tulisi tuottaneensa hänestä epäluotettavaa kuvaa: hän pyrkii 
välttämään juoman vedoten allergiaansa. Useimmissa tilanteessa kahvin- ja 
teenjuonti sekä kodin materiaalisesta ympäristöstä ”jutustelu” mahdollista- 
vat asiakkaalle tärkeistä asioista ja kokemuksista keskustelemisen ja samalla 
näistä asioista tiedonkeruun (luku 8) sekä työntekijä-asiakassuhteen hierark- 
kisten erojen madaltamisen (Juhila ym. 2016). Kuitenkin näistä tilanteista voi 
muodostua työntekijälle hankalia, jolloin syntyy riski osapuolten ”kasvojen 
menettämisestä” tai epäammatillisesta toiminnasta. Sosiaalityöntekijä ar- 
vioi, ettei ole soveliasta ostaa asiakkaalta tavaroita, vaikka hän tietää tämän 
tarvitsevan rahaa. Tilanteeseen liittyy asiakassuhteen ja pienessä yhteisössä 
toimimisen kannalta riskejä, sillä sosiaalityöntekijä ei voi auttaa asiakkaitaan 
omalla rahallaan, jos hän toimii eettisesti ja tasapuolisesti. 

Sosiaalityöntekijä ei kuitenkaan halua suututtaa tai nolata Tuomoa. Tilan- 
teessa aktivoituvia riskejä sosiaalityöntekijä pyrkii eliminoimaan siten, että 
hän on mahdollisimman myönteinen, kannustava ja positiivinen asiakkaan 
aloitteita kohtaan. Kuitenkin hän samaan aikaan päättäväisesti kieltäytyy 
Tuomon sinänsä ymmärrettävistä tarjouksista. 

Syrjäseudulla eränkävijyys sekä metsästys ja kalastus ovat keskeinen osa 
ihmisten elämää. Tämän vuoksi kodeissa on myös erilaisia aseita ja työka- 
luja saaliin käsittelyyn. Syrjäseudun sosiaalityöntekijä kohtaa eräkulttuurin 
myös ihmisten kodeissa. Kysyttäessä Tuomo kertoo toisella kotikäynnillä, 
että asunnossa on myös tyttöystävä, joka on tullut lepäämään hirvimetsältä: 


Eteisessä vastassa on kaksi asepussia, joiden tulisi olla lukitussa 
kaapissa. Vaihtoehtona on nostaa asia esille ja vaatia poistamaan 
aseet lukolliseen kaappiin tai antaa asian olla. Kokemus on osoit- 
tanut, että vaatimukset ja provosointi lisäävät uhan riskiä, joten 
päätän olla hiljaa. Yritän silmäillä, näkyykö panoslipasta, mutta en 
huomaamattomasti ehdi riittävän kauaa katsella aseita. (Havainto- 
päiväkirjasta) 


Yllä olevassa aineisto-otteessa tulee esille sosiaalityöntekijän ”tässä ja nyt” 
tapahtuva riskien arviointi, joka pohjautuu asioiden punnintaan ja suhteut- 
tamiseen siihen, miten asiat tavallisesti ovat: tavallisesti aseet ovat lukitussa 
kaapissa, mutta tällä kertaa ne eivät ole. Aineisto-ote myös konkretisoi, miten 
asioita tulee kyetä havainnoimaan nopeasti ja osin asiakkaan huomaamatta, 
jolloin sosiaalityöntekijälle voi jäädä epäselvä kuva tilanteesta (onko esimer- 
kiksi aseissa panoslipas vai ei). Yksi tietoinen riskienhallintakeino on antaa 
asioiden olla siten, kuin ne ovat asiakkaan kodissa. Tällöin sosiaalityöntekijä 
ei lähde minimoimaan materiaalisia riskejä esittämällä muutosvaatimuksia, 
kuten pyytämällä aseiden siirtämistä lukolliseen kappiin. Sosiaalityöntekijän 
kokemus on osoittanut, että tällainen aktiivinen riskien minimointi voi lisätä 
niiden todentumisen todennäköisyyttä. Usein asiakas kokee materiaaliseen 
ympäristöön liittyvien riskien esiin nostamisen epäluottamuksena, sosiaali- 
työntekijän pelokkuutena tai tunkeutumisena yksityisyyden alueelle. Tämä 
voi synnyttää asiakkaassa uhkailevaa käytöstä. 

Etäisyydet ja katvealueet: riskit liittyen 
maantieteelliseen sijaintiin 


Tutkijaryhmän keskusteluissa syntyi nopeasti käsitys siitä, että pitkät etäisyy- 
det ja katvealueet, joissa puhelimet ja tietoliikenneverkot eivät toimi, muo- 
dostavat erityisen riskin syrjäseutujen sosiaalityössä. Vaikka aineistossa vain 
Tuomon kotikäynti edustaa ”taipaleiden taakse” jalkautuvaa sosiaalityötä, 
niin keskusteluissa kävi ilmi, että sosiaalityöntekijän työssä on tavallista ajaa 
pitkiä matkoja — välillä jopa mennään veneellä saareen asiakkaiden luokse. 


Tuomo on muuttanut edellisen kotikäynnin jälkeen. Saavun hä- 
nen uudelle asunnollensa. Pihalla juoksee vastaan koira, joka hyp- 
pii kovasti päälleni. Koira ei vaikuta aggressiiviselta, mutta hyp- 
pii koko ajan kohti ja tasapainon säilyttäminen on siten vaikeaa. 
Tuomo ei tule ulos asunnosta, joten hyppivän koiran läsnä ollessa 
menen talon ovelle. Talon syrjäinen sijainti tuottaa kotikäynnille 
erityisiä riskejä: 

Puhelin yrittää hakea välillä verkkoa. Myöskään Virve ei toimi. Ti- 
lanne on epämiellyttävä, koska tiedän, että tarvittaessa virka-avun 
saamisen mahdollisuudet heikkenevät tai se on jopa mahdotonta. 
Kuitenkin arvioin edellisen käynnin ja puhelinkeskustelun pe- 
rusteella, että asiakas ei ole lähtökohtaisesti aggressiivinen, eikä 
käynnillä ole tarvetta keskustella hänen kannaltaan epäedullisista 


päätöksistä tai muuten asiakasta painostaa. (Havaintopäiväkirja) 


Sosiaalityöntekijä kokee voimakkaasti olevansa omillaan tilanteissa, jois- 
sa puhelin ei toimi. Läsnä on tietoisuus siitä, että apua ei siten paikalle pysty 
saamaan. Aineisto-ote kuvastaa, kuinka kotikäynnin arvioiminen turvalli- 
seksi perustuu aikaisempaan tietoon ja asiakkaan tuttuuteen. Lähtökohtai- 
sesti, aikaisempaan kokemukseen perustuen, voidaan olettaa, että asiakas on 
luotettava, eikä kotikäyntitilanne ole työntekijälle siten riski. Työntekijä va- 
rautuu minimoimaan riskiä myös säätelemällä kotikäynnin vuorovaikutusta 
ja puheenaiheita eli omia vuorovaikutuksellisia tekojaan asiakkaan kotona. 

Keskeistä on välttää tilanteita, joissa asiakas kokee olevansa ”selkä seinää vas- 
ten” ja uhattuna. 

Syrjäseudulla myös kylissä ja taajamissa on katvealueita, joilla matkapu- 
helimet, Virve-puhelin (viranomaisradioverkkopuhelin, jota käyttävät mm. 
pelastustoimi, poliisi, sosiaali- ja terveystoimi, puolustusvoimat, rajavartio- 
laitos, tulli, hätäkeskus ja kunnat) tai tietokoneet eivät toimi. Kyläyhteisön 
läheisyys ei vielä takaa toimivia tietoliikenneyhteyksiä. Syrjäseudun sosiaa- 
lityössä riskitilanteita synnyttävät myös sähkökatkot, kova pakkanen ja va- 
laisemattomat tiet. Talviaikaan, joka pohjoisessa kestää puoli vuotta, teiden 
kunnossapidon suhteen kohdataan toisenlaisia haasteita kuin lumettomassa 
tai usein ainakin vähälumisessa etelässä. Sosiaalityöntekijän (HT) kotikäyn- 
tikokemuksiin mahtuu useampi kerta, jolloin kotikäynnin aikana lunta on 
satanut niin paljon, että pihasta ei pääse poistumaan ennen, kuin on tehnyt 
lumitöitä. Virka-apu voi olla kaukana, vaikka kotikäynti olisi taajamassa. Syr- 
jäseudun sosiaalityössä työntekijä on monessa tilanteessa yksin, jolloin myös 
kotikäynneillä riskin arvioiminen ja niiden hallinta tulee tehdä itsenäisesti 
nopeasti vaihtuvissa tilanteissa, eikä virhearviointeihin ole varaa. 


Vuorovaikutus ja tietämättömyys: riskit 
liittyen kodin sosiaalisiin suhteisiin 


Olemme tuoneet aiemmin esille, kuinka riskien tunnistaminen, arvioiminen 
ja hallinta ovat sidoksissa kodin vuorovaikutus- ja tilannetekijöihin. Keskus- 
teluissa paikansimme lisäksi kodin sosiaalisten suhteiden itsessään muodos- 
tavan potentiaalisen riskin työntekijälle. Tähän liittyy kotikäyntityön tilan- 
teisuus ja se, että työntekijä astuu kotiin usein puutteellisin tiedoin (Brodwin 
2013). Tällöin moni asia voi tulla yllättäen eteen, kuten Tuomon päihde- ja 
mielenterveyskysymykset: 


Tuomo kertoo muuttaneensa paikkakunnalle päästääkseen eroon 
päihteistä ja kertoo samaan yhteyteen sairastuneensa vainoharhoi- 
hin ja ”sitten napsasti ensin masennus ja sitten tuli vielä se psykoosi 
siihen päälle.” Tieto Tuomon rankasta päihdetaustasta ja psyykki- 

sestä sairastumisesta tulee minulle yllätyksenä kotikäynnin aika- 
na. (Asiakastietojärjestelmän ja havaintopäiväkirjan yhdistelmää) 


Työkokemus on sosiaalityöntekijälle opettanut ensinnäkin sen, ettei hän 
aina pysty ennakolta tietämään, mitä asioita nousee kotikäynnillä esille, ja 
toiseksi sen, että ennalta ajateltu helppo” kotikäynti saattaa muuntua mo- 
nimuotoiseksi ja pitkäksi tukikeskusteluksi. Sosiaalityöntekijälle tulevat toi- 
sinaan yllätyksenä asiakkaan sosiaaliset ongelmat, kuten huumausaineiden 
käyttö ja vakavat mielenterveyden haasteet. Mikäli asiakas kertoo kotikäyn- 
nillä esimerkiksi aiemmin kohtaamistaan haasteista, kuten huumausaineiden 
käytöstä tai väkivaltarikostuomiosta, vaikuttaa uusi tieto työntekijän koke- 
mukseen työturvallisuudestaan tässä ja nyt. Uusi tieto riskikäyttäytymisestä, 
vaikkakin menneisyydessä tapahtuneesta, muuttaa kotikäynnillä tehtävää 
riskiarviota. Lisäksi sosiaalityöntekijä joutuu usein kotikäynnillä tilantee- 
seen, jossa kodin tilassa on läsnä myös muita henkilöitä asiakkaan lisäksi, 
eikä hänellä ole näistä henkilöistä välttämättä tarkkaa tietoa. Kodissa läsnä 
olevat henkilöt voivat olla hänelle täysin tuntemattomia: 


Käynti on lähinnä psykososiaalista tukea ja palveluohjausta. Tuo- 
mo on mielissään ja tyytyväisen oloinen ja olemukseltaan virkeä 
ja huoneessa on pyykit kuivumassa. Tuomo vilkuilee ajoittain ma- 
kuuhuonetta kohti, mutta ei nosta keskusteluun tyttöystävää muu- 
toin kuin mainitsee hänet, kun kysyn kotikäynnin alussa, keitä 
kaikkia on paikalla. Tuomo ei myöskään arjesta kertoessaan tuo 
esiin parisuhdettaan tai yhteisiä tekemisiä. Vähän jää mietityttä- 
mään kuvio. (Yhdistelmää asiakastietojärjestelmästä ja havainto- 


päiväkirjasta) 


Aineisto-ote kuvaa sitä, kuinka sosiaalityöntekijä tekee tilannearviota 
asiakkaan mielialan, olemuksen ja toiminnan perusteella. Tyytyväinen asi- 
akas indikoi, että tilanne on turvallinen ja luottamuksellinen. Annetussa 
tilanteessa työntekijän ja asiakkaan vuorovaikutusta varjostaa epätietoisuus 
makuuhuoneessa olevasta henkilöstä. Epäselvää on, millainen suhde kysei- 
sellä henkilöllä ja asiakkaalla on. On epäilyttävää ja epätyypillistä, ettei lähei- 

seksi nimetty henkilö tule puheeksi asiakkaan arjen kuvauksissa. Työntekijä 
ei kuitenkaan kysele tyttöystävästä, eikä pyydä häntä tulemaan pois makuu- 
huoneesta. Näin hän osoittaa kunnioittavansa asiakkaan yksityisyyttä ja luot- 
tavansa häneen. Hän ei pidä asiakkaan tyttöystävää kyseisessä tilanteessa ris- 
kinä. Tavanomaista riskeihin varautumista on, että sosiaalityöntekijä kysyy 
mennessään taloon, ketkä kaikki (mukaan lukien lemmikit) on paikalla: 


Mennessäni Marin taloon sisälle kysyn: ”Onko asunnossa muita?” 
Kuka täällä nyt olisi”, Mari vastaa kysymyksellä. Hän jatkaa: ”Tai- 
dan mennä köyden jatkoksi, jos taloustilannetta ei saada kuntoon.” 
Mari kertoo heti aluksi saaneensa joskus ylimielistä kohtelua so- 
siaalitoimessa ja ettei siedä sellaista. "Ei mulla oo mitään mene- 
tettävää enää”, Mari sanoo ja jatkaa: ”Kaikki mitä on, mie oon jo 
menettäny.” Mietin, oliko kyseessä peitelty uhkaus vai pikemmin- 
kin turhautuminen ja toivottomuuden ilmaus. Tulkitsen, että ei 
suoranaista itsetuhoisuutta tai uhkaa, vaan pikemminkin murtu- 
nut nainen. Jokainen askel on mietittävä tarkkaan. Provosointia ja 
huolta ei parane näyttää, sillä Mari on ”tuntosarvet” pystyssä koko 
ajan. Hän kuitenkin kysyy: ”Juopastaanko kahvit?” Tämän jälkeen 
tunnelma kevenee, Mari silmäilee minua pitkään ja toteaa: ”Sie oot 
ensimmäinen, joka on kehdannut tulla kotiin asti.” Kahvinjuonti 
epämääräisen värisistä, tahmaisista kupeista jää vielä mietityttä- 
mään ajaessani autolla pois. (Havaintopäiväkirja) 


Aineisto-ote osoittaa, kuinka kodin vuorovaikutustilanteet voivat olla 
haastavia, vaikeasti tulkittavia ja potentiaalisesti uhkaavia. Ne edellyttävät 
sosiaalityöntekijältä herkeämätöntä keskittymistä tilassa olemiseen ja asi- 
akkaan kohtaamiseen. Lähtökohdat kotikäynnille eivät ole helppoja: asiakas 
viestittää turhautumista, epätoivoa sekä vaatimuksia ja kritiikkiä sosiaali- 
toimea kohtaan. Kaiken menettänyt asiakas voi herkästi päätyä äärimmäi- 
siin tekoihin joko itseä tai toisia kohtaan. Sosiaalityöntekijä pyrkii tietoisesti 
hallitsemaan vuorovaikutuksellisia tekojaan. Aineisto-otteessa asiakas testaa 
sosiaalityöntekijän luottamusta ja rohkeutta. Tämä on ensimmäinen hyvin- 
vointityöntekijä, joka on ehdottanut asiakkaan kohtaamista hänen kodissaan. 

Kyseisellä kotikäynnillä asiakas osoittaa luottamusta työntekijää kohtaan 
keittämällä kahvit. Kahvin juonti lievittää kireää ilmapiiriä, ja siksi sosiaali- 
työntekijä päättää ottaa riskin ja juo tarjottua kahvia likaisesta kupista. Hän 
ei halua kieltäytyä, koska se olisi osoittanut epäluottamusta ja epäkohteliai- 
suutta asiakasta kohtaan. 

Kotikäynneillä sosiaalityöntekijä usein kohtaa asiakkaita ja heidän lähi- 
piiriään epävarmojen ja puutteellisten tietojen varassa. Kotona tilanteet ja 
tunneilmapiiri saattavat muuttua nopeastikin, eikä vuorovaikutusta ole vält- 
tämättä yksinkertaista tulkita. Etenkin näin voi käydä silloin, jos kodin tila ja 
asiakas ovat työntekijälle vieraita. Usein juuri sosiaalisiin suhteisiin kulmi- 
noituvat kotona tehtävän työn mahdollisuudet ja riskit. Vuorovaikutuksella 
on iso merkitys riskien tunnistamisessa ja arvioinnissa, mutta niin on myös 
niiden hallinnassa luottamuksen rakentamisen keinoin. 


Johtopäätökset 


Kotikäänne (ks. luku 2) tuottaa kodin tilan hyvinvointityön tekijän työ- 
paikaksi, johon liittyy erityisiä riskejä ja työturvallisuuskysymyksiä. Edellä 
olemme kolmen asiakkaan luokse tehtyjen kotikäyntien avulla havainnollis- 
taneet riskejä syrjäseudun sosiaalityössä. Riskit luokittelimme kolmeen ko- 
konaisuuteen: esineet ja asuinolot, jossa riskit liittyvät kodin materiaaliseen 
ympäristöön, etäisyydet ja katvealueet, joissa riskit paikantuvat maantieteel- 
liseen sijaintiin, sekä vuorovaikutus ja tietämättömyys, joissa riskit määritty- 
vät kodin sosiaalisiin suhteisiin sekä puutteellisiin ja epävarmoihin (ennakko) 
tietoihin asiakkaasta ja tämän tilanteesta. Analyysi perustui sosiaalityönteki- 
jän työkokemuksen reflektoimiseen ja näkyväksi tekemiseen. Toimme esil- 
le tilanne- ja vuorovaikutustekijöiden merkityksellisyyden erilaisten riskien 
tunnistamisessa, arvioinnissa ja hallinnassa. Konstruktionistisen lähesty- 
mistapa riskeihin tuotti näkökulman tulkita arkisessa asiakastyössä, etulin- 
jassa kohdattavia riskejä ja niiden hallintaa. Vaikka tässä luvussa asiakkaiden 
kokemat riskit jäivät tarkastelun ulkopuolelle, voitaisiin samojen temaattisten 
kokonaisuuksien kautta tutkia riskien ja luottamuksen suhdetta myös asiak- 
kaiden näkökulmasta. 

Osana riskien hallintaa sosiaalityöntekijä etsii ja reflektoi kotiympäristös- 
tä ja asiakkaan käyttäytymisestä poikkeamia tavallisuudesta. Tämä tarkoittaa 
huomion kiinnittämistä niihin asioihin, jotka eivät ole tavanomaisia kyseisel- 
le tilanteelle tai asiakkaalle. Esimerkiksi jos asiakas on aiemmin asioidessaan 
toimistolla keskustellut nopeatempoisesti ja kiihtynyt herkästi, mutta koti- 
käynnillä hän onkin lamaantunut ja sekavanoloinen, kyseessä on poikkea- 
ma odotetusta tavallisuudesta. Poikkeama on myös se, jos yleensä asiakkaan 
talossa on valot päällä, mutta tällä kertaa sosiaalityöntekijä saapuu pimeään 
kotiympäristöön. Siten riskiarviota tehdään suhteessa tiedettyyn, tunnettuun 
ja oletettuun tietoon. Tämä edellyttää asiakkaan tuntemista ja luottamusta 
siihen, että hän toimii ennakoitavalla tavalla. Siten päivystyksellisessä sosi- 
aalityössä ja ensikotikäynneillä riskien tunnistaminen, arvioiminen ja hal- 
litseminen on vaikeampaa kuin pitkissä asiakassuhteissa ja toistuvilla koti- 
käynneillä. 

Luvussa tarkastelimme kotikäyntityön uhkia, epävarmuustekijöitä ja 
vaaratilanteita sosiaalityöntekijän näkökulmasta. Vain harvoin hän kohtaa 
avointa ja julkituotua uhkaa asiakkaiden kotona. Kyse on varautumisesta 
riskeihin, jotka eivät useinkaan realisoidu käytännössä. Jokainen toteutunut 
vaaratilanne on kuitenkin liikaa ajatellen hyvinvointityön tekijän turvalli- 
suutta ja koskemattomuutta. Konstruktionistinen riskilähestymistapa ohjaa 
tärkeällä tavalla huomion ”riski-ihmisistä” tilannetekijöihin, jotka voivat 
saada kenen tahansa käyttäytymään arvaamattomasti. Emme ajattele, että 
esimerkkien asiakkaat tai heidän kotinsa olisivat automaattisesti tai aina 
työntekijälle riski. Pikemmin kyse on asiakkaiden vaikeista, haavoittavista 
elämäntilanteista tai haastavista asuinolosuhteista tai elämäntapavalinnoista, 
myös työntekijän ja asiakkaan välinen vuorovaikutustilanne, joka tuotetaan 
yhdessä asiakkaan kanssa jokaisella kotikäynnillä. Työntekijän työkokemuk- 
sella ja ammattitaidoilla on iso merkitys, kun yhdessä tuotettua vuorovai- 
kutusta säädellään turvallisuuden ylläpitämiseksi. Parhaimmillaan säätely 
vähentää riskien mahdollisuutta, pahimmillaan vuorovaikutustilanteen epä- 
onnistuminen taas tuottaa riskejä tai edesauttaa niiden toteutumista. 

Yksi tapa minimoida sitä, että asiakas kokisi sosiaalityöntekijän ”tunkeu- 
tujaksi” ja asiantuntijavallan käyttäjäksi omalla ”reviirillään”, on hyödyntää 

sosiaalityöntekijän (HT) tietoisesti työssään käyttämää niin sanottua ”lupaa 
pyytävää työotetta”. Olennaista on myös osoittaa asiakasta kohtaan luotta- 
musta ja kunnioitusta. Lupaa pyytävä työote tarkoittaa, että asiakastilantees- 
sa toimitaan ja edetään vain asiakkaan luvalla kunnioittaen hänen rajojaan. 
Työtapaa on kehitetty kotikäänteen hengessä vaikeasti tavoitettavien lapsiper- 
heiden kotiin tarjottavan terapiatyön kontekstissa. (Agget ym. 2015.) Käytän- 
nössä lupaa pyytävä työote tarkoittaa esimerkiksi seuraavien kysymysten esit- 
tämistä asiakkaalle: Voinko tulla sisään? Missä voin istua? Onko mahdollista 
keskustella kyseisestä aiheesta, ja onko siihen nyt hyvä hetki? Mihin asioihin 
toivoisit sosiaalityöntekijän apua? Onko parempi, että poistun ja jatketaan 
toisella kertaa? Tämänkaltaisilla kysymyksillä pyritään välttämään tilannet- 
ta, jossa asiakas kokisi menettäneensä tilanteen hallinnan, tuntisi painostusta 
tai uskoisi tulleensa nurkkaan ajetuksi. Työotteessa työntekijän ja asiakkaan 
kasvot pyritään säilyttämään kaikissa tilanteissa ja jättämään osapuolil- 
le vuorovaikutuksessa perääntymisen mahdollisuus. Lupaa pyytävä työote 
osoittaa, miten hyvinvointityössä riskien hallinta edellyttää monesti hyviä 
vuorovaikutus- ja tunnetyötaitoja: kykyä asettua asiakkaan asemaan, nähdä 
tilanne hänen näkökulmastaan ja ennakoida vuorovaikutuksessa tapahtuvia 
tunneilmaston muutoksia ja asiakkaan seuraavia siirtoja kohtaamisessa. 

Syrjäseudulla monet riskitekijät eivät kuitenkaan suoranaisesti liity ih- 
misten väliseen vuorovaikutukseen vaan pikemminkin maantieteelliseen 
sijaintiin. Nämä riskit muodostuvat pitkistä etäisyyksistä, katvealueista ja an- 
karista sääoloista. Tutkijaryhmän keskusteluissa mietimme erilaisia teknisiä 
ja teknologisia ratkaisuja tämänkaltaisten riskien minimoimiseksi. Myös tut- 
kimuksissa on analysoitu erilaisten teknologisten ratkaisujen hyödyllisyyttä, 
kun on esimerkiksi pohdittu syrjäseudulla pitkien etäisyyksien ylittämistä 
tai kyläläisten arjen sujuvuuden tukemista (ks. esim. Kilpeläinen 2016) sekä 
sosiaalityöntekijöiden ammatillisen tuen ja vuorovaikutuksen tarjoamista 
(Brownlee ym. 2010). Kuitenkin katvealueet tekevät monet tietotekniset rat- 
kaisut käyttökelvottomiksi. Yksi sosiaalityöntekijän turvallisuutta lisäävä 
laite on GPS-paikannin, joka ei ole riippuvainen tietoverkkojen toiminnasta. 
Olennainen kysymys syrjäseudulla onkin, voiko teknologiaan luottaa. Mitä 
tehdä, jos auto hyytyy pakkasella, eikä edes viranomaisverkko toimi? 


275 


Suvi Raitakari, Henna Takala & Sirpa Saario 


Kiinnostavalla tavalla kotikäyntityön riskien tarkastelu konkretisoi ih- 
mismaantieteen lähtökohtia ja havaintoja, kuten sitä, miten ihmiset ovat 
vuorovaikutuksessa materialisen ympäristön kanssa arkisessa elämässään 
(Holloway & Hubbard 2013; Pink ym. 2016). Luku tuo esille, kuinka aisti- 
havainnot, tunteet ja tunnetyö (ks. Banks 2016, 41-42) ovat läsnä, kun so- 
siaalityöntekijä arvioi tietyn materiaalisen paikan, tässä tapauksessa kodin, 
riskialttiutta tai luotettavuutta. Tähän liittyvät myös kysymykset mahdolli- 
suuksista saada (ennakolta) ja kerätä tietoa kulloisesta kodin tilasta (luku 8). 
Usein hyvinvointityössä toimitaan ja hallitaan riskejä puutteellisten tietojen 
varassa, mikä tuottaa kokemuksen astumisesta tuntemattomaan ja omillaan 
olemisesta. Tämä kokemus vahvistuu etenkin silloin, kun sosiaalityöntekijä 
työskentelee yksin tietäen, että virka-apu on sekä maantieteellisesti että ajal- 
lisesti kaukana. 

Riskien arviointi ja hallinta, herkeämättömän tilannetajun ja vuorovai- 
kutustaitojen käyttö vievät työtekijältä voimavaroja. Tämä tekee kotona teh- 
tävän työn riskeistä sekä työturvallisuus- että työssäjaksamiskysymyksen 
(ks. Pink ym. 2016). Ilman työntekijän luottamusta omiin taitoihinsa, kodin 
tilaan ja siellä asuviin asiakkaisiin, tai toisinpäin, ilman asiakkaan luotta- 
musta kotiinsa tulevaan työntekijää kohtaan kotikäyntityötä ei voida tehdä. 
Riskienhallinnassa kysyvä asenne on keskeisessä roolissa. On tärkeää muun 
muassa kysyä: luotanko liikaa vai kenties liian vähän asiakkaaseen, ja mik- 
si? Luottaako asiakas sosiaalityöntekijään liian vähän vai liikaa, ja mikä tätä 
kenties selittää? Onko annetussa tilanteessa parempi osoittaa asiakasta koh- 
taan luottamusta vai epäluottamusta? Milloin asia on parempi esittää kysy- 
mysmuodossa ja milloin jämäkästi todeten? Luottamus on välttämättömyys 
hyvinvointityössä, jolloin sen tietoinen rakentaminen on keskeinen osa sosi- 
aalityön asiantuntijuutta ja riskienhallintaa asiakastyön etulinjassa. 

Kotona katkolla: 
Asiakkaan arki osana kotiin 
vietävää katkaisuhoitoa 


Suvi Holmberg & Johanna Ranta 


Johdanto 


Huoneessa on isoja ikkunoita, joista aurinko tulvii sisälle ja on tosi 
lämmin. Riisun ulkovaatteet pois päältäni ja samoin tekee vieres- 
säni istuva työntekijä. Asunto on siisti ja huomaan olevani varma, 
että siellä asuu myös naisihminen. Toinen työntekijöistä alkaa kes- 
kustella Jaakon kanssa ja selviää, että Jaakko on jäänyt leskeksi jo- 
kin aika sitten. Hänen juomisensa on leskeyden jälkeen lisääntynyt 
runsaasti ja Jaakko on alkanut olla tilanteestaan huolissaan. Kes- 
kustelussa selviää, että historiassaan Jaakolla on yksi aikaisempi 
katkaisuhoitoasemakäynti, jonka jälkeen hän oli raittiina vuosia. 
Vuorovaikutus työntekijöiden sekä Jaakon välillä on kepeää, vaik- 
ka keskustelussa ovat herkät asiat: juomamäärät, puolison kuolema, 

läheisten huoli jne. Vieressäni istuva työntekijä on tavannut Jaakon 
viikolla jo kerran aikaisemmin ja hän alkaa kaivaa ”kotikatkolau- 
kustaan” alkometriä. Jaakko puhaltaa nollat. (Havainnointipäivä- 
kirja, helmikuu 2018) 


Tässä luvussa tutkimme tapaustutkimuksen keinoin 65-vuotiaan, Jaakok- 
si nimeämme henkilön arkeen ja kotiin tuotavan katkaisuhoidon kohtaami- 
sia. Tarkastelemme, kuinka kotikatkoksi kutsumamme katkaisuhoitoprosessi 
etenee Jaakon arjessa ja mitä erityistä arjen konteksti siihen tuottaa. Tavoit- 
teenamme on ymmärtää asiakkaan arjen ja sen tukemisen merkityksellisyyt- 
tä osana psykososiaalisesti orientoitunutta kotikatkoprosessia. Kysymme, 
miten arjen konkreettisuus, ruumiillisuus ja ajallisuus merkityksellistyvät ko- 
tikatkoprosessin yhteydessä. 

Tekstin aloittanut aineisto-ote kuvaa tutkijan kirjaamia havaintoja Jaa- 
kon arjesta ja erään kotikäynnin tunnelmista kotikatkoprosessin aikana. 
Ote havainnollistaa, kuinka puolison menehtyminen on haavoittanut Jaakon 
elämäntilannetta. Jaakko on pitkän avioliiton jälkeen jäänyt yksin valoisaan 
asuntoon, jossa puolison läsnäolo edelleen näkyy. Aiempaa elämänhistoriaa 
kuormittanut liiallinen alkoholin käyttö on palannut osaksi arkea, ja lopulta 
Jaakko on hakeutunut pitkän tauon jälkeen päihdepalveluiden piiriin. Tällä 
kertaa hän ei kuitenkaan ole päätynyt laitoskatkaisuhoitoon, vaan katkaisu- 
hoitoon, joka tuodaan hänen viihtyisään kotiinsa. Työntekijöiden kotikäyn- 
neillä mukanaan kuljettama ”kotikatkolaukku” ja sieltä kaivettu ”alkometri” 
havainnollistavat, kuinka katkaisuhoitoa institutionaalisine esineineen ja 
käytäntöineen toteutetaan Jaakon kodissa, keskellä hänen päivittäistä ar- 
keaan. 

Kotiin vietävät päihde- ja mielenterveyspalvelut ovat viime vuosina kas- 
vattaneet suosiotaan Suomessa (Juhila ym. 2018, 139-164). Päihdetyön nä- 
kökulmasta tämä on erityisen merkityksellistä, sillä suomalaiset juovat alko- 
holia yleisimmin juuri kodeissaan (Mustonen & Österberg 2010; Warpenius 
& Mäkelä 2018). Koteihin jalkautumalla on ollut mahdollista tavoittaa muun 
muassa niitä asiakkaita, joiden palveluihin hakeutumista hankaloittavat lii- 
kuntarajoitteet, vähävaraisuus, pitkät välimatkat tai päihteiden käyttöön 
liittyvä häpeä (ks. Vesa ym. 2017). Yksi esimerkki kotiin vietävistä päihde- 


286 


Kotona katkolla 


palveluista on juuri katkaisuhoito, joka on viime vuosikymmenella loytanyt 
vähitellen jalansijaa sekä julkisella että yksityisellä sektorilla useissa suo- 
malaisissa kunnissa. Kotikatkoa tarjoavien palveluiden lähtökohdat vaih- 
televat lääkkeellisestä lääkkeettömään, jossa tukea on usein saatavilla vielä 
akuuteimman vieroitusvaiheen jälkeenkin. Myös tuen kesto ja asiakkaiden 
tapaamistiheys vaihtelevat. Osassa palveluista asiakkaita tavataan päivittäin, 
osassa muutaman kerran kuukaudessa. (Ks. esim. Pesonen 2010; Tuominen 
2014; Koivisto 2018.) 

Kotikatkoa tarjoavien palveluiden kehittäminen ja lisääntyminen kerto- 
vat niiden tarpeellisuudesta. Tämä lisää myös tarvetta jalkautuvien päihde- 
palveluiden tutkimiselle. Suomessa kotikatkoa on tutkittu toistaiseksi varsin 
vähän. Näin on kuitenkin tehty esimerkiksi tarkastelemalla, kuinka asiak- 
kaan koti katkaisuhoidon tilana tulee osaksi asiakkaiden ja työntekijöiden 
välistä vuorovaikutusta (Holmberg & Ranta 2021). Myös kansainvälisesti 
etenkin kotikatkon asiakas-työntekijäkohtaamisiin kohdistuva tutkimus on 
ollut niukkaa, mutta sen käytäntöjä on tutkittu jonkin verran muista näkö- 
kulmista (ks. esim. Stockwell 1990; Fleeman 1997; Roche ym. 2001; Bischof 
ym. 2003; Alwyn ym. 2004; Carlebach ym. 2011; Nadkarni ym. 2017; Wright 
ym. 2018). Tässä luvussa keskitymme alkoholia käyttäville aikuisasiakkaille 
suunnattuun kotikatkoon, johon tullaan asiakkaaksi ammattilaisten ohjaa- 
mana tai ottamalla yhteyttä palveluun itse. Tuki perustuu säännöllisiin koti- 
käynteihin, joiden tiheydestä sovitaan yhdessä asiakkaan kanssa. Fokukses- 
samme on asiakkaan arki, jossa hän alkoholinkäyttönsä kanssa elää ja pyrkii 
sen katkaisemaan (arjesta tutkimuksen kohteena ks. myös Holmberg 2020). 

Tarkastelemamme kotikatkon toiminta perustuu psykososiaaliseen orien- 
taatioon. Tarkoitamme tällä kotikatkon työntekijöiden soveltamaa amma- 
tillista lähestymistapaa, jonka tavoitteena on huomioida kokonaisvaltaisesti 
paitsi asiakkaan alkoholinkäytön ja sosiaalisen elinympäristön toisiinsa kie- 
toutuminen myös alkoholinkäytön vaikutukset asiakkaan arkeen sekä psyyk- 
kiseen ja fyysiseen toimintakykyyn (ks. Granfelt 1993; Toikko 1997; Raunio 
2009; Kuusisto & Ranta 2020). Psykososiaalinen orientaatio luo hyvät mah- 
dollisuudet arjen tukemiselle silloin, kun tavoitteena on tukea alkoholin käy- 
tön vähentämistä tai lopettamista juuri siinä ympäristössä, jossa asiakas elää. 
Kotiin vietävä katkaisuhoito tekee asiakkaan kodista hyvinvointityön kohtaa- 

mispaikan, jossa henkilökohtaiset, kulttuuriset, sosiaaliset, materiaaliset ja 
emotionaaliset merkitykset ovat vahvasti läsnä ja jossa laitoskatkaisuhoitoon 
kuuluvat tavanomaiset säännöt eivät päde (Holmberg & Ranta 2021). Siksi ko- 
konaisvaltaisen elämäntilanteen huomioiva psykososiaalinen orientaatio on 
kotona tapahtuvalle katkaisuhoidolle oivallinen lähtökohta. 

Avaamme luvussa ensin valitsemaamme teoreettista lähestymistapaa 
kotikatkon tutkimisessa eli arjen merkitystä ja sen konkreettisia, ajallisia ja 
ruumiillisia elementtejä sekä niiden todentumista psykososiaalisessa päihde- 
työssä. Tämän jälkeen esittelemme havainnointipäiväkirjasta ja litteroiduis- 
ta äänitteistä koostuvan aineistomme. Lopuksi tuomme esille tutkimuksen 
toteuttamisen vaiheet, minkä jälkeen perehdymme Jaakon arkeen paikan- 
tuvaan kotikatkoprosessiin. Tarkastelemme arjen kietoutumista kotikatkon 
etenemiseen analysoimalla arjen elementtien todentumista Jaakon ja työnte- 
kijöiden kohtaamisissa. Lopuksi teemme havainnoistamme yhteenvedon ja 
esitämme johtopäätökset. 


Konkreettinen, ruumiillinen ja ajallinen 
arki osana psykososiaalista kotikatkoa 


Arki luo erityisen kontekstin psykososiaalisesti orientoituneelle katkaisuhoi- 
dolle ja sen tutkimiselle. Hyvinvointityössä ja asiakas-työntekijäkohtaamisis- 
sa päivästä toiseen eläminen on usein keskeinen lähtökohta. Asiakkaan arjen 
sujuvuutta arvioimalla on mahdollista löytää alueita, joissa hän saattaa tarvi- 
ta tukea. Arjen tukeminen vaikuttaa yksinkertaiselta: jos jokin ei suju, panos- 
tetaan tukeen tällä alueella. Kotiin jalkautuvan hyvinvointityön kohtaamisia 
koskevat tutkimukset kuitenkin osoittavat, että todellisuudessa arjen tuke- 
minen on haavoittavissa elämäntilanteissa usein kaikkea muuta kuin yksin- 
kertaista tai helppoa (ks. Juhila ym. 2021). Psykososiaalisesti orientoituneen 
katkaisuhoidon kontekstina arki muodostaa monimutkaisen kehyksen, jossa 
arjen monitasoiset rutiinit, läheissuhteet, esineet sekä näihin yhdistyvät tun- 
teet voivat yhtä hyvin tukea juomisen lopettamista kuin laukaista juomisen 
(Holmberg & Ranta 2021). Hyvinvointityön kohteena ja kotikatkon ympäris- 
tönä arki on siis vaativa alue. 

Jäsentäessämme Jaakon arkea kotikatkon tapahtumapaikkana sovellam- 
me Suvi Holmbergin (2020) näkemystä arjesta kehyksenä, joka rakentuu 
konkreettisista, sosiaalisista, ajallisista, ruumiillisista ja poliittisista elemen- 
teistä. Keskitymme analyysissämme arjen konkreettisuuteen sekä ruumiin 
arkeen ja ajallisuuteen. Rajauksen tavoitteena on kiinnittää erityistä huomio- 
ta päihdetyössä toistaiseksi varsin tutkimattomiin näkökulmiin - arkisten 
rutiinien, ruumiillisen olemisen sekä ajan merkityksiin kotikatkoprosessissa. 
Arjen konkreettisuus tarkoittaa sitä, että elettävä arki rakentuu lukemattomis- 
ta sosiokulttuurisesti määrittyvistä tavoista, rutiineista, esineistä sekä tiloista 
(mt., 73-78). Päivittäisessä arjen pyörityksessä ihmiset eivät välttämättä tun- 
nista rutiinien merkitystä, mutta niiden turvaa tai jännitteisyyttä tuottava 
olemus tulee näkyväksi, kun tuttujen toimintojen merkitykset muuttuvat 
(mt., 74; ks. myös Jokinen 2005, 7-13). Tällainen voi olla esimerkiksi tilanne, 
jossa pitkään jatkuneen juomisen jälkeen päivä pitäisikin aloittaa kahvinkei- 
tolla krapularyypyn sijaan. Konkreettisen arjen tiloista keskitymme erityises- 
ti kotiin, jonka tässä miellämme arjen tapahtumien tilalliseksi perustaksi ja 
paikaksi, josta muualle arkeen lähdetään (Felski 2000, 85). Psykososiaalisen 
päihdetyön kontekstissa koti on erityisen merkityksellinen tila, sillä siellä asi- 
akkaan jokapäiväinen arki rutiineineen ja esineineen on vahvemmin läsnä 
kuin laitosolosuhteiden kohtaamisissa (ks. Holmberg & Ranta 2021). 

Toinen tapamme tarkastella arkea yhdistyy ruumiiseen. Miellämme 
ruumiin maailmassa olemisen tapana ja välineenä, joka mahdollistaa kiin- 
nittymisen ympäristön ja sen toimintojen välille sekä sitoutumisen niihin 
(Merlau-Ponty 2012, 84). Ruumiin synonyyminä käytämme ruumiillisuuden 
käsitettä. Arjessa ruumista tarvitaan päivittäisten rutiinien ja velvoitteiden 
hoitamiseen sekä ylipäätään siirtymiseen paikasta toiseen (Holmberg 2020, 
95). Lisäksi tarkastelumme keskiössä ovat aistit, joiden välityksellä ruumis 
paikantuu arkeen: se näkee ja tulee nähdyksi, kuulee, ääntelee, haistaa, tuok- 
suu ja maistaa (mt., 34, 97; ks. myös May 2013, 71, 133-136). Ruumiin ja ais- 
tien ansiosta tiedämme, mitä tarkoittaa, kun joku ”näyttää krapulaiselta” tai 
”haisee vanhalta viinalta”. Ruumis todentaa alkoholin käytön fyysisyyden, 
mutta toimii myös kokemuksiemme perustana, sillä monet tunteistamme ja 


muistoistamme on sidottu ruumiilliseen tietoon ja kokemukseen (Ryan ym. 

2011). Siksi vuosienkin päästä jokin tuoksu tai tietynlainen kosketus voi pa- 
lauttaa mieleemme kirkkaita kuvia elämänhistoriastamme. 

Kolmantena arjelle merkityksellisenä elementtinä hyödynnämme arkea 
rytmittävää ajallisuutta. Menneisyys, nykyisyys ja tuleva soljuvat arjessa edes- 
takaisin muodostaen jatkumon, johon suhteessa ihmiset arvioivat elämänsä 
tapahtumia, asettavat niitä kontrastiin, pyrkivät saamaan niitä hallintaansa 
ja suunnittelevat tulevaisuuttaan (Holmberg 2020, 88-94). Esimerkiksi luvun 
alussa esitetyssä aineisto-otteessa ajallisuus yhdistyy erityisesti puolison me- 
nehtymiseen ja menneeseen puoleen vuoteen, jonka aikana Jaakon alkoholin 
käyttö lisääntyi. Jos Jaakko ei saa juomista poikki, tulevaisuuskaan ei näytä 
hyvältä. Elämäntilannetta haavoittava yllättävä kriisi voi hetkellisesti pysäyt- 
tää ajan kulun ja katkaista tutut arkiset rutiinit. Ajasta voi tulla hallitsema- 
tonta, ja sen määrä voi tuntua lisääntyvän, jos kriisin myötä jokin osa arjesta 
muuttuu oleellisesti tai jää kokonaan pois. (Mt., 89, 93.) Ihmiset turvautuvat 
vanhoihin rutiineihin tai alkavat kehittää uusia rutiineja saadakseen arkensa 
hallintaan ja sopeutuakseen erilaisiin muutoksiin. Joku panostaa terveellisiin 
elintapoihin, toinen hakee apua alkoholista. Psykososiaalisella päihdetyöllä 
on tällöin paikkansa, sillä sen avulla pyritään muutokseen juuri asiakkaan 
sosiaalisessa tilanteessa, ajatuksissa ja (arjen) toimintatavoissa (ks. Raunio 
2009, 198). 


Tutkimuksen toteutus 


Luvussa hyödynnettävä aineisto kotikatkon kohtaamisista on kerätty Suo- 
messa vuonna 2018 liikkuvan etnografian menetelmällä (ks. Biischer & Urry 
2009; Novoa 2015; Ferguson 2016; luku 4). Ennen aineistonkeruun alkua 
alueellinen eettinen toimikunta antoi puoltavan lausunnon tutkimuksen 
toteuttamiselle. Asiakkaat ja työntekijät allekirjoittivat tutkimusta koskevat 
suostumuslomakkeet, ja heitä informoitiin osallistumisen vapaaehtoisuudes- 
ta, anonymiteetistä sekä mahdollisuudesta keskeyttää osallistumisensa tutki- 
mukseen milloin tahansa. 

Kokonaisuudessaan kotikatkokäyntejä tehtiin yksitoista (11) viiden eri asi- 
akkaan luokse. Tässä luvussa tarkastelemamme aineisto koostuu yksin asu- 

van miesasiakkaan, Jaakon, luokse tehdyistä viidestä erillisestä kotikäynnistä, 
jotka nauhoitettiin ja kirjattiin tutkijan (SH) havainnointipäiväkirjaan. Ko- 
tikatkoprosessi kesti kokonaisuudessaan kolme kuukautta, yksittäiset koti- 
käynnit keskimäärin 45 minuuttia. Lähestymme Jaakon luo tehtyjä kotikäyn- 
tejä tapaustutkimuksena, jonka avulla pyrimme ymmärtämään asiakkaan 
arjen ja sen tukemisen merkitystä kotikatkoprosessin edetessä (Stake 1995, 
3). Ajatteluamme taustoittaa Harry Fergusonin ja kollegoiden (2019) näkemys 
ajasta ja siitä, mikä pitkäkestoisten asiakas-työntekijäsuhteiden merkitys on 
osana sosiaalityön käytäntöjä ja tutkimusta. Miellämme Jaakon luo tehdyt 
kotikäynnit enemmän ajalliseksi jatkumoksi ja yhdeksi kokonaisuudeksi kuin 
yksittäisiksi tilannekuviksi (snapshots), jotka paljastavat vain välähdyksiä asi- 
akkaan ja työntekijän välisistä kohtaamisista. Liittämällä aikaperspektiivin 
osaksi lähtökohtiamme uskomme tavoittavamme myös sitä, kuinka saman 
asiakkaan luona toteutettava kotikatko etenee ja muokkaantuu ajassa (Fer- 
guson ym. 2019, 5). 

Analyysimme Jaakon tapauksesta perustuu kodin maantieteeseen, joka 
tunnistaa (kohtaamis)paikan erityisen merkityksen yksilöiden välisessä vuo- 
rovaikutuksessa (ks. Blunt 2005; Dyck 2005; Juhila ym. 2016; luku 4) sekä 
diskursiiviseen analyysiin, jonka lähtökohtana on sosiaalisen todellisuuden 
rakentuminen yksilöiden kielenkäytössä, vuorovaikutuksessa ja muussa so- 
siaalisessa toiminnassa (esim. Burr 2015; Jokinen ym. 2016). Kuvaamme ana- 
lyysimme etenemistä tarkemmin seuraavissa alaluvuissa. 


Analyysiprosessi 


Aineiston analyysi jakautuu kahteen vaiheeseen. Ensimmäisessä vaiheessa 
tarkastelimme aineistosta sitä, millaisista konkreettisista elementeistä Jaakon 
arki koostui. Hyödyntämällä kuvailevaa koodausta (Gibbs 2007, 41-42) pai- 
kansimme aineistosta ensin kohdat, joissa kuvattiin hänen arkeensa liittyviä 
yleisiä rutiineja, tapoja, esineitä ja tiloja. Tällaisia olivat muun muassa kotona 
oleminen, ruuanlaitto, lääkkeiden ottaminen, televisio ja sen katselu, alkoho- 
lin käyttö, aktiivinen osallistuminen kodin ulkopuoliseen päivätoimintaan 
sekä seurustelu vierailulla käyvien läheisten tai hoivapalvelun työntekijöiden 
kanssa. Jaakon arjen yleisiä sisältöjä kuvailevien elementtien paikantaminen 

ei vielä sisältänyt tarkempaa analyysia, mutta yksinkertaisen koodauksen 
myötä pystyimme tulkitsemaan Jaakon arjen muodostuvan varsin aktiivi- 
seksi erityisesti siksi, että hän osallistui monenlaiseen sosiaalisen toimintaan 
kodin ulkopuolella. 

Toisessa vaiheessa keskityimme analyysin syventämiseen (ks. Gibbs 2007, 
41-43). Aloimme tarkastella, kuinka ensimmäisessä vaiheessa koodaamam- 
me arjen konkreettiset elementit suhteutuivat ruumiiseen ja ajallisuuteen. 
Tarkastelimme ensin ruumiiseen ja aisteihin viittaavaa toimintaa arjessa, ku- 
ten liikkumista ja sen rajoituksia, kodissa olemista, kuten istumista television 
ääressä. Sitten kiinnitimme huomiota aisteihin liittyviin tuntemuksiin, kuten 
krapulaiseen oloon, tuoksuihin, lämpötiloihin tai ruumiin ulkonäköön. Li- 
säksi ruumiiseen yhdistyivät somaattiset tekijät, kuten keskustelut korkeista 
maksa-arvoista tai muista sairauksista. Lopulta keskityimme ajallisuuteen 
osana kotikatkoprosessia. Tarkastelimme erityisesti raittiuden jatkuvuuden 
merkityksiä osana kotikatkon etenemistä. Menneisyyden, nykyisyyden ja tu- 
levaisuuden merkitykset painottuivat eri tavoin suhteessa arjen konkreetti- 
siin elementteihin ja kotikatkoprosessiin, mutta ne eivät jääneet irrallisiksi 
toisistaan. Esimerkiksi nykyhetki oli vahvasti läsnä kotikatkon ensimmäisillä 
käynneillä, mutta se oli silti voimakkaasti sidoksissa myös Jaakon mennei- 
syyteen. Tulkitsimme ajallisuuden muodostuvan tärkeäksi osaksi kotikatko- 
prosessia, mikä konkretisoitui esimerkiksi vahvana yhteytenä päivittäisiin 
rutiineihin sekä osapuolten sitoutumisena yhteiseen prosessiin. 


Kotikatkoprosessi osana Jaakon arkea 


Seuraavaksi käymme Jaakon kotikatkoprosessin läpi ensimmäisestä viimei- 
seen käyntiin kronologisessa järjestyksessä. Havainnollistamme havain- 
nointipäiväkirjan ja litteroitujen aineisto-otteiden analyysin avulla arjen 
konkreettisuuden, ruumiillisuuden ja ajallisuuden merkityksiä osana kotiin 
vietävää psykososiaalisesti orientoitunutta katkaisuhoitoa. Kaikki Jaakon 
tunnistamiseen liittyvät tiedot on luvussa muutettu ja anonymisoitu. 

Ensimmäinen kotikäynti: juominen on 
merkityksellinen arkiruutini 


Tutkija on odottanut työntekijöitä Jaakon asunnon läheisyydessä ennen en- 
simmäistä kotikatkokäyntiä. Kun työntekijät saapuvat paikalle, kotikäynti 
saattoi alkaa. 


Kun työntekijät saapuvat, menemme asiakkaan ovelle. Asunnon 
sisäänkäynnille on rakennettu liuska. Työntekijä soittaa ovikelloa 
ja avaa oven. Jaakko huutelee sisälle, mutta häntä ei näy. Ulko-oven 
sisäpuolelle on ruuvattu ylimääräinen tukikahva. (Havainnointi- 
päiväkirja, helmikuu 2018) 


Asunnon sisäänkäynnin välineistö, liuska ja tukikahva sekä se, ettei Jaak- 
ko tule itse avaamaan ovea, vihjaavat Jaakon mahdollisesta ruumiillisesta 
liikuntarajoitteesta. Myöhemmin kotikäynnillä selviää, että Jaakko käyttää 
liikkumisensa apuna erilaisia apuvälineitä. Tämä tuottaa Jaakon arkeen kult- 
tuurista ja ruumiillista kaksoisstigmaa: alkoholin käytön lisäksi arkea haa- 
voittaa liikkumista rajoittava ruumiillinen invaliditeetti. Jalkautuvan päihde- 
työn näkökulmasta ote antaakin konkreettisen esimerkin siitä, kuinka kotiin 
vietävien palvelujen avulla voidaan tavoittaa asiakkaita, joiden liikkumisen 
rajoitteet saattavat hankaloittaa hakeutumista fyysisten päihdepalvelujen pii- 
riin (ks. esim. Vesa ym. 2017). 

Kotikäynti etenee keskustelulla, jossa työntekijät kartoittavat Jaakon alko- 
holin käyttöä ja pohtivat Antabuksen (alkoholiriippuvuuden hoitoon käytet- 
tävä lääke) aloittamisen mahdollisuutta raittiuden tueksi. Kotikatkon työn- 
tekijät ovat tavanneet Jaakon kerran aikaisemmin, mutta tutkija on paikalla 
ensimmäistä kertaa. Ensimmäisen kotikatkokäynnin jälkeen Jaakko on pyr- 
kinyt vähentämään alkoholin käyttöään, johon liittyvistä päivittäisistä rutii- 
neista työntekijä ja Jaakko seuraavaksi keskustelevat. Jaakko on aikaisemmin 
keskustelussa kuvannut viikko-ohjelmaansa, joka pitää sisällään kodin ulko- 
puolelle suuntautuvaa päivätoimintaa useana päivänä. Työntekijä ihmettelee 


aktiivista toimintaa: 

15; 
16. 


TYÖNTEKIJÄ: Missä välissä sä oot sitten sen litran ((viinaa)) 
juonu, kun sä oot kuitenkin. 

JAAKKO: Mä aloitan aamusta ja lopetan illalla. 
TYÖNTEKIJÄ: Niin että sä tissuttelet sen päivän aikana sitten? 
JAAKKO: Joo. Paitsi sitten sillon, kun oon jossakin muualla. 
TYÖNTEKIJÄ: Niin sillon jää, jääkö sitten? 

JAAKKO: Ehkä jää vähän vähemmälle. 

TYÖNTEKIJÄ: Sulla on sitten joku, joka tuo sitä? 

JAAKKO: Juu ja itte. 

TYÖNTEKIJÄ: Ja itekin sä sitten haet? 

JAAKKO: Itte mä oon tuonne kauppaan mennyt. 
TYÖNTEKIJÄ: Niin niin, aivan. 

JAAKKO: Mutta kyl sitä sitten aina jostain saa. 

TYÖNTEKIJÄ: Niin juu, sillain se yleensä on. 


JAAKKO: Joo. Se on niinku rahaakin tarviit ruokaa varten niin 


ei ole, mutta jos viinaan niin. 
TYÖNTEKIJÄ: Siihen löytyy aina. 
JAAKKO: Siihen on 


((poistettu muuta keskustelua välistä) 


17. 


18. 


19. 


20. 


21. 


TYÖNTEKIJÄ: Minkälaista tavotetta sä nyt asettasit, jos aatel- 
laan et me maanantaina tultas, niin mites sä aattelet ton juomi- 
sen suhteen, niin mitäs sä mahtasit meille kertoo maanantaina? 
JAAKKO: Vaikee sanoo. 

TYÖNTEKIJÄ: Niin, etukäteen. Mitä sä haluaisit kertoo meille 
maanantaina? 

JAAKKO: Mä haluaisin kertoo, etten mä oo ottanut mitään, mut 
en mä oikein usko siihen. 

TYÖNTEKIJÄ: Niin niin, joo. No sä teet tätä ajatustyötä tässä 
nyt ja valmistaudut siihen, että jos sä siihen Antabukseen pää- 
dyt, niin se varmaan sitten ois. 


Kotona katkolla 


Jaakon kerrottua viikon aikaisista tapahtumista työntekijä ihmettelee, 
miten juomiselle jää enää aikaa. Jaakon yksiselitteinen vastaus ”Mä aloitan 
aamusta ja lopetan illalla” rakentaa alkoholin käytöstä arkeen konkreettisen 
rutiinin — se on kuin täysipäiväistä työtä. Juomista näyttävät hillitsevän ai- 
noastaan hetket kodin ulkopuolella, vaikka silloinkin alkoholin käyttö jää 
vain ”vähän vähemmälle”. Koti arjen tilana altistaa juomiselle ja viinan juo- 
misesta tulee rutiini, joka näyttää olevan esisijainen suhteessa muihin arjen 
tarpeisiin, kuten ruokaan. Jaakon vertaus siitä, kuinka hänellä on aina rahaa 
viinaan, mutta ei ruokaan, todentaa juomisrutiinin keskeisyyttä hänen arjes- 
saan. Jos alkoholi on tärkeämpää kuin ruoka, kuinka tärkeää se onkaan? Täl- 
lainen tarpeiden tärkeysjärjestys asettuu huonosti normatiivisiin ja moraa- 
lisiin käsityksiin arjen perustarpeista, mikä tekee alkoholin käytöstä Jaakon 
arjessa ristiriitaisen, mutta merkityksellisen ja hallitsevan rutiinin. 

Työntekijän ja Jaakon käymä keskustelu kumoaa kulttuurisen oletuksen 
Jaakosta ruumiillisen liikuntarajoitteensa vuoksi kotiin jumiutuneena toimi- 
jana. Työntekijän oletus ”Sulla on sitten joku, joka tuo sitä?” vahvistaa passii- 
vista toimijuutta, vaikka taustalla voi toki myös olla oletus siitä, ettei Jaakko 
kokopäiväisen ”tissuttelun” vuoksi voisi itse hankkia juomiaan. Jaakon vas- 
taus ”Juu ja itte” rakentaa hänestä kuitenkin arjessaan ruumiillisesti aktiivi- 
sen toimijan, joka tarvittaessa hakee alkoholinsa itse. Arjen ajallisuus fokusoi- 
tuu ensimmäisellä kotikatkokäynnillä vahvasti nykyhetkeen, sillä Jaakon on 
hankala asettaa tavoitetta raittiudelleen suhteessa seuraavan kotikäyntiin. 
Epäuskoinen toive “etten mä oo ottanut mitään” ilmentää nykyisen elämän- 
tilanteen haavoittavuutta ja omien voimavarojen haurautta. Työntekijä osoit- 
taa ymmärtävänsä Jaakon epävarmuutta luettelemalla, kuinka sopeutuminen 
alkoholin käytön konkreettisesta rutiinista luopumiseen ja raittiiseen arkeen 
vaatii vielä ”ajatustyötä” ja ”valmistautumista” sekä mahdollista päätymistä 
raittiutta tukevaan lääkitykseen. Arjen ajallisuus merkityksellistyy tiukasti 
nykyhetkessä elämisessä samalla, kun päivittäiset alkoholin käytön rutiinit 
haastavat tulevaisuuden raittiutta. 

Toinen kotikaynti: rutiinien muutokset ovat 
merkityksiltään suurempia kuin niiden vaatimat teot 


Jaakko on käynyt ensimmäisen ja toisen kotikatkokäynnin välillä laboratori- 
okokeissa, jotka todistavat alkoholin käytön runsasta kulutusta ja sen aiheut- 
tamaa ruumiillista rasitusta. Työntekijä ja Jaakko käyvät toisella kotikäynnil- 
lä läpi laboratoriokokeiden tuloksia. 


Työntekijä antaa asiakkaalle aikaa kertoa asioistaan ja kuulumi- 
sistaan ennen kuin ottaa lääkärin huolen korkeista labra-arvoista 
puheeksi. Hänellä on mukanaan ”kotikatkolaukku”, josta hän kai- 
vaa alkometrin ja puhalluttaa asiakkaan. Tulos on nolla. Tämän 
jälkeen he alkavat käydä labra-arvoja läpi paperilta, joka työnteki- 
jällä on mukana. Työntekijä antaa paperin lopuksi Jaakolle, joka 
laittaa sen vieressään olevalle pöydälle, jossa on muitakin papereita 
ja erinäistä tavaraa. Lääkäri on määrännyt Jaakon uudestaan lab- 
rakokeeseen ja Jaakko päättää varata labra-ajan ensi viikolle heti. 
(Havainnointipäiväkirja, helmikuu 2018) 


Laboratoriokoetulosten tarkastelemisen myötä juominen paikantuu arjen 
rutiinien lisäksi myös fyysisiksi, ruumiissa eletyiksi kokemuksiksi. Käynti la- 
boratoriokokeissa osoittaa myös, kuinka kotiin vietävä katkaisuhoito vaatii 
Jaakolta jalkautumista kodin ulkopuolelle. Samalla se todentaa Jaakon sitou- 
tuneisuuden edellisellä kotikäynnillä sovittuihin raitistumissuunnitelmiin. 
”Kotikatkolaukku” ja sen sisältämä ”alkometri” tuovat tavanomaiset päihde- 
työn institutionaaliset käytännöt ja materiaaliset välineet osaksi Jaakon ko- 
din arkea. Jaakko ei kuitenkaan kyseenalaista kotikatkoprosessiin liittyvien 
institutionaalisten tekojen toteuttamista kodin yksityisessä tilassa (ks. myös 
Holmberg & Ranta 2021). Vahvasti ruumiiseen yhdistyvien ja siinä merki- 
tyksellistyvien laboratorioarvojen läpikäyminen ja kokeiden uusintamääräys 
todentavat tilanteen vakavuutta. 

Toisella kotikäynnillä toistuvat kysymykset alkoholin käytön määristä ja 
ajankohdista sekä muista rutiineista, joita Jaakon päiviin ja viikkoon kuuluu. 
Kun kotikäynti lähestyy loppuaan ja seuraavaa tapaamista sovitaan, Jaakko 

ottaa puheeksi arkisen rutiinin eli ruuanlaiton. Hänen lempiruokansa sisältää 
viiniä, mikä aiheuttaa mahdollisen Antabus-lääkityksen ja raittiuden ylläpi- 
tämisen suhteen ristiriidan, josta työntekijä ja Jaakko alkavat keskustella. 


1. TYÖNTEKIJÄ: Melkein tälleen on parempi. Mut koita ottaa 
asia niin hyvin sinne mieleesi ja asenteeseesi ja ajatuksiin et kun 
vaan hiukankin pystyt, et saisit sen Antabuksen alotettuu. Ja 
kevät tulee, niin sulla on kiva tuolla sitten liikkua selvin päin 
eikä satu enää mitään isompia loukkaamisia ainakaan sitten sen 
viinan takia. 

2. JAAKKO: Joo. Hei sitä mä oon miettiny, kato ku, mä oon nytte 
joutunut kokkaamaanki sitte, tai joutunut ja joutunut. Mä sovin 
näitten apulaisteni kanssa, et kokkaamaan itte. Ja kun on sem- 
moisia ruokii, mihin tulee viiniä. 

3. TYÖNTEKIJÄ: Viinii. 

. JAAKKO: Ni voiko semmosta sit syödä? 

5. TYÖNTEKIJÄ: No sitä on esimerkiksi mahdollista sit ostaa al- 
koholitonta viinii. Ja sit yleensä kun ruoka keittyy, niin se alko- 
holi siellä palaa. Mut et kuin tarpeellista se sitten on siinä, sitä 
lisätä, et Antabuksen kanssa ei alkoholia. Kyllä mä neuvosin sit 
mieluummin ostamaan, jos sinne täytyy sitä viiniä laittaan, niin 
ihan alkoholitonta, ettei tuu mitään reaktioo sit sen tähden. Ja 
tartteeko sitä nyt niin gourmet-ruokii sitten mihin viinejä tulee? 

6. JAAKKO: Ei mut on yks semmonen ruoka mitä, me ((viittaa ole- 
tettavasti puolisoon)) ollaan tehty aina joskus. 

TYÖNTEKIJÄ: Mikä se on? 
JAAKKO: Stifado. 
. TYÖNTEKIJÄ: Mitä se on? 
10. JAAKKO: Se on kreikkalainen lihapata. 


Työntekijä kannustaa Jaakkoa aloittamaan Antabus-lääkityksen vetoa- 
malla tulossa olevaan kevääseen sekä sen myötä mahdollistuvaan liikkumi- 
seen selvin päin. Kulttuurinen oletus ruumiillisen liikuntarajoitteen vuoksi 
kotiin jäävästä asiakkaasta kumoutuu jälleen, kun Jaakon arkeen suunnitel- 

laan aktiivisesti toimintaa kodin ulkopuolelle. Jaakko myötäilee ja ohjaa kes- 
kustelua yhteen arjen konkreettisista perustoimista eli syömiseen ja siihen 
raittiuden myötä kohdistuvaan muutosvaatimukseen. Tulkitsemme Jaakon 
viittavan puolison menehtymiseen ja sen mukanaan tuomiin muutoksiin 
hänen sanoessaan ”kato ku, mä oon nytte joutunut kokkaamaankin sitte”. 
Ruuanlaitto on mahdollisesti kuulunut aikaisemmin enemmän puolisolle, 
mutta hänen kuolemansa jälkeen vastuu siitä on siirtynyt Jaakolle. Viittaa- 
malla ”apulaisiin” Jaakko osoittaa arkeensa kuuluvan ihmisiä, jotka tarvit- 
taessa auttavat arjen konkreettisten rutiinien hoitamisessa. Merkityksellistä 
on, että ruuanlaitosta hän haluaa huolehtia itse. Ruuanlaiton ruumiillisuus 
saa merkityksensä sekä konkreettisena tekemisenä että suhteessa viiniin, jon- 
ka käyttäminen mahdollisen Antabus-lääkityksen aikana voisi aiheuttaa va- 
kavan fyysisen terveyshaitan. 

Ruuanlaittorutiineja koskevaan keskusteluun muodostuu kotikatkon 
kontekstissa jännite, kun Jaakko pohtii alkoholia sisältävien ruokien val- 
mistamista. Hän kysyy raittiuden ylläpitämiseen ja Antabus-lääkitykseen 
liittyvän relevantin kysymyksen ”Ni voiko semmosta sit syödä?”. Työnteki- 
jä kyseenalaistaa tarpeen käyttää viiniä ruuanlaitossa ja neuvoo valitsemaan 
alkoholittoman viinin. Työntekijän lausahdus ”Ja tartteeko sitä nyt niin 
gourmet-ruokia sitte mihin viiniä tulee?” mitätöi tietyllä tavalla ruuanlaiton 
asemaa Jaakon arkisena rutiinina. Tulkitsemme, että ”kreikkalainen lihapa- 
ta” saa Jaakon arjessa syvemmän merkityksen paitsi maittavana ruokalajina 
myös erityisenä välineenä, jonka avulla yhteys menehtyneeseen puolisoon 
ja yhteisesti elettyyn elämään on ehkä mahdollista säilyttää. Lisäksi viiniä 
sisältävän ”Stifadon” maku voi merkityksellistyä arjessa ruumiillisena ko- 
kemuksena, joka herättää ja ylläpitää voimakkaita muistoja ja tunteita (May 
2013, 136; ks. myös Holmberg 2020, 99). Arjen ajallisuuden näkökulmasta 
ruuan konkreettinen laittaminen toimii siis yhteytenä menneisyyteen. Näin 
tulkittuna yksinkertaiselta näyttävä teko, viinin pois jättäminen lihapadasta, 
muodostuu raittiuden edellyttämäksi valinnaksi, jonka merkitys on Jaakon 
arjessa yksinkertaiselta ja pieneltä vaikuttavaa tekoa suurempi. Viinin pois- 
jättövalinnan myötä arjen ajallisuus kääntyy menneisyydestä muistuttavista 
tunteista ja ajatuksista kohti tulevaisuutta ja suunnitelmallista raittiuden jat- 
kamista. 

Kolmas kotikaynti: totuttujen tapojen 
tunnistaminen suhteessa alkoholin käyttöön 


Jaakko on ollut raittiina noin kuukauden, mikä todentuu kolmannella koti- 
käynnillä myös ruumiillisena olemisena. Keskustelu arjen konkreettisista si- 
sällöistä suhteessa alkoholin käyttöön jatkuu. 


Kotikäynnin aikana kukaan ei liiku paikaltaan ennen kuin alam- 
me tehdä lähtöä. Työntekijällä on ollut mukanaan ”kotikatkolauk- 
ku’, mutta Jaakkoa ei puhalluteta eikä kassista ole tarvittu mitään 
muutakaan tavaraa. Huomaan kiinnittäväni huomioita Jaakon 
ulkonäköön. Verrattuna kahteen viime käyntiin hänen kasvojensa 
väri on tasaisempi. Hän ei punoita ja painokin on ehkä vähän pu- 
donnut. (Havainnointipäiväkirja, maaliskuu 2018) 


Raittius tuntuu kantavan, mikä merkityksellistyy sekä työntekijöiden 
tekemänä valintana olla puhalluttamatta Jaakkoa että hänen ruumiillisen 
habituksensa muuttumisena. Jaakko näyttää parempivointiselta: ruumis to- 
dentaa raittiutta tasaisempana ihon värinä ja turvotuksen vähentymisenä. 
Ruumiillinen arki kulkee edelleen raittiuden ja kotikatkon edetessä vahvasti 
mukana ja merkityksellistyy näin myös suhteessa arjen ajallisuuteen. Kolmas 
kotikäynti todentaa raittiuden jatkuvuutta selkeämmin kuin kaksi edellistä. 

Kolmannella kotikäynnillä keskiössä ovat edelleen Jaakon arjen konk- 
reettiset sisällöt, tavat ja rutiinit, jotka yhdistyvät juomiseen. Sitkeät kotiin 
ja alkoholin käyttöön liittyvät tavat hankaloittavat raittiuden ylläpitämistä ja 
luovat riskin retkahtaa juomiseen. Työntekijät ja Jaakko päätyvät keskustele- 
maan retkahtamisriskiä lisäävien tilanteiden tunnistamisesta ja hallitsemi- 
sesta arjessa. 


1. TYÖNTEKIJÄI: Et se ((Antabus)) on semmonen tuki, että jos 
huomaa että hetkinen et mä, ja ihan just se semmonen levotto- 
muus ja tulee semmosia oloja, niin helpottaa sua itseä. Älä pyöri 
äläkä ryve niin sanotusti siinä, vaan ota mieluummin se Anta- 
bus, sillon se poistaa sulta monta semmosta 

10. 


LL. 
12. 
13. 


14. 


TYÖNTEKIJÄ?2: Valinnan mahdollisuuden periaatteessa. Sä 
tiedät, et sä et voi valita. 

TYÖNTEKIJÄ: Niin et nyt ei, että ei tulis mieleenkään, että 
maistanko, no kyl yks, mut siinä kohtaa ei tarvii miettiä. Et se 
on semmonen, musta hyvä tämmönen apukeino tässä kun tällai 
yksin, tai niinku, no tavallaan onhan sulla varmasti sukulaisia 
tai ystäviä jotka kannustaa, mutta näin, että ei ole missään, ei 00 
jatkuvasti siinä ympärillä joku joka sua tässä tukisi ja näin niin. 
JAAKKO: Mut tuo on metka juttu, kun mä tuun sieltä ((palvelun 
nimi mainittu)) kotiin niin, sillon mun tekee kaljaa mieli. Mä 
opin siihen että, mä juon kaljan kun mä tuun kotiin. 
TYÖNTEKIJÄ?: Oliks se, se on ollu pidemmän aikaa kun sä oot 
ollut siellä kuitenkin juomatta, ja sitten kun tulit niinku kotiin 
niin sit se oli semmonen tapa, et sä otit kaljan siihen kohtaan 
sitten. 

JAAKKO: Joo. Mut nyt on sitten jäänyt sekin. Mut täytyy sanoo, 
et vieläkin tekee silloin mieli. 

TYÖNTEKIJÄ: Niin että tulee se semmonen, joo se on just kun 
siis muisti- 

JAAKKO: Se on totuttu tapa. 

TYÖNTEKIJÄ: Kyllä. Kuinka kauan sä oot käynyt siellä ((pal- 
velun nimi mainittu))? 

JAAKKO: Siitä asti kun se alkoi ((naurahtaa)). Se, viime kesä se 
oli, olisko se alkanut joskus sillon, -15 syksyllä vai miten se mah- 
toi olla. 

TYONTEKIJJA2: Semmonen puolitoista vuotta nyt kuitenkin. 
JAAKKO: Niin. 

TYÖNTEKIJÄ: Niin onhan se semmonen että jos se on siitä 
muodostunut tavaksi niin, kyllä se, joskus tavoista on sillä ta- 
valla vaikea luopua, ja vaikka siitä niin kuin, siitä varsinaisesti, 
että otan sen kaljapullon ja juon tai näin, mutta se että se mieli 
ei annakaan periksi siinä, et se voi tulla siinä aina se muisto, että 
jaaha nyt tulen kotiapäin ja siihen liittyy tiettyjä juttuja. 
JAAKKO: Kyllä. 

15. TYÖNTEKIJÄ?2: Onks sulla pitkään semmonen olo kun sä tuut 
kotiin vai meneekös se sitten kuinka nopeesti ohi? 
16. JAAKKO: Ei kyllä se sit menee ohi. 


Työntekijä liittää retkahtamisriskiin hankalia tunnetiloja, joihin ei pidä 
jäädä ”pyörimään” ja ”rypemään”. Vaihtoehdoksi alkoholin mieliteolle hän 
ehdottaa jälleen Antabusta, joka voisi estää juomisen. Toinen työntekijä yhtyy 
näihin näkemyksiin vastuullistamalla Jaakkoa tekemään uudenlaisia ”valin- 
toja? arjessaan. Jaakko kuitenkin siirtää keskustelun juomisen laukaisevas- 
ta emotionaalisesta kuormasta kontekstiin, jossa juominen voidaan tulkita 
opituksi tavaksi. Hän sanoo oppineensa ”siihen että, mä juon kaljan kun mä 
tuun ((palvelun nimi mainittu)) kotiin”. Lausahdus todentaa, kuinka kotiin- 
paluukalja on Jaakolle arkinen ja merkityksellinen. Joku toinen syö ruokaa, 
heittäytyy sohvalle tai menee suihkuun. Saadakseen raittiudelle jatkuvuutta 
Jaakon tulisi pystyä luopumaan tavastaan, jota hän on toistanut jo pitkään. 
Arkisen tavan suhteuttaminen arjen ajallisuuteen tekee sen merkityksellisyy- 
den näkyväksi. Mikäli tapaa on toistettu arjessa kauan, myös sen muuttami- 
nen vaatii aikansa. 

Jaakon kotiinpaluukaljan juomisen rutiiniin liittyy myös ruumiillinen 
elementti. Luopuminen tästä pitkään toistetusta tavasta ei käy työntekijän 
mukaan välttämättä helposti, koska tapaan kytkeytyy “muisto”. Muistoon 
hän yhdistää kotiinpaluuseen ”liittyvät tietyt jutut”, joihin liitämme kodin 
tilaan saapumisen, oluen avaamisen, sen juomisen ja alkoholista aiheutuvan 
olon. Kun arkinen tapa on konkreettisena ja ruumiillisena kokemuksena näin 
merkityksellinen, sitä voi olla vaikeaa korvata. Jaakon tilanteessa kotiinpa- 
luukaljasta luopumiseen auttaa kärsivällisyys: odotetaan, että juomisen halu 
menee ohi. Tavasta luopuminen ja odottaminen vapauttavat arkeen lisää ai- 
kaa, jolloin merkitykselliseksi tulee kysymys siitä, mitä keksiä vanhan tavan 
tilalle. 

Neljäs kotikäynti: ajan merkitys ja kotikatkolla 
yhteisesti rakennettu raittiuden jatkuvuus 


Kotikatkokäynteihin alkaa prosessin edetessä muodostua omia konkreettisia 
rutiinejaan, ja pysyvää raittiutta rakennetaan yhteistyössä Jaakon ja työnteki- 
jöiden kesken. 


Keskustelu jatkuu oikeastaan aika samaa rataa kuin edellisillä 
kerroilla. Mitä Jaakko on tehnyt, kuinka on mennyt. Jaakko ei ole 
edelleenkään aloittanut Antabusta eikä ole juonut. Tunnelma on 
luonteva, oikeastaan jollakin tavalla raukea. Huomaan katseeni 
harhailevan ulos ikkunasta, viipyvän välillä televisiossa, joka on 
päällä, mutta jonka Jaakko onneksi viimein sulkee. (Havainnointi- 
päiväkirja, huhtikuu 2018) 


Kotikäynteihin on muodostunut omat, toistuvina keskusteluaiheina 
todentuvat rutiininsa. Arjen ajallisuus - menneisyys ja nykyhetki - merki- 
tyksellistyvät kysymyksinä siitä, miten Jaakon arki on sujunut edellisen ja 
nykyisen käynnin välillä ja onko hän ollut raittiina tai aloittanut Antabus- 
ta. Tunnelman luontevuudesta voidaan päätellä, että kotikatkoprosessiin on 
tullut erityistä tuttuutta. Jaakko ja työntekijät eivät ole enää toisilleen vieraita, 
mutta silti kotikatkon agenda säilyy, kun Jaakko sulkee television. Sen kat- 
selu konkreettisena arkirutiinina ei kuulu kotikatkoprosessiin. Katkaisuhoi- 
tokäynti keskellä Jaakon arkea muodostuu rutinoituneeksi ja mutkattomaksi 
tapahtumaksi. 

Neljännen ja ensimmäisen kotikäynnin välillä on kulunut aikaa noin puo- 
litoista kuukautta. Jaakkoa kiinnostaa, kuinka kauan hän on ollut raittiina. 
Asiaa aletaan arvioida yhdessä työntekijöiden kanssa. 


1. TYÖNTEKIJÄI: Niin mä muis-, koska sä olit silloin, silloin vii- 
meksi, kun me oltiin täällä, siitä on pari viikkoo aikaa, niin sil- 
loin sä olit ollut, siitä edellisestä, edellisen käynnin jälkeen et 
ollut ottanut yhtään. 

2. TYÖNTEKIJÄ?2: Joo. 

3. TYÖNTEKIJÄI: Mut kyl 

4. JAAKKO: Mut jos te helposti näette sen ((viittaa juomisen lopet- 
tamisen ajankohtaan)) ni mää olisin kauhean mielissäni. 

5. TYÖNTEKIJÄ?2: Joo kyllä. Totta kai. 

TYÖNTEKIJÄ1: Kyl me saadaan sieltä kirjauksista ne ylös. Et 
me ollaan sinne laitettu niitä niin kyllä me, ihan päivälleen me 
ei sitä sieltä löydetä, mutta haarukka kyllä. 

7. TYÖNTEKIJÄ?2: Ainakin ne käynnit et koska ollaan käyty ja 
mitä sit on siitä kirjattu. Ku mun mielestä se oli sen toisen käyn- 
nin jälkeen kyllä sit jo, sillain et sit se (viittaa juomiseen)) loppu 
siinä aika lailla. 

8. JAAKKO: Nii. Viittaan taas tähän uteliaisuuteen. 
TYÖNTEKIJÄ?: Juu juu. Ei ku se on ihan, mää ymmärrän sen, 
koska se kans motivoi, kun rupee huomaamaan et aikaa on ku- 
lunut ja sä oot pärjännyt noin mainiosti kuitenkin, et se Anta- 
buskin on edelleen siellä korkkaamatta kaapissa ja näin. Kyl sitä 
haluu ittekin nähdä sen edistymisen. 

10. JAAKKO: Joo. 


Arjen ajallisuus on kotikatkoprosessissa vahvasti läsnä työntekijän muis- 
tellessa Jaakon raittiuden kestoa ja edellistä kotikäyntiä. Jaakon kodista ja 
arjesta tulee elementti, jota vasten raittiina olon aikaa aletaan laskea. Rait- 
tiudelle rakennetaan ajallista jatkuvuutta työntekijöiden säännöllisten käyn- 
tien ja Jaakon vahvan kotikatkoprosessiin sitoutumisen pohjalta (ks. myös 
Holmberg & Ranta 2021). Raittius on jatkunut kotikäynnistä toiseen, ja sen 
ajallinen kesto muodostuu Jaakolle tärkeäksi tiedoksi. Hän ilmaisee kiinnos- 
tuksensa raittiuden kestoon sanomalla ”Mutta jos te helposti näette sen ni 
mää olisin kauhean mielissäni”. Institutionaalisista kirjauksista tarkastetta- 
va raittiuden ajallinen kesto muodostuu myös työntekijöiden näkemyksissä 
olennaiseksi osaksi onnistunutta kotikatkoprosessia. “Se oli sen toisen käyn- 
nin jälkeen kyllä sit jo, sillain et sit se (viittaa juomiseen)) loppu siinä aika 
lailla”, muistelee työntekijä. Hän myös korostaa ajan seuraamisen merkityk- 
sellisyyttä raittiutta tukevana tekijänä suhteessa motivaatioon olla juomatta 
ja siihen, kuinka hyvin Jaakko on tilanteesta suoriutunut. 

Raittiuden ajallisen keston sekä Jaakon ja työntekijöiden välisen vuorovai- 
kutuksen perusteella tulkitsemme kotikatkokäyntien muodostuneen Jaakon 
arkeen merkitykselliseksi konkreettiseksi arkirutiiniksi, johon sitoutuminen 
on tukenut hänen raittiuttaan. Lisäksi oletamme kotikatkokäynneillä olleen 
merkitystä menneisyyttä, nykyisyyttä ja tulevaisuutta koskevien raittiutta 
tukevien kysymysten käsittelyssä. Jaakon ja työntekijöiden pohdinta raittiu- 
den kestosta edellyttää aikaa, ”pärjäämistä”, ja positiivista palautetta omasta 
edistymisestä. Raittius jatkuu arjen ympäristöissä ja saa pontta konkreettisis- 
ta raittiutta turvaavista havainnoista ja tuesta, kuten Antabus-lääkityksestä, 
jonka aloittamisen mahdollisuus on kulkenut mukana arjessa koko kotikat- 
koprosessin ajan, mutta lääke jääkin lopulta ”korkkaamattomaksi kappiin”. 


Viides kotikäynti: arki jatkuu, vaikka kotikatko loppuu 


Alkoholin käytön katkaisemiseen liittyvän akuuttivaiheen yli on päästy, ja 
Jaakon kotikatkoprosessi päättyy. Viimeisen kotikäynnin fokus on konkreet- 
tisen ja ajallisen arjen jatkuvuudessa ja raittiuden ylläpitämisen suunnitte- 


lussa. 


Keskustelu siirtyy kotikatkokäyntien lopettelemiseen. Jaakko on 
samoilla aaltopituuksilla, että ns. akuuttivaiheen yli on päästy. 
Työntekijä houkuttelee häntä jälleen päihdepalvelujen jatkoryh- 
mään ja sinne Jaakko onkin suunnitellut osallistuvansa. Hän oli jo 
käynyt tarkistamassa oikean paikankin. Jaakko vaikuttaa ymmär- 
täväiseltä sen suhteen, että kotikäynnit päättyvät. (Havainnointi- 
päiväkirja, huhtikuu 2018) 


Kotikatkoprosessi on kestänyt ajallisesti helmikuusta maaliskuuhun, kun 
kotikäynnit päättyvät. Kotikatkosta muodostuu Jaakon arkeen palvelu, jonka 
tarkoitus on auttaa alkoholin käytön katkaisemisen ”akuuttivaiheen” eli han- 
kalimman kriisitilanteen yli. Tämän vaiheen työntekijät arvioivat olevan nyt 
ohi. Kotikatkoprosessin jälkeen raittiuden tukeminen ja muut palvelut suun- 
tautuvat kodin ulkopuolelle, päihdepalveluiden tiloissa toteutettuun ”jatko- 

ryhmään”. Aika näyttää, muodostuuko osallistumisesta päihdepalvelujen 


ryhmätoimintaan Jaakon arkeen uusi konkreettinen rutiini. 


Viidennellä ja viimeisellä kotikäynnillä Jaakko ja työntekijä ovat tehneet 


jatkohoitosuunnitelmia siitä, miten Jaakko voi tulevaisuudessa ylläpitää rait- 


tiuttaan. Lisäksi työntekijä kartoittaa Jaakon ajatuksia pärjäämisestä tulevai- 


suuden arjessa, jolloin Jaakko kertoo lähtevänsä lomamatkalle Ranskaan. 


ON U 


TYÖNTEKIJÄ: Juu, niillä main oot kertonut ettei enää oo tullut 
lainkaan juotua. Kyl, alkaaks olla, millanen olo sulla on, noin 
päivästä toiseen tän, juomisen? Et jos sä sitä mietit, et onko sulla 
tullu semmosta oloo, että sä tässä ihan pärjäilet? 

JAAKKO: Juu kyl se menee tässä. Emmä usko et mä enää. Se 
mua on hiukan ajatuttanut, ku mä oon nyt saanut päähäni et mä 
lähden syksyllä Ranskaan. 

TYÖNTEKIJÄ: Aha. 

JA AKKO: Olen jopa tilannut lipun. 

TYÖNTEKIJÄ: No ni. Joo. 

JA AKKO: Kaverin kans lähdetään, ja sitä mä oot aatellut, et mil- 
lain siellä menee. Siihen on nyt vielä puolen vuotta aikaa. Eikö- 
hän se siinä mene. 

TYÖNTEKIJÄ: Niin sitä kerkee täs etukäteen vähän miettimään 
ja pohtimaan. Millaisen kaverin kanssa sä lähdet? Onks hän? 
JAAKKO: Hän on mua, nuorempi. Ja ihan semmonen mukava 
kaveri. Ei mikään kauheen viinaan menevä. 

TYÖNTEKIJÄ: Mut et välillä voi ottaa sit. 

JA AKKO: Ottaa joskus tietysti joo. 

TYÖNTEKIJÄ: No tietääks han((ettei Jaakko voi juoda)), ooksä 
keskustellut asiasta? 

JAAKKO: Olen. Juu kyl hän tietää. 

TYÖNTEKIJÄ: Et se ois varmaan sillai hyvä et se, vähän tekee 
suunnitelmaa etukäteen, että miten sit käytännössä toimii. 
JAAKKO: Mä sen kans puhuinkin täs nyt just joku päivä, siitä 
et millain mahtaa käydä. Se sano et ei kai me nyt ryyppäämään 
lähdetä. 

15. TYÖNTEKIJÄ: No niin. Ei varmaan hänkään oo sitä sillain aja- 
tellut, että mihinkään ryyppyreissulle. 

16. JAAKKO: Juu ja musta tuntuu et, hän on harventanut kauheasti. 

17. TYÖNTEKIJÄ: Nii et hänelläkin on vähentynyt. 

18. JAAKKO: Joo. Se, täs yhteen aikaan se otti kyllä aika taajaan. 
Emmä usko et se enää ottaa. 

19. TYÖNTEKIJÄ: No se on varmaan ihan hyvä. Te voitte sitten vä- 
hän toinen toistanne siinä sitten tsempata. 

20. JAAKKO: Joo. 


Työntekijä kysyy aluksi Jaakolta raittiuden sujumisesta. Konkreettinen 
arki määrittyy ”päivästä toiseen” elämisenä sekä pärjäilynä kodissa, jonka 
seinien sisälle on mahtunut paitsi runsasta juomista, nyt myös hyvin alka- 
nutta raittiutta. Jaakko myötäilee vastauksessaan, mutta tuo myös esille 
epävarmuutta ilmaistessaan suunnitelmistaan ”lähteä syksyllä Ranskaan”. 
Matkasuunnitelmat osoittavat uudenlaista ruumiillista voimaantumista ja 
aktiivisuutta, kun aikaisemmin lähiympäristöön sijoittuneiden laboratori- 
okäyntien ja päivätoimintaan osallistumisen lisäksi suunnitelmissa on nyt 
matkustaminen kokonaan toiseen maahan. Arjen ajallisuuden näkökulmasta 
matkasuunnitelmat voi tulkita osoitukseksi siitä, että raittiuden myötä Jaakon 
suhde tulevaisuuteen on muutoksessa. Silti pohdinta ”sitä mä oon miettinyt, 
että miten siellä menee” sisältää epävarmuutta ja pelkoa retkahtamisesta juo- 
maan tulevan Ranskan-matkan aikana. Lausahdus ”siihen on nyt vielä puolen 
vuotta aikaa” antaa kuitenkin hänelle arjessaan aikaa valmistautua tulevaan 
ja omaksua keinoja välttää vanhoja, juomiseen liittyviä rutiineja. 

Myös työntekijä korostaa sitä, että on tärkeää valmistautua mahdolli- 
seen retkahtamisriskiin etukäteen, kun hän tiedustelee yksityiskohtia Jaakon 
matkaseurasta. Jaakko tuo matkustamiseen ja alkoholinkäyttöön liittyvän 
jännitteen esille kuvatessaan matkakaveria lausumalla ”Ei mikään kauhean 
viinaan menevä”. Jaakon konkreettinen arki ja sen uudenlaiset rutiinit merki- 
tyksellistyvät kuitenkin erityisinä suhteessa matkakaverin arkeen työntekijän 
kysyessä ”No tietääkö hän ((ettei Jaakko voi juoda)), ooksä keskustellut asias- 
ta?”, mihin Jaakko vastaa myöntävästi. Arjen ajallisuus merkityksellistyy tu- 
levaisuuteen ja matkalle lähtöön orientoitumisena, johon työntekijä ehdottaa 

etukäteissuunnittelua konkreettisista toimintatavoista matkan aikana. Kes- 
kustelussa konkreettinen ruumiillinen toiminta, matkustaminen, tuodaan 
Jaakon arjen olosuhteiden tasolle. 

Jaakko on ottanut retkahtamisriskin puheeksi myös matkakaverin kanssa 
ja kertoo, kuinka tämä oli vastannut, ”että ei kai me nyt ryyppäämään lähde- 
tä”. Kommentti osoittaa, kuinka alkoholiin liittyvä riski on huomioitu, mut- 
ta matkan kulkuun jää pieni epävarmuustekijä, koska matkaseuralainenkin 
yhteen aikaan joi ”kyllä aika taajaan”. Työntekijä pyrkii löytämään ratkai- 
sua matkustamisen ja retkahtamisen mahdollisuuden väliseen jännitteeseen 
pohtimalla, josko Jaakko ja matkaseuralainen voisivat toimia toistensa tuke- 
na juomiselle altistavissa riskitilanteissa. Arjen konkreettisuuden, ruumiilli- 
suuden ja ajallisuuden näkökulmista Ranskan-matkan suunnittelu todentaa, 
kuinka Jaakon arjen rutiinit ja ruumiillinen toiminta jatkuvat kotikatkopro- 
sessin päättymisestä huolimatta ja kuinka raittiuden tavoite ohjaa tulevaisuu- 
den arjen suunnittelua kokonaisvaltaisesti. Samalla se havainnollistaa, kuin- 
ka haavoittuvaa raitis arki voi olla. 


Johtopäätökset 


Tässä luvussa olemme analysoineet Jaakoksi nimeämämme henkilön arkea ja 
kotikatkoprosessia. Olemme tehneet näkyväksi sen, kuinka arjen konkreetti- 
set rutiinit ja tavat, arkinen ruumiillinen toiminta ja ruumiin ulkonäkö sekä 
menneisyys, nykyhetki ja tulevaisuus merkityksellistyvät kotikatkoprosessin 
yhteydessä lukuisin yhteen kietoutuvin tavoin. Olemme havainnollistaneet, 
kuinka alkoholin käytöstä itsestään tulee konkreettinen rutiini, joka hallitsee 
vahvasti arkea ja merkityksellistyy aktiivisessa ruumiillisessa tekemisessä ja 
kokemuksessa. Lisäksi alkoholin käyttö yhdistyy arjen ajallisuuteen. Raittiut- 
ta tavoittelevalla henkilöllä on vaihteleva ja kompleksinen suhde menneisyy- 
teen, nykyisyyteen ja tulevaisuuteen. 

Arjen konkreettisuutta, ruumiillisuutta ja ajallisuutta tutkimalla olem- 
me myös todentaneet, kuinka psykososiaalisesti orientoituneesta katkaisu- 
hoidosta muodostuu asiakkaan arjessa toteutettava sensitiivinen ja vaativa 
hyvinvointityön alue. Psykososiaalisen päihdetyön asemaa Suomessa tutki- 

neiden Katja Kuusiston ja Johanna Rannan (2020, 114) mukaan psykososiaa- 
lisessa orientaatiossa on keskeistä ”ymmärtää päihderiippuvuuden kaltaisia 
vaativiksi miellettyjä ongelmia” ja erityisesti päihderiippuvuuden monimut- 
kaisia vaikutuksia arkeen. Havaintomme Jaakon arjen konkreettisuuden, 
ruumiillisuuden ja ajallisuuden merkityksellisyydestä osana psykososiaali- 
sesti orientoituneen katkaisuhoitoprosessin toteutumista todentavatkin oi- 
vallisesti päihderiippuvuuden erityisluonnetta, jota asiaan perehtymättömän 
voi olla vaikea ymmärtää. Tutkimuksemme osoittaa, kuinka alkoholin käy- 
töstä muodostuu arkeen totuttu, opittu sekä aisteihin ja muistoihin vahvasti 
kiinnittyvä konkreettinen rutiini, josta luopuminen on juuri tämän yhteyden 
vuoksi vaikeaa. 

Suhteessa arjen konkreettisiin elementteihin, kuten rutiineihin, tapoihin, 
esineisiin ja tiloihin (Holmberg 2020, 73-78), kotiin vietävän katkaisuhoidon 
lähtökohdaksi muodostuu kartoittaa niitä käytäntöjä, jotka vaikuttavat asiak- 
kaan päihteiden käyttöön arjessa. Havaintomme osoittavat, kuinka alkoholin 
käyttö arkisena tapana muodostuu merkitykselliseksi, mutta ristiriitaiseksi 
rutiiniksi, josta irrottautuminen ei ole yksinkertaista. Juominen kietoutuu 
usein kuin huomaamatta osaksi monia muita arkisia tapahtumia ja rutiine- 
ja. Esimerkiksi Jaakon arjessa säännöllinen alkoholin käyttö määrittyi vii- 
niä sisältävien ruokien valmistamiseksi tai oluen juomisen kaipuuksi pitkän 
päivän ja kotiinpaluun jälkeen. Samankaltaisia esimerkkejä ristiriitaiseksi 
muodostuneista rutiineista voi löytää myös muista arjen konteksteista, kuten 
riippuvuudeksi muodostuneesta urheilutreenistä tai tupakoinnista. 

Analyysissamme ristiriitaisetkin rutiinit tuottavat arkeen monenlaista 
tyydytystä, vaikka niiden vaikutukset arkeen voidaan mieltää myös negatii- 
visiksi. Tästä syystä myös laitosolosuhteissa toteutettavalle katkaisuhoidolle 
on päihdetyössä paikkansa, sillä joskus rutiininomaisesta alkoholinkäytöstä 
irrottautumiseksi tarvitaan radikaalia irtiottoa arjesta (ks. Knuuti 2007). Ku- 
kaan ei kuitenkaan voi jäädä määrittämättömäksi ajaksi laitoskatkaisuhoidon 
asiakkaaksi, vaan sieltäkin palattaessa raittius tehdään” ja se saa merkityk- 
sensä arjessa. Päihderiippuvuudesta kuntoutumiseksi ja retkahtamisten vält- 
tämiseksi tukea on tärkeä tarjota tarvittaessa myös laitoshoidon jälkeen, kun 
arki jatkuu (Ekgvist & Kuusisto 2019; Karttunen 2019, 259). Raitistuminen 
tuo hoidon jälkeen mukanaan uudenlaista sopeutumista vaativia tilanteita, 

kun monenlaiset arkiset rutiinit, ihmissuhteet ja minäkuva ovat muutokses- 
sa (ks. Ruisniemi 2006; Knuuti 2007; Karttunen 2019). Jotta kotikatkopro- 
sessin yhteydessä päihteiden käyttö saataisiin hallintaan, onkin perusteltua 
kysyä, mitä asiakkaalle voidaan tarjota tilalle, kun alkoholin käyttö arjessa 
merkityksellisenä rutiinina vähenee tai jää pois kokonaan. Analyysissamme 
kotikatkon työntekijöiden säännöllisistä kotikäynneistä muodostui Jaakon 
arkeen uusi, raittiutta tukeva rutiini. Samankaltaiseen uusien rutiinien tuot- 
tamiseen tähdättiin, kun motivoitiin asiakasta hakeutumaan päihdepalvelu- 
jen ryhmätoiminnan piiriin ja tuettiin häntä muuttamaan alkoholin käyttöön 
liittyviä jokapäiväisiä rutiinejaan. 

Arjen konkreettisuus yhdistyy analyysissämme ruumiiseen ja aisteihin, 
joiden kanssa arkea eletään ja ”tehdään”. Ruumis on arjessa elämisen tapa ja 
väline (Merleau-Ponty 2012, 84), jonka avulla päivittäisiä rutiineja ja toimin- 
toja toteutetaan. Tutkimassamme kotikatkoprosessissa ruumis todentaa alko- 
holin käytön runsaan kulutuksen ja sen jättämät jäljet, mutta myös raittiuden 
mukanaan tuomat muutokset. Ruumis tunnistaa krapulan ja raittiuden väli- 
sen fyysisen eron. Lisäksi analyysimme osoittaa, kuinka ruumis merkityksel- 
listyy päihteistä irrottautuvan asiakkaan arjessa alustana, johon arkeen liit- 
tyvät muistot ja tunteet voivat paikantua (ks. Karttunen 2019). Jaakon arjessa 
ruumiillinen toiminta, juominen, yhdistyi sekä tavallisiin askareisiin että 
aktivoi menehtyneeseen puolisoon yhdistyviä muistoja. Psykososiaalisesti 
orientoituneen katkaisuhoidon yhteydessä ruumiillisuuden ja aistien merki- 
tysten tarkasteleminen tuo tärkeän näkökulman hyvinvointityöhön ja arjen 
tukemiseen. 

Yhden asiakkaan kotikatkoprosessin vaiheittaista etenemistä tarkasteleva 
tapaustutkimuksemme antaa tietoa erityisesti inhimillisen vaikuttavuuden 
näkökulmasta. Inhimillinen vaikuttavuus korostaa konkreettisten toimenpi- 
teiden ja niiden palvelujärjestelmälle aiheuttamien hyötyjen lisäksi palvelun 
vaikuttavuuden merkitystä asiakkaiden arkisiin elämäntilanteisiin ja henki- 
lökohtaisiin kokemuksiin (Pohjola ym. 2012, 350-351; Ekgvist 2021, 28-29). 
Yksityiskohtainen analyysimme todentaa, kuinka alkoholin käytön vähentä- 
minen tai katkaiseminen aloitetaan kotikatkon ensitapaamisella epävarmasti 
”tässä ja nyt” -ajassa. Päätös raittiina pysymisestä merkityksellistyy ajallisuu- 
den näkökulmasta kotikatkoprosessin edetessä hitaasti ja muutokset arjessa 

tapahtuvat työntekijöiltä saadun tuen ja raittiuden jatkuvuuden myötä. Va- 
hitellen pysyvästi raitis tulevaisuus alkaa näyttää varmemmalta ja mahdolli- 
selta. Kotikatkoprosessin inhimillinen vaikuttavuus todentuu arjessa käynti 
käynniltä, kun raittius jatkuu. Raittiuden jatkumista tukevat kotikäyntien 
aikana jaetut kokemukset, joiden aikana käsitellään sekä raittiuden tuomia 
hyötyjä että niitä haastavia, raittiuden ylläpitämiseen liittyviä tilanteita. Tut- 
kimuksessamme raittiutta tukevat keskeisesti katkaisuhoidon perustehtä- 
vään eli alkoholin käytön katkaisemiseen yhdistetyt piirteet kuntouttavasta, 
asiakkaan yksilöllistä arkea ja psyykkistä hyvinvointia kokonaisvaltaisesti 
tukevista käytännöistä (ks. esim. Väyrynen & Lindh 2013; Karttunen 2019). 

Kotikatkoprosessin pitkäkestoisten asiakas-työntekijäsuhteiden tutkimi- 
nen mahdollistaa myös sen, että huomiota voidaan kiinnittää hitaasti tapah- 
tuvaan muutokseen ja siihen vaikuttaviin vuorovaikutuksellisiin tekijöihin, 
kuten positiivisen palautteen saamisen merkitykseen (ks. myös Raitakari ym. 
2018). Lisäksi arjen ajallisuuden merkityksellistymisen analysoiminen Jaakon 
arjessa sekä kotikatkoprosessissa nostaa laajemmin keskusteluun laadullisten 
pitkittäistutkimusten merkityksellisyyden hyvinvointityölle ja sen tutkimuk- 
selle. Tässä tutkimuksessa laadullisen pitkittäistutkimuksen elementtien 
yhdistäminen etnografiseen tutkimusotteeseen on mahdollistanut myös tut- 
kijan eri aistihavaintojen hyödyntämisen kotikäyntien kohtaamisten tutkimi- 
sessa. Etnografinen pitkittäistutkimus (ks. esim. Ferguson ym. 2019) ja sen 
kehittäminen ovatkin tärkeässä osassa hyvinvointityöntutkimuksen kentällä 
myös tulevaisuudessa. 

Lopuksi haluamme tuoda esille, että analysoimamme Jaakon tapaus on 
varsin positiivinen ja vain yksi esimerkki kotikatkoprosessista. Jonkun toisen 
ihmisen prosessi rakentuisi toisenlaiseksi. Lisäksi keskittyminen vain arjen 
konkreettisiin, ruumiillisiin ja ajallisiin elementteihin jättää monet muut tär- 
keät arjen elementit, kuten sosiaalisten suhteiden merkityksellisyyden, ana- 
lyysin ulkopuolelle. Siksi tarvitaan lisää pitkittäistutkimusta asiakkaan arjes- 
sa tehtävästä kokonaisvaltaisesta päihdetyöstä. Tästä tarpeesta kertoo myös 
tutkijan havainnointipäiväkirjaan kirjaama huomio kotikatkoprosessin vii- 
meiseltä kotikäynniltä huhtikuussa 2018: 

Minäkin kättelen Jaakkoa ja kiitän taas saadessani olla mukana. 
Jaakko puristaa kättä ja katsoo silmiin. Käyntimme kestää noin 
45min. Poistumme eteisen kautta ja Jaakko jää tuoliinsa istumaan. 
Ulkona työntekijä sanoo jotakin sen tyylistä, että kyllä täällä olisi 
mielellään vielä käynyt, tai miksi ei, kun kaikki on edennyt niin 
hienosti. Minä sanon, että jää tosiaan kiinnostamaan, mitä Jaakolle 
kuuluu esimerkiksi kuukauden päästä? 

Johdanto 


Tässä luvussa tarkastellaan aikuissosiaalityön asiakkaiden (jatkossa asi- 
akkaat) toimintaa kotona ja sen ulkopuolella. Kyse on asiakkaista, joilla on 
moninaisia arjessa selviytymistä haastavia rajoitteita ja sairauksia, ja joiden 
kotona asumista ja toimintaa turvataan erilaisilla hyvinvointipalveluilla. Ar- 
kiset asiat kuten siivoaminen tai pankkiasioiden hoito saattavat edellyttää 
asiakkaalta tavallista enemmän ponnistelua tai ne voivat näyttäytyvä hänelle 
mahdottomina tai tarpeettomina toteuttaa. Kotona toimiminen tai sieltä ulos 
lähteminen voivat olla kamppailun ja neuvottelujen kohteita. Samaan aikaan 
asiakkaan toimintakyky voi toisaalla olla vahvaa: hän saattaa esimerkiksi 

kyetä toimimaan hyvin vuorovaikutuksessa työntekijän kanssa tai itselleen 
tutuilla elämänalueilla. 

Luvun aineistoesimerkeissä sosiaalityöntekijät ja asiakkaat keskustelevat 
aikuissosiaalityön kotikäynneillä siitä, mitä asiakkaat ovat tehneet, mitä hei- 
dän tulisi tehdä ja mitä he kykenevät tekemään tai haluaisivat tehdä — he siis 
neuvottelevat toimijuudesta. Toimijuus tulee näkyväksi etenkin puheenvuo- 
roissa, joissa asiakkaat joko vastustavat toimintaansa kohdistuvia odotuksia 
tai tuottavat selontekoja eli kertovat toimintaansa vaikuttavia tekijöitä ja pe- 
rusteluja, ja näin oikeuttavat toimintatapaansa (ks. esim. Juhila 2009; Mata- 
rese & Caswell 2014). Luvussa analysoidaan, miten kotikäyntikeskusteluissa 
asiakkaan toimijuus, erityisesti odotusten vastaiseksi tulkittu toimijuus, tulee 
neuvotelluksi, ymmärretyksi ja selitetyksi. Kotikäyntikeskusteluissa sekä työn- 
tekijät että asiakkaat tuottavat selontekoja ja näin oikeuttavat omaa toimijuut- 
tansa omista lähtökohdistaan: työntekijät oikeuttavat sitä omista ammatilli- 
sista lähtökohdistaan, asiakkaat puolestaan omista autonomisista ja omien 
kasvojen säilyttämisen lähtökohdistaan? Toimijuusneuvottelut ovat herkästi 
jännitteisiä. Tässä luvussa tarkastelemme erityisesti sitä, kuinka kotikäynti- 
keskustelussa osapuolet rakentavat yhdessä käsitystä asiakkaan toimijuudesta 
annetussa tilanteessa. 

Tavoitteenamme on tehdä näkyväksi, miten arkiset asiat haastavat asi- 
akkaan toimijuutta, vaativat yrittämistä ja ponnistelua sekä johtavat koti- 
käynneillä neuvotteluihin aikuisuuden ja hyvinvoinnin normatiivisista odo- 
tuksista. Analyysissa hyödynnämme toimijuuden, selonteon ja vastarinnan 
käsitteitä. Kotikäyntikeskusteluiden analyysi tekee näkyväksi asiakkaan 
toimijuutta tilanteissa, joissa aikuissosiaalityön sosiaalityöntekijät ja muut 
hyvinvointityön tekijät arvioivat erilaisten tekijöiden uhkaavan hänen hy- 
vinvointiaan ja kotona asumistaan. Lisäksi tulososassa konkretisoituu, miten 
sekä asiakas että työntekijä suhteuttavat asiakkaan toimintaa kulttuurisiin 
normaaliuden odotuksiin (Haahtela & Juhila 2016; Batle Cladera ym. 2019; 
Lydahl & Hansen Löfstrand 2020). 

Luku rakentuu siten, että ensin tarkennamme, mitä tarkoitamme toimi- 
juudella. Osoitamme, miten se rakentuu yksilölähtöisyyden ja sosiaalisuuden 
jännitteessä sekä suhteutuu kulttuurisiin odotuksiin aikuisen tavanomaises- 
ta toiminnasta ja hyvinvoinnista. Toisessa osiossa kuvaamme, kuinka hyö- 

dynnämme selontekojen ja vastarinnan käsitteitä tulkitessamme asiakkaan 
toimijuutta kotikäyntivuorovaikutuksessa. Tulososiossa analysoimme edel- 
lisissä osioissa rakentamamme käsitteellisen viitekehyksen varassa kolmea 
aineistoesimerkkiä. Niistä ensimmäisessä osapuolet neuvottelevat vastuulli- 
sesta ja toisessa yhteiskuntaan integroituneesta ja aktiivisesta aikuisesta. Kol- 
mannessa esimerkissä taas neuvotellaan asumisessaan ja arjessaan tukea tar- 
vitsevasta aikuisesta. Johtopäätöksissä pohdimme, mikä on riittävän hyvää 
toimijuutta, jos tavoitteena on työikäisen aikuisen asiakkaan riittävän hyvä 
elämä omassa kodissaan. 


Aikuisasiakkaan toimijuuden lähtökohdat 


Ihmisten toiminnan tarkastelu on ihmistieteiden keskeisimpiä tutkimuk- 
sen kohteita. Toimijuus näyttäytyy tutkimuskirjallisuudessa yhtäältä yleis- 
käsitteenä, jota ei aina kovin tarkkaan määritellä. Toisaalta siihen liitetään 
monenlaisia määreitä, kuten valinta, valta, osallisuus, päätöksenteko, vapaa 
tahto, vaihtoehtojen olemassaolo ja itsemääräämisoikeus (esim. Visala 2018; 
Ranta 2020). Toimijuuden edellytyksenä on, että yksilöllä on valta ja vapaus 
valita eri toimintavaihtoehdoista ja tehdä päätöksiä (Giddens 1984). Sillä vii- 
tataan myös kapasiteettiin ja kykyyn toimia (Mackenzie 2014; Burkitt 2016; 
Ranta 2020). Kyse on kyvystä nähdä itsensä ihmisenä, jolla on toimintamah- 
dollisuuksia ja -valtaa yksilöllisyyden ja yhteisöllisyyden välisissä jännitteissä 
(Gordon 2005, 114-115). 


Yksilölähtöisyyden ja sosiaalisuuden yhdistäminen 


Niin sosiaalitieteellisestä (esim. Giddens & Sutton 2013, 87-91) kuin psykolo- 
gisestakin (esim. Ryan & Deci 2017, 22-24) näkökulmasta yksilölähtöisten ja 
sosiaalisten tekijöiden erottelua voi pitää keinotekoisena. Käytännössä yksi- 
lön toimijuus rakentuu vastavuoroisissa sosiaalisissa suhteissa tietyssä ajassa 
ja yhteiskunnallisessa kontekstissa, mikä pätee myös aikuissosiaalityön asi- 
akkaisiin. Yhdistämme käsitykseemme toimijuudesta Anthony Giddensin 
(1984) tavoin yhtäältä sen, miten ihmiset itse ohjaavat omaa toimintaansa, 

sekä sen, miten toisaalta toiminta on sosiaalisesti, kulttuurisesti ja yhteiskun- 
nallisesti määrittynyttä. 

Ihmisten toimintaa voidaan tarkastella samanaikaisesti ensinnäkin yksi- 
lön toimintakapasiteettia korostavasta suunnasta, jolloin toimijuutta määrit- 
televät yksilön motivaatio, tavoitteet ja valinnat. Toisessa lähestymistavassa 
toimintaa selitetään puolestaan sosiaalisesta suunnasta, jolloin katsotaan 
kulttuuristen odotusten sekä sosiaalisten suhteiden ja yhteiskunnallisten te- 
kijöiden muokkaavan yksilön toimijuutta. Tietyt kulttuuriset odotukset mää- 
rittyvät arvostetuimmiksi ja enemmän tavoittelemisen arvoisiksi kuin toiset, 
ja siten niillä on ihmisen toimintaa suuntaavaa valtaa. Yhteiskunnalliset te- 
kijät, kuten yksilön varallisuus ja asema yhteisössä, myös kaventavat tai laa- 
jentavat hänen todellisia valinnanmahdollisuuksiaan (Settersten & Gannon 
2005). Toimijakäsityksemme rinnastuu yhteiskuntatieteissä käytettyyn rela- 
tionaaliseen toimijuuskäsitykseen (esim. Mackenzie 2014; Burkitt 2016; Juhila 
ym. 2020; Ranta 2020). Sen mukaisesti lähdemme siitä, että oleminen ja teke- 
minen rakentuvat relationaalisessa todellisuudessa, eivätkä siten koskaan ole 
täysin autonomisia tai individualistisia. Tämä suhdeperustaisuus tekee toimi- 
juudesta myös suhteellista: on (vuorovaikutus)tilanteita ja hetkiä, jolloin toi- 
mijuutemme on vahvaa, ja toisinaan taas on tilanteita, joissa se määrittyy hei- 
koksi. (Ks. esim. Giddens 1984; Settersten & Gannon 2005; Juhila ym. 2020.) 

Motivaatiota voidaan pitää toimijuuden yhtenä edellytyksenä. Motivaa- 
tio on kattokäsite erilaisille yksilön tavoitteellisuutta sekä sen syitä ja keinoja 
koskeville psykologisille selityksille (Nurmi & Salmela-Aro 2017). Esimer- 
kiksi Richard Ryanin ja Edward Decin (2000; 2017) itsemääräämisteoriassa 
hyvinvointia tuottavan motivaation tulkitaan kumpuavan ihmisen sisäisen 
autonomian, pystyvyyden ja yhteenkuuluvuuden tarpeiden täyttymisestä, 
jota hänen kasvu- ja elinolosuhteensa joko tukevat tai heikentävät. Itsemää- 
räämisteoria on käyttökelpoinen teoreettinen työkalu erityisesti sen ymmär- 
tämiseksi, katsooko ihminen omaavansa liikkumavaraa ratkaisujen tekemi- 
seksi: pystyykö hän edistämään asettamiaan tai sisäistämiään tavoitteita ja 
saamaan toiminnalleen tukea verkostoltaan? Mitä paremmin nämä tarpeet 
tulevat täytetyiksi, sitä enemmän yksilön toiminta on omaehtoista, sisäis- 
tynyttä, luontevaa ja mielekästä (Oksanen 2014, 43-44; Ryan & Deci 2000). 
Toimijuuden kannalta on esimerkiksi olennaista erottaa, tiskaako henkilö as- 

tioita omasta aloitteestaan, tiskaamisen ja järjestyksen tuomasta ilosta, toisen 
kehotuksesta vai välttääkseen muiden paheksunnan tuottamaa häpeää. 

Edellä kuvatussa esimerkissä erot tekojen perimmäisissä motiiveissa voi- 
vat vaikuttaa vähäisiltä, mutta itsemääräämisteorian ja siihen kytkeytyvän 
tutkimuksen perusteella ne ovat hyvinkin oleellisia. Henkilökohtaisesti tär- 
keältä ja palkitsevalta tuntuva toiminta auttaa ihmistä: hän pystyy tällöin 
ylläpitämään kiinnostusta toimintaa kohtaan ja voimaan paremmin. Pelkkä 
palkkioihin ja sanktioihin perustuva motivaatio ei puolestaan tuota vastaa- 
vanlaista hyvinvointia, vaikka se voikin toisinaan riittää halutun toimin- 
nan aikaansaamiseksi. (Peltonen & Ruohotie 1992; Ryan & Deci 2000; Ryan 
& Deci 2017; Vasalampi 2017.) Jukka Oksasen (2014, 17) sanoin “ei ole yhtä 
tapaa motivoida”. Aktiivisella kuuntelulla ja keskustelulla voidaan tunnistaa 
ja tavoittaa esimerkiksi kotikäyntikeskustelusta niitä tekijöitä, joita ihminen 
itse pitää milloinkin tärkeänä, tavoittelemisen ja toimimisen arvoisina. Nämä 
neuvottelut tärkeänä ja tavoiteltavana pidettävästä toiminnasta ovat oleellisia 
sekä yksilön että yhteisöjen hyvinvoinnin kannalta. 


Toimijuuden kulttuurisidonnaisuus 


Toimijuus on sidoksissa tulkintoihin kulttuurisesta normaalista ja hyvästä 
elämästä, ja siten se on eettis-moraalisesti latautunutta. Aikuissosiaalityön 
kotikäyntivuorovaikutuksessa asiakkaan toimijuutta tulkitaan ja arvioidaan 
erityisesti suhteessa aikuisuuden, hyvinvoinnin ja kotona asumisen kulttuu- 
risiin odotuksiin ja normeihin. 

Ensinnäkin toimijuutta tuotetaan ja arvioidaan kotikäyntivuorovaiku- 
tuksessa suhteessa siihen, mitä pidetään oletettavana ja hyväksyttävänä ai- 
kuisuutena (Raitakari & Juhila 2011, 191). Kuten Kirsi Juhila (2008, 82) tote- 
aa, meillä on suhteellisen jaettuja ja yhdenmukaisia käsityksiä siitä, millaisia 
ominaisuuksia liittyy esimerkiksi 40-vuotiaaseen tai 60-vuotiaaseen ihmi- 
seen?: miten he käyttäytyvät, millaisia toimia heidän arkeensa liittyy ja mistä 
he ovat kyvykkäitä ottamaan vastuuta. Marjatta Marin (2007, 45) on tiivistä- 
nyt aikuisuuden kulttuuriset määreet toteamalla, että aikuiset ovat itsenäisiä, 
täysivaltaisia ja siinä ominaisuudessa toimijoita. ”He ovat työelämässä, ja sitä 
kautta kiinni yhteiskunnan keskeisissä sektoreissa: politiikassa, talouselä- 

mässä ja kulttuurissa? (ks. myös Juhila 2008, 90). Oletamme siis herkästi, että 
aikuinen on aktiivinen ja että hän pärjää itsenäisesti ja ottaa vastuun toimis- 
taan (esim. Raitakari & Permin Berger 2017). 

Toiseksi aikuissosiaalityön eettis-moraalisena ja ammatillisena tavoittee- 
na on vahvistaa asiakkaan hyvinvointia sekä saada aikaan positiivista muu- 
tosta eri elämänalueilla, kuten elämänhallinnassa, taloudellisessa tilanteessa, 
asumisratkaisuissa, sosiaalisissa verkostoissa, työhön ja opiskeluun osallis- 
tumisessa sekä terveydessä ja riippuvuuksien hallinnassa (Jokinen & Juhila 
2008; Juhila 2008; Niemelä 2011; Ekgvist & Kuusisto 2020). Hyvinvoinnin ja 
toimijuuden keskeinen edellytys on, että yksilöllä on riittävästi resursseja ja 
voimavaroja, jotta hän voi saavuttaa ja tehdä sellaisia asioita, joita ”ihminen 
ihmisenä tarvitsee” (Niemelä 2011, 41). Kotikäyntivuorovaikutuksessa neu- 
votellaan siten toimijuudesta suhteessa olettamuksiin hyvinvointia edistävis- 
tä asioista eli siitä, mikä on ihmiselle hyväksi ja mitä hän tarvitsee (Niemelä 
2011). 

Kolmanneksi asiakkaan toimijuutta tehdään näkyväksi ja arvioidaan suh- 
teessa hyvään kotiin ja hyvään asukkaaseen liittyviin moraalisiin käsityksiin. 
Asiakkaan odotetaan esimerkiksi pitävän yllä tiettyä siisteystasoa, olevan häi- 
ritsemättä muita asukkaita sekä hoitavan velvollisuuksia, kuten maksamaan 
asumiseen liittyviä kuluja ajallaan (Haahtela & Juhila 2016, 194). Asiakkaan 
kotivelvollisuudet asettuvat jännitteiseen suhteeseen sen kanssa, että koti 
ymmärretään kulttuurisesti henkilökohtaiseksi tilaksi, jossa asukkaan tulisi 
voida elää, ilmentää omaa persoonaansa ja elämäntapaansa haluamallaan ta- 
valla (Angus ym. 2005; Borg ym. 2005). Näin ei voi olla vain yhdenlaisia hyviä 
koteja ja niiden hyväksyttyjä asukkaita. 

Aikuissosiaalityön asiakkailla on erityinen riski toimijuuden heikentymi- 
seen. Heikko yhteiskunnallinen asema, köyhyys ja väkivalta alistavat vähäi- 
siin toimintamahdollisuuksiin. Eriarvoisuuteen perustuvat suhteet ja kohtaa- 
miset heikentävät yksilöiden omanarvontuntoa, kykyä ilmaista tahtoaan ja 
tehdä päätöksiä. (Dodds 2000; McLeod and Sherwin 2000; Juhila ym. 2020, 
3; Raitakari ym. 2021.) Tässä luvussa analysoimme aineistoesimerkeistä toi- 
mijuuden yksilölähtöistä ja sosiaalista määrittymistä siten kuin se näyttäytyy 
merkityksellisenä vuorovaikutuksen osapuolille kyseisessä tilanteessa. Li- 
säksi teemme näkyväksi, kuinka kotikäyntikeskusteluissa osapuolet yhtäältä 

hyödyntävät ja toisaalta vastustavat yllä kuvattuja kulttuurisia odotuksia ai- 
kuisen vastuista ja hyvinvointitekijöistä. 


Toimijuusneuvottelujen analysoiminen 


Kun kotikäyntivuorovaikutuksessa tulkitaan, tuetaan ja arvioidaan asiak- 
kaan toimijuutta, keskeiseksi muodostuvat asiakkaan tuottamat selonteot eli 
selitykset ja perustelut siitä, miksi hän ei ole kyennyt tai halunnut toimia odo- 
tetusti aikuisuuden, hyvinvoinnin ja kotona asumisen näkökulmista. Näin 
asiakas joutuu oikeuttamaan ja perustelemaan valintojaan ja toimintatapo- 
jaan. Myös toisten esittämien näkemysten ja toimintavaihtoehtojen vastusta- 
minen eli vastarinta tekee toimijuuden näkyväksi. 


Selonteot ja vastarinta toimijuuden tekemisen välineinä 


Vuorovaikutuksen tutkimuksessa selonteko (account) ja vastarinta (resistan- 
ce) ovat vakiintuneita käsitteitä. Tuottamalla selontekoja teemme omaa toi- 
mintaamme ymmärrettäväksi ja oikeutetuksi itselle ja toisille (Juhila 2009; 
Matarese & Caswel 2014). Selonteko voidaan laajasti määriteltynä ymmärtää 
kuvauksina tapahtumista tai kokemuksista. Kapeammin määriteltynä se 
viittaa odotetun toiminnan sekä todentuneen toiminnan välisen ristiriidan 
selittämiseen ja perustelemiseen (Scott & Lyman 1968). Aineiston analyy- 
sissa tukeudumme jälkimmäiseen, kapeampaan määritelmään. Vuorovai- 
kutustilanteissa odotamme, että yksilö selittää etenkin poikkeuksellista tai 
odotustenvastaista toimintaansa, kuten haluttomuuttaan käydä suihkussa tai 
kykenemättömyyttään maksaa vuokraa. Antamalla syy-selityksen toimijuu- 
destaan yksilö voi lisätä käyttäytymisensä sosiaalista ja moraalista ymmärret- 
tävyyttä ja hyväksyttävyyttä (ks. vuorovaikutuksen sosiaalisesta ja moraali- 
sesta järjestyksestä ja sen rikkoutumisesta Juhila ym. 2013b). Jos esimerkiksi 
asiakas ei esimerkiksi ole maksanut vuokraansa - poiketen näin aikuisasuk- 
kaalta odotetusta toimijuudesta — kotikäyntivuorovaikutuksessa avautuu so- 
siaalinen vaade selonteolle. 

Selontekojen avulla rakennamme myös tapahtumien ja eri tekijöiden 
välille syy-seurausyhteyksiä ja tuotamme näin sosiaaliseen todellisuuteen 
koherenttisuutta ja järjellisyyttä (Juhila ym. 2010; Raitakari ym. 2013). Puo- 
lustavassa selonteossa (excuse) yksilö myöntää, ettei hän ole toiminut odo- 
tustenmukaisesti, mutta katsoo, että hänellä oli tähän hyvät perustelut (”En 
ole maksanut vuokraani, koska muistiongelmani vuoksi unohdin sen”). Oi- 
keuttavassa selonteossa (justify) yksilö tuottaa puolestaan tulkinnan, jonka 
mukaan toimintatapa on poikkeuksellinen, mutta annetussa tilanteessa ainoa 
mahdollinen ja järkevä ja siten myös oikeutettu (”En ole maksanut vuokraani, 
koska Kela ei ole maksanut asumistukea”). (Ks. Scott & Lyman 1968; Hall ym. 
2006; Günther & Ranta 2019.) Selontekovelvollisuus perustuu ajatukseen, että 
yksilöillä on vastuu omasta toiminnastaan ja sosiaalisen järjestyksen ylläpitä- 
misestä (Garfinkel 1967; Juhila 2009). Tämä velvollisuus koskee kotikäynti- 
vuorovaikutuksessa sekä asiakasta että työntekijää. Tämän luvun analyyseis- 
sa pääpaino on kuitenkin asiakkaan tuottamissa toimijuuden selonteoissa. 

Kotikäyntikeskusteluissa asiakkaat eivät ainoastaan selitä tekemisiään tai 
tekemättä jättämisiään, vaan he myös vastustavat lähtökohtaisesti selonteko- 
velvollisuutta sekä heidän toimijuuteensa kohdistuvia odotuksia. Vastarinnan 
avulla yksilö irtisanoutuu hänelle suositellusta toiminnasta, ja samalla hän 
kyseenalaistaa sen mielekkyyden omalla kohdallaan (”En halua muuttaa pal- 
velutaloon”). Vastarinta tulkitaan monessa vuorovaikutustilanteessa poikke- 
ukselliseksi toimintatavaksi, jolloin sitä itsessään saatetaan perustella ja selit- 
tää (vastarintaselonteot). Se ilmenee aineistoesimerkeissä toisinaan avoimesti 
vastalauseina, mutta myös passiivisemmin minimipalautteina, hiljaisuutena 
tai aiheen vaihtoina. Asiakkaan vastarintaa voidaan pitää tavallisena toimin- 
tana institutionaalisessa vuorovaikutuksessa. (Heritage & Sefi 1992; Juhila 
ym. 2013a; Haahtela & Juhila 2016, 199.) Riikka Haahtelan ja Kirsi Juhilan 
(2016, 199) mukaan ”vastarinnassa voi olla kyse siitä, että asiakas pyrkii säi- 
lyttämään itsemääräämisoikeutensa itseään koskevien valintojen tekemises- 
sä. Hän voi lisäksi kyseenalaistaa kotiin, asumiseen ja aikuisuuteen liittyviä 
vahvoja kulttuurisia normeja.” Voidaankin päätellä, että kulttuuristen odo- 
tusten ja hyvinvointityön tekijöiden ehdotusten vastustaminen on yksi asiak- 
kaan keinoista, joilla hän ilmentää toimijuuttaan kotikäyntivuorovaikutuk- 

sessa. Samoin selontekojen tuottamisen tapa indikoi itsessään, miten yksilö 
ymmärtää ja esittää toimijuutensa tietyssä vuorovaikutuskontekstissa. 


Aineisto ja sen analysoiminen 


Kun tutkitaan asiakkaiden toimijuutta vuorovaikutuksessa, on olennaista 
kiinnittää ensinnäkin huomiota siihen, miten he selittävät odotustenvastai- 
seksi tulkittua toimintaansa tai vastustavat heidän toimintaansa kohdistet- 
tuja epäilyjä, odotuksia tai muutosehdotuksia. Toiseksi toimijuuden ollessa 
kulttuurisesti määrittynyttä keskeistä on analysoida vuorovaikutuksessa läs- 
nä olevia kulttuurisia normeja liittyen aikuisuuteen, hyvinvointiin ja kotona 
asumiseen. 

Tulososiossa analysoitavat aineistoesimerkit ovat keskisuuren kunnan 
aikuissosiaalityön sosiaalityöntekijöiden kotikäyntikohtaamisista (samaa 
aineistoa käytetään luvussa 8). Kunnassa jokaiselle aikuissosiaalityön asiak- 
kaalle on nimetty oma vastuusosiaalityöntekijä, joka jalkautuu säännöllisesti 
asiakkaan arkeen. Kotikäyntiaineistomme koostuu kahdeksasta asiakkaan ja 
työntekijän välisistä kotikäyntinauhoitteista. Näillä kotikäynneillä on usein 
läsnä myös muita työntekijöitä, kuten tukihenkilö, asumisen ohjaaja ja/tai 
A-klinikan työntekijä. Kotikäyntiaineisto on kerätty vuonna 2019 liikkuvan 
etnografian ja varjostamisen keinoin (ks. Novoa 2015; Ferguson 2016; Lydahl 
ym. 2021; luku 4). Tämä tarkoittaa sitä, että tutkija havainnoi ja nauhoittaa 
työntekijän tai -tekijöiden ja asiakkaan välistä vuorovaikutusta ja liikkumista 
kotona tai sen ulkopuolella. Tutkija kirjoittaa havainnoistaan huomioita ha- 
vaintopäiväkirjaan. Aineiston tuottaminen on edellyttänyt kirjallista tutki- 
muslupaa sekä työntekijältä että asiakkaalta. Ennen tutkimuksen aloittamista 
heitä informoitiin tutkimuksen tarkoituksesta ja eettisyydestä, siihen osallis- 
tumisen vapaaehtoisuudesta sekä aineiston käyttötarkoituksesta, käsittelystä 
ja säilytyksestä. Tutkimusaineisto on peräisin tutkimushankkeesta, jolla on 
Tampereen yliopiston ihmistieteiden eettisen toimikunnan eettisen ennak- 
koarvioinnin puoltava lausunto. Tässä luvussa käytetyistä aineistosta on pois- 
tettu tunnistetiedot. Henkilöiden nimet on muutettu. 

Aloitimme analyysin käymällä läpi kunnan aikuissosiaalityön sosiaali- 
työntekijöiden kotikäyntikohtaamisten nauhoitteita ja niistä tehtyjä litteraati- 

oita. Kokoonnuimme yhteensä kolme kertaa keskustelemaan aineiston herät- 
tämistä ajatuksista, analyysin toteuttamisen tavasta ja alustavista tuloksista. 
Alusta saakka meitä kiinnosti ensinnäkin aineistossa läsnä oleva niin sanottu 
”mutta kun” -puhe, jonka tulkitsimme ilmaisevan, että ihmisen toiminnassa 
on jokin este, ongelma, joka saa hänet epäröimään ja vastustamaan haluttua 
toimintaa. Ihminen voi esimerkiksi sanoa, että ”haluaisin, mutta kun en voi”, 
”yritin, mutta kun ei onnistunut”, ”Olisi tosi hienoa, mutta kun en pysty, enkä 
uskalla” tai ”Ihan hyvä muuten, mutta kun ei ole yhtään minun juttu, enkä 
halua”. Oletuksemme on, että tämänkaltaiset ilmaukset tuovat esiin toimi- 
juuden problematiikkaa, sillä ne ilmaisevat odotetun tai toivotun toiminnan 
ja käytännössä toteutuneen toiminnan välistä ristiriitaa. Tämä vuorostaan 
synnyttää tarpeen selonteoille ja mahdollisesti vastarinnalle. Toiseksi kiin- 
nitimme huomiota, miten asiakkaat tuottivat ja käyttivät erilaisia selonteko- 
ja, joiden avulla he selittivät, perustelivat ja oikeuttivat työntekijöille omaa 
toimintaansa ja vastarintaansa. Paikansimme aineistosta ATLAS.ti 8 -ana- 
lyysiohjelman avulla 29 kotikäyntivuorovaikutuksen jaksoa, joissa asiakkaat 
tuottivat selontekoja toiminnalleen ja/tai ilmaisivat vastarintaa. Kolmanneksi 
keskityimme lukemaan nämä jaksot ja valitsemaan niistä teoreettisesti mer- 
kitykselliset, havainnollistavat aineistoesimerkit. 

Valitsimme aineistosta kolme erilaista aineistoesimerkkiä seuraavin pe- 
rustein: a) Ne paikantuvat temaattisesti kotona asumiseen, asioiden hoita- 
miseen ja yhteisöön integroitumiseen, b) ne havainnollistavat toimijuuden 
yksilölähtöisiä ja sosiaalisia tekijöitä sekä c) ne tekevät eri tavoin näkyväksi 
toimijuuden selontekoja ja vastarintaa. Lisäksi ne tuovat näkyviin d) toimi- 
juuden moraalis-eettisen ulottuvuuden ja e) mahdollistavat sen reflektoimi- 
sen, mikä on riittävän hyvää toimijuutta haavoittavissa elämäntilanteissa ole- 
ville aikuisille. Analyysin raportoinnissa käytämme käsitettä vuoro. Se viittaa 
keskustelussa käytettyyn yksittäiseen puheenvuoroon ja on tästä sanasta teh- 
ty lyhenne. 

Aikuisasiakkaan toimijuus neuvottelujen kohteena 


Seuraavaksi analysoimme edellä rakentamamme käsitteellisen viitekehyksen 
varassa kolmea aineistoesimerkkiä, jotka valitsimme edellä esitetyin perus- 
tein. Kaikissa aineistoesimerkeissä asiakas määrittää toimijuuttaan tuot- 
tamalla erilaisia selontekoja ja käyttämällä vastarintaa, mutta siirryttäessä 
ensimmäisestä viimeiseen aineistoesimerkkiin asiakkaan vastarinnan määrä 
kasvaa ja siten vuorovaikutuksessa todentuva toimijuus vahvistuu. 


Neuvottelua vastuullisesta aikuisesta 


Sosiaalityöntekijä ja sosiaaliohjaaja ovat kotikäynnillä toiselta paikkakun- 
nalta muuttaneen nuoren miehen (Henri) luona, ja heidän tehtävänään on 
kartoittaa hänen palveluiden tarvettaan. Pyyntö palvelutarpeen arvioinnille 
on tullut miehen aiemmasta kotikaupungista. Koti on pieni yksiö kaupungin 
keskustassa. Henrillä on diagnostisoitu muistiin ja liikkumiseen vaikuttava 
sairaus. Kotikäynti alkaa sillä, että työntekijät kertovat, miksi he ovat tul- 
leet ja kenen pyynnöstä. Ennen alla olevaa aineistoesimerkkiä he ovat lisäksi 
kartoittaneet asiakkaan tämänhetkisiä tuki- ja hoitopalveluita. Keskustelus- 
sa tulevat esille Henrin vuokrarästit. Sosiaaliohjaaja tarkistaa paikan päällä 
työkoneeltaan asiakkaan taloudellista tilannetta. Aineistoesimerkissä Henrin 
toimijuudesta neuvotellaan suhteessa kulttuurisiin olettamuksiin vastuulli- 
sesta aikuisesta ja vuokralaisesta. 


1. SOSIAALIOHJAAJA: Mites sitte tää vuokratilanne? Mitä siinä 
kävi? 

2. HENRI: Kävi se että, mä luulin et mä oon maksanu sen mut ei 
ollu tarpeeks rahaa, niin se ei menny eteenpäin. 

3. SOSIAALITYÖNTEKIJÄ: Mikä siinä oli sit et se unohtu? 

. HENRI: No hyvä, jos mä muistan mitä mä oon eilen tehny. 

5. SOSIAALITYÖNTEKIJÄ: Nii et se nii ku, vaikuttaaks toi sai- 
raus sun muistiin? 

6. HENRI: Siitä mä en tiä, onks se vaikuttanu siihen, mutta mä en 
oo muistanu hyvin pitkään aikaan. 

7. SOSIAALITYONTERIJA: Joo, et sulla tais olla sillon kevääl- 
läkin siel ((entisen paikkakunnan nimi)), vuokranmaksun kaa 
ongelmii? 

HENRI: Joo. 
SOSIAALITYÖNTEKIJÄ: Mikä sillon oli se, syy et niitä rästejä 
kerty? 

10. HENRI: Muistaminen on erittäin vaikeeta. 

11. SOSIAALITYÖNTEKIJÄ: Joo, meneeks sul rahaa sit johonkin, 
niin sanotusti ylimääräseen? 

12. HENRI: Menee, sitä menee aina. 

13. SOSIAALITYÖNTEKIJÄ: Joo, mihin sitä sit menee sitä rahaa? 

14. HENRI: ((tauko 7 s)) Millon mihinkin. 

15. SOSIAALITYÖNTEKIJÄ: Onks sul päihteiden kaa? 

16. HENRI: Ei. 

17. SOSIAALITYÖNTEKIJÄ: Onks sul sit semmosta et tilailet sä 
netistä tavaraa tai? 

18. HENRI: Jossain vaiheessa oli, mut emmä enää, nykyään. 


Yllä olevasta aineistoesimerkistä voi nähdä, kuinka asiakkaan toimintaa 
koskevien kysymysten esittäminen on keino asettaa hänet selontekovelvolli- 
seksi (vuoro 1). Näin hän saa vuorovaikutuksessa aseman informanttina, jol- 
le annetaan mahdollisuus selontekoon asumista uhkaavasta toiminnastaan. 
Henri käyttää tätä mahdollisuutta ja puolustaa itseään, joskin hän ei vastusta 
tai kyseenalaista vuokran maksamista ja sen merkityksellisyyttä itsessään. 
Sosiaalityöntekijä tiedustelee, miten vuokranmaksu on Henriltä unohtunut 
(vuoro 3). Tällöin Henri tuottaa puolustavan selonteon: hän ei ole tietoisesti 
jättänyt sitä maksamatta, vaan hänen huono muistinsa on estänyt häntä toi- 
mimasta toivotulla tavalla (vuoro 4). 

Sosiaalityöntekijä jatkaa uudella kysymyksellä sen selvittämistä, miksi asi- 
akkaalla on huono muisti, ja tarjoaa selitykseksi sairautta (vuoro 5). Sairaus, 
riippumaton ulkoinen tekijä, antaisi Henrin toiminnalle ymmärrettävän ja 
hyväksyttävän selityksen ja vähentäisi siten häneen kohdistuvaa odotusta 
toimia vastuullisen aikuisen tavoin. Henri ei tiedä, kuinka sairaus mahdol- 
lisesti vaikuttaa muistiin, joten hän ei voi vahvistaa ehdotettua syy-selitystä. 

Sen Henri tietää, ettei hänellä ole hyvä muisti, ja hän vetoaa edelleen vuok- 
ranmaksuongelmassaan muistinsa pitkäkestoiseen heikentymiseen (vuoro 
6), joka heikentää hänen toimijuuttaan. 

Sosiaalityöntekijän seuraava kysymys ilmentää hänellä olevan taustatie- 
toa siitä, että vuokrien maksamatta jättäminen on asiakkaalle toistuvaa, mikä 
lisää tilanteen vakavuutta. Hän esittää asian epäröivänä ja ehdollisena kysy- 
myksenä (vuoro 7). Näin hän antaa asiakkaalle mahdollisuuden kiistää tai 
myöntää esitetty väite. Henri myöntää väitteen oikeaksi (vuoro 8), jolloin sosi- 
aalityöntekijä pyytää häneltä selontekoa siitä, miksi näin on käynyt (vuoro 9). 
Henri toistaa puolustavan selontekonsa: ”Muistaminen on erittäin vaikeeta” 
(vuoro 10). Hänelle ongelmatilanne määrittyy ensisijaisesti kognitiivisesta ra- 
joitteesta johtuvaksi toimijuuden heikentymiseksi. Hän ei katso, että hänellä 
olisi vaikeuksia käyttää rahaa oikein tai että hän käyttäytyisi vastuuttomasti. 

Sosiaalityöntekijä ohittaa asiakkaan vastauksen ja siirtyy näin pois sai- 
rausselonteosta etsien muita mahdollisia perusteluja vuokranmaksun on- 
gelmiin. Hän kysyy, käyttääkö asiakas rahojaan toissijaisiin, ylimääräisiin 
menoihin (vuoro 11) ja esittää tarkemman kysymyksen siitä, mihin Henrillä 
rahaa menee (vuoro 13). Kysymyksiin sisältyy sisäänkirjoitettu olettamus, 
että Henri on ehkä sittenkin toiminut vastuuttomasti. Henri myöntää, että 
rahaa menee milloin mihinkin (vuorot 12 ja 14), mutta vastustaa tarkem- 
man selonteon antamista rahankäytöstään. On myös mahdollista, että hän ei 
muista tarkalleen, mihin rahaansa käyttää. Aikuisen rahankäyttöö määrittyy 
kulttuurisesti yksityisasiaksi ja arkisessa vuorovaikutuksessa sensitiiviseksi 
puheenaiheeksi. Osana institutionaalista tehtäväänsä sosiaalityöntekijä jat- 
kaa rahaan liittyvien selontekojen kysymistä (vuorot 15 ja 17). Hän olettaa, 
että rahanpuute voi selittyä päihteidenkäytöllä, minkä Henri kieltää yksise- 
litteisesti (vuoro 16). Kysyttäessä verkko-ostosten tekemisestä asiakas kuvaa 
omaa, muuttunutta toimijuuttaan rahankäytön suhteen siten, että hän ilmai- 
see olevansa nykyisin vastuullinen rahankäyttäjä. Vuokranmaksun estymi- 
sen lopullinen syy jää toimijuusneuvottelussa avoimeksi. 

Esimerkissä Henri ei lähtökohtaisesti asetu vastarintaan sen kulttuurisen 
vaateen kanssa, että aikuinen asukas vastaa itse vuokranmaksustaan. Yksi- 
lölähtöisestä näkökulmasta katsottuna Henri on motivoitunut toimimaan, ja 
hän on yrittänytkin toimia odotusten mukaisesti. Sosiaalisesta näkökulmasta 

katsottuna Henrin toimijuutta määrittävät aikuisen oletettu vastuu rahan- 
käytöstään, vuokralaisen asema ja velvollisuudet sekä työntekijöiden vihjeet 
ja arviot odotettua toimintaa haittaavista tekijöistä. 

Aineistoesimerkissä mainitaan monia esteitä, kuten rahanpuute, vuokra- 
rästit, toimintakykyä heikentävä sairaus ja muistamisen vaikeus, jotka kaik- 
ki ovat riski toimijuudelle, hyvinvoinnille ja kotona asumiselle. Nämä tekijät 
myös kaventavat Henrin valinnan ja toimimisen resursseja ja mahdollisuuksia 
elämässä. Kun katsotaan hänen toimijuuttaan kotikäyntivuorovaikutuksen 
osapuolena, hän osallistuu aktiivisesti syys-seuraussuhteiden tulkintaan ja 
selontekojen tuottamiseen silloin, kun hänelle esitetään kysymyksiä. Hänellä 
on selkeä käsitys siitä, mitkä tekijät rajoittavat hänen kapasiteettiaan ja ky- 
kyään toimia vuokranmaksuasiassa. Kuitenkin Henri osallistuu vuorovaiku- 
tukseen lyhyillä vastauksilla ja minimipalautteilla. Tämä on osoitus heikosta 
toimija-asemasta, sillä vuorovaikutusta suuntaava valta on sillä osapuolella, 
joka esittää kysymykset ja näin ollen määrittelee tapaamisen agendan (Rai- 
takari ym. 2021). Henrin toimijuuden vahvistamisen kannalta on olennaista, 
kuinka osapuolet lopulta tulkitsevat toimijuuteen liittyvät ongelmat, sillä sen 
mukaan valikoituvat myös käytännön ratkaisut. 


Neuvottelua integroituneesta ja aktiivisesta aikuisesta 


Seuraava aineistoesimerkki on sosiaalityöntekijän, ohjaajan ja asiakkaan 
(Kari) kotikäynniltä. Kari on ollut sosiaalityöntekijän asiakkaana useamman 
vuoden. Hän asuu päihteitä käyttäville tarkoitetun asumisyhteisön rivitalo- 
kaksiossa, jossa on sallittua käyttää päihteitä. Kotikäynnin taustalla on oh- 
jaajan huoli Karin päihteidenkäytöstä ja eristäytymisestä kotiinsa. Tapaami- 
sen ensisijaisena tavoitteena on keskustella nimenomaan päihteidenkäytöstä. 
Sosiaalityöntekijä aloittaa kotikäynnin tervehtimällä ja kysymällä asiakkaan 
vointia. Lisäksi hän palaa aiemmissa keskusteluissa käsiteltyyn suunnitel- 
maan siitä, että Kari aloittaisi työtoiminnassa. Keskustelusta voi tunnistaa 
lähtöoletuksen, että aktiivinen päivätekeminen ja työyhteisöön integroitu- 
minen ovat olennaisia asiakkaan hyvinvoinnin ja päihteidenkäytön vähen- 
tämisen kannalta. Toimijuutta rakennetaan keskustelussa siten suhteessa 
kulttuuriseen ennakkokäsitykseen integroituneesta ja aktiivisesta aikuisesta. 

Aineistoesimerkki alkaa kohdasta, jossa ohjaaja yrittää motivoida Karia mu- 


kaan työtoimintaan ja saada hänen arkeensa lisää toiminnallisuutta. 


1. OHJAAJA: Eiks siellä ((työpajan nimi)) olisi mitään autohom- 
mia. 

2. KARI:Jaaolis? 

3. SOSIAALITYÖNTEKIJÄ: Eiks siel oo niitaki? 

4. OHJAAJA: Eiks niillä nyt oo kun ainahan niitten autot on. 

5. KARI: Voivittu niiden au-, jumalauta ne saatanan paskat. Tran- 
sitit perkele. Ai vittu! 

6. OHJAAJA: No niin. Mä luulen et siel ois hitsattavaa. 

7. KARI:No sielä olis varmasti hitsattavaa ja niitä paskoja ransiit- 
teja. 

8. OHJAAJA: Niin, pitäskö kysyy siltä ((työntekijän nimi)), että 
oisko siellä tämmöselle autofiksarille hommia? 

9. KARI: Turha ees kysyä, ku mä tiedän et sielä varmasti olis. Siel 
on vittu läpimätiä ransiitteja, saakeli että hyvät. 

10. OHJAAJA: No niin. Tästähän me löydettiin tämmönen hyvä 
juttu mitä sä voisit tehä. 

11. SOSIAALITYÖNTEKIJÄ: ((naurahtaa)) 

12. KARI: Voi herranjumala! 

13. OHJAAJA: Ajattele, sä saisit talon puolesta kaikki jutut. Sulla ei 
tarvis olla itellä hitsauskamoja, eikä mitään. Sulla ei tarvis olla 
itellä työkaluja eikä sulla tarvis olla itellä sitä autoakaan. Sä saisit 
sieltä pelkän projektin, ja sulle viel annettais siitä vähän kulu- 
tusjuttuja, ei kun mitä nää on? Kulukorvauksia. 

14. KARI: Niin. Joo, mutta se, ei, se, niillä on joku helkkarin diili 
poliisien ja katsastuskonttorin kanssa, että millä helevetillä ne 
menee leimasta läpi. Ne on aivan karseita veh-. Ooksä nähny 
niitä? 

(tekstiä poistettu)) 

15. OHJAAJA: Mutta, täs on justiin se, että kun sä haluut ropata 
ja duunata autojen kanssa, niin mä sanoin että, ihan, näin lois- 
tavaa tilaisuutta ei varmaan toista tuu, kun mennä ((työpajan 
nimi)) ropaa niitä. 

16. KARI:Ni. 

17. OHJAAJA: Siel on tallit ja kaikki. 

18. KARI: Siel on kyllä tallit ja vekottimet ja vempeleet. 

19. OHJAAJA: Siel on nostureita myöten kaikki. 

20. KARI: On on. Juu. Ja sen mä tiedän, et mä osaan tehdä. 

21. OHJAAJA: Noni. 

22. SOSIAALITYÖNTEKIJÄ: No ni. Mistä se sitte on kiinni? 

23. KARI: Jaa-a. Se on varmaan tästä korvien välisestä osiosta. 

24. SOSIAALITYÖNTEKIJÄ: Ym. 

25. OHJAAJA: Jos unohdat sen korvien välin osion. 


Keskustelu Karin ja työntekijöiden välillä kohdistuu motivaatioristirii- 
taan. Työntekijät katsovat aktiivisuuden ja osallisuuden olevan asiakkaan 
hyvinvoinnin kannalta tärkeää ja Karilla on osaamista tietyltä alalta, mutta 
hän vastustaa tarjottua toimintaa. Usein tämänkaltaisissa tilanteissa aikuis- 
sosiaalityössä on myös niin, ettei työntekijällä ole tarjota asiakkaalle kovin 
montaa tosiasiallista vaihtoehtoa. Aineistoesimerkki alkaa työntekijöiden 
työpajatoiminnan mahdollisuutta tunnustelevilla kysymyksillä (vuorot 1 ja 
3). Ohjaajan kommentti työpajan autoista (vuoro 4) saa Karin kritisoimaan 
voimakkaasti ja tunteella autojen kuntoa (vuoro 5). Tämän voi tulkita hänen 
tavakseen asettua vastarintaan ehdotettua toimijuutta kohtaan. Ohjaaja kui- 
tenkin jatkaa motivaation herättelyä: hän kääntää autojen huonon kunnon 
myönteiseksi seikaksi, koska hän arvioi sen perusteella, että hitsaamistehtäviä 
löytyy (vuoro 6), mitä Kari myötäilee (vuoro 7). 

Ohjaaja ehdottaa Karille suoraan, että hän voisi kysyä mahdollisuudesta 
hakeutua autojen korjaajaksi (vuoro 8). Kari ilmaisee tietävänsä, että autokor- 
jaajille riittää töitä, mutta jatkaa autojen kunnon sadattelua (vuoro 9). Voimis- 
taakseen Karin motivaatiota ohjaaja korostaa huumoria ilmaisevalla äänensä- 
vyllä tehtävän soveltuvuutta Karille (vuoro 10), mikä saa sosiaalityöntekijän 
naurahtamaan (vuoro 11) ja ohjaajan huudahtamaan (vuoro 12). Motivointi ja 


332 


Neuvottelut toimijuudesta aikuissosiaalityön asiakkaiden kotikäynneillä 


suostuttelu tietynlaiseen toimijuuteen jatkuu, kun ohjaaja kuvaa työpajatoi- 
minnasta saatavia etuja (vuoro 13). 

Edut ja osaamista vastaava tekeminen eivät kuitenkaan saa Karia suostu- 
maan työtoimintaan. Ohjaaja vetoaa Karin haluun “ropata ja duunata autojen 
kanssa” ja arvioi, että "näin loistavaa tilaisuutta ei varmaan toista tuu” (vuoro 
15). Tässä vaiheessa Kari päätyy myötäilemään ohjaajan esiin nostamia hy- 
viä puolia työpajavaihtoehdossa ja korostaa osaamistaan (vuorot 16, 18 ja 20). 
Kun sosiaalityöntekijä kysyy selitystä Karin vastustukselle (vuoro 22), tämä 
vastaa monitulkintaisesti, että ” Jaa-a. Se on varmaan tästä korvien välisestä 
osiosta? (vuoro 23). ”Korvien välinen osio” voi viitata joko psyykkisiin estei- 
siin tai motivaation ja kiinnostuksen puutteeseen. Ohjaajan mukaan asiak- 
kaan tulisi vain unohtaa ”korvien väli” ja tarttua esitettyyn toimintavaihto- 
ehtoon (vuoro 25). 

Aineistoesimerkissä asiakkaan tilanne näyttäytyy ristiriitaisena. Vastak- 
kain ovat Karin negatiivinen suhtautuminen työpajatoimintaa kohtaan ja 
aikuissosiaalityön tavoite ohjata hänet osaamistaan vastaavaan, annetussa 
tilanteessa mahdolliseen toimintaan, jonka oletetaan lisäävän hyvinvointia. 
Toimijuusneuvottelussa aktiivista aikuisuutta jarruttavat asiakasta ei-moti- 
voiva tai mahdollisesti hänen psyykelleen sopimaton työ(toiminta)tarjous. 
Sosiaalisina ”työntövoimina” työtoimintaan voi nähdä ensinnäkin kulttuu- 
riset odotukset siitä, että aikuisen on hyvä tehdä työtä ja hänellä olla sosi- 
aalisia kontakteja. Toiseksi Karin motivaatiota pyritään vuorovaikutuksessa 
herättelemään ja toimintaa suuntaamaan monin tavoin, kuten antamalla po- 
sitiivista palautetta, käyttämällä huumoria, tuomalla esiin mahdollisuus to- 
teuttaa itseään hyvin varustellussa ympäristössä ja vetoamalla taloudellisiin 
etuihin. Haastavuutta tilanteessa tuottaa tosiasiallisten vaihtoehtojen vähäi- 
syys sekä se kaikki, mikä kietoutuu asiakkaan käyttämään selontekoon: ”Se 
on varmaan tästä korvien välisestä osiosta” (vuoro 23). Tähän nähdäksemme 
kulminoituvat annetussa tilanteessa toimijuuden ongelmat ja sen ratkaisut. 
Keskeinen kysymys onkin, mihin kaikkeen Karin selonteko lopulta viittaa. 

Neuvottelua asumisessaan ja arjessaan 
tukea tarvitsevasta aikuisesta 


Asiakas (Pentti) asuu kaksiossa pienkerrostalossa kerrostaloalueella. Asi- 
akkaalla ja sosiaalityöntekijällä on pitkäaikainen asiakassuhde. Asiakas on 
noin 60-vuotias mies, jolla on muistiongelmia. Pentin, sosiaalityöntekijän ja 
hoivapalvelun työntekijöiden (eivät puhu aineistoesimerkissä) lisäksi kotona 
on läsnä tukihenkilö. Kotikäynnillä on tarkoitus keskustella ennen kaikkea 
asiakkaan päihdeongelmasta ja edunvalvontaan liittyvistä kysymyksistä. Li- 
säksi käydään läpi hänen avioeroaan, taloudellisia kysymyksiä, henkistä hy- 
vinvointia, eläkkeen hakua sekä asumista. Tässä yhteydessä sosiaalityöntekijä 
palaa aiemminkin esillä olleeseen vaihtoehtoon palveluasumiseen siirtymi- 
sestä. Pentin toimijuutta määritetään vuorovaikutuksessa suhteessa siihen, 
tarvitseeko aikuinen lisätukea arjessaan ja asumisessaan vai ei. 


1. SOSIAALITYÖNTEKIJÄ: Mutta sen verran kysäsen edelleen 
elikkä puhuttiin sillon siitä tuetusta asumisesta eli palveluasu- 
misesta, elikkä nää koko paketti olis siinä tietyssä paikassa et sul 
ois oma asunto mut sul ois palvelut lähellä. Mitä mieltä sä oot 
siitä jos sitä kysellään? 

2. PENTTI: Ei, niinhän se Lailakin ((entinen puoliso)) koitti tossa 
pistää mut johonkin palvelutaloon, mutta käydään nyt lääkäris- 
sä ensin. 

3. SOSIAALITYÖNTEKIJÄ: Mut oot sä niistä kiinnostunu selvit- 

tää? 

PENTTI: Ee, en. 

SOSIAALITYÖNTEKIJÄ: Elikkä niistä kahdest vaihtoehdosta 

et sä olisit palveluasumisesta ja edelleen tässä niin sä valitset tä- 

män. 

PENTTI: Kylhän mä tästä vielä nousen. Kyllähän mä tästä vielä. 

TUKIHENKILÖ: Ja mielellään tämä asunto eikö ollukin? 

PENTTI: Joo. 

TUKIHENKILÖ: Nyt viime viikkosen perusteella. 


ew mo ND 

10. 


11. 
12. 


13. 


14. 


15. 
16. 


17. 
18. 
19. 
20. 


21. 


22; 


23. 
24. 


29. 


26. 


SOSIAALITYÖNTEKIJÄ: Siis tämä kyseinen asunto missä nyt 
ollaan. 

TUKIHENKILÖ: Joo. 

SOSIAALITYÖNTEKIJÄ: Okei. Eli tuettu asunto mistä ei vielä 
(6) ((kirjoittaa)) jes. 

PENTTI: Kivahan tää on kun on tommonen partsi tossa niin 
kesällä varsinkin. 

TUKIHENKILÖ: Niin ja sul on sauna. 

PENTTI: Niin on. Ja rempattu sauna, kaikki on ((uutta)). 
SOSIAALITYÖNTEKIJÄ: Mut sitten taas tuetussa asumisessa 
niin siellä on ne hoitajat, siellä on ihmiset, siel on ihminen, ih- 
misille erilaisia ryhmiä jotka on siellä asukkaana. 

PENTTI: Sit ei tuu (--). 

SOSIAALITYÖNTEKIJÄ: Toimintaa, seuraa ((nauraa)). 
PENTTI: Sit joutuu suihkuun perkele, en mee ((nauraa)). 
SOSIAALITYÖNTEKIJÄ: Toi nyt kuulostaa siltä et sä et tykkää 
käydä suihkussa, just semmonen kun sä kipität lauteille. 
PENTTI: Se ensimmäinenhän, se ensimmäinen nainen mikä 
tänne tuli se tuli viel päivän etuaikaan. Siis torstaina piti tul- 
la, se tuli keskiviikkona, yhtäkkiä tosta ovesta, ovikello soi ja se 
oli tossa eteisessä ((huokaa)). Pääsi tohon, se otti tuolin tohon 
”Pentti, nyt mennään suihkuun”, ”no ei mennä suihkuun, mä 
just eilen kävin saunassa”, ”tuu ny suihkuun” ((nauraa)). 
TUKIHENKILÖ: Sit Pentti soitti ihan järkyttyneenä mulle 
((nauraa)) 

SOSIAALITYÖNTEKIJÄ: Se on ihan. 

TUKIHENKILÖ: Että tänne vaan tuli joku nainen ja sano et 
mennään suihkuun ((nauraa)). 

SOSIAALITYÖNTEKIJÄ: ((nauraa)) Okey. Lisätty väliin ((kir- 
joittaa) 

PENTTI: Niin. Kadulta vaan ponkasee, ehän mä tienny. ((Työn- 
tekijän nimi)) oli sit ku se sano kolmannen kerran et ”mennään 


ny Pentti suihkuun” (--). 


335 


Suvi Raitakari, Kirsi Giinther & Ilkka Vuorinen 


Aineistoesimerkissä sosiaalityöntekijä palaa aiempaan keskusteluun pal- 
veluasumiseen siirtymisestä. Hän kuvaa ja markkinoi palveluasumiskon- 
septia, jonka hän olisi valmis järjestämään. Sen jälkeen hän kysyy Pentin 
mielipidettä asiasta (vuoro 1). Näin työntekijä informoi ja tukee asiakasta 
asumismuodon valinnassa sekä osoittaa kunnioittavansa Pentin itsemäärää- 
misoikeutta sekä luottavansa tämän kykyyn ja kapasiteettiin ratkaista asia. 
Puheenvuorossa kaksi Pentti vastustaa asian vireille laittamista ja viittaa en- 
tiseen puolisoonsa, joka oli myös ehdottanut hänelle palveluasumista. Sosiaa- 
lityöntekijän voi tulkita suostuttelevan, kun hän kysyy Pentiltä toistamiseen, 
onko tämä kiinnostunut selvittämään asiaa (vuoro 3). Pentti toistamiseen 
vastustaa (vuoro 4), mutta tästä huolimatta sosiaalityöntekijä jatkaa edelleen 
asian selvittämistä kysymällä rinnastaen kaksi vaihtoehtoa: palveluasumi- 
nen vai oma koti? (vuoro 5). Kysymyksen toistaminen voi mahdollisesti myös 
liittyä Pentin huonon muistin huomioonottamiseen. Pentin vastaus ”Kylhän 
mä tästä vielä nousen” voidaan tulkita vastarinnaksi. Pentin näkemys on, että 
hänen toimintakykynsä rajoitteet ovat vain väliaikaisia. Hän lähtee siitä, että 
tilanne paranee tulevaisuudessa, joten hän ei lukeudu niihin, jotka menevät 
palvelutaloon. 

Pentti tuo vuorovaikutuksessa esille haluavansa asua nykyisessä asunnos- 
saan ja perustelee valintaansa asunnon hyvillä ominaisuuksilla (vuorot 8, 13 
ja 15), jolloin sosiaalityöntekijä puolestaan tuo esille nauraen palveluasumisen 
hyvinä puolina sosiaaliset kontaktit, ihmiset, ryhmän ja toiminnan (vuorot 
16 ja 18). Humoristinen sävy voi viitata sosiaalityöntekijä tietävän, ettei Pentti 
viihtyisi ihmisten parissa ja ryhmätoiminnassa. Kiinnostavasti Pentti perus- 
telee palvelutaloon muuttamisen vastustamistaan myös sillä, että siellä joutuu 
suihkuun ja siksi hän ei sinne mene (vuoro 19). Sosiaalityöntekijä tulkitsee 
vastauksen liittyvän siihen, että Pentti on motivoitunut käymään pesulla vain, 
jos pääsee myös saunaan (vuoro 20). Pentin vastauksen voi myös tulkita laa- 
jemmin viittavan siihen, että hän ennakoi joutuvansa palvelutalossa pakote- 
tuksi, jolloin hän ei voisi itse päättää ja hallita omaa toimintaansa ja kehoaan. 
Pentillä on aikaisempi kotikäyntiin liittyvä kokemus, jolloin häntä oli yritetty 
saada vastentahtoisesti suihkuun. Hän kertoo tapahtuneesta tarinamuodossa 
käyttäen huumoria (vuorot 21 ja 26). Tapahtumakuvaukseen sisältyy työnte- 
kijän odottamatonta toimintaa, voimakasta suostuttelua ja motivointia ja si- 

ten pyrkimystä ohjata asiakkaan toimintaa sekä vähentää asiakkaan vastarin- 
taa. Työntekijän toiminnan taustaoletuksena voi olla, ettei asiakas itsenäisesti 
kykene tai halua peseytyä hyvinvoinnin näkökulmasta riittävästi. 

Aineistoesimerkissä käydään monitahoista neuvottelua asumisvaih- 
toehdoista, tuen tarpeista ja asiakkaan valinnoista. Kaikki tämä palautuu 
kysymykseen asiakkaan toimijuudesta. Esimerkki tuo esille osapuolten tul- 
kintaerot asiakkaan kapasiteetista ja kyvystä vastata itsenäisesti omasta 
asumisestaan ja hyvinvoinnistaan. Näkyväksi tulee vastarinnan keskeisyys 
toimijuuden toteuttamisessa. Asiakas lähtee siitä, että hän pärjää nykyises- 
sä kodissaan ja että tämänhetkiset rajoitteet toimijuudessa ovat voitettavis- 
sa; vahvemmalle tuelle ei näin ole tarvetta. Yksilölähtöisestä näkökulmasta 
asiakkaan toimijuutta suuntavat paitsi vahva motivaatio selviytyä itsenäisesti 
ja säilyttää nykyinen asumismuoto myös oman kodin yksityisyys, oma pää- 
täntävalta sekä irtisanoutuminen ”palvelutaloasukkaan” kategoriasta. Lisäksi 
toimijuutta määrittää mahdollisesti vahva pystyvyys- ja toipumisuskot. 

Esimerkissä sosiaalityöntekijän tukipalveluehdotukset haastavat itsenäi- 
seen pärjäämiseen perustuvan aikuisen toimijuutta. Sosiaalityöntekijä tar- 
joaa asiakkaalle arjessaan tukea tarvitsevan aikuisen asemaa. Samalla hän 
tarjoaa yksin pärjäämisen tilalle vahvemmin sosiaalisissa kontakteissa ja 
tukisuhteissa todentuvaa toimijuutta. Oletukset asiakkaan elämäntilanteen 
vaikeudesta on vuorovaikutuksesta luettavissa tarjotuista palveluista ja asi- 
akkaan arjessa jo mukana olevista tukipalveluista. Palveluasumista tarjotaan 
niille, joilla on hyvinvointityön tekijän arvion mukaan todella merkittäviä 
toimijuuden rajoitteita, kuten sairaus ja sosiaalisen tuen puutteita elämässään. 
Aineistoesimerkissä tulevaisuuden suhteen olennaiseksi määrittyy se, toden- 
tuuko asiakkaan näkemys oman toimijuutensa vahvistumisesta. Mitä tulisi 
tehdä, mikäli näin ei käy, mutta asiakas edelleen vastustaa tukea tarvitsevan 
aikuisen kategoriaa? 

Johtopäätökset 


Edellä tarkastelimme kolmea aineistoesimerkkiä käyttäen sitä, miten koti- 
käyntikeskusteluissa asiakkaan toimijuus tulee tulkituksi, selitetyksi ja neu- 
votelluksi. Ensimmäisessä esimerkissä neuvoteltiin vastuullisesta, toisessa 
työyhteisöön integroituneesta aikuisesta ja kolmannessa asumisessaan ja ar- 
jessaan tukea tarvitsevasta aikuisesta. Analyysissa hyödynsimme selonteon 
ja vastarinnan käsitteitä. Näin teimme näkyväksi, kuinka toimijuuden haas- 
taminen ja vahvistaminen ovat keskeinen osa aikuissosiaalityötä ja vaativaa 
vuorovaikutustyötä, joka toteutuu tilannekohtaisesti. 

Keskeinen keino tuottaa toimijuutta sosiaalisessa vuorovaikutuksessa on 
ensinnäkin antaa selontekoja omasta toiminnasta. Toiseksi vastarinnan avul- 
la osapuolet tekevät näkyväksi autonomiaansa, yksityisyyttänsä ja toiminta- 
kyvyn rajojansa sekä suuntaavat motivaatiota ja toiveita. Vastarintaa usein 
myös avoimesti perustellaan ja selitetään vuorovaikutuksessa. Selonteot teke- 
vät näkyväksi sen, miten toimijuutta määritetään vuorovaikutustilanteessa: 
usein se määrittyy suhteessa kulttuurisiin odotuksiin siitä, mitä tavanomai- 
nen toiminta ja hyvinvointi pitävät sisällään. Hyvinvointityön näkökulmas- 
ta asiakkaan selonteot tuottavat tärkeää tietoa siitä, miten hän hahmottaa 
asioiden välisiä syy-, seuraus- ja vastuusuhteita sekä itselleen mahdollisia ja 
tavoittelemisen arvoisia tai mahdottomia ja ylivoimaisia arjen asioita. Siten 
selontekojen aktiivinen kuunteleminen, tulkitseminen ja reflektointi yhdessä 
asiakkaan kanssa on tärkeä osa hyvinvointi- ja muutostyötä. Johtopäätöksissä 
keskitymme tuomaan esille etenkin toimijuusneuvottelujen eettis-moraalista 
ulottuvuutta tilanteessa, jossa työntekijä arvioi ja ohjaa aikuisen, itsemäärää- 
vän asiakkaan toimintaa ja jota aineisto-otteet havainnollistavat. 

Eettis-moraalisesta näkökulmasta on merkityksellistä, missä määrin toi- 
mijuudesta neuvotteleminen syyllistää asiakasta tai kyseenalaistaa hänen toi- 
mintaansa ja puhettaan tai tästä poiketen ymmärtää häntä tai herättää hä- 
nessä motivaatiota. Työntekijä voi vuorovaikutuksessa joko pitää asiakkaan 
antamaa selontekoa relevanttina ja uskottavana työskentelyn lähtökohtana tai 
kyseenalaistaa sen ja pyrkiä näin muuttamaan asiakkaan ajattelua ja toimin- 
taa. Erilaisilla tulkinnoilla on iso merkitys hyvinvointityössä siitäkin syystä, 
että ne johtavat erilaiseen asiakas-työntekijävuorovaikutukseen, työskente- 


338 


Neuvottelut toimijuudesta aikuissosiaalityön asiakkaiden kotikäynneillä 


lyotteisiin ja toimenpidevaihtoehtoihin. (Juhila 2008.) Eettisesti ja amma- 
tillisesti kestävä toimijuusneuvottelu on tilanne- ja asiakassidonnaista. Siksi 
asiakkaan toimijuuden tukemiseenkaan ei ole myöskään yhtä parasta tapaa. 
(Raitakari & Juhila 2011, 190.) 

Aikuissosiaalityö on syvästi eettis-moraalista vuorovaikutustyötä, jossa 
arvioidaan asiakkaan toimintaa suhteessa kulttuurisiin aikuisuuden määrei- 
siin ja odotuksiin (ks. Raitakari & Juhila 2011). Kotikäyntikeskustelut sisäl- 
tävät moraalisia taustaolettamuksia ja arvioita muun muassa siitä, mitä ai- 
kuisasiakkaan olisi hyvä jatkossa tehdä ja mihin hänen tulisi pyrkiä (esim. 
työpajalle töihin) tai mikä olisi hänelle hyväksi (esimerkiksi palvelutalon so- 
siaaliset suhteet) (ks. Niemelä 2011; Haahtela & Juhila 2016). Asiakas-työnte- 
kijävuorovaikutuksessa esitetyt kysymykset, huolet, arviot ja palautteet pei- 
lautuvat siihen, mikä on oletetusti tavallista ja toivottavaa aikuisasiakkaalle. 
Aineistoesimerkeistä voi nähdä, kuinka aikuissosiaalityön tehtävänä on vas- 
tuullisen, itsestään paremmin huolta pitävän ja aktiivisemman aikuisuuden 
vahvistaminen. Toisaalta tavoitteena on myös oikeuttaa huolenpidon ja tuen 
tarpeessa olevan aikuisen kategoriaa. 

Aikuisen hyvinvointi ja kotona pärjääminen on suhteellista, jolloin työn- 
tekijät tekevät koko ajan ammatillista ja eettis-moraalista punnintaa sen 
osalta, mikä on riittävän hyvää asiakkaan itsensä, hänen kotinsa ja arjen 
asioiden huolehtimisen näkökulmasta. Toisinaan asiakasta on tarkoituksen- 
mukaista aktivoida ja motivoida tavoittelemaan ”tavalliseen? aikuisuuteen 
liitettyjä asioita, kuten työtä ja opiskeluja. Toisinaan taas häntä on parempi 
tukea omanlaisensa aikuisuuden luomisessa ja korostaa toimijuuden relatio- 
naalisuutta: kukaan ei ole autonominen ja itsenäinen toimija, vaan yksilöinä 
olemme aina enemmän tai vähemmän riippuvaisia toisista, toisten tuesta ja 
resursseista. Olennainen kysymys hyvinvointityössä on, milloin asiakkaan 
resurssien voidaan katsoa olevan riittäviä ja siten tukevan hänen toimijuut- 
taan (Niemelä 2011). Toimijuus edellyttää ennen kaikkia resursseja ja toimin- 
tavaltaa. Antti Kauppinen (2020) erittelee hyvinvoinnin ja yhteiskunnallisen 
osallisuuden edellytyksiä, joita voidaan peilata toimijuuden edellytyksiin. Ky- 
seiset edellytykset voidaan jakaa ulkoisiin (esim. koti ja varallisuus), sisäisiin 
(esim. tieto, osaaminen ja kyvykkyys) ja sosiaalisiin voimavaroihin (valta ja 
sosiaalinen status) (Kauppinen 2020). 

Aikuissosiaalityön asiakkuus tuottaa oletuksen, että asiakkaalla on jon- 
kinasteinen resurssi- ja hyvinvointivaje, joka vaikeuttaa hänen toimijuuttaan. 
Viime kädessä toimijuudessa on kyse vapaan tahdon ja vastuun peruskysy- 
myksistä (Visala 2018, 19). Vapaan tahdon ja valinnanmahdollisuuksien ole- 
massaololla on moraalista merkitystä muun muassa henkilökohtaisen vas- 
tuun ja autonomisen toiminnan kannalta (mt., 32-39). Olennainen kysymys 
hyvinvointityössä onkin se, miten vapaa ihminen lopulta on toimimaan sekä 
mitkä ovat hänen tosiasialliset vaihtoehtonsa ja resurssinsa autonomisen toi- 
minnan toteutumisessa. Toimijuusneuvotteluissa riskinä on yhtäältä liialli- 
nen suvaitsevaisuus ja vapaan tahdon kunnioittaminen, jotka mahdollistavat 
heitteillejätön ja välinpitämättömyyden; toisaalta liiallinen kontrollointi ja 
holhoaminen voivat sitten tukahduttaa ja kieltää ihmisen toimijuuden (Niemi 
2011, 177-179). Siten aikuisen kotona asumisen kontekstissa tehtävä aikuisso- 
siaalityö edellyttää eettistä sensitiivisyyttä ja herkistymistä toimijuusneuvot- 
telujen ilmiölle. 

Vanhan ihmisen haavoittuvuus 
ja hoivateknologia kodissa 


Hilla Kiuru, Marjo Outila & Heli Valokivi 


Johdanto 


Tässä luvussa tarkastelemme kotona asuvien vanhojen ihmisten, kotihoidon 
asiakkaiden, kokemuksia kotiin tuodusta hoivateknologiasta. Kysymme, mitä 
tapahtuu vanhan ihmisen hoivalle ja haavoittuvuudelle, kun teknologia tulee 
kotiin osana kotihoidon työntekijöiden hoivatyötä. Näkökulmamme hoivan 
teknologisoitumiseen on sen sosiaalisissa, ruumiillisissa ja organisatorisissa 
seurauksissa, joita lähestymme hoivan digitaalisen maiseman käsitteen kaut- 
ta (digital landscapes of care) (Milligan & Wiles 2010; Lindberg & Carlsson 
2018). Tarkastelun kohteena olevat hoivateknologiat ovat etäseurantajärjestel- 
mä "Kukkatolppa”, videoneuvottelupuhelinjärjestelmä “Kuvapuhelin” ja sii- 
hen kytketty sisältöpalvelu ”Sävelsirkku”, joka sisältää muun muassa erilaisia 
liikunta-, musiikki- ja muisteluohjelmia. 


Suvi Raitakari, Kirsi Günther & Jenni-Mari Räsänen (toim.), 2022 
Koti, hyvinvointityö ja haavoittuvuus. 
Tampere: Tampere University Press, 347-377. 
https://urn.fi/URN:ISBN:978-952-359-038-0 

Suomi ikääntyy vauhdilla. Ikääntymispolitiikan kulmakivinä ovat koto- 
na asuminen mahdollisimman pitkään (ageing in place), vanhan ihmisen toi- 
mintakyvyn ja itsemääräämisoikeuden turvaaminen ja aktiivinen ikäänty- 
minen (active ageing). Aktiivinen ikääntyminen (Active Ageing Index; WHO 
2002; Malanowski 2009; Walker 2009) on poliittinen suuntaus, joka painottaa 
vanhojen ihmisen aktiivisuutta, osallisuutta, itsenäistä asumista ja teknolo- 
gian hyödyntämistä. 

Vanhuspalvelujen kotona asumisen politiikka on osa laajempaa hyvin- 
vointipalvelujen kotikäännettä, jossa palveluita on enenevissä määrin viety 
kotiin. Kotikäännettä on perusteltu muun muassa ihmisten halulla asua ko- 
tona, yhteiskunnallisilla säästöillä ja palveluiden helpommalla saavutettavuu- 
della. Sitä on myös kritisoitu: on sanottu, että kotona asuminen on vaikeaa 
esimerkiksi haavoittuvassa elämäntilanteessa, kotiin tuotavat palvelut ovat 
riittämättömiä ja läheiset kuormittuvat. (Ks. tarkemmin luku 2.) 

Ikääntymispolitiikan painotukset ja laitoshoivan purkaminen merkitse- 
vät toimintakyvyltään yhä hauraampien vanhojen ihmisten asumista kodeis- 
saan. Laitoshoivaa on vähennetty huomattavasti ja tilalle on tarjottu kotihoi- 
toa ja -hoivaa, palveluasumista ja tehostettua palveluasumista. Tosin kotiin 
annettavia palveluja ja hoivaa tai palveluasumisen paikkoja ei ole lisätty sa- 
massa suhteessa vanhimpien ikäluokkien koon kasvun kanssa. (Anttonen & 
Karsio 2016; Helminen ym. 2017, 49-50.) Tästä johtuen palvelujen tarvetta on 
enemmän, kuin niitä on tarjolla. Yhtenä ratkaisuna on lähdetty kehittämään 
kotiin annettavien palvelujen ja hoivan teknologisointia. 

Tämän luvun aineistona on pohjoissuomalaisten yksityiskodeissa asu- 
vien vanhojen, hoivateknologian käytön aloittaneiden ihmisten haastatte- 
lut. Aineistoa analysoidaan teoriaohjaavan sisällönanalyysin avulla. Luvussa 
käydään ensin läpi hoivateknologiaan liittyvää tutkimusta sekä jäsennetään 
haavoittuvuuden ja digitaalisen hoivan maiseman käsitteitä. Tämän jälkeen 
tarkastelemme yksilön, sosiaalisten verkostojen ja palvelujärjestelmän näkö- 
kulmista sitä, miten hoivateknologia on vaikuttanut tutkimukseen osallistu- 
neiden vanhojen ihmisten haavoittuvuuteen. 

Hoivateknologia, haavoittuvuus ja 
hoivan digitaalinen maisema 


Hoivateknologia voi suojata käyttäjää haavoittuvuudelta. Aiemman tutkimuk- 
sen mukaan teknologia voi edistää itsenäisyyttä ja itsevarmuutta (Brownsell 
& Hawley 2004) sekä terveyttä ja elämänlaatua (Czaja ym. 2013; Reynolds 
& Osborne 2018). Se voi mahdollistaa myös yhteydenpidon toisiin ihmisiin 
(Vroman ym. 2015; Wu ym. 2015). Hoivateknologia voi lisätä turvallisuuden 
tunnetta (Brownsell & Hawley 2004; van Hoof ym. 2011) ja helpottaa omais- 
ten huolta (Czaja ym. 2013) muun muassa ehkäisemällä onnettomuuksia 
(Reynolds & Osborne 2018). Hoivateknologian käyttöönottoon vaikuttavat 
positiivisesti tunne kontrollista teknologian käytössä (Lorenzen-Huber ym. 
2010; Hawley-Hague ym. 2014) sekä teknologian luotettavuus ja helppokäyt- 
töisyys (mt.). Teknologia voi lisätä osallisuutta yhteiskuntaan, sillä se tarjoaa 
mahdollisuuksia tiedon hankkimiseen ja jakamiseen sekä palveluiden ja har- 
rastusten tavoittamiseen (Wu ym. 2015; Betts ym. 2019; Marston ym. 2019). 

Hoivateknologia voi kuitenkin myös lisätä käyttäjän haavoittuvuutta esi- 
merkiksi aiheuttamalla ahdistusta. Käyttäjä voi esimerkiksi kokea painostus- 
ta käyttää teknologiaa pysyäkseen mukana yhteiskunnassa ja saavuttaakseen 
palvelut. (Wu ym. 2015; Marston ym. 2019.) Lisäksi yksityisyyteen ja valvon- 
taan liittyvät huolet voivat aiheuttaa haavoittuvuutta (Brownsell & Hawley 
2004; Czaja ym. 2013). Sosiaalisten kontaktien mahdollinen väheneminen 
hoivateknologian käytön seurauksena tai häiriöiden aiheuttaminen läheisille 
vanhan ihmisen kasvavien hoivatarpeiden vuoksi voivat puolestaan aiheuttaa 
tyytymättömyyttä (Lorenzen-Huber ym. 2010; Czaja ym. 2013). 

Hoivateknologian käyttöön vaikuttaa olennaisesti sen koettu tarpeelli- 
suus (Lorenzen-Huber ym. 2010; Czaja ym. 2013). Sen käyttö ei välttämättä 
kiinnosta, jos se ei tunnu ajankohtaiselta (Doyle ym. 2014; Wu ym. 2015) tai 
jos se koetaan stigmatisoivaksi (Tsertsidis ym. 2019) leimaamalla käyttäjän 
vanhaksi ja kyvyttömäksi. Lisäksi käyttäjille voivat aiheuttaa haasteita puut- 
teellinen opastus (Czaja ym. 2013), hoivateknologiaan liittyvät kustannukset 
(Cimperman ym. 2013; Czaja ym. 2013), tiedon puute olemassa olevista lait- 
teista, niiden hyödyistä ja saavutettavuudesta (mt.) sekä tekniset ongelmat 
(Tsertsidis ym. 2019). 

Tutkimuksissa on havaittu, että teknologian käyttöön voi vaikuttaa su- 
kupuoli, miehet käyttävät teknologiaa enemmän kuin naiset (Kim ym. 2016). 
Merkitystä on myös korkealla iällä, sosiaalisella integraatiolla, sosioekono- 
misella asemalla, kognitiivisella toimintakyvyllä (Elliot ym. 2013), asenteilla, 
koulutuksella ja asumisjärjestelyillä (Vroman ym. 2015). Edelleen teknologian 
käyttöön vaikuttavat lääkärin tai muun terveydenhuollon työntekijän antama 
suositus (Cimperman ym. 2013), tekninen tuki (mt.; Doyle ym. 2014), oppi- 
mismahdollisuudet (Marston ym. 2019) ja teknologian saatavuus (Czaja ym. 
2013; Marston ym. 2019). Perheen ja läheisten huomioiminen sekä mukaan 
ottaminen hoivateknologian käyttöönotossa on tärkeää; myös työntekijöiltä 
tarvitaan tukea ja aikaa (Reynolds & Osborne 2018). 

Ymmärrämme haavoittuvuuden olevan enemmänkin universaalia kuin 
joidenkin ihmisten tai ihmisryhmien ominaisuus (Herring 2016). Sen sijaan, 
että puhuttaisiin tietyistä haavoittuvaisista ryhmistä, olisi tärkeää ymmärtää 
haavoittuvuus osana ihmisyyttä. Kun kaikki ihmiset ovat potentiaalisesti 
haavoittuvia, esimerkiksi mahdollisen sairauden tai onnettomuuden myötä, 
tarvitaan yhteiskunnalta ja sen instituutioilta tukea haavoittuvuuden kom- 
pensoimiseksi ja tasa-arvon turvaamiseksi. (Fineman 2008; Virokannas ym. 
2020.) Myös instituutiot voivat olla haavoittuvia, esimerkiksi harjoitetun po- 
litiikan vuoksi, millä voi olla vaikutusta yksilön saamaan tukeen. (Fineman 
2010; ks. myös Fineman 2008.) Haavoittuvuus on universaalin ohella erityis- 
tä ja yksilökohtaista, eli jokaisella on oma kokemuksensa haavoittuvuudes- 
ta, riippuen esimerkiksi yksilöllisistä kehollisista tai taloudellisista eroista. 
Joidenkin ryhmien tai ihmisten voidaan katsoa olevan haavoittuvampia tai 
etuoikeutetumpia kuin toiset. (Mt.; Fineman 2010.) 

Vanhoista ihmisistä puhutaan usein edellä sanotusta poiketen haavoit- 
tuvana ryhmänä. Ikääntymisen tutkimuksessa toistuvasti käytetty käsite 
on hauraus. Siksi käytämme tässä artikkelissa haurauden käsitettä haavoit- 
tuvuuden käsitteen rinnalla. Paul Higgsin ja Chris Gilleardin (2015; 2016) 
mukaan länsimaissa haurauden käsite ikääntymisen kontekstissa symboloi 
epäonnistunutta vanhuutta ja neljättä ikää sekä siihen liittyviä riskejä. Hau- 
rauden käsite on latautunut negatiivisin merkityksin, ja näin erotetaan ”nor- 
maali” ikääntyminen vanhuuden heikkoudesta (Higgs & Gilleard 2016; War- 
moth ym. 2016). Hauraus nähdään murtumina toimijuudessa, persoonassa 

ja sosiaalisessa identiteetissä, ja se merkitsee tarvitsevuutta ja riippuvuutta 
muista, mikä puolestaan yhdistetään autonomian menettämiseen (mt.). Tämä 
haurauteen liittyvä negatiivinen stereotypia jättää huomioimatta usein sen, 
että haurauteen sisältyy myös luovuutta ja kykyä selviytyä. Haurastumisesta 
huolimatta vanhoilla ihmisillä on vahvaa toimijuutta, kykyä sopeutua mene- 
tyksiin ja sairauksien värittämään arkeen. He löytävät uusia tapoja olla yh- 
teydessä itseensä ja ympäröivään maailmaan (Nicholson ym. 2013; Skilbeck 
ym. 2018.) 

Sen lisäksi, että pohdimme hoivateknologian yhteyttä haavoittuvuuteen, 
tarkastelemme myös teknologian käytön seurauksia vanhojen ihmisten hoi- 
van maisemassa (landscape of care, Milligan & Wiles 2010), tarkemmin digi- 
taalisen hoivan maisemassa (digital landscape of care, Lindberg & Carlsson 
2018). Jälkimmäisellä käsitteellä viitataan siihen, millaisia seurauksia kotiin 
tuoduilla teknologioilla on vanhojen ihmisten elämään ja hoivaan. Hoivan 
maiseman käsitteen avulla puolestaan pyritään avaamaan hoivateknologian 
merkityksiä laajasti osana arkea, niin että otetaan huomioon “monimutkai- 
set ruumiillistuneet ja organisatoriset tilat, jotka syntyvät hoivasuhteissa ja 
niiden kautta”. Tarkastelun kohteena on muun muassa hoivaan liittyvät so- 
siokulttuuriset rakenteet ja prosessit sekä käytännöt ja kokemukset, mikä si- 
sältää erilaisia näkökulmia, kuten tuki, palvelut, etiikka ja moraali, velvolli- 
suudet ja hoivan paikalliset politiikat. (Milligan & Wiles 2010.) 


Vanhojen ihmisten haastattelut ja aineiston analyysi 


Tämän luvun tulososa perustuu tutkimusaineistoon, joka koostuu kuuden- 
toista 71-91-vuotiaan pohjoissuomalaisen haastatteluista. He asuvat yksityis- 
kodeissaan sekä kaupungissa että maaseudulla. 

Taulukko 1. Tutkimukseen osallistujat 


nimi ikä | asuinkumppani ja -ympäristö käytössä ollut teknologia 
Anja 85 |asuu yksin kaupunkikeskustassa kuvapuhelin 

Anna 88 | asuu poikansa kanssa haja-asutusalueella | kuvapuhelin 

Anneli |86 |asuu yksin haja-asutusalueella etäseurantajärjestelmä 
Annikki |83 |asuu yksin taajamassa etäseurantajärjestelmä 
Eila 85 |asuu puolison kanssa haja-asutusalueella —|kuvapuhelin 

Helena |89 |asuu yksin haja-asutusalueella kuvapuhelin 

Kaarina |85 |asuu yksin taajamassa kuvapuhelin 

Kyllikki |84 | asuu yksin taajamassa etäseurantajärjestelmä 
Liisa 84 | asuu yksin taajamassa etäseurantajärjestelmä 
Maria 91 |asuu yksin (poika vierailee usein ja on yötä) | kuvapuhelin 

Marjatta |89 | asuu yksin kaupunkikeskustassa kuvapuhelin 

Antero |87 | asuu puolison kanssa haja-asutusalueella —|kuvapuhelin 

Juhani |89 |asuu yksin haja-asutusalueella kuvapuhelin 

Kalevi 71 |asuu yksin kaupunkikeskustassa kuvapuhelin 

Matti 88 | asuu yksin haja-asutusalueella etäseurantajärjestelmä 
Olavi 76 | asuu puolisonsa kanssa taajamassa kuvapuhelin 


Haastattelut on tehty Sosiaali- ja terveysministeriön rahoittamassa Toi- 
miva kotihoito Lappiin - Monipuoliset tuen muodot kotona asumiseen 
-hankkeessa vuosina 2016-2018. Tutkimusluvat pyydettiin kunnilta ja suos- 
tumukset osallistujilta. Kuntien kotihoidon tai kotisairaanhoidon työntekijät 
rekrytoivat haastateltavat kehittämishankkeeseen osallistuneiden vanhojen 
ihmisten joukosta. Kuntien hankepalavereissa kerrottiin tutkimuksen tavoit- 
teista ja pyydettiin työntekijöitä kysymään hankekokeiluun osallistuvilta lu- 
paa osallistua myös tutkimukseen. Tavoitteena oli saada mukaan monenikäi- 
siä ja -kuntoisia miehiä ja naisia, jotka ovat eri elämänvaiheissa ja asuvat eri 
puolilla Lappia. Kuntien työntekijät esittelivät tutkimusta tutkijoilta saadun 
tiedotteen pohjalta, kysyivät haastateltavilta alustavaa suostumusta ja antoivat 
heille suostumuslomakkeen täytettäväksi. He ilmoittivat tutkijoille mahdol- 
lisen haastateltavan yhteystiedot ja välittivät suostumuslomakkeet. Tutkijat 
puolestaan soittivat haastateltaville kertoakseen haastatteluista, varmistaak- 
seen halukkuuden osallistua tutkimukseen ja sopiakseen haastattelutavasta 
(kasvokkain, puhelimitse tai kuvapuhelimen välityksellä). Jokaisen haastatte- 
lukerran aluksi varmistettiin vielä halukkuus osallistua jatkohaastatteluihin. 

Haastateltavien käytössä oli kolmen yrityksen tarjoamia teknologiavä- 
litteisiä hoivapalveluja eli hoivateknologioita. Yksi yrityksistä tuotti hoivan 
turvaksi etäseurantaa ja tarjosi kotiin "Kukkatolpan”, kuten laitteeseen vii- 
tattiin (Seniortek. HoivaTurva). Laitteen avulla pystyy seuraamaan henkilön 
sijaintia ja liikkumista kodissaan. Se antaa myös tietoa sekä kodista pois läh- 
temisestä ja sinne paluusta. Poikkeamista, kuten siitä, kuinka kauan yhdessä 
paikassa ollaan tai kuinka pitkään kotoa ollaan poissa, järjestelmä lähettää 
ilmoituksen perheenjäsenelle, kotihoidon työntekijälle tai muulle sovitulle 
taholle. Laitteen asennusvaiheessa sovittiin, minkälaisesta poikkeamasta jär- 
jestelmä lähettää ilmoituksen. Tavallaan siis järjestelmään kirjattiin ns. nor- 
maalin päivän kulku. 

Toinen yritys tarjosi sisältöpalvelu ”Sävelsirkun” kautta kuntoutus- ja 
muita ohjelmia, kuten jumppaa, muistelukertomuksia ja pelejä (Sentina. Sä- 
velsirkku). Näitä ohjelmia haastatellut käyttivät pääasiassa itsenäisesti, mutta 
myös esimerkiksi kotihoidon tai Postin työntekijän kanssa. Ohjelmaa vanhan 
ihmisen kanssa käyttävillä Postin työntekijöillä oli sosiaali- tai terveydenhoi- 
toalan koulutus. 

Kolmas yritys tarjosi ”Kuvapuhelimia”, joiden avulla haastatellut käyt- 
tivät edellä mainittuja ohjelmia tai olivat videoyhteydessä kotihoitoon tai 
terveyskeskukseen, lapsiinsa ja lastenlapsiinsa tai kolmannen sektorin va- 
paaehtoistyöntekijöihin (Arctic Connect. Trueconnector). Hoivateknologian 
tavoitteena oli Toimiva kotihoito Lappiin -hankkeen idean mukaisesti tukea 
ikääntyneiden kotona asumista. Palvelut olivat hankkeen aikana maksutto- 
mia. Niiden käyttöönotosta osaksi kunnallisia palveluja tai niistä aiheutuvien 
kulujen kattamisesta hankkeen jälkeen ei ollut tarkempaa tietoa hankkeen 
päättyessä. 

Haastatteluaineistoa jäsennettiin teoriaohjaavan sisällönanalyysin avulla 
(esim. Tuomi & Sarajärvi 2009; Timmermans & Tavory 2012). Ensimmäisellä 
lukukerralla aineistosta etsittiin kaikki haavoittuvuuden lisääntymiseen tai 
vähenemiseen viittaavat kohdat. Esimerkkeinä tällaisista on vaikkapa ker- 
ronta siitä, kuinka naapurin huolenpito lisää turvallisuuden tunnetta, tai se, 
miten hoivateknologian käyttö oli hankalaa tai miten se auttoi arjessa. Tä- 
män jälkeen rajasimme aineistoa valitsemalla kyseisistä aineistokohdista tar- 
kempaan lukuun vain ne kohdat, joissa oli yhteys hoivateknologian käyttöön. 

Kysyimme, mitä teknologian kotiin tuominen ja tuleminen merkitsevät haa- 
voittuvuuden kannalta. Aineiston luokitteluprosessin tuloksena määrittyivät 
hoivateknologian haavoittuvuutta aiheuttavat ja haavoittuvuudelta suojaavat 
teemat. Tällaisia teemoja olivat paitsi itseä koskevat positiiviset ja negatiiviset 
kokemukset teknologian käyttäjänä myös sosiaalisuuteen, terveyteen, hoi- 
vaan, toiminnallisuuteen, arkeen ja turvallisuuteen liittyvät kysymykset, jot- 
ka nousivat esiin hoivateknologian käytön yhteydessä. Analyysiprosessi eteni 
tarkastelemalla näitä teemoja hoivan digitaalisen maiseman ulottuvuuksien 
kautta: mikä lisää tai vähentää haavoittuvuutta suhteessa omaan elämänti- 
lanteeseen (mm. emootiot, yksityisyys, ymmärrys terveydestä ja itsestä oppi- 
jana), sosiaalisiin suhteisiin (lähikontaktit ja -verkosto) ja rakenteisiin (palve- 
luverkosto)? 


Hoivateknologia ja vanha ihminen 


Raportoimme analyysin tulokset kahdessa seuraavassa tulososiossa. Ensin 
erittelemme haavoittuvuudelta suojaavia asioita vanhan ihmisen elämänti- 
lanteen, sosiaalisten suhteiden ja palveluiden näkökulmista. Tämän jälkeen 
tarkastelemme haavoittuvuutta aiheuttavia asioita edellä mainittujen kolmen 
tason kautta. Aineisto-otteissa haastateltavien nimet on muutettu. 


Hoivateknologian tulo kotiin suojaa 
vanhaa ihmistä haavoittuvuudelta 


Millaisia yhteyksiä kotiin tuodulla hoivateknologialla ja haavoittuvuudella 
on, kun tarkastellaan ikääntyneen puhetta itsestään ja elämäntilanteestaan? 
Hoivateknologian haavoittuvuudelta suojaavia tekijöitä olivat riittävä ja toi- 
miva hoivateknologinen laitteisto kotona, tunne itsestä tilanteen hallitsijana, 
teknologian käyttöön liittyvä itseluottamus, teknologian tuottama turvalli- 
suuden tunne ja kokemus saatavilla olevasta avusta. Kiinnostus teknologiaa ja 
sen opettelua kohtaan vahvisti käyttöä. Mahdollisuus hoitaa terveyttä ja olla 
yhteydessä sosiaali- ja terveydenhuollon palveluihin ja läheisiin sekä itselle 
rakkaisiin paikkoihin olivat motivoivia toimia. Haavoittuvuudelta suojasivat 

myös muistelu sekä oman toimijuuden ja arjen toiminnallisuuden vahvista- 
minen hoivateknologian avulla. 

Haastattelemamme vanhat ihmiset olivat kiinnostuneet tutustumaan uu- 
siin hoivateknologisiin laitteisiin ja halukkaita opettelemaan niiden käyttöä. 
Heillä oli myös luottamusta itseensä uuden teknologian edessä huolimatta 
siitä, että vain yhdellä heistä oli aiemmin kokemusta tietokoneen käytössä. 
Kun hoivateknologian kotiin tulo suojaa haavoittuvuudelta, se tuottaa tun- 
teen siitä, että kodin teknologinen laitteisto on riittävä ja toimiva, sekä ko- 
kemuksen omasta itsestään tilanteen hallitsijana (Lorenzen-Huber ym. 2010; 
Hawley-Hague ym. 2014, 422-424). Puitteiden kunnossa oleminen liittyy 
usein turvallisuuden tunteeseen ja kokemukseen siitä, että on olemassa ih- 
misiä, joiden puoleen kääntyä tarpeen vaatiessa. Hoivateknologian ehdotto- 
mia etuja onkin sen tuottama kokemus turvallisuudesta (Brownsell & Hawley 
2004, 21; van Hoofym. 2011, 318-319), mikä vähentää elämäntilanteeseen liit- 


tyvän haavoittuvuuden riskiä. 


HAASTATTELIJA: Niin, mutta onko, mitä te aattelette, että onko 
ollut hyvä ratkasu, että se on tullut nyt teille tää kukkatolppa tai 
hoivatolppa vai? 

ANNIKKI: On, aivan. En minä sii, ei se minua haittaa yhtään, kyl- 
lä mie tykkään, että parempi se on näin olla. Huomaa sen niinkö 
turvallisempi. 


Onnistuessaan hoivateknologian avulla valtaistuminen on mahdollista 
myös sitä kautta, että käyttäjien on helpompi pitää huolta itse terveydestään ja 
heidän tietonsa siitä lisääntyy: he voivat valita, milloin, miten ja missä ottavat 
yhteyttä terveyspalveluihin (van Gemert-Pijnen ym. 2018, 11). Valtaistumi- 
sen kannalta nimenomaan kiinnostus teknologiaa kohtaan tuottaa voimaan- 
tumisen kokemusta, eivät niinkään esimerkiksi tekniset taidot (Hur 2016). 
Haastateltavat kokivat terveyden hoitamisessa merkitykselliseksi myös sen, 
että he saivat olla yhteyksissä itselleen tärkeisiin ihmisiin ääni- ja kuvayhte- 
yden avulla. 

KALEVI: Ja sitte se tuota niin, niin mie aattelin sitä aluksi si-sitte 
vaikuttas tähän minun ((nimeää mielenterveyteen liittyvän diag- 
noosin)), että mie saisin tälle ((tytön nimi)) soittaa. 
HAASTATTELIJA: Elikkä lapsen lapselle? 

KALEVI: Niin. Että kyllä se, kyllä tämä, että kyllä on näitä mielen 
tasapainohäiriöitä niin vaikee, minun mielestä se kuvapuhelin on 
hyväksi. 


Hoivateknologian avulla oli mahdollista saada yhteys ihmisten lisäksi 
myös itselle merkityksellisiin paikkoihin, joihin sairauden ja heikentyneen 
toimintakyvyn myötä ei enää ollut mahdollista päästä fyysisesti. 


MARIA: Niin ne ottivat sieltä yhteyttä tuohon ja sieltä näky kaikki 
ne minun vanhat saunat ja tuvat ja. 

HAASTATTELIJA: Niin. 

MARIA: Ja itte siellä olivat ja nii, että semmosen elokuvan minä 
sain tuoltaki ja nähä. 

HAASTATTELIJA: No olipa ihana. 

MARIA: Joo. Se oli todella liikuttavaa, että siinä tuli kaikki kolmen 
neljänkymmenen vuojen muistot sit. 


Aineisto-ote tuo esille, kuinka videopuhelu avaa silmien eteen kuvia tär- 
keistä paikoista ja maisemasta sekä nostaa vanhan ihmisen mieleen tärkei- 
tä muistoja. Teknologian käyttö on todettu hyödylliseksi myös varsinaisessa 
muistelutyössä, joka on hyvinvointia tuottava menetelmä. Teknologiavälit- 
teisellä muistelutyöllä on voitu parantaa esimerkiksi dementiaa sairastavien 
vanhojen ihmisten elämänlaatua (ks. esim. Bejan ym. 2018). 

Hoivateknologian avulla voidaan vahvistaa vanhan ihmisen omaa toimi- 
juutta, jolloin haavoittuvuuden riski ja negatiivinen käsitys itsestä vähenevät. 
Aineisto-otteessa toimijuuden vahvistuminen näyttäytyy rohkaistumisena: 


HELENA: Tämä on ollu hyvä tämäki keskustelu. Että, että sillä 
minä täällä nyt olen osallistunu ja tämäki, nämä puhelut ja tämä 


nämä tapaamiset on ruennu tämän teeveen kautta onnistummaan 

ja minulle on tullu rohkeutta, alussahan sitä, että mi-, ei siitä tule 
mittään, mutta, mutta tuota, kyllä tämä tästä. 


Turvallisuuden tunteen lisääntymisen ja positiivisen minäkuvan rakentu- 
misen lisäksi hoivateknologia voi myös tukea vanhan ihmisen arjen toimin- 
nallisuutta: 


ANNA: Joo oli, oli se ja ko se oli sillon aamulla, aamulla hetikkö 
tuota aamupalalta pääsi. Miehän kyllä pitkhän nukunki ku lähelle 
kaheksaa aina. Ja ja siinä kerkiää, aamupalan syyä ja lääkhet ottaa. 
HAASTATTELIJA: Mm. 

ANNA: Monesti kyllä ku ne nuo lääkheki on semmosia mulla vähä 
että ne, nukuttaa kauhiasti niin ois haluttanu panna nukkuun. Se- 
hän on että ois ollu se jumppa niin ei ois pannu nukkumaan. 


Odotettavissa oleva toiminta auttaa nousemaan uuteen päivään. Asiat, 
jotka vähensivät vanhojen ihmisten sosiaalisiin suhteisiin liittyvää haavoit- 
tuvuutta, olivat avun tavoittaminen ja saaminen, laitteen avulla tapahtuvien 
keskusteluiden ja kohtaamisten positiivinen vaikutus mielialaan, sosiaaliset 
kohtaamiset ja yksinäisyyden väheneminen, turvallisuuden tunne, laitteen 
mahdollistamat keskustelut ja muistelut sekä mielenkiintoiset ohjelmat. 

Perheellä ja läheisillä on suuri rooli teknologian omaksumisessa. Eri per- 
heenjäsenillä voi olla omat roolinsa: aikuiset lapset saattavat toivoa hoivatek- 
nologian käyttöä, koska tuntevat huolta vanhojen vanhempiensa turvallisuu- 
den vuoksi, kun taas puolisot voivat käyttää teknologiaa yhdessä. Lastenlasten 
osallistuminen taas voi olla erityisen innostavaa. (Luijkx ym. 2015; Wu ym. 
2015, 198-199; ks. myös Reynolds & Osborne 2018, 24.) Sukulaisten ja läheis- 
ten tarjoama apu hoivateknologian kanssa vähensi haavoittuvuutta: 


KAARINA: Joo. Mie tiiän, mistä painaa, ja mul on veikkoset nuo- 
nuolia laitettu tähän, nyt niinkö tuota se pojan tyär oli täällä pik- 
kulapsen kans, niin se tuohonkin pani yhen nuolen, että jos sie 


tarttee, niin, niin tuosta paina, ja se kyllä neuvo minua. 

Khosravi ym. 2016), sillä sen välityksellä haastateltavat saivat kuulo- ja na- 
köyhteyden esimerkiksi sukulaisiin, jotka kävivät harvoin ja joihin muuten ei 


Kuvapuhelimen ansiosta yksinäisyyden koettiin vähenevän (ks. myös 


olisi ollut mahdollista pitää yhteyttä. 


misten — sekä sukulaisten että työntekijöiden - kanssa. Työntekijän, jonka 
avustuksella kuvapuhelimessa olevia ohjelmia käytettiin, vierailut vaikuttivat 


MARIA: Ja tuskin, nytki käy. ((Kaupungissa)) on minun lapsenlap- 
sia ja lapsia, niin paljon semmosia, joita minä vaan tiedän olevan ja 
näin niitä nyt sai huudella. 

HAASTATTELIJA: Nii näki jo sitte kuvassakin. 

MARIA: niin semmosta, semmosta, ((huokaisee)) miten minä sa- 
nosin. Nii, tuntuu hyvältä, ja, ja, ja semmoselta, että niitä ei, ja että 
sitä ei sais mistää muusta. 


Hoivateknologia mahdollisti haastateltaville keskusteluja monien eri ih- 


olevan tärkeämpiä kuin käytetyt ohjelmat tai niiden sisältö. 


yksinäisyyden kokemusta. Tämän lisäksi heillä saattoi olla myös monenlaisia 
odotuksia kotona käyviä työntekijöitä kohtaan. Aina asukkaan toive ja työn- 


HAASTATTELIJA: Nii justiin. No mikäs siinä Sävelsirkun kokei- 
lussa on ollu tärkeintä? Onko se sisältö vai se yhdessä Postin työn- 
tekijän kanssa? 

JUHANI: Tämä, tämä se on tärkeintä, että se joku käypi, että se 
vähän niikö tätä yksinäisyyttä lyhentääpi, ku joku käypi ja saapi 
jonku sanaparin vaihtaa, ni se se tärkeintä tietenki on täällä. 


Työntekijän käynti loi haastateltaville turvallisuuden tunnetta ja lievensi 


tekijän tehtäväkuva eivät kohdanneet. 

HAASTATTELIJA: Kyllä, joo. 

EILA: Monta kertaa olen ajatellu vielä, ku, jos sattuu, että en pääse- 
kään kauppaan aina ((naapurin)) kyytillä, että jos se loppuu sillä se 
ajo, niin että voisinhan mie vaikka häntä tahtoo, vaikka hän kans 
tullee aina, vaikka käyä tuossa lähikaupassa, koska on asioita. 


Hoivateknologian käytön vieraus saattoi sekä lisätä että vähentää vanho- 


jen ihmisten haavoittuvuutta. Hoivateknologia oli heistä useimmille aivan 


jotain uutta ja entuudestaan tuntematon asia. Toisaalta hoivateknologian vie- 


raus aiheutti ennakkoluuloja, mutta yhtäältä kokemukset saattoivat olla myös 


positiivisella tavalla uusia ja outoja: 


HAASTATTELIJA: Joo. Mutta että se ois tuntunu hankalalta sitte 
käyttää yksin sitä laitetta? 

MARJATTA: Ei o-, en mie, en mie tiiä sen kummempaa. Tuntu 
niin että ensinnä minä et onkohan tämä tosi, että se on tuo tytär 
tuossa. 

HAASTATTELIJA: Nii, se tuntuu aika uskomattomalta. 
MARJATTA: Nii, onki. Nii kyllä vie sitte, kun tyttäret helekatti ku 
siitä telkkarissa näky, nii sano että hän-, sitäkö sie ihmettelet? Mie 
että no nii mie ihmettelen, että sinä töllötit siinä. 


Hoivateknologia lievensi haavoittuvuutta suhteessa palvelujärjestelmään, 


koska käytössä olevat laitteet mahdollistivat jatkuvan yhteyden terveyspalve- 


luihin. 


KAARINA: Joo. Mulla on kyllä niin kaikkea, mulla on semmonen 
tossa, mikä näkyy puhelin, se on saman kokonen ku televisio, sii- 
hen ei tartte ku sormella painaa tuohon, se mennee terveyskeskuk- 
seen. Sitten sieltä tullee samantien, joka siel on valvomassa, niin 
tuohon, että saap, on ruutu välissä niin saapi keskustella. Mul on 
semmonen. 

Joo, ja sitte, nyt on sekin, mikä mul on tuossa ka-kamarissa, ko ne 
aamulla kysyvät minult miten sie jaksat, se on sieltä jostain turva- 

keskuksesta, mie ossaa niitä niin sanoo. No mie olen hyvin jaksanu 
ja mie vain vastaan, ja se on sillä siisti. 


Lisette Van Gemert-Pijnen kirjoittajakumppaneineen (2018, 10) toteavat, 
että hoivateknologian avulla terveyspalveluihin pääsy mahdollistuu kayttajil- 
le ajasta ja paikasta riippumatta. Kuvapuhelimen avulla Kaarinan oli mahdol- 
lista saada yhteys terveyskeskukseen, ja työntekijä saattoi kysyä säännöllisesti 
aamuisin hänen vointiaan. 


Hoivateknologian kotiin tulo lisää vanhan 
ihmisen haavoittuvuutta 


Edellä mainittujen haavoittuvuutta lieventävien tai ehkäisevien tekijöiden 
lisäksi hoivateknologian kotiin tulo voi myös lisätä haavoittuvuutta tai aset- 
taa alttiiksi haavoittuvuudelle oman elämäntilanteen, sosiaalisten suhteiden 
ja palveluiden näkökulmista. Paikansimme aineistosta seuraavia haavoittu- 
vuutta lisääviä tekijöitä: hoivateknologian myötä syntyvä käsitys itsestä vaja- 
vaisena teknologian osaajana, hoivateknologian vieraus, teknisen tuen saami- 
sen hankaluus, laitteen kokeminen tarpeettomaksi sekä tunne valvonnasta, 
ulkopuolisesta kontrollista ja yksityisyyden rajojen rikkoutumisesta. 

Hoivateknologian tulo kotiin voi nostaa esiin negatiivisia käsityksiä itsestä 
vanhana ihmisenä. Teknologian käytöstä puhuminen voi sisältää vanhoihin 
ihmisiin liitettyjä negatiivisia stereotypioita ja käsityksiä itsestä vajavaisena 
taitajana (ks. Cutler 2005). 


ANJA: Tietokone on ja se on vähän onnen kauppaa ossaako käyttää 
sitä. 

HAASTATTELIJA: Ai, miten se sitte tuota, että eikö siellä vaan näy 
niitä ohjelmia, vai? 

ANJA: Nii, nii. 

HAASTATTELIJA: No onkos täällä sitte käynyt on yrityksen puo- 
lelta kukaan? Joo. 

Anja: Nii. Eihän ne nyt, ku vanha muori sannoo että ei pellaa, nii 
usko. ((nauraa)) 


360 


Vanhan ihmisen haavoittuvuus ja hoivateknologia kodissa 


ANJA: Nii tätähän minä koitin, mutten mä saanu noita tulemaan. 
HAASTATTELIJA: Joo. 
ANJA: En mä tiiä, se on taidon puute. 


Anja on epävarma osaamisestaan kuvapuhelimen käyttäjänä. Hän kuvaa, 
kuinka hän ei saa teknistä tukea, eikä hänen näkemykseensä laitteen toimi- 
mattomuudesta uskota. Nämä kokemukset vahvistavat vanhan ihmisen omaa 
ja kulttuurisesti jaettua näkemystä vanhoista ihmisistä taitamattomina tek- 
nologian käyttäjinä. Laitteen vieraus ja käyttöön liittyvät ongelmat liitetään 
usein käsityksiin omasta osaamattomuudesta, ja tähän sisältyy haavoittu- 
vuuden riskin elementtejä. Vanhan ihmisen ei odoteta osaavan tai oppivan 
teknologioiden käyttöä. Lisäksi vanha ihminen voi ajatella, että joku muu 
tarvitsee hoivateknologista laitetta tai hyötyy siitä enemmän kuin hän. Hoi- 
vateknologian käyttäjä ymmärretään usein hauraaksi, yksinäiseksi tai van- 
haksi. Kaikki eivät välttämättä halua tulla liitetyksi tällaiseen ihmisryhmään. 
(Lorenzen-Huber ym. 2010, 240-241; Neven 2010.) 

Yksi merkittävimmistä haavoittuvuuden riskeistä hoivateknologian ko- 
tiin tulossa on kokemus valvonnasta tai huoli yksityisyyden rajojen rikko- 
misesta ja menettämisestä (Brownsell & Hawley 2004, 20; Czaja ym. 2013, 35, 
43). Annikki kuvasi etäseurantajärjestelmän asentamista seuraavasti: 


ANNIKKI: Laitto nuo kaikki nuo tunnistimet sitte näihin seiniin, 
seinille ja ei siinä, tietenkin ne vähän semmosta oli, että no joo, että 
nyt ne kaikki minun liikkeet jää, nähhään ja sitte mie jo nauroin ja 
kysyinki, että no, kuuluuko sieltä minun puheki sitte, nauhottuuko 
seki. Että ko mä kissan kans täällä puhun, ni sano, että ei, että kyllä 
se, se jää pois. ((nauraa)) 


Liiketunnistimien asentaminen ja tietoisuus siitä, että omaa elämää tark- 
kaillaan ja mahdollisesti tallennetaan, aiheuttaa haastateltavassa huolta ja 
epämukavuutta. Tällöin hoivateknologia “tunkeutuu” vanhan ihmisen ko- 
tiin ja koti määrittyy puolijulkisena tilana, jossa asukas tunnistaa olevansa 
tarkkailun ja valvonnan kohteena (ks. mt.; Betts ym. 2019, 1159-1160; myös 
Kaskiharju 2010). Usein kotiin tulee myös uusia toimijoita hoivateknologian 

asentamisen ja käytön myötä. Vaikka turvallisuus lisääntyisi, hoivateknolo- 
gian liittyvän valvonnan alaiseksi joutuminen voi tuottaa haavoittuvuutta. 


LIISA: No tuota, ei se minusta mukavalta tuntunu, että, että jon- 
kun pitää vartioija mitä meillä tapahtuu ja, ja tuota, että, että aina 
olen niinkö jonkun, jonkun kanssa yhessä, että, että, että, se ei 00 
sillä lailla tuntunu mukavalta, että. Mm. 

HAASTATTELIJA: Et oliko semmonen tunne, että kotona on jota- 
kin ylimäärästä, mitä te ette halua tänne kottiin? 

LIISA: No niin justiin sitä. 

HAASTATTELIJA: No oliko siinä mitään hyviä puolia, jos aatte- 
lette? 

LIISA: No tuota. Kyllähän se sillä lailla, sitä aina ajatteli, että jos 
tällä jotakin sattus minuun, a-ainakin joku joka tota on, on siinä 
matkassa, että, että vartioipi, vartioi minua ja minun elämää, että, 
että si-siltä kannalta oli ehkä hyväkin, mutta sitten toisaalta, että 
se oli liikaa, kun, että jonkun täytyypi tuota olla niinku vastuussa 
minusta, ja sitä ajatteli kaikenlaista. 


Valvonta- ja turvateknologian hyväksyttävyyden yksi keskeinen tekijä 
on vanhan ihmisen näkemys hoivateknologian aiheuttamasta yksityisyyden 
vähentymisestä ja toisaalta sen tuottamasta turvallisuudentunteesta. Luot- 
tamuksen täytyy syntyä suhteessa sekä laitteeseen että palveluntarjoajaan 
(Lie ym. 2016). Aikaisemman tutkimuksen mukaan vanhoille ihmisille on 
tärkeää, että teknologia pysyy heidän hallinnassaan. Tämä koskee erityisen 
paljon sellaista teknologiaa, johon sisältyy videokuva. (Lorenzen-Huber ym. 
2010; Hawley-Hague ym. 2014.) Myös esimerkiksi ”Kukkatolppaan” liittyi 
etukäteen sovittu päivärytmi ja sen kontrollointi. Vaikka vanha ihminen ja 
omaiset olivatkin mukana määrittämässä laitteen asetuksia, oletus päivien 
samankaltaisuudesta on epärealistinen. Hoivateknologia rajoittaa omassa ar- 
jessa toimimista. 

Sara Czajan ja kumppaneiden mukaan hoivateknologian käytön esteisiin 
voivat vaikuttaa laitteen ominaisuudet ja sen sopivuus käyttäjälle, käyttäjän 
ominaisuudet (esimerkiksi terveys ja asenteet teknologiaa kohtaan) ja käyt- 

täjän resurssit (esimerkiksi saatavilla oleva tuki ja kognitiiviset kyvyt) (ks. 
Czaja ym. 2013, 34). Uuden hoivateknologian käyttö vaatii jaksamista. Jos elä- 
mäntilanne on esimerkiksi terveyden heikkenemisen tai avun tarvitsemisen 
kannalta sellainen, ettei voimia ja resursseja ole, niin teknologiasta luovutaan. 


HELENA: minä en ennee jaksanut. Minä oon ollut niin huonossa 
kunnossa, että miun oli pakko siitä luopua. Se oli tässä pöydällä ja 
en minä sitä, ei mua kiinnostanu enkä minä jaksanu, niin. 


Hoivateknologian käyttö vaatii jaksamista, jota elämäntilanteesta johtuen 
ei välttämättä ole enää jäljellä. Kotiin tuotu hoivateknologia lisäsi haavoittu- 
vuutta, mikä näkyi myös haastateltavien sosiaalisissa suhteisissa ja lähiver- 
kostossa. Haavoittuvuutta lisäävät tekijät liittyivät avun saamisen haasteisiin, 
teknisiin ongelmiin, ulkopuolelta tuleviin rajoituksiin, kotiin tulevien työnte- 
kijöiden lukumäärän lisääntymiseen ja ei-toivottuun sosiaalisuuteen. 

Vanhat ihmiset toivoivat apua ja tukea kuvapuhelimen käyttöön myös en- 
sivaiheen opastuksen jälkeen. Käyttäjät saattoivat pitää laitetta vieraana, min- 
kä vuoksi käyttö ilman toisen ihmisen apua tuntui vaikealta ja pelottavalta. 
Apu tarkoitti ylipäätään sekä läheisiltä että palvelujärjestelmän työntekijöiltä 
saatavaa tukea. 


HAASTATTELIJA: Ootteko noitten kotihoitajien kanssa sitten 
katsonut ohjelmia? 

MARIA: No ei niiden kans ei oo. Ei ole mulla muuta, ko tuo tämä 
((hoitajan nimi)) hakee sieltä ohjelmia, mutta heillä on sen verta 
kiire ja paljon töitä ja. Ja hän se on joka tuota niinkö on käyttänykki 
ja kokeillu. Ei ne toiset ole koskenutkaan. 


Yllä olevasta aineisto-otteesta on nähtävissä ristiriita ikääntymispolitii- 
kan ja käytännön välillä: kotona asumista halutaan tukea hoivateknologialla, 
mutta tämä ei välttämättä toteudu käytännössä työntekijöiden kiireen ja/tai 
osaamattomuuden vuoksi. Myös Ashley Reynolds ja Thomas Osborne (2018, 
25) ovat kirjoittaneet samasta ongelmasta: kotona työskentelevät hoitajat ovat 

jo niin työllistettyjä, että he eivät välttämättä enää ehdi lisäämään teknologia- 
opastusta työhönsä. 

Myös tekniset ongelmat (ks. Tsertsidis ym. 2019, 329) vaikuttivat vanho- 
jen ihmisten sosiaalisiin suhteisiin. Kuvapuhelimen käytön ja toimivuuden 
tekniset ongelmat vaikeuttivat yhteydenpitoa. Kukkatolpan väärät hälytyk- 
set taas häiritsivät haastateltavien mukaan läheisiä, joille hälytykset menivät. 
Huoli läheisten häiritsemisestä on havaittu myös aiemmassa tutkimuksessa 
(Lorenzen-Huber ym. 2010, 241, 243). 


HAASTATTELIJA: Joo, joo. No se nyt sit se on viety se laite pois, 
niin niin tuota, ossaatteko kertoa, että, että, että miten se tapahtu 
se poisvienti, että, että tuota halusitteko te ite, vai, vai tuliko niitä 
turhaan niitä, tai turhia hälytyksiä liikaa, vai miten se päätös teh- 
tiin siitä, että viiään, viiään ne pois ne laitteet? 

LIISA: No tuota, minusta tuntu siltä, sillä tavalla se, ettäkö se 
((vävy)) joutuu olemaan niinku siinä välissä, että se ei ole hänen 
kannalta hyvä. 


Haastatteluissa on myös kuvauksia siitä, kuinka kotiin asennettu kuvapu- 
helin ei muuttanut tai lisännyt yhteydenpitoa sukulaisiin tai laitteen käyttö 
ei toteutunut suunnitelmista ja odotuksista huolimatta. Näissä tapauksissa 
oli usein nähtävissä ulkoapäin tulevat toiveet sekä houkuttelu, kehottaminen 
ja jopa puolittainen pakottaminen hoivateknologian käyttöön. Tätä voidaan 
tulkita tietynlaiseksi teknologiaoptimismiksi (Valokivi ym. 2021), jonka mu- 
kaan hoivateknologian lisääntyvällä käyttöönotolla voidaan turvata vanhojen 
ihmisten kotiin tarvittavat palvelut. 

Palvelujärjestelmään liittyviä haavoittuvuutta lisääviä tekijöitä olivat 
työntekijöiden kiire ja puutteellinen tuki hoivateknologian käyttöön, omais- 
ten vastuun korostuminen, asiakkaiden tarve kasvokkaisille kohtaamisille, 
kustannukset, teknologian riittämättömyys ja tekniset ongelmat sekä tietä- 
mättömyys ja palvelujärjestelmän pirstoutuneisuus. Henkilökunnalta ja lä- 
heisiltä tarvitaan tukea ja aikaa, jotta hoivateknologia omaksuttaisiin ja siitä 
olisi hyötyä (Reynolds & Osborne 2018). Perheen tuki hoivateknologian käy- 
tön tukemisessa korostuu aineistossa, mikä saa kysymään, missä määrin hoi- 

vateknologian käyttöönottoa korostavan ikääntymispolitiikan toteuttaminen 
on siirtymässä perheille ja läheisille yksilön vastuun korostamisen lisäksi 
(Valokivi ym. 2021). 

Hoivateknologia ei ole aina riittävä väline haavoittuvuutta tuovien tilan- 
teiden ratkaisemiseen. Kuvapuhelin kotona ei vastaa terveyskeskuksen tuo- 
maa turvaa hoidon ympäristönä, eikä teknologiavälitteinen kohtaaminen 
aina riitä. Olavi on turvautunut vaimonsa kanssa terveyskeskuksen apuun, 
ja kotihoidosta ehdotettiin heille kuvapuhelimen käyttöä terveyskeskuskäyn- 
tien vähentämiseksi. Olavi kertoo kuvapuhelinyhteyden toimivuudesta seu- 
raavasti: 


HAASTATTELIJA: Tuntuuko te, että te saatte niinkö tarpeeksi 
apua, terveyskeskuksen tai muualta taholta vai? 

OLAVI: No ei, kö se on, ne on ne, ne häiriöt semmosia, että ku se 
mennee, mennään sinne niin, ja ne mennee niinku ohi, ku siellä on 
niinku jotenkin turvallisempi ympäristö, ku on hoitajia. 
HAASTATTELIJA: Niin, että se sitte se terveyskeskus ympäristönä 
sitte helpottaa? 

OLAVI: Se ilmeisesti on sitä. 

HAASTATTELIJA: Joo. Eikä se ihan auta, että vaikka sieltä hoitaja 
sen kuvapuhelimen välillä sitte? 

OLAVI: Joo eei, ei auta, ainakaan suuresti. 


Olavin puolison kokemat ongelmat menevät ohi turvallisessa terveyskes- 
kusympäristössä, mutta kuvapuhelinyhteys ei toimi samoin. Kuvapuhelin ei 
vastaa myöskään Kalevin tärkeimmäksi kokemaan hoidon tarpeeseen: 


KALEVI: Mutta nyt ne tarjoaa sitten kuvapuhelinta. 
HAASTATTELIJA: Joo, ja ne ei tuliskaan kotihoitokäymään täällä, 
vaan olis kuvapuhelinyhteyellä. 

KALEVI: Niin, tietenkin se olis huonompi ko tämä niinko sanot- 
haan sen, sen, sen ((mielenterveyden diagnoosi)) takia on kauhian, 
enimmäkseen ne on fiksuja nämä hoitajat, mutta toinen, toiset on 
toisia fiksumpia. 

HAASTATTELIJA: Joo. Entä näetkö mitään, mitä ongelmaa vois 
olla kuvapuhelimen käytöstä? 

KALEVI: No en mie oikeestaan muuta ko sen, että jos se rupiaa 
korvaahmaan nämä henkilökohtaset käynnit, niin se sillon, sillon 
se hoidon taso niinko huononee. 


Kohtaamiset kasvotusten olivat tärkeitä haastatelluille vanhoille ihmisille. 
Vaikka kuvapuhelimen avulla olisikin mahdollista olla yhteydessä hoitajaan 
ja vaikkapa tarkistaa vointi ja lääkitys, se ei korvaa tapaamista kotona. Myös 
esimerkiksi sairauskohtauksen sattuessa hoivateknologiasta ei välttämättä ole 
riittävää tai riittävän nopeaa apua akuutissa tilanteessa. Tällöin käynti ter- 
veyskeskuksessa tai soitto hätänumeroon tavallisella ja tutulla puhelimella 
voi tuntua turvallisemmalta vaihtoehdolta. Pelko kasvokkaisen kohtaami- 
sen vähentymisestä on myös huomattu aikaisemmassa tutkimuksessa (Lo- 
renzen-Huber ym. 2010, 242-243). Teknologian toimivuuden lisäksi myös 
kustannukset liittyvät palvelujärjestelmään. Haastatteluissa mietittiin hoi- 
vateknologian mahdollisesti aiheuttamia kustannuksia. Myös Ilse Bierhoff ja 
kumppanit huomasivat tutkimuksessaan, että hoivateknologian kustannuk- 
set aiheuttivat huolta vanhemmissa käyttäjissä (Bierhoff ym. 2013, 148). 


Johtopäätökset 


Mitä hoivateknologia voi korvata tai tarjota lisää kotihoivassa? Mitä hoiva- 
teknologia merkitsee hoivaa tarvitsevan vanhan, omassa kodissa asuvan, 
ihmisen haavoittuvuuden kannalta? Reflektoimme luvun tutkimustuloksia 
digitaalisen hoivan maiseman (Milligan & Wiles 2010; Lindberg & Carlsson 
2018) käsitteen avulla. Käsitteen mukaan digitaalisen hoivan maisema ra- 
kentuu sosiaalisissa aikaan ja paikkaan liittyvissä prosesseissa ja rakenteis- 
sa. Hoivaan liittyvät kokemukset ja käytännöt rakentavat digitaalisen hoivan 
maisemaa kotona. Analyysin tulosten yhteenvetona määritämme vanhan ih- 
misen kotiin tuotavan hoivateknologian läpileikkaaviksi teemoiksi turvalli- 
suuden, käytettävyyden, hoivateknologian tarpeen ja merkityksen vanhojen 
ihmisen digitaalisen hoivan maisemassa. Näiden teemojen suhteen haavoit- 

tuvuus voi joko vähentyä tai lisääntyä. Kodissa haavoittuvuudelta suojaavat ja 
sille altistavat tekijät kietoutuvat yhteen hoivan maisemassa. On tärkeää ottaa 
huomioon digitaalisen hoivan maiseman tasot ja näkökulmat, kuten elämän- 
tilanne, sosiaaliset suhteet ja palveluiden verkosto, kun ikääntymispolitiikkaa 
mietitään ja hoivateknologiaa kehitetään. 

Hoivateknologian kotiin tuomisen yhtenä perusteena on lisätä turvalli- 
suutta ja sitä kautta mahdollistaa kotona asumista mahdollisimman pitkään 
(van Hoofym. 2011; ks. myös Hawley-Hague ym. 2014; Peek ym. 2014). Omas- 
sa kodissa asuminen on sekä vanhan ihmisen että palvelujärjestelmän toive 
ja tavoite (Sixsmith & Sixsmith 2008; Andersson 2012; Ympäristöministeriö 
2020), mutta kotona asumisen haavoittuvuus ja turvattomuus voivat muodos- 
tua esteiksi pyrkimykselle. Luvun empiiristen tulosten mukaan hoivateknolo- 
gia voi sekä vahvistaa että heikentää omassa kodissa asuvan vanhan ihmisen 
turvallisuuden tunnetta. Liikeseuranta voi lisätä turvallisuutta sitä kautta, 
että järjestelmä tekee poikkeavista tilanteista hälytyksen yksin asuvan ihmi- 
sen kotoa. Toisaalta toimimattomat tekniset laitteet ja viestiliikenneyhteydet 
voivat aiheuttaa turvattomuuden aiheita ja kokemuksia. Tällöin hoivatek- 
nologiset laitteet tuntuvat kodissa vierailta, tai niiden kautta tapahtuva seu- 
ranta tuntuu tungettelevalta kontrolloimiselta. Hoivateknologian tulo kotiin 
voi merkitä paitsi valvonnan lisääntymistä myös kokemuksen oman elämän 
kontrollin ja yksityisyyden menetyksestä. Lisäksi syrjäinen asuinpaikka voi 
merkitä sitä, että internet-yhteydet eivät ole tarpeeksi tehokkaita hoivatekno- 
logian käyttöön tai yhteyksissä on katkoksia. Tämä asettaa kansalaiset maan- 
tieteellisesti eriarvoiseen asemaan ja lisää haavoittuvuutta yhteiskunnan ra- 
kenteellisella tasolla. 

Erityisesti liiketunnistimien asentaminen kotiin aiheuttaa vanhoissa ih- 
misissä epävarmuutta ja kysymyksiä valvonnasta. Mitä valvotaan, kuka valvoo 
ja mitä tietoa kerätään? Myös hoivateknologian käytettävyys voi vahvistaa tai 
heikentää turvallisuuden kokemusta. Liikeseurantaan liittyvien ristiriitais- 
ten kokemusten yhteydessä voidaankin puhua tietynlaisesta vaihtokaupasta 
liittyen yksityisyyteen ja turvallisuuteen. Silloin kun laite on kiistattomasti 
hyödyllinen ja tuo turvaa, yksityisyyden suhteen on helpompi tehdä kompro- 
misseja (ks. Lorenzen-Huber ym. 2010; Czaja ym. 2013, 35-38). 

Hoivateknologian käytettävyys usein joko vahvistaa ikääntyneen minä- 
kuvaa tai heikentää sitä. Mikäli iäkäs ihminen oppii käyttämään uutta tekno- 
logiaa, hän saa onnistumisen kokemuksia. Usein tätä edeltää se, että hän saa 
riittävästi tukea läheisiltään ja palvelujärjestelmän työntekijöiltä (Luijkx ym. 
2015; Wu ym. 2015, 198-199; Reynolds & Osborne 2018). Pettymys puoles- 
taan on, jos hän ei opi, eikä onnistu käyttämään uutta teknologiaa. Eettisesta 
näkökulmasta tarkasteltuna uuden hoivateknologian tarjoaminen ja epäon- 
nistunut kokeilu ovat riskejä, jotka pitää ottaa huomioon ennen teknologisen 
laitteen tai sovelluksen käytön ehdottamista ikääntyneelle kotona asuvalle 
henkilölle. Myös riittävän tuen tarjoaminen käytön aikana tulee taata. Doyle 
ja kumppanit (2014, 202) suosittelivat tuen tarjoamista puhelimitse 24 tuntia 
vuorokaudessa, koska usein soitto tulee työajan ulkopuolella. Tämä on tär- 
keää, koska ongelmat — kuten esimerkiksi pelko laitteen rikkoutumisesta - 
voivat hermostuttaa. Osallistujat voivat antaa anteeksi viallisen teknologian, 
mutta eivät tuen puutetta. (Mt.) 

Hoivateknologian käyttöä harkittaessa on tärkeää pohtia, mihin tarpei- 
siin hoivateknologialla pyritään ja pystytään vastaamaan. Vanhan ihmisen 
yksilöllinen elämäntilanne vaikuttaa ratkaisevasti hoivateknologisten lait- 
teiden ja sovellusten toimivuuteen kotona. (Czaja ym. 2013.) Teknologioiden 
mahdollisuudet vastata moninaisiin hoivatarpeisiin olivat varsin rajalliset. 
Osalle vanhoista ihmisistä hoivateknologia oli enemmän ajanvietettä ja “hu- 
pia” kuin vastaus hoivatarpeisiin. Esimerkiksi kuvapuhelimeen ei mahdolli- 
sessa hätätilanteessa luotettu, vaan tavallinen puhelin koettiin varmemmaksi 
välineeksi. Toisaalta osalle tarjottu hoivateknologia lisäsi turvallisuutta ja us- 
koa omiin kykyihin teknologian käyttäjänä. Vaikka haastateltavamme ovat 
käyttäneet hoivateknologiaa muihinkin kuin terveydenhoitoon liittyviin tar- 
peisiin, laitteen tärkeimmäksi koettu merkitys liittyy terveyden hoitamiseen. 
Vanhat ihmiset käyttävät teknologiaa enemmän terveyteen liittyvissä asioissa 
kuin nuoremmat. Tosin Katherine Olsonin ja kumppaneiden (2010, 142-143) 
mukaan nuoret ja ikääntyneet käyttäjät eivät juuri eroa toisistaan terveyteen 
liittyvän tiedonhaun määrässä (ks. myös Reynolds & Osborne 2018, 21-22). 

Palvelujärjestelmän näkökulmasta hoivateknologian avulla pyritään vä- 
hentämään kotikäyntien määriä, varsinkin harvaan asutuilla seuduilla (Rasi 
& Kilpeläinen 2015). Kuitenkin hoivateknologian käyttö voi merkitä myös 

työntekijäverkoston laajenemista kodeissa. Kotiin tulee kotihoivan työnteki- 
jöiden lisäksi uusia toimijoita, kuten tekniset ohjaajat ja laitteita tarjoavien 
yritysten työntekijät. Myös kotona käyvien työntekijöiden välinen työnjako 
voi olla epäselvä, ja työntekijöiden välinen yhteys ja tiedonkulku voi olla sa- 
tunnaista. 

Tämä toimijoiden moninaisuus ja palvelujen pirstaleisuus voivat lisätä 
kodissaan yksin asuvan vanhuksen haavoittuvuutta. Toisaalta jotkin hoiva- 
teknologiat voivat lisätä kohtaamisia ja vuorovaikutusta. Parhaimmillaan 
kuvapuhelimen välityksellä tapaamisia voi olla useammin kuin kotikäyntejä. 
Postin työntekijän kanssa Sävelsirkun käyttö voi puolestaan tarjota kaivattua 
päivän yksinolon katkaisevaa yhdessä tekemistä. Hoivateknologian käyttö voi 
myös tuoda uusia velvollisuuksia käyttäjälle: kotona pitää esimerkiksi olla tiet- 
tyyn aikaan, jolloin työntekijä saapuu tai ottaa yhteyttä, tai liiketunnistimeen 
on ohjelmoitu, että vanha ihminen on kodissaan sisällä. Hoiva- ja palveluver- 
kostot voivat vähentää kotona asuvan vanhan ihmisen haavoittuvuutta, mut- 
ta toisaalta hoivateknologian tuomat muutokset voivat lisätä haavoittuvuutta 
(ks. Fineman 2010, 273). Hoivateknologia saattaa muuttaa vanhan ihmisen 
kodin eräänlaiseksi heterotopiaksi (Foucault 1986), ”muuksi” tilaksi, joka ei 
ole yksityisasunnon kaltainen yksityinen tila tai kaupan kaltainen julkinen 
tila, vaan paikka, jossa työntekijät kulkevat omien tehtäviensä ja aikataulu- 
jensa mukaan (Kaskiharju 2010). 

Hoivateknologiaan suhtaudutaan usein optimistisesti; sen ajatellaan pa- 
rantavan hoivan laatua, vähentävän kustannuksia ja aktivoivan ihmisiä pitä- 
mään itse huolta itsestään. On kuitenkin todettu, että muun muassa osallisuu- 
den ja aktiivisen ikääntymisen korostamiseen ja vaatimiseen pitäisi suhtautua 
kriittisemmin. (Lindberg & Carlsson 2018.) Aikaisemmissa tutkimuksissa on 
korostettu, että teknologian suunnittelussa vanhat ihmiset pitäisi nähdä myös 
teknologian käyttäjinä, ei ainoastaan apua tarvitsevina ihmisinä (Sixsmith & 
Gutman 2013, 2; Sixsmith 2013, 8-9). 

Hoivan maisemat ovat siis monikerroksisia: ne koostuvat vastuun, etii- 
kan, moraalin ja hoivan sosiaalisista, emotionaalisista, symbolisista, fyysi- 
sistä ja materiaalisista ulottuvuuksista. Hoivan maisema pitää sisällään tuen, 
palvelut ja hoivan tilallisen politiikan. (Milligan & Wiles 2010.) Aineistom- 
me analyysin perusteella hoivateknologian kotiin tulon vaikuttaa vanhojen 

ihmisten elämään siten, että hoivavastuu täytyy jakaa uudestaan ja vanhan 
ihmisen asema täytyy miettiä uudestaan. Hoivateknologiaa voidaan käyttää 
siten, että se vähentää ikääntyneiden ja heidän perheidensä haavoittuvuutta, 
mutta se voi myös lisätä haavoittuvuutta. 

Muuttuuko koti sairaalaksi? 
Potilaiden ja hoitajien käyttämät 
tavarat ja tilat kotona 


Riikka Lämsä, Mia Niemi & Marjaana Seppänen 


Johdanto 


Tässä luvussa tarkastellaan kotisairaala- ja kotidialyysitoimintaa erityisesti 
tilan ja tavaroiden näkökulmasta ja kysytään, missä määrin kotisairaalatoi- 
minta tai kotidialyysihoito muuttavat kodin yksityisen tilan institutionaali- 
seksi tilaksi, sairaalaksi. Luku pohjautuu laajempaan Kunnallisalan kehittä- 
missäätiön rahoittamaan hankkeeseen, jossa etsittiin kotisairaalatoimintaa 
ja kotidialyysihoitoa edistäviä ja estäviä tekijöitä havainnoimalla ja haastat- 
telemalla työntekijöitä, potilaita ja omaisia. Raportti hankkeen tuloksista on 
julkaistu vuonna 2021 (Lämsä ym. 2021). Luvun lähtökohtana on ajatus, että 
kodin tilat, tavarat ja laitteet vaikuttavat olennaisella tavalla kotisairaala- ja 


kotidialyysitoiminnan muotoutumiseen ja onnistumiseen. Seuraavassa ai- 

neisto-otteessa kotisairaalan lääkäri kuvaa, millaisen toimintaympäristön 
koti tarjoaa sairaalaan verrattuna. 


LÄÄKÄRI 1: Kun kiertää ihmisten kodeissa, niin tulee ihan eri 
näkemys kaikesta. Se on aika kuvastavaa, kun ollaan sairaalan sei- 
nien sisällä ja on kyse esimerkiks haavan hoidosta ja ohjeistetaan 
potilaita, et sitten suihkutat kolme kertaa päivässä ja vaihdat ne 
siteet. Ja sitten kun sä meet sinne kotiin ja näät ne olosuhteet, niin 
sä toteat, et tääl ei suihkuteta kolme kertaa päivässä ja täällä ei ole 
steriilejä taitoksia siellä täällä. Et se voi olla niin epärealistista se 
kuva. Ja me luullaan, et ihmiset ihan oikeesti käyttäytyy niin ku me 
ohjeistetaan ja et ne syö ne lääkkeet ja ne hoitaa sen haavan. Ja et 
ne pitää niitä tavaroita juuri siellä, missä me kuvitellaan ja missä ne 
meillä vastaanottohuoneessa on. Sit vaan tajuaa sen todellisuuden 
niin eri lailla. (KsHaa) 


Esimerkki kuvaa, kuinka kotona tapahtuva hoito on sidoksissa kodin tiloi- 
hin, esineisiin ja niiden tarjoamiin mahdollisuuksiin. Parhaimmillaan kodin 
tilat ja sosiaaliset suhteet tarjoavat perinteistä sairaalahoitoa parempia mah- 
dollisuuksia haavoittavassa elämäntilanteessa olevalle potilaalle: näin hän 
toipuu ja selviää sairauden asettamista rajoitteista, kivuista tai toimintakyvyn 
vajeista. Toisaalta koti voi asettaa hoidolle sellaisia tilallisia rajoituksia, joita 
ei soveltamisella ja aktiivisellakaan ongelmanratkaisulla pystytä ylittämään. 

Kotisairaalatoiminta on osa yhteiskunnassa parhaillaan tapahtuvaa koti- 
käännettä, jossa hyvinvointityö, asiakkuus ja palvelut siirtyvät laitoksista ja 
instituutioista koteihin (luku 2). Poliittisena tahtotilana on kehittää kotiin 
vietäviä terveydenhuollon palveluja niin, että kotona voitaisiin asua mah- 
dollisimman pitkään. Osana tätä tavoitetta kotisairaalatoimintaa on lisätty 
ja kehitetty voimakkaasti (Lähdeaho 2011; Kotisairaala 2016; Keski-Uuden- 
maan Sote 2017). Kotisairaalatoiminta tarkoittaa sairaalahoidon korvaavaa 
lääkärijohtoista ja ympärivuorokautista hoitoa potilaan kotona. Se eroaa 
kotisairaanhoidosta ja kotihoidosta siinä, että se on ajallisesti rajattua, hoi- 
to on lääketieteellisesti vaativampaa ja apuna käytetään yhä kehittyneempää 
teknologiaa. Hoito kotisairaalassa mahdollistaa sairaalahoidon välttämisen 

kokonaan tai vaihtoehtoisesti aikaisen kotiuttamisen sairaalasta. (Shepperd 
ym. 2005; Goncalves-Bradley ym. 2017.) Kotisairaalahoito voi olla esimerkiksi 
suonensisäistä antibioottihoitoa, syöpäpotilaiden kipupumppuhoitoa, labora- 
torionäytteiden ottamista ja tulkintaa tai saattohoitoa. 

Kotisairaalatoiminnan lisäksi tarkastelemme tekstissämme kotidialyysi- 
hoitoa. Dialyysi on hoito, jolla autetaan munuaisen vajaatoimintaa sairasta- 
via henkilöitä. Munuaisten vajaatoiminta johtuu tyypillisesti 1- tai 2-tyypin 
diabeteksesta. Dialyysissä omien munuaisten toimintaa korvataan koneel- 
lisesti joko veriteitse (hemodialyysi) tai hyödyntämällä henkilön omaa vat- 
sakalvoa (peritoneaalidialyysi). Kotidialyysissä potilas toteuttaa dialyysin 
itsenäisesti kotonaan dialyysikoneella, mutta on samalla kuitenkin tiiviissä 
yhteistyössä sairaalan dialyysiyksikön kanssa. 

Kotidialyysihoitoa ja kotisairaalatoimintaa yhdistää se, että sairaalan 
sääntöjä ja käytäntöjä, kuten esimerkiksi hygieniakäsityksiä, tuodaan yksityi- 
sen kodin piiriin. Koti mielletään kulttuurissamme arkisena ja yksityisenä, 
ja samalla se on kliinisen ja julkisen sairaalan vastakohta. Terveydenhuollon 
henkilökunnan ja lääketieteellisen teknologian tulo kotiin voi muuttaa ko- 
din tilajakoa ja tilojen käyttöä, kalusteiden paikkoja ja visuaalista kokemusta 
tilasta (ks. esim. Laviolette 2009). Tila on merkityksellinen, koska potilaan 
sairauden kokemus on erottamattomasti kiinni paikassa, jossa hän saa hoi- 
toa (Cutchin 2005; Ivanova ym. 2016). Perinteisen sairaalahoidon käytäntöjä 
ei kuitenkaan sellaisenaan voida siirtää kotiympäristöön, vaan kotisairaala- 
toiminta edellyttää hoitohenkilökunnalta, potilaalta ja omaisilta sekä asen- 
teellisia että konkreettisia toimintatapojen muutoksia. Sairaalaan liittyvien 
elementtien, kuten teknologian, tuominen kotiin voi muuttaa kaikkien osal- 
listen kokemusta kodin tilasta, sairaudesta ja hoidosta. 

Luku etenee siten, että ensimmäisessä osiossa käymme läpi kotisairaala- 
ja kotidialyysitoimintaa sekä näihin liittyvää aiempaa tutkimuskirjallisuutta. 
Toisessa osiossa kuvaamme käytettyä tutkimusaineistoa ja avaamme analyy- 
sin tekotapaa. Tulokset olemme koonneet kolmeen osioon niin, että aluksi 
eritellään tavaroita ja niiden paikkoja ja tämän jälkeen hoitoon, tavaroiden ja 
teknologian käyttöön liittyvää toimintaa. Viimeisessä osiossa tarkastelemme 
kodin muuttumista sairaalaksi. Luvun lopuksi esitämme yhteenvedon tulok- 
sista. Tekstissä käytämme selkeyden vuoksi termiä potilas kuvaamaan sekä 

kotisairaalahoitoa saavia että kotidialyysiä tekeviä henkilöitä, vaikka heistä 
jälkimmäiset eivät usein koekaan olevansa potilaita. 


Kotisairaala ja kotidialyysi 


Historiallisesti kotisairaalan juuret ulottuvat sen kotimaassa Ranskassa 
1960-luvulle ja Suomessakin 1990-luvulle (Corrado 2001; Liikka 2006). Ny- 
kyisin eri puolella Suomea toimii kymmeniä paikallisia tai alueellisia kotisai- 
raaloita. Osa niistä on erikoistunut hoitamaan lapsipotilaita (ks. esim. HUS 
2015; TAYS 2020). Kotisairaalatoimintaan ei velvoiteta terveydenhuoltolaissa, 
vaan se ennemminkin täydentää muita palveluita. Sitä on kuitenkin viime 
vuosien aikana lisätty ja kehitetty aktiivisesti, koska poliittisena tavoitteena 
on ollut välttää laitoshoitoa ja mahdollistaa iäkkäiden kotona asumista mah- 
dollisimman pitkään lisäämällä kotiin vietäviä palveluja. Vuoden 2019 hal- 
litusohjelmassa kotisairaalatoiminta on nimetty yhdeksi sosiaali- ja terveys- 
keskuksen tarjoamaksi palveluksi. (I & O -kärkihanke 2018; Valtioneuvosto 
2019.) Myös palliatiivisen eli parantumattomasti sairaan potilaan oireita lie- 
vittävän hoidon suositukset kannustavat kotisairaalatoiminnan vahvista- 
miseen valtakunnallisesti osana vaikuttavaa hoitoa (Saarto & Finne-Soveri 
2019). Nykyinen kehityssuunta on, että paikallisesti toimivia kotisairaaloita 
yhdistetään alueelliseksi toiminnaksi ja suuremmiksi yksiköiksi sosiaali- ja 
terveydenhuollon rakenneuudistuksen hengessä. 

Potilaaksi kotisairaalan tullaan lääkärin lähetteellä. Suurimmat potilas- 
ryhmät ovat palliatiivista hoitoa saavat potilaat ja infektiopotilaat. Hoito on 
lääkärijohtoista niin, että lääkäri tekee kotisairaalassakin päätökset potilaaksi 
ottamisesta, hoidosta, hoitojakson päättämisestä ja jatkohoidosta. Lääkäri voi 
tarpeen vaatiessa käydä potilaan kotona, mutta usein siellä käy vain hoitaja, 
joka toteuttaa hoidon. Käyntejä voi potilaan voinnin mukaan olla viikoittain 
tai jopa 1-3 kertaa päivässä. Hoito kotona on potilaalle vapaaehtoista, ja se 
perustuu hänen ja hänen omaisensa toiveeseen. Potilaaksi päästäkseen hen- 
kilön tulee sitoutua hoitoon. Muistisairaiden kohdalla kotona pitää olla omai- 
nen, joka voi tarvittaessa ilmoittaa voinnin muutoksista ja pyytää lisäapua. 
Hoitohenkilökunnan työturvallisuuden varmistamiseksi potilaiksi ei oteta 

huumeiden käyttäjiä eikä koteihin mennä, mikäli niissä on aggressiivisesti 
käyttäytyviä potilaita, omaisia tai lemmikkejä. 

Kotisairaalatoiminnan on todettu olevan hyödyllistä ja kannattavaa eri 
tavoin arvioituna niin yksilöiden, perheiden kuin yhteiskunnankin näkökul- 
masta. Potilaiden on todettu olevan tyytyväisiä (esim. Facultad & Lee 2019; 
Vaartio-Rajalin ym. 2019), jopa tyytyväisempiä hoitoon kotisairaalassa kuin 
sairaalassa (Cryer ym. 2012). Tyytyväisyys johtuu esimerkiksi siitä, että koti 
mahdollistaa henkilökohtaiseksi räätälöidyn hoidon ja se koetaan terapeutti- 
sena ympäristönä (Wilson ym. 2002). Kotisairaalassa oleminen on potilaalle 
sairaalassa oloa vapaampaa: hän säästyy kulkemiselta, eikä matkustamiseen 
kulu aikaa (Laviolette 2009). 

Usein on tarpeellista, että kotona on potilaan lisäksi myös toinen henkilö. 
Kotisairaalassa vastuuta siirretäänkin sairaalalta omaiselle, jolle voi langeta 
tehtäviä ja rooleja, kuten lääkkeiden jakoa tai elintoimintojen mittaamista, 
jotka sairaalassa kuuluvat hoitohenkilökunnan vastuulle (Toofany ym. 2008; 
Linderholm & Friedrichsen 2010). Voisi ajatella, että tämä lisää omaisen stres- 
siä, mutta tutkimuksissa on todettu, että omaiset eivät kuormittuneet potilaan 
hoidosta (Wilson ym. 2002). Joskus omaiset kokivat jopa vähemmän stressiä 
kuin potilaan ollessa hoidossa sairaalassa (Leff ym. 2007). Kliinisen hoidon 
näkökulmasta on tutkittu, että potilaiden kuolleisuudessa ei ole kotisairaa- 
lan ja sairaalan välillä eroja, ja saattaa olla, että kuolleisuus on kotisairaalas- 
sa jopa sairaalaa pienempää (Shepperd ym. 2009). Kotisairaalahoito ei lisää 
infektioita tai verisuonitukoksia (Marsh ym. 2019), vaan päinvastoin se voi 
auttaa välttämään tyypillisiä sairaalahoidosta johtuvia komplikaatioita, ku- 
ten sairaalabakteeritartuntaa (esim. Cheng ym. 2009; Leff 2015). Kotisairaa- 
lan kustannuksista verrattuna sairaalahoitoon on erilaisia tutkimustuloksia. 
Joissakin tutkimuksissa tullaan tulokseen, ettei merkitseviä eroja kustannus- 
ten välillä ole (esim. Shepperd ym. 2005), mutta osa tutkimuksista osoittaa, 
että kustannukset jäävät kotisairaalassa sairaalahoitoa pienimmiksi (Frick 
ym. 2009; Capplan ym. 2012; Oaddoura ym. 2015; Levine ym. 2018). Suomes- 
sa Etelä-Karjalan sosiaali- ja terveyspiirissä on laskettu kotiin vietävän päi- 
vystyksellisen toiminnan säästävän kustannuksia (ks. Malmström ym. 2017). 

Kotidialyysihoito on Suomessa ollut käytössä 1960-luvulta lähtien. Mu- 
nuaisten vajaatoimintaa sairastavien ja dialyysihoitoa tarvitsevien potilai- 

den määrä on kasvussa ikääntyvien määrän kasvaessa. Vuoden 2018 lopussa 
Suomen 2005 dialyysipotilaasta 26 prosenttia eli noin 520 henkilöä toteutti 
dialyysihoitoa kotonaan. (Muma 2018.) Dialyysihoito on aikaa vievää ja sito- 
vaa. Tyypillisesti hoito toteutetaan useita kertoja viikossa, ja se kestää useita 
tunteja kerrallaan. Kotidialyysi tarjoaa potilaalle vapautta ja yksilöllisyyttä, 
mutta samalla se lisää potilaan vastuuta hoidosta. Aikaa vievä hoito voi eris- 
tää potilasta ja perhettä sosiaalisesti, ja sen toteuttaminen kotona voi aiheut- 
taa pelkoa, turvattomuutta ja stressiä. Pelkoa aiheuttaa hoidon toteuttaminen 
kotona yksin ja hoitoon liittyvät riskit, kuten infektiot ja teknologiaan liitty- 
vät ongelmat. Potilaan koulutus ja tarpeellinen tuki hoidon aikana ovat en- 
siarvoisen tärkeitä hoidon onnistumiselle ja potilaan luottamukselle omaan 
osaamiseensa. Kotona toteutetun dialyysin vaikutus sairauden ennusteeseen 
ja potilaan elämänlaatuun on hyvä tai parempi kuin sairaalassa toteutetun 
dialyysihoidon. Kokonaiskustannuksiltaan se on edullisempaa kuin sairaa- 
lassa annettu hoito. (Rygh ym. 2012; Walker ym. 2016; Chan ym. 2019; Rauta 
2019.) 


Kodin maantiede, inhimilliset ja ei-inhimilliset toimijat 


Tämä luku kiinnittyy koko kirjan taustana toimivaan kodin maantiede 
-suuntaukseen, jossa koti toimii materiaalisena tilana rakentaen ihmisten vä- 
lisiä suhteita ja toimintaa. Kodin materiaalisuus on jatkuvasti neuvoteltavis- 
sa oleva ja muuttuva konteksti hoidolle. (Ks. luku 4.) Materiaalisuus eli tilat, 
esineet, kojeet ja teknologiat ovat olennainen osa myös tieteen ja teknologian 
tutkimusta. Tässä luvussa teoreettinen viitekehys rakentuu nimenomaan tie- 
teen ja teknologian tutkimukselliseen ajatteluun, erityisesti toimijaverkosto- 
teoreettiseen käsitteistöön. Ihmiset ovat jatkuvasti tekemisissä materiaalisen 
maailman kanssa. Bruno Latour ja Steve Woolgar (1986) esittävät toimija- 
verkostoteoriassaan, että ihmiset inhimillisinä toimijoina ja materiaaliset 
elementit ei-inhimillisinä toimijoina muodostavat yhdessä monitoimijaisia 
verkostoja. Elottomat oliot eivät ole inhimillisen toiminnan taustalla tai siitä 
erillisiä niin, että ihmiset ja tavarat olisivat erikseen, vaan inhimilliset ja ei-in- 
himilliset toimijat muodostavat yhdessä kollektiivin. Verkoston toimijuus ei 

edellytä aktiivista toimintaa, rationaalista ajattelua tai kykyä tehdä päätöksiä, 
vaan toimija saa toimijuutensa olemalla suhteessa ja sidoksissa muihin. Toi- 
mijuus on aina yhteistoimijuutta. Toimijat muodostavat jaetun sosiaalisen ja 
materiaalisen kokonaisuuden, jossa jokainen vaikuttaa toisiinsa. (Pyyhtinen 
& Tamminen 2007; Lehtonen 2008.) 

Tämän luvun lähtökohtana on ajatus, että potilaan, omaisen ja hoitohen- 
kilökunnan lisäksi kodin tilat ja tavarat, käytössä oleva lääketieteellinen tek- 
nologia, yhteydenpitolaitteet ja esimerkiksi hoitokäytännöt muokkaavat sitä, 
minkälaiseksi kotisairaalatoiminta muodostuu (ks. Latour 2005). Bruno La- 
touria mukaillen ei-inhimillisiä toimijoita tutkimalla voimme sanoa jotain 
olennaista myös ihmisistä (Latour 2002). Tiloilla, tavaroilla ja teknologioilla 
on sosiaalinen elämä. Ne välittävät, uusintavat, mahdollistavat ja rajoittavat 
yhdessä inhimillisten toimijoiden kanssa kotisairaalan tapahtumia ja tilan- 
teita sekä antavat niille merkityksen. Ei-inhimilliset, materiaaliset toimijat 
määrittävät potilaan, omaisten ja henkilökunnan käyttäytymistä ja toimin- 
taa, mutta samalla ne ovat itse riippuvaisia yhteisesti jaetuista sopimuksista 
ja käyttöympäristöstä. Kotisairaalassa tiloista, tavaroista ja teknologioista pu- 
hutaan, niitä esitellään, kerätään, ylläpidetään, korjataan, niillä vahvistetaan 
identiteettejä ja samalla niillä tuotetaan hierarkioita ja toimija-asemia. (Ks. 
Soivio 2003; Atkinson ym. 2008.) Materiaalisuus ei ole hoidon taustalla tai sen 
välittäjä, vaan se on olennainen osa hoidon muodostumista ja toteutumista 
(Brownlie & Spandler 2018). 

Kotona toteutettavaa hoitoa ovat aiemmin tutkineet teknologian ja mate- 
riaalisuuden näkökulmasta esimerkiksi Ellen Hilbers (2013) kollegoineen. He 
tutkivat potilaiden kotonaan käyttämää lääketieteellistä teknologiaa ja totea- 
vat, että erilaisten laitteiden käyttöohjeet on suunnattu terveydenhuollon am- 
mattilaisille eikä maallikoille. Omaisten näkökulmasta lääketieteellinen tek- 
nologia mahdollisti palliatiivisen potilaan hoitamisen kotona, ja omaisilla oli 
suuri luottamus teknologian tuomiin mahdollisuuksiin. Samalla teknologia 
kuitenkin lisäsi omaisten taakkaa ja epävarmuutta ja rajoitti heidän elämään- 
sä (Munck ym. 2012). Sen sijaan Gonzalo Correa ja Miquel Domenech (2013) 
arvioivat, että hoiva on tärkeä nähdä sosio-teknisenä kokonaisuutena, jossa 
teknologia pitää aktiivisesti yllä perhesuhteita erityisesti tilanteissa, joissa 
perheenjäsenet pitävät yhteyttä vanhuksiin tieto- ja viestintäteknologioiden 

avulla. Nelly Oudshoornin (2012) mukaan telelääketiede eli potilaan hoita- 
minen etäyhteyksin tieto- ja viestintäteknologian avulla mahdollistaa kyllä 
virtuaaliset kohtaamiset työntekijöiden ja potilaiden välillä, mutta teknolo- 
gioiden käyttö riippuu edelleen tietyssä paikassa tapahtuvasta toiminnasta. 
Joka tapauksessa telelääketiede määrittelee terveydenhuollon tilallisen ulot- 
tuvuuden uudelleen. 


Etnografisen tutkimuksen toteutus 


Tutkimus toteutettiin etnografiana, jossa tutkimuskohteena ovat kulttuuri- 
set ja sosiaaliset ilmiöt. Etnografia perustuu tutkijan läsnäoloon ja arkisten 
käytäntöjen ja vuorovaikutuksen havainnointiin tutkimuskohteessa, tässä ta- 
pauksessa kotisairaalassa ja kotidialyysitoiminnassa. Etnografiassa tutkijan 
tehtävänä on tunnistaa asioiden välisiä yhteyksiä ja sanallistaa ilmiöitä, jotka 
ovat tutkittaville ehkä itsestään selviä, vaikeita sanallistaa tai tabuja yksilölle 
tai yhteisölle (ks. Lämsä & Ojajärvi 2017). Perinteisesti etnografiaa on teh- 
ty kaukaisissa, vieraissa kulttuureissa, mutta toteuttamamme etnografinen 
tutkimus on nykysuuntauksen mukaisesti toteutettu ”kenttä kotona” -tutki- 
muksena, jossa tutkija toimii kulttuurisesti tutummassa ympäristössä (Allen 
2010). Molemmat aineistoa keränneet tutkijat ovat tehneet kotikäyntejä asiak- 
kaiden ja potilaiden luokse aiemminkin, toinen sosiaalityöntekijänä ja toinen 
sairaanhoitajana. Kotisairaala- ja kotidialyysitoiminta eivät kuitenkaan olleet 
tutkijoille tuttuja. Tutkimus kiinnittyy liikkuvaan etnografiaan, jossa paino- 
tetaan tilan ja paikan kytkeytymistä yksilön sosiaaliseen toimintaan (Novoa 
2015). Liikkuvassa etnografiassa tutkija jalkautuu niihin paikkoihin, joissa 
hyvinvointityön arkitoiminta tapahtuu (luku 4). Toteutettua etnografista 
tutkimusta luonnehtivat myös monipaikkaisen kentän käsite (ks. esim. Hon- 
kasalo 2008) ja valikoiva ajoittainen aineistonkeruutapa (Jeffrey & Troman 
2004). Ne viittaavat siihen, että etnografia on toteutettu useammassa kuin yh- 
dessä kohteessa ja kenttätyö muodostuu lyhytkestoisista vierailuista kentällä, 
jonne tutkija palaa aina uudelleen. 

Kontekstina toimivat kaksi kotisairaalaa ja yksi kotidialyysiyksikkö. Ke- 
räsimme aineiston vuonna 2019 kahden tutkijan toimesta. Aineiston keruun 

aikana seurasimme hoitohenkilökunnan toimintaa, havainnoimme koti- 
käyntejä, haastattelimme potilaita, omaisia ja henkilökuntaa sekä keräsimme 
monenlaista dokumenttiaineistoa, kuten potilaskertomuksia ja kotisairaalan 
toimintakertomuksia (dokumenttiaineisto jäi tämän luvun analyysin ulko- 
puolelle). Havainnointipäiviä kertyi yhteensä 33 ja havainnointitunteja noin 
230. Havainnoinnin aikana kirjoitimme muistiinpanoja, jotka käsittelevät 
hoitokäyntejä, toimistotyöskentelyä ja matkoilla hoitajien kanssa käytyjä kes- 
kusteluja. Kiinnitimme havainnoinnissa erityistä huomiota kodin tilassa toi- 
mimiseen, vuorovaikutukseen ja teknologian käyttöön. 

Aineistona on myös 34 haastattelua, joissa oli mukana 20 potilasta, 10 
omaista, 13 hoitohenkilökunnan jäsentä ja kolme hallinnossa työskentelevää. 
Kymmenen haastattelua toteutettiin pari- tai ryhmähaastatteluina. Haastat- 
telut nauhoitettiin ja litteroitiin. Havainnointi- ja haastatteluaineisto muo- 
dostivat yhdessä suuren, kotisairaalatoimintaa kattavasti kuvaavan aineiston. 
Kahden tutkijan keräämänä aineisto on monipuolinen, ja pystyimme reflek- 
toimaan havaintoja yhdessä. Havainnointiaineiston ansiosta tutkijoille itsel- 
leen muodostui kokemus ja ymmärrys toiminnan luonteesta. Haastattelut 
tarjosivat arvokkaan lisän ja tietoa kotisairaalasta ja kotidialyysistä toimin- 
nassa mukana olevien toimijoiden näkökulmasta. 

Analyysimenetelmänä käytettiin aineistolähtöistä sisällönanalyysiä (ks. 
esim. Tuomi & Sarajärvi 2002; Elo & Kyngäs 2008). Analyysin aluksi veim- 
me aineiston Atlas.ti-ohjelmaan. Kaksi tutkijaa luki aineistoa ja koodasi sitä 
omalla tahollaan. Koodauksista keskustelimme yhdessä ja loimme kattavan 
koodiston, jossa oli yhteensä 131 koodia ja 47 kategoriaa. Tämän jälkeen kä- 
vimme koko aineiston läpi ja koodasimme sen, jolloin koodeja merkittiin 
aineistoon yhteensä 1 478 kertaa. Tätä lukua varten otimme tarkempaan tar- 
kasteluun koodit ja kategoriat, jotka liittyivät teknologiaan (esim. teknologian 
liikuteltavuus, teknologian käytettävyys, luottamus teknologiaan, etäval- 
vonta), tavaroihin (esim. hoitoreppu, mukaan otettavat tavarat), hygieniaan 
(esim. kotieläimet, hoitajan hygieeninen toiminta), ergonomiaan, sairaalan 
tuloon kotiin ja kodin tilaan (esim. hoitajan tilankäyttö, kodin muutostyöt). 
Luimme näiden teemojen mukaisesti paikannetut aineisto-otteet uudelleen, 
ja niistä muodostimme kokonaisuuden (esim. kokonaisuus tavarat ja niiden 

paikat sisälsivät seuraavat koodit ja kategoriat: hoitoreppu, mukaan otettavat 
tavarat, kodin muutostyöt), joiden mukaisesti tulokset esitellään tulososiossa. 

Tutkimukselle on haettu puolto Helsingin yliopiston ihmistieteiden eet- 
tisen ennakkoarvioinnin toimikunnalta. Tutkimusluvat on saatu kunnalta, 
kuntayhtymältä tai sairaanhoitopiiriltä ja jokaiselta toimintayksiköltä. Tut- 
kimuksessa tuli kiinnittää erityistä huomiota eettisiin näkökulmiin. Hoito- 
henkilökunnan ja työn tekemisen tavan havainnointi oli sensitiivistä, koska 
hoitotyössä jokainen tekee työtään omalla persoonallaan. Tiedotimme tutki- 
muksesta työntekijöitä, jotka päättivät henkilökohtaisesta osallistumisestaan 
allekirjoittamalla suostumuslomakkeen. Potilaiden halukkuus osallistua 
tutkimukseen varmistettiin joko niin, että hoitaja soitti potilaalle etukäteen, 
tai lupa tutkijan läsnäoloon kysyttiin potilaan kotiin mentäessä. Kun lupa oli 
saatu, menimme kotiin yhdessä hoitajan kanssa ja hoitaja suoritti tarvittavat 
hoitotoimenpiteet tutkijan havainnoidessa tilannetta taustalta. Vasta tämän 
jälkeen tutkija kävi potilaan kanssa tarkemmin läpi tutkimuksen tiedotteen 
ja suostumuslomakkeiden allekirjoituksineen. 

Tämä toimintajärjestys mahdollisti sen, että tutkimus vaikutti mahdol- 
lisimman vähän käsillä olevaan hoitotilanteeseen. Suostumuslomakkeessa 
potilaat antoivat erikseen suostumuksensa havainnointiin, haastatteluun, 
potilasasiakirjojen tarkasteluun ja tutkimusaineiston tallentamiseen Yhteis- 
kuntatieteelliseen tietoarkistoon. Tutkija kysyi myös joiltakin sopiviksi katso- 
miltaan potilailta halukkuutta osallistua haastatteluun. Myös hoitajat saattoi- 
vat ehdottaa potilaita haastateltaviksi. Osa potilaista kieltäytyi haastattelusta. 
Haastattelut toteutettiin useimmiten hoitajien kotikäyntien ulkopuolella po- 
tilaalle sopivana ajankohtana. Haastattelun aluksi potilaalta ja omaiselta var- 
mistettiin uudelleen halukkuus osallistua haastatteluun. 

Aineisto-otteiden alussa on kerrottu, mihin toimijaryhmään (sairaanhoi- 
taja, lääkäri, potilas, omainen) puhuja kuuluu. Numero viittaa tutkittavien 
juoksevaan numerointiin. Lopussa olevassa merkinnässä Ks tarkoittaa koti- 
sairaalaa ja Kd kotidialyysiä. Haa kertoo, että kyseessä on haastatteluaineisto. 
Hav tarkoittaa puolestaan havainnointiaineistoa. 

Kodin tilat ja materiaalisuus potilaan hoidossa 


Tilojen ja kodin materiaalisuuden tarkastelu jäsentyy kolmeen osaan. Kunkin 
jakson lopussa empiirisiä tuloksia kuvataan vielä teoreettisen viitekehyksen 
näkökulmasta inhimillisten ja ei-inhimillisten toimijoiden välisenä vuoro- 
vaikutuksena. 


Tavarat ja niiden paikat 


Kotisairaalassa sairaalatarvikkeet ja koneet, kuten automaattinen verenpai- 
nemittari, kulkevat pääsääntöisesti hoitajan mukana. Hoitajilla on päivit- 
täisessä käytössään reppu, jossa on perusvälineistöä, kuten haavataitoksia, 
kuumemittari ja neuloja. Repun lisäksi mukaan otetaan tarpeen vaatiessa 
erilaisia lisälaukkuja, kuten laboratoriokassi, katetrointipussi tai tulehdus- 
ta mittaavan CRP-laitteen sisältävä kori. Koneita ja mittauslaitteita ei jätetä 
potilaiden kotiin, poikkeuksena ovat kuitenkin henkilökohtaiset laitteet, 
kuten kipupumppu, joka on potilaalla jatkuvassa käytössä niin kauan, kuin 
sitä tarvitaan. Potilaan kotiin saatetaan jättää kertakäyttöisiä tarvikkeita, ku- 
ten puhdistuslappuja, sidetarpeita tai erilaisia letkuja vain siinä tapauksessa, 
että hoito on pitkäaikaista ja toistuvaa. Hoitajat ovat saattaneet koota tavarat 
koriin, esimerkiksi kirjahyllyyn, mutta usein ne sijaitsevat potilaan yöpöy- 
dällä. Tavaroiden paikasta neuvotellaan yhdessä potilaan ja omaisen kanssa. 
Tavarat tuntuvat olevan ”kotisairaalan omaisuutta” niin, että vain työntekijät 
käsittelevät niitä. Palliatiivisille potilaille kotiin saatetaan hankkia sairaala- 
sänky ja erilaisia apuvälineitä liikkumiseen. 

Kotidialyysissä lääketieteellinen teknologia saa keskeisen roolin toimin- 
nassa. Automaattista vatsakalvodialyysiä tehdään suunnilleen kotikäyttöisen 
kopiokoneen kokoisella laitteella, kun taas hemodialyysikone on noin puo- 
lentoista kuution kokoinen järkäle. Varsinaisen dialyysikoneen lisäksi koti- 
dialyysi vaatii suuren määrän oheisvälineitä ja tavaraa: laatikoittain kolmen 
litran nestepusseja, letkuja, korkkeja, puristimia, steriilejä taitoksia ja liinoja, 
joita tulee olla kotona aina kolmen kuukauden tarpeiksi. Nämä tavarat muo- 
dostavat potilaiden kotona korkeita laatikkopinoja. Täysiä kaappeja tai tava- 
rapinoja on siellä täällä. 

POTILAS 30: Pitää olla ihan valtavasti varastotilaa. Et meillä ei 
lapset enää asu kotona, et meillä oli siinä mielessä ((helpompaa)). 
Piti miettii, et miten mä saan ne tavarat. Ja kuitenki niin, et ne on 
helposti saatavilla, ku mä hoitoo alotan. Mut se määrä aina kun 
lasti tuli ja meillä on tän kokoset ((näyttää käsillään)) portaat ylä- 
kertaan, et jyrkkyys on tämmönen, se oli aina lihasharjotus kun 
mun mies kanto ne kaikki tavarat ylös. Ja me koitettiin piilotella ne 
silleen et vanhemmat tulee eteen ja uudemmat taakse. Ne dialyysi- 
nestekanisterit ja ku kone täytetään kaittosuolalla, ni niitä keitto- 
suolapussilaatikoita on ja dialysaattoreita ja semmosta pientä sälää, 
erilaista letkua ja settiä, niitä oli. Plus pöytä missä oli kaikenmaail- 
man sidetaitoksia ja pirttua ja teippejä ja kaikkia alotus ja lopetus- 
settejä. Meidän täyty käyttää muita huoneita, et saada piiloon, me 
ei saatu kaikkee yhteen huoneeseen. (KdHaa) 


Useat dialyysipotilaat ovat valjastaneet myös kodin arkisia tavaroita dia- 
lyysikäyttöön. Tämä tapa tekee näkyvää rajaa dialyysin ja ”tavallisen” koti- 
elämän välille: ne halutaan erottaa toisistaan. Monella hemodialyysipotilaalla 
on erityinen nojatuoli, jota he käyttävät vain dialyysihoidon aikana. Tämä 
on usein käytännöllinen ratkaisu: nojatuoli on hankittu mukavuuden ja is- 
tuma-asennon perusteella sekä verhottu kankaalla, joka on helppo puhdistaa 
mahdollisesta verestä. Yhdellä potilaalla on villapusero, jota hän käyttää tun- 
nesyistä ainoastaan dialyysin aikana. 


POTILAS 33: Se hoitotuoli, mä siit kysyin ((mainitsee sairaalan 
nimen)), et saaks siihen jotain avustusta sen hankkimiseen, ni ne 
sano että ei, että siihen käy ihan vaan nojatuoli. Ei mulla kyllä sem- 
most nojatuolii ollu mihkä vois verta valua, että sehän pitäis olla 
jotain nahkaa tai kerniä. Siellä ((mainitsee yrityksen nimen)) yks 
hoitaja, ku mä kerroin, et pitäs hoitotuoli saada, kerto että julkisella 
puolella on nettihuutokauppa, ja hän vielä tulosti sieltä, et ((mainit- 
see kuntayhtymän nimen)) myi huutokaupalla kahta hoitotuolia. 
Mun mies hoiti sen huutokaupan ja oli hermopeliä sitten. Sitte il- 

motettiin, et tuoli on nyt teidän. Sieltä se tuli sitte ja kaikki säädöt 
toimii. (KdHaa) 


Kotisairaalahoidon toteuttaminen ei pääsääntöisesti edellytä tilallisia 
muutoksia kotona lukuun ottamatta mahdollisen sairaalasängyn edellyttä- 
miä tilajärjestelyjä. Myös lemmikit tulee turvallisuussyistä eristää hoitajan 
käynnin ajaksi erilliseen tilaan. Sen sijaan kotidialyysin toteuttaminen edel- 
lyttää varsin suuria tilallisia ja materiaalisia muutoksia: dialyysikone vaatii 
omaa maadoitettua sähköpistorasiaa, vesiletkut pitää asentaa yleensä läpi 
asunnon dialyysikoneesta wc-tilaan ja viemäröinti rakentaa. Muutostyöt 
kestävät yleensä päivän tai kaksi niihin erikoistuneilla ammattihenkilöillä. 
Dialyysin toteuttaminen edellyttää suuria määriä vettä, joten potilaiden tu- 
lee sopia kerrostalon taloyhtiön kanssa kasvaneesta vedenkulutuksesta tai 
varmistaa kaivoveden riittävyys haja-asutusalueella. Näiden toimien lisäksi 
itse dialyysikoneelle tulee järjestää tilaa. Tämä tarkoittaa usein muutoksia si- 
sustuksessa: huonekalujen järjestystä pitää muuttaa tai jokin huone tyhjentää 
arkisista tavaroista ehkä kokonaan. Tavaroille on hankittu uusia kaappeja ja 
työskentelylle apupöytiä. 


POTILAS 33: Tuolin lisäksi piti Etolasta hakee muovikoreja ja laa- 
tikoita, mihkä sitte lajittelin niitä tavaroita. Sen hoitopöydän sai 
hakee kaupungin välinevarastosta lainaksi, koska semmonen kun- 
nollinen pöytä on ihan välttämätön. Sitten lamppuhan pitää olla, 
no se vahingoks kaatu kerran ja meni rikki ja meil on siin nyt toi- 
nen käytöstä poistettu lamppu, se on vähän huono, siihen pitäis 
saada kunnon valo. Tietysti kaikki desinfiointiaine tulee ((mainit- 
see sairaalan nimen)) ja liinat sun muut. Sähkööhän siinä ((dialyy- 
sihoidossa)) menee ja vettä iha hirveesti, mutta vielähän meillä ei 
oo vesimaksua mutta ku toi putkiremontti on ohi, ni sittehän pitää 
maksaa ihan mittarin mukaan. Se vesimäärähän on aivan valta- 
va. Ja kyllähän sähkölaskukin, mulla on ajalta, kun ei ollu konetta, 
niin kyllähän se 50 prosenttia suurin piirtein nousi siitä. Että kyllä- 
hän se vie sähkööki aika paljo. (KdHaa) 

Dialyysipotilaiden kotona dialyysikone on saanut kiinteän sijoituspaikan, 
ja potilaat perustelevat paikkaa eri tavoin. Aineistosta löytyy toiminnallisuu- 
teen, sosiaalisiin suhteisiin ja sairaussuhteeseen liittyviä perusteluja. Toimin- 
nallisuusperuste on käytössä esimerkiksi silloin, kun hemodialyysikoneelle 
halutaan paikka, jossa on potilaan kannalta kaikkein kätevintä toteuttaa usei- 
ta tunteja kestävä hoito. Missä ajan saa kulumaan parhaiten, missä on televi- 
sio? Sijoittelua mietitään myös sen mukaan, mihin isokokoinen kone mah- 
tuu ja mihin vuorokauden aikaan hoito on tarkoitus toteuttaa. Osa potilaista 
suorittaa koneellisen vatsakalvodialyysin yöaikaan, jolloin koneen luonteva 
paikka on makuuhuone. 


HAASTATTELIJA: Oliks teille heti selvää et kone laitetaan tähän 
olohuoneeseen et ei se oo makuuhuoneessa? 

POTILAS 2: Oli 

OMAINEN: Mitä se turhaa siellä tekee. Miks se menis sinne häpee- 
mään kun telkkari on täällä? (KdHaa) 


Sosiaalisiin suhteisiin liittyvä peruste on esimerkiksi se, että potilas haluaa 
toteuttaa hoidon siellä, missä muut perheenjäsenet ovat. Tai potilas haluaa ni- 
menomaan piilottaa dialyysikoneen kylässä käyviltä ystäviltä ja sukulaisilta, 
ja sen vuoksi kone on sijoitettu makuuhuoneeseen, jonka oven saa suljettua. 
Tällöin potilaalla itsellä on myös mahdollisuus kontrolloida sitä, kenelle hän 
haluaa näyttää koneen. Sosiaalisiin suhteisiin liittyvä peruste on läheisesti yh- 
teydessä myös potilaan omaan sairaussuhteeseen. Osa potilaista haluaa vah- 
vistaa kokemustaan terveydestään ja ikään kuin unohtaa sairautensa hoitojen 
ulkopuolella, jolloin kaikki dialyysiin liittyvä tavara on tarkoituksenmukais- 
ta piilottaa kotona mahdollisimman hyvin kaappeihin, sermin tai verhon 
taakse. Toiset taas kokevat sairautensa niin keskeiseksi osaksi elämäänsä, että 
hoito ja siihen liittyvät tavarat saavat näkyä kotona. 


POTILAS 4: Mä vierastan, että siellä ((kotona)) ramppaa koko ajan 
eri porukkaa. Ku tulee, ni mä pistän makuuhuoneen oven kiinni, 
että kone ei loista sieltä ensimmäiseks silmille. Se näkyy ihan suo- 
raan käytävään, ku tulee eteiseen. (KdHaa) 

POTILAS 2: Meiltähän kysyttiin, et ootteko miettiny laittaa jon- 
kun sermin tohon ((hemodialyysikone oli perheen olohuoneessa). 
Fi se häviä, se on siinä. Eihän näitä nää Avotakassa, mut se on tär- 
kein sisustuselementti mitä meillä on. Kun se on aika keskeinen osa 
mun elämää, ni se saa olla keskeisellä paikallaki. (KdHaa) 


Tämä kotisairaala- ja kotidialyysihoidon tavaroita ja niiden paikkoja kä- 
sittelevä osio osoittaa, että kotisairaalaa tai kotidialyysiä ei ole olemassa ilman 
kotiin tuotavia ei-inhimillisiä toimijoita. Hoitoa ei voi suorittaa ilman erityi- 
siä tavaroita ja laitteita erotuksena vaikkapa kotihoitoon, jossa tukeudutaan 
jo valmiiksi kotona oleviin ei-inhimillisiin toimijoihin, kuten suihkuun tai 
mikroaaltouuniin. Kotisairaalassa ei-inhimillisestä toimijasta muodostuu 
inhimillisen toimijan jatke siinä kohtaa, kun inhimillisen toimijan toimin- 
tamahdollisuudet loppuvat; esimerkiksi kun potilaan lämmön arvioiminen 
ei riitä, vaan halutaan mittaamalla saada tarkka tieto potilaan kuumeesta. 
Kotidialyysissä ei-inhimillinen toimija sen sijaan sulautuu osaksi inhimillistä 
toimijaa siinä vaiheessa, kun potilas liittää itsensä letkujen avulla koneeseen 
ja kone osallistuu potilaan elimistön toimintaan. Kotidialyysissä ei-inhimil- 
linen toimija mahdollistaa inhimillisen toimijan olemassaolon jatkumisen. 

Fi-inhimilliset toimijat eivät kotona ole mikään yhtenäinen luokka, vaan 
niiden välille muodostuu erilaisia muuttuvia hierarkioita, etuoikeuksia ja yh- 
teistyötä. Esimerkiksi kotiin dialyysihoitoa varten hankittu nojatuoli toden- 
näköisesti vähentää kotona jo valmiina olevan nojatuolin käyttöä ja siten sysää 
sen ei-inhimillisenä toimijana toimijaverkoston ulkokehälle. Vaikka kotisai- 
raala- tai kotidialyysitoiminnan edellyttämät ei-inhimilliset toimijat ovatkin 
toiminnalle välttämättömiä, niiden ei useinkaan haluta täysin rinnastuvan 
ei-inhimillisiin toimijoihin, jotka ovat kuuluneet kotiin jo aiemmin. Tämä il- 
menee siten, että uusia, ei-inhimillisiä tavaroita on piilotettu eri puolille kotia. 
Väistämättä kotiin tuotavat uudet ei-inhimilliset toimijat kuitenkin valtaavat 
alaa muilta ei-inhimillisiltä toimijoilta ja täyttävät olemisellaan kodin tilaa 
erityisesti kotidialyysihoidossa. 

Toimiminen kotona 


Tässä jaksossa siirrytään tavaroista ja niiden paikoista tarkastelemaan poti- 
laan ja työntekijän toimintaa kotisairaalassa tai kotidialyysihoidossa. Kotisai- 
raalassa hoitajat tulevat potilaan kotiin kuten vierailulle tullaan eli soittamal- 
la ovikelloa ja odottamalla oven avaamista. Monessa tilanteessa potilaan ja 
omaisen kanssa on kuitenkin sovittu, että hoitaja saattaa tulla sisään itsenäi- 
sesti auki olevasta ovesta, vaikka tällöinkin hoitajat usein koputtavat oveen 
tai muutoin äänellä ilmoittavat tulostaan. Haastatellut potilaat kertovat, että 
hoitajan päästäminen omaan kotiin on helppoa eikä se vaadi heiltä erityisiä 
järjestelyjä, kuten ylimääräistä siivoamista. Havainnointiaineisto kuitenkin 
osoittaa, että osa potilaista esimerkiksi pahoittelee hoitajalle kodin epäsiiste- 
yttä, vaikka hoitajat vakuuttavatkin, ettei asialla ole merkitystä. 

Hoitajille potilaan koti on toisenlainen työskentely-ympäristö kuin tervey- 
denhuollon toimipisteet. Toiminnan ääneen lausumattomat rajat ja säännöt 
poikkeavat kotisairaalassa sairaalasta, ja kodin tiloja käytetään toisella tavalla 
kuin esimerkiksi sairaalaosaston tiloja. Kotisairaalan hoitaja saattaa istuu- 
tua potilaan kotona olohuoneen lattialle avaamaan kannettavan tietokoneen, 
mutta sairaalaosaston potilashuoneessa lattialla istuminen olisi kaikkien kir- 
joittamattomien sääntöjen vastaista. Eräs hoitaja kuvailee, että kotona hän 
välttää potilaan sängylle istumista, mutta sairaalaosastolla hän usein istahtaa 
potilaan sängyn reunalle keskustelemaan tämän kanssa. Kotona hoitajat eivät 
esimerkiksi ota lasia keittiön kaapista ilman lupaa, eivätkä käytä kodin wc-ti- 
loja. Kotisairaalassa hoitajilla on siis valtuutus hoitotyön työntekijöinä toimia 
ja liikkua kodin tiloissa, mutta silti toimintaa rajaavat osittain kotikyläilyyn 
liittyvät kulttuuriset toimintatavat ja kirjoittamattomat säännöt. 

Hoito kotisairaalassa tapahtuu potilaan itsensä valitsemassa tai yhdessä 
hoitajan kanssa neuvotellussa paikassa. Hoitopaikka valitaan yleensä käytän- 
nöllisyyden näkökulmasta. Verinäytteet otetaan ruokapöydän ääressä, koska 
keittiössä on kodin kirkkain lamppu. Antibioottia annetaan suonensisäisesti 
olohuoneen nojatuolissa, jossa potilaalla on miellyttävää istua vaadittu aika 
tai keskusteluja käydään makuuhuoneessa potilaan maatessa sängyllä, kun 
hänen kuntonsa on heikko. 

tilaa ole rakennettu sairaanhoidollista toimintaa silmällä pitäen samalla ta- 
valla kuin sairaaloissa. Sekä haastattelu- että havainnointiaineisto osoittavat, 
että potilaan kotona toimiminen edellyttää hoitajilta monenlaista tilallista 
ja tilannekohtaista toimintatapojen soveltamista. Kotisairaalatoiminta haas- 
taakin työntekijöitä innovoimaan ja toimimaan toisin. Hoitajat sopeuttavat 
toimintaansa kodin tilat huomioiden ja käyttävät hyväkseen tilan tarjoamia 
mahdollisuuksia, kuten potilaan rollaattoria tai yöpöytää laskutilana. Esimer- 
kiksi heikko valaistus tai tavaranpaljous saattavat aiheuttaa haasteita poti- 
laan kotona työskentelylle. Seuraavassa ryhmähaastattelussa sairaanhoitajat 
muistelevat kotisairaalatoiminnan alkuaikoja paikkakunnalla ja niitä toisin 


Hoitajien työskentelymahdollisuudet kodin tiloissa ovat rajatut, eihän 


toimimisen vaatimuksia, joita he ovat asettanet kodin tilan toiminnalle. 

SAIRAANHOITAJA 1: Tuli vielä mieleen, kun kysyitte, et mitä 
alkuun olis ollu hyvä tietää, niin tietysti yks asia on se, että mi- 
ten erilainen se kotiympäristö on toimia. Eihän me ymmärretty 
alkuun, kun ensimmäinen potilas tuli, et pitää kysyä, miten sin- 
ne sun kotiin pääsee sisään. Eihän me oltu ees varauduttu siihen, 
kun osastolle pääsee aina, siellä on ne huoneet ja sinne mennään. 
Nyt mennäänkin toisen ihmisen kotiin, et miten sä pääset sinne 
kotiin sisään, jos ne asuu kerrostalossa vaikka, missä on rappukäy- 
tävä kiinni. Tai sit sellaset kodin turvallisuudenkin asiat, mitä ei 
osastolla tarvi miettiä. Ettei siellä oo mitään mattoja tai mitään. 
Et ensimmäisen kerran, kun se mummo kaatu sen tippatelineen 
kaa, niin tuli mieleen, et pitäiskö noi matot ottaa pois tosta. Mä en 
osannu ollenkaan ees ajatella kaikkia asioita, mitä pitää huomioida. 
SAIRAANHOITAJA 2: Onhan se, kun se on koti, niin ei oo mi- 
tään laskutilaakaan monessa paikassa, mihin sä laitat ees tavaroita 
ja alat avaan ((pakkauksia)) ja sit jonkun kattolampun valossa. Nyt 
on omat valot ((hoitajilla mukana)). 

SAIRAANHOITAJA 3: Kyllähän mä oon nostanut sitä tippateli- 
nettä niin paljon, ettei potilas päässy ulos sieltä ((huoneen)) ovesta. 
((naurua)) 

HAASTATTELIJA: No huomasitko sa sen sit? 


Muuttuuko koti sairaalaksi? 


SAIRAANHOITAJA 3: En, kun tuli seuraava ((hoitaja)). Sanoi, et 
sä et voi nostaa sitä tippatelinettä niin paljon. ((naurua)) (KsHaa) 


Sairaanhoitajien lisäksi potilaat ja omaiset harrastavat tilallista ja myös 
materiaalista soveltamista. He ovat esimerkiksi miettineet valmiiksi anti- 
bioottitiputukselle paikan kotoa niin, että taulukoukku valjastetaan tippate- 
lineeksi tai he yrittävät vähentää jätteen määrää hyödyntämällä tyhjiä dia- 
lyysiletkujen pakkauspusseja roskapusseina. Kotidialyysipotilaiden omaiset 
ovat usein saaneet ”kantojuhdan” tai ”roskakuskin” roolin potilaan hoidossa. 
Kotiin on kannettava dialyysinestepusseja sisältäviä painavia pahvilaatikoita, 
joiden tuottama ylenmääräinen pahvi- ja muoviroska viedään myöhemmin 
roskikseen. Omaiset toimittavat näitä tehtäviä yleensä mielellään, koska ne 
ovat konkreettinen tapa auttaa ja osallistua hoitoon. 

Kotisairaalassa toteutetaan esimerkiksi suonensisäisiä hoitoja, jotka 
edellyttävät tarkkaa hygieniaa ja aseptista toimintaa hoitajilta. Aseptiikalla 
tarkoitetaan menetelmiä tai välineitä, joilla pyritään ennalta ehkäisemään 
tauteja aiheuttavien mikrobien pääsy esimerkiksi potilaan iholle. Joidenkin 
potilaiden kodit eivät täytä lähellekään sairaalalle asetettuja hygienia- tai siis- 
teysvaatimuksia. Tämä rajoite kuuluu kotisairaalatoimintaan, ja hoitajat ovat 
siitä tietoisia. He toteuttavat aseptista toimintamallia omassa toiminnassaan, 
mutta eivät voi olla varmoja, miten hyvin puhtaus toteutuu potilaan omassa 
toiminnassa. Joissakin tapauksissa kodin tilat ovat niin likaisia ja sotkuisia, 
että hoidon onnistuminen erityisesti haavanhoitojen osalta mietityttää hoita- 
jia. Joidenkin potilaiden kohdalla päädytään näissä tilanteissa ehdottamaan 
osastohoitoa kotihoidon sijaan. Mikäli hoito kuitenkin toteutetaan kotona, 
hoitajat sopeuttavat toimintaansa ja käyttävät tavaroita valikoiden, jotta ne 
pysyisivät puhtaina. 


HAVAINNOINTIPÄIVÄKIRJA: Toimistolla sairaanhoitaja sanoi, 
että potilaan koti on aika likainen, hän oli saanut tiedon aiem- 
min vuorossa olleelta sairaanhoitajalta. Sairaanhoitaja totesi, että 
likaisten asuntojen kohdalla joutuu katsomaan tarkemmin, mitä 
ottaa mukaan, mitä jättää ja miten asioita asettelee esille ja mihin 
niitä laittaa. Suurin osa asunnoista on kuitenkin perussiistejä eikä 

esimerkiksi raivaussiivousta vaativia asuntoja ole tullut vastaan. 
Hän sanoi, että koska asunto on likainen hän ottaa kenkäsuojia, 
eikä esimerkiksi ota mukaan Ipadiä tai välttämättä edes reppua. 
(KsHav) 


Kotidialyysihoidossa tilanne poikkeaa hygienialtaan oleellisesti kotisai- 
raalatoiminnasta. Potilaille opetetaan koulutusjakson aikana samantasoinen 
aseptinen työskentely kuin terveydenhuoltohenkilökunnalle, koska dialyysi- 
hoidon turvallinen toteuttaminen edellyttää korkeaa hygieniatasoa. Käytän- 
nössä dialyysipotilaiden tulee esimerkiksi osata oikea toimintajärjestys ste- 
riilien pakkausten avaamiseksi, ymmärtää, että syliin pudonnut korkki on 
heitettävä käyttämättömänä roskiin tai että toimenpide tulee aloittaa alusta, 
mikäli on sattunut koskettamaan neulaa väärästä kohtaa. Kodin pintoja pi- 
tää desinfioida ja huolehtia yleisesti käsihygieniasta. Erään hoitajan mukaan 
dialyysipotilaat huolehtivat aseptiikasta ja kodin hygieniasta pääsääntöisesti 
hyvin, eikä infektioita juurikaan ole. Potilaat ovat myös tottuneet oman kodin 
mikrobeihin, eivätkä ne aina aiheuta ongelmia. 


SAIRAANHOITAJA 4: Mutta sitten kun ((dialyysipotilaan)) kunto 
on noussut ja on lääkkeitä ja aivan loistavat dialyysit tänä päivänä, 
ni eihän potilailla ole hirveesti mitään infektioita. Kun he menevät 
kotiin ni kotipöpöthän ovat tuttuja, he ovat tottuneet niihin. Tää 
sairaalahan on valintamyymälä, täällä käytetään kovia antibioot- 
teja ja pöpöjä on ihan toisella tavalla, tääl on hirveesti ihmisiä, jot- 
ka tuovat kaiken tullessaan. Et onhan sairaala ihan eri asia, kun siel 
potilaan omassa kotona. Jos me päästetään potilas kotiin, ni ei se 
ole mikään teho-osasto tai sairaala, se on ihan potilaan koti. Ja jol- 
lakin on siivouspäivä useammin kuin toisilla ja jos on tottunut sii- 
hen et on pikkusen rönttösempää, ni se on hänen kotinsa. (KdHaa) 


Toiminnan tarkastelu tässä jaksossa osoittaa, että toimijoiden kokonaisuus 
kussakin tilanteessa tuottaa toiminnan mahdollisuudet. Joissakin tilanteissa 
yksittäiset toimijat tai toimijoiden kokonaisuus on tukemassa kotisairaala- 
tai dialyysihoidon toteutumista, mutta joissain tapauksessa ne muodostavat 

esteen toiminnalle. Neuvottelu toiminnasta tai tilan käytöstä käydään siis 
kaikkien, ei vain inhimillisten toimijoiden kesken. Usein on niin, että ni- 
menomaan kodin ei-inhimilliset toimijat asettavat kotisairaala- tai kotidia- 
lyysitoiminnalle rajoja, jotka tulee ratkoa niin, että kaikki toimijat saadaan 
yhteistyöhön ja toiminta onnistuu. Esimerkiksi liian himmeä lamppu saattaa 
siirtää toiminnan ja kaikki siinä mukana olevat toimijat tilasta toiseen, jos- 
sa yhteistyöhön tulee uusi ei-inhimillinen toimija, tarpeeksi hyvin valaiseva 
lamppu. Tai kotona olevan ei-inhimillisen toimijan, kuten oviaukon, kokoon 
sopeudutaan niin, että kotisairaalatoimintaan kuuluva ei-inhimillinen toimi- 
ja, tippateline, mukautuu kyseisen toimijan asettamiin rajoihin. Empiirisessä 
osassa kuvattu tilallinen ja materiaalinen soveltaminen kotisairaalatoimin- 
nassa laajentaa kodin piirissä olevien ei-inhimillisten toimijoiden toimijuutta 
myös kotisairaalatoimintaan. Näin on esimerkiksi silloin, kun taulukoukkua 
hyödynnetään tippatelineenä. Tai joissain tapauksissa kotiin tuotu ei-inhi- 
millinen toimija ”sijaistaa” kodin ei-inhimillistä toimijaa sen ajan, että toi- 
minta onnistuu, kuten silloin, kun hoitaja tuo mukanaan lampun, jonka va- 
lossa verikokeen ottaminen onnistuu. 


Muuttuuko koti sairaalaksi? 


Tässä osiossa tarkastelemme, miten potilaat suhtautuvat kotisairaala- ja koti- 
dialyysitoiminnan mukanaan tuomiin tavaroihin ja toimintaan, joita olem- 
me kuvanneet edellisissä jaksoissa. Kokevatko potilaat, että heidän kotinsa 
muuttuu uudenlaisten tavaroiden, työntekijöiden ja sairaalatasoisen toimin- 
nan myötä sairaalaksi? Aineistosta ei löydy kohtia, joissa kotisairaalan poti- 
laat reflektoisivat spontaanisti kotisairaalatoiminnan vaikutusta kodin tilaan 
tai sille annettuun merkitykseen. Tutkijan kanssa on ehkä helpompi puhua 
konkreettisista asioista, tavaroista ja toiminnasta kuin syvällisemmistä ko- 
kemuksista, joita ei ehkä itsekään sairauden kanssa eläessä ole tullut mietti- 
neeksi. Tutkijoina kuitenkin olemme kiinnostuneita aiheesta ja siksi kysym- 
me siitä potilailta suoraan. Kukaan kotisairaalan potilaista ei kysyttäessä tuo 
esiin kokemusta siitä, että kotisairaalatoiminta olisi muuttanut kotia ja kodin 
tuntua niin ratkaisevasti, että se olisi alkanut tuntua hoidon aikana sairaalal- 
ta. Sen sijaan muutama kotidialyysipotilas puhuu asiasta spontaanisti. 

raan, materiaalisuuteen, ei hoitotoimenpiteisiin tai työntekijöihin. Sairaalassa 
yleisesti käytössä olevat laitteet, huonekalut ja tavarat saavat kotona aikaan 
sairaalan tuntua. On siis ymmärrettävää, että kotisairaalatoiminnassa, jossa 
kotiin tuotavan tavaran määrä on murto-osa kotidialyysitoiminnassa tarvit- 
tavasta tavarasta, tunne kodin muuttumisesta ei ole olennainen. Myös alla 
olevassa aineisto-otteessa kodin muuttuminen sairaalaksi liitetään materiaa- 
lisuuteen. Tässä tapauksessa potilas on kuitenkin kodin tilallisilla jarjestelyil- 
lä onnistunut ikään kuin torjumaan muutoksen, ja se on jäänyt aiheettomaksi 
peloksi. Dialyysiin liittyvien tavaroiden rajaaminen tiettyyn paikkaan kotona 


POTILAS 3: Sieltähän tuli ((dialyysikoneen)) mukana sairaalapöy- 
tä, semmonen jossa oli ihme tippateline. Mä halusin siitä mahdol- 
lisimman nopeesti eroon. Ensinnäki sen takia, et se näytti liian 
sairaalalta. Toisekseen sen takia, et se oli varmaan sairaalasängylle 
tehty, koska sehän oli ihan liian korkeella. (KdHaa) 

TUTKIJA: Onks sulla nyt jotenki parempi fiilis kaiken kaikkiaan 
kuin sillon ku sä kotona teit sitä ((dialyysihoitoa))? 

POTILAS 42: On joo. Kyl mä sanon, et se on ihan erilaista, siis ai- 
van täysin. 

TUTKIJA: Okei. Mikä siin on erityisen erilaista? 

POTILAS 42: No esimerkiks se, et siel ei oo enää mitään roskaa 
himassa, se on yks iso juttu. Mä oon niin onnellinen ku mä sain 
kantaa ne viimeset laatikot roskiin. 

POTILAAN OMAINEN: Tai siis me kannettiin, mut kuiteski. 
POTILAS 42: No mut kuitenkin, et ku ne oli pois kokonaan mun 
silmistä. Ja sitte mul on koti, et ei oo enää se koti sairaalana. Et se 
oli tosi iso muutos. (KdHaa) 


Edellisissä aineisto-otteissa sairaalan tuntu liitetään nimenomaan tava- 


on auttanut kodin tunnun säilyttämisessä. 

POTILAS 4: Sillon aikoinaan, ku mä meninhemodialyysiin, niin mä 
ajattelin, että mä en halua sitä sairaalaa kotiin. Se oli yks niistä syis- 
tä. Mutta käytännössä se on vaan yks laite ja jumalaton määrä Ba- 
xterin laatikoita, muttei muuta. Niille tehtiin oma paikka. (KdHaa) 


Muuttuuko koti sairaalaksi? 


Potilaiden kokemusten tarkastelu tässä jaksossa osoittaa, että kotidia- 
lyysitoiminnan mukana tulevat uudet ei-inhimilliset toimijat saattavat uha- 
ta kotona olevien toimijoiden harmoniaa ja rikkoa kokonaisuuden. Toimi- 
joiden määrä saattaa uhata kodin tuntua. Sama vaikutus saattaa olla kotiin 
tuotavalla uudella ei-inhimillisellä toimijalla, joka laadultaan, esimerkiksi 
ulkonäöltään, poikkeaa kodin ei-inhimillisistä toimijoista. Toimijoiden ko- 
konaisuuden rikkoutumisen uhkaan on useita mahdollisia ratkaisuja. Uudet 
ei-inhimilliset toimijat on mahdollista hyväksyä täysivaltaisiksi osiksi ko- 
din toimijoiden kokonaisuutta. Toiseksi oli mahdollista, että sopimattomille 
ei-inhimillisille toimijoille halutaan tarjota vain mahdollisimman pieni roo- 
li, jolloin ne ikään kuin pakotetaan toimijoiden kokonaisuuden ulkokehälle. 
Näin on esimerkiksi silloin, kun uusia ei-inhimillistä toimijoita piilotetaan 
näkymättömiin kodissa. Joissakin tapauksessa on myös mahdollista, että toi- 
mijoiden uudenlaista kokonaisuutta ei saada toimimaan, jolloin kotihoidosta 
luovutaan kokonaan. 

Tavallisessa sairaalahoidossa tai sairaalassa toteutetussa dialyysissä poti- 
las inhimillisenä toimijana siirtyy ja tulee osaksi aivan uutta inhimillisten ja 
ei-inhimillisten toimijoiden kokonaisuutta. Hyväksyessään kotisairaala- tai 
kotidialyysitoiminnan kodissaan potilas on sen sijaan pakotettu hyväksy- 
mään, että kotiin tulee uusia, sinne aiemmin kuulumattomia ei-inhimillisiä 
ja myös inhimillisiä toimijoita, jotka laajentavat toimijoiden kokonaisuutta, 
toimijaverkostoa. Sen sijaan, että toimijaverkko ikään kuin laajenee ulospäin, 
muutos tapahtuukin kontekstin sisällä. Kodin tila tihentyy toimijoista. 


Johtopäätökset 


Tässä luvussa tarkastelimme kotisairaala- ja kotidialyysitoimintaa tilan ja 
materiaalisuuden näkökulmasta. Tutkimus perustui etnografiaan, ja aineisto 
on tuotettu havainnoimalla ja haastattelemalla potilaita, omaisia ja työnteki- 
jöitä. 

Kotisairaalatoiminnan edellyttämät ei-inhimilliset toimijat kotona olivat 
vähäisiä. Sen sijaan kotidialyysissä ei-inhimillisistä toimijoista itse dialyysi- 
laite ja hoitotarvikkeet muodostivat niin suuren tavaramäärän, että niiden 
sijoittaminen kodin tiloihin vaati monenlaisia sisustuksellisia, tilallisia ja toi- 

minnallisia järjestelyjä. Kodin toimijoiden kokonaisuus tuli tällöin muokata 
uudenlaiseksi toimijaverkostoksi. Osa potilaista rajasi uusille ei-inhimillisille 
toimijoille kotiin tiloja, jossa sairaalatasoinen toiminta toteutui ja tavaroita 
säilytettiin. He erottivat sairauden ja sen hoidon vaatimat ei-inhimilliset toi- 
mijat henkilökohtaisista ja kodin vaatimista ei-inhimillisistä toimijoista. Osa 
potilaista oli sen sijaan levittänyt hoidon edellyttämiä laitteita ja tarvikkeita 
eri puolille kodin tiloja, ja tällä tavalla he antoivat sairautensa ja hoidon näkyä 
myös tilallisesti. Uudet ei-inhimilliset toimijat oli tällöin hyväksytty kodin 
toimijaverkoston täysivaltaisiksi jäseniksi. Parhaimmillaan ei-inhimillisten 
toimijoiden tilallinen hallinta tarjosi potilaalle mahdollisuuden aktiiviseen 
valintaan: kuinka isoksi osaksi kodin toimijaverkostoa sairauden ja sen hoi- 
don ottaa? Osalle potilaista kyse oli kuitenkin pakosta, jonka kodin rajalliset 
tilat asettivat tavaroiden sijoittelulle. 

Kotona hoito toteutettiin siellä, missä se oli käytännöllisintä. Kotisairaa- 
lassa hoito oli yleensä ajallisesti niin lyhytkestoista, ettei se ”uhannut” kodin 
tilan normaalia käyttöä. Keittiöstä ei esimerkiksi muodostunut laboratorio- 
ta, vaikka siellä otettiinkin verikokeita. Sen sijaan kotidialyysin edellyttämät 
ei-inhimilliset toimijat, kuten laitteet, tarvikkeet ja muutostyöt ja hoidon ajal- 
linen pitkäkestoisuus, muuttivat väistämättä tilan luonnetta ja käyttömah- 
dollisuuksia. Uudenlaiset ei-inhimilliset toimijat myös muuttivat ihmisten 
toimintaa ja käyttäytymistä kodin tiloissa. Kotidialyysissä potilaat olivat pa- 
kotettuja aseptisen työskentelyn vuoksi toimimaan hoitoonsa liittyvien ei-in- 
himillisten toimijoiden kanssa toisin kuin kotona yleensä toimitaan. Toisin 
toimiminen ulottui osaltaan myös kodin tavallisiin ei-inhimillisiin toimijoi- 
hin, koska esimerkiksi hygieniasta piti pitää erityistä huolta. 

Työntekijöille potilaan kodista muodostui kodin ja työpaikan hybridi. 
Kotisairaalatoiminta edellytti työntekijöiltä kulttuuristen sääntöjen hallintaa, 
sen pohtimista, kuinka vieraana käyttäydytään kodin tiloissa. Kotiin tuleva- 
na uutena inhimillisenä toimijana työntekijän tuli sopeutua kodin olemassa 
olevaan toimijaverkostoon. Samalla hoitajat arvioivat, kuinka hyvin kodin 
tilat ja toimijat soveltuivat hoitoon ja sairaalankaltaiseen toimintaan. Esi- 
merkiksi aseptiikan osalta kotisairaalatoiminnassa oli noudatettava samoja 
käytäntöjä kuin sairaalassa. Kodin tilat ja ei-inhimilliset toimijat asettivatkin 
rajoja sille, kuinka pitkälle sairaalan toimintatapoja oli mahdollista noudattaa 

ja tuoda osaksi kodin toimijoiden kokonaisuutta. Jos mahdollisuuksia ei ollut, 
työntekijät toteuttivat työssään luovaa tilallista ja toiminnallista soveltamista. 
He alkoivat aktiivisesti muokata muiden toimijoiden rooleja ja toimijaverkos- 
ton kokonaisuutta. Käytännössä tämä tarkoitti esimerkiksi kodin tilojen ja ta- 
varoiden ”valjastamista” sairaalatoimintaan tai sairaalan kirjoittamattomista 
säännöistä luopumista ja vapaampaa tilan käyttöä. Kodin muodostuminen 
kodin ja työpaikan hybridiksi johti välillä tilanteisiin, jossa työntekijät oletti- 
vat, että kodin tilat, tavarat ja ihmiset siellä toimivat kuten sairaalassa. Näissä 
tilanteissa työntekijät ikään kuin olettivat kotisairaalatoiminnan muuttavan 
kotia enemmän sairaalan kaltaiseksi, kuin se todellisuudessa muuttuikaan. 

Potilaiden näkökulmasta koti pysyi kotina huolimatta siitä, että uudet in- 
himilliset ja ei-inhimilliset toimijat levittäytyivät sinne. Sen sijaan kotidia- 
lyysihoidon edellyttämä suuri uusien ei-inhimillisten toimijoiden määrä tai 
niiden poikkeuksellinen laatu toi osalle potilaista kokemuksen kodin muut- 
tumisesta sairaalaksi. Huomionarvoista on, että muutos liittyi nimenomaan 
ei-inhimillisiin toimijoihin, materiaalisuuteen, ei toimintaan tai työnteki- 
jöihin. Sairaalan tuntu tuli ei-inhimillisten toimijoiden visuaalisesta ulottu- 
vuudesta, joka sotki kulttuurista käsitystä siitä, mitkä tavarat tai huonekalut 
sopivat kodin tiloihin. Tämä huomio vahvistaa näkemystä siitä, että tekno- 
logioilla ja tavaroilla on ei-inhimillisinä toimijoina oleellinen osa siinä, min- 
kälaista toimintaa toimijoiden kokonaisuus tuottaa ja miten tuo kokonaisuus 
koetaan. 

Luvussa tarkasteltiin terveydenhuollon palvelujen viemistä kotiin. Tehty- 
jä havaintoja voi pohtia myös sosiaalityön kontekstissa. Sosiaalityössä tarvit- 
tava välineistö on vähäisempää kuin kotisairaalassa tai kotidialyysissä. Voi 
ajatella, että kodin toimijaverkosto muuttuu vain vähän toimijoiden määrän 
suhteen. Sen sijaan sosiaalityön tavoitteena on olemassa olevan toimijaver- 
koston luonteen ja sen toiminnan muuttaminen. Asiakkaan toimijaverkoston 
keskiöön on ehkä aiemmin ujuttautunut alkoholi, joka on sosiaalityön avulla 
tavoitteena siirtää kauemmas toimijaverkoston ulkokehälle tai tuoda vaikka- 
pa äidin oma jaksaminen toimijaverkoston keskiöön. Sosiaalityö ei siis lähtö- 
kohtaisesti muuta kodin toimijaverkostoa määrällisesti vaan ennen kaikkea 
laadullisesti. 

Tulevaisuudessa kotisairaala- ja kotidialyysitoiminta lisääntyvät entises- 
tään ja käyttöön otetaan yhä uusia kotikäyttöön soveltuvia lääketieteellisiä 
teknologioita. Kodista voi yhä useammin muodostua sairaalan jatke. Poti- 
laan koti on työntekijälle joka tapauksessa toisenlainen työskentely-ympä- 
ristö kuin terveydenhuollon instituutiot, ja toiminnassa hyvä muistisääntö 
on, että niin potilas kuin kotikaan eivät toimi, kuten työntekijät ajattelevat 
niiden toimivan. Ajatus muistuttaa työntekijöitä toisin toimimisen tarpeesta 
ja toiminnallisesta soveltamisesta. Kotisairaala- ja kotidialyysitoiminnan li- 
sääntyessä on tärkeää säilyttää potilaan kokemus kodista ja mahdollistaa hä- 
nen aktiivinen toimintansa tilallisten ja materiaalisten ratkaisujen suhteen. 
Jatkossa on kiinnostavaa tutkia esimerkiksi omaisia kotisairaalatoiminnassa: 
mitkä ovat heidän roolinsa ja vastuunsa lääketieteellisen teknologian käytös- 
sä? Myös lisääntyvä itsemittaus avaa kiinnostavia tutkimusmahdollisuuksia 
terveysteknologian vaikutuksesta kodin tiloihin ja tavaroihin sekä kodin ti- 
loissa toimimiseen. 


Kiitokset: Kiitämme tutkimuksen rahoittamisesta Kunnallisalan kehittämis- 


säätiötä. Tutkimukseen osallistuneet potilaat, omaiset ja hoitohenkilökunta 
mahdollistivat tutkimuksen toteuttamisen. 

14 
Kotikäänteen ja kotiympäristössä tehtävän 
hyvinvointityön kompleksisuus 


Suvi Raitakari, Kirsi Günther & Jenni-Mari Räsänen 


Johdanto 


Tämä kirja kiinnittyy merkittävään hyvinvointipalveluiden ja -työn murrok- 
seen, jossa koti määrittyy keskeiseksi hyvinvointityön tekemisen ympäristöksi 
ja haavoittuvassa asemassa olevien ihmisten kohtaamispaikaksi. Kotikäänne 
tekee teoksestamme ajankohtaisen ja perustelee kotona tehtävän hyvinvointi- 
työn tutkimuksen tärkeyttä. Silloin kun koti on hyvinvointipolitiikan ja -työn 
fokuksessa, yhteiskuntatieteissä on tärkeä tutkia lähemmin sitä, mitä kotona 
tapahtuu ja mitä erityiskysymyksiä liittyy ”koti ensin”- (Anttonen & Kar- 
sio 2016) ja ”Asunto ensin” -politiikkojen toteuttamiseen ruohonjuuritasolla 
(esim. Padgett ym. 2016; A home of your own 2017; Asunto ensin 2.0. 2020). 
Kirjassa kotikäännettä ei lähestytä yksiselitteisesti ”hyvänä” tai ”huonona” 
ilmiönä. Kotikäänne yhteiskunnallisena muutossuuntana ja siihen kytkeyty- 
vä kotikäyntityö ovat ilmiöinä kompleksisia - ja sellaisena niitä tulee lähestyä 

ja analysoida. On arvioitava ja punnittava yksilö- ja tilannekohtaisesti sitä, 
miten koti soveltuu hyvinvointityön tekemisen paikaksi. 

Kotikäänteeseen sisältyy paljon positiivisia mahdollisuuksia, kuten ihmi- 
sen itsemääräämisoikeuden, valinnanmahdollisuuksien ja yhteisöihin inte- 
groitumisen vahvistuminen. Kyse on kuitenkin muutossuunnasta, joka voi 
tuottaa myös negatiivisia seurauksia, kuten esimerkiksi vaikeutta päästä ym- 
pärivuorokautiseen laitoshoitoon, kun sille on tarvetta. Kodin ensisijaisuuden 
politiikka saattaa tarkoittaa jäämistä neljän seinän sisään, turvattomuutta, 
yksinäisyyttä, täyttämättömiä tarpeita ja kohtuutonta sinnittelyä arjessa. Ko- 
tikäänteen ajassakin tarvitaan asumis- ja palveluratkaisuja, jotka eivät perus- 
tu omassa kodissa asumiseen ja jotka mahdollistavat intensiivisen, ympäri- 
vuorokautisen hoivan, tuen ja toisen ihmisen läsnäolon. Koti- ja laitoshoitoa 
sekä ryhmäasumista ja tuettua asumista on tärkeää edistää ja kehittää yhtenä 
kokonaisuutena. Voidaan ajatella, että kotiin vietävät palvelut eivät voi toteu- 
tua parhaalla mahdollisella tavalla, ellei laadukkaita laitosperustaisia palve- 
luja ole riittävästi. Kodin ja instituution välinen ero ei myöskään käytännön 
elämässä ole niin selkeä, kuin usein ajattelemme. Koti voi hyvinvointityön 
tekemisen kautta muuntua instituutioksi, ja päinvastoin: 


Sitäkään ei tule unohtaa, että myös omista kodeista voi tulla ins- 
tituutionaalisia asumismuotoja, kun niistä tulee ammattilaisten 
työn tekemisen paikkoja eikä asukkaiden yksityisyyttä ja itsemää- 
räämisoikeutta kunnioiteta riittävästi. Toisaalta institutionaalisina 
pitämistämme asumismuodoista — hoivakodeista, kuntoutusko- 
deista jne. — voi tulla koteja, jos niitä kehitetään tähän suuntaan 
ja vaalitaan kodin kulttuurisia merkityksiä, esimerkiksi kunnioite- 
taan oikeutta omaan oveen”. (Juhila & Kröger 2016, 223-224.) 


Tässä kirjassa on kuljettu tutkijoiden ja hyvinvointityön tekijöiden mat- 
kassa päihde-, vanhus- ja mielenterveystyön, aikuissosiaalityön, asumisen 
tuen ja terveydenhuollon kotikäynneillä. On haastateltu asiakkaita ja työn- 
tekijöitä. Kodeista, joihin tutkija on jalkautunut, voi tunnistaa esineistöä, 
jotka liitämme sekä kotiin (esimerkiksi valokuvat läheisistä ihmisistä) että 
instituutioihin, kuten hoitovälineisiin ja hoivateknologiaan. Lähemmin kir- 

jassa on tarkasteltu myös kotikäyntien kokonaisvaltaisuutta, niiden tehtäviä, 
funktioita ja käytäntöjä. Koti kertoo paljon asujastaan, hänen hyvinvoinnis- 
taan, toimintakyvystään, hänelle merkityksellisistä ja tärkeistä asioista. Se 
viestii myös asukkaan historiasta, muistoista, nykyisyydestä ja tulevaisuuden 
toiveista. Koti sisältää asukkaan henkilökohtaisia suhteita ja toisinaan lem- 
mikkejä. Siten koti muodostaa erityisen ympäristön, jossa on mahdollista 
saada tietoa asiakkaasta, oppia tuntemaan häntä sekä toteuttaa kotikäänteen 
mukaisia asiakas-työntekijäkohtaamisia sekä tutkia niitä. Kotikäynti on koti- 
käänteen ajassa keskeinen työntekijän työväline ja asiakaskohtaamisten muo- 
to. 

Kotona tehtävä hyvinvointityö perustuu aina vapaaehtoisuuteen, asiak- 
kaan tahtoon avata ovi ja päästää työntekijä omaan henkilökohtaiseen tilaan- 
sa. Kotikäyntityötä voidaankin perustella sillä, että kodissa asiakas kohda- 
taan hänen ehdoillaan, ”omalla maallaan”, mikä vahvistaa hänen asemaansa 
kohtaamisissa ja mahdollistaa asiakaslähtöiset käytännöt. Siten molemmin- 
puolinen luottamus ja sen rakentaminen on tärkeää: se mahdollistaa koto- 
na tehtävän hyvinvointityön (ks. Juhila ym. 2021c). Parhaimmillaan kodin 
tila määrittyy turvalliseksi ympäristöksi, jossa haavoittavat elämäntilanteet 
voidaan kohdata ja jossa voidaan elää mahdollisimman itsenäistä ja tavallista 
arkea. Samaan aikaan se kuitenkin tuottaa työntekijälle ja asiakkaalle uuden- 
laisia riskejä ja epämukavuuksia verrattuna toimisto- ja laitosympäristökoh- 
taamisiin (Denton ym. 2002; Sawyer ym. 2009; Pink ym. 2015; Kuluski ym. 
2017). Riskit voivat liittyä esimerkiksi kodin esineisiin ja tilaan, sosiaalisiin 
suhteisiin tai maantieteelliseen sijaintiin. 

Kotikäyntityö on vuorovaikutuksellisesti vaativaa asiantuntija- ja ihmis- 
suhdetyötä. Siinä tulee huomioida tilannekohtaisesti ja yhtäaikaisesti asiak- 
kaaseen, työntekijään, hyvinvointityön organisaatioon ja kodin tilaan liittyviä 
odotuksia, vaateita ja reunaehtoja (Martin-Matthews 2007). Kuten luvuista 
käy ilmi, usein työntekijät tasapainoilevat asiakkaan itsemääräämisoikeuden 
kunnioittamisen ja suojelun välillä tai hänen toimijuutensa vahvistamisen ja 
puolesta tekemisen välillä; usein he miettivät, miten oikeus yksityisyyteen 
voidaan taata (esim. Juhila ym. 2021b). Usein kohdattava, eettisesti haastava 
kysymys on, pärjääkö haavoittavassa asemassa oleva aikuinen ihminen ko- 
tona itsenäisesti, jos hän niin tahtoo ja sanoo. Jos näin ei käy, kenellä silloin 

on vastuu? Erittelemme tässä loppuluvussa kotona tehtävän hyvinvointityön 
kompleksisuutta kolmesta näkökulmasta: 1) tasapainoiluna tuen ja kontrollin 
välissä, 2) eettisinä ristiriitoina ja tarvittavana refleksiivisyytenä sekä 3) tut- 
kimuksen vaativuutena ja tärkeytenä. 


Tasapainoilua tuen ja kontrollin välissä 


Asiakkaan kotona hyvinvointityön tekijä toteuttaa ammatillista tehtäväänsä, 
sosiaali- ja terveydenhuollon tavoitteita hyvän elämän suojelemisesta ja edis- 
tämisestä. Hän tuo kodin tilaan työvälineensä, ammatillisen orientaationsa 
ja näkemyksensä. Siten kotikäyntikohtaamisessa on väistämättä läsnä amma- 
tillista arviointia, ”tarkkailua”, ohjaamista ja neuvontaa. (Muzicant & Peled 
2018.) Työntekijä reflektoi, miten asiakkaan elämäntilanne ja koti suhteutuvat 
yleisesti hyväksyttävään ja ”hyvänä” pidettyyn aikuisen arkeen, toisin sanoen 
he käyttävät arvioidessaan ”normalisoivaa valtaa” (ks. Foucault 1982; Juhila 
ym. 2022). Jo se, että työntekijä lähtee kotikäynnille, indikoi, että jokin taho 
on tunnistanut asiakkaan elämässä haavoittavia tekijöitä ja vaikeutta selviy- 
tyä arjessa. Kun asiakas avaa kotinsa hyvinvointityön tekijälle, hän altistuu 
samalla julkisen vallan kontrolloivalle katseelle. Avun ja tuen vastaanotta- 
minen tarkoittaa aina jossain määrin omasta yksityisyydestä ja kodin tilan 
hallinnasta luopumista ja oman elämän asettamista arvioinnin kohteeksi. 
(Juhila ym. 2016; Winter & Cree 2016; Hall ym. 2021; Juhila ym. 2022.) Tämä 
osaltaan ehkä selittää kotikäyntityössä sen tavanomaisen tilanteen, ettei asia- 
kasta tavoiteta, hän ei avaa ovea, eikä ota tukea vastaan (Saario ym. 2021). Ko- 
tikäänteen mukaiset palvelut perustuvat ennakkoehtoon siitä, että ihmisellä 
on koti, hän on tavoitettavissa ja hän päästää hyvinvointityön tekijöitä kotiin- 
sa. Työntekijät tekevät arjessaan paljon töitä sen eteen, että nämä ennakkoeh- 
dot täyttyisivät, mutta aina tähän ei päästä, eikä tuki tavoita asiakasta. 
Kaikkinensa haavoittavissa elämäntilanteissa tuen pyytäminen, sen anta- 
minen ja vastaanottaminen ovat kompleksisia prosesseja, eikä niissä saavute- 
ta aina hyvinvointihyötyjä, aina ei myöskään onnistuta niin, että asiakkaalle 
syntyisi autetuksi tulemisen kokemus. Äärimmäisissä tilanteissa kotikäynti 
voi asiakkaan näkökulmasta realisoitua työntekijöiden ”tunkeutumisena” 

kotiin, paternalistisena vallankäyttönä sekä pakottavina ja alistavina käytän- 
töinä, vaikka juuri näistä perinteisesti laitoshoidon ja -asumisen piirteistä ko- 
tikäänteessä on pyrkimys irtisanoutua. (Ks. Hall 2011; Fallow & Nissen 2019; 
Hall ym. 2021.) Valvonnan kannalta vaikeaa kotikäyntityöstä tekee se, että 
usein vain asiakas ja työntekijä ovat näkemässä ja kokemassa, mitä kotona 
tapahtuu. 

Työntekijät tasapainoilevat asiakaskohtaamisissa tuen ja kontrollin välillä. 
He tekevät tilannekohtaista arviota ja joutuvat paikan päällä ratkaisemaan, 
kuinka toteuttaa hyvinvointityön tehtävää asiakkaan kodissa kunnioittavalla 
tavalla. Miten tukea, ohjata ja neuvoa asiakasta loukkaamatta hänen yksityi- 
syyttään? Entä miten sopeuttaa oma toiminta ja ammatilliset näkemykset asi- 
akkaan toiveisiin, tottumuksiin ja tahtoon? Myös asiakkaat käyttävät monin 
tavoin kotikäyntikohtaamisissa valtaa ja rajoittavat työntekijän toimintamah- 
dollisuuksia. Työntekijällä ja asiakkaalla voi herkästi olla erilaiset käsitykset 
riittävän hyvästä arjesta, kodista ja sen siisteydestä. Erilaiset käsitykset heijas- 
tuvat kotona tehtävän hyvinvointityön arkeen ja aiheuttavat ristiriitoja asiak- 
kaan ja työntekijöiden välille. 


Eettiset ristiriidat ja refleksiivisyys 


Kirjan luvuissa tehdään näkyväksi ja jäsennetään kotona tehtävään hyvin- 
vointityöhön liittyviä eettisiä kysymyksiä. Nämä paikantuvat yhtäältä kodin 
yksityisyyden ja asiakkaan itsemääräämisoikeuden kunnioittamiseen, toi- 
saalta hyvinvointityöntekijän vastuuseen suojella asiakasta ja turvata tämän 
arkea. Eettisiä ristiriitoja liittyy myös punnintaan erilaisten kulttuuristen ja 
normatiivisten koti- ja ihmiskäsitysten välillä. Asiakkaan parhaan ja hyvin- 
voinnin arvioiminen ei aina ole helppoa: ei liioin ole helppoa tietää, onko koti 
työntekijälle turvallinen työympäristö vai vaarantaako kotikäynti työturval- 
lisuutta ja -hyvinvointia. Kotikäyntityössä toimitaan usein puutteellisen ja 
epävarman tiedon varassa, eikä työntekijä voi täysin ennakoida, mikä kodissa 
odottaa, tai tietää, mitä siellä tapahtuu hänen sieltä lähdettyään. Hän ei myös- 
kään voi olla varma siitä, onko hänen tuottamansa tuki asiakkaan näkökul- 
masta riittävää, riittämätöntä vai liiallista. 

Hyvinvointityössä keskeisellä sijalla ovat neuvottelut asiakkaan toiveis- 
ta, tarpeista ja siitä, millaista tukea ja apua hänen on mahdollista saada ja 
millä ehdoin. Eettisestä näkökulmasta katsoen näissä neuvotteluissa on mer- 
kityksellistä, kuinka asiakasta pystytään kuuntelemaan sekä kuinka hänen 
osaamisensa, tietonsa, taustansa ja näkemyksensä huomioidaan. (Leifer 2001; 
Padgett ym. 2016; Juhila & Hansen Löfstrand 2022; Lindwall 2022). Eettisesti 
kestävässä kotikäyntityössä onnistutaan lievittämään tai poistamaan haavoit- 
tavia tekijöitä asiakkaan elämässä siten, että samalla vahvistetaan hänen toi- 
mintamahdollisuuksiaan ja autonomiaansa myös kodin ulkopuolella yhteisön 
jäsenenä. Keskeistä on, ettei suojelun nimissä riistetä ihmisiltä oikeutta mää- 
rittää hyvän elämänsä ehtoja. (Dodds 2014.) Eettisesti ja ammatillisesti kes- 
tävät neuvottelut ovat tilanne- ja asiakassidonnaisesti erilaisia. Siten ei voida 
antaa yksiselitteistä ohjetta eettisesti kestävän kotikäynnin toteuttamiseksi, 
vaan tämä edellyttää ammatillista harkintaa ja refleksiivisyyttä. Sarah Ban- 
ks (2006) puhuu ”arkipäivän etiikasta”, jolla hän viittaa juuri siihen, miten 
työntekijöiden eettinen harkintatyö on keskeinen ammattietiikan osa-alue 
arjen asiakaskohtaamisissa. Siinä työntekijät punnitsevat oman toimintansa 
tuottamia hyötyjä ja mahdollisia haittoja asiakkaalle. (Ks. Banks 2006; 2016; 
myös Brodwin 2013.) 


Tutkimuksen vaativuus ja tärkeys 


Tutkimuksessa kyetään rakentamaan ymmärrystä kotikäyntityöstä ja siihen 
liittyvistä merkityksistä. Tämä edellyttää tutkijan jalkautumista asiakkaiden 
koteihin hyvinvointityön tekijöiden mukana, kotikäyntien havainnoimista, 
nauhoittamista ja/tai videoimista. Tärkeää on myös haastatella asiakkaita ja 
työntekijöitä. (Ks. Novoa 2015.) Nähdäksemme tutkimuksen tärkeimpiä teh- 
täviä on käsitteellistää ja tehdä näkyväksi sitä, mistä kotikäyntityössä on kyse, 
miten koti ympäristönä mahdollistaa ja toisaalta rajoittaa hyvinvointityön te- 
kemistä sekä jäsentää, mitä eri konteksteissa tehdyillä kotikäynneillä tapah- 
tuu. Kirjan luvuissa kotikäyntityötä analysoidaan ja tehdään ymmärrettäväksi 
muun muassa rajojen ja kehysten, tiedon tuottamisen, riskien ja luottamuk- 
sen, asiakkaan toimijuuden, arkielämän, haavoittuvuuden ehkäisemisen ja 


415 


Suvi Raitakari, Kirsi Giinther & Jenni-Mari Räsänen 


lisäämisen, haittojen vähentämisen sekä tilojen ja tavaroiden näkökulmasta. 
Tutkimuksessa eritellään kotikäänteen mukaisia työkäytäntöjä, jäsennetään 
ja todennetaan työntekijöiden osaamista, neuvottelutaitoja, taitavuutta, luo- 
vuutta, sitoutuneisuutta ja tahtoa tehdä hyvää asiakkaiden elämässä. Samalla 
tällainen tutkimus nostaa esille myös (väistämätöntäkin) vallan ja kontrollin 
läsnäoloa institutionaalisissa kohtaamisissa (ks. esim. Magnusson ym. 2003; 
Sawyer ym. 2009; Kuluski ym. 2017; Raitakari ym. 2018; Lydahl & Hansen 
Löfstrand 2020; Ranta & Juhila 2020). 

Tätä kirjaa ei olisi syntynyt ilman asiakkaiden ja työntekijöiden tutkimus- 
myönteisyyttä, avoimuutta ja rohkeutta sekä aktiivista osallisuutta aineiston 
tuottamisessa. Kirja on osoitus asiakkaiden, työntekijöiden ja tutkijoiden 
vahvasta yhteistyöstä ja itsensä likoon laittamisesta, mistä kuuluu iso kiitos 
kaikille kirjaprojektiin osallistuneille. Tutkija on sidoksissa työntekijään ja 
asiakkaaseen, ja kotikäyntityön tutkimus onkin usein ”kolmen kauppa” ja 
yhteistoiminnan tulos. Siten samalla tavalla kuin kotikäyntityö myös sen tut- 
kimus on eettisesti ristiriitaista: se edellyttää eettistä sensitiivisyyttä ja neu- 
votteluja (Lydahl ym. 2021). Työntekijän tavoin myös tutkija astuu asiakkaan 
yksityiseen kotiin, jossa hän kohtaa haavoittavia ja mahdollisesti emotionaa- 
lisesti kuormittavia tekijöitä. Tutkimuksen vaativuus ja tärkeys paikantuvat 
siihen, että se vie tekijänsä lähelle haavoittavissa elämäntilanteissa olevia ja 
tekee näkyväksi heidän todellisuuttaan. Esille nousee myös se arvokas työ, 
jota heidän kanssaan tehdään. 

Tämä kirja antaa käsitteellisiä välineitä, joiden avulla voidaan avata ja 
kuvata kotiin suuntautuvaa vaativaa ja kompleksista hyvinvointityötä. Tu- 
levaisuudessa kotiin suuntautuva hyvinvointityö lisääntyy ja muuttaa muo- 
toaan muun muassa teknologisoitumisen ansiosta. Jatkossa olisikin tärkeää 
tehdä yhä enemmän näkyväksi hyvinvointityön arkea ja sen moninaisuutta 
kodeissa niin asiakkaan kuin työntekijän näkökulmasta. Tulevaisuudessa hy- 
vinvointityötä tehdään yhä enemmän monialaisesti, kun sosiaali- ja terveys- 
palvelujen integraatio ja moniammatillinen yhteistyö vahvistuvat (Juhila ym. 
2021a). Tällöin relevanteiksi tutkimuskohteiksi voivat tulla esimerkiksi mo- 
nitoimijaiseen vuorovaikutukseen perustuvat kotikäynnit, joita eri ammatti- 
laiset tekevät yhdessä. Myös laitoksissa, toimistoissa ja kodeissa tehtävää hy- 
vinvointityötä olisi jatkossa tärkeää tutkia ja kehittää yhtenä kokonaisuutena. 

Keskeistä on edistää asiakkaiden, työntekijöiden ja tutkijoiden yhteistyönä 
nykyistä joustavampia ja asiakaslähtöisempiä siirtymiä eri asumis- ja palvelu- 
vaihtoehtojen välillä, vaihtuvien tilanteiden ja tarpeiden mukaan. Laitoksilla 
ja kodeilla on molemmilla tärkeä paikkansa haavoittavien elämäntilanteiden 


kohtaamisen tiloina. 

Tässä teoksessa raotetaan ovea koteihin, joissa eletään 
haavoittavien  elämäntilanteiden keskellä: köyhyyden, 
sairauden, toimintakyvyn rajoitteiden sekä päihde- ja 
mielenterveyshaasteiden kanssa. Kirjassa kysytään, 
minkälaisia merkityksiä kodilla on haavoittuvuuden 
kohtaamisen, sanoittamisen, kokemisen ja lievittämisen 
paikkana. 


Lähtökohtana tutkimuksessa on kotikäänne, eli hyvinvointityön 
ja -palveluiden organisoinnin muutos, jossa ensisijaisena 
tavoitteena on omassa kodissa asuminen erilaisten 
laitosratkaisujen sijasta. Kotikäänteeseen sisältyy paljon 
mahdollisuuksia, kuten ihmisen itsemääräämisoikeuden 
ja yhteisöihin integroitumisen vahvistuminen. Toisaalta 
kodin ensisijaisuuden politiikka saattaa myös tarkoittaa 
turvattomuutta, eristyneisyyttä, täyttämättömiä tarpeita ja 
kohtuutonta sinnittelyä arjessa. 


Teos lisää ymmärrystä sosiaali- ja terveydenhuollon 
kotikäänteestä ajallisena, käsitteellisenä ja käytäntöihin 
kiinnittyvänä ilmiönä. Se tarjoaa välineitä ihmisen ja paikan 
vuorovaikutuksen sekä —paikkamerkitysten tutkimiseen 
sosiaalitieteissä. 

